
Internetul și cultul anonimatului nu fac altceva decât 
să ofere protecţie și un oarecare soi de imunitate oricui 
doreşte să spună orice despre oricine. În acest context, 
este foarte greu să găsești o ipostază mai deformată din 

punct de vedere moral a conceptului de liberă exprimare. 


RICHARD BERNSTEIN, în The New York Times 


Nota autorului 


Una dintre temele acestui roman este estomparea liniei de 
demarcaţie dintre „lumea sintetică” - cea virtuală - și lumea 
reală. În acest sens, dacă se întâmplă să întâlnești o adresă 
electronică în paginile ce urmează, ai putea fi tentat să o 
introduci în browserul tău pentru a vedea unde anume te 
poartă aceasta. Nu vei avea nevoie de ceea ce se află pe site- 
urile respective pentru a te bucura de lectură, însă ai putea 
găsi indicii care te vor ajuta să dezlegi misterul. Ceea ce vei 
afla la capătul acelui link ar putea să te intereseze, dar ar putea 
să te și tulbure. 


LUNI 


Capitolul 1 


Era ceva nefiresc. 

Tânărul agent de la Poliţia Rutieră California, cu părul său 
blond și aspru ascuns sub șapca ţeapănă, își miji privirea prin 
parbrizul mașinii de poliţie, un Ford Crown Victoria, cercetând 
Autostrada 1 din Monterey. La dreapta erau dune, iar în 
stânga, mici magazine. 

Ceva părea nefiresc. Dar ce anume? 

Întorcându-se acasă, la ora cinci după-amiaza, după ce 
terminase de patrulat, agentul studie cu atenţie drumul. Nu 
împărțea multe amenzi, oferindu-le această ocazie adjuncţilor, 
din respect profesional, dar mai oprea din când în când câte o 
mașină germană sau italiană, dacă avea chef. Acesta era 
drumul pe care îl parcurgea adesea spre casă, la aceeași oră, 
deci cunoștea destul de bine autostrada. 

Asta era: ceva viu colorat, la patru sute de metri în faţă, pe 
marginea drumului, la baza unei dune de nisip care închidea 
priveliștea către Golful Monterey. 

Ce putea fi? 

Aprinse proiectoarele, așa cum cerea protocolul, și opri pe 
banda din dreapta. Parcă Fordul cu botul orientat spre stânga, 
spre trafic, pentru că - dacă ar fi fost lovit din spate - mașina 
avea să ricoșeze spre autostradă, nu spre el. Apoi ieși. Înfiptă în 
nisip, în spatele umărului său, se afla o cruce memorială. Avea 
cam patruzeci și cinci de centimetri înălțime și era realizată 
manual, fiind încropită din câteva crengi închise la culoare, 
legate cu fir de florărie. La baza crucii era împrăștiat un buchet 
de trandafiri vișinii. În centru era prins un disc de carton, pe 
care scria data accidentului cu cerneală albastră. Nu era niciun 
nume, nici pe faţă, nici pe spate. 

Oficial, aceste cruci memoriale nu erau recomandate de 
oficialități, întrucât se întâmpla ca unele persoane să fie rănite 
sau chiar ucise atunci când le ridicau sau când veneau să aducă 
flori și jucării de pluș. 

În general, genul acesta de cruci presupunea bun-gust, fiind 
chiar emoţionante. Aceasta era însă înfricoșătoare. 


Ciudat era faptul că nu își amintea să fi avut loc vreun 
accident în zona aceea. De fapt, chiar era una dintre cele mai 
sigure secţiuni de pe Autostrada 1 din California. Nu se 
compara cu zonele de la sud de Carmel, unde drumul devenea 
o cursă cu obstacole, precum locul acelui teribil accident din 
urmă cu două săptămâni: două fete muriseră pe când se 
întorceau de la petrecerea de absolvire. Dar aici, autostrada 
avea trei benzi pe sens și era destul de dreaptă, cu mici curbe 
lejere prin vechea zonă Fort Ord - care era acum colegiu - și 
prin districtul comercial. 

Agentul de poliţie se gândi să scoată crucea, apoi își zise că 
apropiații îndoliaţi s-ar fi putut întoarce pentru a o înlocui și s- 
ar fi putut pune din nou în pericol. Mai bine o lăsa acolo. Avea 
să îl întrebe dimineaţă pe sergent, din curiozitate, ce se 
întâmplase. Se întoarse la mașină, aruncă șapca pe banchetă și 
își frecă părul scurt cu mâna. Intră apoi din nou pe șosea, fără 
a se mai gândi la accident. Se întreba ce gătise oare soţia lui și 
își spuse că trebuie să îi ducă pe copii la piscină mai târziu. 

Apoi își aminti că fratele său avea să vină în oraș și nu mai 
știa exact când. Se uită la data de pe ceas. Se încruntă. Era 
setată bine? Aruncă apoi o privire la telefon și realiză că era, 
într-adevăr, douăzeci și cinci iunie. 

Foarte ciudat. Cel care pusese crucea de pe marginea 
drumului greșise data. Realiză contrariat că data scrisă 
grosolan pe cartonul de pe cruce era douăzeci și șase iunie. 
Adică marti, a doua zi. 

Poate că sărmanii îndoliaţi care fixaseră crucea acolo 
fuseseră atât de mâhniţi, încât scriseseră greșit data. 

Apoi, imaginea crucii bizare i se șterse ușor din minte, dar nu 
dispăru pe deplin. Îndreptându-se spre casă pe autostradă, 
agentul se concentră mai mult asupra condusului. 


MARTI 


Capitolul 2 


O lumină verzuie - slabă, diafană ca o fantomă - dansa la 
picioarele ei, dar nu se putea întinde să o apuce. 

Dacă ar fi putut să ajungă la ea... 

Dacă ar fi putut să ajungă la fantomă, ar fi fost în siguranţă. 
Luminiţa ce plutea în întunericul portbagajului mașinii se 
balansa ademenitor deasupra picioarelor ei, legate cu bandă 
adezivă, ca și mâinile. 

O fantomă... 

Și gura îi era lipită cu bandă adezivă, așa că inspira cu portia 
aerul stătut pe nări, de parcă portbagajul Camry-ului ei nu ar fi 
fost destul de spaţios. 

Simţi o zdruncinătură dureroasă când mașina trecu peste o 
groapă. Scoase un strigăt scurt, înfundat. 

Din când în când, mai prindea câte un strop de lumină: o 
strălucire roșiatică, ștearsă, când șoferul apăsa frâna sau 
folosea semnalizatorul. Nu intra de afară nicio licărire - era 
aproape ora zece. 

Fantoma strălucitoare se balansa înainte și înapoi. Era cablul 
de siguranţă care deschidea portbagajul: un mâner fosforescent 
imprimat cu imaginea amuzantă a unui bărbat care evada din 
mașină. 

Dar nu reușea să-l apuce cu picioarele. 

Tammy Foster se străduise să înceteze cu plânsul. O 
năpădiseră suspinele imediat ce fusese atacată - cineva venise 
din spatele ei în parcarea întunecată a clubului, o legase la 
gură cu bandă adezivă, îi imobilizase mâinile la spate și apoi o 
aruncase în portbagaj. Atacatorul îi legase și picioarele. 

Speriată de moarte, adolescenta de 17 ani se gândise: „Nu 
vrea să îi văd chipul. E un semn bun. Înseamnă că nu vrea să 
mă omoare. Vrea doar să mă sperie” 

Cercetase portbagajul cu privirea și observase fantoma care 
se balansa. Încercase să apuce cablul cu picioarele, dar îi 
alunecase dintre pantofi. Tammy era într-o formă bună; juca 
fotbal și era majoretă. Dar din cauza poziţiei ciudate în care se 


afla, nu reușea să își ţină picioarele suspendate mai mult de 
câteva secunde. 

Fantoma îi tot scăpa. 

Mașina continua să meargă și, cu fiecare kilometru parcurs, 
Tammy Foster simțea cum o apucă disperarea. Începu să 
plângă din nou. 

„Nu, nu! O să ţi se înfunde nasul și o să te sufoci.” 

Încercă să se controleze. 

Trebuia să ajungă acasă la miezul nopţii. Mama ei avea să îi 
observe absenţa; asta dacă nu cumva ar fi fost beată turtă pe 
canapea, supărată din cauza problemelor cu ultimul iubit. 

Sora ei i-ar fi putut simţi lipsa, dacă n-ar fi fost pe net sau la 
telefon. Şi bineînţeles că era. 

Clanc! 

Același sunet ca mai devreme: atacatorul punea ceva metalic 
pe bancheta din spate. 

Ea își aminti câteva filme de groază pe care le văzuse. Din 
cele scârboase, dezgustătoare. Cele cu tortură și crime odioase. 
Cele cu unelte. _ 

„Nu te mai gândi la asta”, își zise ea. Işi concentră atenţia 
asupra fantomei verzi a mecanismului de deschidere a 
portbagajului. 

Auzi apoi un alt sunet - era marea. 

Mașina rămase pe loc și motorul se opri. Se stinseră imediat 
și luminile. 

Mașina începu să se balanseze în timp ce el se mișca în 
scaunul șoferului. Ce tot făcea? Auzi apoi strigătele răgușite ale 
focilor din apropiere. Se aflau pe plajă, care probabil era pustie 
la ora aceea. 

Una dintre portiere se deschise și se închise imediat. Se 
deschise apoi o a doua și se auzi din nou sunetul metalic 
dinspre bancheta din spate. 

Tortură... Unelte. 

Atacatorul închise portiera, trântind-o puternic. 

Tammy Foster clacă. O bufni un plâns isteric și se chinui să 
tragă în piept aerul închis. 

— Nu! Te rog, nu! strigă ea, dar cuvintele ei nu trecură de 
banda adezivă, dincolo de care răzbătu doar un geamăt stins. 

Tammy începu să spună în gând fiecare rugăciune pe care și- 
o amintea, așteptând să se deschidă portbagajul. 


Valurile se spărgeau. Focile se tânguiau. Avea să moară. 

„Mami...” 

Dar... nimic. 

Portbagajul nu se deschise și nici portiera. Nu auzi pași 
apropiindu-se. După trei minute, își înăbuși suspinele. Panica i 
se mai domuoli. 

Trecură cinci minute, iar el nu deschise portbagajul. 

Zece. 

Tammy începu să râdă ușor, isteric. 

Voia doar să îi tragă o sperietură. Nu avea să o ucidă sau să 
o violeze. Era doar o glumă. 

Zâmbea încă pe sub banda adezivă când mașina se înclină 
ușor. Zâmbetul îi pieri brusc. Camry-ul se balansă din nou, 
încet, înainte și înapoi, puţin mai tare de data aceasta. Auzi 
apoi un pleoscăit și simţi o izbitură. Tammy își dădu seama că 
spatele mașinii fusese lovit de un val. 

Doamne, nu! Lăsase mașina pe plajă și avea să vină fluxul. 

Mașina se adânci în nisip când oceanul se retrase de sub 
cauciucuri. 

Nuu... Una dintre cele mai mari spaime ale ei era să nu 
moară înecată. Şi să fie închisă într-un spaţiu atât de îngust... 
Era ceva de neînchipuit. Începu să împingă cu piciorul capacul 
portbagajului. Însă nu avea cine să o audă. Poate doar focile. 

Apa lovea cu putere în lateralul mașinii. 

Fantoma... i 

Trebuia să tragă cumva mânerul de deschidere. Își scoase 
pantofii și încercă din nou, sprijinindu-și cu forţă tâmpla de 
mochetă și suportând durerea sfâșietoare care îi străpungea 
picioarele ridicate spre mâner. Reuși să le strângă în jurul 
acestuia și apăsă cu putere, mușchii abdomenului tremurându-i 
de efort. 

Acum! Mușchii picioarelor i se încordară dureros. Trase în 
jos de mâner. Se auzi un sunet. 

Da! A funcţionat! Apoi gemu îngrozită. Mânerul se rupsese 
între tălpile ei, fără a deschide portbagajul. Se uită la fantoma 
verde de lângă ea. Probabil că atacatorul tăiase cablul. Îl tăiase 
după ce o aruncase în portbagaj. Mânerul rămăsese atârnat de 
suport, fără a fi conectat la sistemul de deschidere. 

Era blocată. 


„Vă rog, ajutaţi-mă”, se rugă din nou Tammy. Îl implora pe 
Dumnezeu, pe orice trecător, chiar și pe răpitorul ei, sperând 
să-i fie cuiva milă de ea. 

Dar singurul răspuns fu bolborosirea indiferentă a apei care 
pătrundea în portbagaj. 


Hotelul Peninsula Garden, ascuns în apropierea Autostrăzii 
68, era o adevărată dioramă ce cuprindea nenumăratele fațade 
ale Districtului Monterey. Drumul ce șerpuia către vest, 
pornind din Valea Salinas, „Castronul de salată al lumii”, ocolea 
înverzitele „Pășuni ale Raiului”, impresionantul circuit de curse 
Laguna Seca, complexurile de birouri corporatiste, apoi 
ajungea în Monterey și în Pacific Grove, împresurat de pini și 
de brazi canadieni. La capătul autostrăzii, șoferii erau ghidaţi - 
cel puţin cei care o urmăriseră de la bun început - spre 
Seventeen Mile Drive. Aici domina o specie renumită: Oamenii 
Plini de Bani. 

— N-arată rău, îi spuse Michael O'Neil lui Kathryn Dance 
când ieșiră din mașină. 

Pe sub ochelarii înguști, cu rame cenușii, femeia scrută 
salonul spaniol, în stil deco, și clădirile adiacente. Hotelul, deși 
unul luxos, părea puţin cam ponosit și învechit. 

— Drăguţ. Imi place. 

În timp ce analizau hotelul cu vedere spre Oceanul Pacific, 
Dance, expertă în analiza chinestezică, încerca să îl citească pe 
O'Neil. Şeriful adjunct al Biroului de Investigaţii al secţiei de 
poliție Monterey era dificil de analizat. Bărbatul solid și cărunt 
de circa 40 de ani era un om plăcut, deși destul de tăcut și de 
rezervat atunci când nu te cunoștea bine. În rest era extrem de 
eficient în comunicare și deloc expresiv. Nu era ușor de citit din 
punct de vedere chinestezic. 

Totuși, în momentele acelea, ea reuși să își dea seama că nu 
era deloc neliniștit, în ciuda motivului pentru care ajunseseră 
acolo. 

În schimb, ea era cât se poate de agitată. 

Kathryn Dance era o femeie suplă de 30 de ani - în ziua 
aceea își prinsese părul blond închis în stilul în care o făcea 
adesea: spic de grâu cu vârfurile desfăcute, prins la capăt cu 
grijă cu o fundiţă de un albastru aprins, pe care fiica ei i-o 
alesese în acea dimineaţă. Purta o fustă lungă, neagră și 


plisată, cu un sacou asortat și o cămașă albă. Ghetuţele scurte, 
negre, cu tocuri de patru centimetri, erau cele pe care le 
admirase luni întregi, dar pe care nu le cumpărase până nu 
intraseră la reducere. 

O'Neil purta una dintre cele trei sau patru ţinute de civil pe 
care le avea: pantaloni conici și cămașă bleu, fără cravată. 
Sacoul lui era bleumarin, cu un model în pătrăţele nu tocmai 
evident. 

Ușierul, un tip cu un aer latino, vesel, le aruncă o privire care 
parcă spunea: „Ce cuplu drăguţ!” 

— Bine aţi venit. Şedere plăcută! 

Apoi le deschise ușa. 

Dance îi zâmbi lui O'Neil, fâstâcindu-se puţin, apoi traversară 
împreună holul răcoros până la recepţie. 


leșind din clădirea principală, traversară tot complexul 
hotelier în căutarea camerei. 

— Nu credeam că se va ajunge la una ca asta, îi spuse O'Neil. 

Dance chicoti ușor. O amuza faptul că ochii ei căutau 
ocazional ușile și ferestrele. Era reacţia chinestezică prin care, 
inconștient, persoana în cauză căuta căi de scăpare, fiind 
supusă stresului. 

— Uite, spuse ea arătând spre o altă piscină. 

Se pare că hotelul avea patru piscine. 

— E un fel de Disneyland pentru adulţi. Am auzit că se 
cazează aici multe vedete ale muzicii rock. 

— Serios? 

Ea se încruntă. 

— Ce este? 

— Există doar un singur etaj. Nu prea au unde să se 
drogheze și de unde să arunce televizoarele și mobila pe 
fereastră. 

— Suntem în Carmel, răspunse O'Neil. Cel mai nebunesc 
lucru pe care îl pot face aici este să arunce gunoiul menajer în 
pubela pentru reciclabile. 

Dance se gândi la o replică, dar alese apoi să păstreze 
tăcerea. Tachinarea susţinută îi crea o stare de agitaţie. 

Se opri în dreptul unui palmier cu frunzele ascuţite ca niște 
arme. 

— Unde suntem? 


Adjunctul se uită pe o foaie de hârtie, se orientă puţin și 
arătă apoi spre una dintre clădirile din spate. 

— Acolo. 

O'Neil și Dance se opriră în fața ușii. El respiră adânc și 
ridică o sprânceană. 

— Se pare că am ajuns. 

Pe Dance o pufni râsul. 

— Mă simt ca o adolescentă. 

Adjunctul bătu la ușă. 

După un scurt răstimp, ușa le fu deschisă de un bărbat firav, 
de aproape 50 de ani, îmbrăcat în pantaloni negri, cu cămașă 
albă și cravată dungată. 

— Michael, Kathryn. Aţi ajuns la ţanc. Intraţi. 


Ernest Seybold, Procuror General al Districtului Los Angeles, 
le făcu semn să intre în cameră. lnăuntru, un reporter al 
judecătoriei îi aștepta în fața unei mașini de scris. O altă femeie 
tânără se ridică și îi salută pe nou-veniţi. Seybold le-o prezentă 
pe asistenta lui din Los Angeles. 

Pe la începutul lunii, Dance și O'Neil se ocupaseră de un caz 
din Monterey: Daniel Pell, liderul unui cult religios, condamnat 
pentru crimă, evadase din închisoare și rămăsese în Peninsulă, 
căutând noi victime. Una dintre persoanele implicate în acest 
caz se dovedise a fi cu totul diferită de ceea ce crezuseră Dance 
și colegii ei, iar consecinţa fusese o nouă crimă. 

Dance era extrem de hotărâtă să îl prindă pe infractor, numai 
că anumite organizaţii foarte puternice făceau presiuni ca ea să 
renunțe la caz. Dar Dance nu voia să renunţe, iar cum 
procurorul din Monterey refuzase cazul, ea și O'Neil aflaseră că 
infractorul mai făcuse o victimă în Los Angeles. Procurorul 
General Seybold, care lucra adesea cu Dance și cu Biroul de 
Investigaţii din California și care îi era chiar prieten acesteia, 
fusese de acord să deschidă cazul în L.A. 

Cu toate acestea, câţiva dintre martori se aflau în zona 
Monterey, inclusiv Dance și O'Neil, așa că Seybold fusese 
nevoit să vină acolo ca să le ia declaraţii. Natura clandestină a 
întâlnirii lor fusese impusă de influența și de reputaţia 
infractorului. De fapt, nici nu i se folosea numele real pentru 
moment, cazul fiind cunoscut drept „Statul versus J. Doe”. 

Când se așezară, Seybold spuse: 


— Trebuie să vă spun că e posibil să avem o problemă. 

Emoţiile pe care Dance le încercase mai devreme - la ideea 
că s-ar fi putut întâmpla ceva și cazul ar fi putut lua o 
întorsătură neașteptată - își făcură simțită prezenţa din nou. 

— Apărarea a intentat o moţiune de respingere a cazului pe 
motiv de imunitate, continuă procurorul. Sincer, nu știu să vă 
spun ce șanse de câștig are. Audierea e programată mâine. 

Dance închise ochii. 

— Nu... 

O'Neil oftă nervos. 

„Atâta muncă... Dacă scapă...” se gândi Dance. Apoi își dădu 
seama că nu mai era nimic de adăugat. „Dacă scapă, am 
pierdut.” 

Simţi cum îi tremură bărbia. 

— Am pregătit o echipă care să ne reprezinte. Sunt toţi 
foarte buni. Cei mai buni avocaţi ai biroului, spuse Seybold. 

— Fă tot ce este nevoie, Ernie, spuse Dance. Vreau neapărat 
să pun mâna pe tipul ăsta. 

— Mulţi vor asta, Kathryn. Vom face tot ce ne stă în putinţă. 

Dacă scapă... 

— Dar vreau să continuăm ca și cum am ști sigur că vom 

câștiga. 
__O spuse cu încredere, fapt care o mai liniști pe Dance. 
Incepură să discute despre caz, iar Seybold le puse zeci de 
întrebări despre faptă, despre ce văzuseră Dance și O'Neil și 
despre dovezi. 

Seybold era un procuror experimentat și știa ce face. După 
ce îi intervievă pe amândoi preţ de o oră, bărbatul firav le 
spuse că era de ajuns pentru moment - aștepta încă un martor, 
un agent de poliţie local, care fusese de acord să depună 
mărturie. 

Cei doi îi mulțumiră procurorului, care le promise că îi va 
suna imediat ce judecătorul avea să ia o hotărâre în privinţa 
imunităţii. 

Pe drumul de întoarcere spre holul hotelului, O'Neil încetini, 
încruntat. 

— Ce este? 

— Hai să chiulim! 

— Cum adică? 


El arătă spre terasa superbă, cu vedere spre canion și spre 
mare. 

— E devreme. Când ţi-au fost servite ultima dată ouă 
Benedict de cineva în uniformă albă? 

Dance încercă să-și amintească. 

— În ce an suntem? 

El zâmbi. 

— Haide. N-o să întârziem. 

Ea se uită la ceas. 

— Nu știu ce să zic. 

Kathryn Dance nu chiulise nici de la școală - ca agent al CBI: 
nici atât nu se punea problema. 

Apoi se gândi că n-avea rost să ezite. Adora compania lui 
Michael și nici nu prea apuca să petreacă timp cu el. 

— Bine. 

Se simţi din nou ca o adolescentă, dar de data aceasta într-un 
sens diferit. 

Se așezară unul lângă celălalt pe o băncuţă aflată la 
marginea terasei, deasupra dealurilor. leșise soarele, iar 
dimineaţa de iunie era senină și plăcută. 

Chelnerul, care nu purta uniforma completă, ci doar o 
cămașă albă, impecabilă, le aduse meniurile și le turnă cafea. 
Privirea lui Dance căzu asupra paginii în care terasa se lăuda 
cu faimosul său cocktail Mimosa. „În niciun caz”, își zise ea, 
apoi îl privi pe O'Neil, care părea să se gândească la același 
lucru. 

Îi pufni râsul. 

— Când vom ajunge în L.A. în fața judecătorului sau pentru 
proces, spuse el. Atunci vom bea șampanie. 

— Mi se pare corect. 

În clipa aceea, lui O'Neil îi sună telefonul. El se uită la 
apelant și Dance observă cât de rapid i se schimbă 
comportamentul. 

Ridică umerii, apropie braţele de corp și își fixă privirea în 
telefon. 

Ea știu imediat cine îl sunase, chiar dinainte ca el să 
răspundă pe un ton vesel: 

— Bună, draga mea. 

Din conversaţia pe care o purtă cu soţia lui, Dance deduse că 
Anne, fotograf profesionist, își încheiase neașteptat de repede 
călătoria de afaceri și voia să afle ce program are soţul ei. 

Când, într-un final, O'Neil încheie convorbirea, rămaseră în 
tăcere până când tensiunea instalată dispăru, apoi reveniră la 
meniuri. 

— E clar, spuse el. Voi lua ouă Benedict. 

Și ea voia același lucru, așa că îl căută cu privirea pe ospătar, 
însă apoi îi vibră ei telefonul - se uită la mesaj, se încruntă, 
apoi îl citi din nou. Era conștientă de faptul că își schimbase 
imediat postura - pulsul i se accelerase, ridicase umerii și bătea 
deja cu piciorul în podea. 

Apoi oftă, iar gestul ei către ospătar se transformă dintr-o 
chemare politicoasă într-un semn prin care cerea nota de plată. 


Capitolul 3 


Sediul West Central al CBI era o clădire modernă, cu un 
aspect ușor imprecis, fiind identică cu sediile adiacente ale 
companiilor de asigurări și ale firmelor de consultanţă IT, 
înghesuite în spatele dealurilor și decorate cu vegetaţia 
luxuriantă specifică coastei centrale a Californiei. 

Instituţia se afla în apropiere de Peninsula Garden, așa că 
Dance și O'Neil parcurseră drumul de la hotel în mai puţin de 
zece minute, având grijă doar la trafic, dar fără a mai opri la 
semnele de stop și la semafoare. 

Dance ieși din mașină și își puse pe umăr imensa geantă de 
laptop pe care fiica ei o botezase „Anexa poșetei mamei”, după 
ce învățase ce înseamnă „anexă”. Intră în clădire odată cu 
O'Neil. 

Se îndreptară imediat spre locul în care știa că avea să o 
aștepte echipa: în biroul ei, în zona numită „Aripa fetelor” sau 
AF - acolo își aveau birourile Dance, agentul Connie Ramirez, 
asistenta ei, Maryellen Kresbach și Grace Yuan, administratorul 
CBI, care avea grijă ca întreaga organizaţie să funcţioneze ca 
pe roate. Această aripă a clădirii își primise numele în urma 
unui comentariu regretabil aparținând unui fost agent CBI, 
care - în timpul unei prezentări - avusese ca scop 
impresionarea unei partenere. 

Toată lumea din AF se întreba dacă acesta - sau vreuna 
dintre iubitele lui - găsise toate produsele de igienă intimă 
plasate de Dance și de Ramirez prin biroul, mașina și servieta 
lui. 

Dance și O'Neil o salutară pe Maryellen. Fire veselă și un om 
indispensabil în colectivul din care făcea parte, femeia jongla 
cu talent între viaţa personală și cea profesională, fără a clipi 
măcar din genele încărcate de rimel negru. În plus, era și cea 
mai bună bucătăreasă pe care o cunoscuse Dance. 

— 'Neaţa, Maryellen. Cum stăm? 

— Poftim, Kathryn, servește-te. 


Dance se uită spre biscuiţii cu fulgi de ciocolată din borcanul 
de pe biroul femeii, dar nu se lăsă pradă tentaţiei. Erau un fel 
de ispită a diavolului. O'Neil, în schimb, nu rezistă. 

— E cel mai bun mic dejun din ultimele câteva săptămâni. 

Ouă Benedict... 

Maryellen zâmbi mulţumită. 

— Bine... L-am sunat din nou pe Charles și i-am lăsat încă un 
mesaj. Sincer. Oftă: N-a răspuns. TJ și Rey sunt înăuntru. Ah, 
domnule adjunct O'Neil, a venit și unul dintre oamenii 
dumneavoastră de la MESO”. 

— Mulţumesc, ești o scumpă. 

În biroul lui Dance, pe scaunul ei, stătea tânărul agent TJ 
Scanlon. Tipul roșcat se ridică în picioare: 

— Salut, șefa. Cum a fost la audiere? 

Se referea la depoziţie. 

— Am fost o vedetă. 

Apoi îi povesti despre audiere și invocarea imunităţii. 

Agentul se încruntă - îl cunoscuse și el pe infractor și era la 
fel de îndârjit cum era și Dance să îl vadă condamnat. 

Deși își făcea treaba foarte bine, TJ era cel mai extravagant 
agent dintr-o organizaţie cunoscută tocmai pentru abordarea 
strictă și comportamentul convenţional. Azi purta blugi, un 
tricou polo și o jachetă sport dintr-o stofă cadrilată, un model 
pe care Dance îl văzuse la câteva tricouri decolorate din 
șifonierul tatălui ei. TJ nu avea decât o singură cravată, din 
câte știa ea, cu un model neobișnuit, stil Jerry Garcia. Suferea 
de o nostalgie acută după anii '60. În biroul lui bolboroseau 
două lămpi cu lavă. 

Între el și Dance erau doar câţiva ani diferență, dar parcă îi 
despărțea o întreagă generaţie. Cu toate acestea, se potriveau 
perfect din punct de vedere profesional, dacă aveai în vedere și 
o anumită doză de consiliere. Deși TJ avea tendinţa să lucreze 
de unul singur, fapt ce nu era tocmai în spiritul protocolului 
CBI, îi ţinuse locul adesea partenerului lui Dance, ocupat în 
ultima perioadă cu un caz complicat de extrădare în Mexic. 
Tăcutul Rey Carraneo, recent angajat la CBI, era exact opusul 
lui TJ Scanlon - aproape de treizeci de ani, brunet și cu un aer 
meditativ, el purta în ziua aceea un costum gri și o cămașă 
albă, care-i cădeau perfect pe trupul suplu. Vârsta nu-i reflecta 

sufletul matur și încercat, călit încă de pe vremea când era 
poliţist pe străzile unui cartier rău famat din Reno, Nevada. Se 
mutase aici cu soţia pentru a-și îngriji mama bolnavă. Carraneo 
ţinea ceașca de cafea cu mâna dreaptă, pe care - între degetul 
mare și cel arătător - se putea observa o cicatrice în formă de 
Y. Era locul în care, până în urmă cu câţiva ani, avusese un 
tatuaj ce simboliza apartenenţa la o bandă. Dance îl considera 
cel mai atent și mai calm dintre agenţii tineri ai biroului și se 
întreba uneori, în sinea ei, dacă nu cumva contribuise la asta 
timpul petrecut ca membru al acelei bande. 

Adjunctul secţiei de poliție din Monterey, cu o tunsoare 
scurtă tipică și cu o atitudine din care răzbătea disciplina, se 
prezentă și le explică ce se întâmplase. O adolescentă din zonă 
fusese răpită dintr-o parcare aflată în centrul orașului 
Monterey, de lângă Alvarado, exact în acea dimineaţă. Tammy 
Foster fusese legată și aruncată în portbagajul propriei mașini. 
Atacatorul o dusese apoi pe o plajă din afara orașului și o 
lăsase să se înece în mașină la venirea fluxului. 

Pe Dance o trecură fiorii gândindu-se ce însemna să fii închis 
într-un spaţiu atât de îngust, în care nivelul apei reci să urce 
vertiginos. 

— Era mașina ei? îl întrebă O'Neil, care stătea într-unul 
dintre scaunele lui Dance și se balansa pe picioarele din spate 
ale acestuia. 

Făcea exact ce obișnuia ea să îi spună fiului ei să nu facă 
(presupunea că Wes prinsese mișcarea aceasta de la O'Neil). 
Picioarele scaunului scârțâiau din cauza greutăţii lui. 

— Da, domnule. 

— Ce plajă? 

— Pe coastă, la sud de Highlands. 

— Abandonată? 

— Da, nimeni în jur. Niciun martor. 

— Nici la clubul din faţa căruia a fost răpită? întrebă Dance. 

— Nu. Și nici nu aveau instalate în parcare camere de 
supraveghere. 

Dance și O'Neil se gândiră o clipă. 

— Deci avea nevoie de un alt mijloc de transport, din 
apropierea locului în care a abandonat-o pe ea, spuse Dance. 
Sau a avut un complice. 


— Anchetatorii au găsit niște urme de pași pe nisip, care se 
îndreptau spre autostradă. Deasupra nivelului fluxului. Dar 
nisipul era moale. Nu au putut afla modelul tălpii sau mărimea. 
Dar cu siguranţă a fost o singură persoană. 

— Și nu s-au găsit urmele vreunei mașini care putea să fi 
oprit pe marginea drumului ca să îl ia? întrebă O'Neil. Sau 
vreuna ascunsă prin tufișuri, în apropiere? 

— Nu, domnule. Echipa a găsit doar câteva urme de 
cauciucuri de bicicletă, dar acestea erau pe deal. Puteau fi 
lăsate fie în acea noapte, fie cu o săptămână în urmă. Nu s-a 
stabilit modelul anvelopei. Nu avem o bază de date cu biciclete, 
îi spuse el lui Dance. 

Sute de persoane se plimbau cu bicicleta zilnic în zona aceea. 

— Mobilul crimei? 

— Fata nu a fost jefuită, nici violată. Se pare că atacatorul a 
vrut doar să o omoare. Încet. 

Dance abia își stăpânea indignarea. 

— Avem suspecți? 

— Nu. 

Dance îl privi pe TJ, apoi îl întrebă: 

— Mi-ai mai spus ceva mai devreme, când te-am sunat. 
Chestia aia ciudată... Mai aveţi informaţii suplimentare? 

— Ah, spuse agentul fâstâcindu-se. E vorba de crucea de pe 
marginea drumului. 

Biroul de Investigaţii California avea o jurisdicție vastă, însă 
se implica de obicei doar în delicte grave, precum activitatea 
bandelor, amenințările teroriste sau infracțiunile economice și 
de corupţie. O simplă crimă petrecută într-o zonă în care 
bandele obișnuiau să ucidă cel puţin o dată pe săptămână nu ar 
fi atras atenţia. 

Însă atacul asupra lui Tammy Foster fusese diferit. 

Cu o zi înainte de răpirea fetei, un agent rutier descoperise o 
cruce, ca un fel de troiță, pe care era menţionată data zilei 
următoare. Era înfiptă în nisip, pe Autostrada 1. 

Auzind despre răpirea fetei, care avusese loc în apropierea 
aceleiași autostrăzi, agentul rutier se întrebase dacă nu cumva 
crucea era modalitatea prin care infractorul își anunţa 
intenţiile - așa că se întorsese și o luase. Divizia de investigaţii 
la locul crimei a secţiei de poliție din Monterey găsise o 
frântură de petală de trandafir în portbagajul în care Tammy 


fusese lăsată să moară. Acea bucăţică de petală părea să facă 
parte din buchetul așezat la baza crucii. 

De vreme ce atacul lăsa impresia să fi fost unul la întâmplare 
și fără un motiv anume, Dance era nevoită să ia în considerare 
și faptul că autorul putea să nu aibă de gând să se oprească 
acolo. 

— S-au găsit dovezi pe cruce? întrebă O'Neil. 

Ofiţerul se strâmbă. 

— Ca să fiu sincer, domnule O'Neil, agentul rutier a luat 
crucea de pe autostradă și a aruncat-o în portbagaj. 

— A contaminat-o? 

— Mă tem că da. Adjunctul Bennington mi-a spus că a făcut 
tot posibilul să preleveze indicii. 

Peter Bennington era talentatul director al laboratorului de 
criminalistică din Monterey. 

— Dar nu a găsit nimic. Cel puţin asta spun testele 
preliminare. Nu s-au găsit amprente, în afara celor ale 
agentului rutier. Doar urme de pământ și de nisip. Crucea era 
confecţionată din ramuri de copac, prinse între ele cu fir de 
legat buchetele. Data era scrisă pe o bucată de carton. Despre 
pix a spus că este unul obișnuit. lar scrisul este unul cu 
majuscule. Ne-ar ajuta doar dacă l-am compara cu cel al 
suspectului. Aceasta este o fotografie a crucii. Parcă e ruptă din 
filmul The Blair Witch Project. 

— Un film bun, spuse TJ, iar Dance se întrebă dacă fusese o 
remarcă sarcastică sau nu. 

Priviră fotografia - chiar era bizară. Ramurile semănau cu 
niște oase înnegrite și contorsionate. 

Nici cei de la criminalistică nu le puteau spune nimic? 
întrebară ei. Dance avea un prieten și colaborator recent, 
Lincoln Rhyme, consultant criminalistic în New York. Deși era 
tetraplegic, Lincoln era unul dintre cei mai buni specialiști în 
domeniu din ţară. Dance se întrebă dacă el ar fi găsit ceva în 
cazul în care s-ar fi ocupat de caz. Se gândi că probabil chiar ar 
fi reușit să găsească. Insă regula universală în poliţie era 
următoarea: te descurci folosind ce ai la dispoziţie. 

Apoi observă ceva în fotografie. 

— Trandafirii, spuse ea. 

O'Neil înţelese imediat la ce se referă. 

— Tulpinile sunt tăiate la aceeași lungime. 


— Exact. Deci probabil că provin dintr-o florărie și nu sunt 
rupte din grădina cuiva. 

— Dar, șefa, poţi cumpăra trandafiri dintr-o mie de locuri în 
Peninsulă, observă TJ. 

— Nu vreau să spun că trandafirii ne vor duce la ușa lui, 
spuse Dance. Spun doar că e un detaliu ce ne-ar putea fi de 
folos. Şi nu trage concluzii pripite: e foarte posibil să fi fost 
furate. 

Dance era morocănoasă, dar spera ca ei să nu observe asta. 

— Am înţeles, șefa. 

— Unde anume se afla crucea? 

— Pe Autostrada 1, la sud de Marina. 

Indică cu degetul pe harta de pe peretele biroului lui Dance. 

— A fost văzut de vreun martor când a lăsat crucea? 

— Nu, doamnă. Sau cel puţin acestea sunt informaţiile ce ne- 
au parvenit de la CHP. Şi nici nu există camere de 
supraveghere instalate pe acea porțiune de autostradă. Încă 
mai căutăm. 

— Dar magazine? întrebă O'Neil exact înainte ca Dance să 
pună aceeași întrebare. 

— Magazine? 

O'Neil se uită pe hartă. 

— Pe partea de est a drumului, în galeriile acelea. Unele 
dintre magazine au camere de supraveghere. Poate că una 
dintre ele era îndreptată exact către zona aceea. Măcar am 
putea distinge modelul și tipul mașinii; dacă a venit cu mașina. 

— TJ, spuse Dance, du-te și verifică. 

— Gata, șefa. Au acolo o cafenea Java House foarte bună. E 
printre preferatele mele. 

— Mă bucur să aud asta. 

În ușă apăru o umbră. 

— Nu știam că ne întâlnim aici. 

Charles Overby, noul șef al diviziei CBI, intră în biroul ei. Era 
un bărbat trecut de cincizeci de ani, bronzat și cu o siluetă 
robustă, destul de în formă pentru a juca golf și tenis de câteva 
ori pe săptămână, dar nu și pentru a juca volei fără să gâfâie 
serios. 

— Suntem în birou... de ceva timp. 

Dance ignoră privirile subtile pe care T] le arunca spre ceas - 
bănuia că Overby intrase în birou de câteva minute. 


— Charles, spuse ea. 'Neaţa. Mă scuzi că am uitat să te 
anunţăm că ne vom întâlni aici. 

— Bună, Michael. 

Îi făcu apoi semn și lui TJ, pe care îl privea adesea curios, ca 
și cum nu l-ar fi întâlnit niciodată până atunci - ceea ce putea fi 
și din cauza faptului că nu era tocmai de acord cu gusturile 
acestuia în materie de modă. 

De fapt, Dance îl anunţase pe Overby de ședință. La 
întoarcerea de la hotelul Peninsula Garden îi lăsase un mesaj 
vocal, prin care îi comunicase veștile proaste referitoare la 
audierea pe motiv de imunitate din L. A. şi îl anunţase despre 
planurile lor de a se întâlni acolo, în biroul ei. Maryellen îi 
spusese și ea despre ședință, însă șeful CBI nu le răspunsese. 
Dance nu se obosise să îl mai sune, de vreme ce Overby se 
arăta atât de dezinteresat în legătură cu abordarea tactică a 
cazurilor. Nu s-ar fi mirat nici dacă ar fi lipsit cu totul de la 
ședință. El voia să i se descrie „imaginea de ansamblu”. TJ îl 
numise odată Charles Overview: - Dance se tăvălise de râs. 

— În orice caz, treaba asta cu fata din portbagaj... reporterii 
au început deja să sune. Am tras de timp și nu le convine. 
Puneţi-mă la curent. 

„Ah, reporterii! Așa se explică interesul lui.” 

Dance îi povesti ce aflaseră până atunci și care era planul de 
acţiune. 

— Credeţi că va încerca din nou, nu-i așa? Asta spun 
prezentatorii. 

— Asta speculează ei, îl corectă Dance cu delicateţe. 

— Din moment ce nu știm de ce a atacat-o pe Tammy Foster, 
nu ne putem da seama, spuse O'Neil. 

— Crucea are vreo legătură? Vrea să fie un fel de mesaj? 

— Criminaliștii au stabilit o legătură între flori, da. 

— La naiba. Sper să nu se transforme într-o poveste precum 
Vara lui Sam. 

— La ce te referi, Charles? întrebă Dance. 

— La tipul ăla din New York care lăsa bileţele și împușca 
oameni. 

— Ah, ăla a fost un film, spuse TJ, care era cel mai în măsură 
să le ofere informaţii referitoare la cultura pop. Regizorul Spike 
Lee. Criminalul era Son of Sam. 

— Știu, spuse Overby repede. Era o glumă. Son și Summer. 

— Nu avem dovezi, oricum. Chiar nu știm nimic deocamdată, 
serios. 

Overby aprobă din cap. Nu îi convenea să nu deţină niciun fel 
de informaţii, pentru a le oferi presei și șefului său din 
Sacramento. Îi crea o stare de agitaţie, care se reflecta în 
atmosfera generală din biroul lui Dance. 

Când predecesorul său, Sam Fishbourne, fusese nevoit să se 
retragă anticipat din motive medicale, iar Overby îi preluase 
postul, atmosfera generală fusese soră cu disperarea. 
Fishbourne fusese susținătorul lor - se lua în piept cu oricine 
pentru a-i apăra. Overby avea un stil diferit. Foarte diferit. 

— Deja am fost sunat de AG. 

Era șeful lor cel mare. 

— Vestea a ajuns până în Sacramento. Și de CNN. Trebuie să 
sun înapoi, așa că speram să avem măcar câteva informaţii. 

— Vom afla mai multe în curând. 

— Care sunt șansele să fi fost doar o farsă dusă la extrem? Să 
sperie bobocii. Organizaţii studențești. Cu toţii am făcut asta în 
facultate, nu? 

Dance și O'Neil nu făcuseră parte din nicio organizație 
studenţească, iar Dance se îndoia că situaţia lui TJ ar fi fost 
alta. Cât despre Rey Carraneo, el își dăduse licenţa în 
criminalistică urmând cursurile la seral, jonglând între două 
locuri de muncă. 

— E prea macabră ca să fie o glumă, spuse O'Neil. 

— Să o avem în vedere ca opţiune. Vreau să mă asigur că nu 
provocăm panică. Nu ne va ajuta cu nimic. Incercaţi să nu 
vehiculaţi ideea unui criminal în serie. Și nu menţionaţi crucea, 
încă avem de suferit de pe urma cazului de luna trecută, cel cu 
Pell. Clipi și adăugă: Cum a mers depoziţia, apropo? 

— O întârziere. 

Nu-i ascultase deloc mesajul? 

— E bine. 

— Bine?? 

Dance încă mai era furioasă din cauza moţiunii de 
respingere. 

Overby clipi. 

— Vreau să spun că, în felul ăsta, ești liberă să te ocupi de 
cazul Crucii. 


Se gândi la fostul ei șef... Nostalgia e o durere atât de dulce! 

— Care sunt următorii pași? 

— TJ verifică toate camerele de supraveghere ale 
magazinelor și ale reprezentanțelor auto din zona în care a fost 
lăsată crucea. Se întoarse apoi spre Carraneo și spuse: Şi, Rey, 
poţi cerceta cu atenţie parcarea din care a fost răpită Tammy? 

— Desigur! 

— Tu la ce lucrezi acum, Michael, la MESO? întrebă Overby. 

— Am un caz de crimă săvârșită de bande și cazul Container. 

— Ah, cazul acela... 

Peninsula era, în mare parte, imună la amenințările teroriste. 
Nu existau porturi importante - doar golfurile pescarilor -, iar 
aeroportul era foarte mic și bine păzit. Însă, cu aproximativ o 
lună în urmă, un container fusese furat de pe un cargobot din 
Indonezia, care era ancorat în portul Oakland, și fusese preluat 
apoi de un camion care se îndreptase spre sud, spre L.A. 
Ulterior primiseră informaţii conform cărora vehiculul ajunsese 
până în Salinas, unde era posibil ca marfa să fi fost descărcată, 
ascunsă, apoi transferată în alte camioane, pentru a putea fi 
redirecţionată. 

Containerul putea conţine marfa de contrabandă - droguri, 
arme sau chiar persoane care fuseseră introduse ilegal în ţară, 
conform unei surse de încredere. Indonezia avea cea mai mare 
populaţie islamică din lume și numeroase celule extremiste 
periculoase. Paza Naţională avea motive reale de îngrijorare. 

— Dar le mai pot amâna câteva zile, spuse O'Neil. 

— Bun, zise Overby, bucurându-se că dosarul Crucii putea fi 
rezolvat în parteneriat. 

Mereu căuta să împartă riscurile unei investigaţii eșuate, 
chiar dacă asta însemna că avea să împartă și roadele. 

Dance era încântată că ea și O'Neil urmau să lucreze 
împreună. 

— Voi primi raportul final al investigaţiei la faţa locului de la 
Peter Bennington. 

O'Neil nu se specializase în criminalistică, dar se baza pe 
tehnicile tradiționale de rezolvare a cazurilor: cercetarea și 
analiza minuțioasă a locului faptei. Și ocazionalul șut în fund... 
Oricare ar fi fost amalgamul de tehnici folosite, detectivul era 
cât se poate de priceput în domeniul lui. Avea cea mai mare 


rată de succes la capitolul arestări și, chiar mai important de 
atât, la capitolul condamnări, din toată istoria biroului. 

Dance se uită la ceas. 

— lar eu voi interoga martorul. 

Overby rămase tăcut o clipă, apoi întrebă: 

— Martor? Nu știam că există un martor. 

Dance preferă să nu-i spună că și această informaţie ar fi 
putut s-o afle tot din mesajul pe care i-l lăsase. 

— Da, există un martor, spuse ea, apoi își aruncă poșeta 
umăr și ieși. 


Capitolul 4 


— Vai, ce trist! spuse femeia. 

Soţul ei, aflat la volanul SUV-ului Ford - pentru care doar ce 
plătise 70 de dolari ca să-i facă plinul se uită la ea. Era în toane 
proaste, nu numai din cauza preţului benzinei, ci și din cauza 
faptului că doar ce aruncase o privire către terenul de golf 
Pebble Beach, unde nu și-ar fi permis să joace nici dacă i-ar fi 
îngăduit soția. 

Cu siguranță nu avea nevoie să audă ceva trist. Cu toate 
astea însă, erau căsătoriţi de douăzeci de ani, așa că se hotări 
să o întrebe: 

— Ce anume? 

Realiză că o spusese pe un ton mai aspru decât intenţionase. 

Ea nu observă sau nu dădu importanţă ieșirii lui. 

— Uite, acolo! 

El privi în direcţia indicată, însă ea se uita prin parbriz spre 
autostrada pustie, care șerpuia prin pădure. Nu fixa nimic cu 
privirea. Asta îl irită și mai tare. 

— Mă întreb ce s-o fi întâmplat, zise ea. 

Era pe cale să se răstească la ea „Ce anume?”, când văzu 
despre ce era vorba. 

Brusc, îl încercă un sentiment de vinovăţie. 

In faţa lor, la circa 30 de metri, înfiptă în nisip, se afla una 
dintre acele cruci memoriale lăsate la locul unui accident. Era o 
cruce destul de grosolană, la baza căreia se afla un buchet de 
flori. Trandafiri vișinii. 

— E trist, într-adevăr, spuse el gândindu-se la copiii lor, doi 
adolescenţi care încă îl băgau în sperieţi de fiecare dată când 
se urcau la volan. 

Ştia cum s-ar fi simţit dacă ei ar fi păţit ceva într-un accident 
rutier, așa că își regretă imediat reacţia inițială. 

Clătină din cap și observă îngrijorarea de pe chipul soţiei 
sale. Trecură apoi pe lângă crucea improvizată. 

— Dumnezeule, doar ce s-a întâmplat, șopti ea. 

— Serios? 

— Da, pe cruce era scrisă data de azi. 


O trecură fiorii. Continuară să se îndrepte spre plaja din 
apropiere, pe care cineva le-o recomandase pentru plimbare. 

— E puţin ciudat, spuse el. 

— Ce anume, dragă? 

— Limita de viteză în zona asta este de 55 de kilometri pe 
oră. Nu ai crede că cineva ar putea fi lovit atât de puternic 
încât să moară. 

— Poate au fost copii, spuse soţia sa ridicând din umeri. Au 
băut și apoi s-au suit la volan. 

În mod ironic, crucea păru să îl trezească la viaţă. Era de 
parcă i-ar fi spus: „Hai, prietene! Acum ai fi putut fi în Portland, 
îngropat în calcule și întrebându-te ce surpriză neplăcută ti-ar 
mai putea face Leo la următoarea ședință. Eşti în cea mai 
frumoasă zonă din California și mai ai doar cinci zile de 
concediu. Și n-ai putea să joci golf în Pebble Beach nici peste o 
mie de ani, așa că nu te mai smiorcăi!” 

Își sprijini mâna pe genunchiul soţiei și merse mai departe, 
spre plajă, fără a-i mai păsa nici de ceața care învăluise 
dimineaţa într-o perdea cenușie. 


În timp ce conducea pe Autostrada 68 - Holman Highway -, 
Kathryn Dance își sună copiii. Tatăl ei, Stuart, îi ducea cu 
mașina în zilele în care participau la tabăra de vară. 

Având în program ședința de dimineaţă de la hotel, Dance îi 
lăsase pe Wes și pe Maggie - de 12 și, respectiv, 10 ani - să 
petreacă noaptea în casa bunicilor. 

— Bună, mamă! spuse Maggie. Putem să luăm cina la Rosie 
în seara asta? 

— Rămâne de văzut. Lucrez la un caz important. 

— Eu și bunica am preparat tăiței pentru cina de aseară. Am 
folosit făină, ouă și apă. Bunica a spus că i-am făcut de la zero. 
Cum adică de la zero? 

— Adică i-ai obţinut din ingrediente. Nu i-ai cumpărat din 
magazin. 

— Deci, știu asta. Dar nu înţeleg de ce se spune „de la zero”. 

— Nu mai spune „deci”. Și nu știu. O să căutăm pe internet. 

— Bine. 

— Ne vedem în curând, draga mea. Te iubesc. Dă-mi-l și pe 
fratele tău. 

— Bună, mamă. 


Wes rosti la telefon un monolog despre meciul de tenis din 
ziua aceea. 

Dance se gândi că Wes se îndrepta cu pași repezi spre 
adolescenţă. Uneori era doar un băieţel, iar alteori devenea un 
adolescent glacial. Tatăl lor murise în urmă cu doi ani, iar 
băiatul ieșea abia acum de sub vălul durerii. Maggie, deși mai 
mică, era mult mai puternică. 

— Michael mai pleacă cu barca în weekend? întrebă el. 

— Sigur că da. 

— Super! 

O'Neil îl invitase pe puști să iasă sâmbătă la pescuit, cu el și 
cu fiul său, Tyler. Soţia sa, Anne, ieșea foarte rar cu șalupa, dar 
Dance mergea cu ei din când în când, deși răul de mare nu-i 
prea punea în evidenţă calităţile de marinar. 

Apoi vorbi pe scurt cu tatăl ei, mulțumindu-i pentru că 
avusese grijă de copii; îi spuse că lucrează la un nou caz, care i- 
ar fi putut ocupa o mare parte din timp. Stuart Dance era 
bunicul perfect - fost biolog marin, în prezent „semipensionat”, 
el avea posibilitatea de a-și face singur programul și era 
încântat să își petreacă timpul în compania copiilor. Nu se 
supăra nici când trebuia să facă pe șoferul pentru ei. Cu toate 
acestea, în ziua aceea avea o întâlnire la acvariul Monterey 
Bay, însă o asigură pe fiica sa că avea să îi lase pe copii cu 
bunica lor după ce aveau să vină de la day camp. Dance putea 
să îi ia mai târziu. 

Nu era zi în care Dance să nu îi mulțumească lui Dumnezeu 
pentru familia iubitoare pe care o avea în preajmă. Le 
compătimea pe mamele singure, lipsite de ajutor. 

Incetini mașina, stinse girofarul și opri apoi în parcarea 
spitalului Monterey Bay, aruncând o privire către un grup de 
oameni aflaţi în spatele unor bariere metalice albastre. 

Erau mai mulţi protestatari faţă de ziua precedentă. Iar ieri 
fuseseră mai mulţi decât cu o zi în urmă. 

Spitalul Monterey Bay era o instituţie cât se poate de 
respectabilă și unul dintre cele mai bune centre medicale din 
regiune. Până și peisajul era unul idilic, spitalul fiind înconjurat 
de o pădure de pini. Dance cunoștea foarte bine acest loc - își 
născuse aici ambii copii, îl veghease pe tatăl său după o 
intervenţie chirurgicală complexă, identificase cadavrul soțului 
ei la morgă. Ea însăși fusese subiectul unei întâmplări 


neobișnuite aici, când fusese atacată într-un incident ce avea 
legătură cu protestul la care era martoră acum. 

Pe când lucra la cazul Daniel Pell, Dance trimisese un tânăr 
adjunct din cadrul poliției Monterey să îl păzească pe prizonier 
la judecătoria din Salinas. Condamnatul evadase, atacându-l pe 
adjunctul Juan Millar și provocându-i arsuri grave; acesta 
fusese adus acolo, la secţia de terapie intensivă. Fusese o 
perioadă terifiantă pentru familia derutată și îndurerată, pentru 
Michael O'Neil și pentru colegii lui de la MESO. Dar și pentru 
Dance. 

Se afla în vizită la Juan, când fratele acestuia, Julio, înnebunit 
de durere, o atacase cu brutalitate, enervat de faptul că ea încă 
încerca să îi ia o declaraţie fratelui său abia conștient. Dance 
scăpase doar puţin șifonată și foarte speriată, așa că decisese 
să nu depună plângere împotriva fratelui violent. 

Juan murise la doar câteva zile după ce fusese internat. La 
început, moartea lui păruse consecinţa arsurilor grave pe care 
le suferise, însă ulterior se descoperise că cineva îi luase viaţa: 
fusese o crimă din compasiune. 

Pe Dance o întristase teribil moartea lui Juan, însă rănile sale 
fuseseră atât de grave, încât ar fi trăit toată viaţa cu dureri 
atroce, dintr-o operaţie într-alta. Starea lui Juan o afectase 
peste măsură și pe mama lui Dance, Edie, care lucra ca 
asistentă medicală în același spital. La un moment dat, adânc 
tulburată, i se confesase lui Dance: în timp ce îl îngrijea pe 
Juan, acesta își recăpătase cunoștința și o privise cu ochi 
rugători. Apoi îi șoptise: „Ucide-mă”. 

Ulterior se presupusese că le ceruse acest lucru tuturor celor 
care îl vizitaseră sau îl îngrijiseră. Iar la scurt timp după aceea, 
cineva îi îndeplinise dorinţa. 

Nimeni nu știa cine fusese persoana care combinase în final 
substanţele din perfuzia lui Juan, astfel încât să-i pună capăt 
zilelor. Moartea lui era acum subiectul unei anchete 
criminalistice de care se ocupa poliția din Monterey. Dar 
investigația nu înainta cu pași prea mari; medicii declaraseră 
că pacientul nu ar mai fi trăit oricum mai mult de o lună sau 
două. Deși un act condamnabil, era evident că uciderea lui 
fusese doar consecinţa compasiunii cuiva. 

Însă cazul intrase în atenţia adepților filosofiei pro-viaţă. 
Protestatarii pe care Dance îi urmărea acum în parcarea 


spitalului fluturau pancarte pe care apăreau cruci și fotografii 
ale lui lisus, dar și ale lui Terry Schiavo, femeia în stare 
comatoasă din Florida. Aceasta ceruse dreptul la moarte, iar 
lucrurile escaladaseră în asemenea măsură, încât până și 
Congresul SUA se implicase în caz. 

Mesajele de pe pancartele care fluturau în faţa spitalului 
Monterey Bay blamau atât ororile eutanasiei, cât și pe cele ale 
avortului, de vreme ce tot se strânseseră acolo atâtea persoane 
cu chef de proteste. Majoritatea erau membri ai organizaţiei 
Life First, cu sediul în Phoenix. Veniseră aici la câteva zile după 
moartea tânărului ofițer. 

Dance se întrebă dacă vreunul dintre ei sesiza ironia 
situației: manifestau împotriva morţii în faţa unui spital. 
Probabil că nu - nu păreau să fie genul de oameni cu simţul 
umorului. 

Dance îl salută pe șeful agenţilor de pază, un afro-american 
înalt, postat în faţa intrării principale. 

— 'Neaţa, Henry. Se pare că nu mai contenesc să vină... 

— 'Neaţa, agent Dance. 

Lui Henry Bascomb, fost poliţist, îi plăcea să folosească încă 
terminologia oficială. Zâmbi acru, uitându-se spre ei: 

— Sunt ca iepurii. 

— Care-i liderul lor? 

În mijlocul mulţimii se afla un bărbat costeliv, cu un început 
de chelie și cioc. Purta haine preoțești. 

— Acela este liderul, preotul, îi spuse Bascomb. Reverendul 
R. Samuel Fisk. E destul de cunoscut. A venit tocmai din 
Arizona. 

— R. Samuel Fisk. Ce nume... solemn, comentă ea. 

Lângă reverend se postase un bărbat solid, cu părul roșu și 
cârlionţat, îmbrăcat într-un costum închis la culoare. Un 
bodyguard, se gândi Dance. 

— Viaţa e sacră! strigă cineva, ca un comentariu la adresa 
uneia dintre camionetele din apropiere. 

— Sacră! repetă mulțimea. 

— Criminalii! strigă Fisk; vocea lui era uimitor de puternică 
pentru o persoană care arăta ca o sperietoare de ciori. _ 

Deși nu i se adresase ei înșiși, pe Dance o trecută fiorii. Își 
aminti incidentul de la terapie intensivă, când Julio Miliar o 


atacase furios din spate, iar O'Neil și încă un coleg fuseseră 
nevoiţi să intervină. 

— Criminalii! 

Protestatarii începură să scandeze: „Cri-mi-na-lii, cri-mi-na- 
!” Dance se gândi că aveau să răgușească în cele din urmă. 

— Mult noroc, îi spuse ea șefului pazei, care dădu ochii peste 
cap, deloc convins. 

Imediat ce intră, Dance privi în jur, așteptându-se oarecum 
să o vadă pe mama ei. Apoi primi indicaţii de la recepție și 
traversă coridorul în grabă, îndreptându-se spre camera în care 
era internată martora din cazul Crucii. 

Când intră în salon, o adolescentă blondă, care stătea întinsă 
pe un pat de spital de ultimă generaţie, ridică ochii spre ea. 

— Bună, Tammy. Mă numesc Kathryn Dance. Îi zâmbi fetei. 
Pot să intru? 


lii 


Capitolul 5 


Deși Tammy Foster fusese lăsată să se înece în portbagaj, 
atacatorul își greșise calculele. 

Dacă ar fi abandonat mașina ceva mai în larg, nivelul apei ar 
fi urcat suficient cât să cuprindă întregul vehicul, iar fata ar fi 
murit în chinuri. Însă întâmplarea făcuse ca mașina să rămână 
captivă în nisipul afânat de la mal, iar fluxul umpluse 
portbagajul cu doar 12 centimetri de apă. 

În jur de 4.00 dimineaţa, un angajat din cadrul transportului 
aerian, aflat în drum spre serviciu, văzuse mașina strălucind în 
apă. Salvatorii reușiseră în scurt timp să ajungă la fata aflată în 
stare de semiconștiență din cauza condiţiilor și a stării 
hipotermice și o transportaseră de urgenţă la spital. 

— Deci, începu Dance, cum te simţi? 

— Destul de bine... 

Tammy era zveltă și avea trăsături frumoase, dar era palidă. 
Avea fața suplă, părul drept, blond, vopsit cu grijă, și un nas 
sfidător, despre care Dance bănuia că venise pe lume cu o 
formă ușor diferită. Tammy aruncă o privire fugară gentuţei de 
cosmetice, iar Dance se gândi că nu prea ieșea în public fără 
machiaj. 

Dance își scoase legitimatia și i-o arătă, iar Tammy o cercetă 
cu atenţie. 

— Arăţi foarte bine, având în vedere circumstanţele, îi spuse 
ea fetei. 

— A fost atât de frig, spuse Tammy. Nu mi-a fost atât de frig 
în toată viaţa mea. Încă sunt dată peste cap. 

— Sunt convinsă. 

Fetei îi atrase apoi atenţia televizorul - era o telenovelă. 
Dance și Maggie obișnuiau să o mai urmărească din când în 
când, mai ales atunci când cea mică era bolnavă și nu mergea 
la școală. Puteai să pierzi toate episoadele preţ de câteva luni, 
că tot înţelegeai perfect povestea când începeai să urmărești 
din nou. 

Dance se așeză și privi baloanele și florile de pe masa 
alăturată, căutând instinctiv trandafiri roșii, cadouri de natură 


religioasă sau felicitări cu semnul crucii. Nu exista însă nimic 
de acest gen. 

— Cât timp vei mai petrece în spital? 

— Probabil că mă vor externa azi. Sau poate mâine, așa au 
Zis. 

— Cum sunt doctorii? Sunt drăguţi? 

Fata chicoti. 

— La ce școală mergi? 

— Robert Louis Stevenson. 

— Eşti în ultimul an? 

— Da, din toamnă. 

Pentru a nu-i crea o stare de agitaţie, Dance începu 
conversaţia cu banalităţi. O întrebă dacă avea să participe la 
cursurile de vară, dacă se gândise la ce facultate dorește să 
meargă, despre familia ei și despre sport. 

— Ai planuri de vacanţă? 

— Acum am, spuse ea, după toate cele întâmplate. Merg cu 
mama și cu sora mea să o vizităm pe bunica din Florida 
săptămâna viitoare. 

Vocea îi trăda o ușoară exasperare și Dance realiză că 
ultimul lucru pe care fata îl dorea era să meargă în Florida cu 
familia ei. 

— Tammy, îţi imaginezi că nu vom renunţa până nu îl vom 
găsi pe cel care ţi-a făcut asta. 

— Javra! 

Dance ridică o sprânceană în semn de aprobare. 

— Spune-mi, te rog, ce s-a întâmplat. 

Tammy îi povesti că mersese la un club și că plecase imediat 
după miezul nopţii. Se afla în parcarea clubului când cineva o 
atacase din spate, o legase la gură, de mâini și de picioare, apoi 
o aruncase în portbagaj și o dusese pe plajă. 

— Deci m-a lăsat acolo ca să mă înec, spuse ea cu privirea în 
gol. 

Dance, o persoană sensibilă care moștenise firea mamei sale, 
simţi parcă pe pielea ei groaza fetei. 

— Îl cunoști pe atacator? întrebă ea. 

Fata clătină din cap. 

— Dar știu cine e de vină. 

— Cine? 

— Bandele. 


— Era membru al vreunei bande? 

— Da, toată lumea știe asta. Ca să intri într-o bandă, trebuie 
să omori pe cineva. lar dacă e o bandă de hispanici, trebuie să 
omori o fată albă. Cam astea sunt regulile. 

— Deci crezi că atacatorul era hispanic? 

— Da. Sunt sigură că da. Nu i-am văzut faţa, dar i-am văzut 
mâna. Era mai închisă la culoare, înţelegi? Nu era negru, dar în 
niciun caz nu era alb. 

— Cât de înalt era? 

— Nu foarte înalt. Avea cam un metru șaizeci și cinci. Dar 
era foarte puternic. Ah, și încă ceva: știu că aseară am zis că a 
fost doar unul. Dar de dimineaţă mi-am amintit că de fapt au 
fost doi. 

— I-ai văzut pe amândoi? 

— Mai mult de atât: l-am simțit pe celălalt lângă mine, 
înţelegi? 

— Putea fi o femeie? 

— Da, posibil. Nu știu. Sinceră să fiu, eram destul de 
panicată în momentele alea. 

— Te-a atins cineva? 

— Nu, nu în sensul acela. Doar m-au legat la gură și m-au 
băgat în portbagaj. 

În ochii ei se citea furia. 

— Îţi mai amintești ceva despre drum? 

— Nu, eram prea speriată. Cred că am auzit niște sunete 
metalice sau ceva de genul ăsta, un zgomot care venea din 
interiorul mașinii. 

— Nu din portbagaj? 

— Nu. Mă gândeam că ar putea fi ceva metalic. A pus un 
obiect în mașină după ce m-a băgat în portbagaj. Am văzut un 
film la un moment dat, unul din seria Puzzle mortal, și mă 
gândeam că are de gând să se folosească de cine știe ce 
instrumente ca să mă tortureze. 

Bicicleta, se gândi Dance, amintindu-și urmele de cauciuc de 
pe plajă. Își luase bicicleta cu el, ca să aibă apoi un mijloc dea 
părăsi locul. Îi sugeră lui Tammy această posibilitate, dar fata 
fu de părere că nu putea fi vorba de asta - nu ar fi avut cum să 
bage o bicicletă pe bancheta din spate, zise ea, apoi adăugă 
solemn: 

— Nu suna ca și cum ar fi fost o bicicletă. 


— Bine, Tammy. 

Dance își ajustă ochelarii și continuă să o fixeze pe fată, care 
privea florile, felicitările și animăluţele de pluș. După câteva 
clipe, ea spuse: 

— Uite ce mi-au adus oamenii! Priveşte ursuleţul de acolo, nu 
e superb? 

— Da, e drăguţ... Deci tu ești de părere că a fost un puștan 
hispanic, membru al vreunei bande. 

— Da, dar... știi cum e... s-a cam terminat. 

— Cum adică s-a terminat? 

— Adică nu a reușit să mă omoare. Doar m-a udat puţin. 

Râse ușor, evitând privirea lui Dance. 

— Cred că sunt speriați de moarte. Ştirea e peste tot. Pun 
pariu că au dispărut. Adică sunt sigură că au și plecat din oraș. 

Într-adevăr, bandele aveau anumite ritualuri de inițiere, iar 
unele dintre acestea se bazau pe comiterea unor crime. Însă 
cele mai multe dintre acestea nu vizau alte rase sau etnii, ci 
membrii bandelor rivale sau informatorii. În plus, ceea ce i se 
întâmplase lui Tammy era mult prea elaborat. Dance avea 
experienţă în ceea ce privește infracțiunile comise de bande și 
știa că afacerile aveau întotdeauna prioritate. Timpul însemna 
bani pentru cei care făceau parte din bande și nu îl pierdeau 
aiurea, pe activităţi extracurriculare. 

Dance putea să jure că nici măcar Tammy nu era convinsă că 
atacatorul ei era un membru al unei bande hispanice sau că 
acesta avusese un complice. 

De fapt, Tammy știa mai multe despre atacator decât era 
pregătită să divulge. 

Era timpul ca Dance să afle adevărul. 

În procesul chinestezic, analiza prin intervievare și 
interogare Începe cu stabilirea unei baze: un tipar 
comportamental pe care subiecţii îl manifestă atunci când spun 
adevărul. Sunt observate cu atenţie toate detaliile: unde își 
plasează mâinile, în ce direcţie privesc și cât de des, dacă 
înghit în sec sau își dreg din când în când glasul, dacă își 
întrerup discursul cu „ăă...”, dacă bat din picior, stau încovoiaţi 
sau se apleacă înainte, dacă ezită înainte de a da răspunsul... 

Odată stabilită baza răspunsurilor adevărate, expertul în 
chinestezie va nota orice deviere de la aceasta atunci când 
subiectului i se vor adresa întrebări la care ar putea avea 


motive să ofere răspunsuri mincinoase. Majoritatea persoanelor 
simt stres sau anxietate atunci când mint și încearcă să înlăture 
aceste senzaţii neplăcute folosindu-se de gesturi sau de un 
discurs diferit față de cel de bază. Unul dintre citatele preferate 
ale lui Dance îi aparținea unui bărbat care precedase cu un 
secol inventarea termenului „chinestezie”, Charles Darwin. 
Acesta spunea: „Emoţiile reţinute ies la iveală, mai devreme 
sau mai târziu, sub forma unor mișcări corporale”. 

Când venise vorba despre identitatea atacatorului, Dance 
observase că limbajul corporal al fetei se schimbase faţă de cel 
de bază: își ridicase șoldurile, un pic stingherită, și începuse să 
balanseze un picior. Mincinoșii își pot controla cu ușurință 
braţele și mâinile, dar nu sunt foarte conștienți de restul 
corpului lor, mai cu seamă de mișcările labei piciorului și ale 
degetelor de la picioare. 

Dance observase și alte modificări: tonul schimbat, trecerea 
degetelor prin păr, precum și diverse „gesturi de blocare” - 
cum ar fi atingerea nasului și a gurii. Tammy se folosea 
frecvent și de abaterile de la subiect, vorbea incoerent și făcea 
uz de  generalizări („Toată lumea știe asta”), gesturi 
caracteristice persoanelor care mint. 

Convinsă că fata îi ascunde diverse informaţii, Dance trecu la 
atitudinea analitică. Abordarea ei în ceea ce privește obținerea 
adevărului de la subiect avea în vedere patru secţiuni. În 
primul rând, se întreba care fusese rolul subiectului în incident. 
În cazul de față, Tammy era atât victimă, cât și martor, 
concluzionase Dance. Nu avusese rolul de participant, nu 
fusese implicată într-o altă infracţiune și nici nu-și înscenase 
răpirea. 

În al doilea rând, voia să afle care era motivul pentru care 
mințea. Răspunsul era clar: sărmana fată era îngrozită de 
gândul unei posibile răzbunări. Era o situaţie frecvent întâlnită 
și îi ușura mult munca lui Dance, spre deosebire de cazul în 
care Tammy ar fi încercat să-și acopere urmele, dacă ar fi 
săvârșit vreo infracţiune. 

Al treilea pas avea în vedere descoperirea tipului de 
personalitate a subiectului. Încadrarea într-o categorie i-ar fi 
permis lui Dance să aleagă abordarea potrivită în timpul 
interogatoriului: să fie mai agresivă sau mai blândă; să insiste 
pe rezolvarea problemei sau să ofere sprijin moral; să adopte o 


atitudine prietenoasă sau una protocolară. Dance își împărțea 
subiecţii în funcţie de atributele categoriilor de personalitate 
din lista Myers-Briggs, care stabilește dacă o persoană este 
introvertită sau extravertită, dacă e cerebrală sau emotivă, 
dacă se bazează pe logică sau pe intuiţie. 

Diferenţa dintre extravertiţi și introvertiţi constă în atitudine. 
Subiectul întâi acţionează și abia apoi calculează riscurile 
(extravertitul) sau reflectă înainte de a acţiona (introvertitul)? 
Informaţia este obţinută fie prin intermediul celor cinci simțuri 
și verificarea datelor (logică), fie prin presimţire (intuiţie). 
Luarea deciziilor se realizează fie prin analiză logică și 
obiectivă (gândire), fie prin alegeri realizate cu ajutorul 
empatiei (emoţii). 

Deși Tammy era drăguță, zveltă și relativ populară printre 
cunoscuţi, nesiguranta și lipsa de încredere în sine - dublate de 
problemele familiale, după cum aflase Dance - făcuseră din ea 
o introvertită, o persoană care se baza pe intuiţie și pe emoţii. 
Asta însemna că Dance nu o putea aborda direct - Tammy s-ar 
fi închis în sine și ar fi fost traumatizată din cauza 
interogatoriului dur. 

Ultima întrebare pe care era necesar să și-o pună autorul 
interogatoriului ar fi fost: ce tip de personalitate a mincinosului 
are subiectul? 

Astfel, existau mai multe tipuri de personalitate: 
manipulatorii sau „Marii machiavelieni” (numiți astfel după 
autorul italian care scrisese cartea cruzimii) sunt cei care nu 
văd nimic rău în a minți; se folosesc de înșelăciune drept mijloc 
de a își atinge ţelurile în materie de dragoste, afaceri, politică 
sau infracțiuni și sunt extrem de buni la capitolul viclenie. 
Printre alte astfel de tipuri se numără mincinoșii sociali, care 
mint din amuzament, oamenii fără stimă de sine, care mint 
pentru a face o impresie bună, și actorii, care mint pentru a 
deţine controlul. 

Dance ajunse la concluzia că Tammy era o combinaţie între 
adaptor și actor. Lipsa încrederii în sine ar fi putut să o împingă 
să mintă pentru a se simţi mai bine sau pentru a scăpa basma 
curată. 

Odată ce poate răspunde la aceste patru întrebări, 
specialistul în chinestezie are în faţă un proces relativ simplu. 
Va continua să interogheze subiectul, observând cu atenţie 


acele chestiuni care provoacă reacţii de tip indicatori ai 
înșelăciunii. Apoi revine asupra întrebărilor și a ideilor aflate în 
strânsă legătură cu acestea, insistând, apropiindu-se de 
minciună, remarcând cum reacționează subiectul la un nivel 
ridicat de stres. E furioasă, neagă totul, e deprimată sau 
încearcă să negocieze? 

Fiecare situaţie necesită abordări diferite, pentru a forţa, a 
fenta sau a încuraja subiectul să spună adevărul. 

Așa procedase Dance cu Tammy, aplecându-se ușor în faţă, la 
aproximativ un metru de ea, pentru a se apropia fără a-i invada 
însă „zona de proximitate”. Asta i-ar fi creat o stare de 
disconfort, dar nu ar fi ameninţat-o. Dance păstră o umbră de 
zâmbet și se hotări să nu-și schimbe ochelarii cu rame gri cu 
cei cu rame negre, care îi dădeau alura de „prădător”. Pe 
aceștia îi folosea pentru a-i intimida pe „Marii machiavelieni”. 

— M-au ajutat foarte mult informaţiile oferite de tine, 
Tammy. Îţi mulţumesc pentru cooperare. 

Fata zâmbi, apoi nu se putu abţine să nu se uite spre ușă. 
Vinovăţie, remarcă Dance. 

— Dar ar mai fi o chestie, continuă ea. Am primit un raport 
de la locul crimei. Ca în serialul CSI, știi? 

— Da, știu, îl urmăresc. 

— Care îţi place mai mult? 

— Cel original. Ştii, Las Vegas... 

— Am auzit că e cel mai bun, spuse Dance, deși nu văzuse 
niciun episod. Din dovezi nu reiese că ar fi fost doi atacatori. 
Nici în parcare, nici pe plajă. 

— Mă rog, cum v-am spus, e doar o bănuială. 

— Așa că mă întrebam ceva. În legătură cu sunetul metalic 
pe care l-ai auzit... Vezi tu, nu am găsit alte urme de mașină. 
Suntem, așadar, foarte curioși să știm cum a scăpat de acolo. 
Să revenim, deci, la bicicletă. Ştiu că nu crezi că asta s-ar fi 
putut auzi din mașină, dar cât de sigură ești? 

— O bicicletă? 

Repetarea întrebării este un alt semn al înșelăciunii. 
Subiectul încearcă să tragă de timp pentru a putea cântări 
riscul unui răspuns sincer și pentru a putea inventa ceva 
credibil. 

— Nu putea fi o bicicletă. Cum ar fi încăput în mașină? 


Reacţia ei fu prea rapidă și mult prea hotărâtă. Luase și ea în 
considerare această variantă, dar, dintr-un motiv sau altul, nu 
voia să recunoască. 

Dance ridică o sprânceană. 

— Nu știu. Un vecin de-al meu are un Camry. E o mașină 
destul de mare. 

Fata clipi. Fusese luată prin surprindere, se pare, de faptul 
că Dance știa ce mașină avea. Faptul că agenta se documentase 
înainte o neliniștea. Se uită spre fereastră. Inconștient, căuta o 
cale de a scăpa dintr-o situaţie neplăcută. Dance era pe cale să 
afle ceva. Simţi cum i se accelerează pulsul. 

— Poate, nu știu ce să zic, spuse Tammy. Ă 

— Deci ar fi posibil să fi avut o bicicletă. Înseamnă că ar 
putea fi cineva de vârsta ta, poate chiar mai mic. Și adulţii 
merg cu bicicleta, dar adolescenţii le folosesc mai des. Crezi că 
ar putea fi cineva de la școala ta? 

— De la școală? Nu! Nimeni nu ar face una ca asta. 

— Ai fost vreodată ameninţată de cineva? Te-ai certat cu 
cineva de la Stevenson? 

— Nu... adică... am enervat-o pe Brianna Crenshaw când i-am 
suflat postul de șefa a majoretelor, dar s-a combinat după aceea 
cu Davey Wilcox, de care eram eu îndrăgostită. Deci presupun 
că suntem chit. 

Râse înfundat. Dance zâmbi și ea. 

— Nu, era un tip dintr-o bandă. Sunt sigură de asta. Ochii i 
se măriră și spuse: Stai, mi-am amintit. A sunat pe cineva. 
Probabil pe șeful bandei. Am auzit când a deschis telefonul și a 
zis: „Ella esta en el coche”. 

Fata e în mașină, traduse în gând Dance. O întrebă pe 
Tammy: 

— Ştii ce înseamnă asta? 

— Ceva de genul o am în mașină. 

— Studiezi spaniola? 

— Da. 

Spuse totul foarte repede și pe un ton mai ascuţit decât în 
mod normal. O privi în ochi pe Dance, dar își trecu mâna prin 
păr, apoi o cobori, pentru a-și scărpina buza. 

Fraza în spaniolă era o minciună sfruntată. 

— Ce mă gândesc eu, începu Dance cât se poate de chibzuit, 
este că poate el doar se prefăcea că este un membru al unei 


bande. Pentru a-și ascunde adevărata identitate. Ceea ce 
înseamnă că ar fi putut avea un alt motiv ca să te atace. 

— Dar de ce? Şi care ar fi acela? 

— Asta sper că mă vei ajuta tu să înţeleg. Ai reușit să îl vezi? 

— Nu prea. A stat numai în spatele meu. Și era foarte, foarte 
întuneric în parcare. Ar trebui să pună lumini. Cred că voi da 
clubul în judecată. Tatăl meu e avocat în San Mateo. 

— Poate că, atunci când a venit spre tine, i-ai văzut imaginea 
reflectându-se în vreo vitrină. i 

Fata clătină din cap, în semn că nu. Insă Dance insistă: 

— Poate ai prins o privire fugară. Gândește-te bine. Noaptea 
e rece acolo. Avea mânecă scurtă? Purta vreo jachetă? Una de 
piele, de stofa? Un pulover? Poate avea un hanorac. Cumva 
unul cu glugă? 

Răspunsul lui Tammy fu „nu” la toate întrebările, însă unele 
reacţii erau diferite de altele. 

Dance observă apoi că privirea fetei se oprește asupra unui 
buchet de flori de pe masă. Lângă acesta era așezată o 
felicitare pe care scria: „Fată, mișcă-ţi fundul mai repede de- 
acolo! Cu drag, J.P. şi Beasty Girl”. 

Kathryn Dance se considera un agent de poliţie în continuă 
pregătire, care avusese succes în carieră pentru că se 
documenta bine și pentru că nu renunţa niciodată. Dar, din 
când în când, mintea ei făcea un salt bizar. Strângea toate 
informaţiile și impresiile și, deodată, sărea brusc la o concluzie 
sau la o deducere, care apărea parcă din senin. 

De la A la Bla X... 

Asta i se întâmplă și acum, în timp ce Tammy se uita la flori, 
ușor tulburată. 

Kathryn hotărî să își încerce norocul. 

— Vezi tu, Tammy, știm că persoana care te-a atacat a lăsat 
pe marginea drumului o cruce... Probabil că e un fel de mesaj. 

Ochii fetei se măriră instantaneu. 

„Aha, te-am prins”, se gândi Dance. Deci știa despre cruce. 

Ea continuă cu scenariul improvizat: 

— Şi astfel de mesaje sunt lăsate doar de persoanele care le 
cunosc pe victime. 

— Dar... l-am auzit vorbind în spaniolă. 

Dance știa că minte, dar ajunsese la concluzia că persoanele 
cu acest gen de personalitate aveau nevoie de o cale de 


scăpare, altfel ajungeau să se închidă în ele. Îi răspunse fetei cu 
blândeţe: 

— Sunt sigură că așa este. Dar cred că încerca să își ascundă 
identitatea. Voia să te păcălească. 

Tammy, sărmana de ea, părea de-a dreptul îngrozită. De ce 
anume îi era atât de teamă? 

— Tammy, în primul rând vreau să știi că te vom proteja. 
Cine ţi-a făcut asta nu se va mai apropia de tine. Voi pune un 
agent de poliţie în faţa ușii tale, aici. Şi vom trimite unul și la 
tine acasă, până îl vom găsi pe atacator. 

In ochii fetei se citea ușurarea. 

— Mi-a venit o idee, continuă Kathryn. Ar putea fi cineva care 
te urmărește? Ești foarte frumoasă. Pun pariu că trebuie să te 
păzești tot timpul. 

Tammy zâmbi ușor - era evident că o mulțumea 
complimentul. 

— Te-a hărțuit cineva? 

Tânăra părea că ezită. „Ne apropiem de adevăr, își spuse 
Dance. Suntem foarte aproape.” 

Dar Tammy se retrase imediat. 

— Nu, zise ea. 

Dance făcu la fel. 

— Ai avut probleme cu cineva din familie? 

Era și asta o posibilitate. Își făcuse bine temele - părinţii ei 
erau divorţaţi și purtaseră lupte grele la tribunal, iar fratele ei 
mai mare locuia departe de casă; unul dintre unchii ei fusese 
acuzat de violenţă în familie. 

Dar în privirea lui Tammy se citea clar că rudele nu aveau 
nimic de-a face cu atacul. 

Dance continuă să-i adreseze diverse întrebări. 

— Ai avut cumva probleme cu vreo persoană căreia îi scrii pe 
e-mail? Poate fi vreun tip pe care l-ai cunoscut pe internet, pe 
Facebook sau pe MySpace? Astfel de evenimente se întâmplă 
des în ultima vreme. 

— Nu prea. Nu prea stau pe internet. 

Fata își lovea unghiile între ele, ceea ce era un echivalent al 
frământării palmelor. 

— Îmi pare rău că trebuie să insist, Tammy. Dar e foarte 
important să fim siguri că nu va mai trece și altcineva prin 
aceeași întâmplare tragică. 


În acel moment, Dance observă un lucru care parcă o lovi din 
senin: pe chipul fetei apăru confirmarea spuselor ei... O ușoară 
ridicare a sprâncenelor și a pleoapelor, ceea ce însemna că 
Tammy se temea într-adevăr că atacatorul va încerca din nou. 
Dar, câtă vreme ea era păzită de un agent de poliţie, atacatorul 
putea reprezenta un pericol pentru alţii. 

Fata înghiţi în sec. Era evident că se afla în faza negării - era 
o reacţie la stres care însemna că nu avea de gând să renunţe 
și că avea să ţină garda ridicată. 

— Era un necunoscut, jur pe Dumnezeu! 

Semn clar al minciunii. „Jur.” Şi menţionarea divinității. Era 
ca și cum ar fi strigat în gura mare: „Mint! Vreau să spun 
adevărul, dar mi-e teamă”. 

— Bine, Tammy, spuse Dance. Te cred. 

— Sunt foarte obosită. Cred că ar fi mai bine să nu mai spun 
nimic până nu vine mama. 

Dance zâmbi. 

— Desigur, Tammy. Se ridică și îi întinse fetei o carte de 
vizită: în caz că te mai gândești puţin și vrei totuși să ne 
comunici ceva. 

— Îmi pare rău că nu prea v-am ajutat. 

Cobori privirea. Dance își dădu seama că fata se mai folosise 
și cu alte ocazii de aerul acela bosumflat și de fățărnicie. 
Această tehnică, completată cu puţin flirt, probabil că ar fi mers 
strună cu băieții și cu tatăl ei, dar femeile cu siguranţă nu i-ar fi 
permis așa ceva. 

Cu toate astea, Dance hotărî să se coboare la nivelul ei. 

— Nu, nu, mi-ai fost de mare ajutor. Doamne, draga mea, ai 
trecut prin atâtea! Mai bine te odihnești. Şi uită-te la niște 
seriale, adăugă ea arătând spre televizor. Te ung pe suflet. 

Îndreptându-se către ușă, Dance reflectă: dacă ar mai fi avut 
câteva ore la dispoziţie, poate că ar fi reușit să scoată ceva de 
la fată, deși nu era foarte sigură - Tammy era mai mult decât 
îngrozită. În plus, oricât de bine pregătit ar fi interogatorul, 
subiectul pur și simplu nu poate fi convins uneori să divulge 
adevărul. 

Nu că ar mai fi contat. Kathryn Dance era de părere că aflase 
tot ce avea nevoie. 

De la A la Bla X... 


Capitolul 6 


După ce ajunse din nou în holul spitalului, unde nu erau 
permise telefoanele mobile, Dance folosi un telefon public 
pentru a chema un agent care să o păzească pe Tammy Foster. 
Apoi se duse la recepţie și ceru să fie contactată mama ei. 

După trei minute, Edie Dance își surprinse fiica ieșind nu de 
la cardiologie, ci din secţia de terapie intensivă. 

— Bună, mamă. 

— Katie! o întâmpină femeia. : 

Era scundă, cu părul cărunt și cu ochelari rotunzi. În jurul 
gâtului purta un șirag de mărgele cu un pandantiv de jad, pe 
care îl confecţionase ea însăși. 

— Am auzit de atac, de fata din mașina de pe plajă. E 
internată la etaj. 

— Ştiu. Doar ce am purtat o discuţie. 

— Își va reveni, așa am auzit. Cum a fost la întâlnirea de 
dimineaţă? 

Dance se strâmbă. 

— Ne-am poticnit, se pare. Apărarea încearcă să refuze cazul 
pe motiv de imunitate. 

— Nu mă miră, fu răspunsul mamei ei, rostit cu răceală. ȘI 

Edie Dance nu ezita niciodată să vorbească pe șleau. Il 
cunoscuse pe inculpat, iar când aflase ce făcuse, se înfuriase 
îngrozitor. Dance putea ghici sentimentele de dincolo de chipul 
calm al mamei ei și de zâmbetul său blând. Nu ridica niciodată 
tonul, însă privirea ei putea fi foarte tăioasă uneori. 

Dance își aminti că obișnuia să se întrebe în copilărie ce s-ar 
fi întâmplat dacă privirile reci ale mamei ei ar fi putut ucide. 

— Noroc că Ernie Seybold e un luptător. 

— Ce mai face Michael? 

Edie Dance îl plăcuse mereu pe O'Neil. 

— E bine. Ne ocupăm împreună de caz. 

Îi povesti apoi despre crucea de pe marginea drumului. 

— Nu pot să cred, Katie! Cum să lași o cruce inainte de a 
muri cineva? E un fel de mesaj? 


Dance încuviință din cap. Observă însă că atenţia mamei ei 
se îndreptase din nou către stradă - chipul ei îi trăda 
îngrijorarea. 

— Ai crede că nu au lucruri mai importante de făcut. 
Reverendul a ţinut zilele trecute un discurs numai foc și pară. 
Și ura asta de pe feţele lor... E de cea mai joasă speţă! 

— Te-ai mai întâlnit cu părinţii lui Juan? 

Edie Dance petrecuse mult timp în compania familiei 
ofițerului rănit, încercând mai ales să o consoleze pe mama 
acestuia. Deși știa că Juan Miliar nu avea să supravieţuiască, 
făcuse tot ce îi stătea în putinţă pentru cei doi părinţi tulburaţi 
și derutaţi, încercând să-i ajute să înţeleagă că se încerca tot 
posibilul pentru Juan. 

Edie îi spusese fiicei sale că durerea din sufletul mamei era 
mai atroce decât suferinţa fizică a fiului ei. 

— Nu, nu s-au mai întors. A venit doar Julio. A trecut pe aici 
chiar în dimineaţa asta. 

— Da? De ce a venit? 

— Poate că voia să ridice obiectele personale ale fratelui său. 
Nu știu... 

Vocea i se stinse și privirea i se îndreptă spre camera în care 
murise Juan. 

— A început vreo anchetă? 

— Comisia de etică se ocupă de asta. Au venit pe aici și 
câţiva agenţi de poliţie, însoţiţi de câţiva adjuncti. Dar când văd 
raportul și își dau seama privind fotografiile de gravitatea 
rănilor pe care le-a avut, nimeni nu-i regretă moartea. Chiar a 
fost o acţiune din milă. 

— Ai vorbit cu Julio când a venit astăzi? 

— Nu, nu a vorbit cu nimeni. Pe mine, sinceră să fiu, mă cam 
înspăimântă. În plus, nu pot să uit ce ţi-a făcut ţie. 

— Suferea de nebunie temporară, spuse Dance. 

— Asta nu este o scuză pentru faptul că mi-a atacat fata, 
spuse Edie cu un zâmbet scurt. 

Apoi, privirea ei se întoarse din nou spre protestatarii de 
afară. O privire întunecată. 

— Mai bine mă întorc la salon, spuse ea. 

— E vreo problemă dacă îi aduce tata pe Wes și pe Maggie la 
tine mai târziu? Are o întâlnire la acvariu. Îi iau eu după aceea. 


— Nicio problemă, draga mea. O să-i duc într-un loc de joacă 
pentru copii. 

Edie Dance o luă apoi din loc, cu privirea încă aţintită afară. 
Pe chipul ei se citeau tulburare și furie, de parcă ar fi fost gata 
să spună: „Nu aveţi ce căuta aici, nu ne mai deranjaţi din 
treabă!” 

Dance părăsi spitalul, aruncându-le o ultimă privire 
reverendului R. Samuel Fisk și gărzii sale de corp - sau oricine 
ar fi fost acel tip masiv. În acel moment se luaseră de mână cu 
alți protestatari, își plecaseră capetele și începuseră să se 
roage. 


— Computerul lui Tammy, îi spuse Dance lui Michael O'Neil. 

El ridică o sprânceană. 

— Acolo putem găsi rezolvarea. Sau, mă rog, poate că nu 
chiar toată rezolvarea. Dar o rezolvare putem descoperi. Un 
indiciu lăsat de cel care a atacat-o. 

Cei doi își savurau cafeaua în faţa localului Whole Foods din 
Centrul Del Monte, o piaţă în aer liber de lângă Macy's. Dance 
calculase într-o zi că probabil își cumpărase de aici cel puţin 
cincizeci de perechi de pantofi. Încălțămintea era calmantul ei. 
Bine, e adevărat că făcuse toate aceste cumpărături jenant de 
numeroase în decursul câtorva ani, dar chiar și așa... lar de 
cele mai multe ori, deși nu întotdeauna, cumpărase la reducere. 

— Un obsedat virtual? întrebă O'Neil. 

Mâncarea lor nu mai era compusă din ouă răscoapte cu 
pătrunjel și o delicată cremă de brânză, ci împărțeau acum un 
covrig cu stafide și brânză topită fără grăsime, dintr-o folie de 
aluminiu. 

— E posibil. Sau vreun fost iubit care o ameninţa! Sau poate 
vreun tip pe care l-a cunoscut într-o reţea de socializare. Dar 
sunt absolut convinsă că ea știe cine a fost, dacă nu cumva 
chiar îl cunoaște personal. Pun pariu că e cineva de la ea din 
școală. De la Stevenson. 

— Dar refuză să-ţi spună, nu-i așa? 

— Da. Susţine că atacatorul este un membru al vreunei 
bande hispanice. 

Pe O'Neil îl pufni râsul. Multe dintre declaraţiile false care 
ajungeau la firmele de asigurări spuneau ceva de genul: „Un 
hispanic mascat a intrat cu forţa în magazinul meu de bijuterii”. 


Sau: „Doi afro-americani care purtau măști m-au ameninţat cu 
arma și mi-au furat Rolexul”. 

— Nu l-a descris, dar cred că purta un hanorac, poate chiar 
unul cu glugă. A reacţionat diferit atunci când a negat aceste 
două obiecte de vestimentaţie. 

— Computerul ei, reflectă O'Neil ridicându-și pe masă 
servieta grea și deschizând-o. Se uită cu atenţie pe o foaie, apoi 
zise: Vestea bună e că îl avem printre probe. Un laptop. Era pe 
bancheta din spate a mașinii sale. 

— Şi vestea proastă e că a făcut baie în Oceanul Pacific? 

— Daune considerabile cauzate de apa de mare, citi el. 

Dance se simţi descurajată. 

— Va trebui să îl trimitem la Sacramento sau la FBI, în San 
Jose. Vom primi rezultatele în câteva săptămâni. 

Priviră cum o pasăre colibri înfruntă proximitatea oamenilor 
pentru a-și lua micul dejun de pe o floare decorativă roșie. 
O'Neil spuse: 

— Am o idee. Am vorbit recent cu un prieten de-al meu de la 
biroul de acolo. Doar ce venise de la o prezentare a cărei temă 
fusese  infracţionalitatea în mediul virtual. Unul dintre 
participanţi e un profesor de aici, din Santa Cruz. 

— Predă la universitate? 

— Da. 

Universitatea la care studiase Dance. 

— Spunea că tipul este foarte deștept. În plus, s-a oferit să 
acorde ajutor, în caz că are cineva nevoie. 

— Ce știi despre el? 

— E din Silicon Valley și a început să predea. 

— Cel puţin în educaţie nu există... baloane de săpun. 

— Vrei să încerc să aflu cum îl cheamă? 

— Sigur. 

O'Neil scoase un teanc de cărţi de vizită din buzunarul 
exterior al servietei sale, care părea la fel de bine organizată ca 
și barca sa. Descoperi rapid ce căuta și apelă apoi un număr. În 
numai trei minute, reuși să îl găsească pe prietenul său și 
purtară o conversaţie scurtă. Atacul atrăsese deja atenţia FBI- 
ului, se gândi Dance. O'Neil notă un nume și îi mulțumi 
amicului său. Închise apoi telefonul și îi întinse foaia de hârtie 
lui Dance: Dr. Jonathan Boling. Dedesubt era notat un număr 
de telefon. 


— Nu am ce pierde. Unde este laptopul? 

— În depozitul în care se păstrează dovezile. O să-i sun să le 
spun să îl elibereze. 

Dance își scoase telefonul și îl apelă pe Boling, însă intră 
căsuţa vocală și îi lăsă un mesaj. 

Continuă să-i povestească lui O'Neil despre Tammy, 
adăugând că o mare parte din răspunsul emoţional pe care îl 
primise de la ea era umbrit de teama că atacatorul avea să 
lovească din nou, poate chiar în rândul altor fete. 

— De ce ţi-e frică nu scapi, spuse O'Neil, trecându-și mâna 
prin părul cărunt. 

— Am observat și reacţii specifice vinovăţiei, spuse Dance. 

— Pentru că simte că ar putea avea o vină în ce s-a 
întâmplat? 

— La asta mă gândesc. În orice caz, vreau neapărat să verific 
ce se află în computer. 

Aruncă o privire spre ceas. Fără niciun motiv anume, se 
simţea frustrată pentru că Jonathan Boling nu o sunase înapoi, 
deşi nu trecuseră decât vreo trei minute. 

Il întrebă apoi pe O'Neil: 

— Ai mai găsit ceva probe? 

eg Nu. 

li relată că Peter Bennington era cel care se ocupase de 
raportul de la locul crimei: lemnul din care era confecţionată 
crucea era de stejar, iar stejarii se găseau cu milioanele în 
Peninsulă. Sfoara verde pentru flori era una normală și nu se 
putea descoperi sursa. Cartonul fusese decupat din coperta 
unui caiet ieftin, care se găsea în mii de magazine. Nici 
cerneala nu putea fi urmărită până la sursă. Iar trandafirii nu 
se vindeau într-un magazin anume. 

Dance îi spuse apoi despre teoria sa cu bicicleta, însă O'Neil 
i-o luase înainte. Cercetaseră din nou parcarea din care fusese 
răpită fata și găsiseră și alte urme de bicicletă; acestea erau 
recente, dovadă că infractorul folosea bicicleta drept mijloc de 
transport. Însă urmele cauciucurilor nu aveau nimic distinctiv, 
care să le poată deosebi în vreun fel. 

Lui Dance îi sună telefonul - era melodia de la începutul 
desenelor animate Looney Tunes, pe care copiii i-o puseseră în 
glumă. O'Neil zâmbi. 


Dance se uită la numărul apelantului. Pe telefon apărea J. 
Boling. Ridică o sprânceană, din nou fără motiv. Era și timpul. 


Capitolul 7 


Sunetul care se auzi afară, o trosnitură venind din spatele 
casei, îi declanșă o teamă veche. 

Teama că ar putea fi urmărită. 

Dar nu ca la mall sau ca la plajă. Nu-i era teamă de copiii 
libidinoși sau de perverși. (Asta ar fi fost doar enervant; sau 
poate chiar măgulitor, depinde de copil sau de pervers.) Nu, ce 
o îngrozea pe Kelley Morgan era o creatură care o urmărea de 
dincolo de fereastra dormitorului ei. 

Trosc... 

Al doilea sunet. Stătea în scaunul biroului ei și simţi un fior 
atât de brusc și de intens, încât începu să o usture pielea. 
Degetele îi amorţiră, oprindu-se deasupra tastelor. „Uită-te”, se 
încurajă ea. Apoi își zise: „Mai bine nu”. 

Într-un sfârșit, se gândi: „Doamne, ai șaptesprezece ani. 
Revino-ţi!” 

Kelley se forță să se întoarcă și să riște să arunce o privire pe 
fereastră. Văzu cerul cenușiu deasupra plantelor verzi și 
maronii, pietre și nisip. Nimeni. 

Și ni-mic. 

„Revino-ţi.” 

Fata - zveltă, cu părul negru și des - avea să intre în toamnă 
în ultimul an de liceu. Avea deja permis de conducere. Făcuse 
surf pe Maverick Beach și voia să se arunce cu parașuta în ziua 
în care avea să împlinească optsprezece ani, împreună cu 
iubitul ei. 

Nu, Kelley Morgan nu era o fricoasă. Dar avea o fobie gravă: 
ferestrele. 

Groaza i-o provocase un eveniment petrecut în copilărie, pe 
când avea nouă sau zece ani și locuia în aceeași casă. Mama ei 
obișnuia să citească reviste de design interior, unde apăreau 
articole cu preţuri exorbitante, și ajunsese la concluzia că 
draperiile sunt complet nefolositoare de vreme ce ascund liniile 
moderne ale casei. Nu era mare scofală, doar că micuța Kelley 
văzuse la televizor o emisiune stupidă, despre Omul Zăpezii sau 
un monstru asemănător, iar filmul respectiv arăta o creatură 


care privea pe fereastra unei cabane, îngrozindu-i pe cei 
dinăuntru. 

Nu conta că totul era cusut cu aţă albă sau că știa că nu pot 
exista astfel de lucruri. De atât fusese nevoie, de o emisiune. 
Ani la rând după aceea, Kelley stătea întinsă în pat, 
transpirând, cu pătura trasă peste cap, fiindu-i frică să se uite 
afară. Îi era frică și dacă nu se uita, simțind că astfel n-ar ști la 
ce să se aștepte, că nu ar ști ce este de fapt creatura care intra 
pe fereastră. 

Fantomele, zombii, vampirii și vârcolacii nu există, își tot 
spunea ea. Dar era suficient să citească, de exemplu, una dintre 
cărțile din seria Twilight, de Stephenie Meyer, ca să o cuprindă 
frica din nou. 

De Stephen King nici nu putea fi vorba. Acum, că era mai 
mare și nu mai trebuia să suporte toate ciudăţeniile părinţilor, 
mersese la magazinul Home Depot și își cumpărase draperii, pe 
care și le instalase singură. La naiba cu gusturile mamei în 
materie de amenajări! Kelley trăgea draperiile noaptea. Dar 
acum era zi și erau deschise, iar lumina slabă și briza răcoroasă 
invadau camera. 

Afară se auzi o altă trosnitură. Era cumva mai aproape? 

Imaginea creaturii cumplite de la televizor nu dispăruse și 
nici frica ei incontrolabilă. Yeti sau Omul Zăpezii la fereastra ei, 
urmărind-o... Simţi un nod în stomac, ca și cum ar fi ţinut un 
regim strict și tocmai mâncase pe săturate. 

Trosc... 

Kelley riscă să se mai uite o dată. 

Fereastra goală nu dezvăluia absolut nimic. 

De ajuns cu teama! 

Se întoarse la computer și citi pe site-ul de socializare 
OurWorld câteva postări despre sărmana fată de la liceul 
Stevenson, Tammy, cea care fusese atacată cu o seară în urmă. 
Doamne! Să o arunce în portbagaj și să o lase să se înece! 
Fusese violată sau cel puţin molestată, din câte spunea lumea. 

Majoritatea postărilor manifestau multă înţelegere față de 
cele întâmplate. Însă unele dintre ele erau cât se poate de 
acide, iar pe Kelley o scoaseră din sărite. Citea un astfel de 
comentariu chiar în acele momente: 


Bine, Tammy se va face bine, din fericire. Dar trebuie să 
spun că, după părerea mea, a meritat-o. Trebuie NEAPĂRAT să 
învețe să nu mai iasă pe stradă ca o pitzipoancă din anii 
optzeci, cu dermatograful ăla exagerat. Și de unde îşi cumpără 
rochiile alea? ȘTIE doar la ce se gândesc băieții când o văd! La 
ce se astepta???? 

— AnonGurl 


Kelley începu să tasteze răspunsul: 


OMG, cum poți să spui așa ceva? Era să fie omorâtă. Oricine 
spune că o femeie CERE să fie violată e un lOOser* fără minte. 
Să-ţi fie rușine!!!! 

— Bellakelley 

Se întrebă dacă cea care postase mesajul avea să îi răspundă 
cu aceeași monedă. 

Când se aplecă din nou deasupra computerului, Kelley auzi 
un alt sunet de afară. 

— Gata! spuse ea cu voce tare. 

Se ridică, dar nu se duse la fereastră. În schimb, ieși din 
cameră și intră în bucătărie, uitându-se afară. Nu văzu nimic... 
sau poate...? Părea să fie o umbră undeva pe dealul din spatele 
proprietăţii lor. 

Niciun membru al familiei ei nu era acasă - părinţii erau la 
serviciu, iar fratele ei, la antrenament. 

Râse ușor în sinea ei: îi era mai puţin teamă să iasă afară și 
să dea nas în nas cu perversul decât să îl simtă cum o 
urmărește de la fereastră. Privi în grabă suportul magnetic 
pentru cuțite. Lamele erau foarte ascuţite. Se gândi câteva 
clipe, dar lăsă cuţitele la locul lor. În schimb luă iPhone-ul, îl 
duse la ureche și ieși afară. 

— Bună, Ginny, da, am auzit ceva afară. Mă duc să văd ce e. 

Conversaţia era una imaginară, însă urmăritorul (sau 
creatura) nu avea de unde să știe asta. 

— Nu, rămâi la telefon. În caz că e vreun dobitoc pe-aici, 
spuse ea tare. 

Deschise ușa către curtea din lateral. Se îndreptă spre fundul 
curții, apoi, când se apropie de colţ, încetini. Într-un final, intră 
în curtea din spate. În capăt, în spatele unui gard viu gros, 


1 looser - ratat (în lb. engleză în text) (n.tr.) 


terenul cobora brusc spre un canion plin de arbuști și o zonă cu 
alei. 

— Şi ce mai faci? Da? Da? Super... Foarte tare. 

„Bine, nu exagera, se gândi ea. Habar n-ai să te prefaci.” 

Kelley își făcu loc printre arbuști și privi printre ei spre 
canion. I se păru că vede pe cineva îndepărtându-se de casă. 

Apoi, nu prea departe, văzu un puști în trening pe o bicicletă, 
mergând pe o alee ce servea ca scurtătură între Pacific Grove 
și Monterey. Acesta se întoarse și dispăru în spatele dealului. 

Kelley puse telefonul deoparte. Întorcându-se spre casă, 
observă ceva nefiresc între rândurile de flori. O mică pată de 
culoare. Roșie. Se duse către ea și ridică o petală de floare. 
Trandafir. Kelley lăsă jos petala și se întoarse în casă. 

Se opri și privi în spate. Nimeni, niciun animal, nimic 
îngrijorător... Nici urmă de Omul Zăpezii sau de vârcolaci. 

Păși în casă și brusc paraliză de frică. 

În faţa ei, la trei metri distanţă, văzu silueta unui om care se 
apropia, fără să i se poată observa trăsăturile din cauza luminii 
din sufragerie. 

— Cine... 

Silueta se opri. Apoi râse. 

— Doamne, Kel! Ești atât de crizată! Dacă ai vedea ce faţă 
ai... Dă-mi telefonul. Vreau să-ţi fac o poză. 

Fratele ei, Ricky, întinse mâna să ia iPhone-ul. 

— leşi afară! îi spuse Kelley uitându-se urât la el și 
îndepărtându-se de mâna lui întinsă. Parcă aveai antrenament. 

— Am venit să-mi iau pantalonii. Ah, ai auzit de fata aia din 
portbagaj? E la Stevenson. 

— Da, am văzut-o. Tammy Foster. 

— E bună? 

Adolescentul uscăţiv de șaisprezece ani, cu o claie de păr 
castaniu ce semăna cu al ei, se îndreptă spre frigider și își luă o 
băutură energizantă. 

— Ricky, ești imposibil. 

— Da, bine. Deci? E bună? 

Doamne, cât ura să aibă un frate! 

— Când pleci, să încui ușa! 

Ricky își schimonosi faţa, încruntându-se. 

— De ce? Cine să te molesteze pe tine? 

— Încui-o! 


— Da, bine... 

Kelley îi aruncă o privire dură, pe care el n-o observă, apoi se 
duse în camera ei și se așeză din nou la computer. Da, 
AnonGurl îi răspunsese lui Kelley, după ce o apărase pe Tammy 
Foster. 

„Bine, căţea mică. Aia ești! Să vezi ce-ţi fac!” 

Kelley Morgan începu să tasteze... 


Profesorul Jonathan Boling avea circa patruzeci de ani, 
estimă Dance. Nu era foarte înalt - era cu doar câţiva 
centimetri mai înalt decât ea - și avea un trup bine întreţinut 
prin mișcare sau care părea să nu tolereze mâncarea de tip 
fast-food. Avea părul castaniu și drept, asemănător cu al ei, cu 
deosebirea că el nu strecura câte o cutie de vopsea de păr în 
coșul de cumpărături de la Safeway la fiecare două săptămâni. 

— Mda, spuse el privind în jur în timp ce o urma pe Dance 
din sala de așteptare către biroul ei de la CBI. Nu e chiar ce mi- 
am imaginat. Nu e ca în CSI. 

Oare tot mapamondul urmărea serialul acela? 

Boling purta un Timex digital la una dintre încheieturi și o 
brățară împletită la cealaltă, care simboliza probabil susţinerea 
vreunei cauze. Dance se gândi la copiii ei, care își acopereau 
încheieturile cu atât de multe brățări colorate, încât nu știai 
niciodată care erau ultimele adăugate. Purta blugi și un tricou 
polo negru, având alura cuiva de la radioul public. Ochii lui 
castanii trădau o oarece înverșunare, dar, cu toate astea, 
împărțea zâmbete cu dărnicie. 

Dance se gândi că Boling ar fi putut cuceri imediat orice 
studentă pe care ar fi pus ochii. Il întrebă: 

— Ai mai fost vreodată într-un birou al poliţiei? 

— Da, sigur, spuse el dregându-și glasul și transmițând 
mesaje chinestezice bizare. Apoi zâmbi și adăugă: Dar au 
renunțat la acuzaţii. Adică ce puteau să facă dacă nu s-a mai 
găsit cadavrul lui Jimmy Hoffa? 

Ea nu se putut abţine să nu râdă. Vai, sărmanele studente! 
„Aveţi mare grijă”, le zise ea în gând. 

— Parcă ai mai lucrat cu poliţia. 

— Mi-am oferit serviciile poliţiei și firmelor de pază după 
sfârșitul prelegerilor mele, dar nimeni nu mi le-a solicitat. Până 


acum. Cu tine sparg gheaţa. Voi face tot posibilul să nu 
dezamăgesc pe nimeni. 

Ajunseră în biroul ei și se așezară faţă în față la măsuţa ei 
veche de cafea. 

Boling spuse: 

— Sunt dispus să vă ajut cu ce pot, dar nu știu exact ce am 
de făcut. 

Pe pantofii lui căzu o rază de soare și Dance observă că avea 
o șosetă neagră și una bleumarin. El râse, fără a se fâstâci însă. 
Într-o altă epocă, Dance ar fi putut să parieze că este celibatar; 
însă în familiile de acum, dacă ambii parteneri erau ocupati, 
astfel de scăpări erau cât se poate de posibile. Cu toate astea 
totuși, nu purta verighetă. 

— Am experienţă în domeniul hardware și software, dar dacă 
vă interesează sfaturi în domeniul tehnic, mă tem că am depășit 
vârsta legală și nici nu vorbesc hindi. 

Îi povesti lui Dance că absolvise facultăţile de litere și de 
inginerie la Stanford (într-adevăr, o combinaţie ciudată) și, 
după ce „golănise puţin în jurul lumii”, ajunsese în Silicon 
Valley, unde lucrase ca programator pentru câteva companii 
importante de IT. 

— A fost palpitant, spuse el. 

Dar mai adăugă apoi că lăcomia îl demoralizase peste 
măsură. 

— Era ca o goană după aur. Toată lumea se întreba cum s-ar 
putea îmbogăţi convingând oamenii că au anumite nevoi pe 
care le pot satisface computerele. Eu m-am gândit să schimbăm 
abordarea: să aflăm care sunt de fapt nevoile oamenilor și cum 
le-am putea satisface folosind computerele. Inclină capul și 
adăugă: Părerea mea se cam bătea cap în cap cu a lor. Așa că 
am luat niște bani de la bursă, mi-am dat demisia și am golănit 
din nou. Am ajuns în Santa Cruz, am întâlnit pe cineva și am 
decis să rămân acolo și să încerc să predau. Mi-a plăcut la 
nebunie. Asta se întâmpla acum zece ani. Şi încă sunt aici. 

Dance îi povesti că, după ce dăduse greș ca reporter, se 
întorsese la facultate (cea la care preda el) și studiase 
comunicarea și psihologia. Deși se aflaseră în aceeași instituţie 
pentru o scurtă perioadă de timp, nu aveau cunoștințe comune. 


El preda câteva cursuri, printre care Literatura SF și un curs 
numit Computerele și societatea, iar pentru masterat preda 
câteva cursuri tehnice plictisitoare, după cum spunea chiar el. 

— Ceva între matematică și inginerie. 

Oferea, de asemenea, consultanţă pentru marile corporaţii. 

Dance interogase de-a lungul timpului persoane cu diferite 
profesii. Majoritatea dădeau semne de stres atunci când 
vorbeau despre slujbele lor, o anxietate provocată fie de 
cerințele locului de muncă, fie de nemulțumirea cauzată de 
acesta, cum făcuse și Boling când vorbise despre Silicon Valley. 
Dar comportamentul lui chinestezic de acum, când vorbea 
despre cariera lui din prezent, nu dădea semne de stres. 

Cu toate acestea, el continuă să-și minimalizeze abilităţile 
tehnice; Dance se simțea dezamăgită. Părea a fi inteligent și 
mai mult decât dispus să ajute (ajunsese acolo într-o clipită) și 
ea s-ar fi putut folosi de serviciile lui, dar - pentru a intra în 
computerul lui Tammy Foster - se pare că era nevoie de un 
tehnician cu experienţă. Ea spera ca el să poată cel puţin să-i 
recomande pe cineva. 

Maryellen Kresback intră cu o tavă cu prăjituri și cafea. Era 
atrăgătoare, se gândi Dance. Semăna cu o cântăreață de 
muzică folk, cu părul ei castaniu atent coafat și cu unghiile 
roșii, lungi. 

— A sunat paznicul de la poartă. Cineva a primit un computer 
de la biroul lui Michael. 

— În regulă. Îl poţi aduce. 

Maryellen se opri pentru o clipă, iar lui Dance îi trecu prin 
minte ideea amuzantă cum că femeia îl analiza pe Boling ca pe 
un posibil candidat. Asistenta ei concepuse o campanie nu 
tocmai subtilă pentru a-i găsi lui Dance un soţ. Când aceasta se 
uită la mâna stânga a lui Boling, pe care nu exista nicio 
verighetă, și ridică o sprânceană către Dance, ea îi aruncă o 
privire disperată asistentei, care fu observată, dar și ignorată 
cu stoicism. 

Boling îi mulțumi și, după ce își puse trei cuburi de zahăr în 
cafea, se repezi la prăjituri și mâncă imediat două. 

— Sunt bune. Nu, sunt foarte bune. 

— Le face chiar ea. 

— Serios? Mai face lumea astfel de lucruri? Nu le găsești 
doar la patiserie? 


Dance luă doar jumătate de prăjitură și o gură de cafea - 
băuse deja suficient de multă la întâlnirea matinală cu Michael 
O'Neil. 

— Să-ţi spun acum despre ce este vorba. 

Îi explică lui Boling despre atacul asupra lui Tammy Foster, 
apoi adăugă: 

— Așadar, trebuie să accesăm laptopul ei. 

Boling aprobă din cap, în semn că a înţeles. 

— Ah, e vorba de computerul care a făcut baie în Pacific. 

— E ars... 

El o corectă: 

— Luând atâta apă, mai degrabă e terci, dacă vrei să păstrăm 
metaforele legate de micul dejun. 

În birou intră tânărul adjunct de la MESO, cu o pungă mare 
de hârtie în mână. 

Era arătos și ambițios, deși era mai degrabă drăguţ decât 
atrăgător. Părea a se pregăti s-o salute. 

— Agent Dance? 

— Da. 

— Sunt David Reinhold. Agent la criminalistică. 

Ea îl salută cu o mișcare a capului. 

— Îmi pare bine de cunoștință. Mulţumesc că l-ai adus. 

— Desigur. Vă stau la dispoziţie. 

Îi strânse mâna lui Boling. Apoi, tânărul ofițer îmbrăcat 
impecabil îi întinse punga lui Dance. 

— Nu l-am ambalat în folie. Voiam să respire. Să se evapore 
cât mai mult din umezeală. 

— Mulţumesc, spuse Boling. 

— Şi mi-am permis să scot bateria, adăugă tânărul adjunct. 

Ridică un tub de metal sigilat. 

— E litiu-ion, adăugă el. M-am gândit că, dacă s-ar uda, ar fi 
pericol de incendiu. 

Boling aprobă din cap, impresionat. 

— Te-ai gândit bine. 

Dance habar n-avea despre ce vorbesc. Boling îi observă 
nedumerirea și îi explică faptul că unele baterii, în anumite 
circumstanţe, pot lua foc dacă intră în contact cu apa. 

— Eşti pasionat de tehnologie? 

Adjunctul îi răspunse: 

— Nu chiar. Am prins câte ceva din zbor. 


Îi întinse lui Dance un document pentru a-l semna, apoi arătă 
spre legitimaţia care atesta că face parte din seria de dovezi, 
atașată de pungă. 

— Dacă vă mai pot fi de folos cu ceva, vă rog să mă 
contactaţi. 

Îi întinse lui Dance o carte de vizită. 

Ea îi mulţumi, iar tânărul se retrase. 

Dance băgă mâna în pungă și scoase laptopul lui Tammy. Era 
TOZ. 

— Ce culoare, spuse Boling clătinând din cap. 

Îl întoarse și se uită pe spatele acestuia. 

— Cunoști pe cineva care îl poate deschide, ca să avem acces 
la fișiere? îl întrebă Dance. 

— Sigur. Eu. 

— Parcă spuneai că nu prea te mai ocupi de partea de 
hardware. A 

— Aici nu e vorba de așa ceva, nu la standardele de azi. li 
zâmbi din nou și adăugă: E ca și cum ai schimba cauciucurile la 
mașină. Doar că am nevoie de câteva unelte. 

— Aici nu e laborator. În niciun caz nu dispunem de ceva 
sofisticat, cum probabil că ai tu nevoie. 

— Depinde... Observ că îţi place să colecţionezi pantofi. 

Ușa dulapului ei era deschisă și probabil că Boling aruncase 
o privire înăuntru, unde erau înșirate pe jos vreo douăsprezece 
perechi de pantofi (pentru serile în care ieșea în oraș după 
program, fără a mai trece pe acasă). Pe ea o pufni râsul. 

„M-a prins”, se gândi ea. El continuă: 

— Dar ceva aparate de înfrumusețare se întâmplă să ai? 

— De înfrumusețare? 

— Am nevoie de un uscător de păr. 

Ea chicoti. 

— Din păcate, toate ustensilele mele sunt acasă. 

— Atunci, să mergem la cumpărături! 


Capitolul 8 


Jonathan Boling avea nevoie și de alte lucruri, nu doar de un 
uscător de păr. Dar nu de cine știe ce. Din sesiunea lor de 
cumpărături se întoarseră cu un uscător de păr, câteva 
ustensile miniaturale și o cutie metalică numită adaptor: un 
dreptunghi de șase centimetri pe cinci, din care ieșea un cablu 
cu o mufă USB. 

Toate aceste obiecte erau acum înșirate pe măsuţa de cafea a 
lui Dance, în biroul ei de la CBI. 

Boling cercetă cu atenţie laptopul făcut pe comandă al lui 
Tammy Foster. 

— Pot să-l dezmembrez? N-am să distrug dovezile sau 
altceva, nu? 

— S-au șters amprentele. Nu le-am găsit decât pe cele ale lui 
Tammy. Poţi să faci ce vrei. Ea nu este pe lista suspecţilor. In 
plus, m-a minţit, deci nu are dreptul să se plângă. 

— Roz, spuse el din nou, de parcă asta ar fi fost o blasfemie. 

Întoarse laptopul și, folosindu-se de o șurubelniță mică în 
formă de stea, îi scoase rapid capacul din spate. Apoi elimină 
un dreptunghi mic, din plastic și metal. 

— Hard drive-ul, spuse el. La anul, modelul acesta va fi 
considerat uriaș. Vom introduce memoria direct în placa de 
bază. Nu vom mai avea hard drive sau alte componente 
detașabile. 

Era un domeniu care îl pasiona, dar își dădu seama că 
îndepărtarea de la subiect nu era tocmai bine-venită în acele 
momente. Boling nu mai adăugă nimic și începu să analizeze cu 
atenţie hardul. Nu părea să poarte lentile de contact; Dance, 
care purta ochelari încă din copilărie, simţi un ușor atac de 
invidie din pricina asta. 

Profesorul scutură ușor hardul, în apropierea urechii. 

— Bine, spuse el. 

Il puse apoi pe masă. 

— Bine?! 

El zâmbi larg, desfăcu uscătorul de păr, îl băgă în priză și 
trecu un jet de aer cald peste disc. 


— N-ar trebui să dureze prea mult. Nu cred că e ud, dar n-aș 
vrea să risc. Electricitatea și apa nu fac de obicei casă bună. 

Cu mâna liberă, ridică ceașca de cafea, rămas pe gânduri. 

— Noi, profesorii, suntem foarte invidioși pe cei din sectorul 
privat, asta însemnând pe „cei bogaţi”. 

Arătă spre cafea. 

— Starbucks, spre exemplu, adăugă el. Cafeaua e o idee bună 
de franciză. Eu tot o caut pe următoarea care va avea succes - 
însă singurele care mi-au venit în cap au fost „Casa 
murăturilor” și „Lumea pastramei”. Și băuturile merg bine, dar 
cele bune s-au dat toate. 

— Poate ar fi mai nimerit un bar în care să se servească 
lapte, spuse Dance. Ai putea să-i spui Elsie's. 

El se lumină la faţă. 

— Sau Slugerul. 

— Ce urât sună! spuse ea și râseră amândoi. 

Când termină de uscat discul, îl introduse în adaptor. Apoi 
inseră mufa USB în laptopul său, de un gri sobru, probabil 
culoarea ideală pentru computere în opinia sa. 

— Sunt curioasă ce faci. 

Ea îi urmărea degetele alunecând pe taste. Observă că multe 
dintre litere erau tocite, dar nu avea nevoie să le vadă ca să 
poată scrie. 

— Apa ar fi putut scurtcircuita computerul, dar discul de 
memorie ar trebui să fie în regulă. O să îl convertesc într-un 
format care poate fi citit. 

După câteva minute, se uită la ea și îi zâmbi. 

— Nu, e în perfectă stare, spuse el. 

Dance își trase scaunul mai aproape de al lui. 

Se uită la monitor și văzu că Windows Explorer citea hardul 
lui Tammy ca fiind Local Disk (G). 

— Vor fi accesibile toate informaţiile: e-mailurile, site-urile pe 
care a navigat, locurile preferate, registrul de mesaje. Chiar și 
fișierele șterse. Nu e blocat sau protejat de vreo parolă, ceea ce 
denotă faptul că părinţii ei nu sunt foarte implicaţi în viaţa ei. 
Copiii ai căror părinţi îi urmăresc îndeaproape învaţă să 
folosească tot felul de trucuri pentru a-și proteja intimitatea. 
Lucru pe care, că veni vorba, mă pricep să îl descifrez. 

Scoase discul din computer și i-l înmână, alături de cablu. 


— Am terminat. Introdu-l în computer și citește cât dorești. 
Ridică din umeri și adăugă: Cam asta-i sarcina mea în cadrul 
poliției - scurtă, dar plăcută. 

Împreună cu o bună prietenă, Kathryn Dance crease un 
website dedicat muzicii underground și folk. Deși site-ul era 
destul de sofisticat din punct de vedere tehnic, Dance nu știa 
mare lucru despre hardware sau software; soţul prietenei ei era 
cel care avea grijă de treburile astea. 

— Dacă nu ești prea ocupat, poate mai rămâi puţin să mă 
ajuţi să-l descifrez. 

Boling ezită. 

— Dacă ai alte planuri... 

— De cât timp ai avea nevoie? Vineri trebuie să fiu în Napa, 
la o reuniune de familie sau așa ceva... 

Dance spuse: 

— Ah, nu durează atât de mult! Câteva ore. Cel mult o zi. 

Faţa lui se lumină din nou. 

— Sună grozav. Puzzle-urile sunt pasiunea mea. Cam ce ar 
trebui să caut? 

— Orice indicii care ar putea conduce la aflarea identităţii 
atacatorului lui Tammy. 

— Ah, ca în Codul lui Da Vinci. 

— Să sperăm că nu va fi foarte greu și că nu vom fi și noi 
excomunicați dacă aflăm cine știe ce... Mă interesează orice 
mesaje care au o conotaţie amenințătoare. Dispute, certuri, 
comentarii despre hărțuitori. Mesajele instant le găsim tot aici? 

— Câteva fragmente. Probabil că vom putea reconstitui o 
mare parte din ele. 

Boling introduse din nou discul în computerul său și se 
aplecă înainte. 

— După care vom căuta prin reţelele de socializare. Orice ar 
putea avea de-a face cu troiţele de pe marginea drumului sau 
cu cruci. 

— Troiţe?! 

Ea îi explică: 

— Credem că atacatorul a lăsat o cruce pe marginea 
drumului pentru a anunţa atacul. 

— Are probleme serioase. _ 

Degetele profesorului alunecară pe taste. În timp ce scria, o 
întrebă: 


— De ce crezi că vei găsi răspunsul în computer? 

Dance îi povesti despre interogarea lui Tammy Foster. 

— Și ai aflat toate astea doar din mișcările corpului? 

— Exact. 

Ea îi explică maniera în care obișnuiesc să comunice oamenii 
- în primul rând, prin conţinutul verbal, respectiv prin ce 
spunem. 

— Adică sensul cuvintelor. Numai că acest conţinut nu este 
doar cel pe care te poţi baza cel mai puţin, ci și cel care se 
poate falsifica cel mai ușor. E doar o mică parte din maniera în 
care transmitem un mesaj. Următoarele două maniere sunt 
mult mai importante - de pildă, cum spunem cuvintele. Aici 
intervine tonul vocii, cât de repede vorbim, dacă facem pauză 
în vorbire și dacă spunem „ăăă” frecvent. Apoi, a treia, maniera 
chinestezică - urmărește interpretarea mișcărilor corpului. 
Gesturile, privirile, respiraţia, poziţia corpului, manierele. 
Ultimele două sunt cele vizate de interogatori, întrucât sunt 
mult mai relevante decât conţinutul verbal. 

El zâmbea. Dance ridică o sprânceană, iar Boling îi explică: 

— Pari la fel de pasionată de munca ta ca... 

— Ca și tine, în ceea ce privește memoria discului. 

El încuviinţă. 

— Da, sunt niște lucruri fascinante. Chiar și cele roz. 

Boling continuă să scrie și să analizeze în detaliu măruntaiele 
computerului lui Tammy. Spuse încet: 

— Prostii tipice adolescenților. Băieți, machiaj, petreceri, 
câte ceva despre școală, filme, muzică... nicio ameninţare. 

Parcurse repede mai multe pagini. 

— Până acum, n-am găsit nimic în e-mailurile din ultimele 
două săptămâni. Pot căuta și în cele mai vechi dacă e nevoie. 
Văd că Tammy are conturi pe toate reţelele de socializare: 
Facebook, MySpace, OurWorld, Second Life. 

Deși Boling era off-line, putea urmări paginile pe care 
Tammy le accesase în ultima perioadă. 

— Stai, stai... bun... 

Se aplecase înainte, încordat. 

— Ce este? 

— Aproape că a murit înecată? 

— Da. 


— Acum câteva săptămâni, ea a deschis o discuţie pe 
OurWorld, împreună cu câteva prietene, despre lucrurile care 
le provoacă spaimă. Cea mai mare frică a lui Tammy era cea de 
înec. 

Dance scrâșni din dinţi. 

— Poate că a ales această manieră de a o ucide special 
pentru ea. 

Pe un ton uimitor de vehement, Boling spuse: 

— Postăm mult prea multe informaţii personale pe internet. 
Mult prea multe. Cunoști termenul „escribiţionist”? 

— Nu. 

— Se referă la a scrie bloguri despre propria persoană. 

Zâmbi acru. 

— E destul de clar, nu? Apoi ai cuvântul „excrocherie”. 

— Nici pe ăsta nu-l știu... 

— Vine de la un verb. Cum ar fi în expresia „a fost o 
excrocherie”. E atunci când ești concediat pentru ceva ce ai 
scris pe blog, fie că e vorba despre ceva personal, fie ceva 
despre șeful tău. O femeie din Utah a implementat termenul. A 
postat câte ceva despre angajatorul ei și a fost dată afară. 
„Excrocherie” vine de fapt de la scrierea greșită a termenului 
„escrocherie”. Apropo, mai există și termenul „pre- 
excrocherie”. 

— Asta ce mai înseamnă? 

— Te prezinţi la interviu pentru o slujbă și angajatorul te 
întreabă: „Ai scris vreodată ceva despre șeful tău pe vreun 
blog?” Bineînţeles, ei știu deja răspunsul. Vor să vadă dacă tu 
ești sincer. lar dacă ai postat ceva de rău? Ai pierdut orice 
șansă de a obţine slujba respectivă încă dinainte de a te spăla 
pe dinţi de dimineaţă. 

Prea multe informații. Mult prea multe... _ 

Boling continuă să scrie, cu o viteză impresionantă. Într-un 
final, spuse: 

— Aha, cred că am găsit ceva... 

— Ce? 

— Tammy a postat acum câteva zile un comentariu pe un 
blog. Pseudonimul ei este TamF1399. 

Boling întoarse computerul spre Dance. 


Răspuns pentru Chilton, postat de TamF1399: 


[Soferul] e superciudat, adică periculos. Prima dată după 
antrenamentul de majorete stătea prin fața vestiarului, de 
parcă ar fi vrut să se uite înăuntru și să facă poze cu telefonul. 
Mă duc la el și îi spun ceva de genu’ „ce cauţi aici” și el se uită 
la mine de parcă ar fi vrut să mă omoare. E un ciudat. Știu o 
fată care e la [șters] cu noi și mi-a spus că [șoferul] a pipăit-o 
pe sâni, doar că îi e frică să spună cuiva pentru că ar putea să 
vină după ea sau să înceapă să tragă în oameni, ca în incidentul 
de la Virginia Tech. 


Boling adăugă: 

— E interesant că secţiunea în care a postat se numește 
Cruci pe marginea drumului. 

Pulsul lui Dance se acceleră instantaneu. 

— Şi cine e șoferul? 

— Nu știu. Numele lui e șters din toate postările. 

— Deci e un blog? 

— Da. 

Boling râse ușor și continuă: 

— Ciuperci. 

— Poftim? 

— Blogurile sunt ca niște ciuperci pe internet. Răsar te miri 
de unde. Acum câţiva ani, toată lumea din Silicon Valley se 
întreba care va fi noua mare modă în materie de IT. Şi se pare 
că nu a fost vreo inovaţie în domeniul hardware sau software, 
ci un conţinut on-line: jocuri, site-uri de socializare și... bloguri. 
Nu poţi scrie despre computere fără să le studiezi. Cel în care a 
postat Tammy se numește The Chilton Report. 

Dance ridică din umeri și spuse: 

— N-am mai auzit de acest blog. 

— Eu da. E un blog local, însă e renumit prin cercurile de 
specialitate. E precum blogul lui Matt Drudge, doar că e dus la 
extrem. Jim Chilton e o mare figură. 

Continuă să citească, apoi spuse: 

— Să intram pe site să vedem despre ce e vorba. 

Dance își scoase și ea laptopul din birou. 

— Care e URL-ul? întrebă ea. 

Boling i-l oferi: http://mww.thechiltonreport.com. 


Profesorul își trase scaunul mai aproape, ca să citească 
împreună prima pagină. 


THE CHILTON REPORT” i 
VOCEA MORALĂ A AMERICIU. O COLECTIE DE GÂNDURI 
DESPRE FELURILE ÎN CARE CALCĂ STRÂMB TARA... ȘI 
FELURILE ÎN CARE CALCĂ DREPT. 


Dance chicoti, apoi spuse meditativ: 

— Felurile în care calcă drept. Isteţ. Autorul e conservator, 
înţeleg. 

Boling clătină din cap. 

— Din câte știu eu, e mai mult de tip „cut-and-paste”. 

Ea ridică din sprânceană. 

— Adică își alege cu atenţie cauzele. E mai mult de dreapta 
decât de stânga, dar se ia în piept cu oricine nu se ridică la 
nivelul standardelor lui de moralitate, gândire sau inteligenţă. 
E una dintre calităţile blogului său, desigur: să bage zâzanie. 
Controversa vinde bine. 

Dedesubt era un mesaj de întâmpinare pentru cititori: 


Dragă cititorule, 

Fie că ai ajuns aici pentru că te-ai abonat, fie că ești un fan 
sau pur și Simplu căutai ceva pe net și ai dat peste The Report, 
bine ai venit! 

Oricare ar fi viziunea ta politică sau socială, sper că vei găsi 
în aceste rânduri cel puțin ceva care te va intriga, te va face să 
te îndoiești sau te va face să îți dorești să afli mai multe. Pentru 
că asta înseamnă jurnalism. 

— James Chilton 


Dedesubt era menţionată Declaraţia de intentie. 

DECLARAȚIA DE INTENŢIE 

Nu putem trage concluzii pripite. Mediul afacerilor, 
guvernul, politicienii corupți și indivizii pervertiți vor fi onesti 


în intențiile lor? Bineînțeles că nu. E de datoria noastră în The 
Report să scoatem la lumină întunericul înșelătoriilor și al 


lăcomiei și să vă oferim datele reale de care aveți nevoie pentru 
a lua deciziile corecte referitoare la problemele curente. 


Dance găsi și o biografie a lui Chilton, apoi o secţiune despre 
știri personale. Aruncă un ochi peste postări. 


PE FRONTUL DE ACASĂ 
BRAVO, BĂIEŢI! 


Mă bucur să vă anunţ că, după meciul de azi, echipa Older 
Boys a terminat cu scorul de 4-0! Hai, Jayhawks! Părinți, 
ascultați-mă! Copiii vostri ar trebui să renunțe la baseball și la 
fotbal american în favoarea fotbalului european, care e cel mai 
sigur sport din lume. (Vezi The Chilton Report din 12 aprilie 
pentru comentariile despre accidentările în rândul copiilor.) Și, 
apropo, aveți grijă să îi spuneţi „fotbal european”, ca să nu îl 
încurcați cu cel american, cum fac străinii. Sunteţi americani, 
deci comportați-vă ca atare! 


UN PATRIOT 

Ieri, Tânărul a impresionat peste măsură publicul prezent la 
recitalul susținut după ore, interpretând America the Beautiful. 
De unul singur! Tatăl nu-și mai încăpea în piele de mândrie. 


ARE CINEVA VREO SUGESTIE? 

Eu și Pat ne apropiem de aniversarea a nouăsprezece ani de 
căsnicie. Am nevoie de idei de cadouri! (Dintr-un interes 
personal, am decis să nu îi îmbunătățesc computerul cu fibră 
optică de mare viteză!) Doamnelor, trimiteţi-mi idei! Și da, 
puteți să menționați și Tiffany's. 


CUCERIM LUMEA 

Sunt fericit să vă anunt că The Report a primit bile albe din 
întreaga lume. A fost ales printre primele bloguri dintr-un nou 
sistem RSS feed (noi o să-i spunem Really Simple Syndication), 
care va face legătura cu mii de alte bloguri, website-uri și 
pagini de știri din întreaga lume. Felicitări, vouă, cititorilor, 
care ați făcut din The Report un blog atât de popular! 


BUN VENIT ACASĂ! 

Am auzit câteva vești care mi-au adus zâmbetul pe buze. Cei 
care au citit The Report poate își amintesc de comentariile 
entuziaste apărute de-a lungul anilor despre prietenul umilului 
reporter aici de față, Donald Hawken. Am fost cândva 
prizonieri ai acestei lumi computerizate, cu atât de mult timp în 
urmă, încât nici nu vreau să mă mai gândesc la asta. Donald a 
evadat din Peninsulă spre tărâmul de vis din San Diego, dar mă 
bucur să vă anunț că i-a venit mintea la cap și se întoarce 
acasă, alături de soția sa, Lily, și de cei doi copii minunati. Bun 
venit acasă, Donald! 


EROI 

Jos pălăria pentru pompierii curajoși din Districtul Monterey! 
Pat și cu mine ne aflam în centru, pe Alvarado, martea trecută, 
când am auzit un strigăt de ajutor, iar dintr-un șantier în 
construcții ieșea fum. Flăcările blocau ieșirea și doi muncitori 
erau captivi la etajele superioare. În câteva minute, douăzeci și 
patru de pompieri, femei și bărbaţi, ajunseseră la fața locului, 
iar mașina de pompieri întinsese scara până la acoperiș. 
Oamenii au fost smulși din ghearele mortii și flăcările au fost 
stinse. Niciun rănit, pagube minime... 

Pentru mulți dintre noi, curajul se rezumă la discuţii politice 
aprinse, scufundări în staţiunile de lux și plimbări cu bicicleta 
pe munte. 

Cât de des se întâmplă să fim chemaţi pentru a da dovadă de 
curaj, așa cum fac pompierii de la Departamentul de Urgenţă al 
Districtului Monterey absolut în fiecare zi, fără a ezita nicio 
clipă și fără a se plânge? 

Bravo vouă! 


Alături de postare se afla o fotografie artistică a unei mașini 
de pompieri din centrul orașului Monterey. 

— Tipic blogurilor, spuse Boling. Informaţii personale, bârfe. 
Asta le place oamenilor să citească. 

Dance accesă un link numit Monterey și intră automat pe o 
pagină numită Căminul nostru: Peninsula Monterey, istorie și 
frumusețe, cu fotografii artistice ale plajelor și ale bărcilor de 
lângă Cannery Row și Fishermans Warf. Erau acolo și câteva 
linkuri către obiective turistice. 


Boling spuse: 

— Asta-i numai umplutură. Să vedem conţinutul blogului. 
Acolo putem găsi indiciile. Se încruntă, apoi adăugă: Le spuneţi 
„indicii”? Sau „probe”? 

— Poţi să le spui și „broccoli” dacă ne ajută să găsim 
vinovatul. 

— Atunci să vedem ce ne spun legumele. 

Îi trimise imediat un alt URL: Attp://www.thechiltonreport. 
com/html/june26.html 

Acesta era practic fundamentul blogului: minieseurile lui 
Chilton. 

Boling explică: A 

— Chilton e AO, autorul original. In caz că te întrebi, 
termenul vine de la GO, „gangsterul original”, numele dat 
liderilor bandelor de infractori, precum Bloods sau Crips. Mă 
rog, el își încarcă pe blog eseurile și apoi le permite oamenilor 
să comenteze pe marginea lor. Ei sunt sau nu de acord cu el. 
Uneori ajung și la certuri aprinse. 

Dance observă că postările iniţiale, cele ale lui Chilton, 
rămâneau mereu la începutul paginii, iar dedesubt se aflau 
comentariile celor care citeau. Majoritatea acestora îi 
răspundeau însuși autorului, însă uneori comentatorii discutau 
și între ei. 

— Fiecare articol și comentariile aferente sunt numite 
thread, explică Boling. Uneori, acestea sunt accesate luni de 
zile sau chiar ani. 

Dance începu să citească pe  sărite. Sub titlul 
HipoCHRISTcy, Chilton îl trăgea la răspundere chiar pe 
bărbatul pe care Dance îl văzuse la spital, reverendul Fisk, 
împreună cu mișcarea sa Life First. Se pare că Fisk declarase 
la un moment dat că medicii care executau avorturi ar trebui 
uciși. Chilton scrisese că, deși nu era deloc un susţinător al 
avortului, îl condamna totuși pe Fisk pentru declaraţiile sale. 
Doi dintre apărătorii lui Fisk, CrimsoninChrists și LukeB1734, îl 
atacaseră cu îndârjire pe Chilton. CrimsoninChrist spusese că 
și autorul blogului ar trebui răstignit. Gândindu-se la culoarea 
menţionată în pseudonim, Dance se întrebă dacă nu cumva era 


5 joc de cuvinte, hypocrisy - ipocrizie (în lb. engleză) (n.tr.) 
6 crimson - cărămiziu, roşiatic (în lb. engleză în text) (n.tr.) 


vorba de bodyguardul uriaș și roșcat al reverendului, pe care îl 
văzuse mai devreme la protestul de la spital. 

Threadul Puterea poporului era o critică la adresa 
reprezentantului statului California, Brandon Klevinger, care 
era și director al Comitetului de Planificare a Sistemului 
Nuclear. Chilton aflase că Brandon Klevinger ieșise la o partidă 
de golf cu un dezvoltator, care îi propusese construirea unei noi 
centrale în apropiere de Mendocino, în condiţiile în care ar fi 
fost mult mai ieftin și mai eficient să o ridice lângă Sacramento. 

În Desalinizare... și dezastru, Chilton era revoltat în legătură 
cu planul de a se construi o stație de desalinizare lângă Râul 
Carmel. Comentariul includea un atac personal la adresa 
omului din spatele proiectului, Arnold Brubaker, descris de 
Chilton drept un interlop din Scottsdale, Arizona, cu un trecut 
dubios și cu posibile legături cu mafia. 

Două dintre postări conţineau părerile cetăţenilor, pro și 
contra desalinizării. 


Răspuns pentru Chilton, postat de Lyndon Strickland: 


Trebuie să recunosc că mi-ai deschis ochii. Habar n-aveam că 
se ocupă cineva cu așa ceva. M-am uitat peste propunerea de 
proiect de la primărie și trebuie să recunosc că, deși sunt un 
avocat familiarizat cu legislația mediului, acesta este unul 
dintre cele mai derutante documente pe care le-am citit 
vreodată. Cred că e nevoie de mult mai multă transparență 
pentru a discuta o astfel de problemă. 


Răspuns pentru Chilton, postat de Howard Skelton: 


Stiai că America va rămâne fără apă dulce începând cu anul 
2023? Și că 97% din apa de pe Terra e sărată? Numai un idiot 
n-ar profita de asta. Avem nevoie de desalinizare dacă vrem să 
rămânem cea mai productivă și eficientă țară din lume. 


În threadul Cărarea galbenă, Chilton vorbea despre un 
proiect al Departamentului de Transport Caltrans. O nouă 
autostradă se construia pornind de la Autostrada 1, din Salinas 
și până în Holister, prin zona rurală. Chilton punea sub semnul 
întrebării viteza cu care se aprobase proiectul, dar și ruta cu 


multe meandre, care ar fi fost în beneficiul anumitor fermieri și 
în detrimentul altora. El sugera existența mitei. 

Conservatorul din Chilton ieșea la iveală în threadul Refuză, 
în care condamna propunerea de introducere a unui număr 
sporit de cursuri de educaţie sexuală în școlile generale. 
(Chilton promova abstinenţa.) Un mesaj similar se regăsea și în 
Prins cu măâța-n sac... sau NU, care relata isprava unui 
judecător federal căsătorit, ce fusese văzut părăsind un motel 
alături de o recepţioneră tânără, având pe jumătate vârsta lui. 
Chilton era revoltat să afle că judecătorul nu primise decât o 
mustrare din partea comitetului de etică. El era de părere că 
omul trebuia concediat și înlăturat din barou. 

Kathryn Dance găsi apoi threadul cel mai important, 
deasupra căruia se afla o fotografie tristă cu două cruci, cu flori 
și cu un animal de pluș. 


CRUCI PE MARGINEA DRUMULUI 
Postat de Chilton 


Am trecut de curând pe lângă un loc de pe Autostrada 1 în 
care se aflau două cruci și câteva buchete de flori viu colorate. 
Acestea marchează locul unui teribil accident, petrecut pe 9 
iunie, în care două tinere au murit imediat după balul lor de 
absolvire. Vieţi sfârșite... iar vieţile celor apropiați și ale 
prietenilor lor schimbate pentru totdeauna. 

Mi-am dat seama că nu am auzit mare lucru despre ancheta 
poliției. Am dat câteva telefoane și am aflat că nimeni nu a fost 
arestat. Nici măcar nu s-au trimis citații. 

Mi s-a părut ciudat. Dacă nu s-a dat nicio amendă, înseamnă 
că șoferul, un elev de liceu - nu avem voie să-i divulgăm numele 
-nu a fost vinovat. Dar care a fost totuși cauza accidentului? 
Refăcând traseul, am observat că vântul bătea cu putere și 
drumul era plin de nisip, dar nu existau parapeti de protecție în 
locul în care mașina a părăsit carosabilul. Semnul de avertizare 
era uzat și nu s-ar fi văzut clar pe întuneric (accidentul a avut 
loc la miezul nopții). Nu există canale de scurgere; am văzut 
bălți de apă pe marginea drumului, dar și pe autostradă. 

De ce nu a făcut poliția o reconstituire a accidentului (din 
câte am auzit, au angajați care se ocupă cu astfel de lucruri)? 
De ce nu au trimis cei de la Departamentul de Transporturi o 


echipă care să evalueze suprafața de drum, nivelarea și 
marcajele? Nu am găsit dovada acestor investigații. 

Poate că drumul e cât se poate de sigur. 

Dar e corect pentru noi, cei ai căror copii circulă adesea cu 
mașina pe acea porțiune de autostradă, e corect ca autoritățile 
să treacă peste acest eveniment cu atâta ușurință? Se pare că 
grija lor s-a perimat mai repede decât florile ce strigă suferința 
de sub crucile de pe marginea drumului. 

x 


Răspuns pentru Chilton, postat de Ronald Kestler: 


Dacă analizezi situaţia bugetului Districtului Monterey și al 
statului, în general, vei afla că o mare parte din contribuţiile 
noastre sunt direcționate către semnele de avertizare de pe 
marginea autostrăzilor cu risc ridicat. Fiul meu a murit într-un 
accident de pe Autostrada 1, din cauză că semnul care indica o 
curbă era acoperit de noroi. N-ar fi fost mare lucru pentru 
angajații de la drumuri să il găsească și să-l curețe, dar au 
făcut-o? Nu. Neglijenţa lor e 
de neiertat. Mulţumesc, domnule Chilton, că atrageți atenţia 
asupra acestei probleme. 

x 


Răspuns pentru Chilton, postat de A Concerned Citizen: 


Lucrătorii de la autostrăzi câștigă o grămadă de bani și nu 
fac decât să stea în (șters) toată ziua, i-ați văzut, toată lumea i-a 
văzut cum stau pe marginea drumului și nu fac nimic, când ar 
trebui de fapt să repare autostrăzi periculoase și să ne asigure 
protecția. Un alt exemplu de bani ai contribuabililor care NU 
sunt cheltuiţi în folosul acestora. 

x 

Răspuns pentru Chilton, postat de Robert Garfield, 

Departamentul de Transporturi California: 


Vreau să vă asigur, pe dumneavoastră si pe cititorii 
dumneavoastră, că siguranța cetățenilor constituie prioritatea 
noastră. Facem tot ce ne stă în putință pentru a menţine 
drumurile în stare bună. Porțiunea de autostradă pe care a avut 
loc accidentul la care vă referiti a fost, la fel ca toate 
autostrăzile de stat, inspectată periodic. Nu s-au raportat 
nereguli. li rugăm pe toți participanţii la drum să rețină că 


siguranța autostrăzilor din California cade în responsabilitatea 
tuturor. 
x 
Răspuns pentru Chilton, postat de Tom Concord: 


Comentariul tău E CEL MAI TARE, Chilton! Politia va scăpa 
basma curată dacă îi permitem! Eu am fost tras pe dreapta pe 
Autostrada 68 din cauză că sunt afro-american. Politistii m-au 
pus să stau întins pe asfalt timp de o jumătate de oră si apoi mi- 
au permis să plec fără să-mi spună care a fost motivul 
intervenției lor, în afara faptului că aveam un far ars. Guvernul 
ar trebui să ne protejeze viețile, nu să își bată joc de cetățeni. 
Mulţumesc. 

x 


Răspuns pentru Chilton, postat de Ariel: 


Vineri, eu și prietena mea am fost să vedem locul în care s-a 
întâmplat accidentul si am plâns la vederea crucilor și a florilor. 
Am stat acolo și ne-am uitat de-a lungul autostrăzii și nu era 
niciun polițist, deci niciunul! Și doar ce se întâmplase! Unde 
era poliția? Poate că nu erau semne de avertizare și carosabilul 
era alunecos, dar mie nu mi se părea foarte periculos, deși era 
plin de nisip, într-adevăr. 

* 


Răspuns pentru Chilton, postat de SimStud: 


Eu parcurg adesea acea porțiune de autostradă și nu e cel 
mai periculos loc din lume, așa că mă întreb dacă poliţia Chiar l- 
a verificat pe cel din spatele volanului. I] cunosc pe șofer de la 


școală și nu e chiar cel mai bun șofer din lume. 
x 


Răspuns pentru SimStud, postat de Footballirulz: 

Frate, nu e CEL MAI BUN șofer din lume???? Îmi pare rău să 
te anuntz, dar șoferul e un ciudat și un fraier, nu E ÎN STARE 
să conducă. Nici nu cred că are permis. Poliţia de ce n-a aflat 
ASTA? Erau prea ocupați cu gogoșile și cu cafeaua! LOL. 

x 


Răspuns pentru Chilton, postat de Mitch: 


Chilton, tu mereu te iei de guvern și asta e foarte tare, dar în 
cazul ăsta nu e vorba de drum. E bun. A spus-o și tipul de la 
Transporturi. Am trecut pe acolo de o sută de ori și, dacă ai 


ratat curba aia, e pentru că erai ori beat, ori drogat. Dacă 
poliția a dat-o în bară e pentru că nu a acordat suficientă 
atenție șoferului. E un I4ch3 și e și periculos. 

x 


Răspuns pentru Chilton, postat de Amydancer44: 


E neobișnuit că părinții mei citesc The heport, dar eu de 
obicei nu o fac, deci e ciudat că mă aflu aici. Dar am auzit la 
școală că ai postat ceva despre accident, așa că am intrat. Am 
citit tot și cred că aveţi dreptate 100% tu și toți cei care au 
postat înainte. Toţi trebuie să beneficieze de prezumția de 
nevinovăție, dar tot nu înțeleg de ce a renunțat poliția la 
anchetă. 

Cineva care il cunoaște pe (șofer) îmi spunea că nu dormise 
deloc în noaptea dinaintea petrecerii, adică nu dormise timp de 
24 de ore, fiindcă se jucase pe computer. Părerea mea e că a 
adormit la volan. Și încă ceva: ăștia au impresia că sunt mari 
(șters) dacă se joacă jocuri cu mașini pe computer, dar nu e 
deloc același lucru. 

* 


Răspuns pentru Chilton, postat de Arthur Standish: 


Fondurile de stat pentru întreținerea drumurilor au scăzut 
dramatic de-a lungul anilor, dar bugetul operațiunilor militare 
ale S.U.A. şi ajutoarele externe s-au mărit de patru ori. Poate 
că ar trebui să ne preocupe mai mult vietile cetățenilor noștri 
decât cele ale străinilor. 

xk 


Răspuns pentru Chilton, postat de TamF1399: 


[Soferul] e superciudat, adică periculos. Prima dată după 
antrenamentul de majorete stătea prin fața vestiarului, de 
parcă ar fi vrut să se uite înăuntru și să facă poze cu telefonul. 
Mă duc la el și îi spun ceva de genu’ „ce cauţi aici” și el se uită 
la mine de parcă ar fi vrut să mă omoare. E un ciudat. Știu o 
fată care e la [șters] cu noi și mi-a spus că [șoferul] a pipăit-o 
pe sâni, doar că îi e frică să spună cuiva pentru că ar putea să 
vină după ea sau să înceapă să tragă în oameni, ca în incidentul 
de la Virginia Tech. 


x 
Răspuns pentru Chilton, postat de BoardtoDeath: 


Am auzit că cineva care îl cunoaște pe tipul ăsta a fost la 
petrecere în seara aia și l-a văzut pe (șofer) înainte să se suie în 
mașină și mergea pe șapte cărări. Și de asta au făcut accident. 
POLIȚIA a pierdut rezultatele alcooltestului și le-a fost rușine, 
așa că i-au dat drumul. Vorbesc SERIOS. 

xk 


Răspuns pentru Chilton, postat de SarafromCarmel: 


Nu cred că e corect să se vorbească asa în threadul ăsta. Nu 
știm care e adevărul. Accidentul a fost o tragedie și poliția nu a 
acuzat pe nimeni, așa că trebuie să acceptăm asta. Gândiţi-vă 
prin ce trece (șoferul). A fost cu mine în clasă la ora de chimie 
și nu a deranjat niciodată pe nimeni. Era foarte deștept și și-a 
ajutat foarte mult colegii din echipă. Pun pariu că îi pare 
extrem de rău pentru cele întâmplate. Va avea conștiința 
încărcată toată viața. Mie îmi pare rău pentru el. 

* 


Răspuns pentru SarafromCarmel, postat de Anonymous: 


Sara ești o (șters) proastă. Dacă el era cel de la volan, 
înseamnă că A FĂCUT ceva și le-a ucis pe fetele alea. Cum poți 
să spui că nu e asa? Doamne, oamenii ca tine îi permit lui Hitler 
să omoare evrei și lui Bush să invadeze Irakul. De ce nu-l suni 
pe (șofer) să faceţi o plimbare frumoasă? O să vin să pun o 
cruce pe mormântul tău de (şters), (șters) proastă. 

* 


Răspuns pentru Chilton, postat de Legend666: 


Fratele (șoferului) e handicapat și n-ar da bine pentru poliție 
să îl aresteze pe (șofer) din cauza cenzurii, ceea ce mi se pare o 
prostie. Ar trebui să verifice și poșetele fetelor, adică ale fetelor 
implicate în accident, pentru că am auzit că le-a curățat de bani 
înainte să vină ambulanta. Familia lui e atât de săracă, încât nu 
își permit nici măcar o mașină de spălat. L-am văzut pe el, pe 
mama lui și pe fratele lui (șters) la spălătoria de pe Billings, 
merg acolo tot timpul. Cine merge la spălătorie? FI4i3rii, àia 
merg. 

x 


Răspuns pentru Chilton, postat de SexyGurl362: 


Prietena mea cea mai bună e clasa a noua la (șters), e colegă 
cu (șoferul) și a vorbit cu cineva care a fost la petrecerea unde 


se duseseră fetele care au murit. (Soferul) stătea într-un colț cu 
gluga trasă pe cap și se uita la toată lumea și vorbea singur și l- 
a găsit cineva în bucătărie că se uita la cuțite. La care toată 
lumea s-a întrebat: ce naiba caută ăsta aici? De ce a venit? 

x 


Răspuns pentru Chilton, postat de Jake42: 


EȘTI cel mai TARE, Chilton! Da (șoferul), e complet (șters). 
Ce fraier, viaţa lui e RATATĂ! Întotdeauna se preface că-i e rău 
la orele de sport, ca să nu facă mișcare. Merge la sală doar ca 
să stea pe lângă vestiare și să se uite la (șters) tuturor. E cel 
mai gay, toată lumea mi-a zis. 

xk 


Răspuns pentru Chilton, postat de CurlyJen: 


Vorbeam cu prietenele mele și, săptămâna trecută, cineva l-a 
văzut pe (șofer) pe Lighthouse, cum făcea drifturi cu mașina pe 
care o sterpelise de la bunica lui fără permisiunea ei. Voia să o 
convingă pe (sters) să-i arate chilotii (de parcă i-ar păsa ei, 
LOL!!!). Și când ea l-a ignorat, el a început să se masturbeze 
chiar în fata ei, chiar acolo pe Lighthouse, în timp ce conducea. 
Sigur făcea același lucru și în seara în care a avut loc 
accidentul. 

xk 


Răspuns pentru Chilton, postat de Anonymous: 


Și eu sunt la (sters), sunt în ultimul an și îl cunosc și toată 
lumea știe de el. Părerea mea: e un tip de treabă. Se joacă mult 
pe computer, si ce dacă? Și eu joc mult fotbal, dar asta nu 
înseamnă că sunt un criminal, nu? 

xk 


Răspuns pentru Anonymous, postat de BillVan: 


Băi (şters), care ești tu! Dacă știi atât de multe, cine ești, 
deșteptule? Nici măcar n-ai sânge în tine ca să postezi cu 
numele tău! Ti-e frică să nu vină (șters) să te (șters)? 

* 


Răspuns pentru Chilton, postat de BellaKelley: 


Câtă dreptate ai!!! Eu și prietenele mele eram la petrecere 
pe 9, unde s-a întâmplat, și (șoferul) se tot dădea la (sters) și 
ele i-au zis: „Pleacă naibii!” Dar el nu, le-a urmărit când au 
ieșit. E vina noastră că n-am făcut nimic, toți cei care eram 


acolo. Cu toții știam că șoferul e un ciudat și un pervers și 
trebuia să sunăm la poliție sau la cineva când fetele au plecat. 
Aveam o presimţire, ca în serialul Mesaje de dincolo. Și uite ce 
s-a întâmplat. 

* 


Răspuns pentru Chilton, postat de Anonymous: 


Oricine poate intra în Columbine sau în Virginia Tech cu o 
armă și aceia sunt numiţi criminali, dar când (șoferul) omoară 
pe cineva cu mașina, nimeni nu face nimic. S-a dus naibii totul! 

xk 


Răspuns pentru Chilton, postat de WizardOne'”: 


Cred că ar trebui să ne calmăm. Unul dintre cei care au 
postat l-a acuzat pe (şofer) că nu îi place sportul și că se joacă 
pe computer. Și care-i smenu’? Milioane de oameni nu fac sport 
și se joacă pe computer. Nu îl cunosc pe (șofer) prea bine, dar 
suntem în aceeași clasă la (șters). Nu e un tip naspa. Toți îl 
acuză, dar îl CUNOAȘTE cineva cu adevărat? Oricum ar fi, nu a 
făcut rău nimănui intenționat și știm cu toții cine sunt cei care 
fac asta. Părerea mea e că regretă ce s-a întâmplat. Poliţia nu l- 
a arestat pentru că, normal, nu a făcut nimic ilegal. 

* 


Răspuns pentru WizardOne, postat de Halfpipe22: 


Încă un obsedat de jocuri pe calculator. Ia uitati-vă ce nume 
are. LOOZR!!! Vrăjitorul (sters)! 
xk 


Răspuns pentru Chilton, postat de Archenemy: 


(Soferul) e un ciudat. În vestiarul de la scoală are poze cu ăia 
de la Columbine și de la Virginia Tech și cu cadavrele din 
lagărele de concentrare. Umblă numai cu hanoracul ăla ieftin și 
vrea să pară smecher, dar nu e decăt un fraier distrus, asta e. 

(șofer), dacă citesti asta, fr4t3, ține minte că noi nu ne jucăm 
cu vrăjitori și cu zâne: ALA EȘTI. De ce nu faci un bine omenirii 
si-ti zbori (șters) de creieri pe pereți? Moartea ta = FOARTE 
TARE! 


7 wizard - vrăjitor (în lb. engleză în text) (n.tr.) 


Capitolul 9 


Kathryn Dance se rezemă de spătar, clătinând din cap. 

— Prea își fac de cap hormonii, îi spuse ea lui Jon Boling. 

O tulburase aciditatea comentariilor, mai ales că majoritatea 
fuseseră scrise de tineri. 

Boling dădu textele înapoi până la primul comentariu. 

— Uite ce s-a întâmplat. Chilton face o simplă observaţie 
vizavi de accidentul fatal. Nu face decât să se întrebe dacă 
drumul era sau nu bine întreţinut. Dar uite cum se dezvoltă 
răspunsurile. Pornesc de la discuţia pe care a început-o Chilton, 
despre siguranţa autostrăzilor, ajung la finanţele guvernului și 
apoi la puştiul care conducea mașina, deși se pare că el nu a 
greșit cu nimic. Autorii comentariilor devin din ce în ce mai 
agitaţi pe măsură ce îl atacă, iar blogul se transformă într-un 
scandal chiar între comentatori. 

— Ca în „telefonul fără fir”. Când se transmite mesajul, 
ajunge să fie distorsionat... „Am auzit că...” „Cineva cunoaște 
pe cineva care...” „Mi-a spus un prieten că...” 

Ea își aruncă din nou privirea peste pagini. 

— Am observat că Chilton nu le răspunde. Uite comentariul 
despre reverendul Fisk și mișcarea Life First. 


Răspuns pentru Chilton, postat de CrimsoninChrist: 


Esti un păcătos care nu poate înțelege bunătatea din sufletul 
reverendului R. Samuel Fisk. Și-a dedicat viața lui Hristos și 
lucrării Lui, iar tu nu faci altceva decât să instigi masele pentru 
propria-ți satisfactie și profit. Interpretarea pe care tu o dai 
concepțiilor reverendului e jalnică și calomnioasă. Chiar tu ar 
trebui să fii bătut în cuie pe cruce. 


Boling îi răspunse lui Dance: 

— Nu, autorii serioși de bloguri nu răspund provocărilor. 
Chilton va da un răspuns adecvat, dar certurile violente, 
atacurile asupra comentatorilor, acestea scapă de sub control 
și devin personale. Comentariile au ca subiect atacul nu esenţa 
temei. Asta este una dintre problemele blogurilor. Oamenii nu 


s-ar învrăjbi astfel dacă ar fi faţă în faţă. Anonimitatea 
blogurilor permit ca disputele să dureze zile întregi, chiar 
săptămâni. 

Dance aruncă un ochi asupra textului. 

— Deci băiatul este elev. 

Își aminti că ajunsese la această concluzie din discuţia cu 
Tammy Foster. 

— Chilton a șters numele școlii, dar trebuie să fie vorba de 
Robert Louis Stevenson. Unde învaţă și Tammy. 

Boling ciocăni cu degetul în ecran. 

— Aici e postarea ei. Ea a fost prima care a spus ceva de 
băiat. Apoi, toată lumea s-a luat după ea. 

Poate că postarea era motivul pentru care Dance observase o 
urmă de vină în timpul interogatoriului. Dacă băiatul era 
vinovat de atac, atunci Tammy, așa cum speculaseră Dance și 
O'Neil, se putea simţi parţial vinovată pentru răpire - și-o 
făcuse cu mâna ei. Şi probabil că se simţea vinovată și pentru 
că atacatorul ar fi putut răni și pe altcineva. Acesta ar fi putut fi 
motivul pentru care Tammy nu accepta ideea ca atacatorul să fi 
avut o bicicletă în mașină: asta i-ar fi sugerat lui Dance că 
suspectul era un tânăr, un elev a cărui identitate Tammy nu 
voia să o dezvăluie de teamă că încă prezenta o ameninţare 
pentru ea. 

— Atâta violenţă, spuse Dance arătând spre ecran. 

— Ai auzit de Băiatul cu Gunoiul? 

— Cine?! 

— S-a întâmplat acum câţiva ani, în Kyoto, în Japonia. Un 
adolescent a aruncat un ambalaj de fast-food și o cutie de suc 
pe jos, într-un parc. Cineva i-a făcut o poză cu telefonul mobil și 
a trimis-o prietenilor. În secunda imediat următoare, poza a 
apărut pe bloguri și pe reţelele de socializare din toată ţara. 
Răzbunătorii din lumea virtuală au aflat cine e. I-au aflat 
numele și adresa și le-au postat pe internet. Băiatul a ajuns pe 
mii de bloguri. Totul a devenit apoi o vânătoare de vrăjitoare. 
Au început să-i vină oameni acasă, să-i arunce gunoi în curte. 
Băiatul mai avea puţin și-și lua viaţa. O asemenea dezonoare e 
ceva foarte grav în Japonia. 

Tonul vocii și poziţia corpului lui Boling trădau furia. 


— Criticii spun că nu sunt decât cuvinte și imagini. Dar pot fi 
și arme. Pot lovi la fel de tare precum pumnii. Şi, sincer, cred 
că lasă urme mai adânci. 

— Nu înţeleg o parte din vocabularul din comentarii, spuse 
Dance. 

El râse. 

— Ah, în bloguri și în reţelele de socializare, limbajul e axat 
pe greșeli, abrevieri și cuvinte inventate. De exemplu, „PM” 
înseamnă „părerea mea”. 

— Să te mai întreb? „DDSM”? 

_ — Ah, spuse el, e o semnătură politicoasă de rămas-bun. 
Înseamnă „du-te dracu’ și mori”. lar scris cu majuscule e ca și 
cum autorul ar urla. 

— Şi ce este „c-i-u-d-4-t”? 

— Înseamnă „ciudat” în limbajul internauţilor, leetspeak. 

— Leetspeak? 

— E un limbaj creat de adolescenţi în ultimii ani. Nu îl 
găsești decât pe internet. Numerele și simbolurile au luat locul 
literelor. Și ortografia e alterată. „Leet” vine de la „elită”, adică 
cei mai buni și cei mai șic. E de neînțeles pentru cei mai în 
vârstă. Dar cine îl învaţă îl poate scrie și citi la fel de rapid ca în 
limba maternă. 

— De ce îl folosesc tinerii? 

— Pentru că e creativ și neconvențional... și e marfa. Care, 
apropo, se scrie „m4rph4”. 

— Ortografia și gramatica sunt îngrozitoare. 

— Așa este, dar asta nu înseamnă că autorii postărilor sunt 
neapărat proști sau needucaţi. Așa se procedează în ziua de azi. 
Și viteza este la fel de importantă. Câtă vreme cititorul înţelege 
ce spui, poţi să fii cât de neglijent vrei. 

— Mă întreb cine o fi băiatul, spuse Dance. Presupun că aș 
putea să sun la Poliţia Rutieră și să întreb de accidentul la care 
se referă Chilton. 

— Ah, îl găsesc eu. Lumea virtuală e imensă, dar poate fi și 
mică uneori. Am site-ul de socializare al lui Tammy chiar aici. 
Petrece mult timp într-un loc numit OurWorld. E mai mare 
decât Facebook sau Myspace. Are o sută treizeci de milioane de 
membri. 

— O sută treizeci de milioane? 

— Da. Mai mult decât majoritatea ţărilor. 

Boling miji ochii și scrise ceva. 

— În regulă, am intrat în contul ei, să facem o mică 
verificare... Gata. L-am găsit. 

— Așa repede? 

— Da. Băiatul se numește Travis Brigham. Aveai dreptate. E 
la liceul Robert Louis Stevenson din Monterey. În toamnă va 
intra în ultimul an. Locuiește în Pacific Grove. 

Tot acolo locuiau și Dance cu copiii ei. 

— Mă uit la câteva dintre comentariile de pe OurWorld care 
au ca subiect accidentul. Se pare că băiatul se afla la volanul 
unei mașini, după o petrecere, și a pierdut controlul. Au murit 
două fete și o a treia a ajuns în spital. El nu a suferit răni grave. 
Nu a fost acuzat și se pare că într-adevăr ar fi fost ceva 
probleme cu starea drumului. Plouase. 

— Mi-am amintit! Da... 

Părinţii își aminteau mereu de accidentele rutiere fatale în 
care erau implicaţi tineri. Și, desigur, Dance retrăia cu durere 
clipa din urmă cu câţiva ani: agentul de la Poliţia Rutieră o 
sunase acasă, întrebând-o dacă este soţia agentului FBI Bill 
Swenson. „Oare de ce întreabă asta?” se miră ea. Imi pare rău 
să vă anunţ, doamnă Dance... Mă tem că a avut loc un accident. 

Ea alungă din minte teribila amintire și spuse: 

— Nevinovat și totuși defăimat. 

— Da, dar nevinovăția e plictisitoare, spuse Boling cu o 
grimasă. Nu e deloc amuzant să vorbești despre asta. Arătă 
spre blog și spuse: Aici îi avem pe Îngerii Răzbunători. 

— Ce mai e și asta? _ 

— O categorie de tirani internauti. Ingerii Răzbunători sunt 
paramilitari. Îl atacă pe Travis pentru că ei sunt de părere că a 
scăpat basma curată, din moment ce nu a fost arestat după 
accident. Ei nu îi cred pe polițiști și nu au încredere în ei. O altă 
categorie de internauţi se numește Setea de Putere: aceștia 
sunt foarte asemănători huliganilor de rând. Ei deţin controlul 
prin violenţă. Apoi vin Fetele Rele. Ele sunt agresive pentru că 
sunt niște mici ticăloase. Majoritatea sunt fete blazate, care 
postează ofense ca să se distreze. Sunt aproape sadice. 

În vocea lui Boling se simţea din nou furia. 

— Terorizarea asta... e o mare problemă. Şi situaţia se 
înrăutățește. Ultimele statistici arată că treizeci și cinci la sută 


dintre copii au fost agresaţi sau ameninţaţi pe internet, 
majoritatea în nenumărate rânduri. 

Tăcu și își miji ochii din nou. 

— Ce este, Jon? 

— E interesant că nu vedem un anumit lucru. 

— Adică? 

— Pe Travis, care să le răspundă celor care au postat pe 
blog... să intre în dispute cu cei care l-au atacat. 

— Poate că nu a aflat încă de ele. 

Boling râse încetișor. 

— Hmm... crede-mă că ar fi aflat de atacuri după cinci 
minute de la prima postare din threadul lui Chilton. 

— Şi de ce e așa de important că nu răspunde? 

— Încă o categorie importantă și de nestăvilit de tirani 
internauţi este Răzbunarea  Savanților sau Victimele 
Răzbunătorilor. Acestea sunt persoane care au fost atacate și 
răspund cu aceeași monedă. Stigmatul social în urma 
excluderii, a terorizării sau a umilinței la această vârstă e 
copleșitor. Îţi garantez că e furios și rănit și că vrea să se 
răzbune. Trebuie să se exteriorizeze cumva, înţelegi ce vreau 
să spun? 

Dance înţelegea. 

— Înseamnă că el este cel care a atacat-o pe Tammy, spuse 
ea. 

— Dacă nu se răzbună pe ei în mediul virtual, e cu atât mai 
probabil că o va face în viaţa reală. 

Se uită tulburat la monitor. 

— Ariel, BellaKelley, SexyGurl362, Legend666, Archenemy... 
toţi l-au atacat. Asta înseamnă că sunt cu toţii în pericol, dacă 
el e vinovatul. 

— l-ar fi greu să le găsească numele reale și adresele? 

— Unele dintre ele, da, dacă nu poate să spargă routerele și 
serverele. Cum sunt postările lui Anonymous’. Dar multe dintre 
ele ar fi la fel de ușor de găsit cum i-am descoperit eu numele. 
N-ar avea nevoie decât de câteva cataloage sau albume școlare, 
acces la OurWorld, Facebook sau MySpace. Ah, și la preferatul 
meu, Google. 

Dance observă o umbră căzând peste ei, iar Jonathan Boling 
își aruncă privirea undeva dincolo de ea. 

Michael O'Neil intră în birou. Dance se simţi ușurată să-l 
vadă. Își zâmbiră. Profesorul se ridică în picioare, iar Dance 
făcu prezentările. Cei doi își strânseră mâinile. 

Boling spuse: 

— Deci ţie trebuie să îți mulţumesc pentru slujba în folosul 
poliţiei. 

— Dacă „mulțumesc” este cuvântul potrivit, spuse O'Neil cu 
un zâmbet amar. 

Se așezară cu toţii la măsuţa de cafea și Dance îi prezentă 
adjunctului ce descoperiseră... și ceea ce presupuneau: că 
Tammy fusese atacată fiindcă postase pe un blog un 
comentariu despre un elev de liceu, care era autorul unui 
accident de mașină. 

— E vorba de accidentul de pe Autostrada 1 de acum două 
săptămâni? Cel de la sud de Carmel? 

— Exact. 

Boling spuse: 

— Băiatul se numește Travis Brigham și este elev la liceul 
Robert Louis Stevenson, unde învățau și victimele. 

— Deci e cel puţin suspect. Şi e posibil... De ce ne temeam 
noi? o întrebă O'Neil pe Dance. Crezi că va continua? 

— Foarte posibil. Hărţuirea de pe internet poate împinge 
oamenii să facă lucruri necugetate. S-a întâmplat de atâtea ori. 

O'Neil își ridică picioarele pe măsuţă și începu să se 
balanseze cu scaunul. Cu doi ani în urmă, pariaseră pe zece 
dolari că într-o zi va cădea pe spate. Dance nu-și încasase banii 
încă. Elo întrebă: 

— Ai mai aflat ceva despre martori? 

Dance îi zise că TJ nu o informase încă despre camerele de 
supraveghere de lângă autostradă, din zona unde fusese lăsată 
prima cruce, și că Ray nu îi spusese încă nimic despre martorii 
de lângă clubul de unde fusese răpită Tammy. 

O'Neil o anunţă că nici ei nu descoperiseră probe noi. 

— O singură chestie, totuși: criminaliștii au găsit un material 
gri, din bumbac, în apropierea crucii. 

Adăugă și că laboratorul din Salinas nu găsise niciun 
corespondent în baza sa de date; singurul indiciu era acela că 
provenea dintr-un articol de îmbrăcăminte, nu dintr-un covor 
sau dintr-o tapițerie de mobilă. 


— Atât, nimic mai mult? Nicio amprentă, urme de 
cauciucuri? 

O'Neil ridică din umeri. 

— Autorul este ori foarte deștept, ori foarte norocos. 

Dance se duse la biroul ei și accesă baza de date federală cu 
mandate și cu date personale. Miji ochii și citi: 

— Travis Alan Brigham, șaptesprezece ani. Permisul de 
conducere are adresa Henderson Road numărul 408. 

Își ridică ochelarii pe nas și citi mai departe: 

— Interesant. Are cazier. 

Apoi clătină din cap. 

— Nu, scuze. Am greșit. Nu e vorba de el. E vorba de Samuel 
Brigham, de la aceeași adresă. Are cincisprezece ani. Cazier de 
minor. Arestat de două ori pentru urmărire vizuală și o dată 
pentru o infracțiune minoră. Acuzaţiile au fost respinse - e sub 
tratament psihiatric. Se pare că e fratele lui. Dar Travis? Nu, el 
e „curat”. 

Deschise fotografia lui Travis din permisul de conducere - 
era un băiat brunet, cu ochii apropiaţi, conturaţi de sprâncene 
groase. Nu zâmbea deloc. 

— Aș vrea să știu mai multe despre accident, spuse O'Neil. 

Dance sună la biroul local al Poliţiei Rutiere din California. 

După ce fu transferată de la un birou la altul timp de câteva 
minute, ajunse la sergentul Brodsky; îl puse pe speaker și îl 
întrebă apoi despre accident. 

Brodsky își luă imediat tonul pe care îl auzi atunci când un 
polițist este chemat la un proces pentru a da declaraţii - lipsit 
de orice emoție și sigur pe el. 

— Era trecut de miezul nopţii, sâmbătă, 9 iunie. Patru minori, 
trei fete și un băiat, se îndreptau spre nord pe Autostrada 1, la 
circa cinci kilometri de Carmel Highlands, pe lângă Garrapata 
State Beach Reserve. La volan se afla băiatul. Vehiculul era un 
Nissan Altima, model nou. Se pare că aveau o viteză în jur de 
șaptezeci de kilometri pe oră. A pierdut controlul în curbă, 
vehiculul a părăsit carosabilul și a căzut de pe marginea 
stâncii. Fetele din spate nu purtau centura de siguranţă. Ele au 
murit pe loc. Fata din scaunul din dreapta s-a ales cu o 
contuzie. A fost internată în spital timp de câteva zile. Şoferul a 
fost internat, examinat și apoi externat. 

— Cum a relatat Travis evenimentele? îl întrebă Dance. 


— A spus că a pierdut controlul mașinii. Plouase mai 
devreme. Carosabilul era umed. A schimbat benzile și a 
derapat. Era mașina uneia dintre fete, iar cauciucurile nu erau 
tocmai grozave. Nu avea viteză și nu i s-a descoperit alcool în 
sânge - nici substanţe interzise. Fata care a supravieţuit i-a 
confirmat spusele. 

Vocea lui trăda faptul că era în defensivă. 

— Am avut motive să nu îl reținem, să știți. Contrar spuselor 
altora cu privire la anchetă. 

Deci și el citise blogul, realiză Dance. 

— Veţi deschide din nou cazul? întrebă temător sergentul 
Brodsky. 

— Nu, e vorba de atacul de luni noapte. Fata din portbagaj. 

— Ah, despre asta e vorba... Credeţi că băiatul e autorul? 

— E posibil. 

— Nu m-ar mira. Nu m-ar mira deloc. 

— De ce spui asta? 

— Uneori ai o presimţire. Travis e periculos. Ochii lui erau 
precum cei ai autorului de la Columbine. 

Cum de știa el ce fel de privire aveau criminalii teribilului 
atac din 1999? 

Brodsky adăugă: 

— Este un fan de-al lor, să știți. De-al criminalilor. Avea 
fotografii cu ei în vestiarul de la școală. 

Aflase asta singur sau citise pe blog? Dance își aminti că 
cineva menţionase acest lucru în threadul Cruci pe marginea 
drumului. 

— Crezi că ar putea prezenta vreun pericol? îl întrebă O'Neil. 
Când l-ai interogat? 

— Da, domnule. Am ţinut cătușele la îndemână tot timpul. E 
destul de solid. Și purta un hanorac cu glugă. Se uita fix la 
mine. Îmi dădea fiori. 

Când specifică articolul de îmbrăcăminte, Dance își aminti că 
Tammy menţionase faptul că atacatorul purta glugă. 

li mulţumi ofițerului și închise. După o clipă, se uită la 
Boling. 

— Jon, ne mai poţi spune ceva despre Travis? Din 
comentarii? 

Boling se gândi puţin, apoi zise: 


— Ar mai fi ceva. Dacă e un jucător înrăit, așa cum se spune, 
ar putea fi un aspect important. 

O'Neil întrebă: 

— Adică vrei să spui că dacă joacă toate acele jocuri e 
programat să fie violent? Am văzut ceva legat de asta pe 
Discovery Channel, într-una din serile trecute. 

Dar Jon Boling clătină din cap. 

— E o temă la modă în mass-media. Dar dacă a trecut prin 
etapele normale de dezvoltare, nu mi-aș face griji. Da, unii copii 
au tendința de a deveni imuni la consecinţele violenţei dacă 
sunt expuși în permanenţă în diferite feluri, mai ales vizuale, de 
la o vârstă fragedă. Dar, în cel mai rău caz, asta te 
desensibilizează, nu te face să fii mai violent. Violenţa în rândul 
tinerilor e provocată de furie, nu de ceea ce văd la televizor. 
Mă refer la altceva când spun că jocurile l-ar putea afecta pe 
Travis în mod drastic. Este o schimbare pe care o observăm în 
societatea tânără din prezent. E posibil să nu mai observe 
diferenţa dintre lumea sintetică și cea reală. 

— Lumea sintetică? 

— E un termen preluat din cartea lui Edward Castronova. 
Lumea sintetică - virtuală - este cea a jocurilor on-line sau a 
site-urilor de realitate alternativă, precum Second Life. Sunt 
lumi imaginare în care intri prin intermediul computerului, prin 
PDA sau prin orice alt aparat. Cei din generaţia noastră fac 
distincţia clară între lumea virtuală și cea reală. Lumea reală 
este cea în care iei cina cu familia și joci softball sau ieși la 
restaurant după ce părăsești site-ul lumii virtuale și închizi 
computerul. Dar tinerii - și când spun asta mă refer la cei de 
douăzeci, chiar treizeci de ani - nu văd diferenţa. Se întâmplă 
tot mai des ca lumile virtuale să devină reale pentru ei. De fapt, 
s-a realizat recent un studiu care demonstrează că aproape o 
cincime dintre jucătorii on-line sunt de părere că lumea reală e 
doar locul în care dormi și mănânci, în timp ce lumea virtuală e 
adevăratul lor cămin. 

Această teorie o luă prin surprindere pe Dance. 

Boling zâmbi văzându-i expresia. 

— Ah, un adolescent poate petrece cu ușurință treizeci de 
ore pe săptămână jucându-se on-line și se întâmplă destul de 
des ca unele persoane să petreacă și de două ori mai mult timp. 
Sunt sute de milioane de oameni care sunt implicaţi într-un fel 


sau altul în lumea virtuală și zeci de milioane care își petrec 
aici o mare parte din zi. Şi nu vorbim de Pac-Man sau de Pong. 
Aceste jocuri sunt incredibil de realiste. Tu, printr-un avatar, 
un personaj care te reprezintă, trăiești într-o lume la fel de 
complexă precum cea reală. Psihologii pediatri au studiat felul 
în care oamenii creează avatarurile: jucătorii folosesc abilităţi 
parentale pentru a le da viaţă personajelor. Și economiștii au 
studiat jocul. Trebuie să ai anumite îndemânări pentru a te 
întreţine, altfel vei muri de foame. În majoritatea jocurilor, poţi 
câștiga bani, în moneda jocului. Dar această monedă se poate 
schimba în dolari, euro sau lire pe eBay”, la categoria jocuri. 
Poţi cumpăra și vinde obiecte virtuale, precum baghete magice, 
arme, articole de îmbrăcăminte sau case, chiar și avatarurile în 
sine. Toate în bani reali. În Japonia, cu puţin timp în urmă, 
câţiva jucători au dat în judecată un grup de hackeri care le-au 
furat obiectele aflate în casele din lumea virtuală. Au câștigat 
procesul. 

Boling se aplecă înainte, iar Dance îi observă din nou 
sclipirea din ochi și entuziasmul din voce. 

— Unul dintre cele mai bune exemple de îmbinare a lumii 
virtuale cu cea reală e jocul World of Warcraft. Designerii 
jocului au creat o boală, un „debuffer”, adică o situaţie care 
reduce puterea personajului tău. Se numește Corrupted Blood. 
Aceasta slăbește puterea personajelor puternice și le ucide pe 
cele mai slabe. Dar s-a întâmplat ceva ciudat. Nimeni nu știe 
exact cum, dar boala a scăpat de sub control și s-a extins de 
una singură. A devenit o ciumă virtuală. Designerii nu au 
intenţionat să se întâmple una ca asta. Nu se oprea decât dacă 
personajul infectat fie murea, fie se adapta la ea. Centrul de 
Boli Infecţioase din Atlanta a auzit de această problemă și a 
organizat o echipă care să studieze fenomenul. Acum este 
folosit ca model de epidemiologie la scară mondială. 

Boling se rezemă de spătar, apoi continuă: 

— Aș putea să vorbesc la nesfârșit despre lumea virtuală. E 
un subiect fascinant, dar întrebarea e - indiferent dacă Travis 
este sau nu desensibilizat - în care lume trăiește mai mult: în 
cea reală sau în cea virtuală? Dacă e vorba de cea virtuală, 
înseamnă că respectă complet alte reguli. Și nu știm care sunt 
acelea. Răzbunarea pe tiranii de pe internet sau pe oricine 


10 www.ebay.com, website de vânzări (n.tr.) 


altcineva care l-a umilit poate fi ceva normal. Poate e ceva 
încurajat. Poate e chiar o necesitate. El poate fi comparat cu un 
schizofrenic care ucide pentru că el crede cu adevărat că 
victima prezintă un pericol pentru lumea din jur. El nu face 
nimic greșit. De fapt, această crimă e un act de eroism. Travis? 
Cine știe ce e în mintea lui? Reţineţi doar că a o ataca pe 
Tammy Foster, care l-a umilit pe internet, poate fi echivalent cu 
a omori o muscă. 

Dance rămase pe gânduri, apoi se întoarse către O'Neil: 

— Mergem să vorbim cu el sau nu? 

Alegerea momentului intervievării suspectului putea fi foarte 
importantă. Travis probabil că nu-și închipuia că se află deja pe 
lista suspecţilor. Dacă l-ar fi abordat imediat, l-ar fi prins 
nepregătit și poate că ar fi făcut niște afirmaţii de care s-ar fi 
putut folosi mai târziu. Poate că și-ar fi recunoscut chiar 
vinovăția. Pe de altă parte însă, ar fi putut distruge dovezile și 
ar fi putut fugi. 

Dance se gândi cum era mai bine să procedeze. 

Ce o făcu în final să ia o hotărâre fu o simplă amintire - 
expresia de pe chipul lui Tammy Foster, frica de eventualele 
represalii... Şi teama că atacatorul ar putea răni și pe altcineva. 

Ştia că trebuie să se miște rapid. 

— Da. Să-i facem o vizită. 


Capitolul 10 


Familia Brigham locuia într-o căsuță cu un aer ponosit, a 
cărei curte era înţesată de piese de mașini și electrocasnice 
vechi, pe jumătate demontate. Saci verzi de gunoi, din care se 
revărsau resturi menajere și frunze putrezite, asediau curtea 
alături de jucării stricate și diverse unelte. O pisică zbârlită îi 
privi atentă de sub tulpinile unui gard viu năpădit de buruieni. 
Era prea leneșă sau prea sătulă ca să se mai sinchisească de 
șobolanul bine hrănit care îi trecu prin faţă. O'Neil parcă pe 
aleea de pietriș, la circa zece metri de casă, apoi ieși împreună 
cu Dance din mașina de poliție neinscripţionată. 

Observară zona cu atenţie. Semăna cu sudul rural, cu 
vegetaţie bogată, cu nicio altă casă prin preajmă și cu o mare 
pustietate în jur. Aspectul degradat al casei și miasma 
puternică ce indica o canalizare ineficientă sau o mlaștină 
aflată în apropiere erau probabil motivul pentru care familia își 
permitea un teren retras într-o zonă atât de scumpă. 

Porniră spre casă, iar Dance își lăsă mâna să se sprijine pe 
tocul pistolului, pe sub jacheta descheiată. 

Era speriată și se simţea în alertă. 

Cu toate acestea, fu extrem de șocată când fură atacați brusc 
de un băiat. 

Abia traversaseră gazonul uscat, plin de papură, de lângă un 
garaj dezmembrat ce atârna pieziș, când - privindu-l pe O'Neil 
- observă că acesta înţepenise, uitându-se undeva în spatele ei. 
Ridică braţul și o apucă de jachetă, trăgând-o spre pământ. 

— Michael! strigă ea. 

O piatră îi trecu razant pe deasupra capului și se opri în 
fereastra garajului. Fu urmată imediat de o alta. O'Neil se văzu 
nevoit să se ferească rapid, pentru a nu fi lovit. A doua piatră se 
opri într-un arbore subţire. 

— Ești bine? o întrebă el repede. 

Ea încuviinţă din cap. 

— Ai văzut din ce direcţie a venit? 

— Nu. 

Scrutară cu atenţie pădurea deasă ce înconjura proprietatea. 


— Acolo! strigă ea arătând spre un băiat îmbrăcat în 
pantaloni de trening și cu o șapcă pe cap, care îi privea fix. 

Acesta se întoarse și fugi. 

Dance ezită doar o clipă. Niciunul dintre ei nu avea staţie; nu 
își închipuiseră că avea să fie o misiune tactică. Să se întoarcă 
la mașina lui O'Neil pentru a suna la dispecerat ar fi durat prea 
mult. Aveau ocazia de a-l prinde pe Travis chiar atunci, așa că 
porniră instinctiv după el, alergând cu viteză înainte. 

Agenţii CBI învățau tehnicile de luptă de bază, deși mulţi 
dintre ei, inclusiv Dance, nu se luptaseră niciodată corp la corp 
cu cineva. De asemenea, li se cerea să se supună unui control 
fizic periodic. Dance era într-o formă bună, dar asta nu se 
datora regulilor CBI, ci mai degrabă lungilor plimbări prin 
natură, în căutarea muzicii pentru website-ul ei. Deși ţinuta ei 
nu era tocmai practică - purta un costum negru cu fustă și cu 
bluză îl întrecu pe Michael O'Neil în cursa prin pădure după 
băiat. 

Dar el se mișca ceva mai repede decât ei. 

O'Neil își scosese telefonul mobil și cerea întăriri gâfâind. 

Amândoi rămăseseră fără suflu și Dance se întrebă cum de îl 
puteau înţelege cei de la dispecerat. 

Băiatul dispăru preţ de o clipă, iar ofiţerii încetiniră pasul. 
Apoi Dance strigă: 

— Uite acolo! 

Apăruse din nou în tufișurile aflate la vreo cincisprezece 
metri depărtare. 

— Are o armă? întrebă ea speriată. 

Băiatul ţinea în mână ceva închis la culoare. 

— Nu-mi dau seama. 

Putea fi o armă, o ţeavă sau un cuţit... 

În orice caz, el dispăru în partea mai deasă a pădurii, în 
spatele căreia Dance putea zări licărirea unui iaz verde. 
Aceasta era probabil sursa mirosului. _ 

O'Neil se uită la ea. Ea oftă și încuviinţă din cap. Își scoaseră 
simultan pistoalele Glock, în timp ce continuau să înainteze. 

Dance și O'Neil lucraseră la multe cazuri împreună și se 
sincronizau instinctiv în derularea investigaţiei. Mai mult, se 
pricepeau de minune să rezolve împreună mistere intelectuale - 
era mai greu să se joace de-a soldaţii. 


Ea făcu un bilanţ sumar: „Nu atinge trăgaciul, nu trece 
niciodată prin faţa armei partenerului și ridică gura ţevii dacă 
el trece prin faţa ta, trage numai dacă ești ameninţată, ai grijă 
la împrejurimi, trage în serii de câte trei, numără focurile de 
armă...” 

Situaţia i se părea de nesuportat. Cu toate acestea, avea 
ocazia de a-l opri pe ucigașul Crucilor. Își continuă cursa prin 
pădure, gândindu-se doar la privirea îngrozită a lui Tammy 
Foster. 

Băiatul dispăru din nou, iar ea și O'Neil se opriră la o 
răscruce. Travis o apucase pe unul dintre cele două drumuri. 
Vegetaţia era foarte deasă aici, pe alocuri chiar de nepătruns. 
O'Neil arătă spre stânga, apoi spre dreapta, ridicând din 
sprânceană. 

„Dă cu banul”, se gândi ea, furioasă și neliniștită că trebuie 
să se despartă de O'Neil. Arătă spre stânga. Se strecurară 
amândoi pe aleile alese. 

Dance se deplasa cu greu prin tufișuri, gândindu-se cât de 
nepregătită era pentru acest lucru. Lumea ei era una a 
cuvintelor, a expresiilor și a nuanţelor gesturilor - nu 
activitatea tactică, precum cea din pădure. 

Ştia cum ajung oamenii să fie răniţi, cum ajung să moară. Era 
suficient să se afle în afara zonei lor de confort. Avea o 
presimţire rea. 

„Oprește-te, își spuse ea. Găsește-l pe Michael, întoarce-te la 
mașină și așteaptă întăririle.” 

Prea târziu însă... 

În clipa aceea, Dance auzi un foșnet, apoi îl văzu pe băiatul 
care se ascunsese în tufișurile de la picioarele ei și care 
aruncase spre ea o creangă. O lovi peste picior exact când 
încerca să sară pe deasupra ei, apoi Dance căzu, lovindu-se cu 
putere de pământ. În efortul ei de a-și păstra echilibrul, se 
întoarse pe o parte, fapt care îi salvă încheietura. 

O altă consecință fu aceea că pistolul ei Glock negru și 
pătrăţos îi zbură din mână și dispăru în tufișuri. 

Câteva secunde mai târziu, Dance auzi din nou tufișurile 
foșnind. Băiatul - care se pare că așteptase ca să se asigure că 
este singură - se repezi dintre arbuști. 

„Neglijenţă curată”, se gândi furios Michael O'Neil. 


Alerga în direcţia din care i se păruse că venea strigătul lui 
Dance, dar își dădu seama că nu avea idee unde se află. 

Trebuia să fi rămas împreună. Fusese o neglijență să se 
despartă. Da, într-adevăr, era normal să acopere cât mai mult 
teren, dar el mai fusese implicat în câteva urmăriri și incidente 
cu focuri de armă, în schimb Kathryn Dance nu... 

Dacă i se întâmplase ceva... 

Sirenele sunau în depărtare, din ce în ce mai tare - veneau 
întăririle. O'Neil încetini pasul, ascultând cu atenţie. Părea că 
se aude ceva foșnind în apropiere. Sau poate că nu... 

Fusese neglijent și pentru că ignorase faptul că Travis 
cunoștea zona ca în palmă - era curtea lui, la propriu. Ştia 
perfect unde să se ascundă, pe ce alei să scape. 

Arma, care nu cântărea mai nimic în mâna lui masivă, apăru 
în faţa lui O'Neil, aflat în căutarea atacatorului. 

Disperare... 

Mai înaintă câţiva metri. Într-un final, fu nevoit să riște să 
facă zgomot. 

— Kathryn? 

Printre ramurile copacilor se auzi doar vântul. 

Apoi... 

— Michael, aici! 

Era un strigăt înăbușit, de undeva din apropiere. El alergă în 
direcția aceea, apoi o văzu în faţa lui, pe o alee, stând în 
genunchi, cu capul plecat. O auzi cum gâfâie. Era oare rănită? 
Oare o lovise Travis cu o ţeavă? O înjunghiase? 

O'Neil fu nevoit să se abţină să se ocupe imediat de ea, 
pentru a vedea cât de grav este rănită. Cunoștea procedura. 
Alergă mai aproape și rămase deasupra ei, cercetând 
împrejurimile cu atenţie, întorcându-se constant, căutând ţinta. 

Într-un final, îl văzu pe Travis dispărând în depărtare. 

— A plecat, spuse Dance scoţându-și arma dintr-un tufiș des 
și ridicându-se. A luat-o încolo. 

— Eşti rănită? 

— Mă doare putin, atât. 

Nu părea să fie rănită, însă felul în care își scutura costumul 
îl tulbură peste măsură. Părea a fi neobișnuit de speriată și de 
dezorientată. Dar nu o putea învinui. Kathryn Dance fusese 
mereu etalonul lui, standardul la care trebuia să se ridice el. 
Gesturile ei îi amintiră că nu mai erau în elementul lor acolo, că 


nu mai era vorba doar de un simplu atac al unei bande de 
infractori sau de o mașină de traficanţi de arme care se plimba 
pe Autostrada 101. 

— Ce s-a întâmplat? o întrebă el. 

— Mi-a pus piedică, apoi a fugit. Michael, nu era Travis. 

— Poftim?! 

— Am reușit să-l văd mai bine. Era blond. 

Dance se schimbă la față când își văzu cămașa sfâșiată, apoi 
renunţă să se mai sinchisească de haine. Începu să cerceteze 
zona. 

— A scăpat ceva. Uite, aici! 

Ridică de jos un obiect - era un tub-spray de vopsea. 

— Oare ce-o mai fi și asta? se întrebă el. 

Ea își puse arma în tocul de la șold și se întoarse spre casă. 

— Hai să aflăm! 


Ajunseră la casa familiei Brigham în același timp cu 
întăririle: două mașini de poliţie din Pacific Grove. Fiind un 
rezident vechi, Dance îi cunoștea pe ofiţeri și îi salută. Aceștia li 
se alăturară. 

— Te simţi bine, Kathryn? o întrebă unul dintre ofiţeri, 
observându-i părul deranjat și fusta plină de praf. 

— Da. 

Le povesti despre atac și urmărire. Ofițerul de poliţie își 
folosi stația Motorola de pe umăr pentru a raporta incidentul. 

Abia ajunși în apropierea casei, Dance și O'Neil auziră vocea 
unei femei din spatele ușii. 

— L-aţi prins? 

Apoi ușa se deschise și femeia ieși pe verandă. Avea vreo 
patruzeci de ani, se gândi Dance. Era robustă, cu faţa rotundă. 
Purta o pereche de blugi îngrozitor de strâmţi și o bluză gri, cu 
o pată triunghiulară pe abdomen. Kathryn Dance observă că 
pantofii crem ai femeii erau teribil de lăsaţi și de uzaţi, atât din 
cauza greutăţii ei, cât și din cauza neglijenţei. 

Dance și O'Neil se prezentară. Femeia era Sonia Brigham, 
mama lui Travis. 

— L-aţi prins? insistă ea. 

— Ştiţi cine era? Şi de ce ne-a atacat? 

— Nu vă ataca nimeni pe voi, spuse Sonia. Nici nu cred că v- 
au văzut. Ţinteau ferestrele. Au spart trei deja. 


Unul dintre ofiţerii de poliție explică: 

— Familia Brigham a fost în ultima vreme ţinta unor acte de 
vandalism. : 

— Aţi spus „el”, spuse Dance. Il cunoașteţi? 

— Nu pe acela... Dar sunt mai mulți. 

— Mai mulţi? întrebă O'Neil. 

— Vin pe aici tot timpul. Aruncă cu pietre, cu cărămizi, 
desenează tot felul de lucruri pe casă și pe garaj... Asta e ce 
trebuie să suport. 

Arătă dispreţuitor cu mâna spre direcţia în care credea că 
dispăruse vandalul. 

— După ce au început să vorbească despre Travis... Zilele 
trecute, cineva a aruncat cu o cărămidă prin fereastra de la 
sufragerie și aproape că l-a lovit pe fiul meu mai mic. Şi... 
priviţi! 

Arătă spre un graffiti verde din lateralul magaziei piezișe din 
curte, aflate la vreo cincisprezece metri distanță: 
„Ucigashule!!” 

„Leetspeak”, se gândi Dance. 

Dance le întinse ofiţerilor de la poliția din Pacific Grove 
spray-ul de vopsea, iar aceștia o asigurară că vor deschide o 
anchetă. Ea îl descrise pe băiat, care nu se deosebea cu nimic 
de cele câteva sute de elevi de liceu din zonă. Ofițerii luară câte 
o declaraţie scurtă de la Dance și de la O'Neil, dar și de la 
mama lui Travis, apoi se urcară în mașini și plecară. 

— Au venit după băiatul meu. Dar el n-a greșit cu nimic! 
Parcă sunt Ku Klux Klan! Cărămida aia aproape că l-a lovit pe 
Sammy. El e... puţin tulburat. A înnebunit. A făcut o criză. 

„Îngerii Răzbunători”, se gândi Dance. Doar că hărţuirea nu 
mai era virtuală, ci trecuse din lumea sintetică în cea reală. 

Un adolescent cu obrajii bucălaţi apăru pe verandă. 
Zâmbetul lui temător îl făcea să pară înapoiat, dar ochii lui 
sugerau că înţelegea perfect tot ce se întâmplă. 

— Ce-i asta, ce-i asta? întrebă el fără ezitare. 

— E în regulă, Sammy. Intră în casă. Du-te în camera ta. 

— Ei cine sunt? 

— Intră în camera ta! Te rog, stai înăuntru! Să nu te duci la 
iaz! 

— Vreau să merg la iaz. 

— Nu acum. Abia a fost cineva acolo. 


Băiatul intră reticent în casă. Michael O'Neil spuse: 

— Doamnă Brigham, aseară a avut loc un incident, o 
tentativă de omor. Victima este o persoană care a postat pe un 
blog un comentariu împotriva lui Travis. 

— Ah, prostia aia de Chilton. 

Sonia  scuipă cu năduf printre dinţii galbeni, care 
îmbătrâniseră chiar mai rapid decât chipul ei. 

— De la asta a pornit totul. În ferestrele lui ar trebui să fie 
aruncate cărămizi! Toţi îl atacă acum pe băiatul nostru. Și el n- 
a greșit cu nimic. Ce tot are lumea impresia că a făcut? Au spus 
că a furat mașina mamei mele și că se ducea pe Lighthouse, 
știți, dezbrăcat... Mama mea și-a vândut mașina acum patru 
ani. Ca să vezi câte știu ei... 

Sonia rămase apoi pe gânduri și expresia ei redeveni 
îngrijorată. 

— Dar, ia stai, e vorba de fata aia din portbagaj, pe care au 
vrut să o înece? 

— Da, despre ea e vorba. 

— Vă anunţ de pe acum că băiatul meu nu ar face așa ceva. 
Jur pe ce-am mai sfânt! N-o să-l arestaţi, nu? 

Femeia părea disperată, așa că Dance se întrebă: era oare 
mult prea disperată? Oare nu cumva îl suspecta și ea pe fiul ei? 

— Vrem doar să vorbim cu el. 

Femeia nu era deloc în apele ei. 

— Soţul meu nu e acasă, zise ea. 

— E de ajuns să fiți dumneavoastră. Nu e nevoie de ambii 
părinţi. 

Dar Dance își dădu seama că ea nu voia să își asume această 
responsabilitate. 

— Oricum, Trav nu e acasă. 

— Va veni în curând? 

— Lucrează cu jumătate de normă la Bagel Express, pentru 
bani de buzunar. Va intra în curând în tură. Trebuie să vină să 
își ia uniforma. 

— Dar unde este acum? 

Femeia ridică din umeri. 

— Uneori merge la sala de jocuri. 

Apoi tăcu, gândindu-se probabil că ar fi trebuit să nu mai 
spună nimic. 

— Soţul meu va veni în curând, adăugă ea. 


Dance remarcă din nou tonul pe care vorbise Sonia. Soțul 
meu. 

— Travis a plecat cumva de acasă aseară? Pe la miezul 
nopţii? 

— Nu, veni răspunsul foarte repede. 

— Sunteţi sigură? o întrebă Dance pe un ton tăios. 

Sonia era în defensivă - privea în altă direcţie, își atingea 
nasul, gest pe care Dance nu îl observase mai devreme. 

Femeia înghiţi în sec. 

— Cel mai probabil, a fost aici. Nu sunt sigură. M-am dus la 
culcare devreme. Travis stă de obicei până târziu. Poate că a 
ieșit. Dar eu n-am auzit nimic. 

— Dar soţul dumneavoastră? 

Dance observă că femeia vorbise la singular când menţionase 
faptul că se dusese la culcare devreme. 

— Era acasă la ora aceea? 

— Uneori mai joacă poker. Cred că era la un joc. 

O'Neil spuse: 

— Trebuie neapărat să... 

Dar se opri brusc - din curtea laterală apăru un adolescent 
înalt și slab, cu umerii laţi. Blugii lui negri erau decoloraţi, cu 
pete gri, iar peste bluza neagră purta o jachetă măslinie, cu 
model de camuflaj. Nu avea glugă, observă Dance. Se opri 
brusc, clipind surprins la vederea vizitatorilor. Se uită o clipă la 
mașina de poliție fără însemne, pe care ar fi recunoscut-o orice 
persoană care văzuse la televizor cel puţin o emisiune despre 
polițiști în ultimii zece ani. 

Dance observă că postura și expresia băiatului erau normale 
pentru o persoană care vedea ofițeri de poliţie, fie ea vinovată 
sau nu: băiatul era precaut și reacționa repede. 

— Travis, dragul meu, vino încoace! 

El rămase pe loc, iar Dance îl simţi pe O'Neil încordându-se. 

Dar nu mai era necesară o altă urmărire. Cu chipul lipsit de 
orice expresie, băiatul porni înainte pentru a veni lângă ei. 

— Sunt ofițeri de poliție, îi spuse mama lui. Vor să vorbească 
cu tine. 

— Bine. Despre ce? 

Vocea lui era relaxată și plăcută. Rămase în picioare, cu 
braţele-i lungi balansându-se pe lângă corp. Avea mâinile 
murdare, cu praf sub unghii. În schimb părea să aibă părul 


curat; Dance bănui că și-l spăla regulat, pentru a combate 
acneea de pe faţă. 

Ea și O'Neil îl salutară pe băiat și își prezentară legitimațţiile. 
El le studie îndelung. 

Oare trăgea de timp? se întrebă Dance. 

— A mai fost cineva aici, îi spuse Sonia fiului ei. Arătă spre 
graffiti și adăugă: Și a mai spart vreo două ferestre. 

Travis primi vestea fără nicio reacție. Apoi întrebă: 

— Şi Sammy? 

— N-a văzut nimic. 

O'Neil întrebă: 

— Putem intra? 

El ridică din umeri și intră în casă - înăuntru mirosea a 
mucegai și a fum de ţigară. Casa era ordonată, dar îmbâcsită. 
Mobila, formată din piese care nu se potriveau, părea a fi 
cumpărată la mâna a doua, cuverturile erau tocite, iar lacul de 
pe picioarele mobilei era mătuit. Pereţii erau înţesaţi de 
tablouri spălăcite, majoritatea decorative. Dance observă o 
parte din logoul National Geographic sub rama unei imagini cu 
Veneţia. Erau și câteva fotografii ale familiei - câteva cu băieţii 
și vreo două cu Sonia, când era mai tânără. 

Sammy  reapăru ca și mai înainte, cu postura sa 
impresionantă, deplasându-se repede și rânjind fără sens. 

— Travis! strigă el repezindu-se la fratele său. Mi-ai adus M? 

— Poftim. 

Travis băgă mâna în buzunar și îi întinse băiatului un pachet 
de bomboane M&M's. 

— Daa! 

Sammy deschise pachetul cu grijă și privi înăuntru. Apoi se 
uită la fratele său. 

— A fost frumos astăzi la iaz, Îi spuse el. 

— Serios? 

— Da. 

Sammy se întoarse și plecă în camera lui, strângând pachetul 
în mână. 

Travis spuse: 

— Nu arată prea bine. Și-a luat pastilele azi? 

Mama sa privi în altă direcţie. 

— Păi... 


— Tata nu a vrut să i le cumpere pentru că s-au scumpit, nu-i 
așa? 

— E de părere că nu-l ajută cine știe ce. 

— Ba îl ajută mult, mamă. Ştii cum face când nu și le ia. 

Dance aruncă o privire în camera lui Sammy și văzu că biroul 
băiatului era plin de componente electronice, piese de 
computer și diferite alte unelte, amestecate cu jucării pentru 
copii mult mai mici. Băiatul, tolănit într-un scaun, răsfoia o 
carte japoneză de benzi desenate. Ridică privirea și o studie cu 
atenţie pe Dance, apoi îi zâmbi ușor și îi făcu semn spre carte. 
Dance îi zâmbi și ea, ca răspuns la gestul lui tainic. El își reluă 
lectura, mișcându-și buzele în timp ce citea. g 

Pe o masă din hol, Dance observă un coș de rufe plin ochi. Il 
bătu pe umăr pe O'Neil și indică din ochi spre hanoracul gri de 
deasupra. Avea glugă. 

O'Neil încuviinţă din cap. 

— Cum te simţi? îl întrebă Dance pe Travis. După accident, 
vreau să spun... 

— Bine, cred... 

— Mă gândesc că a fost îngrozitor. 

— Da. 

— Dar nu ai suferit răni grave? 

— Nu prea. A fost airbagul, știi... Şi nu aveam viteză... Trish 
și Van... 

Se schimbă la față, apoi adăugă: 

— Dacă și-ar fi pus centurile, n-ar fi păţit nimic. 

Sonia repetă: 

— Tatăl lui va ajunge imediat. 

O'Neil continuă liniștit: 

— Avem doar câteva întrebări. 

Se retrase apoi în colţul livingului, lăsând-o pe Dance să 
continue interogatoriul. Ea întrebă: 

— În ce clasă ești? 

— Abia am terminat a unsprezecea. 

— La liceul Robert Louis Stevenson, nu? 

— Da. 

— Şi ce studiezi? _ 

— Nu știu, mai multe. Imi plac IT-ul și matematica. Și 
spaniola. Cam ce face toată lumea. 

— Cum e la Stevenson? 


— E bine. E mai bine decât la Monterey Public sau la 
Junipero. 

Răspundea pe un ton liniștit, privind-o fix în ochi. 

La școala Junipero Serra erau obligatorii uniformele. Dance 
presupuse că nu „iezuiţii” severi sau temele lungi erau 
problema, ci mai degrabă codul vestimentar. 

— Şi cu bandele care-i treaba? 

— Nu e membru al vreunei bande, spuse repede mama lui. 
Nici nu și-ar dori să fie. 

O ignorară cu toţii. 

— Nu prea ne deranjează, răspunse Travis. Ne lasă în pace. 
Nu e ca în Salinas. 

Întrebările nu aveau ca scop socializarea. Dance i le adresa 
pentru a stabili comportamentul lui de bază. După câteva 
minute de întrebări inofensive, Dance își făcuse deja o idee 
despre conduita deloc înșelătoare a băiatului. Venise momentul 
să îl întrebe despre atac. 

— Travis, o cunoști pe Tammy Foster, nu? 

— Fata din portbagaj. A fost la știri. E la Stevenson. Nu prea 
vorbesc cu ea. Cred că am făcut un curs împreună în clasa a 
noua. 

Apoi o privi în ochi pe Dance. Din când în când, își ducea 
mâna la față, dar ea nu își dădea seama dacă era un gest de 
blocare, care sugera minciuna, sau dacă îi era jenă din cauza 
acneei. 

— A postat câteva comentarii despre mine în Chilton Report. 
Numai minciuni. 

— Ce a spus, mai exact? întrebă Dance, deși își amintea 
perfect postarea despre el, cum că ar fi făcut poze în vestiarul 
fetelor după antrenamentul majoretelor. 

Băiatul ezită, de parcă s-ar fi așteptat să fie o capcană. 

— A spus că făceam poze. Ştii, cu fetele... 

Se întunecă la faţă. 

— Dar eu doar vorbeam la telefon, înţelegi? 

— Serios, îi opri mama lui. Bob va ajunge imediat acasă. Aș 
prefera să-l așteptăm și pe el. 

Dar Dance simţi nevoia să se grăbească. Era convinsă că, 
dacă Sonia insista cu atâta convingere să îl aștepte pe soţul ei, 
cu siguranţă acesta avea să oprească imediat interogatoriul. 

Travis întrebă: 


— Își va reveni? Tammy? 

— Așa se pare. 

El aruncă o privire spre măsuţa veche de cafea, pe care se 
afla o scrumieră goală, dar murdară. Dance nu mai văzuse de 
ani buni o scrumieră în sufragerie. 

— Credeţi că eu am făcut-o? Că am încercat s-o rănesc? 

Cu o ușurință uimitoare, ochii lui întunecaţi, umbriţi de 
sprâncene, îi fixară pe ai ei. 

— Nu. Vorbim cu toate persoanele care ne-ar putea oferi 
informaţii despre situație. 

— Situaţie?! întrebă el. 

— Unde ai fost aseară? Între ora unsprezece și unu noaptea? 

Travis își trecu din nou mâna prin păr. 

— Am fost la Game Shed pe la zece jumătate. 

— Ce este Game Shed? 

— Un loc în care poţi juca diverse jocuri video. Ca o sală de 
computere. Mă mai duc uneori pe acolo. Știţi unde e? E lângă 
Kinkos. Înainte era acolo cinematograful acela care a fost 
demolat, apoi s-a construit sala asta în locul lui. Nu e cea mai 
bună sală, conexiunea nu e atât de grozavă, dar e singura care 
e deschisă până târziu. A 

Dance observă că începuse să bată câmpii. Îl întrebă: 

— Erai singur? 

— Mai erau și alți tineri acolo... Dar m-am jucat singur. 

— Parcă erai aici, spuse Sonia. 

El ridică din umeri. 

— Am fost aici. Apoi am ieșit. Nu puteam să dorm. 

— La Game Shed ai intrat pe internet? îl întrebă Dance. 

— Nu. M-am jucat pinball, nu RPG." 

— Nu... ce? 

— Jocuri video de rol. Pentru cele cu pistolari, pentru pinball 
și pentru cele cu mașini nu ai nevoie de internet. 

Îi explică răbdător, deși părea surprins că ea nu știa în ce 
consta diferenţa. 

— Deci nu erai on-line. 

— Asta încerc să spun. 

— Cât timp ai fost acolo? 

Mama lui preluase interogatoriul. 

— Nu știu, o oră, poate două... 

— Cât costă jocurile astea? Cincizeci de cenți, un dolar pe 
minut? 

Deci asta era problema Soniei - banii. 

— Dacă joci bine, te lasă să continui. M-a costat vreo trei 
dolari toată noaptea. Am folosit banii câ știgaţi de mine. Și mi- 
am luat și de mâncare, și vreo două energizante Red Bull. 

— Travis, te-a văzut cineva acolo? 

— Nu știu. Poate. Trebuie să mă gândesc. 

Privirea i se plimba pe podea. 

— În regulă. Şi la ce oră te-ai întors acasă? 

— La unu și jumătate. Poate două. Nu mai știu. 

Dance îi mai puse câteva întrebări despre seara de luni, apoi 
despre școală și despre colegi. Nu putea să se decidă dacă 
spunea sau nu adevărul, întrucât părea să nu devieze foarte 
mult de la comportamentul normal. Își aminti ce îi spusese Jon 
Boling despre lumea virtuală. Dacă Travis era acolo, mintal, și 
nu aici, în lumea reală, analiza comportamentului de bază era 
complet inutilă. Poate că în cazul oamenilor precum Travis 
Brigham se aplicau complet alte reguli. 

Apoi, ochii mamei lui se îndreptară spre ușă. La fel și ai 
băiatului. 

Dance și O'Neil se întoarseră și văzură intrând un bărbat 
înalt, lat în umeri, cu părul des, șaten. Purta o salopetă de 
muncă murdară de noroi, pe pieptul căreia scria Central Coast 
Landscaping. Ochii lui întunecaţi vădeau ostilitatea. 

— Bob, sunt de la poliţie... 

— Nu au venit pentru raportul companiei de asigurări, nu? 

— Nu, ei... 

— Aveţi mandat? 

— Au venit să... 

— Vorbeam cu ea. 

Arătă spre Dance. 

— Sunt agentul Dance, de la Biroul de Investigaţii California. 

Îi arătă legitimatia, dar el nici nu se uită la ea. 

— lar acesta e adjunctul O'Neil, de la Biroul Șerifului 
Districtului Monterey. Îi puneam fiului dumneavoastră câteva 
întrebări în legătură cu o infracţiune. 

— N-a fost nicio infracţiune. A fost un accident. Fetele alea 
au murit într-un accident. Asta s-a întâmplat. 


— Am venit pentru altceva. O persoană care a postat un 
mesaj despre Travis a fost atacată. 

— Ah, rahaturile alea cu blogul, urlă el. Chilton ăla 
reprezintă un pericol pentru societate. E ca un șarpe veninos. 

Se întoarse apoi spre soţia lui: 

— Joey, de la docuri... aproape că l-am pocnit pentru ce 
spunea despre mine. Îi ațâţa și pe ceilalţi băieţi. Doar pentru că 
sunt tatăl lui. Nu citesc un ziar, nu citesc Newsweek, dar citesc 
porcăria aia a lui Chilton... Ar trebui să... 

Vocea i se stinse. Se întoarse către fiul său și zise: 

— Ţi-am zis să nu spui nimic dacă n-avem avocat. N-am 
vorbit eu cu tine? Dacă spui ce nu trebuie persoanei 
nepotrivite, suntem daţi în judecată. Și ne iau și casa, și 
jumătate din salariul meu pentru tot restul vieţii. 

Adăugă apoi mai încet: 

— Iar fratele tău ajunge la azil. 

— Domnule Brigham, nu am venit aici pentru accident, îi 
aminti O'Neil. Anchetăm un atac care a avut loc aseară. 

— Dar nu contează, nu? Totul se notează și se trece la dosar. 

El părea mai preocupat de responsabilitatea pentru accident 
decât de faptul că fiul său ar fi putut ajunge la închisoare 
pentru tentativă de omor. 

Ignorându-i complet, îi spuse soţiei sale: 

— De ce i-ai lăsat să intre? Nu suntem în Germania nazistă. 
Cel puţin, nu încă. Poţi să le spui să-și bage ancheta undeva. 

— M-am gândit că... 

— Nu. Nu te-ai gândit. Nu te-ai gândit deloc. Se întoarse apoi 
către O'Neil: Acum va trebui să vă căraţi. Și să nu vă mai prind 
pe-aici fără mandat. 

— Tati! strigă Sammy repezindu-se din dormitor, aproape 
speriind-o pe Dance. Merge! Hai să-ţi arăt! 

Tinea în mână o placă de circuite, din care ieșeau câteva 
cabluri. 

Furia lui Brigham se potoli instantaneu. Își îmbrăţișă fiul cel 
mic și îi spuse blând: 

— Ne uităm la ea mai târziu, da? După cină. 

Dance analiză privirea lui Travis, care devenise fixă la 
vederea afecțiunii arătate de tatăl său. 

— Bine, spuse Sammy ezitând, apoi ieși pe ușa din spate și 
cobori scările verandei, spre magazie. 


— Rămâi pe-aproape, te rog, îi strigă Sonia. 

Dance observă că femeia nu îi spusese soțului ei despre 
atacul care doar ce avusese loc. li era teamă să îi dea vești 
proaste. În schimb îi spuse, referindu-se la Sammy: 

— Poate că ar trebui totuși să își ia pastilele. 

Privea în orice direcție, numai spre soţul ei nu. 

— La cât ne costă, e jecmăneală curată. Nu ai auzit ce-am 
spus? Şi ce rost are, dacă tot stă acasă? 

— Dar nu stă acasă toată ziua. Asta e... 

— Din cauză că nu are grijă Travis de el. 

Băiatul asculta nestingherit, nepăsător la auzul criticilor 
tatălui său. 

O'Neil i se adresă lui Bob Brigham: 

— S-a comis o faptă gravă. Trebuie să vorbim cu toţi cei 
implicaţi. lar fiul dumneavoastră este implicat. Ne puteţi 
confirma că a fost aseară la Game Shed? 

— Eu nu eram acasă. Nu că asta ar fi treaba voastră. Şi 
ascultați aici, băiatul meu n-a avut nimic de-a face cu atacurile 
voastre. Acum îmi încălcaţi proprietatea, nu? 

Ridică o sprânceană și își aprinse o ţigară, apoi stinse 
chibritul dintr-o singură mișcare și îl aruncă la ţintă în 
scrumieră. 

— Şi tu, se repezi el la Travis, o să întârzii la muncă. 

Băiatul se duse în camera lui. 

Dance era furioasă - Travis era suspectul lor principal și încă 
nu-și putea da seama ce se întâmpla în mintea lui. 

Băiatul se întoarse, cu o uniformă în dungi bej și maro pe un 
umeraș. O rulă și o îndesă în rucsac. 

— Nu, urlă Brigham. Mama ta s-a străduit să o calce. Pune-o 
pe tine. Nu o șifona așa. 

— Nu vreau să o port acum. 

— Fă bine și apreciază munca mamei tale. 

— E o gogoșărie. Cui îi pasă? 

— Nu contează. Pune-o pe tine. Fă ce-ţi spun! 

Băiatul înţepeni. Dance rămase înmărmurită când văzu 
expresia de pe chipul lui Travis. Ochii i se măriră deodată, 
umerii i se ridicară, iar buzele i se răsfrânseră precum cele ale 
unui animal furios. Apoi urlă către tatăl său: 

— E un rahat de uniformă! Dacă o port pe stradă, râd toţi de 
mine. 


Tatăl se aplecă înainte: 

— Să nu îndrăznești să-mi vorbeşti așa, mai ales în faţa 
altora! 

— Şi așa râd de mine destul. Nu o s-o port! N-ai nici cea mai 
vagă idee cum e! 

Dance văzu cum băiatul căuta ceva din priviri, disperat. Se 
opri la scrumieră, o posibilă armă. O'Neil observă și el și se 
încordă, simțind că ar fi putut izbucni o luptă. 

Travis devenise complet altă persoană, orbită de furie. 

Violenţa în rândul tinerilor e provocată de furie, nu de ce văd 
la televizor... 

— N-am greșit cu nimic! urlă Travis, apoi se întoarse și ieși 
brusc pe ușă, lăsând-o să se trântească puternic în urma lui. 

Porni grăbit spre curtea laterală, își luă bicicleta, care era 
rezemată de gardul rupt, și merse pe lângă ea pe aleea ce 
traversa pădurea din spatele curţii. 

— Vouă trebuie să vă mulțumesc pentru că mi-ati stricat ziua. 
leșiți afară! 

După ce își luară rămas-bun cât se poate de politicos, Dance 
și O'Neil se îndreptară spre ușă; Sonia le aruncă o privire care 
parcă implora iertare. Tatăl lui Travis se duse în bucătărie. 
Dance auzi cum se deschide ușa frigiderului, apoi clinchetul 
unei sticle. 

Când ajunseră afară, Dance întrebă: 

— Cum te-ai descurcat? 

— Destul de bine, răspunse el, scoțând la iveală un smoc mic 
şi gri. 

Îl luase de pe hanoracul din coșul de rufe când se 
îndepărtase pentru a o lăsa pe Dance să pună întrebările. 

Apoi intrară amândoi în mașina lui O'Neil, iar portierele se 
închiseră simultan. 

— O să-i las mostra de fibre lui Peter Bennington. 

Aceasta nu ar fi fost admisă ca probă, fiindcă nu avuseseră 
mandat, dar cel puţin ar fi aflat dacă Travis este vinovatul. 

— Dacă se potrivește, îl punem sub supraveghere? întrebă 
Dance. 

O'Neil încuviinţă din cap. 

— Eu mă opresc la gogoșărie. Dacă are bicicleta afară, o să 
iau o mostră de pământ de pe cauciucuri. Cred că am putea 


primi un mandat de la magistrați dacă pământul e același cu 
cel de la locul faptei. 

Se uită înspre Dance. 

— Ce părere ai? Crezi că el e vinovatul? 

Dance ezită. 

— Pot să spun că am remarcat doar două semne de minciună. 

— Când? 

— Prima dată, atunci când a spus că a fost aseară la Game 
Shed. 

— Şi a doua? 

— Când a spus că n-a greșit cu nimic. 

Dance se întoarse la biroul ei de la CBI. Îi zâmbi lui Jon 
Boling; el îi răspunse, apoi se întunecă la faţă și arătă spre 
computer. 

— Au apărut și mai multe postări despre Travis în The 
Chilton Report. Toate îl atacă. Apoi alte postări, în care sunt 
atacați atacatorii. E un adevărat război. Și știu că nu ai fi vrut 
să se afle despre legătura dintre cazul Crucilor și atac, dar 
cineva s-a prins. 

— Cum Dumnezeu? întrebă Dance furioasă. 

Boling ridică din umeri și arătă spre o postare recentă. 


Răspuns pentru Chilton, postat de BrittanyM: 


Se uită careva la știri???? Cineva a lăsat o cruce, apoi s-a dus 
și a atacat-o pe fata aia. Despre ce o fi vorba? OMG, pun pariu 
că e (șoferul)! 


Postările următoare sugerau că Tammy fusese atacată de 
Travis pentru că postase un comentariu acid la adresa lui în 
The Chilton Report. El devenise „Ucigaşul Crucilor”, deși 
Tammy nu fusese ucisă. 

— Minunat. Încercăm să ascundem informaţia şi ne-o divulgă 
o adolescentă pe nume Brittany. 

— L-ai văzut? o întrebă Boling. 

— Da. 

— Crezi că e el e făptașul? 

— Nu știu ce să spun. Dar înclin să cred că ar putea fi. 

Îi explică apoi teoria ei: era dificil să îl înţeleagă pe Travis, 
întrucât el trăia mai mult în lumea virtuală decât în cea reală și 
își masca răspunsurile chinestezice. 

— Dar pot afirma că dă semne de multă furie. Nu vrei să 
facem o plimbare, Jon? Vreau să-ţi prezint pe cineva. 

În câteva minute ajunseră în biroul lui Charles Overby. Ca de 
obicei, șeful ei vorbea la telefon. Le făcu semn să intre, 
aruncându-i profesorului o privire curioasă. 

Agentul-șef închise telefonul și zise: 


— Au făcut legătura. Mă refer la presă. Travis e numit acum 
„Ucigașul Crucilor”. 

BrittanyM... 

— Charles, el este profesorul Jonathan Boling. Ne ajută la 
acest caz, spuse Dance. 

Charles Overby îi strânse mâna cordial. 

— Serios? În ce domeniu? 

— Computere. 

— Cu asta te ocupi? Consultant? 

Overby făcu o pauză, lăsând să se înțeleagă implicaţiile 
afirmației sale. Dance se gândi că era momentul să-i explice că 
Boling lucra gratuit pentru ei, când profesorul interveni: 

— În cea mai mare parte a timpului predau, dar, într-adevăr, 
mă ocup și de consultanţă, agent Overby. De fapt, așa îmi 
câștig existenţa. Ştiţi, în învățământ lucrezi pe un salariu de doi 
bani. Dar în consultanţă iau și trei sute de dolari pe oră. 

— Ah... 

Overby intrase deja în panică. 

— Pe oră? Serios? întrebă el. 

Boling nu schiţă niciun gest timp de câteva clipe, apoi 
adăugă: 

— Dar îmi face o deosebită plăcere să mă ofer uneori ca 
voluntar pentru a ajuta organizaţii ca a dumneavoastră. Așa că 
nu vă taxez cu nimic. 

Dance aproape că își mușcă limba pentru a nu pufni în râs. 
Boling, decise ea, ar fi putut fi un psiholog foarte bun. Işi 
dăduse seama de meschinăria pedantă a lui Overby în doi timpi 
și trei mișcări, destinsese atmosfera și încheiase apoi cu o 
glumă. Și toate pentru ea, observă Dance, de vreme ce ea era 
singura membră a publicului. 

— Lumea intră în panică, Kathryn. Am primit zeci de 
informaţii cum că ucigașii umblă prin curţile oamenilor. Câţiva 
oameni au început deja să tragă în necunoscuţi, crezând că ar 
putea fi Travis. Ah, și au mai fost semnalate câteva cruci... 

Dance fu luată prin surprindere. 

— Altele?! 

Overby ridică o mână. Se pare că erau cruci în memoria 
victimelor. Accidente care avuseseră loc în ultimele săptămâni. 
Niciuna nu avea o dată predeterminată. Dar presa preluase 
subiectul. Auziseră și cei din Sacramento. Arătă spre telefon, 


dorind probabil să indice faptul că primise un telefon de la șeful 
lor, directorul CBI. Poate chiar de la șeful Jui Procurorul 
General. 

— Deci cum stă treaba? 

Dance îi oferi toate informaţiile pe care le aveau despre 
Travis, despre incidentul de la casa părinţilor săi și îi spuse în 
final ce părere își făcuse despre băiat. 

— E cu siguranţă o persoană suspectă. 

— Dar nu l-ai arestat? întrebă Overby. 

— Nu aveam niciun motiv. Michael verifică acum niște probe 
care l-ar putea plasa la locul faptei. 

— Şi nu există alţi suspecți? 

— Nu. 

— Cum naiba reușește un puștan pe bicicletă să facă una ca 
asta? 

Dance îi aminti că bandele locale din Salinas și din 
împrejurimi terorizaseră populaţia ani de zile, iar unii dintre 
membrii acestora erau mult mai tineri decât Travis. 

— Şi am mai aflat ceva despre el, adăugă Boling. E foarte 
activ în domeniul jocurilor pe computer. Tinerii care se pricep 
la așa ceva învaţă tehnici de luptă și de eschivare foarte 
sofisticate. Una dintre întrebările care se pun la recrutarea 
pentru forţele armate este dacă aplicantul se joacă mult pe 
computer. Dacă nu se diferenţiază cu nimic altceva, cel 
pasionat de jocuri e ales în detrimentul oricărui alt tânăr. 

— Dar motivul? întrebă Overby. 

Dance îi explică șefului ei că, dacă Travis era criminalul, 
motivul probabil putea fi răzbunarea pentru hărţuirea 
cibernetică. 

— Hărţuirea cibernetică, repetă Overby pe un ton grav. Chiar 
citisem ceva despre asta. 

— Da? întrebă Dance. 

— Da. Era un articol interesant în USA Today, weekendul 
trecut. 

— A devenit un subiect la modă, spuse Boling. 

Lui Dance i se păru că sesizează la Boling o ușoară 
consternare la auzul surselor care îi ofereau informaţii 
directorului sediului regional al CBI. 

— Ar fi de ajuns să-l împingă asta la comiterea unor acte de 
violenţă? întrebă Overby. 


Boling continuă, încuviinţând din cap: 

— I s-a umplut paharul. Postările și zvonurile circulă repede. 
Și s-a ajuns până la hărțuire fizică. Cineva a postat pe 
YouTube” un videoclip despre el. L-au surprins într-un filmuleţ 
„de plezneală”. 

— Un ce? 

— E o metodă a hărțuitorilor cibernetici. Cineva l-a împins de 
la spate pe Travis la Burger King”. Acesta s-a împiedicat, în 
mod jenant, iar un alt tânăr a așteptat să îl filmeze cu telefonul 
mobil. Apoi l-au pus pe internet. Are deja două sute de mii de 
vizualizări. 

Exact atunci, din sala de conferințe de vizavi ieși un bărbat 
uscăţiv și ursuz, care intră imediat în biroul lui Overby. 
Observă vizitatorii și i se adresă lui Overby, ignorându-i: 

— Charles, spuse el pe un ton grav. 

— Ah... Kathryn, el este Robert Harper, spuse Overby. De la 
Biroul Procurorului General din San Francisco. Agent special 
Dance, o prezentă el. 

Bărbatul îi strânse mâna cu fermitate, dar păstră distanţa, de 
parcă n-ar fi vrut să se creadă că se dă cumva la ea. 

— Şi Jon... se strădui Overby să-și amintească. 

— Boling. 

Harper îi aruncă profesorului o privire curioasă, dar nu îi 
spuse nimic. 

Bărbatul din San Francisco avea o expresie de nepătruns și 
un păr negru, tuns impecabil. Purta un costum clasic bleumarin 
și o cămașă albă, cu o cravată în dungi roșii-albastre. Pe rever 
avea prins un ac cu steagul american. Manșetele de la cămașă 
erau apretate, dar Dance observă câteva fire gri pe marginea 
lor. Un avocat de stat profesionist, deși majoritatea colegilor 
săi își deschiseseră cabinete proprii și întorceau banii cu 
lopata. Se gândi că avea în jur de cincizeci de ani. 

— Ce vă aduce în Monterey? îl întrebă ea. 

— Evaluări de cazuri. 

Nu îi oferi informaţii suplimentare. 

Robert Harper părea a fi genul de om care, dacă nu mai avea 
nimic de adăugat, rămânea liniștit în tăcere. Dance observă că 

pe chipul său se citea pasiunea - o dăruire completă pentru 
misiunea sa -, la fel cum văzuse și în ochii reverendului Fisk în 
timpul protestelor de la spital. Deși avea să rămână o enigmă 
misiunea care atrăgea după sine analiza cazurilor... 

Pentru o clipă, el își îndreptă atenţia spre ea. Dance era 
obișnuită cu privirile stăruitoare, dar de obicei acestea veneau 
din partea suspecţilor. Examinarea lui Harper o neliniștea - era 
ca și cum ea ar fi deţinut cheia vreunui mister pentru el. 

Apoi, el i se adresă lui Overby: 

— Voi ieși afară pentru câteva minute, Charles. Dacă ai putea 
încuia camera de conferinţe, ar fi minunat. 

— Sigur. Dacă mai ai nevoie de ceva, anunţă-mă. 

O aprobare acră. Apoi Harper dispăru, scoțând din buzunar 
un telefon. 

— Care-i treaba cu el? întrebă Dance. 

— Un procuror special din Sacramento. Am fost contactat de 
mai sus... 

Procurorul General. 

— ... să cooperez. Vrea să afle mai multe despre cazurile 
noastre. Poate că se va întâmpla ceva important și vrea să știe 
cât de ocupați suntem. A petrecut ceva timp și pe la Biroul 
Șerifului. Mi-ar plăcea să se întoarcă acolo și să-i streseze pe 
ei. E o acritură de om. Nici nu știu ce să-i spun. Am încercat să 
glumesc. Nici n-a clipit. 

Dar Dance se gândea la cazul lui Tammy Foster. Pentru ea, 
Robert Harper era deja de domeniul trecutului. 

Se întoarse împreună cu Boling în biroul ei; abia se așezase 
când o sună O'Neil. Era mulţumită, gândindu-se că el avea deja 
rezultatul analizelor pământului de pe cauciucurile bicicletei și 
ale fibrelor gri de pe hanorac. 

— Kathryn, avem o problemă. 

În vocea lui se simţea tulburarea. 

— Te ascult. 

— În primul rând, Peter spune că fibrele pe care le-a găsit la 
cruce sunt identice cu fibrele din hanoracul lui Travis. 

— Deci el e autorul. Ce a spus magistratul despre mandat? 

— N-am ajuns până acolo. Travis a dispărut. 

— Poftim? 

— Nu s-a dus la muncă. De fapt, s-a dus. Erau urme 
proaspete de bicicletă în spate. S-a strecurat în camera din 


spate, a furat câteva gogoși și bani din poșeta uneia dintre 
angajate... și un satâr. Apoi a dispărut. l-am sunat pe părinţii 
lui, dar nu știu nimic de el și spun că n-au nici cea mai vagă 
idee unde s-ar fi putut duce. 

— Unde ești? 

— În biroul meu. O să îl dau în urmărire. La noi, în Salinas, în 
San Benito și în districtele din jur. 

Dance se sprijini pe călcâie, furioasă pe sine. De ce nu-și 
făcuse planul mai bine și nu pusese pe cineva să-l urmărească 
pe băiat după ce plecase de-acasă? Deși îi observase gesturile 
care îi indicau vinovăția, îl lăsase să-i scape printre degete. La 
naiba! Și acum trebuia să-i dea socoteală lui Overby cu privire 
la cele întâmplate. 

Dar de ce nu l-aţi arestat? 

— Şi mai e ceva. Când am fost la gogoșărie, m-am uitat în 
susul străzii. Ştii că lângă Safeway e un magazin... 

— Sigur, îl știu. 

— Au și un stand de flori afară. 

— Trandafiri! strigă ea. 

— Exact. Am vorbit cu proprietarul. Vocea lui O'Neil se stinse 
când adăugă: Ieri, cineva s-a strecurat înăuntru și a furat toate 
buchetele de trandafiri. 

Ea înţelese brusc de ce tonul lui era atât de grav. 

— Pe toate? Câte a luat? 

O clipă de tăcere, după care el spuse: 

— Vreo douăsprezece. Se pare că e abia începutul. 

Lui Dance îi sună telefonul; aruncă un ochi la numărul 
apelantului, după care răspunse: 

— TJ, chiar voiam să te sun. 

— N-am rezolvat nimic în ce privește camerele de 
supraveghere, în schimb, erau reduceri la cafeaua Blue 
Mountain Jamaican de la Java House. Un kilogram jumătate la 
prețul unui kilogram. Tot te curăţă de vreo cincizeci de dolari, 
dar e cea mai bună cafea. 

Ea nu reacţionă la gluma lui, iar el observă. 

— Ce s-a întâmplat, șefa? 

— S-au schimbat planurile, TJ. 

Îi povesti despre Travis Brigham, despre analiza fibrelor și 
despre cele douăsprezece buchete furate. 

— A dispărut, șefa? Adică pune la cale alte atacuri? 

— Da. Vreau să mergi la Bagel Express și să vorbești cu 
prietenii lui și cu oricine îl cunoaște, să afli unde s-ar putea 
duce. La cine ar putea sta. Care sunt locurile lui preferate. 

— Sigur, mă ocup imediat. 

Dance îl sună apoi pe Rey Carraneo, care nu reușise nici el 
să găsească martori în apropierea parcării din care fusese 
răpită Tammy Foster. După ce îl informă și pe el în legătură cu 
ultimele evenimente, îi spuse să meargă la Game Shed pentru a 
căuta orice indicii care i-ar fi putut conduce la găsirea 
băiatului. 

După ce închise telefonul, Dance se sprijini de spătarul 
scaunului. O cuprinse un sentiment acut de neputinţă. Avea 
nevoie de martori pe care să-i intervieveze. Era un talent cu 
care se născuse, ceva ce îi făcea plăcere și la care se pricepea 
de minune. Dar cazul intrase acum în etapa probelor și a 
speculațiilor. 

Aruncă o privire peste documentele printate de pe blogul The 
Chilton Report 

— Cred că ar fi cazul să contactăm potentialele victime și să 
le avertizăm. E atacat și de alte persoane pe site-urile de 


socializare precum MySpace, Facebook și OurWorld? îl întrebă 
ea pe Boling. 

— Nu-i o știre atât de importantă pe acele site-uri. The 
Chilton Report e local, așa că nouăzeci la sută dintre atacurile 
la adresa lui Travis pornesc aici. Îţi spun eu ce ne-ar putea 
ajuta: să găsim adresele de e-mail ale persoanelor care au 
postat. Dacă am face rost de acestea, am putea contacta apoi 
furnizorii de internet și le-am găsi adresele reale. Am câștiga 
mult timp astfel. 

— Cum? 

— Nu le putem lua decât de la Chilton sau de la 
administratorul site-ului său. 

— Jon, mi-ai putea oferi ceva informaţii despre el care m-ar 
putea ajuta să-l conving să coopereze în caz că refuză? 

— Ştiu câte ceva despre blogul lui, îi răspunse Boling, dar nu 
și despre el, personal. Doar ce apare în biografia lui de pe site. 
Dar mă ocup bucuros de o investigaţie. 

Ochii lui sclipiră din nou, remarcă Dance, cum se întâmplase 
și mai devreme. Se întoarse la computer. 

Întrebări fără răspuns... 

În timp ce profesorul studia tema dată de Dance, ea primi un 
telefon de la O'Neil. O echipă de la criminalistică verificase 
aleea din spatele localului Bagel Express și descoperise semne 
de nisip și de pământ în urmele pe care le lăsase bicicleta lui 
Travis. Se potriveau cu pământul nisipos din zona în care 
fusese lăsată mașina lui Tammy pe plajă. El îi mai spuse și că o 
echipă MESO verificase zona, dar nimeni nu îl văzuse. În 
schimb, reușise să coopteze vreo șase ofițeri de la Rutieră, care 
să îl ajute în căutarea băiatului. Veneau din Watsonville. 

După ce încheiară discuţia, Dance se rezemă de spătarul 
scaunului. După câteva minute, Boling o informă că aflase câte 
ceva despre Chilton, chiar de pe blog, dar și din alte surse. 
Deschise din nou prima pagină, care cuprindea biografia lui 
Chilton: 


http://wwyw. thechiltonreport.com. 


Dance își cobori privirea în josul paginii și începu să citească, 
iar Boling îi recită: 


— James David Chilton, patruzeci și trei de ani. Căsătorit cu 
Patrizia Brisbane, doi băieţi, de zece și de doisprezece ani. 
Locuiește în Carmel, dar are și o proprietate în Hollister, o casă 
de vacanţă, se pare, și o altă proprietate pe lângă San Jose. Au 
moștenit-o când a murit tatăl soţiei lui, în urmă cu câţiva ani. 
Cel mai interesant lucru pe care l-am descoperit despre Chilton 
este că a avut dintotdeauna un obicei bizar: să scrie scrisori. 

— Scrisori? 

— Scrie scrisori editorului, congresmenilor, editoriale de tot 
felul... A început cu scrisori prin poștă, înainte de a se dezvolta 
internetul, apoi a trecut la e-mailuri. A scris mii. Declamaţii, 
critici, laude, complimente, comentarii politice... ce vrei și ce 
nu vrei. Obișnuiește să afirme despre sine că opera lui 
preferată este Herzog, de Saul Bellow, un roman despre un 
bărbat obsedat de scrisori. De fapt, Chilton intenţiona să 
încurajeze valorile morale, să dezvăluie corupția, să 
preamărească politicienii care aduc beneficii și să îi tăvălească 
pe cei care nu fac doi bani, adică exact ce face acum pe blog. 
Am găsit multe astfel de exemple pe net. Se pare că după aceea 
a descoperit blogosfera. A creat The Chilton Report acum vreo 
cinci ani. Înainte de a continua, să îţi explic câte ceva despre 
istoria blogurilor. 

— Te ascult. 

— Termenul derivă din „weblog”, inventat în 1997 de 
maestrul în computere John Barger. El a scris un jurnal on-line 
despre călătoriile sale și despre ce căuta pe internet. Bine, 
oamenii își etalează de ani buni gândurile pe internet, dar ceea 
ce le deosebește pe bloguri sunt linkurile. Acestea sunt cheia 
blogurilor. Citești ceva și ajungi la acea referință subliniată sau 
îngroșată în text, o accesezi și îţi face imediat legătura în altă 
parte. Linkul se numește hipertext. Ştii „H-I-T-P-ul” din 
adrese? Înseamnă „hypertext transfer protocol”. Acesta este 
softul care îţi permite să creezi linkuri. Din punctul meu de 
vedere, este unul dintre cele mai importante aspecte ale 
internetului. Poate chiar cel mai important. Când hipertextul a 
ajuns la îndemâna oricui, au apărut blogurile. Cei care puteau 
lucra în HTML, adică „hypertext markup language”, limbajul 
computerizat al linkurilor, puteau să-și creeze destul de ușor 

propriile bloguri. Dar din ce în ce mai mulţi oameni își doreau 
să poată face asta și nu toţi erau specialiști în computere. Așa 
că firmele au inventat programe prin care oricine - aproape 
oricine - poate crea bloguri cu linkuri: Pitas, Blogger și 
Groksoup au fost printre primele. Au urmat alte zeci. Acum, tot 
ce trebuie să faci este să ai un cont de Google sau de Yahoo și, 
gata, ai un blog. Asta, împreună cu preţurile extrem de 
atractive ale serverelor din ziua de azi, preţuri care sunt în 
continuă descreștere, formează blogosfera. 

Discursul lui Boling era animat și ordonat. „Cred că e un 
profesor minunat”, se gândi ea. 

— Înainte de 11 septembrie, explică Boling, blogurile erau 
axate pe tehnologie. Erau scrise de tehnicieni pentru 
tehnicieni. Dar, după 11 septembrie, a apărut un nou tip de 
blog. Se numește „blog de război” - și-a luat numele după 
atacurile și războaiele din Afganistan și Irak. Autorii acestui tip 
de blog nu erau interesaţi de tehnologie. Erau interesaţi de 
politică, de economie, de societate, de lume. Îţi explic în felul 
următor: blogurile de dinainte de 11 septembrie erau orientate 
către interior, spre internetul în sine, în timp ce blogurile de 
război, spre exterior. Acești autori de bloguri se consideră 
jurnaliști, o parte din ceea ce numim New Media. Vor să le fie 
recunoscute meritele, precum jurnaliștilor de la CNN sau de la 
Washington Post, și vor să fie luaţi în serios. Jim Chilton este 
imaginea autorului de blog de război. Nu-i pasă de internetul în 
sine sau de tehnologie, în măsura în care i se permite să-și 
transmită mesajul. Scrie despre lumea reală. Cele două tabere 
sunt autorii originali ai blogurilor și autorii blogurilor de război, 
care se luptă necontenit pentru cucerirea blogosferei. 

— E un fel de competiţie? 

— Pentru ei, da. 

— Dar nu pot coexista? 

— Ba da, dar e o lume bazată pe egocentrism, care ar face 
orice pentru a ajunge în vârful piramidei. lar asta presupune 
două lucruri: primul - de a avea cât mai mulţi abonaţi, iar al 
doilea, și cel mai important, să aibă cât mai multe bloguri care 
au link către pagina lor. 

— Penibil. 

— Într-adevăr. M-ai întrebat cum te pot ajuta să îl convingi 
pe Chilton să coopereze. Trebuie să reţii că The Chilton Report 


e un blog important și cu influenţă. Ai observat că una dintre 
postările anterioare, din threadul Cruci pe marginea drumului, 
era de la directorul Caltrans? Sărea în apărarea inspecției 
efectuate de ei la autostradă. Asta îmi dă de înţeles că oficialii 
guvernului și directorii citesc regulat blogul. Și se supără 
foarte tare dacă Chilton spune ceva de rău despre ei. The 
Report se axează pe chestiuni locale, dar aici ne referim la 
California, care nu prea e local. Toată lumea ne urmărește. Fie 
că ne iubesc sau ne urăsc statul, cert e că toată lumea citește 
despre el. Mai mult decât atât, Chilton e văzut drept un 
jurnalist serios. Are surse de încredere și scrie bine. E 
rezonabil și își alege subiecte relevante, adică nu umblă după 
senzaţional. Am căutat numele lui Britney Spears și al lui Paris 
Hilton până și în arhive de acum patru ani ale blogului, dar nu 
am găsit nimic. 

Dance era impresionată. 

— Şi nici nu lucrează cu jumătate de normă. Acum trei ani, a 
început să lucreze full-time la The Report. Şi îi face o reclamă 
serioasă. 

— Cum adică „îi face reclamă”? 

Boling căută mai jos în pagină și ajunse la threadul Pe frontul 
de acasă, aflat pe pagina principală. 


http://wwyw. thechiltonreport.com 

Sunt fericit să vă anunt că The Report a primit bile albe din 
întreaga lume. A fost ales printre primele bloguri dintr-un nou 
sistem RSS feed (noi o să-i spunem Really Simple Syndication), 
care va face legătura cu mii de alte bloguri, website-uri și 
pagini de știri din întreaga lume. Felicitări, vouă, cititorilor, 
care ați făcut din The Report un blog atât de popular! 


— RSS e ceva la fel de important. Vine de la „RDF Site 
Syndication”, unde RDF este abrevierea termenilor Resource 
Description Framework, dacă te interesează, deși nu ai avea de 
ce. Prin RSS îţi poţi personaliza și consolida materialele primite 
de pe bloguri, website-uri și podcasts. Uită-te la browserul tău. 


În partea de sus a paginii, vei vedea un pătrăţel portocaliu cu 
un punct în colț și două linii curbe. 

— L-am văzut. 

— Acela este RSS. Chilton se străduiește din răsputeri să fie 
preluat de alte bloguri și site-uri. E important pentru el. Și e 
important și pentru tine. Îţi spune ceva despre el. 

— Că are un orgoliu care poate fi gâdilat? 

— Da. E bine de reţinut. Mă gândesc că ai mai putea încerca 
ceva cu el, ceva puţin mai mârșav. 

— Îmi place mârșăvia! 

— Îi poţi da de înţeles că, dacă te ajută, i-ai face o reclamă 
susţinută blogului. Numele acestuia ar intra în atenţia mass- 
mediei. Mai mult decât atât, îi poţi da de înţeles că tu - sau 
altcineva de la CBI - ai putea acţiona pe viitor ca sursă de 
informaţii. 

Boling arătă spre ecran, unde apărea blogul. 

— Asta pentru că, mai întâi de toate, el e reporter de 
investigaţii. Apreciază sursele. 

— De acord. E o idee bună. O să încerc. 

Profesorul zâmbi. 

— Desigur, el ar putea percepe cerința ta drept o încălcare a 
eticii jurnalistice. Moment în care ţi-ar putea trânti ușa în nas. 

Dance se uită la ecran. 

— Blogurile astea... parcă ești pe altă lume. 

— Chiar ești pe altă lume. Și nu înţelegem decât o frântură 
din puterea pe care o deţin, din felul cum schimbă maniera în 
care noi primim informaţiile și ne formăm opiniile. Există cam 
șaizeci de milioane de bloguri. 

— Atât de multe? 

— Da. Și ele aduc multe beneficii: prefiltrează informaţiile, ca 
să nu mai stai să cauţi printre milioanele de site-uri de pe 
Google, formează o comunitate de persoane cu idealuri 
asemănătoare, pot fi amuzante și creative. Şi, cum este cazul 
blogului The Chilton Report, pot îndrepta societatea și încuraja 
onestitatea. Dar au și o parte negativă. 

— Împrăștie zvonuri, spuse Dance. 

— Pe de-o parte, da. În plus, ceea ce am spus mai devreme 
despre Tammy: îi încurajează pe oameni să fie neglijenţi. 
Oamenii se cred protejaţi on-line, în lumea virtuală. Viaţa pare 
anonimă - postezi sub un pseudonim sau o poreclă, ca 


utilizator, așa că ești nevoit să oferi tot felul de informaţii 
personale. Dar reţine: fiecare amănunt despre tine, fiecare 
minciună postată sau orice a scris cineva despre tine, toate vor 
rămâne mereu acolo. Nu vor dispărea niciodată. 

După câteva clipe, Boling continuă: 

— Dar cred că problema cea mai mare este faptul că oamenii 
nu contestă acurateţea informaţiilor. Blogurile îţi lasă impresia 
de autenticitate - ele oferă o informaţie mai democratică și mai 
de încredere fiindcă provine de la oameni, nu din mass-media. 
Dar părerea mea este că - deși mi-am luat multe șuturi în fund 
de la colegii de la universitate și din blogosferă - mănâncă 
rahat. The New York Times e o corporație pro-profit, dar e de-o 
mie de ori mai obiectivă decât blogurile. În mediul on-line nu 
prea ești tras la răspundere. Negarea Holocaustului, 
conspiraţiile în urma atacurilor din 11 septembrie, rasismul, 
toate înfloresc din cauza blogurilor. Se învăluie într-un fel de 
autenticitate de care nu dă dovadă decât un ciudat aflat la o 
petrecere, care afirmă că CIA-ul și Israelul au organizat 
atentatele din New York. 

Dance se întoarse la biroul ei și ridică receptorul telefonului. 

— Jon, cred că mă voi folosi de informaţiile tale. Să vedem ce 
se întâmplă. 


Casa lui James Chilton se afla într-o zonă selectă din Carmel; 
avea o curte de circa patru mii de metri pătraţi și o grădină 
îngrijită, deși puţin haotică, fapt ce însemna că soțul, soţia sau 
amândoi își petreceau multe weekenduri plivind și plantând, în 
loc să angajeze profesioniști care să o facă. 

Dance privi cu invidie decorul exterior. Deși o pasiona 
grădinăritul, acesta nu era punctul ei forte. Maggie obișnuia să 
spună că, dacă n-ar fi avut rădăcini, plantele ar fi luat-o la 
goană când mama ei intra în grădină. 

Casa era o fermă valoroasă, de vreo patruzeci de ani 
vechime, amplasată în capătul proprietăţii. Dance se gândi că 
ar fi putut avea vreo șase dormitoare. Mașinile familiei, un 
Lexus sedan și un Nissan Quest, erau parcate într-un garaj 
imens, plin cu echipamente sportive care, spre deosebire de 
articolele din garajul lui Dance, chiar păreau să fie folosite. 

O amuzară teribil abţibildurile de pe mașina lui Chilton - 
erau copii ale titlurilor articolelor lui de pe blog: unul împotriva 


staţiei de desalinizare și unul împotriva propunerii de educaţie 
sexuală. Era deopotrivă democrat și republican. 

Pe alee mai era o mașină, probabil un vizitator, de vreme ce 
Fordul Taurus încă mai avea urmele unui abţibild al unei 
companii de închirieri. Dance își parcă mașina, apoi se îndreptă 
spre ușa de la intrare și apăsă butonul soneriei. 

Se auziră pași, din ce în ce mai aproape, apoi fu întâmpinată 
de o brunetă suplă de vreo patruzeci de ani, care purta blugi de 
firmă și o bluză albă, cu gulerul ridicat. Un lanţ gros de argint, 
împletit, marca Daniel Yurman, i se așeza frumos în jurul 
gâtului. 

Pantofii, observă Dance, erau italienești, o minunăţie... 

Se prezentă, oferindu-i legitimatia. 

— Am sunat mai devreme. Pentru domnul Chilton. 

Femeia se încruntă ușor, o reacţie normală pentru oricine 
avea de-a face cu ofiţerii de poliţie. Se numea Patrizia, nume pe 
care ea îl pronunţa „Pa-trii-sia”. ; 

— Jim e într-o ședință, dar va termina curând. Îl anunţ că ați 
venit. 

— Mulţumesc. 

— Intraţi, vă rog. 

O conduse pe Dance într-un salon primitor, cu pereţii 
acoperiţi cu poze ale familiei, apoi dispăru în casă. După un 
timp, se întoarse și spuse: 

— Va sosi imediat. 

— Mulţumesc. Aceștia sunt băieţii dumneavoastră? 

Dance îi arătă Patriziei o fotografie în care apăreau un 
bărbat cu început de calviţie, care presupuse că ar putea fi 
Chilton, și doi băieţi bruneţi, care îi aminteau de Wes. Cu foţii 
zâmbeau către cameră. 

Femeia spuse cu mândrie: 

— Da, Jim și Chet. 

Soţia lui Chilton continuă apoi să îi arate diverse fotografii. 
Din pozele din perioada copilăriei, la Carmel Beach, Point 
Lobos, The Mission, Dance deduse că femeia era din zonă. 
Patrizia îi spuse că era într-adevăr de acolo și că locuise chiar 
în casa aceea. 

— Tatăl meu a trăit aici mulţi ani, singur. Când a murit, cu 
vreo trei ani în urmă, m-am mutat aici cu Jim. 


Lui Dance îi plăcea ideea unei case moștenite din generaţie 
în generaţie. Se gândi că părinţii lui Michael O'Neil locuiau 
încă în casa lor cu vedere la ocean, unde crescuse și Michael 
împreună cu fraţii lui. Tatăl lui suferea de senilitate, iar mama 
lui se gândea să vândă casa și să se mute într-un cămin de 
bătrâni. Dar Michael era hotărât să păstreze casa pentru 
familie. 

Patrizia îi arătă apoi fotografii cu activităţile sportive ale 
familiei: golf, fotbal, tenis, maratonuri; după care auziră voci pe 
hol. 

Dance se întoarse și văzu doi bărbaţi. Chilton, pe care îl 
recunoscu din fotografii, purta șapcă, un tricou polo verde și 
pantaloni lungi. Părul blond i se revărsa în șuviţe de sub șapcă. 
Era înalt și părea a fi în formă - i se zărea doar un pic de burtă 
peste curea. Vorbea cu un alt bărbat, cu părul nisipiu, care 
purta blugi și o cămașă albă, împreună cu o jachetă sport 
maronie. Dance porni spre ei, însă Chilton îl conduse rapid pe 
bărbat înspre ușă. Interpretarea ei chinestezică fu că Chilton 
nu voia ca bărbatul, indiferent cine era acesta, să știe că fusese 
vizitat acasă de un agent de poliţie. 

Patrizia îi spuse din nou: 

— Vine imediat. 

Dar Dance trecu pe lângă ea și intră în hol, simțind cum soţia 
se blochează, din dorinţa de a-și proteja soţul. În astfel de 
cazuri, cel care conducea interogatoriul trebuia să preia frâiele, 
nelăsându-i pe subiecţi să stabilească regulile. Insă, până 
ajunse la ușă, Chilton se și întorsese, iar mașina închiriată 
plecase, răscolind pietrișul de sub cauciucuri. 

Ochii lui verzi, asemănători ca nuanţă cu ai ei, se îndreptară 
apoi spre Dance. Dădură mâna, iar ea citi pe chipul bronzat și 
pistruiat al autorului blogului o doză de curiozitate și de 
sfidare, mai mult decât de prudenţă. 

Ea își scoase din nou legitimaţia. 

— Putem vorbi undeva câteva minute, domnule Chilton? 

— Desigur, în biroul meu. 

O conduse de-a lungul holului; camera în care intrară era 
modestă și dezordonată, plină ochi de reviste, articole decupate 
din publicaţii și documente printate. Dance își dădu seama - 
ceea ce deja subliniase Jon Boling - că mentalitatea reporterilor 


era într-adevăr în schimbare: camerele mici din case ca aceea 
sau din apartamente înlocuiau birourile din centrul orașului. 

Dance remarcă amuzată o cană de ceai lângă computerul 
bărbatului, în timp ce mirosul de mușeţel învăluia camera. „Se 
pare că jurnaliștii din ziua de azi nu mai apreciază ţigările, 
cafeaua și whisky-ui”, se gândi ea. 

Se așezară și el ridică întrebător o sprânceană. 

— Deci a început să se plângă, nu-i așa? Chiar sunt curios: de 
ce a mers la poliţie și nu m-a dat în judecată? 

— Poftim? întrebă Dance derutată. 

Chilton se balansă în scaun, își scoase șapca, își frecă 
scalpul, apoi și-o puse înapoi. Era agitat. 

— Se miorlăie invocând calomnia. Dar nu e defăimare dacă 
totul e adevărat. In plus, chiar dacă aș fi scris ceva neadevărat, 
lucru pe care nu l-am făcut, calomnierea nu e o infracţiune în 
ţara asta. Poate că ar fi fost în Rusia stalinistă, dar aici - nu 
încă. Deci, de ce sunteţi implicată dumneavoastră? 

Avea o privire ageră și scrutătoare și o mimică încordată. 
Dance își dădu seama că prezenţa lui avea să devină curând 
foarte obositoare. 

— Mă tem că nu vă înţeleg. 

— Nu aţi venit pentru Arnie Brubaker? 

— Nu. Cine este această persoană? 

— E un bărbat care vrea să ne distrugă coasta cu o staţie de 
desalinizare. 

Ea își aminti de postările de pe blog care criticau staţia de 
desalinizare. Și de abţibildul de pe mașină. 

— Nu am nicio legătură cu asta. 

Fruntea lui Chilton se brăzdă de cute. 

— l-ar plăcea să mă înfunde, zise el. Mă gândeam c-o fi 
născocit vreo plângere penală. Îmi cer scuze, se pare că m-am 
pripit. 

Aerul defensiv dispăru de pe chipul său. 

— Oricum, Brubaker e un mare... mincinos. 

Dance se întrebă în treacăt care ar fi fost descrierea corectă 
a antreprenorului. 

— Mă scuzati... 

Patrizia apăru în ușă cu o ceașcă de ceai proaspăt pentru 
soțul ei. O întrebă pe Dance dacă dorește ceva. Acum zâmbea, 
dar ochii ei o priveau pe agentă cu o atenţie sporită. 


— Nu, mulţumesc. 

Chilton arătă spre ceai și îi făcu soţiei sale cu ochiul, în semn 
de mulțumire. Ea plecă și închise ușa. 

— Așadar, cu ce vă pot ajuta? 

— Postările de pe blogul dumneavoastră despre crucile de pe 
marginea drumului... 

— Ah, e vorba despre accidentul rutier? 

O cercetă pe Dance cu atenţie. Avea din nou un aer defensiv, 
își dădu ea seama analizându-i postura. 

— Am urmărit știrile. Fata a fost atacată, după cum spune 
presa, pentru că a postat ceva pe blog. Și autorii postărilor 
afirmă același lucru. Vreti să știți numele băiatului, presupun. 

— Nu, îl avem deja. 

— El este cel care a încercat să o înece? 

— Așa se pare. 

Chilton spuse repede: 

— Eu nu l-am atacat. Am vrut doar să aflu dacă poliţia a 
renunţat la anchetă și dacă cei de la transporturi s-au ocupat 
cum trebuie de drum. Am spus din start că nu a fost vina lui. Și 
am cenzurat numele. 

— Totuși, nu le-a luat prea mult să afle cine e și să se 
coalizeze împotriva lui. 

Chilton strâmbă din nas - primise comentariul drept o critică 
la adresa lui sau a blogului, deși nu era așa. Dar păru să se 
resemneze. 

— Se mai întâmplă, zise el. Cu ce vă pot ajuta, până la urmă? 

— Avem motive să credem că Travis Brigham ar putea plănui 
și alte atacuri, împotriva unor persoane care au scris despre el. 

— Sunteţi sigură de acest lucru? 

— Nu, dar trebuie să luăm în calcul și această posibilitate. 

Chilton se strâmbă. 

— Vreau să spun, îl puteţi aresta? 

— ÎI căutăm chiar acum, însă nu știm sigur unde se află. 

— Am înţeles, spuse Chilton gânditor. 

Dance îi observă poziţia umerilor și gâtul încordat și își dădu 
seama că se întreba ce anume voia de la el. Agenta își aminti 
spusele lui Jon Boling și zise: 

— Blogul dumneavoastră este renumit în întreaga lume. E 
foarte respectat. Acesta este unul dintre motivele pentru care 
oamenii postează aici. 


Ochii lui trădau plăcerea pe care o simţea la auzul acestor 
cuvinte, însă asta dură doar o clipă, îndeajuns cât să observe 
Dance. Concluzionă că lui James Chilton îi pria să fie măgulit. 

— Problema este că toţi cei care postează în defavoarea lui 
Travis sunt posibile victime. lar numărul acestora crește cu 
fiecare oră. 

— The Report are printre cele mai multe accesări din ţară. 
Este cel mai citit blog din California. 

— Nu mă surprinde asta. Și mie îmi place, zise Dance. 

Își controlă gesturile, pentru a nu-și trăda propria minciună. 

— Mulţumesc, răspunse el. 

Un zâmbet larg îi lumină faţa. 

— Dar vedeţi cu ce ne confruntăm: de fiecare dată când 
cineva postează ceva în threadul Cruci pe marginea drumului, 
lista posibilelor victime se mărește. Unii dintre aceștia sunt 
complet anonimi, alţii nu sunt din zonă. Dar sunt și câţiva din 
apropiere și ne temem că Travis le va afla identitatea și îi va 
ataca și pe ei. 

— Ah, spuse Chilton, iar zâmbetul îi pieri de pe buze. 

Mintea lui făcu imediat legătura. 

— Aţi venit pentru adresele lor de e-mail. 

— Pentru a-i proteja. 

— Nu vi le pot divulga. 

— Dar acești oameni sunt în pericol! 

— Țara aceasta funcționează pe principiul separării puterilor 
în stat. 

De parcă această replică insolentă i-ar fi demontat ei 
argumentul! 

— Fata a fost aruncată într-un portbagaj și lăsată acolo să 
moară. Travis ar putea pune la cale chiar acum un alt atac. 

Chilton ridică un deget, încercând s-o reducă la tăcere 
precum un profesor. 

— Suntem pe un teren minat. Agent Dance, pentru cine 
lucraţi de fapt? Cine este șeful cel mare? 

— Procurorul General. 

— Bine, să spunem că vă dau adresele celor care au postat în 
threadul Cruci pe marginea drumului. Luna viitoare o să 
reveniți dorind să aflaţi adresele unei cârtițe care a fost 
concediată de Procurorul General pentru hărţuire, să zicem. 
Sau poate că veţi vrea adresa cuiva care a publicat un 


comentariu acid la adresa unui guvernator. Sau la adresa 
președintelui. Sau - ce ziceţi de asta? — adresa cuiva care 
spune ceva favorabil legat de Al-Qaeda? „Mi-aţi oferit 
informaţii și data trecută. De ce n-aţi face-o din nou?” 

— Nu vă voi mai cere informaţii din nou. 

— Asta spuneţi acum... De parcă angajaţii guvernului n-ar 
minţi și-n somn! Băiatul știe că sunteți pe urmele lui? 

— Da. 

— Înseamnă că a fugit pe undeva, nu credeţi? Nu va ieși la 
lumină atacând pe altcineva. Nu câtă vreme îl caută poliţia. 

Vocea lui devenise glacială. 

A ei era relaxată și continuă încet: 

— Cu toate acestea, domnule Chilton, în viaţă trebuie să 
faceţi și compromisuri. 

Ea lăsă un răgaz pentru a da spuselor sale importanţa 
cuvenită. 

El ridică o sprânceană, așteptând. 

— Dacă ne-aţi da adresele, doar pe cele ale persoanelor din 
zonă care au scris ceva rău despre Travis, am aprecia foarte 
mult. Poate că... poate că v-am putea ajuta și noi cumva în 
viitor, dacă aţi avea nevoie. 

— Cum anume? 

Gândindu-se la sugestia lui Boling, ea spuse: 

— Poate că dacă aţi avea nevoie de contacte în agenţiile de 
poliţie din California... Surse... sus-puse. 

El se aplecă înainte, furios. 

— Deci chiar încercaţi să mă mituiţi! Mă gândeam eu. A 
trebuit doar să vă trag puţin de limbă. V-am prins, agent 
Dance. 

Ea se rezemă în scaun, buimăcită. 

Chilton continuă: 

— E una să faceţi apel la integritatea mea. Asta... flutură 
mâna spre ea... e ceva dizgraţios. Și corupt, din punctul meu de 
vedere. E genul de manevră pe care o divulg zilnic pe blogul 
meu. 

Desigur, el ar putea percepe cerința ta drept o încălcare a 
eticii jurnalistice. Moment în care ti-ar putea trânti ușa în nas. 

— Tammy Foster a fost aproape ucisă. Ar putea urma și alţii. 

— Îmi pare foarte rău. Dar The Report e prea important ca să 
îl periclitez. Faptul că oamenii știu că nu mai pot posta sub 


perdeaua anonimităţii ar putea schimba integritatea întregului 
blog. 

— Vă rog să vă mai gândiţi. 

Chipul încordat al bărbatului se mai relaxă. 

— L-aţi văzut pe bărbatul cu care eram mai devreme aici? 

Ea aprobă din cap. 

— Gregory Ashton. 

Spuse asta cu un aer solemn, cum obișnuiesc să vorbească 
oamenii despre ceva important pentru ei, dar care nu înseamnă 
nimic pentru alţii. Chilton observă că ea nu are nicio reacţie și 
continuă: 

— A fondat o nouă reţea de bloguri și de site-uri, una dintre 
cele mai mari din lume. Va fi de ultimă generaţie. A investit 
milioane de dolari în promovarea ei. 

Era ceea ce îi explicase ei Boling. Ashton trebuie să fi fost 
unul dintre cei la care se referea Chilton în articolul despre 
RSS, în comentariul Cucerim lumea. 

— Ar extinde mult obiectivul blogului. M-aș putea ocupa de 
probleme la nivel global. SIDA din Africa, încălcările 
drepturilor omului din Indonezia, atrocitățile din Kashmir, 
dezastrele ecologice din Brazilia. Dar, dacă s-ar afla că am 
divulgat adresele de internet ale cititorilor mei, asta ar putea 
periclita integritatea blogului. 

Dance era cât se poate de frustrată, deși o parte din ea, ca 
fost jurnalist, înţelegea întrucâtva și punctul lui de vedere. 
Chilton nu o refuza din orgoliu sau din lăcomie, ci din pură 
pasiune pentru cititorii săi. 

Deși asta nu o ajuta cu nimic... 

— Oamenii aceștia ar putea muri, insistă ea. 

— S-a mai pus această problemă, agent Dance. Despre 
responsabilitatea autorilor blogurilor. 

Se încordă ușor și continuă: 

— Acum câţiva ani, am scris un articol în exclusivitate despre 
un scriitor pe care îl descoperisem că plagiase niște pasaje 
dintr-un alt roman. El susţinea că fusese un accident și m-a 
implorat să nu scriu despre el. Dar am făcut-o. S-a apucat din 
nou de băut și și-a distrus viața. Oare asta urmărisem? Nu, 
Dumnezeule! Dar regulile fie se aplică, fie nu. El de ce ar trebui 
să fie iertat, când alţii ca noi suferă consecinţele? Am scris 
odată un articol despre un diacon din San Francisco, lider al 


unei mișcări contra homosexualității, diacon care era de fapt 
homosexual. Trebuie să atrag atenţia asupra ipocriziei. 

O privi în ochi pe Dance. 

— Şi respectivul s-a sinucis, zise el după câteva clipe. Din 
cauza celor scrise de mine. S-a sinucis. Trăiesc cu o conștiință 
încărcată. Dar am făcut ce trebuia? Da. Dacă Travis mai atacă 
pe cineva, o să-mi pară la fel de rău. Dar trebuie să putem 
vedea pădurea de copaci, doamnă Dance. 

— Am fost și eu reporter, spuse ea. 

— Da? 

— Reporter criminalist. Şi eu blamez cenzura. Dar nu vorbim 
despre același lucru. Nu vă spun să vă schimbaţi postările. 
Vreau doar să știu numele persoanelor care au postat, ca să le 
putem proteja. 

— Nu vă pot ajuta, reluă el deja agasat. 

Se uită la ceas. Ea își dădu seama că interogatoriul se 
încheiase și se ridică. Cu toate astea, mai făcu o încercare: 

— Nu va afla nimeni. Vom spune că am aflat din alte surse. 

Chilton pufni în râs în timp ce o conducea spre ușă. 

— Secret în blogosferă, agent Dance? Aveţi idee cât de 
repede circulă zvonurile în ziua de azi? Cu viteza luminii... 


Capitolul 13 


Când era în mașină, pe autostradă, Kathryn Dance îl sună pe 
Jon Boling. 

— Cum a fost? o întrebă el vesel. 

— Ce se scrisese despre Travis pe blog? Era un puști care 
postase ceva... că viaţa lui e... 

— Ah... 

El nu mai răspunse pe același ton: 

— ... ratată. 

— Da, exact asta am făcut. Am încercat varianta cu reclama 
pozitivă, dar el a ales varianta doi: presa liberă călcată în 
picioare de fasciști. Cu o doză de „universul are nevoie de 
mine”. 

— Ah, îmi pare rău. N-a fost o decizie înțeleaptă. 

— A meritat să încerc. Dar cred că ai face bine să începi să 
cauţi cât mai multe nume de unul singur. 

— Am început deja. În caz că ti-ar fi trântit Chilton ușa în 
nas! Voi găsi câteva nume în curând. Ah, a spus cumva că se va 
răzbuna pe tine, în vreun comentariu de pe blog, pentru ce i-ai 
propus? 

Ea chicoti. 

— Nu mai avea mult. Titlul ar fi fost: Agent CBI - tentativă de 
mituire. 

— Nu cred că o va face. Nu însemni mare lucru pentru el. Nu 
mă înţelege greșit, dar la câte sute de mii de oameni citesc ce 
scrie el, mai mult ca sigur i-ar sta în putere să te facă să 
regreţi. 

Vocea lui Boling deveni apoi gravă: 

— Trebuie să te anunţ că postările sunt din ce în ce mai 
agresive. Unii dintre autorii acestora susțin că Travis e satanist 
și că sacrifică animale. Şi se aude și că ar încerca să pipăie alți 
elevi, fete și băieţi. Dar eu cred că sunt minciuni sfruntate. 
Parcă se întrec în povești din ce în ce mai fantasmagorice. 

Zvonuri... 

— O singură chestiune, care se repetă adesea și mă face să 
cred că e adevărată... Se referă la jocurile on-line de rol. Se 


spune că puștiul ar fi obsedat de lupte și de moarte. Mai ales cu 
săbii și cuțite, cu care și-ar înjunghia victimele. 

— A trecut în lumea virtuală. 

— Așa se pare. 

După ce încheiară convorbirea, Dance mări volumul la iPod- 
ul ei Touch: asculta Badi Assad, un minunat chitarist brazilian. 
Era interzis să asculţi muzică la căști în timp ce conduceai, dar 
boxele din mașina ei de poliţie nu redau sunetul cu acuratețe. 

În plus, avea nevoie de o doză serioasă de muzică pentru 
suflet. Simţea nevoia să se ocupe numai de caz, dar era și 
mamă în același timp și reușise mereu să împace bine cele 
două laturi ale vieţii ei. Trebuia să își ia acum cei doi copii de la 
mama ei, de la spital, ca să petreacă puţin timp cu ei și să îi 
ducă apoi acasă la părinţii săi, unde Stuart Dance avea să îi ia 
în grijă după ce urma să se întoarcă de la întâlnirea sa de la 
acvariu. lar ea s-ar fi putut întoarce la CBI, pentru a continua 
să îl caute pe Travis Brigham. 

Mașina de poliție pe care o conducea, un Ford Interceptor, 
era o combinaţie între o mașină de curse și un tanc. 

Dance nu mai forţase niciodată o mașină. Nu era o șoferiță 
înnăscută și, deși făcuse cursul obligatoriu de urmărire în 
viteză la Sacramento, nu se prea vedea pe urmele unui 
vitezoman pe autostrăzile sinuoase din California. Gândindu-se 
la asta, își aminti una dintre imaginile de pe blog: era o 
fotografie cu crucile de pe marginea drumului, de lângă locul 
teribilului accident din 9 iunie de pe Autostrada 1, tragedia 
care declanșase groaznicul lanţ de evenimente. 

Opri la spital și observă în parcarea din faţa clădirii câteva 
mașini ale Poliției Rutiere și alte două mașini de poliție 
neinscripţionate. Nu își amintea să se fi raportat vreo acţiune a 
poliției ce implica răniţi. Când ieși din mașină, observă că 
mulțimea de protestatari se schimbase. În primul rând, erau 
mai mulți. Circa patruzeci. Lor li se alăturaseră încă două 
echipe de televiziune. În plus, observă că erau mai animați și că 
își fluturau pancartele și crucile de parcă se aflau pe stadion. 
Zâmbeau, cântau. Dance remarcă apoi că reverendul Fisk 
interacționa cu mai mulţi bărbaţi, care îi strângeau mâna pe 
rând. Bodyguardul lui roșcat scruta cu atenţie parcarea. 

Apoi, Dance se opri încremenită. Pe ușa spitalului ieșeau Wes 
și Maggie, mâhniţi, însoţiţi de o femeie afro-americană care 


purta un costum bleumarin. Aceasta îi conducea spre una 
dintre mașinile de poliţie neinscripţionate. 

Robert Harper, procurorul pe care îl cunoscuse în biroul lui 
Charles Overby, ieșea din spital. In spatele lui mergea mama ei. 
Edie Dance era încadrată de doi ofiţeri de la Poliția Rutieră și 
avea cătușe la mâini. 


Dance alergă spre ei. 

— Mami! strigă băiatul de doisprezece ani, apoi traversă 
parcarea alergând și trăgând-o după el pe sora lui. 

— Stai, nu ai voie să faci asta! strigă femeia care îi însoțea. 

Porni și ea după ei, în viteză. 

Dance îngenunche și își îmbrăţișă copiii. 

Vocea aspră a femeii răsună în toată parcarea: 

— Luăm copiii... 

— Nu luaţi pe nimeni, strigă Dance, apoi se întoarse spre cei 
mici: Sunteţi bine? 

— Au arestat-o pe bunica! spuse Maggie cu lacrimi în ochi. 

Codiţa arămie îi atârna acum pe umăr, după ce alergase în 
urma fratelui ei. 

— Vorbesc eu imediat cu ei, spuse Dance ridicându-se. Nu aţi 
păţit nimic, nu? 

— Nu, răspunse Wes. 

Deși era slăbuț, era aproape la fel de înalt ca mama lui. 

— Doar că femeia asta și poliţia au venit și ne-au luat, zicând 
că ne duc undeva. Nu știu unde. 

— Nu vreau să plec, mami! 

Maggie se agăţă de ea cu putere. Dance își linişti fiica: 

— Nu pleci nicăieri, draga mea! Mergeţi în mașină. 

Femeia în costum albastru se apropie și spuse calm: 

— Doamnă, mă tem că... 

Apoi se trezi că vorbește cu legitimatia de la CBI a lui Dance, 
care îi apăru brusc în faţă. 

— Copiii merg cu mine, îi spuse Dance. 

Femeia privi legitimaţia, fără să se lase impresionată. 

— Mă tem că asta e procedura. Cred că înţelegeţi. E spre 
binele lor. Se va clarifica situaţia și apoi vom vedea... 

— Copiii merg cu mine. 

— Sunt asistent social la Protecţia Copilului din Monterey, 
zise ea prezentându-și la rândul său legitimatia. 


Dance se gândi că ar fi trebuit probabil să mai negocieze, dar 
scoase totuși cătușele din tocul de la spate cu o mișcare lentă, 
apoi le deschise ca pe niște clești de crab. 

— Ascultă aici. Sunt mama lor. Imi cunoşti identitatea. O 
cunoşti și pe a lor. Vezi-ţi de treaba ta sau te arestez conform 
codului penal din California, secțiunea 207. 

Observând ce se petrece, reporterii se opriră cu toţii în 
același timp, ca o șopârlă care simte prezenţa unui gândăcel 
neștiutor. Camerele se rotiră brusc în direcţia lor. 

Femeia se întoarse către Robert Harper, care părea că stă pe 
gânduri. Aruncă apoi o privire spre reporteri și ajunse la 
concluzia că, în cazul acela, publicitatea negativă nu avea să îi 
ajute la nimic. IÎncuviinţă ușor din cap. 

Dance le zâmbi copiilor, punând cătușele deoparte, și îi 
conduse la mașină. 

— Totul va fi bine. Nu vă faceţi griji. E doar o încurcătură. 

Inchise portiera și încuie mașina din telecomandă. Trecu în 
viteză pe lângă asistentul social, care o privea cu ochi mijiţi, 
sfidători, și se apropie de mama ei, aflată într-o mașină de 
poliţie. 

— Draga mea! exclamă Edie Dance. 

— Mamă, ce se... 

— Nu ai voie să vorbești cu persoana reţinută, i se adresă 
Harper. 

Ea se întoarse și îl privi direct în ochi, fiind de aceeași 
înălţime. 

— Nu face pe prostul. Ce se petrece? 

El îi răspunse calm: 

— Va fi dusă în detenţie pentru a se deschide acţiunea și 
pentru a se stabili cauţiunea. A fost arestată și i s-au citit 
drepturile. Nu sunt obligat să îţi comunic ţie nimic mai mult. 

Camerele continuau să filmeze fiecare detaliu. Edie Dance îi 
strigă din mașină: 

— Ei cred că eu l-am ucis pe Juan Miliar! 

— Vă rog să nu mai vorbiţi, doamnă Dance. 

Dance se răsti la Harper: 

— Şi evaluarea aceea de caz? Era o minciună sfruntată, nu? 

Harper o ignoră, nepăsător. Lui Dance îi sună telefonul și se 
retrase ceva mai în spate să răspundă. 

— Tată... 


— Katie, doar ce am ajuns acasă și am găsit poliţia aici. 
Poliţia federală. Controlează peste tot. Doamna Kensington de 
vizavi mi-a spus că au luat vreo două cutii cu obiecte. 

— Tată, mama a fost arestată... 

— Poftim? 

— Crima aceea... din milă, Juan Miliar, îţi amintești? 

— Vai, Katie... 

— Duc copiii la Martine, apoi ne vedem la tribunal în Salinas. 
Va fi ţinută acolo și va avea loc imediat audierea pentru 
cauţiune. 

— Sigur... Chiar... nu știu ce să fac. 

Vocea i se pierdu. 

O durea cumplit să-și vadă tatăl atât de neajutorat, când el 
era de obicei atât de puternic și de exuberant... 

— O să se rezolve, îi spuse ea încercând să pară sigură pe 
sine, dar simțindu-se la fel de nesigură și derutată cum se 
simţea probabil și el. 

Închise apoi telefonul. 

— Mamă, îi strigă ea prin geamul mașinii, privind chipul 
posomorât al mamei sale. Totul se va rezolva. Ne vedem la 
tribunal. 

Procurorul spuse acru: 

— Agent Dance, nu vreau să îţi mai spun încă o dată: nu ai 
voie să vorbești cu prizoniera. 

Ea îl ignoră pe Harper și îi vorbi din nou mamei sale: 

— Nu scoate niciun cuvânt, în faţa nimănui. 

— Sper că nu vrei să avem o problemă cu paza, spuse 
procurorul arțăgos. 

Dance îi aruncă o privire încruntată, sfidându-l în tăcere și 
ignorând ameninţarea lui. Apoi se uită la ofiţerii de la Poliţia 
Rutieră, aflaţi în apropiere. Unul dintre aceștia lucrase cu ea, 
dar acum îi evita privirea. De data asta, erau toţi de partea lui 
Harper. 

Se întoarse și se îndreptă spre mașină, dar se opri în faţa 
asistentului social. 

— Acești copii au telefoane mobile, îi spuse Dance 
apropiindu-se de ea. Sunt pe tasta rapidă numărul doi, imediat 
după numărul de urgenţă. Şi pot să garantez că ţi-au spus că 
sunt agent de poliţie. De ce naiba nu m-ai sunat? 

Femeia clipi și îi răspunse: 


— Nu accept să-mi vorbiţi astfel. 

— De ce naiba n-ai sunat? 

— Am urmat procedura. 

— Procedura spune că binele copilului e cel care primează. 
Primul lucru pe care îl faci e să iei legătura cu părintele sau 
custodele copilului. 

— Mă rog, am făcut ce mi s-a spus... 

— De cât timp lucrezi în domeniu? 

— Nu e treaba nimănui! 

— Îţi spun eu, domnişoară! Fie de prea puţin timp, fie de 
mult prea mult. 

— Nu-ţi permit... 

Dar Dance intrase deja în mașină și plecase de pe loc. Nu 
oprise deloc motorul de când ajunsese în parcarea spitalului. 

— Mamă, spuse Maggie cu lacrimile înnodându-i-se în barbă. 
Ce se va întâmpla cu bunica? 

Dance nu juca teatru în faţa copiilor ei, pentru că învățase că 
e mai bine ca un părinte să își lase copiii să se confrunte cu 
durerea și cu teama decât să le ascundă adevărul sau să îl 
ignore. Dar se strădui să nu-și divulge panica. 

— Bunica voastră va ajunge în fața unui judecător și sper că 
va veni curând acasă. O să aflăm ce s-a întâmplat. Incă nu știm. 

Avea să-i ducă pe cei mici la cea mai bună prietenă a ei, 
Martine Christensen, cu care lucra la website-ul de muzică. 

— Nu-mi place omul acela, spuse Wes. 

— Care om? 

— Domnul Harper. 

— Nici mie, spuse Dance. 

— Vreau să merg la tribunal cu tine, spuse Maggie. 

— Nu, Mags, fiindcă nu știu cât voi sta acolo. 

Dance se uită în spate și le zâmbi încurajator copiilor. 
Văzându-le chipurile palide și privirile pierdute, se înfurie și 
mai tare pe Robert Harper. 

Își puse hands-free-ul de la telefon, reflectă o clipă, apoi îl 
sună pe cel mai bun avocat pe care îl cunoștea. La un moment 
dat, George Sheedy petrecuse patru ore încercând să o 
discrediteze pe Dance, în calitate de martor la un proces. 
Aproape că reușise să câștige verdictul de nevinovat pentru un 
lider de bandă din Salinas, care era cu siguranţă vinovat. Dar, 
până la urmă, câștigaseră băieţii buni și ticălosul ajunsese la 


închisoare pe viaţă. După proces, Sheedy venise la Dance și îi 
strânsese mâna, felicitând-o pentru cât de bine se descurcase 
în timpul depunerii mărturiei. lar ea îi spusese că fusese la fel 
de impresionată de abilităţile lui. 

În timp ce îl apela pe Sheedy, observă că echipa de știri încă 
mai filma spectacolul - fiecare cameraman era îndreptat spre 
mașina în care se afla mama ei, cu cătușele la mâini. Arătau ca 
niște teroriști care-și îndreptau lansatoarele de rachete către 
trupele blindate. 


Ceva mai calmă acum, când aflase că intrusul din curtea din 
spate nu era Omul Zăpezilor, Kelley Morgan se concentră 
asupra coafurii. 

Adolescenta avea mereu la îndemână placa de îndreptat 
părul. 

Părul ei era cât se poate de frustrant. La cea mai mică urmă 
de umezeală, se zburlea tot. O enerva atââât de mult... 

Trebuia să se vadă cu Juanita, cu Trey și cu Toni pe Alvarado, 
în patruzeci de minute, iar ei îi erau niște prieteni atât de buni, 
încât, dacă întârzia zece minute, o lăsau cu ochi-n soare. 
Pierduse noţiunea timpului scriindu-i lui Bri o postare pe Town 
Hall, în OurWorld, despre Tammy Foster. Apoi Kelley se uitase 
în oglindă și văzuse că aerul umed îi transformase buclele în 
ceva monstruos. Așa că ieși de pe net și atacă șuviţele rebele. 

Cineva postase odată pe un blog local, bineînţeles sub 
protecţia anonimatului: 


ciupercă. Nu-mi plac fetele rase în cap, dar poate că ar trebui 
să încerce ACEST LOOK. LOL. Să mor io, habar n-are pe ce 
lume se află! 


Kelley plânsese în hohote, îngrozită de cuvintele răutăcioase 
care o loviseră din senin. 

Acea postare era motivul pentru care o apărase pe Tammy pe 
OurWorld și îi răspunsese acid lui AnonGurl (dăduse cu ea de 
pământ, până la urmă). 

Chiar și acum o mai treceau fiorii când își amintea acel 
comentariu despre părul ei. Și era furioasă. Nu contează, Jamie 
spusese că o iubește așa cum e ea. Postarea o dărâmase și 


devenise un subiect extrem de sensibil. Şi ajunsese să piardă 
nenumărate ore din pricina asta. De pe 4 aprilie, nu mai ieșise 
din casă fără să aibă un păr impecabil. 

„Bine, hai la treabă, fato”, se gândi ea. 

Se ridică de la birou și se duse la masa de toaletă, unde băgă 
placa în priză. I se despicau vârfurile de la folosirea frecventă, 
dar cel puţin căldura îi potolea firele rebele. 

Aprinse lumina de la masa de toaletă și se așeză, își scoase 
bluza și o aruncă pe jos, apoi își puse două maiouri peste 
sutien, căci îi plăcea cum se vedeau cele trei bretele împreună: 
roșu, roz și negru. Testă temperatura plăcii de păr. Incă două 
minute. Era aproape gata. Începu să se pieptene. Deci, nu era 
corect. Trăsături drăguţe, sâni atrăgători, un fund de milioane. 
Dar părul ăsta afurisit... 

Aruncă o privire spre computer și văzu un mesaj instant de la 
o prietenă. 


Pe Kelley o pufni râsul. Trish folosea tot timpul semnul 
exclamării. 

De obicei nu citea The Chilton Report, pentru că era mult 
prea axat pe politică pentru gustul ei, dar se abonase pe RSS 
după ce Chilton începuse să scrie despre accidentul din 9 iunie 
în threadul numit Cruci pe marginea drumului. Kelley fusese la 
petrecerea din seara aceea și, exact înainte ca fetele și Caitlin 
să plece, îl văzuse pe Travis Brigham certându-se cu aceasta. 

Se repezi la tastatură și scrise: „Nu exploda. D C?” 

Trish răspunse: „Chilton a scos numele, dar se spune că 
Travis a atacat-o pe Tammy!!” 

Kelley scrise: „E pe bune sau bănuiești tu?” 

Răspunsul lui Trish fu: „PE BUNE, PE BUNE!!!! Lv’ Travis i-a 
sărit ţandăra că ea l-a măscărit pe blog, CITEȘTE!!!! ŞOFERUL 
= TRAVIS și VICTIMA = TAMMY.” 

Lui Kelley i se puse un nod în gât și bătu repede la tastatură, 
intrând imediat pe blogul The Chilton Report, în threadul Cruci 
pe marginea drumului. Spre sfârșit, citi: 


Răspuns pentru Chilton, postat de BrittanyM: 


Se uită careva la știri???? Cineva a lăsat o cruce, apoi s-a dus 
și a atacat-o pe fata aia. Despre ce o fi vorba? OMG, pun pariu 
că e (șoferul)! 


Răspuns pentru Chilton, postat de CT093: 


Unde (șters) e poliția? Am auzit că fata din portbagaj a fost 
violată și că avea cruci tăiate în carne, apoi (şoferul) A LASAT- 
O în portbagaj, să se înece. Doar pentru că l-a trimis la 
plimbare... (Soferul), deci mă uit la știri și nu a fost arestat 


xk 
Răspuns pentru Chilton, postat de Anonymous: 


Eu și prietenele mele eram lângă plaja unde a fost găsită 
(victima) și i-am auzit pe polițiști vorbind despre cruce. Ziceau 
ceva de genu’ că a fost lăsată acolo ca să avertizeze oamenii. 
(Victima) a fost atacată și violată pentru că l-a trimis la 
plimbare pe (șofer) AICI! mă refer la ce a scris pe blog!!! Fiţi 
atenţi dacă l-aţi măscărit aici și nu folosiți proxy” sau dacă nu 
postați ca anonimi. Aţi pus-o! O să vină și după voi!! 

x 


Răspuns pentru Chilton, postat de Anonymous: 


Stiu un tlp care joacă jocuri pe net și zice că (șoferul) spunea 
că o să se răzbune pe toți cei care au scris ceva despre el, că 
are de gând să le taie gâtul cum fac teroriștii la TV, alo, 
polițiștilor, (șoferul) e ucigașul crucilor!!! Pe BUNE! 


Doamne... Nu! Kelley încercă să-și amintească ce postase 
despre Travis. Oare ce spusese? Ar avea motive să fie supărat 
și pe ea?. Căută disperată pe pagina blogului. 


Răspuns pentru Chilton, postat de BellakKelley: 


Câtă dreptate ai!!! Eu și prietenele mele eram la petrecere 
pe 9, unde s-a întâmplat, și (șoferul) se tot dădea la (șters) și 
ele i-au zis: „Pleacă naibii!” Dar el nu, le-a urmărit când au 
ieșit. E vina noastră că n-am făcut nimic, toți cei care eram 


15 Un server proxy este un computer care funcţionează ca intermediar între 
un browser web (cum ar fi Internet Explorer) şi internet (sursa: http:// 
windows.microsoft.com/ro-RO/windows-vista/What-is-a-proxy-server). Este 
utilizat şi ca metodă de a ascunde identitatea utilizatorului. (n.tr.) 


acolo. Cu toții știam că șoferul e un ciudat și un pervers și 
trebuia să sunăm la poliție sau la cineva când fetele au plecat. 
Aveam o presimţire, ca în serialul Mesaje de dincolo. Și uite ce 
s-a întâmplat. 


„De ce? De ce am spus asta? își zise ea panicată. Eram numai 
cu Las-o pe Tammy în pace. Nu te lua de alţii. Apoi m-am trezit 
să vorbesc aiurea despre Travis. Rahat! Acum o să vină și după 
mine. Oare asta am auzit mai devreme afară? Poate că era într- 
adevăr afară și, când a apărut fratele meu, a fugit.” 

Kelley își aminti de biciclistul pe care îl văzuse. La naiba! 
Travis era tot timpul pe bicicletă; majoritatea copiilor făceau 
mișto de el pentru că nu își permitea o mașină. Era disperată, 
furioasă, speriată... Rămase cu ochii ţintuiţi în ecranul 
computerului, apoi - deodată - auzi un sunet în spatele ei. O 
trosnitură, ca și mai devreme. Apoi o alta. Se întoarse. 

Kelley urlă cât o ţineau puterile. 

O figură, cea mai îngrozitoare figură pe care o văzuse 
vreodată, o fixa de la fereastră. IÎncetă să mai gândească 
raţional - căzu în genunchi, simțind cum un lichid cald îi curge 
dintre picioare, nemaiputându-se controla. Aproape că nu mai 
putea să respire. 

Chipul nemișcat o privea cu ochii săi negri, imenși; era o faţă 
plină de cicatrice, cu găuri în loc de nas, cu o gură cusută și 
însângerată... 

Temerile crâncene ale copilăriei sale o copleșiră din nou. 

— Nu, nu, nu! 

Plângând în hohote, ca un copil, Kelley porni împleticindu-se, 
grăbindu-se să se îndepărteze cât mai repede. Se lovi de perete 
și căzu pe covor. 

Ochii negri o priveau fix. 

— Nu... 

Cu blugii uzi leoarcă și cu un gol în stomac, Kelley se târi 
disperată spre ușă. 

Ochii, gura cusută și însângerată... Yeti, Omul Zăpezilor. 
Undeva, în subconștient, mintea ei încă mai funcţiona îndeajuns 
cât să realizeze că era o mască legată de mirtul din dreptul 
ferestrei. 

Dar asta nu îi diminua teama care o cuprinsese, frica 
înrădăcinată în copilărie. 


Ştia ce înseamnă asta: Travis Brigham era acolo. Venise să o 
omoare, cum intenţionase să o omoare și pe Tammy Foster. 

Kelley reuși în sfârșit să se ridice în picioare și se chinui să 
ajungă la ușă. „Fugi! leși naibii de acolo”, își zise ea. 

În hol, se întoarse spre ușa de la intrare. 

Rahat! Era deschisă! Fratele ei nu o încuiase. 

Travis fusese acolo, în casă! 

Poate că ar fi fost mai bine să traverseze în fugă sufrageria? 

Paralizată de frică, se simţi deodată prinsă pe la spate, iar 
braţele cuiva se strânseră puternic în jurul gâtului ei. 

Ea se luptă din răsputeri... până când se trezi cu o armă la 
tâmplă. 

Zise suspinând: 

— Travis, te rog, nu... 

— Pervers? șopti el. Lache? 

— Îmi pare rău, îmi pare atât de rău... N-am vrut să spun 
asta... 

În timp ce o târa spre ușa de la subsol, simţi cum braţul lui o 
strânge din ce în ce mai tare, până când suspinele ei se stinseră 
ușor, iar lumina ce intra pe fereastra imaculată a sufrageriei 
deveni gri - apoi văzu doar negru. 


Kathryn Dance cunoștea foarte bine sistemul judiciar 
american. Fusese prezentă în birourile magistraţilor și în sălile 
de judecată în calitate de reporter, de consultant al juraţilor, de 
ofițer de poliție. Dar nu fusese niciodată rudă cu acuzatul. 

După ce plecase de la spital, lăsase copiii la Martine și o 
sunase apoi pe sora ei, Betsey, care locuia în Santa Barbara cu 
soţul ei. 

— Bet, mama are necazuri. 

— Poftim? Spune-mi ce s-a întâmplat! 

Vocea femeii suna bizar de neajutorată, ea fiind de obicei o 
persoană foarte plină de viaţă. Era mai tânără decât Dance, 
între ele fiind doar câţiva ani diferenţă. Betsey avea un păr 
cârlionţat, care îi dădea un aer angelic. Işi schimba slujbele 
precum un fluture care zboară din floare-n floare. 

Dance îi oferi toate detaliile. 

— O sun imediat, spuse Betsey. 

— E în arest. I-au luat telefonul. Audierea pentru cauţiune o 
să aibă loc în curând și vom afla mai multe atunci. 


— Vin și eu acasă. 

— Mai bine vii mai târziu. 

— Sigur, cum spui tu. Katie, cât de grav e? 

Dance ezită. Își aminti de privirea hotărâtă, amenințătoare a 
lui Harper. Intr-un final, spuse: 

— Pare să fie destul de grav. 

După ce încheiară convorbirea, Dance ajunse la biroul 
magistraturii de la tribunal. Il găsi acolo pe tatăl ei. Bărbatul 
firav și cărunt era și mai palid decât de obicei (învățase pe 
propria-i piele ce înseamnă munca de biolog marin și ce 
pericole te pot pândi în soarele arzător din larg, așa că acum 
era dependent de cremele pentru protecţie solară și de pălării). 
O luă pe după umeri. 

Edie petrecuse o oră în arest, locul în care fuseseră aduși 
mulţi dintre cei prinși de Dance. Ea cunoștea bine cum se 
derulau aici lucrurile: toate bunurile personale erau confiscate; 
urma apoi verificarea documentelor și preluarea informațiilor, 
după care cel acuzat era condus într-o celulă, unde era 
înconjurat de alte persoane aflate în arest. Urma apoi 
așteptarea... 

Intr-un final, cel acuzat era adus acolo, în biroul neprimitor 
al magistratului, pentru audierea în vederea stabilirii cauţiunii. 

Dance și tatăl ei erau înconjurați de zeci de membri ai 
familiilor celor arestaţi. Mulţi dintre cei acuzaţi - unii purtând 
haine de stradă, alţii uniformele roșii de la închisoarea 
Monterey County - erau tineri de origine hispanică. Dance 
recunoscu multe dintre tatuajele bandelor. Unii dintre ei erau 
caucazieni posomorâţi, mai ponosiţi decât hispanicii, cu dinţi 
mai stricaţi și cu părul dezordonat. In spate se aflau avocaţii 
din oficiu. Acolo mai erau prezenţi și vânătorii de recompense, 
așteptând să primească cele 10 procente ce li se datorau ca 
urmare a prinderii răufăcătorilor. 

Dance își îndreptă privirea spre mama ei, care tocmai era 
adusă în sală. I se frânse inima văzând-o cu cătușe. Nu era în 
uniformă, dar părul ei, altădată perfect aranjat, era acum în 
dezordine. Colierul realizat manual pe care îl purta îi fusese 
luat odată cu restul obiectelor personale. I se luaseră până și 
inelul de logodnă și verigheta. Avea ochii roșii. 

Avocaţii se perindau de colo-colo, mulţi dintre ei fiind doar cu 
puţin mai prezentabili decât clienţii lor. Doar avocatul lui Edie 


Dance era îmbrăcat într-un costum făcut pe comandă. George 
Sheedy practica avocatura în Central Coast de douăzeci de ani. 
Avea părul preponderent alb, o siluetă trapezoidală și o voce 
gravă, care ar fi cântat de minune Old Mart River. 

După scurta conversaţie purtată cu Sheedy, Dance îl sunase 
imediat pe Michael O'Neil, care fusese șocat să audă vestea. 
Apoi îl sunase pe procurorul din Monterey County, Alonzo 
„Sandy” Sandoval. 

— Doar ce am aflat și eu, Kathryn, bombăni Sandoval furios. 
Îţi spun sincer, le-am cerut celor de la MESO să ancheteze 
circumstanţele morţii lui Juan Miliar, cum era normal, dar n-am 
știut de ce a venit Harper. Și de ce o arestare publică? 

Era mâhnit. 

— E ceva nepermis. Dacă Procurorul General ar fi insistat să 
o aresteze, i-aș fi cerut să se predea și ai fi adus-o tu. 

Dance îl credea. Lucrase ani de zile cu Sandy și reușiseră să 
închidă mulţi infractori împreună, mai cu seamă datorită unei 
încrederi reciproce de nezdruncinat. 

— Îmi pare rău, Kathryn. Monterey nu e implicat în acest caz. 
Acum depinde de Harper și de Sacramento. 

Dance îi mulțumi și închise. Măcar reușise să obţină 
soluționarea mai rapidă a audierii. Legea din California îi 
permitea magistratului să stabilească ora audierii. In unele 
locuri, cum era River Side din Los Angeles, prizonierii ajungeau 
să stea și câte douăsprezece ore într-o celulă înainte de a 
ajunge în fața unui magistrat. Întrucât mama ei era acuzată de 
crimă, era posibil ca magistratul nici să nu accepte eliberarea 
pe cauţiune - asta rămânea la latitudinea judecătorului în 
momentul trimiterii în judecată, care în California avea loc 
după câteva zile. 

Ușile către holul exterior continuau să se tot deschidă, iar 
Dance observă că mulţi dintre nou-veniţi purtau în jurul gâtului 
legitimaţii de jurnaliști. Nu aveau voie să filmeze, însă aveau 
hârtii și pixuri din belșug. 

Un circ... 

Funcţionarul strigă: 

— Edith Barbara Dance. 

Mama ei, la fel de tristă, cu ochii roșii și încă purtând cătușe, 
se ridică. Fu urmată de Sheedy; erau însoțiți de un gardian. 
Această audiere era dedicată strict cauţiunii: acuzaţiile erau 


înregistrate mai târziu, la proces. Harper ceruse ca Edie să fie 
reținută fără posibilitate de eliberare pe cauţiune, fapt care nu 
o surprinsese pe Dance. Tatăl ei încremeni la auzul cuvintelor 
dure care o portretizau pe Edie drept un fel de Jack Kevorkian!'* 
și care intenționau să scoată în evidenţă că, dacă ar fi fost 
eliberată pe cauţiune, ar fi putut ucide și alţi pacienţi sau fi 
fugit în Canada. 

Stuart simţea că se sufocă auzind vorbindu-se astfel despre 
soţia lui. 

— E în regulă, tată, îi șopti fiica lui. Așa obișnuiesc ei să pună 
problema. 

Cu toate acestea, cuvintele acelea o atinseseră și pe ea. 

George Sheedy ceru în mod expres o eliberare „PR” a lui 
Edie - pe proprie răspundere -, motivând prin faptul că nu avea 
dosar penal și că avea o reputaţie bună în comunitate. 
Magistratul, un hispanic perspicace, care o cunoștea pe 
Kathryn Dance, dădea semne evidente de stres, care se puteau 
observa în postura lui, precum și în expresiile care îi apăreau 
pe faţă. Nu își dorea deloc acest caz și i-ar fi fost loial lui 
Dance, care era un ofițer de poliţie bun, cooperant, dar era 
conștient și de faptul că Harper era o persoană importantă, de 
la oraș. În plus, și de prezenţa reprezentanţilor mass-media. 

Discuţiile continuară. 

Dance era ofițer de poliţie, așa că încercă să își amintească 
ce se întâmplase la începutul lunii și care fuseseră 
împrejurările în care murise tânărul ofiţer. Făcu un efort să 
pună cap la cap toate informaţiile. Pe cine mai văzuse în spital 
în perioada în care murise Juan Miliar? Cum anume murise 
acesta? Unde fusese Edie atunci? 

Ridică privirea și o văzu pe mama ei urmărind-o. Dance îi 
adresă un zâmbet trist, dar faţa femeii rămase neschimbată. 
Apoi se întoarse din nou către Sheedy. 

În final, magistratul ajunse la un compromis. Stabili 
cauţiunea la suma de o jumătate de milion de dolari, o sumă nu 
neapărat atipică pentru o crimă, dar nici exagerat de mare. 
Edie și Stuart nu erau bogaţi, dar aveau o casă în proprietate; 


16 Jack Kevorkian, medic american care a promovat conceptul de „sinucidere 
asistată”, pentru care a fost supranumit „Doctorul Moarte” (Dr. Death) 
(n.tr.) 


fiind situată în Carmel, destul de aproape de plajă, valora circa 
două milioane. Puteau să o ipotecheze. 

Harper primi vestea cu hotărâre, fără să zâmbească, stând 
perfect drept și fără să fie încordat. Dance realiză că nu era 
deloc stresat, în ciuda acestei piedici. li amintea de un criminal 
din Los Angeles, un J. Doe”. Unul dintre motivele pentru care 
se străduise atât de mult să demaște duplicitatea infractorului 
fusese faptul că o persoană atât de hotărâtă și de fermă nu lasă 
de obicei să se observe că minte și nu simte vreo îngrijorare 
atunci când o face în numele unei cauze. Asta îl definea și pe 
Robert Harper. 

Edie fu condusă înapoi la celulă, iar Stuart se ridică și se 
duse la funcţionar pentru a discuta despre cauţiune. 

Harper se îndreptă spre ușă, încheindu-și jacheta. Dance îl 
opri. 

— De ce faci asta? îl întrebă ea. 

El o privi cu răceală și nu îi răspunse. Ea continuă: 

— Ai fi putut să-i lași pe cei de la Monterey County să se 
ocupe de caz. De ce ai venit tocmai din San Francisco? Ce 
planuri ai? 

Vorbea suficient de tare cât să fie auzită și de reporterii din 
apropiere. 

Harper spuse cu indiferenţă: 

— Nu pot discuta cu tine această chestiune. 

— De ce mama mea? 

— Nu am nimic de comentat. 

Apoi ieși pe ușă, pentru a se opri imediat pe scările 
tribunalului, unde comentă evenimentele în faţa presei. 

Dance se întoarse pe banca incomodă, unde își aștepta 
părinţii. 

După zece minute, ajunse acolo și George Sheedy, însoţit de 
tatăl său. 

— A mers totul bine? îi întrebă ea. 

— Da, răspunse tatăl ei cu o voce pierdută. 

— În cât timp va ieși? 

Stuart se uită spre Sheedy, care spuse: 

— In zece minute, poate chiar mai repede. 


17 John Doe - nume atribuit unei persoane a cărei identitate reală nu este 
cunoscută sau care trebuie protejată în desfăşurarea unui proces sau în 
cadrul unei acţiuni juridice (n. red.) 


— Mulţumesc, răspunse el strângându-i avocatului mâna. 

Dance îi făcu lui Sheedy un semn de mulţumire, apoi 
avocatul le spuse că se întoarce la birou ca să înceapă cât mai 
repede să lucreze la planul apărării. 

După ce plecă, Dance îl întrebă pe tatăl său: 

— Ce au luat din casă, tată? 

— Nu știu. Vecinii mi-au spus că erau mai interesaţi de garaj. 
Hai să plecăm de-aici. Urăsc locul ăsta. 

leșiră pe hol. Câţiva reporteri o observară pe Dance și o 
abordară imediat. 

— Agent Dance, întrebă o femeie, vă deranjează faptul că 
mama dumneavoastră a fost arestată pentru crimă? 

Ca să vezi ce tehnici inventive de intervievare! Ar fi vrut să îi 
răspundă pe un ton sarcastic, dar își aminti regula numărul unu 
în relaţiile cu mass-media: trebuie să presupui mereu că orice 
vei spune va ajunge la știrile de la ora șase sau pe prima pagină 
a ziarelor de a doua zi. Ea zâmbi și răspunse: 

— Fără îndoială, e doar o neînțelegere. Mama mea e 
asistentă medicală de ani de zile. S-a dedicat întotdeauna 
salvării de vieţi omenești, nu luării acestora. 

— Ştiaţi că a semnat o petiție prin care îl susținea pe Jack 
Kevorkian și suicidul asistat? 

Nu, Dance nu știa. Și, se întrebă ea, cum de găsise presa 
astfel de informaţii atât de repede? Răspunse: 

— Va trebuie să o întrebaţi pe ea. Dar o petiție pentru 
schimbarea legii nu e același lucru cu încălcarea ei. 

În momentul acela, îi sună telefonul - era O'Neil. Se 
îndepărtă puţin ca să răspundă. 

— Michael, iese pe cauţiune, îi spuse ea. 

Urmă un moment de tăcere. 

— În regulă! Slavă Domnului! 

Dance își dădu seama că o sunase din alt motiv și că era ceva 
grav. 

— Ce este, Michael? 

— Au mai găsit o cruce. 

— O cruce în memoria cuiva sau cu o dată din viitor? 

— Cu data de azi. E identică cu prima. Cu crengi și cu același 
fir de florărie. 

Ea strânse din ochi disperată. „Nu se poate...” 

Apoi O'Neil adăugă: 


— Dar, ascultă, avem un martor. Cineva l-a văzut pe Travis 
când punea crucea acolo. Poate că a văzut încotro se îndrepta 
sau poate că a observat ceva care ne poate indica unde se 
ascunde. Il poţi interoga? 

O clipă de tăcere, apoi ea zise: 

— Ajung în zece minute. 

O'Neil îi spuse adresa și încheiară convorbirea. 

Dance se întoarse la tatăl său. 

— Tată, îmi pare rău, dar nu mai pot rămâne. 

El își întoarse chipul tulburat spre fiica sa. 

— Ce s-a întâmplat? 

— Au mai găsit o cruce. Se pare că băiatul va mai ataca pe 
cineva. Azi. Dar avem un martor. Şi va trebui să îl interoghez. 

— Sigur că da, zise el nesigur. 

Trăia un coșmar, aproape la fel de rău ca cel al mamei ei, și 
și-ar fi dorit ca fiica lui, cu experienţă și cu relaţii, să se afle 
prin preajmă. 

Dar ea nu putea uita imaginea lui Tammy Foster în 
portbagaj, cu apa care urma să o înghită. 

O obseda imaginea privirii lui Travis, întunecată și rece sub 
sprâncenele groase, urmărindu-l pe tatăl său de parcă ar fi fost 
un personaj din jocurile sale, înarmat cu un cuţit sau cu o sabie, 
gândindu-se dacă să treacă din lumea virtuală în cea reală, 
pentru a-l înjunghia pe bărbat. 

Trebuia să plece. Imediat. 

— Îmi pare rău, zise ea îmbrăţișându-și tatăl. 

— Mama ta va înţelege. A 

Dance alergă la mașină și porni motorul. În timp ce ieșea din 
parcare, se uită în oglinda retrovizoare și o văzu pe mama ei în 
ușă, privind-o cum pleacă. Ochii ei erau ficși, iar pe față nu i se 
citea nimic. 

Dance mută piciorul în dreptul frânei. Apoi apăsă din nou pe 
acceleraţie și porni semnalele luminoase. 

Mama ta va înțelege... 

„Nu va înţelege. Sigur nu va înţelege.” 


Capitolul 14 


Chiar și după atâţia ani petrecuţi acolo, Kathryn Dance nu se 
putea obişnui cu ceața din Peninsulă. Era precum un metamorf, 
un personaj din cărțile pe care le citea Wes. Uneori arăta ca 
niște funii care învăluiau pământul și treceau pe lângă tine, 
precum fantomele. Alteori se asemăna cu fumul care cobora în 
depresiuni și pe autostrăzi, acoperind totul. 

Cel mai adesea, era ca o pătură groasă de bumbac, care 
plutea la câţiva zeci de metri în aer, imitând norii și întunecând 
totul sub ea. 

Așa era ceața care-i învăluia azi. 


Bezna se adâncea pe măsură ce Dance conducea pe un drum 
naţional liniștit, ce făcea legătura între Carmel și Pacific Grove. 
Asculta Raguy and the Cavemen, o trupă nord-africană 
renumită pentru percuție. Peisajul era dominat de o pădure 
sălbatică, plină de pini, stejari, eucalipţi și arţari, toţi 
înconjurați de arbuști deși. Trecu printre mașinile de poliţie, 
ignorând reporterii și echipele de filmare. Dance se întrebă 
dacă veniseră pentru cruce sau din cauza mamei ei. 

Parcă, îi salută pe ofițerii din preajmă și i se alătură lui 
Michael O'Neil. Se  îndreptară împreună spre curba 
împrejmuită de poliţie, unde fusese descoperită cea de-a doua 
cruce. 

— Ce face mama ta? întrebă O'Neil. 

— Nu prea bine. 

Dance se simţea ușurată că venise și el. Emoţiile o copleșiră 
și rămase fără cuvinte preţ de o clipă, amintindu-și de mama ei 
în cătușe și de cearta cu asistentul social cu privire la copii. 

O'Neil nu se putu abţine și îi spuse cu un zâmbet: 

— Te-am văzut la televizor. 

— La televizor? 

— Cine era femeia aia care semăna cu Oprah? Mai aveai 
puţin și-o arestai. 

Dance oftă. 

— Au filmat și asta? 


— Păreai foarte... 

Işi căută cuvintele. 

— ... impozantă. 

— Avea de gând să ia copiii pentru a-i da în grija statului. 

O'Neil păru șocat. 

— E mâna lui Harper aici, zise Dance. Tactici! Și aproape că 
i-a ieșit. Ce i-aș fi făcut-o în cazul ăsta! Apoi adăugă: Sheedy se 
ocupă de caz. 

— George? Bun. Ai nevoie de cineva cu autoritate. 

— Ah, și Overby l-a lăsat pe Harper să intre la CBI ca să-mi 
citească dosarele. 

— Nu se poate! 

— Cred că voia să vadă dacă am ascuns dovezi sau am 
măsluit dosarele din cazul Juan Miliar. Overby mi-a spus că a 
căutat și prin dosarele de la biroul tău. 

— De la MESO? întrebă el, uimit peste măsură. 

Dance vedea furia lui ca pe un fulger în noapte. 

— Overby știa că Harper lucrează la cazul împotriva lui Edie? 

— Nu știu. Cel puţin trebuia să se întrebe ce căuta tipul ăsta 
din San Francisco prin dosarele noastre. „Evaluarea cazurilor” 
pe naiba! E ridicol! 

Furia ei ieși din nou la suprafaţă și fu nevoită să facă un efort 
uriaș pentru a și-o stăpâni. 

Se apropiară de locul de pe marginea drumului unde fusese 
lăsată crucea. Aceasta semăna cu precedenta: era făcută din 
crengi rupte, legate laolaltă cu fir de florărie, și avea atașată o 
bucată de carton pe care era scrisă data acelei zile. 

La bază se afla încă un buchet de trandafiri. 

Crucea fusese lăsată într-o zonă pustie, lângă un drum foarte 
prost asfaltat, la vreo doi kilometri de apă. Era o șosea mai 
puţin frecventată, care făcea legătura cu Autostrada 68. În mod 
ironic, era unul dintre drumurile care duceau spre noua 
autostradă, despre care Chilton scrisese pe blog. 

Pe marginea drumului, lângă cruce, se afla martorul, un om 
de afaceri în vârstă de circa patruzeci de ani. Probabil că se 
ocupa de imobiliare sau de asigurări, se gândi Dance. Era 
rotofei, iar burta lui trăgea cămașa albastră cu mult peste 
cureaua pantalonilor. Avea un început de calviţie, iar Dance 
observă că avea pistrui atât pe frunte, cât și pe chelie. Stătea 
lângă o Honda Accord nu tocmai nouă. 


Se apropiară de el, iar O'Neil spuse: 

— El este Ken Pfister. 

Ea îi strânse mâna. Adjunctul îi spuse că merge să 
supravegheze locul faptei, apoi traversă strada. 

— Spuneţi-mi ce aţi văzut mai exact, domnule Pfister. 

— Pe Travis. Travis Brigham. 

— Sunteţi sigur că era el? 

Bărbatul încuviinţă. 

— l-am văzut fotografia pe când navigam pe internet acum 
vreo jumătate de oră, la masă. Așa se face că l-am recunoscut. 

— Îmi puteţi descrie exact ce aţi văzut? îl întrebă ea. Și când? 

— Da. Era pe la ora unsprezece, de dimineaţă. Aveam o 
ședință în Carmel. Am o agenţie de asigurări, Allstate, adăugă 
el cu mândrie. 

„Deci am ghicit”, se gândi ea. 

— Am plecat pe la zece și patruzeci de minute și mă 
întorceam în Monterey. Am luat-o pe scurtătura asta. Va fi 
grozav când vor deschide noua autostradă, nu credeţi? 

Ea zâmbi indiferentă, fără entuziasm. 

— M-am oprit pe acea parte a drumului, arătă el într-o 
direcţie, ca să dau câteva telefoane. 

Zâmbi cu gura până la urechi. 

— Nu vorbesc la telefon în timp ce conduc. E o regulă de aur. 

Dance ridică o sprânceană, încurajându-l să continue. 

— M-am uitat prin parbriz și l-am văzut pe Travis mergând 
pe marginea drumului. Venea din direcţia aceea. Nu m-a văzut 
își cam târa picioarele. Parcă vorbea singur. 

— Cu ce era îmbrăcat? 

— Cu un hanorac din acela cu glugă, cum poartă tinerii. 

Ah, hanoracul... 

— Ce culoare avea? 

— Nu-mi amintesc. 

— Avea hanorac și pantaloni lungi? 

— Îmi pare rău. Nu i-am acordat prea multă atenţie. La 
momentul respectiv nu știam cine e, nu auzisem de treaba cu 
crucile. Dar mi-am dat seama că e ciudat și periculos. Căra 
crucea aia și avea cu el și un animal mort. 

— Un animal mort? 

Bărbatul aprobă din cap. 

— Da, o veveriţă sau o marmotă, ceva. Cu gâtul tăiat. 


Făcu un semn cu degetul în dreptul propriului gât. 

Dance nu suporta să audă despre atrocități comise împotriva 
animalelor. Cu toate acestea, spuse pe un ton calm: 

— Doar ce o omorâse? 

— Nu cred. Nu prea curgea sânge. 

— Bine. Apoi ce s-a întâmplat? 

— S-a uitat bine în jur și, cum n-a văzut pe nimeni, a deschis 
rucsacul... 

— Ah, avea un rucsac? 

— Exact. 

— Ce culoare? 

— Hmmm, negru. Sunt sigur că era negru. A scos din el o 
lopată, una mică. Din aceea pentru excursii. A săpat o groapă, 
apoi a pus crucea în ea. Apoi... E foarte ciudat. A început ceva 
ca un ritual. S-a învârtit de trei ori în jurul crucii și părea că 
recită ceva. 

— Recita? 

— Exact. Mormăia ceva. Nu am auzit ce. 

— Şi apoi? 

— A luat veverița și s-a învârtit de cinci ori în jurul crucii. 
Știu precis, fiindcă am numărat. Trei și cinci... Poate că cifrele 
reprezintă un mesaj, un indiciu. Poate că reușește cineva să-l 
descifreze. 

După nebunia cu romanul Codul lui Da Vinci, observă Dance, 
martorii făceau eforturi să-și „descifreze” observaţiile în loc să 
le relateze ca atare. 

— În fine, a deschis rucsacul din nou și a scos o piatră și un 
cuţit. A ascuţit lama cuţitului pe piatră. Apoi a ridicat cuțitul 
deasupra veveriţei. Am crezut că are de gând s-o taie, dar nu a 
făcut-o. Am văzut că buzele i se mișcau, apoi a înfășurat leșul 
într-o hârtie îngălbenită, ciudată, ca un pergament, și l-a pus 
din nou în rucsac. După care a mai spus ceva și s-a întors pe 
unde a venit. Sărea, știți, ca un animal. 

— Şi ce aţi făcut după aceea? 

— Am plecat și m-am dus la alte câteva ședințe. Apoi m-am 
întors la birou. Atunci am intrat pe internet și am văzut știrile 
despre băiat. l-am văzut fotografia. Am înțepenit de frică. Am 
sunat imediat la poliţie. 

Dance îi făcu semn lui O'Neil să li se alăture. 


— Michael, a fost foarte interesant. Domnul Pfister ne-a fost 
de mare ajutor. 

O'Neil îi făcu un semn de mulțumire din cap. 

— [i puteţi spune și domnului adjunct O'Neil ce aţi văzut? 

— Sigur. 

Pfister povesti din nou cum oprise el pe marginea drumului 
ca să dea telefoane. 

— Băiatul avea cu el un fel de animal mort. O veveriţă, așa 
părea. Mai întâi s-a învârtit de trei ori, fără leș. Apoi a pus 
crucea și s-a învârtit în jurul ei de alte cinci ori. Vorbea singur, 
într-o limbă necunoscută. 

— Şi apoi? 

— A înfășurat veverița într-o foaie de pergament și a ridicat 
cuțitul deasupra ei. Din nou a spus ceva într-o limbă ciudată. 
După care a plecat. 

— Interesant, spuse O'Neil. Ai dreptate, Kathryn. 

În momentul acela, Kathryn își scoase ochelarii cu rame roz 
și îi șterse. Apoi îi împachetă subtil și scoase o altă pereche de 
ochelari, cu rame mari, negre. 

O'Neil înţelese imediat că își punea ochelarii de prădător și 
făcu un pas în spate. Dance se apropie și mai mult de Pfister, 
depășind zona lui de confort. Observă imediat încordarea 
acestuia, simțindu-se ameninţat. 

Asta era și ideea. 

— Ken, știu că minţi. Și vreau să-mi spui acum adevărul. 

— Cum să mint? zise el, clipind șocat. 

— Uite așa! 

Pfister era destul de priceput la a spune minciuni, dar 
anumite comentarii și gesturi îl dăduseră de gol. Suspiciunile ei 
inițiale porniseră de la analiza conţinutului: era vorba despre 
ce spunea, nu despre cum o spunea. Unele dintre afirmaţiile lui 
erau cu totul exagerate. Susţinuse că nu știa cine este băiatul și 
că nu mai auzise de cazul Crucilor, dar el citea zilnic știrile on- 
line. Afirmase că Travis purta un hanorac cu glugă, fapt ce era 
menţionat de cel puţin câteva persoane pe blogul The Chilton 
Report; în schimb, susținea că nu își mai amintește ce culoare 
avea. Oamenii au tendinţa de a-și aminti mai degrabă nuanțele 
obiectelor de îmbrăcăminte decât forma acestora. 

Pfister făcuse și multe pauze în vorbire. Mincinoșii 
procedează astfel pentru a avea suficient timp ca să-și 


formuleze discursul înșelător. Și se folosise de cel puţin un 
„gest ilustrator” - degetul pus în dreptul gâtului. O persoană 
care minte folosește astfel de gesturi în mod involuntar, pentru 
a-și consolida afirmaţiile false. 

Toate acestea îi treziră suspiciuni lui Dance. Se folosise apoi 
de o tehnică rapidă de a-i testa sinceritatea: pentru a afla dacă 
o persoană minte, conducătorul interogatoriului îl roagă pe 
subiect să repete povestea de câteva ori. O persoană care 
spune adevărul poate edita puţin naraţiunea și își poate aminti 
lucruri de care uitase prima dată, dar cronologia evenimentelor 
rămâne mereu aceeași. Un mincinos, pe de altă parte, uită 
adesea succesiunea întâmplărilor din povestirea lui fictivă. Asta 
i se întâmplase și lui Pfister atunci când repetase naraţiunea 
pentru O'Neil: greșise momentul în care băiatul pusese crucea. 

Mai mult decât atât, martorii onești își pot aminti detalii noi 
la a doua povestire, dar nu își contrazic prima versiune. Iniţial, 
Pfister spusese că Travis șoptea ceva, iar el nu auzea cuvintele. 
A doua oară însă, versiunea includea partea în care el nu 
înțelegea cuvintele, care erau „ciudate”, fapt ce însemna că, de 
fapt, le auzise. 

Dance își dădu seama că, fără doar și poate, Pfister minţea. 

În alte condiţii, ar fi procedat mai subtil în timpul 
interogatoriului și l-ar fi păcălit pe martor să spună adevărul. 
Dar acesta era un bărbat cu o personalitate falsă (îl încadrase 
în categoria înșelătorilor sociali), a cărui atitudine deluzorie ar 
fi condus la un interogatoriu dificil, nesfârșit, pentru a 
descoperi adevărul. Nu avea timp de așa ceva. Apariţia celei 
de-a doua cruci, cu data acelei zile, însemna că Travis plănuia 
să atace exact atunci. 

— Deci, Ken, mai ai puţin și ajungi la închisoare. 

— Poftim? Nu! 

Dance nu se supăra dacă primea puţin ajutor - așa că Îi 
aruncă o privire lui O'Neil, care spuse: 

— Poţi fi sigur că da. Avem nevoie să auzim adevărul. 

— Vă rog, uitaţi... 

Dar nu le oferi nici de această dată informaţii viabile. 

— N-am minţit! Serios. V-am spus numai adevărul, spuse el. 

Asta nu însemna o asigurare că tot ce văzuse era real. De ce 
se credeau atât de deștepţi vinovaţii? Ea îl întrebă: 

— Ai fost martor la povestea pe care ne-ai relatat-o? 


Sub privirea ei insistentă, Pfister își mută ochii în altă 
direcție. Umerii i se lăsară. 

— Nu, dar e adevărat. Știu sigur! 

— Cum de știi sigur? îl întrebă ea. 

— Pentru că am citit. Cineva spunea că a făcut tot ce v-am 
spus. Pe un blog. The Chilton Report. 

Dance se uită spre O'Neil. Expresia lui o reflecta pe a ei. 

— De ce ai minţit? îl întrebă ea. 

Bărbatul ridică braţele. 

— Voiam să pun lumea în gardă. M-am gândit că oamenii ar 
trebui să fie mai precauţi, mai ales când criminalul acesta 
umblă nestingherit. Ar trebui să ia măsuri de siguranţă, mai cu 
seamă în ceea ce-i privește pe copii. Trebuie să avem mare 
grijă de copii, doar știți asta. 

Dance observă gestul lui făcut din mână și remarcă cum 
ridicase tonul. Deja recunoștea gesturile care indicau falsitatea. 

— Ken? Nu avem timp de așa ceva. 

O'Neil scoase cătușele. 

— Nu, nu... Eu... Își plecă privirea, cedând complet: Am luat 
niște decizii proaste în materie de afaceri. Trebuie să plătesc 
împrumuturile și nu am cu ce. Așa că... 

Oftă. 

— Așa că ai minţit ca să faci pe eroul. Să-ţi faci puţină 
reclamă. 

Pe faţa lui O'Neil se citea dezgustul în timp ce privea spre 
echipele de filmare, ţinute la distanţă de poliţie, la vreo 
cincizeci de metri distanţă. 

Pfister începu să protesteze, apoi lăsă mâna jos. 

— Da, îmi pare rău. 

O'Neil notă ceva în caietul său. 

— Va trebui să discut cu procurorul despre asta. 

— Vă rog, îmi pare rău... 

— Deci nu l-ai văzut deloc, dar știai că cineva a lăsat o cruce 
și știai despre cine e vorba. 

— Bine, aveam o vagă idee. Adică da, știam. 

— De ce ai așteptat atâtea ore ca să ne spui? se răsti el. 

— Îmi... îmi era teamă. Poate că încă mai era pe aici. 

O'Neil îl întrebă pe un ton grav, ameninţător: 

— Şi nu ţi-a trecut prin cap că poveștile tale fanteziste despre 
sacrificiile de animale ne-ar putea induce în eroare? 


— Credeam că știaţi deja lucrurile astea. Poveștile erau 
acolo, pe blog. Trebuie să fie adevărate, nu? 

Dance răspunse, răbdătoare: 

— Bine, Ken, ia-o de la început. 

— Sigur, orice doriţi. 

— Chiar ai avut o ședință? 

— Da, doamnă. 

Intrase atât de bine în ultimul stadiu al răspunsului 
emoţional în timpul interogatoriului - acceptare și mărturisire 
încât aproape că o pufni râsul. Era întruchiparea cooperării. 

— Și apoi ce s-a întâmplat? 

— În regulă, conduceam și am oprit aici, pe marginea 
drumului. 

Arătă cu emfază spre picioarele lui. 

— Când am luat curba, nu era aici nicio cruce. Am dat câteva 
telefoane, apoi am întors și m-am îndreptat către intersecţie. 
Am așteptat să mă încadrez și m-am uitat de-a lungul drumului. 
Și a apărut dintr-odată. 

Arătă din nou, de data asta către cruce. 

— Pe el nu l-am văzut. Treaba aia cu hanoracul cu glugă? Am 
citit-o pe blog. Tot ce pot să vă spun e că nua trecut nimeni pe 
marginea drumului, așa că trebuie să fi ieșit din pădure. Și da, 
știam despre ce e vorba. Crucea... Și-am făcut pe mine de frică. 
Criminalul trecuse pe lângă mine! 

Urmă un râs sec. 

— N-aveti idee cât de repede am încuiat portierele... N-am 
dat niciodată dovadă de curaj. Nu semăn deloc cu tatăl meu. El 
a fost pompier, voluntar chiar. 

I se întâmpla adesea lui Dance - cel mai important aspect al 
interogatoriului și al intervievării era să fie un bun ascultător, 
care să nu judece, ci doar să asculte cu atenţie sporită. Își 
exersa zilnic această abilitate, iar martorii, dar și suspecţii, 
aveau tendinţa de a căuta în ea un psiholog. Sărmanul Ken 
Pfister ajunsese să i se destăinuie. 

Dar avea să fie nevoit să se întindă pe o altă canapea. Nu era 
treaba ei să-l ajute să-și înfrunte demonii. 

O'Neil privea spre copaci. Ofițerii cercetau marginea 
drumului, așa cum le indicase Pfister iniţial. 

— Am face bine să căutăm în pădure, zise O'Neil. 

li aruncă lui Pfister o privire amenințătoare. 


— Măcar cu asta să ne fie de folos, adăugă el. 

Chemă câţiva ofițeri care să meargă cu el și o luă înainte, 
spre pădure. 

— Dar mașinile pe care le-ai așteptat să treacă? îl întrebă 
Dance pe Pfister. Crezi că șoferul ar fi putut observa ceva? 

— Nu știu, poate, dacă Travis ar mai fi fost acolo. Cred că 
mai degrabă l-ar fi observat ei. 

— Ai remarcat numărul de înmatriculare, marca mașinii? 

— Nu, dar era de culoare închisă. Era o dubă sau o 
camionetă. Am reţinut că era o mașină oficială. 

— Oficială? 

— Da, scria „federal!” în spate. 

— De la ce organizaţie? 

— Nu am văzut. Sincer. 

Asta chiar le-ar fi putut fi de folos. Ar fi putut lua legătura cu 
toate agenţiile din California care avuseseră mașini în acea 
zonă. 

— În regulă. 

Ken era în al nouălea cer auzindu-se apreciat. 

— Bine. Momentan, ești liber să pleci, Ken. Dar ţine minte că 
există o plângere pe numele tău. 

— Da, sigur, sigur... Uitaţi ce e, îmi pare extrem de rău. N- 
am vrut să cauzez probleme. 

O luă apoi repede la picior. 

Traversând drumul pentru a i se alătura lui O'Neil și echipei 
sale, care cercetau împrejurimile, Dance îl privi pe pateticul om 
de afaceri urcând în mașina lui ponosită. 

Poveștile erau acolo, pe blog. Trebuie să fie adevărate, nu? 


Ar fi vrut să moară. Se ruga în tăcere, se ruga să i se 
îndeplinească rugile. Gazul o asfixia. Începea să-și piardă 
vederea. O înțepau plămânii, iar ochii și nasul i se inflamaseră. 

Durerea... 

Cel mai mult o îngrozea gândul la ceea ce se întâmpla cu ea, 
la cât de desfigurată avea să rămână din cauza chimicalelor. 

Nu mai gândea limpede. Nu își amintea cum o târâse Travis 
pe scări. Își revenise abia acolo, în pivniţa întunecată a tatălui 
ei, legată cu lanţuri de o ţeavă. Avea gura acoperită cu bandă 
adezivă și o durea gâtul din cauză că aproape o strangulase. 


Și se îneca din cauza substanţei chimice pe care el o turnase 
pe podea și care îi ardea ochii, nasul, gâtul. 

Se îneca... 

Încercă să strige, dar era complet inutil, căci banda îi 
acoperea faţa. În plus, nu avea cine să o audă. Familia ei nu era 
acasă și ei aveau să se întoarcă mult mai târziu. 

Durerea... 

Innebunită, încercă să lovească cu piciorul ţeava de cupru - 
poate reușea să o smulgă din perete. Dar metalul nu ceda. 

„Vreau să mor!” se gândi ea cu disperare. 

Kelley înţelese ce făcuse Travis Brigham. Ar fi putut să o 
stranguleze și ar fi murit în câteva minute. Sau să o împuște. 
Dar asta n-ar fi fost de ajuns pentru el. Nu, fraierul și perversul 
se răzbuna pe ea distrugându-i înfățișarea. 

Gazul avea să îi topească genele și sprâncenele, să îi distrugă 
pielea, probabil că avea să își piardă și părul. Nu voia să o 
omoare, nu, voia să o transforme într-un monstru. 

Puștiul tocilar, cu faţa lui plină de acnee, fraierul, perversul... 
Voia să o facă și pe ea la fel. 

„Omoară-mă, Travis. De ce nu m-ai omorât pur și simplu?” 

Işi aminti de mască. De asta o lăsase acolo. Ca o ameninţare 
a ceea ce avea să devină ea în urma expunerii la gazul toxic. 

Lăsă capul în jos, mâinile la fel... Se sprijini de perete. 

„Vreau să mor...” 

Începu să inspire precipitat, cu nasul tot mai iritat. Totul din 
jur începu să se piardă în ceaţă. Dispăreau încet și durerea, și 
gândurile, asfixierea, usturimea ochilor, lacrimile... 

Se pierdea... Se întuneca. 

Apoi inspiră mai adânc, tot mai adânc... 

Inhala otrava... 

„Da, funcţionează! Mulţumesc”, își zise. 

Durerea se atenua, iar îngrijorarea dispărea... 

Un sentiment plăcut de ușurare o învălui subtil, iar ultimul ei 
gând înainte ca totul să se întunece fu că avea să scape pentru 
totdeauna de temeri. 


Stând pe marginea drumului, lângă cruce, Dance tresări 
când își auzi telefonul sunând. Nu mai avea melodia din filmul 
de desene animate pusă de copiii ei, ci revenise la soneria de 
bază. Se uită la numărul apelantului. 


— TJ... 

— Şefa... O altă cruce? Doar ce-am auzit. 

— Da, cu data de azi. 

— Dumnezeule! Azi? 

— Da. Ce-ai aflat? 

— Sunt la Bagel Express. În mod bizar, nimeni nu știe nimic 
despre Travis. Mi-au spus că venea la muncă, dar nu era foarte 
sociabil. Nu prea vorbea, pleca pur și simplu. Mai discuta cu 
unul dintre puşti despre jocurile pe computer. Dar atât. Şi 
nimeni nu știe unde s-ar fi putut duce. Șeful lui mi-a spus că l- 
ar fi concediat oricum. De când cu postările de pe blog, a 
început să primească și el amenințări. I-a scăzut profitul. 
Clienţilor le este frică să mai intre în magazin. 

— Bine, întoarce-te la birou. Vreau să suni la toate agenţiile 
de stat care au trimis de dimineaţă mașini în această zonă. Nu 
am vreo marcă sau un număr. E vorba probabil de o mașină de 
culoare închisă, dar tu caută orice. 

Îi relată apoi ce-i povestise Pfister. 

— Întreabă la Parcuri, Transporturi, Pescărie, Mediu, orice-ţi 
trece prin cap. Şi află dacă Travis are telefon mobil și, dacă da, 
de la ce companie. Vezi dacă îl pot găsi. Am vrut să fac asta mai 
devreme. 

Închise telefonul, apoi o sună pe mama ei. Cum nu răspunse, 
își sună tatăl. 

— Katie... zise el imediat 

— E bine? 

— Da. Suntem acasă, dar ne facem bagajele. 

— Poftim?! 

Stuart îi explică: 

— Ştii protestatarii de la spital? Au aflat unde locuim. 
Pichetează în faţa casei. 

— Nu se poate! spuse Dance furioasă. 

El îi răspunse trist: 

— A fost interesant să îi văd pe vecinii care plecau la serviciu 
uitându-se la grămada de oameni aflaţi în faţa casei noastre cu 
pancarte care te numesc criminal. Unul dintre postere era chiar 
inteligent conceput. Scria pe el „Dansul! morţii”. Trebuie să 
recunoști că e isteţ! 

— Of, tată... 

— Cineva a lipit o imagine cu lisus pe cruce pe ușa de la 
intrare. Cred că o învinovăţesc pe Edie și pentru asta. 

— Pot să aranjez să vă mutaţi sub anonimat într-o cameră de 
la hanul unde cazăm de obicei martorii. 

— George Sheedy ne-a făcut rost deja de o cameră sub un 
nume fals, spuse Stuart. Nu știu ce părere ai tu, draga mea, dar 
cred că mamei tale i-ar face mare plăcere să vadă copiii. E 
îngrijorată că s-au speriat atunci când a intrat poliţia în spital. 

— E o idee minunată. Îi iau de la Martine și îi aduc la voi. 
Când vă cazaţi? 

— În douăzeci de minute. 

El îi spuse apoi adresa. 

— Pot să vorbesc cu ea? 

— Vorbește la telefon cu Betsey, draga mea. O să vorbești cu 
ea atunci când aduci copiii. O să vină și Sheedy pentru a 
discuta despre caz. 

Închise telefonul exact când O'Neil se întorcea din pădure. 
Ea îl întrebă: 

— Ai găsit ceva? 

— Câteva urme care nu ne ajută cu nimic, un mic indiciu - un 
fir de material gri ca acela pe care l-am găsit mai devreme - și 
puţină hârtie maronie. Un fulg de ovăz sau o firimitură, ceva... 
Poate proveni de la o gogoașă, mă gândesc. Peter așteaptă să o 
proceseze. O să primim rezultatul cât se poate de repede. 

— Asta ne va folosi în timpul procesului împotriva lui. Acum 
ne trebuie ceva care să ne indice unde se ascunde. 

Și mai era și cealaltă întrebare: pe cine urma să atace acum? 
Dance își scoase telefonul pentru a-l suna pe Jon Boling, dar 
acesta îi sună în mână. Zâmbi ușor: ce coincidență! Numele lui 
Boling apăru pe ecran. 

— Jon, răspunse ea. 

Însă când auzi ce avea de spus, zâmbetul îi pieri subit. 


Capitolul 15 


Kathryn Dance cobori din mașina de poliție în faţa casei lui 
Kelley Morgan. 

Echipa de la criminalistică din Monterey era deja acolo, 
împreună cu vreo douăsprezece mașini de la poliţia federală și 
locală. 

Erau prezenţi și mulţi reporteri, care întrebau de Travis 
Brigham. De ce nu-l arestaseră încă cei de la CBI, MESO sau de 
la poliţia din Monterey? Cât de greu era să găsești un puști de 
șaptesprezece ani, care umbla ziua în amiaza mare îmbrăcat 
precum atacatorii de la Columbine sau Virginia Tech? Care 
avea cu el cuțite și macete, care sacrifica animale în ritualuri 
bizare și lăsa cruci pe marginea autostrăzilor? 


E foarte activ în domeniul jocurilor pe computer. Tinerii care 
se pricep la așa ceva învaţă tehnici de luptă și de eschivare 
foarte sofisticate. 


Dance îi ignoră pe toţi și își văzu de drum, trecând pe sub 
banda poliţiei. Ajunse la una dintre ambulanţe, cea mai 
apropiată de casă. Un tânăr medic zelos, cu părul negru dat pe 
spate, ieși pe ușa din spate. O închise și bătu apoi în caroserie. 
Mașina pătrățoasă, în care se aflau Kelley, mama și fratele ei, 
porni în grabă spre secţia de urgenţă. 

Dance li se alătură lui Michael O'Neil și tehnicianului. 

— Cum se simte? 

— Încă e inconștientă și respiră cu ajutorul aparatelor. Ridică 
din umeri și adăugă: Nu reacţionează. Aşteptăm să vedem ce se 
întâmplă. 

Simplul fapt că o găsiseră în viaţă pe Kelley era un miracol. 

Și totul i se datora lui Jonathan Boling. Când auzise că fusese 
găsită o nouă cruce, profesorul începuse cu frenezie căutarea 
celor care postaseră comentarii acide la adresa lui Travis în 
The Chilton Report, încercând să facă o corelaţie între 
pseudonimele autorilor și informaţiile de pe site-urile de 
socializare sau alte surse. Comparase până și gramatica, 


alegerea cuvintelor și stilurile de ortografiere din comentariile 
de pe Report cu acelea din site-urile de socializare și cu 
comentariile din albumele de clasă, pentru a-i identifica pe 
postatorii anonimi. Își implicase până și studenţii. Reuşiseră să 
găsească vreo douăsprezece nume de persoane din acea zonă 
care postaseră comentarii critice la adresa lui Travis. 

Cu o jumătate de oră în urmă, o sunase pe Dance pentru a-i 
comunica lista. Ea le ordonase imediat lui TJ, lui Rey Carraneo 
și marelui Al Stemple să înceapă să îi sune pe toţi și să îi 
avertizeze că ar putea fi în pericol. Unul dintre autorii 
comentariilor, BellaKelley - pseudonimul lui Kelley Morgan -, 
nu era de găsit. Mama ei spusese că trebuia să iasă cu câţiva 
prieteni, dar nu mai ajunsese. 

Stemple se dusese imediat la ea acasă cu o echipă de 
intervenţie. 

Dance îl privea acum, stând pe scările din faţa casei. 
Bărbatul masiv, ras în cap, de vreo patruzeci de ani, era ca un 
cowboy la CBI. Își cunoștea bine atuurile, adora misiunile de 
intervenţie și era taciturn, cu excepţia momentelor în care 
povestea despre pescuit și vânătoare (motiv pentru care nu 
prea avea ce împărţi cu Dance). Trupul masiv al lui Stemple se 
sprijinea de balustrada verandei și Dance observă că respira 
oxigen printr-o mască legată de un tub verde. 

Tehnicianul făcu un semn către Stemple și spuse: 

— O să-și revină. Şi-a bifat fapta bună pe anul ăsta. Travis o 
legase pe Kelley de o ţeavă de apă. Ala rupt-o cu mâinile goale. 
Problema e că i-a luat zece minute s-o facă, așa că a inhalat 
mult gaz toxic. 

— Te simţi bine, Al? îi strigă Dance. 

Stemple îi răspunse ceva prin mască. Părea mai degrabă 
plictisit. Dance citi și o oarecare iritare în ochii lui, datorată 
probabil faptului că nu apucase să îl împuște pe atacator. 

Tehnicianul le spuse lui O'Neil și lui Dance: 

— Trebuie să vă mai spun ceva: Kelley a mai fost conștientă 
cam un minut după ce am ajuns la ea. Ne-a spus că Travis avea 
o armă. 

— O armă? E înarmat? 

Dance și O'Neil schimbară o privire îngrijorată. 

— Asta ne-a spus. După care a leșinat. Nu a mai zis nimic 
altceva. 


Un adolescent instabil cu o armă de foc! Nimic nu putea fi 
mai rău de atât, se gândi Dance. 

O'Neil îi informă despre armă pe cei de la MESO, care, la 
rândul lor, aveau să transmită știrea tuturor ofițerilor implicaţi 
în căutarea lui Travis. 

— Ce fel de gaz era? îl întrebă Dance pe tehnician în timp ce 
urcau în mașină. 

— Nu suntem siguri. Dar cu siguranţă era toxic. 

Echipa de la criminalistică examina cu atenţie locul faptei, în 
căutare de probe, în timp ce o altă echipă cerceta cartierul, în 
căutare de martori. 

Toţi locuitorii zonei erau îngrijoraţi; erau cu toţii solidari. Dar 
erau și complet îngroziţi; nicio informaţie nu le era de folos. 

Poate că însă nu existau martori. Urmele de bicicletă din 
canionul din spatele casei fetei le dădeau de înţeles că pe acolo 
se strecurase băiatul pentru a o ataca. 

Un ofiţer de la criminalistică veni spre ei ţinând în mână, 
într-o pungă de probe din plastic transparent, un obiect care se 
dovedi a fi o mască ciudată. 

— Ce naiba mai e și aia? întrebă O'Neil. 

— Era legată de un copac aflat în faţa ferestrei dormitorului 
ei, cu faţa spre ea. 

Masca era confecționată din papier mâche, fiind colorată în 
alb și gri. Din craniu ieșeau niște coarne ascuţite; avea ochii 
imenși și negri. Buzele subţiri, însângerate, erau cusute una de 
alta. 

— Ca s-o bage în sperieţi, sărmana fată! Imaginează-ţi că te- 
ai uita pe fereastră și ai vedea asta, zise Dance simțind cum o 
trec fiorii. 

O'Neil răspunse la telefon, iar Dance îl sună pe Boling. 

— Jon! 

— Cum se simte fata? o întrebă profesorul cu nerăbdare. 

— E în comă. Nu știm dacă își va reveni. Dar măcar i-am 
salvat viaţa... tu i-ai salvat viaţa. Mulţumesc. 

— A ajutat și Rey. Și studenţii mei. 

— Să știi că vorbesc serios. Nu știu cum să-ţi mulțumesc. 

— Aţi mai aflat ceva de Travis? 

— Oarecum. 

Se gândi să nu-i mai spună despre masca ciudată. În timp ce 
vorbeau, auzi un apel în așteptare. 


— Trebuie să închid, zise ea. Mai caută nume, Jon. 

— Mă ocup imediat, spuse el. 

Zâmbi și închise, apoi răspunse pe cealaltă linie: 

— TJ. 

— Cum se simte fata? 

— Nu ştim. Nu prea bine. Ce ai aflat? 

— N-am prea avut noroc, şefa. Vreo optsprezece camionete, 
dube, SUV-uri sau maşini ale firmelor de stat au fost în zonă în 
dimineața asta. Numai că cele pe care le-am găsit eu nu au 
trecut pe lângă locul în care a fost lăsată crucea. Cât despre 
telefonul lui Travis... Cei de la compania de telefonie spun că a 
scos bateria. Sau a distrus-o. Nu îl pot urmări. 

— Mulţumesc. Mai am câteva lucruri de rezolvat. Atacatorul 
a lăsat aici o mască. 

— O mască? Ce fel, de schi? 

— Nu, una specifică ceremonialelor, se pare. O să-i rog pe cei 
de la criminalistică să pună o poză pe internet înainte de a o 
duce la Salinas. Vezi dacă îi descoperi sursa. Și anunţă pe toată 
lumea: băiatul e înarmat. 

— Ok, șefa... E din ce în ce mai bine. 

— Vreau să știu dacă s-au raportat arme furate în district. Și 
află dacă tatăl lui sau rudele lor au arme înregistrate. Caută în 
baza de date. Poate reușim să identificăm arma. 

— Sigur... Ah, voiam să te întreb ceva. Am auzit de mama ta. 

Vocea tânărului deveni și mai serioasă când adăugă: 

— Pot să te ajut cu ceva? 

— Nu, mulţumesc, TJ. Află de mască și de armă. 

După ce închise telefonul, Dance privi cu atenţie masca, 
întrebându-se dacă toate acele zvonuri erau adevărate. Era 
Travis implicat în vreo sectă religioasă? Ea fusese sceptică în 
legătură cu cele scrise pe blog - dar dacă greșise că nu le 
acordase importanţă? 

T] o sună înapoi în doar câteva minute. Nu fusese raportat 
niciun furt de armă în ultimele două săptămâni. Căutase și în 
baza de date federală a armelor de foc. Statul California 
permitea libera cumpărare a pistoalelor, însă orice vânzare 
trebuia efectuată de un dealer autorizat și înregistrată. Robert 
Brigham, tatăl lui Travis, avea un revolver Colt de calibrul 38 
mm. 


După ce închise telefonul, Dance îl văzu pe O'Neil privind în 
gol. Se duse la el și îl întrebă: 

— Michael, ce s-a întâmplat? 

— Trebuie să mă întorc la birou. A intervenit ceva urgent în 
legătură cu un alt caz. 

— Treaba cu Securitatea Naţională? întrebă ea, referindu-se 
la cazul containerului indonezian. 

El încuviinţă din cap. 

— Trebuie să mă ocup de asta imediat. Te sun de îndată ce 
aflu mai multe. 

Expresia lui era foarte serioasă. 

— Bine. Multă baftă. 

El făcu o grimasă, apoi se întoarse și porni în grabă spre 
mașină. 

Pe Dance o cuprinse îngrijorarea. Se simţi deodată stingheră 
văzându-l plecând. Ce putea fi atât de urgent? Şi de ce, se 
întrebă ea cu tristețe, de ce fusese necesar să intervină ceva 
exact atunci când avea cea mai mare nevoie de el? 

Îl sună pe Rey Carraneo. 

— Rey, îţi mulţumesc pentru ajutor! Ai reușit să afli ceva la 
Game Shed? 

— Păi... nu a fost acolo aseară. A minţit, așa cum bănuiseși 
tu. Însă dacă ne referim la prieteni... nu prea socializează cu 
oamenii pe-acolo. Se duce doar să se joace și apoi pleacă. 

— Nu îl acoperă cineva? 

— Nu mi-au lăsat impresia asta. 

Dance îi spuse tânărului agent să vină acasă la Kelley 
Morgan. 

— Sigur. 

— Ah, Rey, încă ceva. 

— Da, doamnă. 

— Vreau să aduci aici ceva de la depozitul nostru de la sediu. 

— Sigur. Ce anume? 

— Veste antiglonţ. Pentru amândoi. 


În timp ce se apropia de casa familiei Brigham împreună cu 
Carraneo, Kathryn Dance își șterse mâna de pantalonii negri. 
Atinse în treacăt corpul pistolului ei Glock. 

„Nu vreau să-l folosesc, se gândi ea. Nu împotriva unui 
băiat.” 


Era puţin probabil ca Travis să se afle acolo; MESO 
supraveghea casa încă de când băiatul dispăruse de la 
gogoșărie. Cu toate astea însă, s-ar fi putut strecura înăuntru. 
lar Dance se gândea că, dacă urma să aibă loc un schimb de 
focuri, ar fi obligată să tragă și ea. Raționamentul era unul 
simplu: avea să omoare o altă ființă umană pentru copiii ei. Nu 
i-ar fi lăsat să crească fără niciun părinte. 

Echipamentul de protecţie o incomoda, dar o făcea să se 
simtă ceva mai încrezătoare. Se strădui să nu mai atingă în 
permanenţă materialul Velcro. 

Urmaţi de doi polițiști, pășiră pe veranda ponosită, ferindu-se 
pe cât posibil de ferestre. Mașina familiei era parcată pe aleea 
din faţă, la fel ca și camioneta de serviciu, în care se aflau 
ghivece de stejar verde și trandafiri. 

Ea le explică în șoaptă lui Carraneo și celorlalţi doi ofițeri 
despre fratele mai mic al lui Travis, Sammy. 

— E masiv și instabil, dar nu cred că poate fi periculos. 
Folosiţi arme neletale dacă e cazul. 

— Da, doamnă. 

Carraneo era calm, dar excesiv de prudent. 

Îi trimise pe polițiști în spatele casei, în timp ce agenţii CBI 
străjuiau ușa de la intrare. 

— Hai să-i dăm drumul. 

Dance ciocăni în ușa fragilă. 

— Biroul de Investigaţii, strigă ea. Avem mandat. Deschideţi 
ușa, vă rugăm. Mai bătu apoi încă o dată: Biroul de Investigaţii. 
Deschideţi! 

Mâinile rămaseră pe lângă arme. 

După o clipă ce păru să dureze cât o eternitate, exact când se 
pregătea să bată din nou, ușa se deschise și fură întâmpinați de 
Sonia Brigham, având un aer foarte mirat. Se vedea că 
plânsese. 

— Doamnă Brigham, Travis este acasă? 

— Eu... 

— Vă rog, Travis este acasă? E foarte important să ne spuneţi 
asta. 

— Nu, vă asigur că nu. 

— Avem un mandat pentru a-i ridica lucrurile personale. 

Dance îi întinse documentul, apoi intră. Observă că ușile de 
la camerele celor doi băieţi erau deschise. Nu îl văzu pe Sammy 


și se uită în camera lui, unde observă pe birou câteva planșe 
întocmite minuţios, acoperite cu desene de mână. Se întrebă 
dacă nu cumva încerca să compună o revistă proprie de benzi 
desenate sau poate o manga. 

— Fiul dumneavoastră, Sammy, este acasă? 

— E afară, la joacă. E la iaz. Vă rog, știți ceva despre Travis? 
L-a văzut cineva? 

În bucătărie se auzi podeaua scârțâind. Dance duse mâna 
imediat în dreptul armei. 

În ușa bucătăriei apăru Bob Brigham. Ținea în mână o halbă 
de bere. 

— Iar v-aţi întors, mormăi el. Cu... 

Vocea i se pierdu și smulse mandatul din mâna soției sale, 
prefăcându-se că-l citește. 

Îl privi pe Rey Carraneo de parcă ar fi fost un chelner. 

Dance îl întrebă: 

— Ştiţi ceva despre Travis? 

Privirea i se plimba în toate direcţiile, cercetând cu atenţie 
casa. 

— Nu, dar nu e vina noastră că face ce face. 

— Dar n-a făcut nimic! spuse Sonia iritată. 

— Mă tem că fata care a fost atacată azi l-a recunoscut, zise 
Dance. 

Sonia vru să protesteze, apoi renunţă și încercă fără succes 
să-și reţină lacrimile. 

Dance și Carraneo verificară cu atenţie toată casa, ceea ce 
nu dură foarte mult. Nu părea ca băiatul să fi trecut recent pe 
acolo. 

— Știm că aveţi un pistol, domnule Brigham. Puteţi verifica 
dacă mai este acasă? 

El miji ochii, de parcă ar fi analizat ce repercusiuni ar fi avut 
acest lucru. 

— Îl păstrez într-un seif. 

Era ceea ce prevedea legea statului California pentru casele 
în care locuiau copii sub optsprezece ani. 

— E încărcat? 

— Îhî, zise el părând deja în defensivă. Lucrăm mult la 
spaţiile verzi din zona Salinas. Ştiţi cum e cu bandele acolo... 

— Puteţi verifica dacă pistolul mai este la locul lui? 


— Nu mi-ar fi luat el arma! N-ar îndrăzni una ca asta. Ar 
mânca o bătaie soră cu moartea. 

— Totuși, puteţi verifica, vă rog? 

Bărbatul o privi dispreţuitor, apoi ieși afară. Dance îi făcu un 
semn lui Carraneo să îl urmeze. 

Ea aruncă o privire spre unul dintre pereţi și observă câteva 
fotografii cu familia. O surprinse imaginea Soniei Brigham, 
mult mai fericită și mai tânără, stând în spatele unei tarabe 
într-un parc de distracţii din Monterey. Era suplă și frumoasă. 
Poate că avusese o mică afacere înainte să se mărite. Poate că 
acolo îl cunoscuse pe Brigham. 

Femeia o întrebă: 

— Cum se simte fata aceea? Cea care a fost atacată? 

— Nu știm. 

O podidiră lacrimile. 

— Ştiu că mai are probleme. Se mai enervează uneori... Dar 
trebuie să fie o greșeală. Sunt sigură! 

„Unul dintre cele mai de neclintit răspunsuri la o situație 
dificilă este negarea, își spuse Dance. Dură ca oţelul.” 

Tatăl lui Travis, însoţit de tânărul agent, se întoarse în 
sufragerie. Pe chipul îmbujorat al lui Bob Brigham se citea 
îngrijorarea. 

— Pistolul a dispărut. 

Dance oftă. 

— Sigur nu l-aţi pus în altă parte? 

El clătină din cap și evită să o privească în ochi pe Sonia. 

Ea spuse timid: 

— La ce bun să ai o armă? 

El o ignoră. 

— Travis avea în copilărie anumite locuri în care se ducea? 
întrebă Dance. 

— Nu, răspunse tatăl lui. Mereu dispărea pe undeva. Dar de 
unde puteam eu să știu unde se duce? 

— Dar prietenii lui? 

Brigham îi spuse răstit: 

— Nu are niciun prieten. E mereu pe internet. Pe computerul 
ăla al lui... 

— Tot timpul, repetă încet soţia lui. Tot timpul. 


— Vă rog să ne sunati dacă încearcă să ia legătura cu voi. Nu 
încercaţi să îl convingeţi să se predea, nu îi luaţi arma. 
Chemaţi-ne pe noi. E spre binele lui. 

— Sigur, spuse ea. Așa vom face. 

— O să facă ce îi zic. Exact ce-i zic eu, zise tatăl lui. 

— Bob... 

— Gura! 

— Acum îi vom cerceta camera, spuse Dance. 

— Să le permitem? întrebă Sonia arătând spre mandat. 

— Pot să ia ce dracu vor. Să ia orice i-ar putea ajuta să-l 
găsească, înainte să ne mai provoace și alte necazuri. 

Brigham își aprinse o ţigară și aruncă băţul de chibrit în 
scrumieră, lăsând în aer o dâră de fum. Sonia se posomori, 
observând că rămăsese singura susținătoare a fiului ei. 

Dance își scoase staţia de la șold și îi contactă pe polițiștii de 
afară. Unul dintre ei răspunse și o anunţă că reușiseră să 
găsească ceva. Apoi intră în casă; în mâna acoperită cu o 
mănușă chirurgicală ţinea o cutie din metal, care fusese spartă. 

— Am găsit-o în tufișurile din spatele casei. Împreună cu 
asta. 

Era o cutie goală de cartușe Remington de calibrul 38. 

— Astea sunt! Sunt ale mele, mormăi tatăl. 

În cameră se lăsă o liniște sinistră. 

Agenţii intrară apoi în camera lui Travis. Dance își puse 
mănușile și i se adresă lui Carraneo: 

— Vreau să văd dacă pot găsi ceva despre prietenii lui, 
adrese sau locuri în care s-ar fi putut duce. 

Începură să caute prin mormanele de obiecte din camera de 
adolescent a lui Travis: haine, reviste de benzi desenate, DVD- 
uri, manga-uri, anime-uri, componente de computer, caiete și 
blocuri de desen. Ea observă că nu prea avea muzică și niciun 
obiect sportiv. 

Clipi când își aruncă ochii asupra unuia dintre caiete. Băiatul 
făcuse o schiţă a măștii pe care o găsiseră în faţa ferestrei lui 
Kelley Morgan. 

Până și micul desen era înfricoșător. 

Ascunse într-un sertar, se aflau o grămadă de cosmetice 
împotriva acneei și cărți cu remedii, diete și medicamente; erau 
până și cărți despre exfolierea pielii pentru înlăturarea 
urmelor. Deși Travis nu avea o problemă atât de gravă precum 


alți adolescenţi, probabil că o considera motivul din cauza 
căruia nu era altceva decât un proscris. 

Dance își continuă căutarea. Sub pat găsi un seif - era 
încuiat, dar își aminti că văzuse o cheie într-unul dintre 
sertarele de la birou. Reuși să deschidă cutia. Se aștepta să 
găsească acolo droguri sau materiale pornografice, dar fu 
surprinsă să descopere un teanc de bani. 

Carraneo, care se uita peste umărul ei, fu la fel de șocat. 

Erau acolo cam patru mii de dolari. Bancnotele erau noi și 
puse în ordine, de parcă tocmai ar fi fost scoase de la 
bancomat, și nu primite de la clienţi pentru droguri. Dance 
puse cutia alături de restul probelor. Nu numai că nu voia să îi 
finanţeze lui Travis evadarea, dar era absolut sigură că tatăl lui 
ar fi șterpelit imediat banii dacă i-ar fi găsit. 

— Am descoperit și astea, îi spuse Carraneo. 

Tinea în mână câteva fotografii, majoritatea instantanee, cu 
fete de la școală, făcute în jurul liceului Louis Stevenson. Nu 
erau obscene și nu le surprindea pe fete în ipostaze indecente, 
în vestiare sau în băi. 

Dance ieși din cameră și o întrebă pe Sonia: 

— Ştiţi cumva cine sunt aceste fete? 

Niciunul dintre părinţi nu le cunoștea. 

Ea își îndreptă din nou atenţia asupra fotografiilor. Își dădu 
seama că o mai văzuse pe una dintre fete, într-o știre despre 
accidentul din 9 iunie. Era Caitlin Gardner, fata care 
supravieţuise. Fotografia era una obișnuită: fata era surprinsă 
din profil, cu un zâmbet blând pe față. Dance întoarse cartonul 
subţire și lucios și văzu pe partea cealaltă o imagine parțială cu 
o echipă de sport. Travis decupase poza dintr-un album școlar. 

Oare îi ceruse lui Caitlin o fotografie și aceasta îl refuzase? 
Sau fusese prea timid ca să-i ceară? 

Agenţii mai căutară încă o jumătate de oră, dar nu găsiră 
nimic care să le indice unde s-ar fi putut afla Travis - niciun 
număr de telefon, nicio adresă de e-mail sau nume ale unor 
prieteni. Nu avea nicio agendă sau vreun calendar. 

Dance ar fi vrut să vadă ce conţinea laptopul băiatului. Îl 
deschise - era în starea de „hibernare”, iar ecranul se aprinse 
imediat. Nu fu surprinsă când i se ceru o parolă. Îl întrebă pe 
tatăl băiatului: 

— Aveţi idee care ar putea fi parola? 


— De parcă ne-ar spune nouă! zise el arătând spre computer. 
Vedeţi, asta e, de fapt, problema. De aici a pornit totul, de la 
jocurile astea! Atâta violenţă! Impușcă oameni și îi înjunghie, 
fac tot felul de porcării. 

Sonia își pierdu răbdarea. 

— Bine, interveni ea, și tu te jucai de-a soldaţii când erai 
tânăr, știu sigur. Toţi băieţii se joacă astfel. Asta nu înseamnă 
că devin criminali. 

— Erau alte vremuri pe-atunci, bombăni el. Era un mediu mai 
bun, mai sănătos. Noi ne jucam doar de-a ucigașii de indieni și 
de vietnamezi. Nu omoram oameni normali! 

Dance și Carraneo se îndreptară spre ușă, ducând în braţe 
laptopul, caietele, cutia și sute de pagini scoase la imprimantă. 

— V-a trecut vreodată prin cap că... zise Sonia. 

Dance se opri și se întoarse. 

— Chiar dacă le-a atacat pe fetele acelea, poate că nu a fost 
vina lui. Toate acele lucruri îngrozitoare pe care le-au spus 
despre el l-au împins să o facă. Ele l-au atacat pe el cu acele 
cuvinte pline de ură. Iar puiul meu nu a spus niciodată nimic de 
rău despre ele. 

Se strădui să-și oprească lacrimile. 

— Ele adevărata victimă. 


Capitolul 16 


În drum spre Salinas, nu departe de pista de curse Laguna 
Seca, Kathryn Dance opri brusc mașina - un Ford fără 
însemnele poliţiei - în faţa unui muncitor din construcţii având 
în mână un indicator STOP. Două buldozere mari traversau 
autostrada în faţa ei, împrăștiind în aer un praf roșiatic. 

Vorbea la telefon cu adjunctul David Reinhold, tânărul care 
le adusese, ei și lui Boling, computerul lui Tammy. Rey 
Carraneo plecase grăbit spre biroul de criminalistică MESO din 
Salinas și dusese acolo computerul Dell al lui Travis, pentru a 
intra la probe. 

— L-am înregistrat, îi spuse Reinhold. Am căutat atât 
amprente, cât și alte urme. Ah, probabil că nu era necesar, 
doamnă Dance, dar am căutat și urme de explozibil. 

Computerele conţineau uneori bombe ascunse, însă nu cu rol 
de arme letale, ci pentru a distruge informaţiile 
compromiţătoare pe care le-ar fi conţinut. 

— Ai procedat foarte bine. _ 

Ofiţerul dădea dovadă de iniţiativă. Işi aminti ochii lui 
albaștri, ageri, și viteza cu care luase decizia de a scoate 
bateria de la computerul lui Tammy. 

— Unele dintre amprente îi aparţin lui Travis, spuse tânărul 
ofițer. Dar mai sunt și altele. Le-am verificat pe toate. Câteva 
zeci de amprente sunt ale lui Samuel Brigham. 

— Fratele băiatului. 

— Exact. Şi alte câteva, pe care nu le-am găsit în baza de 
date. Vă pot spune doar că sunt mari, ceea ce înseamnă că 
provin probabil de la un bărbat. 

Dance se întrebă dacă nu cumva tatăl băiatului încercase să 
îl deschidă. 

Reinhold adăugă: 

— Pot încerca să sparg parola, dacă doriţi. Am făcut niște 
cursuri. 

— Mulţumesc mult, dar se va ocupa de asta Jonathan Boling, 
profesorul pe care l-ai cunoscut în birou la mine. 

— Desigur, doamnă Dance. Cum doriţi. Unde sunteţi? 


— Eu am ieșit, dar îl poţi trimite la CBI. Roagă-l pe agentul 
Scanlon să îl ia în custodie. 

— Mă ocup imediat. 

Kathryn închise telefonul și privi în jur nerăbdătoare, 
așteptând ca muncitorul să îi permită să treacă. O surprinse 
faptul că excavaseră toată zona și zeci de camioane și de 
buldozere scormoneau pământul. Trecuse pe acolo cu doar o 
săptămână în urmă și lucrările nu începuseră încă. 

Acesta era importantul proiect despre care Chilton scrisese 
pe blogul lui - scurtătura către Autostrada 101 - în threadul 
Cărarea galbenă, ceea ce sugera aurul. Ea se întrebă dacă nu 
cumva exista cineva care făcea un profit ilegal de pe urma 
acestui proiect. 

Observă că echipamentul folosit în zonă aparținea companiei 
Clint Avery Constructions, una dintre cele mai mari companii 
din Peninsulă. 

Muncitorii erau bărbaţi corpolenţi, care lucrau asudând din 
greu. Majoritatea erau caucazieni, ceea ce era ciudat, pentru 
că, de obicei, munca de acest gen era făcută în Peninsulă de 
hispanici. 

Unul dintre ei se uită la ea cu un aer serios, recunoscând 
mașina neinscripţionată, dar nu făcu niciun efort special pentru 
a-i facilita accesul. 

Într-un final, când se hotărî, îi făcu semn să treacă, privind-o 
cu atenţie, după cum i se păru ei. 

Lăsă în urmă lucrările de pe drum și parcurse autostrada, 
apoi intră pe câteva străduţe lăturalnice, până când ajunse la 
Central Coast College, unde începuse sesiunea de vară. Un elev 
i-o arătă pe Caitlin Gardner, care stătea la o măsuţă de picnic 
alături de alte câteva fete, care o înconjurau ca și cum ar fi 
protejat-o. Caitlin era o blondă drăguță, cu părul prins într-o 
coadă. Purta o pereche de cercei mari, rotunzi, aleși cu gust. 
Semăna cu majoritatea adolescentelor de acolo. 

După ce plecase de la soţii Brigham, Dance sunase la familia 
Gardner și aflase de la mama lui Caitlin că fata făcea niște 
cursuri de vară pentru credite la liceul Robert Louis Stevenson, 
unde - peste câteva luni - avea să intre în clasa a 12-a. 

Dance observă că privirea lui Caitlin, deși concentrată în altă 
direcţie, se îndreptă imediat spre ea. Neștiind cine este și 
crezând că poate fi doar vreun alt reporter, începu să își 


strângă cărțile. Două dintre fete îi urmăriră privirea tulburată 
și se ridicară simultan, pentru a o ajuta pe Caitlin să scape. 

Apoi observară echipamentul și arma lui Dance și deveniră 
atente, oprindu-se. 

— Caitlin, strigă Dance. 

Fata se opri. Dance se apropie și îi arătă legitimaţia, apoi se 
prezentă. 

— Aș vrea să vorbesc putin cu tine. 

— E foarte obosită, spuse una dintre prietenele ei. 

— Şi supărată. 

Dance zâmbi, apoi îi spuse lui Caitlin: 

— Sunt sigură că așa este. Dar trebuie neapărat să discutăm. 
Dacă nu te superi... 

— Nici măcar n-ar trebui să fie la școală, spuse o altă fată. 
Dar face aceste cursuri din respect pentru Trish și Vanessa. 

— Foarte bine. 

Dance se întrebă cum anume cinsteai morţii dacă te duceai la 
școală. Căile enigmatice ale adolescenților... 

Prima prietenă spuse răspicat: 

— Deci Caitlin e super, super... 

Dance se întoarse spre bruneta cu părul răvășit și cu o 
personalitate atât de fragilă și îi spuse: 

— Vorbeam cu Caitlin. 

Fata rămase mută. Caitlin spuse încet: 

— Bine... 

— Vino cu mine, îi spuse Dance pe un ton liniștitor. 

Caitlin o urmă și se așezară la o altă masă de pe iarbă. Fata 
își strânse geanta la piept și se uită în jur îngrijorată. Își legăna 
piciorul și se trăgea de lobul urechii. Părea speriată de moarte, 
mai speriată decât Tammy. Dance încercă să o liniștească. 

— Deci, mergi la școala de vară... 

— Da, și eu, și prietenele mele. E mai bine decât să lucrăm 
sau să stăm acasă. 

Ultima parte fu spusă pe un ton din care reieșea că părinţii 
nu erau tocmai ușor de răbdat. 

— Ce studiezi? 

— Chimie și biologie. 

— Ce mod minunat de a-ţi strica vara! 

Pe fată o pufni râsul. 

— Nu e chiar așa de rău. Mă pricep la științe. 


— Vrei să dai la medicină? 

— Sper. 

— Unde? 

— Ah, încă nu știu. Probabil la Berkeley. Văd eu mai apoi. 

— Am locuit și eu acolo. E un oraș superb. 

— Da? Ce aţi studiat? 

Dance zâmbi și spuse: 

— Muzica. 

De fapt, nu făcuse niciun curs la acea universitate din 
California. Fusese muzician ambulant, umblând cu chitara în 
mână și cântând pe bani pe străzile din Berkeley (pe foarte 
puţini bani, în cazul ei). 

— Și... cum suporţi toate astea? 

Privirea fetei se înceţoșă. Spuse fără vlagă: 

— Nu prea bine. Adică, e groaznic. În primul rând, a fost 
treaba cu accidentul. Apoi, ceea ce au păţit Tammy și Kelley... e 
îngrozitor. Cum se mai simte Kelley? 

— Nu știm încă. E tot în comă. 

Una dintre prietenele ei, care auzise discuţia, strigă spre ele: 

— Travis a cumpărat gazul acela toxic de pe internet. De la 
neonaziști sau ceva de genul ăsta. 

Adevăr sau zvon? 

— Caitlin, a reușit să fugă, spuse Dance. Se ascunde pe 
undeva și trebuie să îl găsim înainte să mai facă rău cuiva. Cât 
de bine vă cunoșteaţi? 

— Nu prea bine. Am fost împreună la câteva cursuri. Ne mai 
întâlneam pe holuri. Dar atât. 

Deodată fu cuprinsă de panică și privirea îi alunecă spre 
tufișurile din apropiere. Un băiat se strecura printre arbuști. Se 
uită în jur, își recuperă mingea de fotbal și se întoarse apoi 
printre tufișuri la terenul din apropiere. 

— Lui Travis îi cam plăcea de tine, nu-i așa? 

— Nu! spuse ea. 

Dar Dance își dădu seama că fata credea de fapt exact 
contrariul. Era evident din tonul ascuţit al vocii ei - unul dintre 
puţinii indicatori ai unei afirmaţii mincinoase, dinainte de a fi 
stabilit tonul de bază iniţial. 

— Chiar deloc? 

— Poate că da. Dar mulţi băieţi... Ştii cum e. 


Ochii ei o măsurară din cap până în picioare pe Dance, vrând 
parcă să spună că și pe ea o plăcuseră băieţii. Chiar dacă asta 
se întâmplase cu ceva vreme în urmă. 

— Vorbeai cu el? 

— Uneori, despre teme. Dar atât. 

— "Ţi-a spus vreodată pe unde îi place să umble? 

— Nu prea. Nimic anume. Mi-a spus că există niște locuri 
frumoase unde îi place să se ducă. Mai ales pe lângă apă. 
Tărmul îi amintește de câteva locuri din jocul de pe calculator. 

Aflase ceva important: că îi plăcea oceanul. Poate că se 
ascundea într-unul dintre parcurile de pe faleză. Poate în Point 
Lobos. Ar fi putut supravieţui lejer în acea climă temperată, cu 
un simplu sac de dormit impermeabil. 

— Are prieteni la care ar putea sta? 

— Serios, nu îl cunosc atât de bine. Dar nu am văzut să aibă 
prieteni, cum sunt eu cu fetele mele... Era mereu pe internet. E 
deștept de felul lui. Dar nu se prea ocupa de școală. Chiar și la 
prânz sau în orele de studiu, stătea afară cu computerul și, 
dacă prindea semnal, naviga pe internet. 

— TȚi-e frică de el, Caitlin? 

— Normal, spuse ea, ca și cum ar fi fost ceva evident. 

— Dar nu ai scris nimic rău despre el pe The Chilton Report 
sau pe alte site-uri de socializare, nu? 

— Nu. 

Totuși, de ce era fata atât de supărată? Dance nu își putea da 
seama ce simte, dar emoţiile ei erau de natură extremă. Era 
mai mult decât frică. 

— De ce nu ai postat nimic despre el? 

— Fiindcă nu vreau să mă bag în așa ceva. Sunt numai 
porcării. 

— Pentru că îţi pare rău pentru el. 

— Da. 

Caitlin freca agitată unul dintre cei patru cercei din urechea 
stângă. 

— Pentru că... 

— Ce? E 

Fata era extrem de tulburată. Incordată la maximum. 
Lacrimile îi împăienjeniră ochii. Șopti: 

— Pentru că tot ce s-a întâmplat e din vina mea. 

— Ce vrei să spui? 


— Accidentul. A fost din vina mea. 

— Continuă, Caitlin. 

— Ştii, era un tip la petrecere... Îmi plăcea de el. Mike 
D'Angelo. 

— La petrecere? 

— Da. Și el mă ignora complet. Umbla cu o altă fată, Brianna, 
o mângâia pe spate și toate alea. Chiar în faţa mea. Voiam să-l 
fac gelos, așa că m-am dus la Travis și am stat cu el. l-am dat 
cheile de la mașină de față cu Mike și i-am zis să mă ducă 
acasă. l-am zis că aș vrea să le lăsăm acasă pe Trish și pe 
Vanessa și noi să mai stăm. 

— Şi credeai că astfel l-ai putea face gelos pe Mike? 

Ea aprobă din cap, plângând. 

— Am fost atât de proastă! Dar se purta ca dracu, flirta cu 
Brianna! 

Umerii i se încordară, tensionați. 

— N-ar fi trebuit să o fac. Dar mă rănise profund. Dacă nu aș 
fi făcut asta, nu s-ar fi întâmplat nimic. 

Acum înțelegea Dance de ce condusese Travis în seara 
aceea. Doar ca să îl facă gelos pe un alt băiat. 

Explicaţia fetei era punctul de plecare al unui nou scenariu. 
Poate că, pe drumul de întoarcere, Travis își dăduse seama că 
fata se folosise de el sau poate că se enervase pentru că ea îl 
plăcea pe Mike. Oare provocase intenţionat accidentul? Crima 
și suicidul - gesturi impulsive - nu erau cu totul neobișnuite 
când venea vorba de dragostea adolescentină. 

— Așa că sigur e supărat pe mine. 

— O să pun un ofiţer să stea de pază în faţa casei tale. 

— Serios? 

— Sigur. Doar ce aţi început cursurile de vară, nu? Nu ai 
teste de dat? 

— Nu, doar ce am început. 

— Nu vrei să te duci acasă? 

— Crezi că ar trebui să fac asta? 

— Da. Și rămâi acolo până îl găsim. 

Dance notă adresa fetei. 

— Dacă îți mai amintești ceva în legătură cu locul în care s-ar 
putea afla, te rog anunţă-mă! 

— Sigur. 


Fata luă cartea de vizită a lui Dance. Porniră împreună spre 
echipa ei. 


În urechile ei pluteau acordurile seducătoare ale flautului lui 
Jorge Cumbo, alături de trupa sud-americană Urubamba. 
Muzica o liniștea, așa că Dance opri cu o oarecare părere de 
rău în parcarea spitalului Monterey Bay. Apoi parcă și închise 
muzica. 

Numărul protestatarilor se redusese la jumătate. Reverendul 
Fisk și bodyguardul lui roșcat păreau să lipsească. Probabil că 
încercau să o găsească pe mama ei. 

Dance intră în spital. Câteva asistente și câţiva medici îi 
ieșiră în întâmpinare pentru a-și exprima părerea de rău. Două 
dintre asistente izbucniră în plâns când o văzură pe fiica 
colegei lor. 

Ea cobori la biroul șefului pazei. Camera era goală. Se uită 
de-a lungul holului, spre secţia de terapie intensivă. Porni în 
direcţia aceea și intră pe ușă. 

Clipi nervos când se întoarse spre sala în care murise Juan 
Miliar. Era sigilată cu banda galbenă a poliţiei. Pe ușă scria: Nu 
intrați. Locul crimei. Era mâna lui Harper, se gândi ea 
nervoasă. O idioţenie. Existau doar cinci săli de terapie 
intensivă, dintre care trei erau ocupate, iar procurorul sigilase 
una dintre cele libere. Dacă se mai internau doi pacienţi? In 
plus, se gândi ea, crima avusese loc în urmă cu o lună, iar de 
atunci sala mai fusese ocupată și de alţi pacienţi, fără a mai 
pune la socoteală faptul că era dezinfectată cu religiozitate de 
echipa de curăţenie. Era imposibil să mai fie găsită vreo urmă 
de probă. 

Emfază și relaţii publice... 

Porni spre ieșire. Aproape că se ciocni în drum cu fratele lui 
Juan Miliar, Julio, bărbatul care o atacase cu o lună în urmă. 
Bărbatul, îmbrăcat într-un costum închis la culoare, se apropie 
de ea, fixând-o cu privirea. Avea în mână un teanc de hârtii, 
care păreau să atârne greu; se uită cu atenţie la Dance, de la 
doar câţiva metri distanţă. 

Ea se încordă și făcu un pas înapoi, pentru a avea timp la o 
adică să scoată spray-ul paralizant sau cătușele. Dacă avea să o 
atace din nou, trebuia să fie pregătită să se apere. Apoi își 
imagină cum ar fi interpretat mass-media știrea că fiica femeii 


suspecte pentru uciderea din milă îl atacase pe fratele victimei 
eutanasiate. 

Însă Julio nu făcu decât să o privească cu interes, fără furie 
sau ură, ci mai degrabă amuzat de faptul că o întâlnise acolo 
tocmai pe ea. Li șopti: 

— Mama ta... cum a putut să facă una ca asta? 

Vorbele păreau să fi fost învăţate pe dinafară, de parcă doar 
ar fi așteptat ocazia să le repete. 

Dance dădu să îi răspundă, dar Julio nu aștepta un răspuns. 
Se îndreptă încet spre ieșirea din spate. 

Atât. 

Fără cuvinte grele, fără ameninţări, fără violenţă. 

Cum a putut să facă una ca asta? 

Cu inima bătându-i nebunește în urma întâlnirii tulburătoare, 
Dance își aminti că mama ei îi spusese că Julio trecuse pe la 
spital și mai devreme. Se întrebă de ce se întorsese. 

Aruncând o ultimă privire spre banda poliţiei, ieși de la 
terapie intensivă și se îndreptă spre biroul șefului pazei. 

— Ah, agent Dance, spuse Henry Bascomb clipind. 

Ea îi zâmbi în semn de salut. 

— Au sigilat sala? 

— Ai fost acolo? o întrebă el. 

Dance observă imediat încordarea din vocea și din postura 
bărbatului; se vedea lesne că este stresat din cale-afară. Era 
agitat și reacționa rapid. „Oare ce-o mai fi și asta?” se întrebă 
Dance. 

— E sigilată? repetă ea. 

— Da, doamnă. 

Doamnă? Pe Dance aproape că o pufni râsul auzind această 
adresare oficială. Cu doar câteva luni în urmă, ea, O'Neil, 
Bascomb și alți câţiva ofiţeri băuseră bere și mâncaseră 
quesadillas împreună la Fishermans Wharf. Se hotări să dea 
cărţile pe faţă: 

— Uite ce e, n-am prea mult timp la dispoziţie. E vorba de 
cazul mamei mele. 

— Ce mai face? o întrebă el. A 

Dance se gândi că nici ea nu știa mai multe decât el. li spuse: 

— Nu prea bine. 

— Transmite-i toate cele bune din partea mea. 


— Așa voi face. Acum aș vrea să văd lista angajaţilor și 
registrele de la recepţie din ziua în care a murit Juan Miliar. 

— Sigur. 

Însă nici el nu credea asta, fiindcă imediat adăugă: 

— Doar că nu se poate. 

— De ce, Henry? 

— Mi s-a spus să nu îţi permit să vezi nimic. Niciun 
document. Nu avem voie nici măcar să vorbim cu tine. 

— Cine a spus asta? 

— Comitetul, încercă Bascomb să explice. 

— Și mai cine? continuă Dance fără a-l slăbi. 

— Păi, domnul Harper, procurorul. A dat ordine comitetului. 
Şi directorului. 

— Dar sunt informaţii publice. Avocatul apărării are dreptul 
să le studieze. 

— Ah, da, știu asta. Dar a spus că numai așa aveţi voie să le 
luaţi. 

— Nu vreau să le iau, Henry. Vreau doar să mă uit peste ele. 

Nu era ilegal să răsfoiești acele materiale, care nu ar fi 
schimbat cu nimic dezvoltarea cazului, întrucât informaţiile din 
registru și din condică ar fi ieșit oricum la iveală. 

Pe chipul lui Bascomb se citea o frustrare copleșitoare. 

— Înţeleg. Dar chiar nu pot. Nu fără citaţie. 

Harper vorbise cu șeful pazei dintr-un singur motiv: acela de 
a o intimida pe Dance, împreună cu familia ei. 

— Îmi pare rău, spuse el pe un ton sfios. 

— Nu, stai liniștit, Henry. Ţi-a dat cumva și vreun motiv? 

— Nu. 

Răspunsese mult prea repede, remarcă Dance, și în plus 
observă că omul își ferea privirea, ceea ce nu se încadra în 
comportamentul lui de bază. 

— Ce a spus, Henry? 

O clipă de tăcere. Ea se apropie de el, iar bărbatul își plecă 
privirea. 

— A spus că... a spus că nu are încredere în tine. Și că nu te 
place. 

Dance se strădui să nu zâmbească. 

— Păi... atunci cred că e bine. E ultima persoană din lume 
care aș vrea să mă placă. 


Era ora 17.00. 

Aflată încă la spital, Dance sună la birou și află că nu se mai 
înregistraseră progrese în cazul Travis Brigham. 

Poliția Rutieră și Biroul Șerifului organizaseră o urmărire 
generală și se concentrau pe locaţiile și pe sursele de informaţii 
tradiţionale folosite pentru căutarea unui fugar minor: școala 
acestuia și mallul. Faptul că mijloacele lui de transport se 
limitau doar la o bicicletă le era oarecum de ajutor, cel puţin în 
teorie, însă nu fusese văzut până atunci. 

Rey Carraneo nu aflase nimic din scrijeliturile incoerente și 
din desenele lui Travis, dar încă se străduia să găsească indicii 
cu privire la locul în care s-ar fi putut afla tânărul. T] încerca să 
descopere sursa măștii și suna toate potenţialele victime de pe 
blog. După ce aflase de la Caitlin că lui Travis îi plăcea ţărmul, 
Dance îl însărcinase pe T] și cu responsabilitatea de a anunţa 
departamentele care se ocupau de parcuri cum că băiatul s-ar fi 
putut ascunde în cele câteva hectare de teren din zonă. 

— Bine, şefa, spuse el precaut. 

Nu era obosit, ci doar la fel de descurajat ca și ea. 

Apoi Kathryn îl sună pe Jon Boling. 

— Am primit laptopul băiatului, zise el. Mi l-a adus agentul 
acela, Reinhold. E foarte priceput în ale computerelor. 

— Da, nu duce lipsă de iniţiativă. O să ajungă departe. Ai 
descoperit ceva? 

— Nu. Travis e deștept. Nu se bazează pe o simplă parolă. 
Are niște programe de criptare a informaţiei care i-au blocat 
hard-drive-ul. Nu știu dacă îl putem decripta, dar am sunat un 
asociat de la școală. Dacă există cineva care poate face asta, 
atunci aceia sunt ei. 

„Hmmm, se gândi Dance. Cât de neutru sună asociat și ei.” 
Pentru Dance, asta însemna doar o absolventă superbă, 
probabil blondă și suplă. 

Boling îi explică într-un discurs tehnic că se iniţiase un atac 
asupra criptării, printr-un supercomputer de la Universitatea 
California-Santa Cruz. 

— Acest program ar putea decripta hardul într-o oră... 

— Serios? zise ea entuziasmată. 

— Sau, după cum voiam să adaug, în următoarele două ore 
sau... două milenii. Depinde. 


Dance îi mulțumi și îi spuse să meargă acasă - era târziu. El 
păru dezamăgit și, după ce îi spuse că nu avea niciun plan 
pentru seara aceea, o anunţă că va continua să caute numele 
cititorilor blogului care ar fi putut fi în pericol. 

Ea luă apoi copiii de la Martine și merseră împreună la 
motelul unde se ascundeau părinţii ei. 

În timp ce conducea, își aminti de incidentele din perioada în 
care murise tânărul Juan Miliar și cărora, dacă era să fie 
sinceră, nu prea le acordase atenţie la momentul respectiv. 
Operaţiunea de căutare îi acaparase tot timpul: Daniel Pell, 
liderul sectei, criminalul și manipulatorul, alături de partenera 
sa, la fel de periculoasă, rămăseseră în zona Peninsulei după 
evadare, pentru a urmări și a ucide și alte persoane. Dance și 
O'Neil îi urmăriseră fără încetare, iar moartea lui Juan Miliar 
nu o preocupase atât de mult. O afectase doar pentru că jucase 
și ea un rol în acest incident, chiar dacă unul nesemnificativ. 

Dacă ar fi știut că mama ei urma să fie implicată în acest caz, 
poate că l-ar fi tratat cu mai multă atenţie. 

După zece minute, Dance opri pe aleea de pietriș din faţa 
hanului. 

— Super! spuse Maggie sărind de pe scaun și cercetând 
împrejurimile. 

— Da, mișto. 

Wes nu era atât de entuziasmat. Cabana pitorească, ce făcea 
parte din luxosul han Carmel, era una dintre cele douăsprezece 
astfel de structuri, separate de clădirea principală. 

— Au și piscină! strigă Maggie. Vreau să înot în ea! 

— Îmi pare rău, dar am uitat costumele de baie. 

Dance fu pe punctul de a sugera să meargă cu Edie și cu 
Stuart la cumpărături, apoi își aminti brusc că mama ei nu avea 
voie să iasă în public atâta timp cât reverendul Fisk și 
prădătorii lui le dădeau târcoale. 

— O să le aduc mâine, zise ea. Și, uite, Wes, au și teren de 
tenis. Poţi să joci cu bunicul. 

— Bine. 

leșiră din mașină, iar Dance le luă bagajele; le făcuse mai 
devreme, întrucât copiii aveau să rămână cu părinţii ei peste 
noapte. 

Urmară o potecă străjuită de viță-de-vie și diverse plante 
pitice. 


— Care e a lor? întrebă Maggie ţopăind pe alee. 

Dance îi arătă clădirea și fata se repezi înainte. Apăsă 
soneria și, o clipă mai târziu, când tocmai ajunseseră și Wes cu 
Dance, ușa se deschise și Edie le zâmbi nepoților săi, invitându- 
i înăuntru. 

— Bunico! strigă Maggie. Ce super e aici! 

— E foarte frumos, într-adevăr. Intraţi. 

Edie îi zâmbi lui Dance, care încercă să îi analizeze gestul, 
însă expresia ei oferea tot atâtea informaţii cât o pagină goală. 

Stuart îi îmbrăţișă pe copii. 

— Bunico, te simţi bine? o întrebă Wes. 

— Minunat. Ce fac Martine și Steve? 

— Bine, spuse băiatul. 

— Eu și gemenii am construit un munte din perne, cu tot cu 
peșteri, spuse Maggie. 

— Va trebui să îmi povestești despre asta... 

Dance observă că părinţii ei aveau un vizitator. Distinsul 
avocat al apărării, George Sheedy, se ridică și păși înainte, 
strângându-i mâna lui Dance și salutându-i pe toţi cu vocea lui 
baritonală. În livingul apartamentului, pe măsuţa de cafea, era 
deschisă o servietă, în care erau înghesuite teancuri de pagini 
scoase la imprimantă și carneţele galbene. Avocatul îi salută și 
pe copii. Era amabil, însă Dance remarcă din atitudinea și din 
expresia lui că întrerupseseră o conversaţie serioasă. Wes îl 
privi suspicios pe Sheedy. 

După ce primiră dulciuri de la Edie, copiii ieșiră afară, pe 
terenul de joacă. 

— Stai lângă sora ta, îi spuse Dance lui Wes. 

— Bine, haide, îi zise băiatul lui Maggie, apoi cei doi copii, cu 
sucurile și cu prăjiturile în braţe, ieșiră pe ușă. 

Dance se uită pe fereastră, care dădea spre terenul dejoacă. 
Piscina era împrejmuită și închisă cu o poartă. Nu voia să riște 
nimic când venea vorba de siguranţa copiilor. 

Edie și Stuart se întoarseră pe canapea. Pe o masă joasă se 
aflau trei cești de cafea aproape neatinse. Probabil că mama ei 
le pregătise din obișnuinţă atunci când ajunsese Sheedy. 

Avocatul se interesă de cazul lui Travis Brigham și întrebă 
despre căutarea acestuia. 

Dance îi răspunse evaziv, deși nu ar fi putut oricum să îi 
ofere prea multe informaţii. 


— Şi fata, Kelley Morgan? 

— Se pare că nu și-a recăpătat cunoștința. 

Stuart clătină din cap. Subiectul crucilor fu lăsat deoparte, 
iar Sheedy se uită spre Edie și Stuart și ridică o sprânceană. 
Tatăl lui Dance spuse: 

— Poţi să-i spui. Totul. 

Sheedy explică: 

— Începem să punem cap la cap diverse elemente, pentru a 
înţelege care ar putea fi planul lui Harper. E un tip conservator 
și foarte religios și a semnat petiția împotriva legii Moarte și 
demnitate. 

Această propunere apărea adesea în atenţia opiniei publice 
din California; era un statut asemănător celui din Oregon, care 
le permitea medicilor să-i asiste pe cei care doreau să-și pună 
capăt zilelor. Ca și în cazul avortului, era un subiect 
controversat, iar între susţinători și opozanți se duceau lupte 
crâncene. În momentul acela, în California, dacă cineva ajuta o 
persoană să se sinucidă, acţiunea acestuia era considerată o 
infracțiune. 

— Așa că vrea să o dea ca exemplu pe Edie. Cazul nu este 
despre sinuciderea asistată. Mama ta mi-a spus că Juan era 
într-o stare mult prea gravă ca să-și administreze singur 
substanțele. Dar Harper ar vrea să fie transmis mesajul că 
oricine ajută la comiterea unui suicid va răspunde penal. Ce 
vrea să spună de fapt e că procurorii vor analiza fiecare caz cu 
maximă atenţie. Un pas greșit și medicii vor plăti - sau oricine 
altcineva care va ajuta un sinucigaș. Vor plăti din greu. 

Apoi i se adresă lui Dance, iar vocea sa distinsă avea un ton 
grav: 

— Asta înseamnă că nu-l interesează să cadă la o înţelegere. 
Vrea să se ajungă la proces și să se implice într-un concurs 
guvernat de emfază și de relaţii publice. In cazul de faţă, din 
moment ce persoana vinovată chiar l-a ucis pe Juan, se va 
ajunge la crimă. 

— Cu premeditare, spuse Dance. 

Ştia Codul penal ca pe Tatăl Nostru. 

Sheedy aprobă din cap. 

— E cu premeditare, iar Millar era ofițer de poliţie. 

— Dar nu în circumstanţe speciale, spuse Dance uitându-se 
la chipul palid al mamei sale. Circumstanţele speciale ar 


permite pedeapsa capitală. Doar că, pentru aplicarea acestei 
pedepse, Millar ar fi trebuit să fie în timpul serviciului în 
momentul în care a fost ucis. 

Dar Sheedy spuse dispreţuitor: 

— În mod uimitor, s-a gândit până și la asta. 

— Cum e posibil așa ceva? întrebă Dance agitată. 

— Pentru că, oficial, Millar nu a ieșit din tură. 

— Şi s-ar lega de asemenea detalii? întrebă Dance 
dezgustată. 

— Harper e nebun? bombăni Stuart. 

— Nu, e foarte ferm și cazuist. Ceea ce e mult mai rău decât 
dacă ar fi fost nebun. Ar face mai multe furori cu pedeapsa 
capitală. Și asta vrea. Dar nu te îngrijora. Nu are cum să te 
acuze de crimă în circumstanţe speciale, îi spuse el lui Edie. 
Dar cred că de aici va porni. 

Cu toate astea, și crima cu premeditare era absolut 
terifiantă. Ar fi însemnat douăzeci și cinci de ani de închisoare 
pentru Edie. 

Avocatul continuă: 

— În ceea ce privește apărarea noastră, nu ne putem baza pe 
justificare, greșeală sau legitimă apărare. Faptul că a pus capăt 
suferinței omului se ia în considerare la sentință. Dar, dacă 
juriul e de părere că i-ai pus capăt zilelor, chiar dacă intenţiile 
tale au fost bune, trebuie să te declare vinovată de crimă cu 
premeditare. In al doilea rând, vom susţine că Edie nu a 
săvârșit fapta. Altcineva a administrat medicaţia, fie cu intenţia 
de a-l ucide, fie din greșeală. Trebuie să îi găsim pe cei care au 
fost prin preajmă, pe cei care l-ar fi putut vedea pe criminal. 
Sau pe cei care ar putea fi criminalii. Ce părere ai, Edie? Era 
cineva în secţia de terapie intensivă atunci când a fost ucis 
Juan? 

Femeia răspunse: 

— Erau câteva asistente în aripa aceea. Dar atât. Familia lui 
plecase. Și nu erau vizitatori. 

— Bine, o să mai verific. 

Expresia lui Sheedy era din ce în ce mai gravă. 

— Acum, continuă el, principala problemă: substanţa care a 
fost introdusă în perfuzie se numește difenhidramină. 

— Antihistaminicul, spuse Edie. 


— Când v-au cercetat casa, polițiștii au descoperit o fiolă de 
medicament ce conţinea difenhidramină. Era goală. 

— Poftim? zise Stuart șocat. 

— A fost găsită în garaj, ascunsă sub câteva cârpe. 

— Imposibil. 

— Alături de o seringă cu puţină morfină uscată în vârf. 
Același tip de morfină care era și în perfuzia lui Juan Millar. 

Edie șopti: 

— Nu eu am pus-o acolo. Este evident. 

— Știm asta, mamă. 

Avocatul adăugă: 

— Se pare că nu există amprente sau alte probe. 

— Autorul a pus-o acolo, spuse Dance. 

— Asta vom încerca să dovedim. Făptașul l-a ucis pe Millar 
intenţionat sau din greșeală. Dar, în orice caz, cineva a ascuns 
sticla și seringa în garaj, pentru a da vina pe tine. 

Edie se uită încruntată la fiica ei. 

— Mai știi că, acum vreo lună, imediat după ce a murit Juan, 
ţi-am zis că am auzit ceva afară? Un sunet care venea dinspre 
garaj. Pun pariu că intrase cineva. 

— Așa e, spuse Dance, deși nu își amintea prea bine; fusese 
în perioada în care cazul Daniel Pell îi acaparase toată atenţia. 

— Sigur că... 

Dance nu-și continuă ideea. 

— Ce este? 

— Trebuie să vedem cum rezolvăm asta: pusesem un ofiţer în 
faţa casei lor, pentru siguranță. Harper va dori să știe de ce nu 
a văzut nimic. 

— Sau, spuse Edie, trebuie să vedem dacă nu cumva L-a văzut 
pe intrus. 

— Da, zise Dance repede. 

Apoi îi spuse lui Sheedy numele ofițerului. 

— O să verific și asta. Incă o probă împotriva noastră e 
raportul în care pacientul ţi-a spus „Omoară-mă”. Şi ai povestit 
despre asta câtorva persoane. Au martori. 

— Da, spuse Edie în defensivă, căutând-o cu privirea pe fiica 
ei. 

Agentei îi trecu prin minte un gând înfiorător: avea să fie 
nevoită să depună mărturie împotriva mamei sale? I se făcea 
rău numai gândindu-se la asta. 


— Dar dacă ar fi avut de gând într-adevăr să comită o crimă, 
nu ar fi spus nimănui ce intenţiona să facă! 

— Așa e, dar reţine că Harper caută emfază, nu logică. Iar 
astfel de cuvinte... să sperăm că nu vor ajunge la urechile lui 
Harper. Avocatul se ridică și adăugă: Când aflu ceva de la 
experţi și primesc raportul în urma autopsiei, vă anunţ. Mai 
aveţi alte întrebări? 

Expresia de pe chipul lui Edie spunea că ar mai fi avut încă 
vreo mie de întrebări, dar se rezumă la a clătină din cap. 

— Avem o șansă, Edie. Probele din garaj sunt îngrijorătoare, 
dar rezolvăm noi cumva. 

Sheedy își adună documentele și le puse în servietă. Le 
strânse mâinile tuturor și le zâmbi liniștitor. Stuart îl conduse 
la ușă, iar podeaua scârțâi sub greutatea bărbatului masiv. 

Dance se ridică și ea și o întrebă pe mama ei: 

— Eşti sigură că te descurci cu Wes și cu Maggie? Pot să-i 
duc înapoi la Martine. 

— Nu, nu. Chiar voiam să stau cu ei. 

Își puse un pulover și adăugă: 

— De fapt, cred că voi ieși să le fac o vizită. 

Dance o îmbrăţișă scurt și îi simţi umerii încordaţi. Preţ de o 
clipă incomodă, cele două femei se priviră în ochi. Apoi Edie 
ieși din casă. 

Dance își îmbrăţișă apoi tatăl. 

— Nu vreţi să veniţi mâine la cină? îl întrebă ea. 

— Vom vedea. 

— Serios. V-ar prinde bine. Și mamei. Și ţie... tuturor. 

— O să vorbesc cu ea. 

După ce plecă, Dance se întoarse la birou, unde își petrecu 
următoarele câteva ore coordonând descinderi în casele 
posibilelor victime și la familia Brigham și împărțind ofițerii cât 
putea de bine. Se ocupă și de căutarea băiatului, care devenise 
frustrantă și disperată. Travis părea la fel de invizibil precum 
electronii ce transmiteau mesajele care îl împinseseră în acest 
joc al morții. 


Confort. 

Când ajunse în faţa casei sale, la ora 23.00, Dance simţi o 
oarecare ușurare. După o zi infernal de lungă, era fericită să 
ajungă acasă. 


Casa în care locuia, în stil victorian clasic, era verde-închis, 
cu balustrade, obloane și margini gri. Se afla în partea de nord- 
vest a zonei Pacific Grove. Dacă vremea, vântul și voinţa îţi 
permiteau să te apleci suficient peste balustrada fragilă, puteai 
vedea oceanul. 

Intră în holul îngust, aprinse lumina și închise ușa în spatele 
ei. Câinii se grăbiră să o întâmpine: Dylan, ciobănescul german 
negru cu maroniu, și Patsy, gingașul retriever cu păr drept. Își 
primiseră numele după cel mai bun compozitor de folk-rock și 
cea mai bună vocalistă de country-western din ultimii o sută de 
ani. 

Dance își verifică e-mailurile, dar află că nu se făcuseră 
progrese în cazul Brigham. În bucătăria spațioasă, echipată cu 
aparatură dintr-o altă epocă, își turnă un pahar de vin și căută 
ceva de mâncare. Se opri după ce mâncă o jumătate de sandvici 
de curcan, care părea să fi zăcut prea mult în frigider. 

Hrăni câinii și le dădu drumul în curtea din spate. Când se 
pregăti să se întoarcă la computer, sări ca arsă auzind gălăgia 
infernală pe care o făceau, lătrând și alergând pe trepte. 
Obișnuiau să mai facă așa uneori, când vreo biată veveriţă sau 
vreo pisică făcea proasta alegere de a-i vizita. Dar asta se 
întâmpla foarte rar la ora aceea. Dance lăsă jos paharul de vin, 
atingând tocul revolverului, apoi ieși pe ușă. 

Rămase înmărmurită. 

La circa doisprezece metri de casă, pe jos, zăcea o cruce de 
lemn. 

Nu! Își scoase arma și luă o lanternă, apoi chemă câinii și 
plimbă raza de lumină prin curtea din spate. Spaţiul era destul 
de îngust, dar se mai întindea vreo cincisprezece metri în 
spatele casei. Era înţesat de creţișoare, stejari și arțari, steliță- 
vânătă, cafeluţe, cartofi decorativi și iarbă sălbatică. Singurele 
plante care supravieţuiau acolo erau cele care se pretau la 
solul nisipos și la umbră. 

Nu văzu pe nimeni, deși erau câteva locuri bune în care s-ar 
fi putut ascunde un intrus. 

Dance pătrunse în zona aflată în întuneric și privi cu atenţie 
zecile de umbre pe care le aruncau crengile bătute de vânt. 

Se oprea, apoi se punea din nou în mișcare repede, 
cercetând cu atenţie poteca. Câinii, care patrulau curtea, erau 
agitati și prudenti. 


Pasul lor încordat și părul ridicat de pe ceafa lui Dylan o 
îngrijorau. 

Se apropie încet de colțul curţii. Privi cu atenţie, preţ de o 
clipă, ascultând eventualii pași. Nu văzu și nu auzi însă niciun 
intrus, apoi lăsă lanterna spre pământ. 

Părea a fi o cruce, dar, în timp ce se apropia, Dance realiză 
că nu își poate da seama dacă era un obiect ce fusese lăsat 
acolo intenţionat sau dacă erau doar câteva crengi căzute. Nu 
erau legate cu fire și nu exista nicio floare. Însă poarta din 
spate era la doar câţiva pași depărtare și, deși era încuiată, 
putea fi lesne deschisă de un băiat de șaptesprezece ani. 

Își aminti că Travis Brigham știa cum o cheamă. Și ar fi putut 
afla foarte ușor unde locuiește. Ocoli încet crucea. Oare se 
vedeau urme de pași în iarbă? Nu-și dădea seama. Nesiguranţa 
era la fel de apăsătoare precum ideea că, de fapt, crucea 
reprezenta o ameninţare. 

Se întoarse în casă și își băgă arma în toc. 

Încuie ușa și intră în living - mobila de aici era la fel de 
nepotrivită ca cea din casa lui Travis, doar că era mai frumoasă 
și mai primitoare. Nu avea elemente de piele sau crom. Era în 
mare parte o mobilă voluminoasă, tapițată cu pluș, în culori 
ruginii sau naturale. O cumpărase împreună cu fostul ei soţ. 
Trântindu-se pe canapea, Dance observă în telefon un apel 
pierdut. Căută în registrul de apeluri - era de la Jon Boling, nu 
de la mama ei, așa cum crezuse. 

Jon voia să o anunţe că „asociatul” nu reușise să decripteze 
codul încă. Supercomputerul avea să ruleze toată noaptea și el 
urma să o anunţe pe Dance în cursul dimineţii ce rezultat 
obţinuseră. Sau, dacă voia, putea să-l sune înapoi. Avea să stea 
până târziu. 

Dance se gândi dacă să îl sune. Simţi impulsul de-a o face, 
însă decise în final să lase linia liberă, în caz că suna mama ei. 
Apoi sună la MESO, vorbi cu adjunctul de serviciu și ceru ca o 
echipă de la criminalistică să vină să ridice crucea. Le explică 
unde era localizată. Acesta îi promise că va trimite pe cineva la 
primă oră. 

Apoi făcu un duș. În ciuda apei fierbinţi, încă mai tremura, 
căci în minte îi apărea fără încetare o imagine terifiantă: masca 
de la Kelley Morgan, cu ochii săi negri și gura cusută. 


Când se urcă în pat, își puse pistolul Glock pe noptieră, la un 
metru distanţă, scos din toc și cu încărcătorul plin, plus unul 
„pe ţeavă”. 

Inchise ochii, dar - deși se simţea extenuată - nu putu să 
adoarmă. 

Nu o îngrijora urmărirea lui Travis Brigham, nici sperietura 
trasă, nici măcar imaginea teribilei măști. 

Nu, motivul insomniei era un comentariu simplu, pe care îl 
tot repeta în gând. 

Era răspunsul mamei sale la întrebarea lui Sheedy despre 
martorii din secţia de terapie intensivă, din noaptea în care 
murise Juan Millar. 

Erau câteva asistente în aripa aceea. Dar atât. Familia sa 
plecase. Și nu erau vizitatori. 

Dance nu își amintea cu exactitate, dar era aproape sigură că 
atunci când îi spusese mamei sale despre moartea tânărului 
ofițer, Edie păruse surprinsă să audă vestea. li spusese că 
fusese foarte ocupată într-o altă aripă a spitalului și nu se 
dusese la secţia de terapie intensivă în noaptea aceea. 

Dacă Edie nu fusese acolo în acea noapte, așa cum susţinea, 
atunci cum de știa cu siguranţă că nu se aflase nimeni acolo? 


MIERCURI 


Capitolul 17 


La ora 8.00 dimineaţa, Kathryn Dance intră în biroul ei și 
zâmbi văzându-l pe Jon Boling purtând o pereche de mănuși de 
latex mult prea mari și scriind de zor la computerul lui Travis. 

— Ştiu ce fac. Mă uit la serialul NCIS. E mai bun decât CSI. 

— Şefa, cred că ar trebui să se facă un serial și despre noi, 
spuse TJ din spatele biroului său improvizat într-un colţ, unde 
cerceta originea măștii din casa lui Kelley Morgan. 

— Ar fi ceva, spuse Jon Boling continuând gluma. O emisiune 
despre chinestezie, logic. Se poate numi Descifrarea trupului. 
Pot să fiu invitat special? 

Deși nu era prea bine dispusă, Dance râse. 

TJ spuse: 

— Iar eu pot fi colegul tânăr și arătos care flirtează cu toate 
agentele superbe. Putem să angajăm câteva agente superbe, 
șefa? Nu că nu ai fi și tu una dintre ele, dar înţelegi ce vreau să 
spun. 

— Cum stăm? îi întrebă ea. 

Boling o anunță că supercomputerul conectat la cel al lui 
Travis nu reușise încă să-i spargă parola. 

Avea să mai dureze o oră sau... un mileniu. 

— Nu avem ce face, trebuie să așteptăm. 

Își scoase mănușile de latex și începu să caute din nou 
adresele celor care postaseră pe blog și ar fi putut fi în pericol. 

— Şi tu, Rey? 

Dance îl privi pe taciturnul Rey Carraneo, care încă mai 
analiza sumedenia de pagini de notițe pe care le găsiseră în 
biroul lui Travis. 

— O grămadă de baliverne, doamnă, spuse Carraneo, cu 
accentul lui hispanic. Limbi necunoscute, numere, mâzgălituri, 
navete spaţiale, copaci cu feţe și extratereștri. Și desene cu 
trupuri despicate, cu inimi și organe. Puștiul e nebun de legat. 

— A menţionat vreo locaţie? 

— Sigur, spuse agentul. Doar că nu de pe planeta asta. 

— Am mai făcut rost de câteva nume, spuse Boling, apoi îi 
întinse o listă cu șase nume și adresele aferente. 


Dance căută adresele în baza de date și îi sună apoi pe toti, 
pentru a-i preveni că Travis reprezenta un pericol. 

În clipa aceea, computerul o anunţă că primise un e-mail. Era 
de la Michael O'Neil, care o anunţa că este foarte ocupat. In 
general evita mesajele, preferând să discute direct. 


Regret să te anunţ că situația s-a cam complicat aici. Cei de 
la Administraţia Transporturilor și de la Securitatea Naţională 
sunt foarte îngrijorați. 

Voi continua să te ajut la cazul Travis Brigham - mă voi 
ocupa mai departe de analiza probelor. Incerc să și apar din 
când în când. _ 

Numai că problema asta îmi ocupă mai tot timpul. Imi pare 
rău. 

...M 


Era vorba de cazul containerului din Indonezia, care se pare 
că nu mai putea fi amânat. Dance era cumplit de dezamăgită. 
De ce tocmai atunci? Oftă de frustrare. Se simțea singură și 
realiză că, fiind implicați în cazul crimei lui J. Doe din Los 
Angeles și în cazul criminalului Crucilor, ea și O'Neil se 
văzuseră aproape zilnic în ultima săptămână. In medie, era mai 
mult decât obişnuia să se vadă cu soțul ei. 

Chiar avea nevoie de experiența lui Michael în cazul Travis 
Brigham. Şi nu-i era rușine să recunoască faptul că, pur și 
simplu, îi plăcea compania lui. Era uimitor cum simplul act al 
conversațţiei, al împărtășirii gândurilor și speculațiilor devenise 
aproape un elixir. Dar se pare că era vorba despre ceva foarte 
important și pentru ea era de ajuns. li scrise repede un 
răspuns: 


Multă baftă. Mi-e dor de tine... 
Șterse ultima propoziţie și semnele de punctuație. Rescrise: 
Multă baftă. Tinem legătura... 


Apoi nu se mai gândi la asta. 


Dance avea în birou un televizor mic. Era deschis și 
întâmplarea făcu să arunce o privire spre el. Clipi, șocată - pe 
ecran apăruse o cruce de lemn. 

Avea vreo legătură cu Travis? Mai găsiseră vreo cruce? 

Apoi, imaginea se schimbă și în prim-plan apăru reverendul 
Fisk. Era un reportaj despre protestul împotriva eutanasiei. I se 
frânse inima când își dădu seama că subiectul principal al 
acestuia era mama sa. 

Crucea se afla în mâna unui protestatar. 

Ea mări volumul - reporterul tocmai îl întreba pe Fisk dacă 
era adevărat că ceruse pedeapsa cu moartea pentru medicii 
care susțineau eutanasia, cum scria pe blogul The Chilton 
Report. Cu o privire care lui Dance i se păru rece și calculată, 
clericul se uită spre cameră și spuse că vorbele sale fuseseră 
distorsionate de mass-media liberală. 

Ea își aminti comentariul lui Fisk de pe blog - nu exista o 
incitare clară la crimă. Era curioasă dacă Chilton mai postase 
ceva de atunci. 

Opri sonorul. Ea și CBl-ul aveau suficiente probleme cu 
media. Prin diverse dezvăluiri, filtre și maniera misterioasă prin 
care presa reușea întotdeauna să afle detalii despre cazuri, 
știrea despre crucile ce reprezentau preludiul crimelor și 
despre elevul suspect ajunsese la public. Cereri pentru 
obținerea de informaţii despre „Ucigașul măștii”, „Criminalul 
rețelelor sociale” și „Criminalul Crucilor” luau cu asalt 
telefoanele de la CBI (asta deși Travis nu reușise să omoare 
nicio victimă, iar rețelele sociale nu erau cu nimic implicate). 

Apelurile continuau să curgă. Chiar și șeful departamentului, 
mereu dispus să dea satisfacţie presei, era - cum spusese și TJ 
- „copleșefit”. 

Kathryn se întoarse cu scaunul și privi afară, pe fereastră, 
spre un copac contorsionat care crescuse din două rădăcini și 
care își unise cele două trunchiuri într-un singur arbore, mai 
puternic decât oricare dintre acestea. Un ciot impresionant se 
ridica exact în faţa ferestrei sale, iar ea îl privea adesea în timp 
ce medita. f 

Acum însă nu avea timp de reflectat. Il sună pe Peter 
Bennington, de la departamentul de medicină legală al MESO, 
pentru a-l întreba despre locul crimei de la cea de-a doua cruce 
și de la casa lui Kelley Morgan. 


Trandafirii de la cea de-a doua cruce fuseseră legaţi cu un fel 
de elastic, procurat de la magazinul din apropierea locului de 
muncă al lui Travis; nu se găsiseră însă probe care să îi ajute cu 
ceva. Fibrele pe care Michael O'Neil le colectase de pe 
hanoracul gri cu glugă din coșul de rufe al familiei Brigham 
erau aproape identice cu cele găsite lângă cea de-a doua cruce, 
iar bucăţica de hârtie maro din pădure, pe care le-o arătase 
Ken Pfister, provenea cel mai probabil de la un pachet de 
M&M's, produs pe care știau deja că Travis obișnuia să îl 
cumpere. Firimiturile de la locul faptei fuseseră asociate cu 
tărâţele de grâu folosite la Bagel Express. La casa lui Kelley 
Morgan nu fusese descoperită nicio urmă, cu excepţia unei mici 
frânturi de petală de trandafir, care provenea din buchetul de 
la cea de-a doua cruce. 

Masca era confecţionată manual, însă lipiciul, hârtia și 
cerneala folosite erau cât se poate de comune și, în consecinţă, 
nu li se putea descoperi sursa. 

Gazul folosit în tentativa de a o ucide pe Kelley Morgan era 
clor. Același gaz fusese folosit și în Al Doilea Război Mondial, 
cu efecte absolut devastatoare. Dance îi spuse lui Bennington: 

— Există informaţii conform cărora l-ar fi cumpărat de pe un 
site neonazist. 

Îi povesti apoi ce aflase de la prietena lui Caitlin. 

Şeful laboratorului chicoti ușor. 

— Mă îndoiesc. Mai degrabă din bucătăria cuiva. 

— Poftim? 

— A folosit produse de curăţenie. 

Peter Bennington îi explică cum se putea obţine gazul din 
câteva substanţe simple, care se găseau în orice magazin sau 
supermarket. 

— Însă nu am găsit niciun fel de recipient sau altceva care să 
ne indice sursa de provenienţă. 

Niciuna dintre probele găsite la locul faptei sau în 
împrejurimi nu le oferise informaţii despre locul în care Travis 
s-ar fi putut ascunde. 

— Să nu uit, David a trecut mai devreme pe la tine. 

Dance ezită o clipă, neștiind despre cine vorbește. 

— David? 

— Reinhold. Lucrează la criminalistică. 

— Ah, agentul cel tânăr și entuziast... 


— A luat crengile din curtea ta, dar nu știm încă dacă au fost 
plasate acolo intenţionat sau dacă e doar o coincidenţă. A spus 
că nu s-au găsit alte probe. 

— S-a trezit devreme. Eu am plecat de acasă la ora 7.00. 

Bennington râse. 

— Cu două luni în urmă completa amenzi de circulaţie la 
Poliția Rutieră, iar acum cred că vrea să-mi ia scaunul. 

Dance îi mulțumi șefului de la criminalistică și închise 
telefonul. 

Mută de frustrare, se trezi privind o fotografie a măștii. Chiar 
era îngrozitoare - nemiloasă și teribilă. Luă apoi telefonul și 
sună la spital. Se prezentă și întrebă de starea lui Kelley 
Morgan. O asistentă îi spuse că nu survenise nicio schimbare - 
era tot în comă. Probabil că avea să supravieţuiască, dar niciun 
membru al echipei medicale nu putea garanta că avea să-și 
recapete cunoștința, iar dacă avea să se întâmple asta, nu se 
știa dacă va mai duce o viață normală. 

Kathryn Dance oftă și închise. 

Era cât se poate de revoltată. Se repezi din nou la telefon, 
găsi un număr în agenda sa și apăsă cu ură pe butoane. 

TJ, aflat în apropiere, o văzu cum se enervează. Il bătu ușor 
pe braţ pe Jon Boling și-i șopti: 

— Ţine-te bine. 

James Chilton răspunse la al doilea apel. 

— Sunt Kathryn Dance, de la Biroul de Investigaţii. 

O clipă de tăcere. Chilton își amintea întâlnirea cu ea... și se 
întreba de ce îl contactase din nou. 

— Doamnă agent Dance. Da. Am auzit că a avut loc un alt 
incident. 

— Așa este. De aceea vă și sun, domnule Chilton. Singura 
modalitate prin care am reușit să o salvăm pe victimă, o elevă 
de liceu, a fost prin a-i descoperi identitatea. Ne-a costat foarte 
mult timp și personal ca să aflăm cine e și unde locuiește. Am 
ajuns la ea acasă cu o jumătate de oră înainte de a o pierde 
definitiv. I-am salvat viaţa, dar e în comă și s-ar putea să nu-și 
mai revină niciodată. 

— Îmi pare foarte rău. 

— Şi se pare că atacurile nu se opresc aici. 

Îi povesti despre buchetele furate. 

— Douăsprezece? întrebă el; vocea lui îi trăda panica. 


— Nu are de gând să se oprească până când nu-i ucide pe 
toţi cei care l-au atacat pe blogul care vă aparţine. Așa că vă 
rog încă o dată: ne daţi adresele virtuale ale celor care au 
postat pe blog? 

— Nu. 

La naiba! Dance tremura de nervi. 

— Dacă aș face-o, aș înșela încrederea utilizatorilor. Nu-mi 
pot trăda cititorii. 

Iar începea cu asta... Ea șopti: 

— Ascultă bine... 

— Vă rog, doamnă Dance, permiteţi-mi să închei. Pot totuși 
să vă ajut... notati, vă rog. Platforma serverului meu se află la 
Central California Internet Services. Au sediul în San Jose. 

li dictă adresa și un număr de telefon, precum și numele unei 
persoane de contact. 

— li sun imediat și le spun că nu mă opun divulgării 
adreselor către dumneavoastră. Dacă vă cer mandat, e 
alegerea lor, dar eu nu mă voi opune. 

Ea se opri. Nu era prea sigură în privinţa detaliilor tehnice, 
dar se gândi că el tocmai îi oferise ce îi ceruse, deși își 
protejase și statutul jurnalistic. 

— Păi... mulțumesc. 

Inchise apoi telefonul și îi strigă lui Boling: 

— Cred că am făcut rost de adresele IP. 

— Poftim? 

— Chilton s-a lăsat înduplecat. 

— Grozav, spuse el zâmbind ca un băieţel pe care tocmai îl 
anunţase tatăl lui că a cumpărat bilete la un meci din 
semifinale. 

Dance mai așteptă câteva minute, apoi sună la compania de 
hosting. Nu era deloc sigură că Chilton într-adevăr îi sunase, 
dar nici că firma avea să îi ofere aceste informaţii fără o decizie 
judecătorească. Dar, spre surprinderea ei, reprezentatul 
companiei spuse: 

— Da, tocmai am fost sunaţi de domnul Chilton. Avem deja 
adresele IP ale celor care au postat. Am cerut să vă fie trimise 
pe o adresă „gov”. 

Pe chipul ei se așternu un zâmbet larg și îi dictă angajatului 
companiei adresa ei de e-mail. 


— Vi le trimit acum. Voi accesa blogul la interval de câteva 
ore, pentru a selecta adresele noilor postatori. 

— Ne-aţi salvat... la propriu. 

Bărbatul răspunse cu tristeţe: 

— E vorba de băiatul care se răzbună pe oameni, nu-i așa? 
Satanistul? E adevărat că s-au găsit arme biologice în dulapul 
lui? 

„Dumnezeule, se gândi Dance, zvonurile se împrăștie mai 
repede decât incendiile.” 

— Nu știm exact în acest moment. 

Nu avea obiceiul de a oferi detalii. 

Întrerupse apelul și, după câteva minute, computerul o 
anunţă că primise un mail. 

— Am primit, îl anunţă ea pe Boling. 

El se ridică și trecu în spatele ei, apoi se sprijini de spătarul 
scaunului ei și se aplecă înainte. Ea simţi mirosul subtil al 
aftershave-ului său; era plăcut. 

— Foarte bine. Sigur, știi deja că acestea sunt doar adresele 
virtuale! Va trebui să luăm legătura cu firmele care oferă 
serviciile de internet pentru a afla numele și adresele reale. Mă 
ocup imediat. 

Ea scoase la imprimantă lista cu cele aproximativ treizeci de 
nume și i-o întinse. Boling dispăru în bârlogul lui și se făcu 
nevăzut în spatele computerului. 

— Cred că am găsit și eu ceva, șefa. 

TJ postase pe internet și pe bloguri imagini cu masca, în 
speranţa că avea să îi descopere sursa. Își trecu mâna prin 
părul creţ și adăugă: 

— Poţi să-mi ridici statuie. 

— Ce ai aflat? 

— Masca reprezintă nu știu ce personaj dintr-un joc de 
computer. 

Aruncă o privire spre mască și spuse: 

— Qetzal. 

— Poftim? 

— Așa se numește... creatura. E un demon care ucide oameni 
cu niște raze care-i ţâșnesc din ochi. Nu poate decât să geamă, 
pentru că are gura cusută. 

— Deci se răzbună pe cei care au posibilitatea de a 
comunica? întrebă Dance. 


— Nu i-am făcut profilul psihologic, ṣefa, spuse TJ. 

— Corect, zise ea zâmbindu-i. 

— Jocul, continuă TJ, se numește Dimension Quest. 

— E un Morpeg, îi anunţă Boling fără a ridica ochii din 
computer. 

— Ce e acela? 

— Dimension Quest e un M-M-O-R-P-G, abreviere ce vine de 
la „massive multiplayer on-line role-playing game”. Eu le 
numesc Morpeg. lar DQ e unul dintre cele mai cunoscute. 

— Asta ne ajută cu ceva? 

— Nu știu încă. Vom vedea când reuşim să accesăm 
computerul lui Travis. 

Dance aprecie optimismul profesorului. „Când”, nu „dacă”. 
Se sprijini de spătar, își scoase telefonul și o sună pe mama ei. 
Nici de această dată ea nu răspunse, așa că încercă, într-un 
final, la tatăl său. 

— Bună, Katie. 

— Tată, ce face mama? Nu m-a sunat deloc. 

— Ah... 

Ezită o clipă, apoi spuse: 

— E supărată, cred că îţi dai seama. Probabil nu are chef să 
discute cu nimeni. 

Dance se întrebă cât de lungă fusese conversaţia mamei sale 
cu sora ei, Betsey, cu o seară în urmă. 

— Aţi mai aflat ceva noutăţi de la Sheedy? 

— Nu. Ne-a spus că încă face cercetări. 

— Tată, mama nu a declarat nimic, nu? Când a fost 
arestată... 

— Poliţiei, vrei să spui? 

— Sau lui Harper, procurorul. 

— Nu. 

— Slavă Domnului! 

Simţi nevoia de a-l ruga să i-o dea la telefon pe mama ei, dar 
nu voia să fie refuzată dacă ea nu dorea. Spuse veselă: 

— Sigur veniţi în seara asta la cină, da? 

El o asigură că aveau să vină, deși din tonul lui reieșea mai 
degrabă că vor încerca. 

— Te iubesc, tată. Spune-i și mamei. 


1% Joc de rol, on-line, cu un număr impresionant de personaje şi, implicit, 
jucători (n.tr.) 


— Pa, Katie, zise el, iar convorbirea se încheie. 

Dance își privi telefonul preț de o clipă, apoi traversă în 
grabă holul și intră în biroul șefului ei, fără să bată la ușă. 

Overby tocmai închidea telefonul. Făcu un semn spre aparat 
și o întrebă: 

— Kathryn, mai știi ceva despre atacul fetei aceleia, Morgan? 
Ai aflat ceva despre anumite substanţe toxice? Au sunat cei de 
la News Nine. 

Ea închise ușa, iar Overby o privi neliniștit. 

— Nu e vorba de arme biologice, Charles. Sunt doar zvonuri. 

Dance îi enumeră toate probele și informaţiile de care 
dispuneau pentru moment: masca, mașina oficială care fusese 
văzută în zonă, faptul că aflase de la Caitlin Gardner că lui 
Travis îi plăcea ţărmul, utilizarea produselor de curăţenie. 

— Şi a început să coopereze și Chilton. Ne-a dat adresele IP 
ale celor care au postat. 

— Foarte bine. 

Lui Overby îi sună telefonul. Se uită spre el, dar îl lăsă pe 
asistent să răspundă. 

— Charles, știai că mama mea urma să fie arestată? 

Bărbatul începu să clipească des. 

— Eu... Normal că nu știam. 

— Ce ţi-a spus Harper? 

— Că verifică dosarele cazurilor. 

Vorbea apăsat, defensiv. 

— Cum ţi-am spus și ieri, de altfel. 

Dance nu dădea seama dacă minte. Și știa și de ce: încălcase 
cea mai importantă regulă a interogatoriului chinestezic - se 
implicase din punct de vedere emoţional. După tot ce se 
întâmplase, abilităţile ei se duseseră pe apa sâmbetei. Nu avea 
nici cea mai vagă idee dacă șeful ei minţea sau nu. 

— Scotocea prin dosare pentru a verifica dacă am modificat 
cumva informațiile legate de cazul Millar. 

— Mă cam îndoiesc. 

Tensiunea plutea în încăpere. 

Apoi se risipi brusc când Overby îi zâmbi larg și spuse: 

— Îţi faci prea multe griji, Kathryn. Va avea loc o anchetă, iar 
cazul se va închide. Nu ai de ce să te îngrijorezi. 

„Oare știe ceva?” se întrebă ea nerăbdătoare. 

— Ce te face să spui asta, Charles? 


El păru surprins de întrebarea ei. 
— Faptul că e nevinovată, normal. Mama ta nu ar face rău 
nimănui. Ştii bine asta. 


Dance se întoarse în aripa fetelor și se îndreptă spre biroul 
colegei ei, Connie Ramirez. Hispanica cea scundă și voluptoasă, 
cu părul ei negru mereu perfect coafat, era una dintre cele mai 
cochete agente din biroul regional și, totodată, una dintre cele 
mai renumite din cadrul CBl-ului. Agentei de patruzeci de anii 
se oferiseră posturi de conducere la sediul central al CBl-ului, 
în Sacramento (chiar și FBl-ul o curtase), însă familia ei pornise 
de jos și nimic de pe lume nu ar fi îndepărtat-o de originea ei. 
Biroul ei era exact opusul celui care îi aparţinea lui Dance: 
organizat și ordonat. Pereţii erau decoraţi cu diverse diplome 
înrămate, însă fotografiile cele mai mari erau cu cei trei copii ai 
săi - trei băieţi înalţi cu ea și cu soţul ei. 

— Bună, Con. 

— Bună, Kathryn. Ce face mama ta? 

— Îţi închipui... 

— Toată treaba asta e o mare prostie, spuse ea cu un ușor 
accent melodios. 

— De fapt, motivul pentru care am venit e că aș avea o mare 
rugăminte... 

— Dacă îţi pot fi de folos cu ceva... Ştii bine. 

— L-am acaparat și pe Sheedy... 

— Ah, prietenul polițiștilor... 

— Problema e că nu vreau să aştept să iasă la iveală toate 
detaliile. L-am rugat pe Henry, de la spital, să-mi dea lista cu 
vizitatorii din ziua în care a murit Juan, dar m-a cam lăsat cu 
ochii în soare. 

— Poftim? Henry? Doar ești prietenă cu el... 

— Harper l-a băgat în sperieţi. 

Ramirez aprobă din cap, înțelegătoare. 

— Vrei să încerc și eu? 

— Dacă poţi... 

— Sigur. Mă duc acolo imediat ce termin de intervievat un 
martor, zise ea bătând cu degetul în dosarul unui caz important 
cu droguri la care lucra. 

— Ești cea mai tare! 

Femeia deveni serioasă și spuse: 


— Îmi închipui cum m-aș simţi eu dacă ar fi vorba de mama 
mea. M-aș duce la Harper și l-aș spinteca. i 

Dance zâmbi cu tristețe auzind afirmația femeii minione. În 
timp ce se îndrepta spre biroul ei, îi sună telefonul. Văzu că 
apelantul era Biroul Șerifului și speră să fie O'Neil. 

Însă nu era el. 

— Agent Dance. 

Adjunctul de la capătul firului se prezentă, apoi spuse: 

— Trebuie să vă anunţ. Au sunat cei de la Poliţia Rutieră. Am 
vești proaste. 


Capitolul 18 


Chilton era într-o pauză - lupta sa permanentă împotriva 
corupției și depravării fusese abandonată pentru un scurt 
răstimp. 

Își ajuta un prieten să se mute. 

După telefonul primit de la MESO, Kathryn Dance îl sunase 
pe Chilton acasă, iar Patrizia o îndemnase spre această casă 
modestă, în stilul fermelor californiene, aflată la marginea 
orașului Monterey. Dance parcă lângă un camion mare, își 
scoase din urechi căștile iPod-ului și ieși din mașină. 

Îmbrăcat în blugi și cu un tricou, Chilton se străduia asudând 
din greu să urce un fotoliu imens pe scări, în casă. In spatele 
bloggerului, un bărbat cu o tunsoare retro, în pantaloni scurți 
și cu un tricou polo lăbărțat, căra un teanc de cutii de carton. 
Pancarta din curte a agenţiei imobiliare anunţa pe diagonală: 
VÂNDUT. 

Chilton ieși din casă și din doi pași ajunse pe aleea pietruită, 
străjuită de ghivece. I se alătură lui Dance, își șterse fruntea de 
sudoare și, fiind transpirat și plin de praf, o salută dând din 
cap, fără să îi strângă mâna. 

— M-a sunat Pat. Aţi vrut să ne întâlnim, agent Dance? E 
vorba despre adresele de e-mail? 

— Nu. Le-am obţinut deja. Mulţumesc. Am venit din alt 
motiv. 

Li se alătură apoi și celălalt bărbat, care o privi pe Dance cu 
atenţie, cu un aer surprins, dar amabil. 

Chilton făcu prezentările. Bărbatul era Donald Hawken. 

Lui Dance îi suna cunoscut. Apoi își aminti; numele lui 
apărea - și nu credea că se înșală - pe blogul lui Chilton, în 
threadul Pe frontul de acasă, la secțiunea personală. Nu făcea 
parte dintre postările controversate. Hawken se întorcea în 
Monterey din San Diego. 

— Văd că vă mutaţi, spuse ea. 

Chilton spuse în chip de explicaţie: 

— Doamna agent Dance anchetează un caz în care sunt 
implicate postările de pe blog. 


Hawken, bronzat și suplu, se încruntă, plin de compasiune. 

— Am înţeles că a mai fost atacată o fată. Urmăresc știrile. 

Dance era mereu reticentă când i se cereau informaţii, chiar 
și de către cetăţenii binevoitori. 

Chilton îi spuse că el, Hawken și prima soţie a acestuia 
fuseseră prieteni apropiaţi în urmă cu câţiva ani. Femeia 
organiza petreceri, iar bărbaţii jucau adesea golf, pe micul 
teren din Pacific Grove sau la Pebble Beach, în zilele bune. Cu 
vreo trei ani în urmă, soţii Hawken se mutaseră în San Diego, 
dar el se recăsătorise recent; își vindea compania și revenea în 
oraș. 

— Putem vorbi două minute? îl întrebă Dance pe Chilton. 

Hawken se întoarse la camionul cu mobilă, iar Chilton și 
Dance se îndreptară spre Fordul ei. El își înclină capul într-o 
parte și rămase în așteptare, gâfâind din cauza efortului de mai 
devreme. 

— Tocmai am primit un telefon de la Biroul Şerifului. Cei de 
la Poliția Rutieră au mai găsit o cruce. Are data de azi. 

El rămase fără cuvinte. 

— Nu se poate! Și băiatul? 

— Încă nu avem idee unde se află. A dispărut. Și se pare că 
este înarmat. 

— Am auzit asta la știri, spuse Chilton cu o grimasă. Cum a 
făcut rost de armă? 

— A furat-o de la tatăl lui. 

Chilton se încordă, nervos. 

— Oamenii ăștia cu Al Doilea Amendament... M-am luat de ei 
anul trecut. N-am primit în viaţa mea atâtea ameninţări cu 
moartea. 

Dance simţi că ajunsese la subiectul misiunii ei. 

— Domnule Chilton, vreau să vă închideţi temporar blogul. 

— Poftim?! 

— Până îl prindem pe criminal. 

Pe Chilton îl pufni râsul. 

— E absurd. 

— Aţi citit postările? 

— E blogul meu. Bineînţeles că le-am citit. 

— Autorii lor devin din ce în ce mai agresivi. Nu-i mai 
furnizaţi muniţie lui Travis. 

— Nici nu mă gândesc. Nu voi fi redus la tăcere. 


— Dar Travis obţine numele victimelor de pe blogul 
dumneavoastră. li urmărește, le află cele mai groaznice temeri, 
vulnerabilitățile... Apoi află unde locuiesc. 

— Oamenii nu ar mai trebui să ofere atât de multe informaţii 
despre ei pe internet. Am scris mult pe tema asta. 

— Cu toate acestea, continuă să posteze. Dance încercă să-și 
controleze frustrarea când adăugă: Vă rog să colaboraţi cu noi. 

— Dar am tot colaborat cu voi. Nu am de gând să merg mai 
departe de atât. 

— Cu ce vă afectează dacă îl închideţi pentru câteva zile? 

— Și dacă nu îl găsiţi până atunci? 

— Il redeschideţi. 

— Sau veniţi la mine să-mi mai cereţi câteva zile, apoi alte 
câteva zile... 

— Aţi putea cel puţin să nu mai acceptaţi comentarii la acel 
thread. Dacă nu va mai obţine alte nume, nu va mai putea viza 
alte victime. Asta ne-ar ușura mult munca. 

— Constrângerile nu aduc niciodată beneficii, bombăni el 
privind-o fix în ochi. 

Misionarul încălecase pe calul lui alb. 

Kathryn Dance renunţă la strategia lui Jon Boling de a-i 
gâdila lui Chilton mândria. Se repezi iritată la el: 

— Uite ce e, faci o grămadă de afirmaţii emfatice de rahat - 
„libertate, adevăr, constrângeri”. Băiatul ăsta încearcă să 
omoare oameni. Dumnezeule, trezește-te la realitate. Lasă 
dracu' discursurile politice! 

Chilton îi răspunse cu calm: 

— Datoria mea este să pun la dispoziţie un forum deschis 
opiniei publice. Acesta este Primul Amendament... Știu, o să-mi 
amintești că și tu ai fost reporter și că ai fi cooperat cu poliţia 
dacă ar fi avut nevoie de ajutorul tău. Dar, vezi tu, eo 
diferență. Tu făceai parte din gaşca băieţilor cu bani, a 
proprietarilor reclamelor, a buzunarului în care se aflau șefii 
tăi. Eu nu aparţin nimănui. 

— Nu Îți cer să nu mai scrii despre crime. Scrie cât îţi 
poftește inima. Dar nu mai accepta comentarii. Oricum, nu mai 
adaugă nimeni informaţii. Sunt doar speculaţii, presupuneri... 
Și jumătate din ce se spune acolo e totalmente greșit. Sunt 
doar zvonuri, comentarii fără fond... 


— Şi gândurile lor nu sunt de luat în considerare? întrebă el 
ponderându-și tonul aspru. 

De fapt, părea să-i facă plăcere schimbul de replici. 

— Opiniile lor nu contează? Doar cei educați și cei moderați 
au voie să comenteze? Bine ai venit în noua eră a jurnalismului, 
doamnă agent Dance. Independenţa schimbului de idei. Nu mai 
e vorba de ziarele importante, de Billy O'Reilley sau de Keith 
Olbermman. E vorba de oamenii simpli. Nu, nu voi închide 
blogul și nu voi bloca threadurile. 

Aruncă o privire spre Hawken, care se chinuia cu un alt 
fotoliu în spatele camionului. 

— Mă scuzi, te rog. 

Se întoarse apoi spre mașină, cu aerul unui martir care se 
îndrepta spre plutonul său, după ce luminase omenirea cu o 
afirmaţie bombastică despre o cauză în care nu credea nimeni, 
cu excepţia lui. 


La fel ca oricare altă persoană din Peninsulă (respectiv orice 
persoană de peste șase ani și cu acces la internet), Lyndon 
Strickland era la curent cu toate știrile despre cazul Crucilor. 

Şi, la fel ca toți cei care citeau The Chilton Report, era foarte 
furios. 

Avocatul de patruzeci și unu de ani ieși din mașină și încuie 
portiera. Își începea programul zilnic de alergare din jurul 
prânzului, pe o cărare de pe marginea drumului Seventeen 
Mile Drive - o șosea superbă care lega Pacific Grove de Carmel, 
unduindu-se printre casele de vacanţă ale vedetelor de cinema 
și ale directorilor și terenul de golf Pebble Beach. 

Auzi zgomotul șantierului pentru construcţia noii autostrăzi, 
care se întindea la est de Salinas, spre zona rurală. Înainta cu 
repeziciune. Strickland îi reprezentase pe câţiva proprietari de 
case ale căror terenuri fuseseră expropriate pentru a face loc 
noii autostrăzi. Se luptase cu statul, dar și cu Avery 
Constructions, o companie apărată de o armată de avocaţi 
renumiţi. Și, evident, pierduse procesul exact cu o săptămână 
în urmă. Dar judecătorul hotărâse că distrugerea caselor 
clienţilor săi făcea subiectul unui apel. Consiliul de apărare din 
San Francisco se învineţise de furie. 

Lyndon Strickland, pe de altă parte, era în culmea fericirii. 


Se lăsa ceața, vremea era rece, iar el avea tot drumul la 
dispoziţie, numai pentru el. Începu să alerge. 

Era furios. 

Strickland citise ce spuneau oamenii pe blogul lui James 
Chilton. 'Travis Brigham era un băiat nebun, care îi idolatriza pe 
atacatorii de la Columbine și Virginia Tech, care urmărea fetele 
noaptea, care aproape că își asfixiase fratele mai mic, motiv 
pentru care acesta avea acum probleme psihice, care se 
aruncase cu mașina de pe o stâncă cu câteva săptămâni în 
urmă, într-un ritual macabru și suicidal, accident în care 
muriseră două fete... 

Cum naiba era posibil ca nimeni să nu fi observat că băiatul 
reprezenta un pericol real? Părinţii lui, profesorii... prietenii. 

Imaginea măștii pe care o văzuse pe internet în acea 
dimineaţă încă îi mai dădea fiori. Îl luă cu frig, și nu doar din 
cauza vremii. 

Criminalul măștii... 

Iar băiatul umbla acum nestingherit prin zonă, ascuns prin 
dealurile din Monterey County, atacându-i unul câte unul pe cei 
care postaseră ceva despre el. 

Strickland citea des The Chilton Report. Era printre primele 
în lista lui de abonamente. Nu era mereu de acord cu Chilton, 
dar bloggerul se dovedise a fi extrem de rezonabil și venea 
mereu cu argumente solide, bine gândite, în susţinerea 
ipotezelor sale. De exemplu, Chilton adopta o poziţie fermă 
împotriva avortului, dar postase un comentariu acid la adresa 
acelui reverend nebun, care cerea ca medicii care practicau 
această procedură să fie uciși. Strickland, care reprezentase 
adesea Planned Parenthood și alte organizaţii care militau pro- 
alegere, fusese impresionat de gândirea echilibrată a lui 
Chilton. 

De asemenea, bloggerul era împotriva staţiei de desalinizare, 
la fel ca și Strickland, care urma să aibă o întâlnire cu un 
potenţial nou client - un grup de ecologiști care voiau să-l 
angajeze pentru a-i da în judecată pe cei responsabili cu staţia 
și pentru a stopa continuarea construcțiilor. Tocmai postase un 
comentariu prin care îl susținea pe blogger. 

Strickland urca acum un deal mic - aceasta era cea mai 
dificilă parte a traseului său, restul fiind la vale. Asuda, inima îi 
bătea cu putere... și simţea energia exerciţiului. 


Urcând spre vârful dealului, ceva îi atrase atenţia - o pată de 
roșu lângă aleea de alergare și ceva mișcându-se în jurul 
acesteia. Oare ce putea să fie? se întrebă el. Se întoarse, opri 
cronometrul și încetini pasul printre stâncile unde văzuse urma 
sângerie, atât de nelalocul ei pe acel teren nisipos, presărat cu 
plante maronii și verzi. 

Inima continua să-i bată nebunește, însă acum din cauza 
fricii, nu a efortului. Se gândi imediat la Travis Brigham - doar 
că băiatul îi viza pe cei care îl atacaseră on-line. Strickland nu 
spusese absolut nimic despre el. 

„Relaxează-te”, își zise el. 

Cu toate astea, făcu un mic ocol spre locul în care apărea 
pata roșie și scoase telefonul din buzunar, pregătit să sune la 
serviciul de urgenţă dacă ar fi fost în pericol. 

Miji ochii și privi în jos în timp ce se apropia de luminiș. Ce 
era aceea? 

— Rahat, șopti el împietrit de spaimă. 

Pe jos erau împrăștiate bucăţi de carne, acoperite de petale 
de trandafir. Trei păsări înfiorătoare, vulturi, presupuse el, 
sfâșiau țesuturile cu disperare, de foame. În apropiere se afla și 
un os însângerat. Câteva ciori se apropiau prudente, ciugulind 
câte puţin și dându-se apoi înapoi. 

Strickland încercă să vadă mai bine, aplecându-se. Observă 
apoi un alt amănunt, în mijlocul agitaţiei. 

Nu!... În pământ era scobită forma unei cruci. 

Își dădu seama că Travis Brigham se afla pe undeva prin 
apropiere. Cu inima aproape sărindu-i din piept, avocatul 
scrută tufișurile, arbuștii și dunele. Ar fi putut fi oriunde. 
Deodată, faptul că Lyndon Strickland nu scrisese nimic despre 
băiat își pierdu importanţa. 

Cu imaginea înfiorătoarei măști înfiripată în minte - pe care 
băiatul o lăsase ca o emblemă a atacului său Strickland o porni 
în goană spre potecă. 

Abia făcuse câţiva metri când auzi cum iese cineva din 
tufișuri și începe să alerge în viteză după el. 


Capitolul 19 


Jon Boling stătea pe canapeaua ponosită din biroul lui Dance. 
Mânecile cămășii sale albastre cu dungi erau ridicate și jongla 
cu două telefoane deodată, analizând o serie de documente 
tipărite de pe blogul lui Chilton. Încerca să găsească adresele 
reale ale persoanelor vizate, din informaţiile de pe internet pe 
care i le oferise compania ce găzduia serverul. 

Ținând un Samsung între ureche și umăr, nota precipitat 
informaţiile; apoi strigă la Dance: 

— Am mai găsit una: SexyGurl e Kimberly Rankin, Forest 
128, Pacific Grove. 

Dance notă aceste detalii pe o hârtie, apoi sună să îi 
avertizeze pe fată și pe părinţii acesteia în legătură cu pericolul 
care o păștea, insistând să nu mai posteze nimic pe blogul The 
Report și să le spună totodată și prietenilor ei să facă același 
lucru. 

E bine așa, Chilton? 

Boling studia cu atenţie ecranul monitorului din faţa sa. 
Dance îi aruncă o privire și observă că este încruntat. 

— Care-i problema? îl întrebă ea. 

— Primele postări din threadul Cruci pe marginea drumului 
erau în mare parte locale, autorii fiind colegi și locuitori din 
zona Peninsulei. Acum participă la discuţie oameni din toată 
ţara, chiar din toată lumea. Şi toţi îl atacă pe Travis din toate 
direcţiile, dar și pe cei de la rutieră și de la poliţie, pentru că nu 
au anchetat cu atenţie accidentul. Îi bagă în oală până și pe cei 
de la CBI. 

— Pe noi, adică? 

— Da. Cineva a anunţat că un agent CBI l-a intervievat pe 
Travis, dar nu l-a reţinut. 

— De unde au aflat că am fost cu Michael acolo? 

El arătă spre computer. 

— Așa lovește bestia. Informaţia circulă. Sunt și oameni din 
Varșovia, din Buenos Aires și din Noua Zeelandă. 

Dance se întoarse asupra raportului criminaliștilor de la cel 
mai recent loc în care fusese găsită o cruce, pe o străduţă 


liniștită dintr-o zonă puţin locuită din Monterey. Nu existau 
martori. Și nu se găsise mai nimic la locul faptei, în afară de 
aceleași probe descoperite și în trecut, care îl legau pe Travis 
de atac. Dar găsiseră totuși și ceva care le-ar fi putut fi de 
ajutor. Probele de sol dovediseră existența unui tip de nisip 
care nu se găsea în vecinătatea crucii. Cu toate acestea, nu se 
determinase proveniența acestuia. 

Pe măsură ce analiza aceste detalii, nu se putu abţine să nu 
se întrebe care ar fi putut fi următoarea victimă. 

Oare cât mai avea Travis? 

Şi ce modalitate cumplită de a speria sau de a ucide avea să 
folosească de data asta? S-ar fi zis că preferă morțile lente, de 
parcă ar fi vrut să compenseze cumva suferinţa prelungită pe 
care i-o provocaseră hărțuitorii de pe internet. 

Boling spuse: 

— Am mai obținut un nume. 

I-l dictă lui Dance, iar aceasta îl notă. 

— Mulţumesc, spuse ea zâmbind. 

— Rămâi datoare cu o insignă. 

Apoi Boling se aplecă din nou peste notițele lui, adăugând 
ceva în șoaptă. Sau poate că fusese doar în închipuirea ei; i se 
păru totuși că încercase să spună „... sau poate cu o cină”, dar 
își înghițise cuvintele înainte de a le exprima clar. 

„E doar imaginaţia mea”, se gândi Dance, întorcându-se din 
nou la telefon. 

Boling se rezemă de spătar. 

— Acestea sunt toate, momentan. Ceilalţi nu se află în zonă 
sau au adrese ce nu pot fi accesate. Dar, dacă nu îi găsim noi, 
nu-i găsește nici Travis. 

Se întinse și se lăsă pe spate. 

— Nu e o zi obișnuită în lumea academică, nu-i așa? întrebă 
Dance. 3 

— Nu prea. li aruncă o privire piezișă, adăugând: Dar e o zi 
obişnuită în lumea poliției? 

— Ah, nu chiar. 

— E o veste bună. 

Ei îi sună telefonul și observă că o apela cineva din interiorul 
CBI-ului. 

— TJ. 

— Şefa... 


După cum se întâmpla adesea în ultima vreme, atitudinea 
veselă ce-l caracteriza pe tânărul agent lipsea și acum cu 
desăvârșire. 

— Ai aflat vestea? zise el. 


Dance simţi fluturi în stomac când îl văzu pe Michael O'Neil 
la locul crimei. 

— Bună, spuse ea. Credeam c-ai dispărut. 

El păru surprins de afirmaţia ei; apoi spuse: 

— Jonglez cu ambele cazuri. Dar un loc al faptei... Arătă spre 
banda poliţiei, fluturând în bătaia vântului: Acesta are 
prioritate. 

— Mulţumesc. 

Li se alătură apoi și Jon Boling. Dance îl rugase pe profesor 
să o însoţească. Se gândise că i-ar putea fi de folos din mai 
multe puncte de vedere. De fapt și de drept, îl voia acolo pentru 
a se sfătui cu el, neînchipuindu-și că va veni și Michael O'Neil. 

— Ce s-a întâmplat? îl întrebă ea pe adjunct. 

— A lăsat o mică dioramă în pământ, ca să-l sperie. 

Aruncă o privire spre potecă. 

— Apoi l-a alergat până aici. După care l-a împușcat. 

Dance simţi că O'Neil i-ar fi oferit mai multe detalii dacă n-ar 
fi fost și Boling prezent. 

— Unde? 

Adjunctul îi arătă cu degetul. Cadavrul nu era vizibil din locul 
acela. 

— Să îţi arăt locul iniţial. 

Îi conduse pe aleea de alergare. La vreo două sute de metri, 
pe un deal nu foarte înalt, găsiră o potecă ce ducea spre un 
luminiș. Se strecurară pe sub banda galbenă și văzură pe jos 
petale de trandafir și o cruce săpată în solul nisipos. Peste tot 
în jur erau împrăștiate bucăţi de carne și pete de sânge. Un os, 
urme de gheare în nisip, provenind probabil de la vulturi sau 
ciori. 

— Sunt de provenienţă animală, după cum spun criminaliștii, 
zise O'Neil. Probabil că e carne de vită, cumpărată de la 
magazin. Cred că victima, care alerga pe aleea de acolo, a 
observat agitația și a venit să vadă despre ce e vorba. S-a 
speriat și a fugit. Travis l-a prins pe la jumătatea dealului. 

— Cum îl cheamă? 


— Lyndon Strickland. E avocat. Locuiește în apropiere. 

Dance miji ochii. 

— Stai. Strickland? Cred că a postat ceva pe blog. 

Boling își deschise rucsacul și scoase un teanc de foi, copii 
ale paginilor blogului. 

— Da. Dar nu în secţiunea Cruci pe marginea drumului. A 
postat un răspuns în threadul cu staţia de desalinizare. Il 
susținea pe Chilton. 


Răspuns pentru Chilton, postat de Lyndon Strickland: 


Trebuie să recunosc că mi-ai deschis ochii. Habar nu aveam 
că se ocupă cineva cu asta. M-am uitat peste propunerea de 
proiect de la primărie și trebuie să recunosc că, deși sunt un 
avocat familiarizat cu legislația mediului, este unul dintre cele 
mai derutante documente pe care le-am citit vreodată. Cred că 
e nevoie de mult mai multă transparență pentru a discuta o 
astfel de problemă. 


Dance întrebă: 

— Şi cum de a știut Travis că trecea pe aici? E pustiu. 

Boling spuse: 

— Acestea sunt alei de alergare. Pun pariu că Strickland a 
postat pe undeva că îi place să alerge aici. 

Postăm pe internet prea multe informații despre noi. Mult 
prea multe. 

O'Neil întrebă: 

— De ce l-ar ucide băiatul? 

Boling părea că se gândește la ceva. 

— Ce este, Jon? îl întrebă Dance. 

— E o simplă idee. Știi că Travis e pasionat de jocurile acelea 
pe computer, nu? 

Dance îi povesti lui O'Neil despre jocul on-line pe care îl juca 
Travis. 

Profesorul continuă: 

— Una dintre condiţiile jocului este evoluţia. Personajul tău 
trebuie să se dezvolte, iar teritoriile lui să se extindă. Trebuie 
să respecţi această condiţie, altfel nu ai șanse de succes. 
Urmărind acest scenariu, cred că Travis începe să își extindă 
lista de posibile victime. Întâi i-a atacat pe cei care l-au atacat 
la rândul lor. Acum îi include și pe cei care îl susţin pe Chilton, 


chiar dacă, aparent, nu au nicio legătură cu threadul Cruci pe 
marginea drumului. 

Boling își înclină capul într-o parte și se uită cu atenţie la 
bucăţile de carne și la urmele de gheare din pământ. 

— Asta înseamnă că se va înregistra o creștere semnificativă 
a numărului posibilelor victime. Zeci de alte persoane pot fi 
acum în pericol. Voi căuta adresele de IP ale tuturor celor care 
au postat ceva din care reiese susţinerea lor pentru Chilton. 

Alte vești proaste. 

— Vom merge să examinăm cadavrul, Jon, îi spuse Dance. Ai 
face bine să te întorci la mașină. 

— Sigur. 

Boling părea ușurat că nu trebuie să ia parte și la acest 
moment al anchetei. 

Dance și O'Neil traversară dunele în spatele cărora se găsise 
cadavrul. 

— Cum merge treaba cu teroriștii? Cazul containerului? 

Adjunctul râse ușor. 

— Merge, merge. S-au implicat și cei de la Securitatea 
Naţională, și FBl-ul, și Vama. E un talmeș-balmeș. Cum era 
treaba aia? Să te ridici la nivelul tristeţii tale? Uneori mi-aş dori 
să mă întorc la Poliția Rutieră, să dau amenzi de circulaţie. 

— E „nivelul de incompetenţă”. Și nu, nu ţi-ar plăcea să te 
întorci la Poliţia Rutieră. 

— Așa e. 

Urmă o clipă de tăcere. 

— Ce mai face mama ta? întrebă el. 

Aceeași întrebare. Dance era pe cale să-și afișeze zâmbetul 
fals, dar își aminti cu cine avea de-a face. Răspunse încet: 

— Michael, nu m-a sunat deloc. Când l-au găsit pe Pfister și 
cea de-a doua cruce, am plecat direct de la tribunal. N-am 
schimbat nici măcar două vorbe cu ea. E supărată. Sunt sigură 
de asta. 

— I-ai găsit un avocat, nu? Unul dintre cei mai buni din 
Peninsulă, sper. Şi e în libertate, nu? 

— Da. 

— Ai făcut tot ce puteai. Nu-ţi mai face griji în privinţa asta. 
Probabil că te lasă să-ţi tragi sufletul. Ca să te poţi ocupa de 
caz. 

— Poate. 


El se uită la ea și îl pufni râsul. 

— Nu crezi nici tu ce spui. Eşti convinsă că e supărată pe 
tine. Că simte că ai dezamăgit-o. 

Dance își aminti că, în copilărie, când aveau ceva de împărţit, 
real sau imaginar, femeia aceea solidă devenea foarte rece și 
distantă. Exista un sâmbure de adevăr în vorba tatălui ei atunci 
când o numea „sergenta”. 

— Mame și fiice, spuse O'Neil cu voce tare, de parcă ar fi 
știut exact ce gândește ea. 

Ajunseră apoi la cadavru. Dance îi salută cu un gest pe 
bărbaţii din echipa medicului legist, care pregăteau în 
apropiere un sac verde. Strickland era întins cu faţa în jos, 
îmbrăcat în echipamentul său sportiv, acum plin de sânge. 
Fusese împușcat din spate. O dată în spate, o dată în cap. 

— Şi mai e și asta. 

Unul dintre medici îi ridică bluzonul, sub care se afla o 
imagine tăiată în carne: era reprezentarea grosolană a unui 
chip, care părea să semene cu masca. Qetzal, demonul din 
Dimension Quest. Probabil că acesta era motivul pentru care 
O'Neil fusese reticent în a menţiona asta de faţă cu Boling. 

Dance clătină din cap. 

— Post-mortem? 

— Exact. 

— Vreun martor? 

— Nici măcar unul, spuse un ofiter MESO. E un șantier de 
construcții la vreun kilometru de aici. Ei au auzit focurile de 
armă și au sunat. Dar n-a văzut nimeni nimic. 

Unul dintre ofițerii de la criminalistică anunţă: 

— Nu am găsit nicio probă relevantă, domnule. 

O'Neil încuviinţă din cap și se îndreptă împreună cu Dance 
spre mașini. 

Kathryn observă că Boling stătea lângă Audi-ul său, cu 
mâinile împreunate în față și cu umerii ușor ridicaţi. Era un 
semn de încordare. Crimele aveau uneori efectul acesta... 

Ea îi spuse: 

— Mulţumesc că ai venit, Jon. Ţi-ai depășit cu mult 
atribuţiile. Dar ideile tale mi-au fost de mare ajutor. 

— Sigur. 

Tonul lui suna cumva stoic și ea se întrebă dacă mai fusese 
vreodată la locul vreunei crime. 


Lui Dance îi sună telefonul - era Charles Overby. Îl sunase 
mai devreme pentru a-l informa despre crimă. Acum era 
nevoită să îl anunţe că victima nu săvârșise niciun abuz pe 
internet și că era doar un om nevinovat. Asta avea să 
stârnească și mai multe valuri de panică. 

— Charles. 

— Kathryn, ești la locul faptei? 

— Da. Se pare că... 

— L-aţi prins pe băiat? 

— Nu, dar... 

— Îmi dai toate detaliile mai târziu. A intervenit ceva. Vino 
aici cât poţi de repede. 


Capitolul 20 


— Deci ea este acea Kathryn Dance. 

O mână mare și rozalie o strânse pe a sa, ţinând-o captivă 
până când se stabili clar ierarhia de autoritate, apoi o eliberă. 

Ciudat, se gândi ea. Nu pusese un accent deosebit pe 
pronumele demonstrativ. Nu acea Kathryn Dance. Fusese mai 
mult ceva de genul: acea agentă. 

Sau acel scaun. 

Dar decise să ignore situaţia dubioasă - analiza chinestezică 
nu reprezenta o prioritate în clipa aceea. Bărbatul nu era 
suspect, dar avea legătură cu șeful șefilor de la CBI, după cum 
avea să afle ulterior. Deși părea a fi mai degrabă un jucător 
profesionist de fotbal american, Hamilton Royce, în vârstă de 
vreo cincizeci de ani, lucra în Biroul Procurorului General din 
Sacramento. Se întoarse în scaunul lui - se aflau în biroul lui 
Overby iar Dance se așeză și ea. Royce îi spuse că este 
mediator. 

Dance îi aruncă o privire lui Overby. Acesta îl fixa cu privirea 
pe Royce, fie din curiozitate, fie din respect, sau poate din 
ambele motive, dar nu-i oferi lui Dance alte informaţii 
referitoare la activitatea vizitatorului sau la misiunea lui. 

Dance încă mai era deranjată de indiferența șefului ei, ca și 
de vina lui de a se fi subordonat acţiunii lui Robert Harper în 
camera cu arhiva dosarelor de la CBI. 

Pentru că e nevinovată, normal. Mama ta nu ar face rău 
nimănui. Știi bine asta... 

Își îndreptă atenţia spre Royce. 

— Am auzit numai lucruri bune despre tine în Sacramento, 
zise el. Am înţeles că ești expertă în limbajul nonverbal. 

Bărbatul cu umerii laţi și cu părul negru, dat pe spate, purta 
un costum de calitate, într-o nuanţă de albastru ce bătea în 
bleumarin, amintind de o uniformă. 

— Sunt un simplu anchetator. Dar mă folosesc de chinestezie 
mai mult decât alţii. 

— Ah, Charles, a început deja. Se subestimează. M-ai 
avertizat că va face asta. 


Dance zâmbi prudent și se întrebă ce anume îi spusese 
Overby și cât de atent fusese atunci când îi oferise (sau 
omisese) informaţii elogioase despre un angajat de-al său. 
Pentru dosarul de mărire de salariu și promovare, bineînţeles. 
Chipul șefului ei rămase neutru. Ce grea e viața când ești 
nesigur! 

Royce continuă vesel: 

— Deci ai putea să mă analizezi și să-ţi dai seama exact ce 
gândesc doar observând dacă-mi încrucișez braţele, dacă mă 
uit într-o direcţie sau dacă roșesc. Să-mi afli astfel toate 
secretele... 

— E un pic mai complicat de-atât, spuse ea pe un ton plăcut. 

— Ah... 

De fapt, îi făcuse deja un profil al personalităţii. Era un 
extravertit gânditor, sensibil. Şi probabil că avea personalitatea 
mincinosului machiavellian. Așa că Dance încercă să fie 
prudentă. 

— În orice caz, auzim numai de bine în ceea ce te privește. 
Cazul acela de luna trecută, cu nebunul din Peninsulă... a fost 
unul dificil. Dar ai reușit să-l prinzi pe criminal. 

— Am avut și noroc. 

— Nu, nu, spuse Overby repede. Nu e vorba de noroc. l-a 
anticipat mișcările. 

Dance își dădu seama că, pronunţând cuvântul „noroc”, se 
jignise atât pe sine, cât și întregul departament de la CBI, 
inclusiv pe Overby. 

— Dar cu ce te ocupi mai exact, Hamilton? 

Nu avea de gând să i se adreseze cu „domnule”, nu în cazul 
de faţă. 

— Ah, dar cu ce nu mă ocup? Sunt omul bun la toate. Dacă 
există vreo problemă cu agenţiile de stat, cu biroul 
guvernatorului sau chiar și cu tribunalele, eu o analizez și fac 
un raport. Zâmbi și adăugă: Multe rapoarte. Sper că le citește 
cineva. N-ai de unde să știi asta. 

Totuși, nu-i răspunsese la întrebare. Ea se uită la ceas, un 
gest pe care Royce îl observă, dar nu și Overby. Exact cum 
intenționase. 

— Hamilton a venit pentru cazul Chilton, spuse Overby, 
aruncându-i o privire bărbatului din Sacramento pentru a se 
asigura că spusese ce trebuie. 


Apoi îi zise lui Dance, ca un căpitan de vas: 

— Pune-ne la curent! 

— Sigur, Charles, răspunse ea rece, observând atât tonul 
său, cât și faptul că Overby spusese „cazul Chilton”. 

Ea îl considerase mereu ca fiind „cazul Crucilor”. Sau „cazul 
Travis Brigham”. Acum înțelegea ce căuta de fapt Royce acolo. 

Le relată despre uciderea lui Lyndon Strickland, despre 
metoda prin care fusese omorât acesta și despre legătura pe 
care o avea cu blogul lui Chilton. 

Royce se încruntă. 

— Deci își extinde aria de atac? 

— Suntem de părere că da. 

— Dovezi? 

— Sigur, sunt ceva... Dar nimic care să ne indice unde s-ar 
putea ascunde Travis. Avem o echipă formată din cei de la 
Poliţia Rutieră și de la Biroul Șerifului, aflată în căutarea lui. 

Ea clătină din cap și adăugă: 

— Nu au prea făcut progrese însă. Băiatul nu are mașină, 
merge pe bicicletă și stă ascuns. 

Îi aruncă o privire lui Royce. 

— Consultantul nostru e de părere că folosește tehnici de 
evaziune pe care le-a învăţat în jocurile on-line. 

— Cine? 

— Jon Boling, un profesor de la Universitatea California - 
Santa Cruz. Ne-a fost de mare ajutor. 

— Și lucrează ca voluntar pentru noi, fără să-l plătim. 

Overby menţionă asta cu fineţe, cuvintele alunecându-i 
subtil. 

— Referitor la blogul acesta, spuse Royce încet. Ce legătură 
are cu întâmplările, mai exact? 

Dance îi explică: 

— Câteva comentarii postate acolo l-au determinat pe băiat 
să reacționeze astfel. A fost hărțuit. 

— Şi a clacat. 

— Facem tot ce ne stă în putinţă ca să îl găsim, spuse 
Overby. Nu poate fi departe. E o peninsulă mică. 

Deși Royce nu intrase în prea multe detalii, Dance observă 
din privirea lui fixă că îl interesa problema legată de Travis 
Brigham, dar își croia drum și spre adevăratele lui intenţii. 

La care ajunse, în cele din urmă. 


— Kathryn, cei din Sacramento sunt foarte preocupaţi de 
acest caz, ca să fiu pe deplin sincer. Toată lumea e agitată. 
Cazul implică adolescenţi, computere, reţele sociale. Acum, 
Travis are și o armă. Asta te duce cu gândul la Virginia Tech și 
la Columbine. Se pare că băieţii aceia din Colorado sunt idolii 
lui. 

— E doar un zvon. Nu știu dacă e adevărat sau nu. E o 
informaţie postată pe blog de cineva care poate îl cunoștea, 
poate nu. 

El ridică o sprânceană și mișcă ușor din buze, iar ea își dădu 
seama că picase exact în plasa lui. Cu oamenii ca Hamilton 
Royce, nu știai niciodată în ce ape te scăldai. 

— Referitor la acest blog. Am vorbit cu Procurorul General. 
Ne temem că atâta vreme cât oamenii continuă să posteze 
acolo, e ca și cum ar turna benzină pe foc. Înţelegi ce spun? E 
ca o avalanșă. Mă rog, înţelegi ideea. Uite la ce ne-am gândit 
noi: nu ar fi mai bine să închidem blogul? 

— Am discutat deja cu Chilton despre asta. 

— Ah, da? întrebă Overby. 

— Şi ce a spus? 

— Un „nu” bombastic. Invocă libertatea presei. 

Royce se strâmbă. 

— E doar un blog. Nu e ziarul Chronicle sau Wall Street 
Journal 

— El e de altă părere, zise Dance, apoi întrebă: A fost 
contactat de cineva de la Biroul Procurorului General? 

— Nu. Dacă le-am expune problema celor din Sacramento, ne 
temem că ar putea posta ceva despre noi, despre propunerea 
pe care i-am făcut-o. Apoi, știrea ar ajunge în ziare și la 
televiziune. Represiune. Cenzură. Așa ar fi etichetat cazul, la fel 
și guvernatorul sau congresmenii, după aceea. Nu, nu putem 
face asta. 

— Mă rog, a refuzat, spuse Dance. 

— Mă întrebam dacă, începu Royce încet, privind-o în ochi pe 
Dance, dacă nu cumva aţi aflat ceva despre el, ceva care l-ar 
putea convinge să ne ajute... 

— Să-l luăm cu parul sau cu zăhărelul? întrebă Dance 
repede. 

Royce nu se putu abţine să nu râdă. Se pare că se lăsa ușor 
impresionat de oamenii isteţi. 


— Nu pare să fie genul care să accepte o momeală, din câte- 
mi spui. 

Adică nu ar fi mers cu mita. Dance știa deja asta, căci își 
încercase norocul. Dar Chilton nu se lăsa convins nici de 
ameninţări. Mai mult decât atât, părea genul de om care se 
delecta cu acestea. Cu siguranţă ar fi postat ceva pe blog dacă 
primea ameninţări. 

În plus, deși nu-l avea la inimă pe Chilton, considerându-l 
arogant și îngâmfat, nu îi cădea bine să se folosească de 
informaţiile pe care le aflase în urma anchetei pentru a face 
presiuni asupra lui. În orice caz, Dance răspunse cu sinceritate: 

— N-am aflat nimic despre el. James Chilton nu este un pion 
principal în acest caz. Nici măcar nu a scris nimic despre băiat; 
ba chiar i-a șters numele lui Travis. A deschis threadul Cruci pe 
marginea drumului pentru a aduce critici departamentului de 
poliţie și celor de la rutieră. Cititorii sunt cei care au început să 
îl atace pe băiat. 

— Deci nu avem nicio informaţie incriminatorie, nimic de 
care să ne putem folosi. 

Să ne folosim. Ciudată exprimare. 

— Nu. 

— Ah, păcat... 

Royce chiar părea dezamăgit. Overby observă și el și părea la 
fel de dezamăgit. Spuse: 

— Continuă ancheta, Kathryn. 

Ea îi răspunse accentuând cuvintele: 

— Lucrăm non-stop ca să îl găsim, Charles. 

— Sigur, știu. Per total... 

Nu reuși să-și termine fraza. 

— Ce? întrebă ea cu răceală în voce. 

Simţea din nou mânia cauzată de situația cu Robert Harper. 
„Ai grijă”, își spuse ea. 

Overby zâmbi într-o manieră care abia mai aducea a zâmbet. 

— Per total, ne-ar fi de mare ajutor tuturor dacă Chilton ar fi 
convins să închidă blogul. Ne-ar ajuta și pe noi, și pe cei din 
Sacramento. Să nu mai zic de faptul că ar salva vieţile celor 
care au postat comentarii. 

— Exact, spuse Royce. Ne temem că urmează și alte victime. 
Era clar că Procurorul General și Royce erau îngrijoraţi din 


cauza asta. Dar îi preocupa și reclama negativă cauzată de 
neputinţa lor de a-l opri pe criminal. 

Pentru a pune capăt întâlnirii și a se putea întoarce la treabă, 
Dance spuse doar atât: 

— Dacă aflu ceva de care să te poţi folosi, Charles, te anunt. 

Royce îi aruncă o privire cu subinţeles, dar Overby nu prinse 
subtilitatea și zâmbi. 

— În regulă. 
_ În clipa aceea, lui Dance îi vibră telefonul - primise un mesaj. 
Il citi și rămase mută de mirare; se uită apoi la Overby. Royce o 
întrebă: 

— Ce este? 

Dance spuse: 

— James Chilton a fost atacat. Trebuie să plec. 

Dance intră în grabă în secţia de urgenţe a spitalului 
Monterey Bay. 

Il găsi pe TJ în mijlocul holului, cu o expresie îngrijorată. 

— Şefa, spuse el ușurat că o vede. 

— Cum se simte? 

— O să-și revină. 

— L-aţi prins pe Travis? 

— Nu băiatul l-a atacat, spuse TJ. 

Ușile camerei de gardă se deschiseră și James Chilton, cu un 
bandaj sub obraz, se repezi afară. 

— El m-a atacat, strigă Chilton, arătând spre un bărbat solid 
și îmbujorat, îmbrăcat într-un costum, care stătea lângă 
fereastră. 

Un ofițer bine făcut îl păzea îndeaproape. Fără a se sinchisi 
să salute, Chilton arătă spre el și îi spuse lui Dance: 

— Arestează-l! 

Intre timp, bărbatul se ridică în picioare și spuse precipitat: 

— Pe ăsta vreau să-l văd în pușcărie! 

Adjunctul bombăni, pe un ton sever: 

— Domnule Brubaker, vă rog să luaţi loc! 

Bărbatul ezită, îi aruncă o privire plină de ură lui Chilton, 
apoi se lăsă din nou în scaunul din fibră de sticlă. 

Ofiţerul se apropie de Dance și îi explică ce se întâmplase. 
Cu jumătate de oră în urmă, Arnold Brubaker ajunsese 
împreună cu echipa lui în locul unde avea să se construiască 
stația de desalinizare. Íl găsiseră acolo pe Chilton, care 
fotografia habitatul animalelor. Încercase să îi ia bloggerului 
aparatul foto și îl împinsese pe Chilton la pământ. 
Supraveghetorii chemaseră poliţia. 

Rana nu părea să fie gravă, constată Dance. 

Cu toate acestea, Chilton era atât de furios, încât cu greu se 
mai putea controla. 

— Omul ăsta distruge Peninsula. Ne distruge toate resursele 
naturale. Flora și fauna. Nu mai spun că distruge și cimitirul 
Ohlone. 


Indienii Ohlone fuseseră primii locuitori ai acestei zone din 
California. 

— Nu construim în apropierea terenului indienilor! strigă 
Brubaker. E doar un zvon. Şi e complet fals! 

— Dar mașinile ce vor tranzita zona... 

— Şi cheltuim milioane de dolari pentru a muta animalele... 

— Gata, opriţi-vă amândoi! interveni Dance. Liniște! 

Dar Chilton simţea nevoia să continue: 

— Mi-a stricat și aparatul foto. Ca naziștii! 

Brubaker îi răspunse cu un zâmbet rece: 

— James, cred că tu ai încălcat legea intrând pe o proprietate 
privată. Nu tot așa procedau și naziștii? 

— Am dreptul să raportez distrugerea resurselor noastre! 

— Şi eu... 

— Bine, sări Dance. Gata! 

Tăcură amândoi, iar ea îi ceru detalii adjunctului despre 
infracțiunile comise. După ce ascultă întreaga poveste, îl 
abordă pe Chilton. 

— Ai încălcat o proprietate privată, James. Asta e infracţiune. 

— Dar eu... 

— Șștt... Și dumneavoastră, domnule Brubaker, l-aţi atacat 
pe domnul Chilton, ceea ce este ilegal dacă nu erati în legitimă 
apărare, adică dacă el nu reprezenta un pericol pentru 
dumneavoastră. Trebuia să sunati la poliţie. 

Brubaker se încruntă, apoi încuviinţă din cap. Părea să fie 
supărat că nu îi dăduse și un pumn lui Chilton. Iar bandajul era 
ca și inexistent. 

— Situaţia stă în felul următor: vă faceţi amândoi vinovaţi de 
infracțiuni minore. Dacă vreţi să depuneţi plângere, voi face 
arestarea. Dar vă voi aresta pe amândoi. Pe unul pentru 
încălcarea proprietăţii, pe altul pentru atac. Ce ziceţi? 

Brubaker, îmbujorat, începu să se vaite: 

— Dar el... 

— Care sunt, deci, răspunsurile voastre? îi întrebă Dance pe 
un ton calm și ameninţător totodată, care îl reduse imediat la 
tăcere. 

Chilton aprobă din cap, cu o grimasă pe faţă. 

— În regulă. 

Într-un final, presat de o situaţie evident fără ieșire, 
Brubaker îi spuse lui Dance: 


— Bine, fie! Dar nu e corect! În ultimul an, timp de șapte zile 
pe săptămână, nu am făcut altceva decât să lucrez pentru 
combaterea secetei. Asta a fost toată viața mea. lar el stă pe 
scaun la biroul lui și mă face arșice, fără ca măcar să analizeze 
informaţiile. Oamenii citesc ce scrie el pe blog și cred că e 
adevărat. Şi cum pot eu să contracarez? Să scriu și eu pe un 
blog? Cine are timp de așa ceva? 

Brubaker oftă emfatic și ieși pe ușa principală. 

După plecarea acestuia, Chilton îi spuse lui Dance: 

— Nu construiește staţia fiindcă e el mărinimos. Are mult de 
câștigat și asta e singura lui preocupare. Am analizat 
informaţiile. 

Vocea lui își pierdu din intensitate când ea se întoarse spre el 
și îi observă expresia sobră. 

— James, nu cred că ai auzit. Lyndon Strickland a fost omorât 
de Travis. 

Chilton rămase mut preţ de o clipă. 

— Lyndon Strickland, avocatul? Ești sigură? 

— Mă tem că da. 

Ochii bloggerului se fixară pe podeaua sălii de urgente, 
placată cu gresie verde și albă, impecabilă în ciuda anilor în 
care fusese străbătută de pantofi și de tocuri nerăbdătoare. 

— Dar Lyndon a postat în threadul cu staţia de desalinizare, 
nu în Cruci pe marginea drumului. Nu, Travis nu ar fi avut 
nimic de împărțit cu el. Trebuie să fie altcineva. Lyndon a 
deranjat pe mulţi. A fost avocat pe parte civilă și a preluat 
multe cazuri controversate. 

— Din păcate, dovezile nu lasă loc de dubii. E vorba de 
Travis. 

— Dar care este motivul? 

— Suntem de părere că e din cauză că te-a susţinut pe tine. 
Nu contează unde a postat. Credem că Travis își mărește aria 
de acţiune. 

Chilton primi vestea cu o îngrijorare evidentă, apoi întrebă: 

— Doar pentru că a postat un comentariu în care mă 
susținea?! 

Ea aprobă din cap și zise: 

— Şi asta mă duce cu gândul la o altă problemă presantă: 
Travis te-ar putea viza și pe tine. 


— Dar ce treabă ar putea să aibă cu mine? Nu i-am adresat 
niciun cuvânt. 

Ea continuă: 

— A vizat o persoană care era de acord cu tine. Asta 
înseamnă că ar putea fi supărat și pe tine. 

— Chiar crezi asta? 

— Cred că nu ne permitem să nu luăm în considerare această 
posibilitate. 

— Dar familia mea e... 

— Am trimis o mașină în faţa casei tale. Un adjunct de la 
Biroul Șerifului. 

— Mulţumesc... mulţumesc. O să-i anunţ pe Pat și pe băieţi 
să fie cu ochii în patru. 

— Te simţi bine? îl întrebă ea arătând spre bandaj. 

— Nicio problemă. 

— Vrei să te ducă cineva acasă? 

— Vine Pat să mă ia. 

Dance se îndreptă spre ușă, apoi se opri și zise: 

— Şi, pentru numele lui Dumnezeu, lasă-l în pace pe 
Brubaker! 

Chilton miji ochii. 

— Dar ai idee ce probleme va cauza staţia lui...? 

Apoi tăcu brusc și își ridică mâinile, în semn că abandonează 
subiectul. 

— Bine, bine, n-o să-i mai încalc proprietatea. 

— Mulţumesc. 

Dance ieși din spital și își deschise din nou telefonul. După 
treizeci de secunde sună - era Michael O'Neil. Ea se liniști când 
văzu numărul lui. 

— Bună, îi zise ea. 

— Bună! Doar ce am aflat că Chilton a fost atacat. 

— Nu e nimic grav, spuse Dance, explicându-i pe scurt ce se 
întâmplase. 

— I-a încălcat proprietatea, deci a căutat-o cu lumânarea. Am 
sunat la birou. Au primit raportul anchetei de la locul faptei în 
cazul Strickland. Am insistat să se rezolve cât mai repede. Dar 
nu au aflat nimic concludent. 

— Mulţumesc. 


Dance realiză că vorbeşte mai încet și se amuză în sinea ei. Îi 
povesti apoi lui O'Neil despre ciudata întâlnire cu Hamilton 
Royce. 

— Grozav. Cu două bucătărese, ciorba iese prea sărată. 

— Ce i-aș mai băga pe ei în ciorbă, bombăni Dance. Și aș 
mări focul... 

— Şi Royce ăsta ar vrea să închidă blogul? 

— Da. Presupun că-i e teamă de presă. 

— Aproape că îmi pare rău pentru Chilton, spuse O'Neil. 

— Dacă ai petrece zece minute în compania lui, n-ai mai 
spune asta. 

Adjunctul chicoti. 

— Voiam și eu să te sun, Michael, îi zise Dance. I-am invitat 
pe mama și pe tata la cină în seara asta. Mama are nevoie de 
susținerea mea. Mi-ar face mare plăcere să vii și tu. Apoi 
adăugă: Tu, Anne și copiii. 

O clipă de tăcere. 

— O să încerc, răspunse el. Sunt foarte ocupat cu cazul 
containerului. lar Anne e plecată în San Francisco. O galerie de 
acolo îi va expune cele mai recente fotografii. 

— Serios? Bravo ei! 

Dance își aminti conversaţia lor din ziua precedentă despre 
călătoria pe care avea să o facă Anne O'Neil și despre 
încercarea lor de a lua micul dejun după întâlnirea cu Ernie 
Seybold. Părerea ei despre Anne era cumva împărţită, cea mai 
bună parte fiind la adresa talentului ei de fotograf. 

Inchise apoi telefonul și se îndreptă spre mașină, desfăcându- 
și căștile de la iPod. Simţea nevoia unei doze de muzică. În timp 
ce derula melodiile, încercând să se hotărască dacă să asculte 
muzică latino sau celtică, îi sună din nou telefonul. Apelantul 
era Jonathan Boling. 

— Bună, îi spuse ea. 

— Vuiește tot CBl-ul, se spune că Chilton a fost atacat. Ce s-a 
întâmplat? E în stare gravă? 

Ea îi povesti toate detaliile. Boling fu ușurat să audă că 
incidentul nu se soldase cu răni grave, dar ea își dădu seama 
din tonul lui că avea ceva noutăţi pentru ea. Rămase tăcută o 
clipă și el spuse: 

— Kathryn, ești la birou? 


— Nu plănuiam să mă mai întorc. Trebuie să iau copiii, așa 
că am să lucrez de acasă în seara asta. 

Nu îi mai spuse și că voia să îi evite pe Hamilton Royce și pe 
Overby. 

— De ce? 

— Am câteva informaţii. Am făcut rost de numele celor care îl 
susțin pe Chilton. Partea bună e că nu sunt foarte mulţi. După 
cum mă și aşteptam, pe bloguri comentariile opozanților sunt 
mai numeroase decât cele ale susținătorilor. 

— Trimite-mi lista pe e-mail și îi voi suna de acasă. Mai e și 
altceva? 

— O să putem accesa computerul lui 'Travis în aproximativ o 
oră. 

— Serios? Grozav! 

Se pare că Tiffany sau Bambi chiar era pricepută într-ale 
computerelor. 

— O să-i copiez hard diskul pe un altul. Mă gândeam că 
poate ai vrea să vezi ce conţine. 

— Sigur că vreau, spuse Dance, apoi îi veni o idee. Ai planuri 
diseară? 

— Nu, mi-am amânat toate treburile până după ce voi 
termina aici. 

— Adu computerul la mine acasă. Mi-am invitat părinţii și 
câţiva prieteni la cină. 

— Sigur. 

Ea îi comunică adresa și îi spuse la ce oră să ajungă. 

După terminarea convorbirii, Dance rămase lângă mașina 
parcată în faţa spitalului, observând câteva asistente care își 
terminaseră turele. O priveau cu atenţie. 

Dance le cunoștea pe câteva dintre ele și le zâmbi. Una sau 
două înclinară din cap în semn de salut, fără prea mare 
entuziasm însă, ba chiar cu răceală. Probabil se gândeau că ea 
este de fapt fiica femeii acuzate de crimă. 


Capitolul 22 


— lau eu sacoşele, se oferi Maggie în clipa în care 
Pathfinderul lui Dance se oprea pe aleea din faţa casei. 

În ultima vreme, fiica ei avea o atitudine foarte 
independentă. Erau patru sacoșe. După ce luase copiii de la 
Martine, se opriseră la un supermarket pentru o sesiune de 
cumpărături. Dacă aveau să apară toţi invitaţii, s-ar fi strâns 
vreo douăsprezece persoane, printre care se numărau și câţiva 
tineri cu un apetit sănătos. 

Aplecat de spate din cauza greutăţii celor două pungi pe care 
le ţinea cu o singură mână (fratele mai mare voia să iasă în 
evidenţă), Wes o întrebă pe mama sa: 

— Când vine bunica? 

— În curând, sper... E posibil să nu vină. 

— Nu, a spus că vine. 

Dance îi zâmbi derutată. 

— Ai vorbit tu cu ea? 

— Da, m-a sunat după ore. 

— Şi pe mine, spuse Maggie. 

Deci a sunat ca să-i liniștească pe copii că e bine. Dance se 
îmbujoră - de ce nu o sunase totuși și pe ea? 

— Mă rog, e bine că va putea să ajungă. 

Duseră sacoșele în casă. 

Dance se duse în dormitor împreună cu Patsy. 

Se uită la cutia pentru armă. Travis își extindea aria de 
victime și știa că ea este unul dintre detectivii aflaţi pe urmele 
lui. Iar ea nu putea ignora o posibilă ameninţare, mai ales din 
pricina crucii găsite în spatele casei cu o seară în urmă. Se 
hotări să-și ţină arma în apropiere. Fiind însă mereu grijulie în 
privinţa armelor aflate în preajma copiilor, încuie pistolul negru 
în cutie, apoi intră la duș. Își scoase hainele cu repeziciune și 
intră sub jetul de apă fierbinte, încercând fără sorţi de izbândă 
să înlăture amintirea zilei groaznice care se apropia de final. 

Îmbrăcă apoi o pereche de blugi și un tricou larg, pe care 
însă nu îl băgă în pantaloni, pentru a putea ascunde arma ce 


stătea lipită de spatele ei. Neconfortabil, dar totuși liniștitor. 
Apoi se duse grăbită în bucătărie. 

Hrăni câinii și aplană un mic conflict între copiii ei, care se 
certau pe tema sarcinilor fiecăruia înainte de cină. Dance era o 
fire răbdătoare. Ştia că sunt supăraţi din cauza incidentului de 
la spital din ziua precedentă. Datoria lui Maggie era să scoată 
cumpărăturile, în timp ce Wes trebuia să strângă prin casă 
înainte de a veni invitaţii. Dance era mereu surprinsă să 
constate cât de repede se făcea dezordine într-o casă în care 
locuiau doar trei persoane. 

Așa cum se întâmpla adeseori, gândul îi fugi la vremea în 
care erau patru. Aruncă o privire spre fotografia de la nunta ei. 
Bill Swenson, care încărunţise prematur, suplu și cu un zâmbet 
cald, privea spre aparatul foto, îmbrăţișându-și soţia. 

Apoi se duse în birou, deschise computerul și îi trimise lui 
Overby un e-mail, prin care îl informa despre atacul asupra lui 
Chilton și confruntarea cu Brubaker. 

Nu avea chef să discute cu el. 

Citi apoi e-mailul de la Jon Boling cu numele persoanelor 
care postaseră în ultima lună comentarii favorabile la adresa lui 
Chilton. ȘŞaptesprezece la număr. 

Putea fi și mai rău. 

Își petrecu următoarea oră căutând numerele celor care 
locuiau pe o rază de 170 de kilometri și îi sună pentru a-i 
avertiza că sunt în pericol. Ignoră remarcile lor critice, uneori 
chiar tăioase, la adresa CBl-ului și a poliţiei, pe motiv că nu îl 
prinseseră încă pe Travis Brigham. 

După aceea citi noutăţile acelei zile de pe blogul The Chilton 
Report. 


http://wwyw.thechiltonreport.com/html/june27.html 


Aruncă o privire rapidă prin toate threadurile, observând că 
apăruseră postări noi în majoritatea lor. Ultimii comentatori la 
subiectele legate de reverendul Fisk și de staţia de desalinizare 
își luau rolul din ce în ce mai în serios, mizând pe tot mai multă 
ură. Însă nicio postare nu se compara cu cele din threadul 
Cruci pe marginea drumului, unde majoritatea celor care 
comentau își dezlănţțuiau furia unul împotriva celuilalt, dar și la 
adresa lui Travis. 


Unele comentarii erau exprimate ciudat, părând să caute 
informaţii, dar altele luau forma amenințărilor. Dance avu 
senzaţia că existau anumite indicii referitoare la locul în care se 
ascundea Travis, poate chiar și frânturi de informaţii care 
puteau duce la identitatea următoarei victime. Putea fi oare 
Travis însuși unul dintre postatori, ascunzându-se în spatele 
unui pseudonim sau al anonimatului? Citi cu atenţie 
comentariile și decise că - dacă existau indicii - ea nu le putea 
percepe. Kathryn Dance era obișnuită să descifreze limbajul 
vorbit, dar nu putea trage concluzii cu ușurință doar citind 
strigătele și șoaptele tăcute. 

Într-un final, închise site-ul și observă că primise un e-mail de 
la Michael O'Neil. Îi transmitea o veste proastă: audierea în 
cazul necunoscutului era amânată pentru ziua de vineri. 
Procurorul, Ernie Seybold, era de părere că acordul dat de 
judecător în favoarea cererii apărării era de rău augur. Ea se 
simţi frustrată și dezamăgită că nu o sunase să îi spună vestea 
el însuși. Nu menţionase nici dacă avea să vină la cină, 
împreună cu copiii. 

Începu apoi să organizeze cina. Nu era prea pricepută la 
bucătărie și era prima care recunoștea asta, dar știa 
magazinele care vindeau cele mai bune semipreparate. Cina 
avea să fie gustoasă. 

Ascultând sunetul de fundal al unui joc pe computer ce venea 
din camera lui Wes și notele pianului lui Maggie, Dance se trezi 
că se uită în curtea din spate, amintindu-și expresia mamei ei 
de cu o zi în urmă, când văzuse că fiica ei o părăsește pentru a 
se ocupa de a doua cruce de pe marginea drumului. 

Va înțelege și mama ta... 

Nu va întelege... 

Sortând caserolele cu piept de pui, fasole verde, salată 
Caesar, somon și cartofi la cuptor, Dance își aminti cum stătuse 
alături de mama ei, cu numai trei săptămâni în urmă, exact în 
bucătăria aceea, iar ea îi povestise despre Juan Millar, aflat la 
secţia de terapie intensivă. Durerea lui se citea pe chipul lui 
Edie atunci când ea îi relatase fiicei sale ce-i șoptise 
muribundul: Omoară-mă... 

Soneria o trezi din gândurile negre. 

Își dădu seama imediat cine era primul care venise. 
Majoritatea prietenilor și familia ei urcau scările verandei din 


spate și intrau în bucătărie fără să sune sau să bată. Deschise 
ușa de la intrare și îl întâmpină pe Jon Boling. Era tot numai un 
zâmbet, ca de obicei, în timp ce se lupta cu o sacoșă mică de 
cumpărături și cu o geantă mare de laptop. Purta o pereche de 
blugi negri și o cămașă de culoare închisă, în dungi. 

— Bună, îi spuse ea. 

El o salută și o urmă în bucătărie. Năvăliră apoi și câinii, iar 
Boling se aplecă și îi îmbrăţișă pe amândoi. 

— Gata, afară acum! le porunci Dance. 

Aruncă pe ușa din spate câţiva biscuiţi cu lapte și câinii se 
repeziră pe scări, până în curte. 

Boling se ridică și se șterse pe față după ce fusese lins de 
câini, apoi îl pufni râsul. Scoase ceva din sacoșa de 
cumpărături și zise: 

— Am ales să îţi fac cadou niște zahăr. 

— Zahăr? 

— În două variante: prima - fermentat. 

Scoase o sticlă de vin alb Caymus Conundrum. 

— Buuun... 

— A doua - copt. 

Scoase o cutie cu prăjituri și adăugă: 

— Mi-am amintit cum te uitai la ele la birou, când asistenta 
ta mă pusese la îngrășat. 

— Nu ţi-a scăpat nimic, nu-i așa? zâmbi Dance. Ai fi un 
intervievator chinestezic foarte bun. Trebuie să fii tare 
perspicace. 

Dance își dădea seama că el era totuși destul de agitat. 

— Am ceva să-ţi arăt. Putem să ne așezăm undeva? 

Ea îi arătă înspre living, iar Boling scoase un alt laptop din 
geantă - era unul mare, fabricat de o firmă necunoscută ei. 

— Irv a fost cel care a reușit în final, o anunţă el. 

— Irv? 

— Irving Wepler, asociatul de care-ţi povesteam. Unul dintre 
studenţii mei. 

Deci nu era Bambi, nici Tiff... 

— Tot ce avea Travis în laptop avem și noi. 

El începu să tasteze şi ecranul prinse viață instantaneu. 
Dance nu știa că așa ceva era posibil. 

Din cealaltă cameră se auzi brusc o notă gravă la clape, 
autoarea acesteia fiind Maggie. 


— Scuze, spuse Dance tresărind. 

— Do major, zise Boling, fără a-și ridica privirea din ecran. 

Pe Dance o luă prin surprindere această observaţie. 

— Ești și muzician? 

— Nu, nu... Dar am ureche muzicală. Noroc chior. Și nu prea 
știu ce să fac cu ea. Nu am deloc talent muzical... spre 
deosebire de tine. 

— De mine? 

Nu îi povestise nimic despre hobby-ul ei. 

El ridică din umeri și spuse, în chip de explicaţie: 

— M-am gândit că n-ar fi rău să aflu câte ceva despre tine. Și 
nu mă așteptam să găsesc pe Google mai multe rezultate 
despre Dance „vânătorul de muzică” decât despre Dance 
„poliţista”... Ah... Pot să spun „poliţista”? 

— Din câte știu eu, e un termen acceptat. 

Dance îi povesti apoi cum eșuase în cariera de cântăreaţă de 
muzică folk, găsindu-și consolarea într-un proiect pe care îl 
conducea împreună cu Martine Christensen: un website numit 
American Tunes, nume inspirat din imnul lui Paul Simon din 
anii 70. Site-ul era colacul de salvare al lui Dance, căci adesea 
era bântuită de gânduri negre din cauza slujbei ei. Muzica era 
cea care o ajuta să iasă din minţile criminalilor pe care îi 
urmărea. 

American Tunes îi ajuta pe muzicieni să își autentifice 
materialele originale, să pună piesele în vânzarea on-line și să 
primească apoi banii încasaţi. 

Subiectul îi stârni interesul lui Boling. Se pare că și el 
obișnuia să facă excursii în aer liber o dată sau de două ori pe 
lună. Cândva se ocupase serios de alpinism, însă între timp 
renunțase la acest sport. 

— Gravitaţia, spuse el, e necruțătoare. 

Apoi făcu un semn spre camera de unde se auzea muzica. 

— Fiul sau fiica? 

— Fiica. Singurele note pe care le știe fiul meu sunt cele de 
la antrenamentul de tenis. 

— E foarte talentată. 

— Mulţumesc, spuse Dance cu mândrie. 

Se străduise să o încurajeze tot timpul pe Maggie; repetase 
cu ea și o însoţise de multe ori la lecţiile de pian și la recitaluri. 


Boling apăsă câteva taste și pe monitorul laptopului apăru o 
pagină colorată. Dar postura lui se schimbă imediat și Dance 
observă că el privește undeva peste umărul ei, spre ușă. 

Trebuia să-și fi dat seama - muzica se oprise cu treizeci de 
secunde în urmă. 

Jon Boling zâmbi, apoi spuse: 

— Bună, eu sunt Jon. Sunt coleg cu mama ta. 

Maggie stătea în dreptul ușii, purtând pe cap o șapcă de 
baseball întoarsă invers. 

— Bună. 

— Ce v-am zis despre purtatul șepcilor în casă? îi zise Dance 
fetei. 

Maggie o scoase imediat, apoi se duse direct la Boling. 

— Eu sunt Maggie. 

„Nu e deloc timidă”, se gândi Dance în timp ce tânăra de 
zece ani îi întindea mâna lui Boling. 

— Ai o mână fermă, îi spuse profesorul. Şi un talent deosebit 
pentru pian. 

Fata zâmbi, umflându-se în pene. 

— Şi tu știi să cânţi? îl întrebă ea. 

— Doar la duș. 

Dance ridică privirea și nu fu surprinsă să îl vadă acolo și pe 
Wes, care îi urmărea cu atenţie. Nu se apropia, ci doar stătea 
în dreptul ușii, fără să zâmbească. 

Simţi un nod în stomac. După ce murise tatăl său, Wes nu 
acceptase niciun bărbat cu care Dance alegea să se vadă, iar 
terapeutul lor îi explicase că acesta îi considera o ameninţare 
pentru familia lui și pentru amintirea tatălui său. Singurul 
bărbat pe care îl plăcea era Michael O'Neil, dar asta se datora 
și faptului că era căsătorit și nu prezenta niciun risc. 

Atitudinea băiatului o întrista pe Dance, care era văduvă de 
trei ani și simțea uneori nevoia unui partener romantic. Voia să 
iasă la întâlniri și să se vadă cu cineva, lucru care le-ar fi fost 
benefic și copiilor. Dar, de câte ori ieșea în oraș, Wes se 
bosumfla și devenea capricios. Ea se străduia ore întregi să îl 
convingă că el și sora lui erau cei mai importanţi din viaţa ei. 
Plănuia din timp felul în care avea să îi prezinte noii parteneri. 
lar uneori punea piciorul în prag și nu-i permitea niciun moft. 
Dar niciuna dintre aceste tactici nu funcţiona perfect, iar faptul 
că ostilitatea sa faţă de noul ei partener se dovedea întemeiată 


nu era tocmai un avantaj. Se hotărâse așadar că va merge pe 
mâna copiilor ei și că va ţine cont de reacţiile lor. 

Ea îi făcu semn să vină și el li se alătură. 

— El este domnul Boling. 

— Bună, Wes. 

— Bună. 

Dădură mâna. Wes era puţin mai timid decât sora lui. 

Dance fu pe cale să menţioneze că îl cunoscuse pe Boling la 
serviciu, ca să-l liniștească pe Wes, pentru a nu crea premise 
pentru o atmosferă tensionată, dar înainte de a apuca să scoată 
vreun cuvânt, Wes se lumină la faţă când văzu ecranul 
computerului: 

— DQ, super! 

Ea privi grafica viu colorată a jocului Dimension Quest, pe 
care Boling îl extrăsese din laptopul lui Travis. 

— Vă jucaţi așa ceva? îl întrebă Wes stupefiat. 

— Nu, nu... Voiam doar să-i arăt ceva mamei tale. Cunoști 
acest tip de jocuri, Wes? 

— Deci... da, clar. 

— Wes, murmură Dance. 

— Adică, da, sigur. Nu-i place dacă spun deci. 

Boling zâmbi și îl întrebă: 

— Joci DQ? Eu nu-l știu foarte bine. 

— Nu joc, prea e cu vrăjitori, știi? Mai mult îmi place Trinity. 

— Da, amice, spuse Boling, iar vocea lui denota un profund 
respect. Grafica e foarte tare. Se întoarse către Dance și 
adăugă: E S-F. 

Nu era tocmai o explicaţie. 

— Cee? 

— Mamă, e science fiction. 

— „Sefe”, adică. 

— Nu, nu se spune așa. E S-F, zise el și își dădu ochii peste 
cap. 

— Iartă-mi ignoranta. 

Wes se încruntă. 

— Dar la Trinity trebuie să ai doi giga de RAM și cel puţin doi 
pe placa video. Altfel e... Se strâmbă. Altfel e prea încet. Adică, 
ești pregătit să lansezi raza laser și... se blochează. E nasol. 

— Ştii câţi RAMi avea computerul pe care l-am spart 
împreună la serviciu? îl întrebă Boling ștrengărește. 


— Trei? întrebă Wes. 

— Cinci. Şi patru pe placa video. 

Wes mimă un leșin. 

— Nuuuuuuu se poate! E foarte tare! Ce memorie avea? 

— Doi T. 

— Nu e posibil! Doi terabytes? 

Pe Dance o pufni râsul, ușurată că nu exista niciun fel de 
tensiune între ei. Cu toate acestea, ea spuse: 

— Wes, nu te-am văzut jucând Trinity. Nu îl avem instalat în 
computerul nostru, nu-i așa? 

Ea le impusese copiilor reguli stricte cu privire la computer 
și la site-urile vizitate; dar nu îi putea verifica tot timpul. 

— Nu, pentru că nu mă lași, spuse el fără nicio urmă de 
regret sau resentimente. Mă joc la Martine. 

— Cu gemenii? întrebă Dance șocată. 

Copiii familiei Martine Christensen și Steve Cahill erau mai 
mici decât Wes și Maggie. 

Wes râse, exasperat. 

— Mamă! Nu, cu Steve. El are toate „patchurile” și 
„codecurile”. 

Acum înţelegea. Steve, care spunea despre sine că e un 
savant ecologist, se ocupa de partea tehnică a site-ului 
American Tunes. 

— E un joc violent? îl întrebă Dance pe Boling. 

Profesorul și băiatul se consultară din priviri. 

— Deci? insistă ea. 

— Nu prea, spuse Wes. 

— Ce înseamnă asta mai exact? îl întrebă Dance. 

— Bine, e drept că uneori mai bombardezi niște nave spaţiale 
și planete, spuse Boling. 

— Dar nu e foarte violent, adăugă Wes. 

— Așa e, o asigură profesorul. Nu e ca Resident Evil sau 
Manhunt. 

— Sau Gears of War, adăugă Wes. Acolo poti tăia oamenii cu 
drujba. 

— Poftim? zise Dance îngrozită. Te-ai jucat vreodată așa 
ceva? 

— Nu! protestă el, cu un aer credibil. Billy Sojack de la 
școală îl are. El ne-a spus despre joc. 

— Ai grijă să nu joci așa ceva. 


— Bine. N-am s-o fac. Mă rog, spuse băiatul, uitându-se din 
nou spre Boling. Nu trebuie neapărat să folosești drujba. 

— Să nu te joci niciodată așa ceva! Nici jocul ăsta, nici 
celelalte despre care ne-a spus domnul Boling. 

O spuse cu blândeţe, pe tonul ei de mamă. 

— Bine, Doamne... mamă... 

— Promiţi? 

— Da. 

Copilul îi aruncă lui Boling o privire din care reieșea că 
uneori o mai apucau nervii în felul acela. 

Cei doi bărbaţi se angrenară apoi într-o discuţie despre alte 
jocuri și elemente tehnice pe care Dance nu le înţelegea. Dar 
era fericită să fie martoră la discuţia lor. Desigur, Boling nu o 
interesa ca partener romantic, dar era ușurată să constate că 
nu trebuia să aplaneze conflicte, mai ales în seara aceea, care 
avea să fie și așa destul de tensionată. Boling nu se cobora la 
nivelul băiatului, dar nici nu încerca să-l impresioneze. Păreau 
a fi doi tovarăși de vârste diferite, care se simțeau bine 
discutând. 

Simţindu-se neglijată, Maggie le întrerupse discuţia. 

— Domnule Boling, aveţi copii? 

— Mags, interveni Dance, nu e politicos să pui întrebări 
personale când abia ai cunoscut o persoană. 

— E în regulă. Nu, nu am copii, Maggie. 

Ea încuviinţă din cap, cântărind informaţiile. Problema ei, 
după cum înţelesese Dance, nu erau tovarășii de joacă - ea voia 
de fapt să știe care era starea civilă a bărbatului. Fata era 
pregătită să-și mărite mama mai repede decât Maryellen 
Kresbach de la birou (iar Maggie avea să fie „doamnă de 
onoare”, nu „domnișoară de onoare”, după cum ceruse fiica 
independentă a lui Dance). _ 

Din bucătărie se auziră voci - sosiseră Edie și Stuart. In 
curând li se alăturară lui Dance și copiilor. 

— Bunico! strigă Maggie, repezindu-se spre ea. Ce mai faci? 

Pe chipul lui Edie se așternu un zâmbet sincer; sau ceva 
apropiat, se gândi Dance. Wes, la fel de ușurat, se grăbi spre 
ea. Deși nu era prea darnic cu îmbrăţișările când venea vorba 
despre mama lui, băiatul își strânse tare bunica la piept. El 
fusese mai afectat decât sora lui din cauza arestării de la spital. 


— Katie, spuse Stuart, alergi după criminali și totuși mai ai 
timp să și gătești. 

— Mă rog, cineva și-a făcut timp să facă asta, răspunse ea 
zâmbind, uitându-se spre pungile de cumpărături de la 
Safeway, ascunse lângă coșul de gunoi. 

Dance își îmbrăţișă mama, extrem de fericită că o vede. 

— Ce mai faci, mamă? 

— Bine, draga mea. 

Dragă... Nu era deloc un semn bun. Dar măcar venise. Asta 
era tot ce conta. 

Edie se întoarse spre copii și începu să le povestească cu 
emfază despre o emisiune pe care o văzuse, despre renovări de 
case. Mama lui Dance se pricepea de minune să schimbe 
subiectul - mult mai bine decât să vorbească despre cele 
întâmplate la spital, lucru care nu ar fi făcut decât să-i tulbure 
pe toţi și mai tare. Nu voia să îi neliniștească pe copii pomenind 
despre incident, așa că prefera să povestească despre lucruri 
mărunte. 

Dance îl prezentă părinţilor săi pe Jon Boling. 

— Sunt asasin plătit, spuse el. Kathryn a făcut greșeala de a- 
mi cere sfatul și acum nu mai scapă de mine. 

Discutară apoi despre locul în care locuia în Santa Cruz, iar 
el le spuse de cât timp era în zonă și despre universităţile la 
care predase. Boling fu impresionat să afle că tatăl lui Dance 
încă mai lucra cu jumătate de normă la renumitul acvariu din 
Monterey Bay. Profesorul mergea frecvent la acvariu și tocmai 
își dusese nepoata și nepotul să-l viziteze. 

— Am predat și eu puţin, spuse Stuart Dance când află 
despre cariera lui Boling. M-am simtit bine în mediul academic. 
Am făcut multă cercetare în domeniul rechinilor. 

Boling râse cu poftă. 

Se servi vin și începură cu sticla de Conundrum alb adusă de 
Boling. 

Apoi profesorul simţi o schimbare în atmosferă și se scuză 
pentru a se întoarce la computer. 

— Nu am voie să mănânc până nu-mi termin temele. Ne 
vedem imediat, zise el. 

— Nu vrei să mergi în spate? îi întrebă Dance, arătându-i 
spre terasă. Vin și eu imediat. 

După ce își luă computerul și ieși pe terasă, Edie spuse: 


— Ce tânăr minunat! 

— Mi-a fost de mare ajutor. Datorită lui am reușit să salvăm 
una dintre victime. A 

Dance se duse la frigider și puse vinul înapoi. În timp ce 
făcea asta, o copleșiră emoţiile și îi spuse repede mamei sale: 

— Îmi pare rău că a trebuit să plec atât de repede de la 
tribunal, mamă. Dar tocmai găsiseră o altă cruce. Trebuia să 
interoghez un martor. 

Vocea mamei sale nu avea nicio urmă de sarcasm atunci 
când îi răspunse: 

— E în regulă, Katie. Sunt sigură că a fost important. Și 
bietul bărbat de azi, Lyndon Strickland, avocatul... Era un tip 
foarte cunoscut. 

— Da, așa este. 

Dance observă că schimbase deja subiectul. 

— Mamă, ce mai știi de la Sheedy? 

Edie Dance clipi. 

— Katie, nu vreau să vorbim despre asta acum, nu în seara 
asta. 

— Sigur, spuse Dance, simțindu-se ca un copil pedepsit. Cum 
vrei tu. 

— Va veni și Michael? 

— O să încerce. Anne e în San Francisco, așa că el a rămas 
cu copiii. Și mai și lucrează la un caz important. 

— Ah, am înţeles. Sper să poată veni. Ce mai face Anne? o 
întrebă mama ei pe un ton rece. 

Edie era de părere că instinctele materne ale soției lui O'Neil 
lăsau mult de dorit; și orice greșeală din acest punct de vedere 
era de mare importanţă pentru Edie Dance - aproape o 
infracțiune. 

— Cred că e bine. N-am mai văzut-o de ceva vreme. 

Dance se întrebă dacă Michael avea să reușească să ajungă. 

— Ai mai vorbit cu Betsey? o întrebă apoi pe mama ei. 

— Da, vine și ea în weekend. 

— Poate să rămână la mine. 

— Sigur, dacă nu te deranjează, spuse Edie. 

— De ce m-ar deranja? 

Mama ei răspunse: 

— Poate că ești prea ocupată. Cu cazul ăsta al tău. Asta e 
prioritatea ta acum! Katie, du-te la amicul tău. Incep să 


pregătesc eu masa, împreună cu Maggie. Mags, vino să mă 
ajuţi în bucătărie. 

— Sigur, bunico! 

— Iar Stu a luat un DVD despre care crede că i-ar plăcea lui 
Wes. E cu gafe din sport. Mergeţi să vă uitaţi la el. 

Soţul ei înţelese aluzia și se îndreptă spre televizorul cu 
ecran plat, strigându-l pe Wes. 

Preţ de o clipă, Dance rămase pe loc neajutorată, cu mâinile 
pe lângă corp, uitându-se la mama ei, care se retrăgea 
sporovăind liniștită cu nepoata ei. Apoi ieși afară. 

Il găsi pe Boling pe terasă, la o masă șubredă de lângă ușa 
din spate, sub lumina aurie a serii. Privea în jur. 

— E frumos aici, zise el. 

— Eu o numesc „Terasa”, râse ea. Cu „T” mare. 

Kathryn Dance își petrecea o mare parte din timp aici, fie 
alături de copii, fie singură, cu patrupedele sau cu rudele și 
prietenii... 

Se întâmpla să vină adesea acasă și să găsească pe terasa ei 
colegi de la CBI, de la MESO sau de la Poliţia Rutieră, 
delectându-se cu băuturi din frigiderul său vechi. Nu conta 
dacă era sau nu acasă, câtă vreme regulile erau respectate: 
copiii nu erau niciodată deranjaţi de la teme sau de la somn, 
limbajul licenţios era cenzurat și nu intrau în casă decât dacă 
erau invitaţi. 

Dance își adora terasa - aici se lua micul dejun, se ţineau 
petreceri și se sărbătoreau diverse lucruri. Aici se măritase. 

Apoi organizase aici parastasul soţului ei, pe scândurile gri, 
deformate de vreme... 

Se așeză pe canapeaua din răchită lângă Boling, care stătea 
aplecat deasupra unui laptop imens. El se uită în jur și zise: 

— Am și eu o terasă. Dacă am vorbi despre constelații, a ta ar 
fi Terursa Mare și a mea Terursa Mică. 

Ea râse. 

Boling arătă apoi spre computer și spuse: 

— N-am aflat mare lucru despre zonă sau despre prietenii lui 
Travis. Sunt mult mai puţine informaţii decât ai găsi în mod 
normal în computerul unui adolescent. Lumea reală nu se prea 
reflectă în viaţa lui. Petrece mult timp în cea virtuală, pe site- 
uri și bloguri, dar mai ales jucând aceste jocuri în reţea. 


Dance era dezamăgită. Se străduiseră atât de mult să intre în 
computerul băiatului și totuși asta nu avea să le fie de folos în 
măsura în care crezuseră. 

— O mare parte din timpul petrecut de el în lumea virtuală 
este alocată jocului Dimension Quest. Arătă spre monitor și 
zise: Mi-am făcut temele. E cel mai mare joc de acest gen din 
lume. Are vreo douăsprezece milioane de utilizatori. 

— Mai mare decât populaţia New Yorkului! 

Boling descrise jocul ca fiind o combinaţie între Stăpânul 
inelelor, Războiul stelelor și Second Life, site-ul social în care 
îţi puteai crea o viaţă imaginară. 

— Din câte observ eu, petrecea în DQ între patru și zece ore 
pe zi. 

— Pe zi? 

— Ah, e ceva normal pentru amatorii acestui gen de joc. 
Chicoti și adăugă: Unii sunt chiar și mai și. Există până și un 
program în doisprezece pași în lumea reală, pentru a-i ajuta pe 
cei dependenţi de DQ să renunţe la joc. 

— Serios? 

— Ah, da. El se aplecă înainte și spuse: Nu găsesc nimic în 
computer care mi-ar putea indica unde obișnuiește să se ducă 
cu prietenii, dar am găsit ceva care ne-ar putea fi de folos. 

— Ce anume? 

— Pe el. 

— Pe cine? 

— Chiar pe Travis. 


Capitolul 23 


Dance clipi, așteptând să i se explice gluma. Dar Jon Boling 
vorbea serios. 

— L-ai găsit? Unde? 

— În Aetheria, tărâmul ficțional din DQ. 

— E on-line? 

— Acum nu, dar a fost recent. 

— Poţi să afli din asta locaţia lui reală? 

— Nu am cum să știu. Nu-l putem urmări. Am sunat la firma 
producătoare a jocului, care are sediul în Anglia, și am vorbit 
cu câţiva directori. Dimension Quest are serverele în India și în 
fiecare minut există milioane de oameni on-line. 

— Şi, de vreme ce computerul lui se află la noi, înseamnă că 
îl folosește pe cel al vreunui prieten. 

— Sau e la vreo sală publică. Sau a furat ori a împrumutat un 
computer și intră pe internet prin Wi-Fi. 

— Dar de câte ori e on-line, știm că stă pe loc și avem șanse 
să-l găsim. 

— Teoretic, da, spuse Boling. 

— De ce se mai joacă? Sunt sigură că știe că suntem pe 
urmele lui. 

— Cum spuneam, e dependent. 

Arătă spre computer. 

— Eşti sigur că e Travis? 

— El trebuie să fie. Am intrat în fișierele lui din joc și am 
găsit o listă de avataruri care îl reprezintă. Apoi i-am pus pe 
unii dintre studenţii mei să intre on-line și să caute numele. S-a 
tot conectat astăzi. Numele personajului său e Stryker, cu „Y”. 
E în categoria Thunderer, adică e războinic. Un criminal, de 
fapt. Una dintre studentele mele, o fată care a jucat Dimension 
Quest timp de câţiva ani, l-a găsit acum vreo oră. Se plimba, 
pur și simplu, prin niveluri, ucigând oameni. L-a urmărit cum a 
ucis o întreagă familie. Bărbaţi, femei, copii. Apoi aștepta lângă 
un cadavru. 

— Cum adică? 


— În jocurile astea, atunci când omori alte personaje, ei își 
pierd puterile, punctele și orice altceva mai au la ei. Dar nu 
mor pentru totdeauna. Avatarurile revin la viață după câteva 
minute, numai că sunt într-o stare precară până își recapătă 
puterile. Aștepţi lângă cadavru atunci când îţi ucizi victima și 
apoi stai prin preajmă, pândind momentul în care aceștia revin 
la viaţă. Apoi îi omori din nou, pentru că nu se pot apăra. E 
ceva degradant, iar majoritatea jucătorilor nu apelează la 
această strategie. E ca și cum ai ucide un soldat rănit pe 
câmpul de luptă. Dar se pare că Travis practică acest sport. 

Dance se uită la prima pagină a jocului Dimension Quest, 
care prezenta un peisaj elaborat cu văi înceţoșate, munţi 
pierduţi într-o pătură de nori, orașe de basm, oceane 
turbulente și creaturi mitice: războinici, eroi, vrăjitori. Dar și 
răufăcători, incluzându-l și pe Qetzal, demonul cu coarne și cu 
gura cusută, cu ochii lui mari care o priveau cu răceală. 

O lume de coșmar care se întrepătrunsese cu cea reală, 
aflată chiar sub jurisdicţia ei. 

Boling bătu cu degetele în telefonul prins de curea. 

— Irv monitorizează jocul. A creat un robot, un program 
computerizat automat, care îl va anunţa imediat ce Stryker 
intră în joc. Și mă va suna sau mă va contacta pe internet de 
îndată ce apare Travis. 

Dance aruncă o privire în bucătărie și o văzu pe mama ei 
privind pe fereastră. Avea palmele împreunate. 

— Ştii la ce mă gândeam? îi spuse Boling. Nu îl putem găsi, 
dar dacă îl urmărim pe internet, poate aflăm câte ceva despre 
el. Unde e, pe cine cunoaște... 

— Cum? 

— Îi citim mesajele instant. Așa comunică jucătorii în DQ. 
Numai că nu avem ce face până nu intră din nou în joc. 

El se lăsă pe spate și își băură vinul în liniște. 

Când Wes o strigă pe Dance din dreptul ușii, ea tresări și se 
trezi că se îndepărtează încet de Boling, întorcându-se spre fiul 
ei. 

— Când mâncăm? o întrebă el. 

— Imediat ce ajung Steve și Martine. 

Băiatul se întoarse la televizor, iar Dance și Boling intrară în 
casă, luând cu ei paharele de vin și computerul. Profesorul puse 
laptopul în geantă și luă un bol cu covrigei din bucătărie. 


Se duse apoi în living și le oferi covrigei lui Wes și lui Stuart. 

— Raţia de urgenţă, le spuse el, ca să ne păstrăm energia. 

— Daa! strigă băiatul, luând un pumn de covrigei. Apoi 
adăugă: Bunicule, dă înapoi la gafe, ca să vadă și domnul 
Boling. 

Dance le ajută pe mama și pe fiica ei să aranjeze mâncarea 
pe insula de bucătărie, de unde avea să fie servită sub formă de 
bufet suedez. 

Vorbi cu Edie despre vreme, despre câini, despre copii și 
despre Stuart. Ajunseră apoi la subiectul „acvariu”, apoi la 
referendumul pentru apă, după care la alte câteva zeci de 
subiecte banale, toate având ca singur scop să ocolească pe cât 
posibil subiectul arestării lui Edie Dance. 

li urmări pe Wes, pe Jon Boling și pe tatăl ei, care stăteau în 
sufragerie și se uitau la emisiunea sportivă de pe DVD. Râseră 
cu poftă când un jucător se lovi de o cisternă de Gatorade, care 
îl udă din cap până în picioare pe cameraman. Dăduseră iama 
în covrigei și sos de parcă cina ar fi fost doar un vis. Dance nu 
putu să nu zâmbească văzând o scenă atât de firească. 

Apoi se uită la telefonul mobil, dezamăgită că Michael O'Neil 
nu o sunase. 

Stătea la masa de pe terasă când apărură și ceilalţi invitaţi. 
Martine Christensen și soţul ei, Steven Cahill, împreună cu 
gemenii lor de nouă ani, urcară scările. Spre încântarea lui Wes 
și Maggie, îl aduseseră cu ei și pe cățelul lor, un ciobănesc 
auriu pufos pe nume Raye. 

Cuplul o salută călduros pe Edie, evitând să vorbească 
despre recentul incident; nu pomeniră nimic despre cazul 
Crucilor. 

— Bună, draga mea, o salută Martine pe Dance, fluturându-și 
părul lung și făcându-i cu ochiul; îi întinse apoi un tort de 
ciocolată făcut în casă, cu un aspect îndoielnic. 

Dance și Martine erau prietene foarte bune de pe vremea 
când femeia se dăduse peste cap să o scoată pe Dance din 
letargia văduviei, aducând-o din nou la viaţă. 

Fusese ca și cum ar fi trecut din lumea virtuală din nou în 
cea reală, reflectă Dance preț de o clipă. 

Il îmbrăţișă pe Steven, care dispăru rapid în living, 
alăturându-se băieţilor. 


Adulții se delectară cu vin, iar copiii organizară un concurs 
cu patrupedele în curtea din spate. Se pare că Raye își făcuse 
temele și alerga în cerc în jurul lui Patsy și Dylan, făcând 
giumbușlucuri și sărind peste bănci. Martine le spuse că Raye 
era vedeta cursurilor de supunere și agilitate. 

Maggie își făcu apariţia și îi spuse mamei ei că ar vrea să 
ducă și ea animalele la dresaj. 

— Mai vedem, îi spuse Dance. 

Apoi se aprinseră lumânările și se împărțiră puloverele, în 
timp ce toată lumea stătea în jurul mesei cu mâncare aburindă, 
în aerul tare al serii de toamnă târzie din Monterey. Subiectul 
conversaţiei se schimba la fel de repede cum se umpleau 
paharele cu vin. Wes le șoptea bancuri gemenilor, care 
chicoteau de zor, nu pentru că ar fi înțeles poanta, ci pentru că 
băiatul mai mare se obosea să le spună glume. 

Edie râdea în timp ce Martine îi povestea ceva. 

Pentru prima dată în ultimele două zile, Kathryn Dance simţi 
cum se dizolvă tensiunea. 

Travis Brigham, Hamilton Royce, James Chilton... și 
Cavalerul Negru, Robert Harper, toţi dispărură din mintea ei și 
începu să simtă din nou speranţa că viaţa avea să intre pe 
făgașul normal. 

Jon Boling se dovedi a fi cât se poate de sociabil și se integră 
imediat, deși nu cunoștea pe nimeni. El și Steven, care era 
programator, aveau multe subiecte în comun, deși Wes își tot 
făcea simțită prezenţa în conversaţie. 

Toată lumea evita cu religiozitate să vorbească despre 
problema lui Edie, ceea ce conduse discuţia generală spre 
majoritatea problemelor actuale și spre politică. Dance se 
amuză când observă că subiectele se învârteau în jurul a ce 
scrisese Chilton pe blog: staţia de desalinizare și noua 
autostradă către Salinas. 

Steve, Martin și Edie erau opozanţii principali ai staţiei de 
desalinizare. 

— Așa este, spuse Dance. Dar am trăit cu toţii aici mult timp. 
Le aruncă o privire părinţilor ei: Nu v-aţi săturat de secetă? 

Martine se îndoia că apa produsă de staţia de desalinizare 
avea să fie în beneficiul lor. 


— Va fi vândută orașelor bogate din Arizona și din Nevada, 
spuse ea. Băieţii deștepţi vor câștiga miliarde, iar noi n-o să 
vedem o picătură de apă. 

După aceea abordară subiectul autostrăzii. Și de data asta 
grupul avea păreri împărţite. Dance spuse: 

— Le-ar prinde bine CBl-ului și șerifului, dacă am avea cazuri 
la nord de Salinas. Dar costurile reprezintă o problemă. 

— Ce costuri? întrebă Stuart. 

Dance fu surprinsă să constate că nimeni nu știa despre ce e 
vorba. Le povesti tuturor ce citise pe blogul lui Chilton, 
adăugând că acesta descoperise câteva încălcări ale legii. 

— Nu știam nimic despre asta, spuse Martine. M-am axat pe 
cazul Crucilor și n-am dat atenţie... Dar sigur mă voi 
documenta de acum. 

Martine era cea mai implicată în politică dintre toţi prietenii 
ei. 

— O să citesc cu atenţie blogul, zise ea. 

După masă, Dance o rugă pe Maggie să aducă orga și să 
susțină un mic recital. 

Grupul se mută în living și din nou se servi vin. Boling se 
relaxă într-un fotoliu confortabil și imediat i se alătură și Raye, 
câinele ciobănesc. Pe Martine o pufni râsul, căci Raye era cu 
mult mai mare decât un chihuahua, însă profesorul insistă să 
rămână și cățelul lângă el. 

Maggie se pregăti și se așeză cu solemnitatea unei pianiste 
veritabile, interpretând patru piese din Suzuki Book Three, 
opere simple de Mozart, Beethoven și Clementi. Nu greși 
aproape nicio notă. 

O aplaudară cu toţii și se retraseră apoi pentru dulciuri, 
cafele și încă un pahar de vin. 

Într-un final, pe la 9.30, Steve și Martine anunţară că trebuie 
să îi ducă la culcare pe gemeni. Maggie făcea deja planuri 
pentru a-i duce pe Dylan și pe Patsy la cursuri de dresaj cu 
Raye. 

Edie zâmbi ușor. 

— Ar trebui să mergem și noi. A fost o zi grea. 

— Mamă, mai staţi puţin. Să mai bem un pahar de vin. 

— Nu, nu, sunt extenuată, Katie. Haide, Stu, chiar vreau să 
merg acasă. 


Dance primi îmbrăţișarea încordată a mamei sale, iar liniștea 
ei de mai devreme se spulberă imediat. 

— Sună-mă mai încolo. 

Dezamăgită de plecarea subită a părinţilor ei, privi cum 
mașina dispare în zare, apoi le spuse copiilor să-i ureze noapte 
bună domnului Boling. Profesorul zâmbi și le strânse mâna, iar 
Dance îi trimise să se spele. 

Wes apăru câteva minute mai târziu cu un DVD - era Ghost 
în a Shell un science fiction animat japonez, cu computere. 

— Poftiti, domnule Boling. E destul de bun. Puteţi să-l luaţi 
cu împrumut, dacă vreţi. 

Dance era uimită - nu se așteptase la acest comportament al 
fiului ei față de un bărbat străin. Probabil că văzuse în Boling 
doar un asociat al mamei lui, și nu un posibil partener pentru 
ea, deși de obicei avea o atitudine defensivă chiar și în preajma 
colegilor ei. 

— Mulţumesc, Wes, am scris câte ceva despre anime-uri, dar 
pe acesta nu l-am văzut. 

— Serios? 

— Da. O să ţi-l înapoiez în stare bună. 

— Când doriţi. Noapte bună! 

Băiatul se grăbi spre camera lui, lăsându-i împreună pe cei 
doi adulți. 

Insă doar pentru o clipă, întrucât Maggie apăru și ea cu un 
dar: 

— Acesta este recitalul meu, îi spuse ea lui Boling, apoi îi 
oferi un CD într-o casetă de bijuterii. 

— Cel despre care am vorbit la cină? o întrebă el. Atunci 
când domnul Stone a râgâit în timp ce era interpretat Mozart? 

— Da! 

— Pot să-l împrumut? 

— Poţi să-l păstrezi. Am vreun milion de exemplare. Le-a 
făcut mama. 

— Mulţumesc, Maggie. O să îl pun pe iPod. 

Fata roși - era ceva neobișnuit pentru ea apoi plecă în grabă. 

— Nu trebuia, șopti Dance. 

— Nu, chiar vreau asta! E o fată minunată. 

Băgă discul în geanta de laptop și se uită la filmul adus de 
Wes. 

Dance cobori din nou vocea: 


— De câte ori l-ai văzut? 

— Ghost în a Shell? De douăzeci, treizeci de ori... plus 
continuările. Sunt impresionat, observi până și minciunile 
nevinovate. _ 

— Mulţumesc. Înseamnă mult pentru el. 

— Am văzut cât de încântat era... 

— Mă mir că nu ai copii. Pari să-i înţelegi foarte bine. 

— Nu, mi-e teamă că n-am reușit s-o fac și pe-asta. Dar, dacă 
îţi dorești copii, e bine să ai și o femeie alături. Sunt genul ăla 
de bărbat de care trebuie să te ferești. Nu așa spuneţi voi, 
fetele? 

— Să mă feresc? De ce? 

— Nu ieși niciodată cu un bărbat trecut de patruzeci de ani, 
care nu a fost căsătorit niciodată. 

— În ziua de azi, nu prea mai stai să alegi. 

— Adevărul este că n-am cunoscut niciodată pe cineva cu 
care să vreau să mă însor. 

Dance observă mișcarea sprâncenei și o ușoară fluctuaţie a 
tonului, dar alese să își ignore observaţiile. 

Boling începu: 

— Ești...? 

Ochii lui se opriră la mâna ei stângă, unde strălucea un inel 
cu perlă gri. 

— Sunt văduvă, îi spuse Dance. 

— Doamne, îmi pare rău... 

— Accident de mașină, spuse ea cu o ușoară urmă de părere 
de rău. 

— Îngrozitor! 

lar Kathryn Dance nu mai adăugă nimic despre soţul ei sau 
despre accident, pentru că prefera să nu mai vorbească despre 
asta. 

— Deci ești un burlac adevărat, nu? 

— Se pare că da. N-am mai auzit cuvântul ăsta de... un secol. 

Ea se duse în bucătărie să mai ia niște vin și luă instinctiv 
sticla de vin roșu, care îi plăcea lui Michael O'Neil, apoi își 
aminti că Boling îl prefera pe cel alb. Umplu paharele până la 
jumătate. 

Vorbiră despre viaţa în Peninsulă, apoi despre excursiile lui 
pe munte, cu bicicleta. Viaţa lui profesională era prea 


sedentară, așa că Boling își lua adeseori camioneta și se 
pierdea în munţi sau prin vreo rezervaţie. 

— O să merg cu bicicleta și weekendul ăsta. Asta mă va ţine 
pe linia de plutire în mijlocul acestui ocean de nebunie. 

Apoi îi povesti mai multe despre întâlnirea cu familia lui, 
despre care îi spusese ceva mai devreme. 

— Napa? 

— Da. 

Sprâncenele i se uniră într-un fel atrăgător. 

— Familia mea e... cum să-ţi explic...? 

— O familie. 

— Ai pus punctul pe i, spuse el râzând. Doi părinţi sănătoși. 
Doi fraţi cu care mă înţeleg bine în cea mai mare parte a 
timpului, deși îi prefer pe copiii lor. Unchi și mătuși. Va fi bine. 
Mult vin, multă mâncare. Apusuri, dar nu prea multe, slavă 
Domnului. Două, cel mult. Cam așa va arăta weekendul. 

Din nou, se lăsă tăcerea. O tăcere confortabilă. Dance nu 
simţea nevoia să o întrerupă. 

Dar liniștea le fu perturbată de sunetul telefonului lui Boling. 
Se uită la ecran și în următoarea clipă întregul corp i se crispă. 

— Travis e on-line. Să mergem! 


Capitolul 24 


Sub degetele lui Boling, care tastară rapid, pagina de 
deschidere a jocului Dimension Quest se încărcă aproape 
instantaneu. 

Imaginea de pe ecran se dispersă și apăru o fereastră de bun 
venit. Dedesubt se putea vedea o evaluare a jocului făcută de 
organizația cu acronimul ERSB. 


Adolescent 


Sânge 

Tematici sugestive 
Alcool 

Violenţă 


Apoi, lovind tastele cu hotărâre și cu siguranţă, Jon Boling îi 
purtă prin Aetheria. 

Era o experienţă ciudată. Avatarurile - o parte creaturi 
fantastice, celelalte ființe umane - hoinăreau într-o pădure cu 
arbori masivi. Numele fiecăruia se putea citi într-o bulă pe care 
o aveau deasupra capului. Cei mai mulţi se luptau, însă câţiva 
se plimbau, alergau sau călăreau pe cai sau pe alte animale 
ciudate. Unii zburau pur și simplu. Dance fu surprinsă să 
observe că toţi erau sprinteni în mișcări și că feţele tuturor 
păreau vii și reale. Grafica era uluitoare, aproape de calitatea 
unei pelicule de film. 

Priveliștea bătăliei, cu o vărsare excesivă de sânge, era 
sfâșietoare. 

Dance realiză la un moment dat că se mișca pe scaun 
zvâcnind din picioare - dovadă a stresului emoţional pe care-l 
încerca. Suspină adânc în momentul în care un luptător îi tăie 
altuia capul exact în faţa lor. 

— Sunt direcţionaţi de oameni adevăraţi? 

— Unul sau doi sunt NPC - personaje care nu joacă (non- 
player characters), pe care le creează jocul. Însă aproape toţi 
ceilalţi sunt avataruri ale unor oameni care ar putea fi oriunde, 


în Cape Town, în Mexic, în New York sau în Rusia. Marea 
majoritate sunt bărbaţi, dar există în joc și multe femei. lar 
media de vârstă e mai mare decât ai crede tu. De la adolescenţi 
până la oameni de aproape 30 de ani, însă există și mulţi 
jucători mai bătrâni. Ei pot fi fete și băieţi, dar și bărbaţi trecuţi 
de vârsta a doua, albi sau de culoare, cu dizabilităţi, atleți, 
avocaţi, spălători de vase... În această lume virtuală poţi fi 
oricine dorești. 

În faţa lor, un alt războinic își ucise cu ușurință adversarul. 
Sângele ţâșni în valuri. Boling mormăi: 

— Totuși, nu sunt toţi egali. Supravieţuirea depinde de un 
antrenament îndelungat și de forţă - forţa o obţii atunci când te 
lupţi mult și când ucizi la fel de mult. Pur și simplu e un cerc 
vicios. 

Dance atinse ecranul și arătă spatele unei femei-avatar aflate 
în prim-plan. 

— Tu ești asta? întrebă ea. 

— Este avatarul uneia dintre elevele mele. Am intrat în joc 
prin intermediul contului său. 

Numele scris deasupra ei era Greenleaf. 

— Iată-l! zise Boling, atingându-i umerii în timp ce se apleca 
înainte. 

Arătă spre avatarul lui Travis, Stryker, care se afla cam la 30 
de metri în spatele lui Greenleaf. 

Stryker era un bărbat puternic și musculos. Dance nu putu să 
nu observe că, în timp ce multe alte personaje masculine aveau 
barbă și o piele bătătorită, avatarul lui Travis era imaculat, iar 
pielea lui arăta ca cea a unui bebeluș. Se gândi la obsesia 
băiatului pentru acnee. 

Poți fi oricine dorești... 

Stryker - un „Detunător”, își aminti ea - era în mod clar 
războinicul dominator. Oamenii se uitau în direcţia lui, apoi se 
întorceau și plecau. Câţiva îl atacară - la un moment dat, doi 
războinici în același timp. Dar el îi ucise pe amândoi cu 
ușurință. Apoi, se năpusti cu o săgeată asupra unui avatar uriaș 
- un trol sau o bestie asemănătoare - și îl dobori. In timp ce 
acesta zăcea tremurând la pământ, Travis își manevră avatarul 
astfel încât să-i înfigă un pumnal în piept. 

Dance suspină. 


20 green leaf - frunză verde (în lb. engleză în text) (n.tr.) 


Stryker se aplecă apoi și își înfipse mâna în interiorul 
trupului celuilalt. 

— Ce face? 

— Jefuiește cadavrul. 

Boling observă încruntarea de pe faţa lui Dance și adăugă: 

— Toţi fac asta. E obligatoriu. Corpurile ar putea avea ceva 
de valoare și, dacă i-ai învins, ţi-ai câștigat acest drept. 

Dacă acestea erau valorile pe care Travis le asimilase în 
lumea virtuală, era de mirare că nu clacase deja. 

Dance nu putea să nu se întrebe unde se afla el în acele 
momente, în lumea reală. La o locaţie Wi-Fi Starbucks, cu 
gluga pe cap și cu ochelari de soare, pentru a nu fi recunoscut? 
La 15 kilometri de acolo sau poate la doar un kilometru? 

Nu era la Game Shed. Asta știa. După ce aflase că obișnuia 
să își petreacă timpul acolo, Dance hotărâse să pună sub 
supraveghere sala. 

Privind cum avatarul lui Travis ataca și ucidea cu atâta 
ușurință zeci de fiinţe - femei, bărbaţi, animale își dădu seama 
că apelase instinctiv la abilităţile ei chinestezice. 

Ştia desigur că softul era cel care controla mișcările și ţinuta 
băiatului. Totuși, observase deja că, dintre toţi, avatarul lui se 
mișca cel mai ușor și cu cea mai mare graţie. În luptă, nu ataca 
la întâmplare, cum făceau ceilalţi. Cumpănea o vreme, se 
retrăgea puţin și lovea luându-și pe nepregătite adversarul, 
ameţindu-l... Câteva lovituri rapide sau câteva împunsături de 
cuţit și acesta era mort. Era mereu în alertă, uitându-se în jur. 

Acesta era probabil un indiciu privind strategia băiatului și în 
viața reală. Plănuia atacurile cu atenţie, afla tot ce se putea 
despre potenţialele victime, apoi ataca fulgerător. 

Reflectă la toate acestea, analizând limbajul trupului unui 
avatar. Ce caz ciudat era acesta! 

— Aș vrea să vorbesc cu el. 

— Cu Travis? Vreau să spun... cu Stryker? 

— Da, apropie-te. 

Boling ezită. 

— Nu știu prea bine comenzile de navigare, zise el. Dar cred 
că pot foarte bine să merg către el. 

— Mergi. 


Folosind tastele, Boling o conduse pe Greenleaf mai aproape 
de locul în care Stryker stătea aplecat asupra creaturii pe care 
tocmai o ucisese, căutând obiectele de valoare. 

În momentul în care ea se afla la distanţa de atac faţă de 
Stryker, acesta simţi apropierea și făcu un salt cu sabia într-o 
mână și cu un scut complicat în cealaltă. Ochii lui priviră parcă 
dincolo de ecran. Ochi întunecaţi precum cei ai demonului 
Qetzal. 

— Cum pot trimite un mesaj? 

Boling apăsă un buton aflat în josul ecranului și se deschise o 
fereastră. 

— Exact ca orice mesaj instant. Tastează textul și apasă apoi 
pe Return. Nu uita să foloseşti, dacă poţi, prescurtări și 
limbajul internaut. Cel mai ușor este să înlocuiești cifra trei cu 
litera e și cifra patru cu a. 

Dance trase adânc aer în piept. Se uită la fața ucigașului și 
mâinile începură să îi tremure. 

— Stryker, ești bun. 

Cuvintele apărură într-o bulă aflată deasupra capului lui 
Greenleaf, în timp ce avatarul se apropia. 

— cin3 ști? se retrase Stryker, punând mâna pe sabie. 

— sunt un nimni. 

Boling îi spuse: 

— Nu e rău, dar lasă gramatica și punctuaţia. Fără litere 
mari, fără puncte la sfârșitul propoziției. Este în regulă semnul 
de întrebare. 

Dance continuă: 

— t3-4Am văzut cum lupti, 3ști din 3lită. 

Respira sacadat din pricina încordării. 

— Excelent, îi șopti Boling. 

— c4r3 3 r3g4tul tău? 

— Ce vrea să spună? întrebă Dance puţin speriată. 

— Cred că întreabă care e ţara ta sau în ce ghildă ești. Sunt 
sute și nu cunosc niciuna din acest joc. Spune-i că ești o 
începătoare, o new-bie. Asta înseamnă că ești nouă pe aici, însă 
vrei să înveţi. 

— do4r o newbie joc p3ntru distr4ctie, m-4m gândit că 4i 
putea să mă înv3ti cât3 c3vA. 

După o pauză, el zise: 

— vrei să spui că 3ști nOOb. 


— Ce înseamnă asta? întrebă Dance. 

— Newbie, adică  începătoare. O n00b este o 
necunoscătoare, cineva incompetent și egoist. Este o insultă. 
Lui Travis i s-a spus asta de multe ori. Răspunde-i cu LOL”, dar 
spune-i că nu ești! Că vrei foarte mult să înveţi de la el. 

— LOL nu sunt, vr34u să învăţ. 

— 3ști misto? 

Dance îl întrebă pe Boling: 

— Se dă la mine? 

— Nu știu, e o întrebare cam ciudată în aceste circumstanţe. 

— mulți oameni așa spun. 

— scrii ciud4t. 

— La naiba, a observat că răspunzi cu întârziere. E suspicios. 
Schimbă vorba și spune ceva despre el. 

— chi4r vr34u să învăţ, c3 poți să mă înv3ți? 

O pauză, apoi el scrise: 

— Un lucru... 

— C4r3 3 4sta? 

O altă pauză. 

Apoi cuvintele apărură în bula avatarului lui Travis: 

— s4 mori. 

Deși Dance încercă instinctiv să apese tasta cu care trimitea 
săgeți sau să atingă touchpadul pentru a se proteja, nu mai avu 
timp. 

Avatarul lui Travis se apropie cu rapiditate. O izbi cu sabia o 
dată și încă o dată. În colţul de sus, din stânga ecranului, apăru 
o fereastră în care se aflau două siluete albe: deasupra celei din 
stânga scria Stryker, iar deasupra celeilalte - Greenleaf. 

— Nu, șopti ea, în timp ce Travis tăia cu sete. 

Interiorul alb al siluetei lui Greenleaf începu să se 
estompeze. Boling spuse: 

— Asta e viaţa ta care se scurge. Ripostează. Ai o sabie. Uite 
acolo! 

Atinse ecranul. 

— Pune cursorul pe ea și fă click stânga cu mouse-ul. 

Cu o spaimă febrilă, iraţională, ea începu să se apere. 

Stryker pară cu ușurință loviturile puternice ale avatarului 
ei. 


211 laughing out loud - râzând zgomotos (în lb. engleză în text) (n.tr.) 


În timp ce puterea lui Greenleaf se apropia de punctul 
minim, avatarul se prăbuși în genunchi. Curând, sabia îi căzu la 
pământ. Zăcea acum pe spate, cu mâinile și cu picioarele 
desfăcute. Neputincioasă. 

Dance se simţea mai vulnerabilă decât se simţise vreodată. 

— Mai ai foarte puţină putere, îi spuse Boling. Nu mai poţi 
face nimic. 

Silueta ei apărea pe ecran aproape golită de viață. Apoi, 
Stryker încetă să o mai lovească. Se apropie și privi fix în 
monitor. 

— cin3 ști? apăru scris în fereastră. 

— sunt gQr33nl34f. D3 c3 m-4i omorât? 

— CIN3 3ȘTI? 

Boling spuse: 

— Scrie cu litere mari. Urlă. E nebun. 

— t4 rog! 

Mâinile lui Dance tremurau și își simțea pieptul ca într-o 
menghină. Parcă nu mai erau doar componente ale unui joc 
electronic, ci oameni adevăraţi - plonjase în lumea virtuală. 

Travis îl făcu pe Stryker să meargă mai departe și îi înfipse 
sabia în abdomen. Sângele ţâșni și silueta din colţul din stânga 
fu înlocuită cu mesajul: ești moartă. 

— Of, strigă Dance. 

Mâinile îi tremurau, respira sacadat, avea palmele 
transpirate și buzele uscate. Avatarul lui Travis privi fix în 
ecran, apoi se întoarse și începu să alerge în pădure. Fără să se 
oprească, lovi cu sabia gâtul unui avatar aflat cu spatele și îi 
zbură capul de pe umeri. Apoi dispăru. 

— Nu s-a oprit să jefuiască cadavrul. Vrea să scape. Vrea să 
se retragă repede. Crede că se întâmplă ceva. 

Boling se apropie mai mult de Dance - picioarele lor se 
atinseră în treacăt. 

— Vreau să văd ceva. 

Începu să tasteze și o altă fereastră apăru pe ecran - în 
aceasta era scris: Stryker nu este on-line. 

Dance simţi o răceală dureroasă în tot corpul și pe șira 
spinării. Se lăsă pe spate, cu umărul atingându-l pe cel al lui 
Boling. Se gândi că, dacă Travis se delogase, poate că plecase 
din locul în care se afla. Dar unde ar fi putut merge? Să se 


ascundă? Sau era concentrat din nou asupra vânătorii din 
lumea reală? 


Dance stătea întinsă în pat; se apropia miezul nopţii. 

Afară, două sunete se amestecau, confundându-se: vântul 
mângâind copacii aflaţi dincolo de fereastra dormitorului ei și 
valurile lovind pietrele, la o depărtare de circa doi kilometri, la 
Asilomar, și de-a lungul drumului spre Lovers Point. 

Alături de ea, în pat, simţi căldură de-a lungul piciorului și o 
respiraţie regulată și liniștită îi gâdilă pielea gâtului. 

Totuși, era incapabilă să i se alăture în extazul somnului. 
Kathryn Dance era la fel de trează ca în miezul zilei. 

Un vârtej de gânduri i se perindau prin minte. Pentru scurt 
timp, unul dintre acestea se ridica și devenea mai pregnant, 
apoi se rostogolea înapoi, ca într-o Roată a Norocului. Desigur, 
subiectul cel mai fierbinte din mintea ei era Travis Brigham. 
De-a lungul anilor în care fusese reporter de investigaţii 
criminalistice, consultant al juriului și polițistă, Dance ajunsese 
la concluzia că tendinţa spre acte criminale fie se afla în genele 
făptuitorului - ca în cazul lui Daniel Pell, cap al unei secte și 
ucigașul pe care ea îl urmărise recent fie pur și simplu se 
dobândea, așa cum era cazul lui J. Doe din Los Angeles, ale 
cărui înclinații criminale apăruseră în cursul vieţii mult mai 
târziu. 

Unde se încadra Travis în această reprezentare era 
întrebarea pe care Dance și-o tot punea. 

E drept că era un tânăr periculos și cu probleme. Dar mai era 
și altceva: un adolescent tânjind după normalitate, care își 
dorea o piele curată și, alături de el, o fată tot atât de populară 
cum era el însuși. Fusese oare inevitabilă această alunecare 
spre ură încă de la naștere? Sau își începuse viața asemenea 
oricărui alt puști, dar circumstanţele îl împinseseră totuși aici? 
Un tată abuziv, un frate cu probleme, un fizic neplăcut, un 
caracter solitar, un ten dizgraţios... iar ura resimţită nu putuse 
fi risipită ca în cazul celor mai mulţi dintre noi, la fel de firesc 
cum se risipește ceața zorilor... 

Dance experimentă un moment lung și intens în care mila, pe 
de-o parte, și repulsia, de cealaltă parte, se contrabalansară 
dureros în sufletul ei. 


Apoi își aminti momentul în care avatarul lui Travis o ţintuia 
cu privirea, ridicând sabia spre ea. 

Chi4r vr34u să învăţ, c3 poți să mă înv3ţi? 

s4 mori... 

Alături de ea, trupul cald și adormit se mișcă ușor, făcând-o 
să se întrebe dacă nu cumva îi transmisese ceva din tulburarea 
ei. Încercă să rămână nemișcată, deși - ca expert în chinestezie 
- știa că acest lucru era practic imposibil. Treaz sau adormit, 
când creierul funcţionează, corpul se mișcă. 

Roata se învârti mai departe... 

Mama ei și cazul de eutanasiere fură următoarea oprire în 
vârtejul de gânduri. Deși o rugase pe Edie să o sune în 
momentul în care aveau să se întoarcă la han, ea totuși nu o 
făcuse. Asta o duruse, deși nu fusese chiar o surpriză pentru 
Dance. 

Roata se învârti încă o dată și cazul lui J. Doe din Los Angeles 
fu următorul popas. Ce avea să se întâmple cu dezbaterea 
asupra imunităţii? Avea să fie din nou amânată? Dar rezultatul 
final... care avea să fie? Ernie Seybold era un profesionist 
priceput, dar era oare suficient de bun? 

Sincer, Dance nu prea știa... 

Șirul gândurilor sale merse apoi mai departe către Michael 
O'Neil. IÎnţelesese că avusese motive să nu fie acolo în seara 
aceea. Dar nici să nu o sune? Era neobișnuit. 

Celălalt caz... 

Dance râse sesizându-și gelozia. 

Incercase uneori să se închipuie alături de O'Neil, asta dacă 
el nu ar fi fost căsătorit cu zvelta și exotica Anne. Pe de altă 
parte însă, îi era la îndemână să își imagineze asta. Petrecuseră 
multe zile împreună investigând diverse cazuri și orele treceau 
pe nesimţite. Conversaţia curgea, la fel și umorul bun... Sigur 
că nu aveau întotdeauna aceleași păreri și ajungeau uneori să 
fie furioși unul pe altul. Dar ea considera că neînțelegerile lor 
pasionale adăugau și mai multă substanţă legăturii dintre ei. 

Oricare ar fi fost aceasta... 

Gândurile i se rostogoleau fără întrerupere... 

Click, click, click... 

Merseră așadar mai departe, până se opriră asupra 
profesorului Jonathan Boling. 


Alături de ea însă, respiraţia blândă se transformă într-un 
sforăit ușor. 

„Ei, până aici”, își spuse Dance, întorcându-se spre cealaltă 
parte a patului. 

— Patsy! 

Retrieverul cu blană moale se opri din sforăit, se trezi și își 
înălță capul de pe pernă. 

— Pe podea acum, îi ordonă Dance. 

Câinele se ridică, înțelese că nu era rost de mâncare sau de 
figura cu aruncatul mingii, apoi sări din pat, alăturându-i-se lui 
Dylan pe covorul uzat pe care îl foloseau pentru somn, lăsând-o 
din nou singură pe Dance. 

Jon Boling, reflectă ea. Apoi decise că era probabil mai bine 
să nu se oprească prea mult asupra lui. 

Nu deocamdată... 

Telefonul mobil aflat lângă armă începu să sune și în acel 
moment gândurile îi dispărură brusc... 

Aprinse lumina imediat, își puse ochelarii pe nas și râse 
văzând pe ecranul telefonului numele celui care suna. 

— Jon, spuse ea. 

— Kathryn, zise Boling, îmi pare rău că te sun atât de târziu. 

— E în regulă, nu dormeam. Ce s-a întâmplat? Stryker? 

— Nu. Dar ar trebui să vezi ceva. Pe blogul The Chilton 
Report... intră și vezi acum. 


Îmbrăcată în trening și cu câinii alături, Dance stătea în 
sufragerie cu luminile stinse. Razele lunii și luminile de pe 
stradă desenau linii alb-albastre pe podeaua din lemn de pin. 
Pistolul ei marca Glock îi apăsa spatele, arma grea forțând 
suportul elastic strâns în jurul taliei. 

Computerul se deschise în cele din urmă, încărcându-și greu 
softurile. 

— În regulă... 

— Caută ultimele postări de pe blog, spuse Jon. 

li dădu apoi URL-ul. 


http://www. thechiltonreport.com/html/june2 Zupdate. html 


Ea clipi surprinsă. 
— Ce...? 


Boling îi spuse: 

— Travis a spart blogul. 

— Cum? 

Profesorul râse cu răceală. 

— Așa bine, doar e adolescent. 

Dance citi și începu să tremure. Travis postase un mesaj pe 
pagina din 27 iunie. În partea stângă se afla un desen 
înspăimântător, înfăţișându-l pe Qetzal, demonul din Dimension 
Quest. În jurul figurii sale bizare, cu buzele cusute și 
însângerate, se vedeau cuvinte și numere criptice. Alături se 
afla un text scris cu litere mari și îngroșate. Mai înfiorător chiar 
decât creatura în sine, acesta era pe jumătate în engleză, pe 
jumătate în limbaj leetspeak. 


O SĂ FIŢI TOŢI Al MEI! 

eu = înving, voi = pierdeţi!!! 
sOnt3ti morţi 

cO toţii 

_Post4t d3 TravisDQ 


Dance nu avu nevoie de translator pentru a înțelege mesajul. 

Dedesubt se afla un alt desen. Dintre culorile întunecate se 
distingea imaginea unei tinere fete sau femei care zăcea pe 
spate, cu gura întredeschisă ca într-un țipăt, în timp ce o mână 
îi înfigea în piept o sabie. Sângele țâșnea în valuri. 

— Desenul ăsta... Jon, este dezgustător. 

— Kathryn, îi zise el după o pauză, cu voce blândă. Observi 
ceva neobișnuit? 

În timp ce studia respingătoarea imagine, lui Dance îi scăpă 
un suspin. Victima avea părul blond-castaniu prins la spate într- 
o coadă și purta o bluză albă și o fustă neagră. În talie, cureaua 
îi era mai întunecată într-o parte și semăna cu centura unei 
arme. Îmbrăcămintea era similară cu cea pe care Dance o 
purtase cu o zi în urmă, când se întâlnise cu Travis. 

— Eu sunt? șopti ea. 

Profesorul nu răspunse. 

Era oare o imagine mai veche? Poate o fantezie despre 
moartea unei fete sau a unei femei care îl desconsiderase pe 
Travis cândva, în trecut? 


Sau o realizase chiar atunci, în ciuda faptului că fugea de 
poliţie? 

Dance simţi un fior rece închipuindu-și-l pe băiat aplecat 
deasupra hârtiei, creând această imagine crudă a unei morți 
imaginare, pe care spera însă să o transpună în realitate. 


Vântul era un element mereu prezent în Peninsula Monterey. 
Puternic de cele mai multe ori, slab sau aproape insesizabil, 
însă niciodată absent. Frământa zi și noapte apele gri-albăstrui 
ale oceanului care, în ciuda numelui său, nu era calm niciodată. 

Pe o distanţă de mai mulţi kilometri, unul dintre locurile cele 
mai bătute de vânturi era China Cove, aflat la capătul de sud al 
rezervației naturale Point Lobos State. Răsuflarea constantă și 
rece a oceanului le inducea o amorţeală excursioniștilor, iar 
picnicurile erau de-a dreptul riscante dacă farfuriile și 
tacâmurile erau de unică folosinţă și puteau fi luate de vânt. 
Chiar și păsările marine reușeau cu mare greutate să ţină piept 
curentului, atunci când erau prinse de briză. 

În apropiere de miezul nopţii, vântul devenea nestatornic - 
bătea sălbatic timp de câteva clipe și apoi se oprea. La apogeu, 
ridica în înaltul cerului valurile gri-înspumate ale oceanului. 

Frământa stejarul jupuindu-i coaja. 

Apleca pinul la pământ. 

Culca ierburile toate... 

Însă un singur lucru era imun la vântul din seara aceea - un 
mic artefact aflat pe partea dinspre plajă a Autostrăzii 1. 

Era o cruce de o jumătate de metru înălțime, realizată din 
crengi negre. În mijloc se afla un disc din carton pe care era 
scrisă cu albastru data de a doua zi. La baza crucii se odihnea 
un buchet de trandafiri roșii, țintuit la pământ de câteva pietre. 
Din când în când, petalele erau luate de vânt, plonjând pe 
deasupra șoselei. Însă crucea nici nu se clătina, nici nu se 
îndoia. Era limpede că fusese înfiptă în pământul de lângă 
șosea cu lovituri extrem de puternice. Autorul dorise cu 
îndârjire ca ea să rămână în poziţie verticală pentru a putea fi 
văzută de toti. 


Capitolul 25 


Kathryn Dance se afla împreună cu TJ Scanlon și cu Jon 
Boling în biroul ei. Era ora 9.00 și trecuseră deja două ore de 
când se aflau acolo. 

Chilton ștersese ameninţarea lui Travis și cele două fotografii 
din thread. 

Jon Boling le copiase în mai multe exemplare. 


SOnt3ti morţi 
cO toţii 


Și fotografiile. 

Jon Boling spuse: 

— E posibil să putem găsi sursa postărilor. Se strâmbă în 
timp ce adăugă: Asta doar dacă va coopera Chilton. 

— Există ceva în imaginea cu Qetzal, în acele numere și 
coduri, ceva care ne-ar putea ajuta? 

Boling îi spuse că era vorba despre joc și că probabil 
fuseseră făcute cu mult timp în urmă. 

— În orice caz, nici măcar un expert n-ar găsi indicii în 
notările acelea ciudate. 

Restul persoanelor din cameră evitară cu scrupulozitate să 
comenteze faptul că personajul din cea de-a doua imagine, a 
înjunghierii, semăna foarte bine cu Dance. 

Era pe cale să îl sune pe blogger, când îi sună telefonul. O 
pufni râsul când văzu numărul. 

— Da, domnule Chilton! 

Boling îi aruncă o privire ironică. 

— Nu știu dacă aţi văzut... 

— Am văzut. V-a fost spart blogul. 

— Serverul era foarte bine protejat. Băiatul trebuie să fie 
deștept. Făcu o pauză, apoi continuă: Voiam să vă anunţ că 
încercăm că găsim sursa problemei. Autorul atacului folosește 
un server din Scandinavia. Am sunat câţiva prieteni de acolo și 
sunt siguri că știu care este compania. Am numele și adresa 
acesteia. Și numărul de telefon. E lângă Stockholm. 


— Vor coopera cu noi? 

— Serverele de proxy o fac foarte rar fără mandat, spuse 
Chilton. Desigur, de aceea le și folosesc oamenii. 

Un mandat internaţional ar fi fost un coșmar birocratic, iar 
Dance nu știa să se fi eliberat vreunul înainte de două-trei 
săptămâni. Uneori, autorităţile străine le ignorau cu totul. Dar 
era ceva... 

— Daţi-mi toate informaţiile. Voi încerca. 

Chilton procedă întocmai. 

— Apreciez mult gestul. 

— Şi mai e ceva. 

— Ce anume? 

— Aţi intrat pe blog recent? 

— O pot face. 

— Citiţi ce am postat acum câteva minute. 

Ea accesă pagina. 


http://wwyw.thechiltonreport.com/html/june28. html 


La început, erau câteva rânduri în care Chilton își cerea 
iertare de la cititori și o surprinse pe Dance cu modestia de 
care dădea dovadă. Apoi urma: 


Scrisoare deschisă către Travis Brigham 


Aceasta e o doleanță personală, Travis. Acum, că numele tău 
e public, sper că nu te superi că l-am folosit. 

Datoria mea e să informez publicul, să pun întrebări, nu să 
mă implic în știrile pe care le expun. Dar acum o voi face. 

Te rog, Travis, ai produs destule necazuri. Nu-ţi îngreuna 
situația și mai mult. Nu e prea târziu să pui capăt acestor 
lucruri teribile. Gândește-te la familia ta, la viitorul tău. Te 
rog... sună la poliție și predă-te. Mai există și persoane care vor 
să te ajute. 


Dance spuse: 

— E genial, James. E posibil ca Travis să te contacteze chiar 
pe tine pentru a se preda. 

— Şi am îngheţat threadul. Nimeni nu mai poate posta acolo. 

Rămase tăcut o clipă. 

— Imaginea aceea... era oribilă, adăugă el. 


Bun venit în lumea reală, Chilton. 

Ea îi mulţumi și închise. 

Mișcă cursorul în josul paginii, în threadul Cruci pe marginea 
drumului, și citi cele mai recente și aparent ultimele postări pe 
această temă. Deși unele dintre postări păreau a fi fost 
transmise de pe alte continente, nu se putu abţine să nu se 
întrebe dacă nu cumva conţineau ceva indicii care ar fi putut să 
o ajute să îl găsească pe Travis sau măcar să îi anticipeze 
următoarea mișcare. Însă nu reuși să tragă nicio concluzie din 
textele criptice ale postărilor. 

Dance se delogă și le relată apoi lui TJ și lui Boling despre ce 
scrisese Chilton pe blog. 

Boling nu era prea sigur că textul lui Chilton ar fi putut avea 
vreun efect - după părerea lui, băiatul depășise faza în care se 
mai putea spera că va raţiona corect. 

Dance împărţi apoi sarcini tuturor: TJ se retrase la măsuţa lui 
pentru a încerca să îi contacteze pe reprezentanţii companiei 
scandinave, iar Boling în colțul său, încercând să identifice 
potențţialele victime dintr-o nouă serie de adrese aflate pe 
internet - inclusiv ale celor care postaseră pe alte threaduri 
decât Cruci pe marginea drumului. ldentifică încă treisprezece 
adrese. 

Charles Overby, purtând un costum albastru și o cămașă 
albă, intră în biroul lui Dance. I se adresă în loc de salut: 

— Kathryn... ia spune-mi, Kathryn, ce se întâmplă cu puștiul 
care postează ameninţări? 

— Charles, încercăm să aflăm de unde anume postează el pe 
acest thread. 

— M-au sunat deja șase reporteri. Vreo doi mi-au aflat și 
numărul de acasă. l-am expediat, însă nu mai pot aștepta. În 20 
de minute, intru într-o conferinţă de presă. Ce le pot spune? 

— Că investigația continuă. Am primit ajutoare din San 
Benito, ca să putem scotoci bine împrejurimile. Deocamdată 
nimic interesant. 

— M-a sunat și Hamilton. E destul de supărat. 

Hamilton Royce din Sacramento, tot unul dintre cei care 
purtau costume albastre, cel cu ochi iscoditori și obraji 
rumeni... 

După cum părea, Overby - șeful operaţiunilor - avusese o 
dimineaţă tumultoasă. 


— Altceva? 

— Chilton a oprit toate postările din thread și i-a cerut lui 
Travis să se predea. 

— Mă refeream la tehnica specializată în domeniu de care ne 
folosim... 

— Păi... ne ajută să urmărim postările băiatului. 

— Bun. Deci facem ceva. 

Ceea ce voia să spună era: ceva ce telespectatorii știrilor din 
prime-time ar fi apreciat. În totală contradicţie cu munca 
epuizantă de poliţist, atât de lipsită de stil, pe care o făceau de 
peste 48 de ore... Dance surprinse privirea lui Boling, care 
fusese, la rândul său, la fel de descumpănit de comentariu. 

Își evitară însă iute privirile, înainte ca uimirea din ochii lor 
să explodeze. 

Overby își privi ceasul. 

— În regulă, zise el. E rândul meu în butoi. 

Apoi plecă spre conferința de presă. 

— El știe care e înţelesul acestei expresii? o întrebă Boling. 

— Cea despre butoi? Nu știu nici eu... 

TJ chicoti cu subînţeles, însă nu spuse nimic. Zâmbi în 
direcția lui Boling, care zise: 

— Este o glumă pe care nu am de gând să o mai repet. E 
legată de marinarii în călduri aflaţi de mult prea mult timp pe 
mare... 

— Mulţumesc că nu m-aţi pus la curent. 

Dance se lăsă în scaunul ei, sorbind din cafeaua care îi 
apăruse pe birou de nicăieri, apoi mâncă o jumătate din 
gogoașa trimisă parcă în chip de dar al unor zei invizibili. 

— A mai intrat Travis - vreau sa spun Stryker - on-line? îl 
întrebă ea pe Jon Boling. 

— Nu. Irv nu mi-a mai spus nimic. Însă ne va informa imediat 
dacă se întâmplă asta. Nu cred că doarme vreodată. Are Red 
Bull în vene. 

Dance ridică receptorul și îl sună pe Peter Bennington la 
MESO, departamentul de criminalistică, pentru a afla ultimele 
informaţii privitoare la probe. Concluzia era că, deși existau 
suficiente dovezi care îl incriminau pe Travis, nu se 
descoperiseră indicii cu privire la locul în care s-ar fi putut 
ascunde acesta. Cu excepţia urmelor de pământ găsite mai 
devreme - care aparţineau însă altei zone decât cea în care 


fusese descoperită crucea. David Reinhold, tânărul adjunct de 
la Biroul Șerifului, își luase angajamentul de a colecta mostre 
de sol din jurul casei lui Travis, însă acestea nu se potriveau cu 
urmele găsite. 

Sol nisipos... Atât de util într-o regiune în care, pe aproape 
25 de kilometri, se întindeau cele mai frumoase plaje și dune de 
nisip din tot statul, reflectă cinic Dance. 


În ciuda abilităţilor sale de a relata cât mai convingător 
faptul că CBI „se ocupa de câteva chestiuni extrem de tehnice 
care priveau cazul”, Charles Overby fu pus la colţ în conferinţa 
de presă. 

Televizorul din biroul lui Dance era deschis și urmăriră în 
direct eșecul șefului ei. 

Dance îi dăduse informaţii corecte, însă cu excepţia unui mic 
detaliu, pe care nici ea nu îl știuse. 

— Agent Overby, întrebă un reporter, ce faceţi pentru a 
proteja comunitatea, având în vedere că s-a găsit o a doua 
cruce? 

O căprioară prinsă în lumina reflectoarelor... 

— Uh-oh, șopti TJ. 

Şocată, Dance se uită la fiecare în parte și din nou la ecranul 
televizorului. Reporterul continuă spunând că auzise această 
informație cu o jumătate de oră în urmă, pe o frecvența radio. 
Poliția din Carmel găsise o altă cruce, cu data din ziua aceea, 
28 iunie, lângă China Cove, pe Autostrada 1. 

Overby bolborosi un răspuns: 

— Am primit informatii exact înainte de conferința de presă 
de la agentul însărcinat cu acest caz și se pare că ea nu era la 
curent cu această noutate. 

Existau doar două femei cu funcţii în biroul din Monterey al 
CBI. Era ușor de aflat la cine se referise Overby. Charles, 
ticălosule... 

Auziră apoi întrebarea unui alt reporter: 

— Agent Overby, ce ne puteţi spune despre faptul că atât 
orașul, cât și întreaga Peninsulă sunt acum în panică? S-au 
raportat incidente în care oameni nevinovaţi au fost împușcați 
de către proprietari pentru simplul fapt că au fost văzuţi 
trecând prin curţile lor... 

Pauză. 


— Nu e bine deloc... 

Oh, Doamne... Dance închise televizorul. Sună la MESO și 
află că, într-adevăr, o altă cruce fusese găsită lângă China 
Cove. Ca și precedenta, cu un buchet de trandafiri sub ea. 
Criminaliștii cercetau zona și strângeau probele. 

— Nu au existat martori, agent Dance, adăugă ajutorul de 
șerif. 

După ce puse telefonul în furcă, se întoarse spre TJ. 

— Ce spun suedezii? 

TJ sunase la biroul companiei din Suedia și lăsase două 
mesaje urgente. Nu răspunseseră încă, deși era zi de lucru și 
puţin trecut de miezul zilei, ora locală. 

Cinci minute mai târziu, Overby intră în birou ca o furtună. 

— Încă o cruce? Încă una? Ce Dumnezeu s-a întâmplat? 

— Acum am aflat și eu, Charles. 

— Şi ei cum naiba au aflat? 

— Presa? Contacte, ascultări ale staţiilor noastre... Tot așa 
cum află mereu tot ce facem. 

Overby își frecă fruntea bronzată. Bucăţele minuscule de 
piele arsă se desprinseră plutind în aer. 

— În fine, cum stăm? 

— Oamenii lui Michael se ocupă de zona în cauza. Dacă vor 
găsi ceva, or să te anunţe imediat. 

— Dacă vor găsi ceva. 

— E un adolescent, Charles, nu un profesionist. Mai devreme 
sau mai târziu, tot va lăsa niște urme care ne vor conduce la 
locul în care se ascunde. 

— Dar faptul că a lăsat o cruce înseamnă și că va încerca să 
ucidă pe cineva astăzi. 

— Contactăm cât mai mulţi oameni posibil, dintre cei care ar 
putea fi în pericol. 

— Şi urmărirea pe computer? Cum merge acolo? 

TJ răspunse: 

— Compania din Suedia nu dă curs apelurilor noastre. Am 
cerut departamentului juridic să formuleze un mandat 
internaţional. 

Șeful biroului se strâmbă. 

— Asta e grozav! Unde se află compania? 

— Suedia. 


— Sunt mai buni decât bulgarii, zise Overby, însă va trece o 
lună până se vor sinchisi să ne răspundă. Trimite-le cererea ca 
să ne acoperim, dar nu pierde timpul cu asta. 

— Da, domnule. 

Overby ieși în trombă din birou, căutându-și precipitat 
mobilul prin buzunare. 

Dance îl pescui pe al ei, apoi îi chemă în biroul ei pe Rey 
Carraneo și pe Albert Stemple. Când ajunseră, îi anunţă: 

— M-am săturat să stăm, pur și simplu, în defensivă! Vreau 
să găsiţi primele cinci-șase potenţiale victime, dintre cei care 
au postat atacurile cele mai dure la adresa lui Travis și, de 
asemenea, dintre cei care s-au declarat în favoarea lui Chilton. 
li scoatem din acest perimetru și apoi  organizăm 
supravegherea caselor și a apartamentelor lor. Are o nouă 
victimă în vizor și, când apare, vreau să fie luat prin 
surprindere. La treabă! 


Capitolul 26 


— Cum se simte? îl întrebă Lily Hawken pe soţul ei, Donald. 

— James? Nu spune prea multe, dar trebuie să-i fie greu. Și 
Patriziei la fel, cu siguranţă. 

Se aflau în pivniţa noii lor locuinţe din Monterey. 

Despachetând, despachetând, despachetând... 

Blonda minionă stătea în mijlocul camerei, cu picioarele ușor 
depărtate, și privea către două pungi de plastic pline cu 
draperii. 

— Ce părere ai? 

Hawken se simţea copleșit în momentul acela și puţin îi păsa 
de draperii, dar soţia lui de nouă luni și trei zile își asumase cea 
mai mare parte a responsabilităților mutării lor din San 
Francisco, așa că lăsă deoparte uneltele pe care le folosise 
pentru a monta măsuţa de cafea și evaluă draperiile roșii și pe 
cele grena. 

— Cele din stânga, zise el. 

Se pregăti să se retragă în cel mai scurt timp, în cazul în care 
acesta era răspunsul greșit. Dar părea să fie cel corect. 

— Asta e și alegerea mea, spuse ea. Poliția asigură paza casei 
lui? Crezi că băiatul o să-l atace? 

Hawken reluă asamblarea mesei. „Ikea. Drace! Au niște 
designeri foarte inteligenţi.” 

— El nu crede asta. Dar știi cum e Jim. Chiar dacă ar crede 
asta, nu e genul care să dea bir cu fugiţii. 

Apoi se gândi că, de fapt, Lily nu-l cunoștea deloc pe James 
Chilton; nici măcar nu-l întâlnise încă. Îl cunoștea doar din 
poveștile lui. 

Așa cum și el știa foarte multe lucruri despre viaţa ei din 
conversații, aluzii și deducţii. Așa era viaţa în condiţiile date - 
amândoi erau la a doua căsătorie; el rămăsese văduv, iar Lily 
trecuse printr-un divorţ complicat. Făcuseră cunoștință prin 
intermediul prietenilor și începuseră să se vadă. Circumspecţi 
la început, își dăduseră apoi seama, simultan, cât de multă 
nevoie aveau de intimitate și de afecţiune. 


Hawken, un bărbat care nu credea că o să se mai 
căsătorească vreodată, o ceruse de soţie după șase luni - în 
barul de pe acoperișul hotelului W din centrul orașului San 
Diego, pentru că nu mai avusese răbdare să găsească o locaţie 
mai potrivită. 

În schimb, Lily spunea că fusese cel mai romantic gest de 
care avusese parte vreodată. E drept că ajutase și faptul că 
primise un inel cu un diamant imens, prins cu o fundă albă de 
gâtul unei sticle de șampanie Anchor Steam. 

Acum începeau o viaţă nouă în Monterey. 

Donald Hawken își analizase situaţia și ajunsese la concluzia 
că este fericit. Fericit ca un adolescent. 

Prietenii îi spuseseră că, după ce-și pierduse soţia, o a doua 
căsătorie avea să fie diferită. Văduvia îl transformase. N-avea 
să mai fie capabil de bucuria aceea adolescentină care să-i 
acapareze fiecare celulă din corp, credea el. O să fie tovărășie, 
dar vor exista și momente pasionale. În esenţă însă, relaţia 
avea să fie una de prietenie. 

Greșit. 

Era o fericire adolescentină și chiar mai mult de atât. 

Avusese un mariaj pasional și reușit cu Sarah, care era 
frumoasă și senzuală, o femeie de care oricine s-ar fi 
îndrăgostit la fel de profund ca Hawken. 

Dar dragostea lui pentru Lily era la fel de puternică. 

În sfârșit, ajunsese apoi în punctul la care putea să admită că 
sexul era mai plăcut cu Lily - mai confortabil. În pat, Sarah 
fusese fantastică, fără nicio exagerare. (Hawken zâmbi acum la 
amintirea acelor clipe.) 

Se întreba ce părere o să-și facă Lily despre Jim și Pat 
Chilton. Hawken îi povestise că fuseseră prieteni apropiaţi și că 
ieșeau des împreună. Mergeau la serbările școlare și la 
meciurile copiilor lor, la petreceri, la grătare... Observă 
zâmbetul schimbat al lui Lily atunci când îi povesti despre 
trecutul său. Dar o asigură că, într-un fel, Jim Chilton era și 
pentru el un străin. Hawken fusese atât de deprimat după ce 
murise Sarah, încât pierduse legătura cu aproape toţi prietenii 
lui. 

Acum revenise la viaţă. El și Lily aveau să termine de aranjat 
casa și apoi aveau să meargă să ia copiii, care stăteau în 
Encinitas cu bunicii lor. Viaţa lui urma să redevină rutina aceea 


plăcută în Peninsulă, pe care și-o amintea din anii trecuţi. Avea 
să reia legătura cu Jim Chilton, cel mai bun prieten al lui, să se 
reînscrie în club și să-și revadă prietenii. 

Da, asta era mișcarea corectă. Dar un nor își făcuse apariţia. 
Mic, temporar, dar - chiar și așa - era o bătaie de cap. 

Revenind în locul în care trăise cu Sarah, era ca și când ar fi 
reînviat o parte din ea. Amintirile apăreau din neant. 

Aici, în Monterey, Sarah fusese o gazdă ospitalieră, o 
colecționară de artă pasionată, o femeie de afaceri abilă. 

Aici, Sarah fusese o iubită senzuală și energică. 

Aici, Sarah își punea rapid un costum de baie și înota în 
oceanul agitat, de unde ieșea apoi relaxată și înviorată, spre 
deosebire de ultima dată, când înotase lângă La Jolla; nu mai 
ieșise din apă, ci plutise până la țărm, moleșită, cu ochii 
deschiși, dar opaci, iar pielea ei devenise la fel de rece ca apa 
oceanului. 

Inima lui Hawken bătea acum mai repede. 

Inspiră adânc de câteva ori și alungă amintirile. 

— Ai nevoie de ajutor? 

Se uită la Lily și la draperii. 

Soţia lui făcu o pauză. Se apropie, îi luă mâna și i-o așeză pe 
decolteul ei. Apoi îl sărută apăsat. 

Işi zâmbiră și ea se întoarse la fereastră. 

Hawken termină de asamblat masa din sticlă și crom și o 
trase în faţa canapelei. 

— Iubitule? 

Metrul atârna în mâna lui Lily, iar ea privea pe fereastră. 

— Ce e? 

— Cred că e cineva afară. 

— Unde, în curte? 

— Nu știu dacă e pe proprietatea noastră. E undeva în 
spatele tufișurilor. 

— Atunci sigur e în curtea altcuiva. 

Pe coasta centrală a Californiei, dolarul nu-ţi putea cumpăra 
prea mult pământ. 

— Stă acolo, uitându-se spre casa noastră, adăugă ea. 

— Probabil se întreabă dacă s-a mutat aici o formaţie rock 
and roll sau niște drogati. 

Lily cobori o treaptă de pe scară. 


— Pur și simplu stă acolo, repetă ea. Nu știu ce să zic, 
iubitule, e puţin înfricoșător. 

Hawken se apropie de fereastră și privi afară. Din punctul 
acela nu vedea prea bine, dar era clar că cineva privea din 
tufișuri. Purta un hanorac gri cu o glugă trasă pe cap. 

— Poate e copilul vecinilor. Sunt mereu curioși atunci când 
se mută cineva. Se întreabă probabil dacă avem copii de vârsta 
lui. Şi eu făceam asta. 

Lily tăcu. El simţea că ei îi este teamă, așa cum stătea cu 
șoldurile îndoite și cu ochii mijiţi, încadraţi de părul blond 
acoperit de praf. 

Era timpul să facă pe cavalerul. 

Hawken merse la bucătărie și deschise ușa din spate. 
Musafirul dispăruse. 

leși afară și-și auzi soţia strigând: 

— Iubitule! 

Alarmat, Hawken alergă înăuntru. 

Lily, încă pe trepte, arăta către o altă fereastră. Musafirul se 
mutase în curtea laterală; acum era sigur pe proprietatea lor, 
dar nu se vedea din cauza plantelor. 

— Fir-ar să fie. Cine naiba e? 

Se uită la telefon, dar hotări că n-avea să sune la 911. Dacă 
era un vecin sau copilul lui? Asta ar fi distrus pentru totdeauna 
orice perspectivă de a lega o prietenie. 

Când se uită din nou, individul dispăruse. 

Lily cobori de pe scară. 

— Unde e? A dispărut. Rapid. 

— N-am idee. 

Priviră pe fereastră, scrutând împrejurimile. 

Nici urmă de el. 

Asta era cu mult mai înfricoșător - faptul că nu-l mai vedeau. 

— Cred că ar trebui să... 

Vocea lui Hawken fu întreruptă de un icnet, în timp ce Lily 
urla: 

— O armă! Are o armă, Don! 

Se uita pe una dintre ferestrele din faţă. 

El apucă telefonul, în timp ce striga către soţia lui: 

— Ușa! Inchide-o! 

Lily se avântă, dar era prea târziu. 

Ușa era deja larg deschisă. 


Lily ţipă, iar Don Hawken o trase la pământ sub el, într-un 
gest nobil, dar inutil, de a salva viața miresei lui. 


Capitolul 27 


„re de funcționare... 

Stând în biroul lui Kathryn Dance, acum singur, Jonathan 
Boling scotoci prin computerul lui Travis Brigham, într-o 
căutare nebună pentru descifrarea codului .re de funcționare... 

Stătea aplecat în faţă, tastând rapid și gândindu-se că, dacă 
Dance ar fi fost acolo, expertul din ea ar fi putut trage rapid 
câteva concluzii din poziţia corpului și din lucirea ochilor săi: 
era un câine amușinând prada. Jon Boling găsise ceva. 

Dance și ceilalți ieșiseră pentru moment, punând la cale 
supravegherea. Boling rămăsese în biroul ei, ca să caute în 
continuare în computerul băiatului. Găsise un indiciu și acum 
încerca să găsească mai multe informaţii care să-l ajute să 
spargă codul .re de funcționare... 

Ce însemna asta de fapt? 

O caracteristică bizară a computerelor e că aceste cutii 
stupide din plastic și metal conţin fantome. Hard diskul unui 
computer e precum o rețea de pasaje secrete și coridoare, ce 
conduc în profunzimea arhitecturii memoriei computerului. 
Este posibil - cu o dificultate considerabilă - să exorcizezi 
aceste coridoare și să le scapi de fantomele informaţiilor din 
trecut, dar - de obicei - cele mai multe bucățele de informaţie 
pe care le-am creat sau obţinut vreodată rămân acolo pentru 
totdeauna, invizibile și fragmentate. 

Boling umbla acum prin aceste coridoare, folosind un 
program pe care unul dintre studenţii săi îl încropise, citind 
fragmente de informaţii rămase în locuri obscure, ca 
mănunchiurile de suflete ce ocupă casele bântuite. Gândindu-se 
la fantome, își aminti de DVD-ul pe care fiul lui Kathryn Dance 
i-l împrumutase cu o seară în urmă. Fantome în cochilie. 
Reflectă asupra timpului plăcut pe care îl petrecuse la ea 
acasă, la cât de multă plăcere îi făcuse să-i întâlnească prietenii 
și familia. In special copiii. Maggie fusese adorabilă și 
amuzantă și avea să devină, știa fără niciun dubiu, o femeie la 
fel de formidabilă ca mama ei. Wes fusese mai relaxat. Era ușor 
să conversezi cu el și era sclipitor de inteligent. Boling se 


întreba adesea cum ar fi fost copiii lui dacă ar fi rămas cu 
Cassie. 

Se gândea la ea acum, sperând că se bucura de viaţa ei în 
China. Apoi își aminti săptămânile de dinaintea plecării ei și-și 
retrase urările de bine. 

Boling lăsă deoparte gândurile legate de Cassandra și se 
concentră asupra vânătorii lui de fantome din computer. Se 
apropia de ceva important în fragmentul acela de cod binar 
care se traducea prin .re de funcționare. 

Mintea iubitoare de enigme a lui Boling, pe care se putea 
conta frecvent pentru conexiuni logice și deducţii bizare, 
concluzionă automat că acele cuvinte erau fragmente din „ore 
de funcţionare”. Travis căutase această sintagmă on-line, exact 
înainte să dispară. Ceea ce ar fi putut însemna că era posibil, 
doar că era posibil, ca acele cuvinte să se refere la o locaţie 
care-l interesa pe băiat. 

Dar computerele nu salvează de obicei informaţii similare în 
același loc. Codul pentru .re de funcționare poate fi găsit într- 
un dulap înfricoșător din pivniţă, în timp ce numele lucrului la 
care se referă ar putea fi pe un coridor din mansardă. O parte 
din adresa fizică poate fi într-un loc, iar restul în altul. Creierul 
unui computer decide constant să fragmenteze informaţia și să 
depoziteze  bucăţelele în locuri logice pentru el, dar 
incomprehensibile pentru o persoană obișnuită. 

Și astfel, Boling urmă poteca, parcurgând coridoarele 
întunecate pline cu năluci. 

Nu crezuse că va ajunge să fie atât de implicat într-un 
proiect care i-ar fi putut lua luni de zile, poate chiar ani. 
Jonathan Boling aprecia munca academică. Era curios din fire 
și îi plăcea provocarea de a cerceta și de a scrie, îi plăceau 
conversațiile antrenante cu colegii universitari și cu studenţii, îi 
plăcea să-i stimuleze pe tineri să înveţe... Să vadă ochii unui 
student mărindu-se dintr-odată atunci când lucruri disparate se 
contopeau întru cunoaștere... aceasta era plăcere pură pentru 
el. 

Dar în acest moment, acele satisfacţii și victorii păreau 
minore. Se afla acum într-o misiune pentru salvarea unor vieţi. 
Și nimic nu conta acum mai mult pentru el decât să dezlege 
codul .re de funcționare... 


Verifică o altă magazie din casa bântuită. Nu găsi nimic în 
afară de fragmente diferite de informaţie. Doar o altă pistă 
falsă. 

Și mai mult de tastat. 

Nimic. 

Boling se întinse și o articulaţie îi trosni puternic. „Haide, 
Travis, de ce te-a interesat locul ăsta? Ce ţi-a plăcut acolo? Incă 
te mai duci acolo? Ai vreun prieten care lucrează acolo? 
Cumperi ceva de pe rafturi, din vitrine?” 

Încă zece minute. 

Să renunţe? Nici gând. 

Apoi se plimbă printr-o zonă nouă din casa bântuită. Clipi și 
râse. Asemenea pieselor unui puzzle, cifrul codului .re de 
funcţionare ieși la iveală. 

În timp ce se holba la numele locului, legătura sa cu Travis 
Brigham devenise ridicol de evidentă. Pe profesor îl înfurie 
incapacitatea lui de a o deduce fără indiciul digital. Căutând 
adresa, își scoase telefonul și o apelă pe Kathryn Dance. Sună 
de patru ori, apoi intră căsuţa vocală. 

Pe când se pregătea să îi lase un mesaj, își privi notițele. 
Locul nu era departe de cel în care se afla. Nu i-ar fi luat mai 
mult de cincisprezece minute să ajungă acolo. 

Își închise telefonul și se ridică încet, punându-și jacheta. 

Aruncând o privire involuntară către poza lui Dance și a 
copiilor ei, cu câinii la mijloc, ieși pe ușa biroului, îndreptându- 
se spre ieșirea din clădirea CBl-ului. 

Fiind conștient că ceea ce urma să facă era deja o idee 
proastă, Jon Boling părăsi lumea virtuală pentru a-și continua 
căutarea în cea reală. 


— E liber, îi spuse Rey Carraneo lui Kathryn Dance în timp ce 
se întorcea în camera de zi, unde ea stătea în apropierea lui 
Donald și a lui Lily Hawken. 

Dance își ţinea pistolul în mână, în timp ce privea vigilentă 
afară și prin camerele casei mici. 

Cuplul, șocat și cu un aer solemn, stătea pe o canapea nouă, 
acoperită încă într-o folie de plastic. 

Dance își schimbase Glockul. Nu se aștepta ca băiatul să fie 
înăuntru - se ascunsese probabil în curtea vecină, cu intenţia 
de a fugi la sosirea poliţiei dar îndemânarea lui Travis la 


Dimension Quest și abilitatea sa în luptă o făceau să se întrebe 
dacă nu cumva adolescentul se prefăcuse că fuge, în timp ce, 
de fapt, el se furișase înăuntru. 

Ușa se deschise și uriașul Albert Stemple își strecură capul 
înăuntru. 

— Nimic, zise el. A dispărut. 

Bărbatul respira greu - atât din cauza urmăririi, cât și din 
cauza efectelor secundare ale gazului din locuinţa lui Kelley 
Morgan. 

— Adjunctul șerifului verifică străzile. Avem șase mașini 
suplimentare pe drum. O persoană a văzut pe cineva purtând 
un hanorac îndreptându-se spre centru pe o bicicletă. Am 
anunțat. Dar... 

Ridică din umeri. Apoi, agentul cel solid dispăru, iar bocancii 
săi duduiră în jos pe trepte - se ducea să se alăture căutării. 

Dance, Carraneo, Stemple și adjunctul MESO sosiseră cu 
zece minute în urmă. Când se întâlniseră cu potenţialele 
victime, lui Dance îi venise o idee. Se gândise la teoria lui Jon 
Boling: mărindu-și numărul de ţinte, Travis ar fi putut include 
doar persoanele menţionate într-o lumină pozitivă pe blog, 
chiar dacă acestea nu postaseră. Dance verifică site-ul din nou 
și citi pagina de pornire a blogului. 


http://wwyw.thechiltonreport.com 


Un nume care ieșea în evidenţă era cel al lui Donald Hawken, 
un vechi prieten de-al lui James Chilton, care era menţionat în 
secţiunea Pe frontul de acasă. Hawken ar fi putut fi victima 
pentru care Travis lăsase o cruce pe breteaua bătută de vânt a 
autostrăzii. 

Așa că se duseseră la locuinţa bărbatului, cu scopul de a-i 
ţine pe Hawken și pe soţia lui în afara pericolului și de a 
supraveghea casa. 

La sosire însă, Dance văzuse un individ cu glugă, probabil 
înarmat, furișându-se prin tufișurile din marginea laterală a 
casei. Îi trimisese pe Albert Stemple și pe adjunctul MESO 
după intrus, iar Rey Carraneo, cu Dance în spatele său, dăduse 
buzna în casă cu arma scoasă, pentru a-i proteja pe Hawken și 
pe soţia acestuia. 


Cei doi erau încă în stare de șoc - când agentul în civil 
dăduse buzna pe ușă, cu arma ridicată, crezuseră că Rey 
Carraneo este ucigașul. 

Telefonul Motorola al lui Dance sună și ea răspunse imediat - 
era din nou Stemple. 

— Sunt în curtea din spate. E o cruce scrijelită aici pe un 
petic de ţărână, cu petale de trandafiri răsfirate în jur. 

— Am înţeles, Al. 

Lily închise ochii, lăsându-și capul pe umărul soţului ei. 

Vreme de patru sau cinci minute, Dance se gândi: „Dacă am 
fi ajuns doar cu câteva clipe mai târziu, cei doi ar fi fost morţi”. 

— De ce noi? o întrebă Hawken. Nu i-am făcut nimic. Noi n- 
am postat. Nici măcar nu-l cunoaștem. 

Dance le spuse că băiatul își mărise numărul de ţinte. 

— Vrei să spui că orice persoană menţionată pe blog se află 
în pericol? 

— Așa se pare. 

O duzină de polițiști descinseseră în zonă în doar câteva 
minute, dar apelurile primite dădeau clar de înţeles că Travis 
era de negăsit. 

„Cum naiba reușește un puști pe bicicletă să scape mereu?” 
se gândi Dance furioasă. „A dispărut pur și simplu. Unde? În 
pivniţa cuiva? Pe un șantier abandonat?” 

Afară începuseră să se adune primele mașini cu jurnaliști, 
dube cu antene satelit deasupra lor, cameramani care-și 
conectau echipamentele... 

Gata să amplifice și mai mult panica din oraș. 

Apăruseră și mai mulţi polițiști, inclusiv câţiva ofiţeri de 
patrulă pe biciclete. 

Dance îl întrebă pe Hawken: 

— Mai ai casa din San Diego? 

Lily răspunse: 

— E de vânzare. Dacă încă nu s-a vândut. 

— Aș vrea să mergeţi acolo. 

— Păi, spuse el, nu e niciun fel de mobilă acolo. Totul e în 
depozit. 

— Aveţi cunoștințe la care puteţi sta? 

— Părinţii mei. Copiii lui Donald locuiesc acum cu ei. 

— Atunci mergeţi acolo până îl găsim pe Travis. 

— Cred că am putea face asta, spuse Lily. 


— Du-te tu, îi spuse Hawken. Eu nu-l părăsesc pe Jim. 

— Nu poţi face nimic ca să-l ajuţi, îi spuse Dance. 

— Bineînţeles că pot. Pot să-i ofer sprijin moral. Este o 
perioadă dificilă. Are nevoie de prieteni. 

Dance continuă: 

— Sunt sigură că apreciază loialitatea ta, dar uită-te ce s-a 
întâmplat. Băiatul ăla știe unde locuiești și în mod sigur îţi vrea 
răul. 

— S-ar putea să-l prinzi în jumătate de oră. 

— Sau nu. Chiar mă văd nevoită să insist, domnule Hawken. 

Bărbatul demonstra tenacitatea unui om de afaceri. 

— Nu îl voi părăsi. 

Apoi glasul i se domoli și adăugă: 

— Trebuie să vă explic ceva. 

Îi aruncă o privire rapidă soţiei lui, făcu o pauză, apoi zise: 

— Prima mea soţie, Sarah, a murit acum câţiva ani. 

— Îmi pare rău. 

El ridică indiferent din umeri, cu gestul acela pe care Dance 
îl cunoștea atât de bine. 

— Jim a lăsat totul baltă; a ajuns la mine într-o oră. A fost 
alături de mine și de copii timp de o săptămână. Ne-a ajutat pe 
noi și pe familia lui Sarah cu toate. Mâncare, pregătirile pentru 
înmormântare... S-a ocupat chiar și de menaj și de rufe. Eu 
eram paralizat. Pur și simplu nu puteam să fac nimic. Cred că 
atunci mi-a salvat viața. Cu siguranță mi-a salvat sănătatea 
mintală. 

Dance nu reuși să-și înăbușe amintirea lunilor de după 
moartea soțului ei - atunci când Martine Christensen, la fel ca 
și Chilton, fusese alături de ea. Nu și-ar fi făcut niciodată rău, 
nu de faţă cu copiii, dar avusese destule momente în care 
fusese convinsă că o ia razna. 

Pricepu loialitatea lui Donald Hawken. 

— Nu plec, repetă ferm bărbatul. N-are sens să mă rogi. 

Apoi își îmbrăţișă soţia. 

— Tu du-te, îi zise el. Vreau să pleci. 

Fără ezitare, Lily spuse: 

— Nu, rămân cu tine. 

Dance îi remarcă privirea. Adoraţie, satisfacţie, hotărâre... 
Inima ei tresăltă la gândul că el își pierduse prima soţie, dar își 
revenise și-și regăsise dragostea. 


„Se mai întâmplă, cugetă Dance, nu-i așa?” 

Apoi închise portița prin care intrase în propria viaţă. 

— Bine, consimţi ea cu ezitare. Acum trebuie să plecaţi de 
aici. Găsiţi un hotel și rămâneţi acolo, staţi ascunși. O să vă 
supraveghem. 

— Perfect. 

Exact în clipa aceea, o mașină opri cu un scrâșnet în faţa 
casei și o voce se auzi ţipând alarmată. Ea și Carraneo ieșiră pe 
verandă. 

— E în regulă, spuse Albert Stemple cu vocea lui tărăgănată. 
E Chilton. 

Aparent, bloggerul auzise știrea și se grăbise să ajungă 
acolo. Alergă pe trepte. 

— Ce s-a întâmplat? 

Dance observă cu surprindere panica din glasul lui. Mai 
devreme detectase furie, mojicie și aroganță, dar niciodată nota 
aceasta. 

— Sunt în regulă? întrebă el. 

— Sunt foarte în regulă, spuse ea. Travis a fost aici, dar 
Donald e bine. La fel și soţia lui. 

— Ce s-a întâmplat? 

Gulerul jachetei lui Chilton stătea strâmb. 

Hawken și Lily ieșiră afară. 

— Jim! 

Chilton alergă și-și îmbrăţișă prietenul. 

— Eşti bine? 

— Da, da... Poliția a ajuns la timp. 

— L-aţi prins? întrebă Chilton. 

— Nu, spuse Dance, așteptându-se ca Chilton să le reproșeze 
că nu-l prinseseră pe băiat. 

Dar el îi prinse mâna cu fermitate și i-o strânse. 

— Mulţumesc, mulţumesc! I-ai salvat. Mulţumesc. 

Ea încuviință cu stângăcie și-și eliberă mâna. Apoi Chilton se 
întoarse către Lily cu un zâmbet curios. 

Dance deduse că nu se mai întâlniseră niciodată, nu în 
persoană. Hawken le făcu acum cunoștință, iar Chilton o 
îmbrăţișă pe Lily afectuos. 

— Îmi pare atât de rău pentru situaţia asta! N-aș fi crezut 
nici într-o mie de ani că o să vă afecteze. 

— Cine ar fi crezut? spuse Hawken. 


Cu un zâmbet trist, Chilton îi zise prietenului său: 

— După o introducere de genul acesta a Peninsulei 
Monterey, ea nu va accepta să rămână aici. Mâine o să vrea să 
se mute înapoi. 

Lily zâmbi, în sfârșit, cu timiditate. 

— Aș face-o. Doar că am cumpărat deja draperiile. 

Făcu un gest către casă. Chilton râse. 

— E amuzantă, Don. De ce nu rămâne ea și te întorci tu în 
San Diego? 

— Mă tem că va trebui să ne suporţi pe amândoi. 

Chilton redeveni serios. 

— Trebuie să plecaţi undeva până se termină totul. 

Dance spuse: 

— Am încercat să-i conving să facă asta. 

— Nu plecăm nicăieri. 

— Don... începu Chilton. 

Dar Hawken râse, arătând spre Dance. 

— Poliția îmi dă voie să rămân. A fost de acord. O să ne 
ascundem într-un hotel. Ca Bonnie și Clyde. 

— Dar... 

— Niciun „dar”, amice. Suntem aici. Nu mai poţi să scapi de 
noi. 

Chilton deschise gura pentru a obiecta, apoi observă 
zâmbetul sarcastic al lui Lily. Ea spuse: 

— Nu vrei să te afli în postura de a-mi spune mie ce să fac, 
Jim. 
Bloggerul râse din nou și spuse: N 

— Corect. Mulţumesc. Mergeţi la un hotel. Stați acolo. Intr-o 
zi sau două o să se termine totul. Lucrurile vor reveni la 
normal. 

Hawken spuse: 

— Nu i-am văzut pe Pat și pe băieţi de când am plecat. Sunt 
mai mult de trei ani. 

Dance îl privi pe blogger. Ceva era schimbat la el. Avea 
impresia că vede pentru prima dată latura lui umană, ca și când 
această tragedie pe muchie de cuţit l-ar fi tras și mai departe 
din lumea virtuală în cea reală. 

Justiţiarul era, cel puţin pentru moment, absent. 

Îi lăsă să-și depene amintirile și se duse în spatele casei. O 
voce dinspre tufișuri o făcu să tresară. 


— Salut. 

Se uită în spatele ei și îl văzu pe David Reinhold, adjunctul 
tânăr care-i sprijinise pe parcursul derulării evenimentelor. 

— Domnule... 

El rânji. 

— Spune-mi David. Am auzit că a fost aici. Aproape că l-ai 
prins. 

— Aproape. Dar n-a fost destul. 

Bărbatul ducea câteva serviete metalice  zgâriate, 
inscripționate pe o parte cu MESO - CSU. 

— Îmi pare rău că n-am putut să spun ceva concret despre 
crengile alea din curtea ta... crucea aia. 

— Nici eu nu mi-am dat seama prea bine. Posibil să fi fost 
doar o coincidență. Dacă aș fi tuns copacii așa cum trebuie, 
probabil că nu s-ar fi întâmplat niciodată. 

Ochii lui strălucitori priviră înspre ea. 

— Ai o casă frumoasă, zise el. 

— Mulţumesc. În ciuda curtii haotice. 

— Nu. Arată foarte reconfortant. 

Apoi ea îl întrebă pe adjunctul șerifului: 

— Dar tu, David? Locuiești în Monterey? 

— Am locuit. Am avut un coleg de apartament, dar a plecat, 
așa că a trebuit să mă mut în Marina. 

— Ei bine, apreciez eforturile tale. O să pun o vorbă bună 
pentru tine la Michael O'Neil. 

— Serios, Kathryn? Ar fi grozav. 

Se înroșise. 

Apoi se întoarse și începu să îngrădească curtea din spate. 
Dance se uită fix la ceea ce se afla în mijlocul trapezului de 
bandă galbenă: crucea scrijelită în ţărână și petalele de 
trandafiri împrăștiate. Din acel punct, ochii ei se ridicară și 
cuprinseră panta înclinată ce pornea de la înălțimile din 
Monterey și ajungea până la golf, unde se putea zări o fâșie de 
apă. 

Era o priveliște panoramică frumoasă. Dar în ziua aceea 
fusese la fel de tulburătoare precum teribila mască a lui Qetzal, 
demonul din Dimension Quest. 

„Eşti undeva pe acolo, Travis”, își zise ea. 

Dar unde, unde? 

Joaca de-a polițistul. 

Urmărindu-l pe Travis așa cum Jack Bauer îi urmărea pe 
hărțuitori, Jon Boling avea o pistă: o posibilă locaţie de unde 
Travis postase desenul cu masca și oribila înjunghiere a unei 
femei care semăna vag cu Kathryn Dance. Locul unde băiatul 
ar fi putut juca Dimension Quest. 

„Orele de funcţionare” pe care le descoperise pe coridoarele 
bântuite ale computerului lui Travis făceau referire la 
Lighthouse Arcade, o sală de jocuri video și pe computer din 
New Monterey. 

Bineînţeles că băiatul și-ar fi asumat un risc prea mare ca să 
iasă afară, având în vedere că era căutat. Dar dacă și-ar fi ales 
cu atenţie traseul, dacă ar fi purtat ochelari de soare, o șapcă și 
altceva în afară de hanoracul pe care toate canalele TV anunțau 
că-l poartă, ei bine, ar fi putut să se deplaseze cu oarecare 
ușurință. 

În plus, când era vorba de jocuri on-line și Morpegs, un 
dependent avea doar opţiunea de a se lăsa prins. 

Boling ieși cu Audi-ul său de pe autostradă și viră pe Del 
Monto, apoi pe Lighthouse, îndreptându-se spre cartierul în 
care se afla sala de jocuri. 

Se simţea înviorat. Era un profesor de 41 de ani care trăia în 
mare parte de pe urma inteligenţei sale. Nu se gândise 
niciodată că i-ar lipsi curajul. Făcuse căţărări, scufundări la 
mare adâncime și schiase. În plus, chiar și lumea ideilor era 
riscantă - pentru cariere și reputaţii, dar și pentru sentimentul 
de satisfacţie personală. Se luptase cu colegii lui profesori. 
Fusese victima unor atacuri on-line răutăcioase, asemănătoare 
celor împotriva lui Travis, dar cu mai puţine greșeli 
gramaticale. Cel mai recent fusese atacat pentru că luase 
atitudine împotriva distribuirii fișierelor cu drepturi de autor. 

Nu se așteptase ca atacurile să fie atât de virulente. Fusese 
numit „capitalist nenorocit” și „târfa corporatistă”. Dar îi 
plăcuse în mod deosebit „mentorul distrugerii în masă”. 

Unii dintre colegi încetaseră să mai vorbească cu el. 


Bineînţeles că experienţa neplăcută prin care trecuse era un 
fleac în comparaţie cu riscurile pe care Kathryn Dance și 
colegii ei și le asumau zi după zi. Și la care acum se supunea și 
el. 

Joaca de-a polițistul... 

Boling realiză că le fusese de ajutor lui Kathryn și celorlalţi. 
Era mulțumit de asta, ca și de recunoașterea contribuţiei sale. 
Dar, fiind în mijlocul acţiunii, auzind apelurile telefonice, 
privind faţa lui Kathryn în timp ce nota informaţii despre crime, 
văzând-o atingându-și din reflex arma de la șold... toate astea îl 
făceau să tânjească să fie și el în mijlocul acţiunii. 

„Altceva, Jon?” se autochestionă el cu sarcasm. 

Ei bine, poate că încerca să o impresioneze. 

Era absurd, dar fusese puţin gelos atunci când o văzuse cu 
Michael O'Neil. 

„Le porţi ca un adolescent.” 

Totuși, ceva la ea îl provocase. Boling nu reușea să-și explice 
- cine ar fi putut? - când avusese loc acest declic. 

Și se întâmplase mai rapid ca niciodată. Dance era singură, 
la fel și el. O uitase pe Cassie (în mare parte); dar Kathryn era 
oare pregătită să înceapă o nouă relaţie? Credea că primise 
câteva semne din partea ei. Dar ce știa el? Nu se pricepea la fel 
de bine ca ea să interpreteze limbajul corpului. 

Mai precis, era bărbat, o specie înzestrată genetic cu o 
groază de neatentie. 

Boling parcă mașina gri lângă Lighthouse Arcade, pe o 
stradă laterală din lumea întunecată aflată la nord de Pacific 
Grove. 

Își aminti de vremurile în care șirul de mici magazine și 
locuințe, poreclit New Monterey, fusese un mini-Haight 
Ashbury, înghesuit între un oraș militar și o tabără religioasă. 
Acum, zona era la fel de insipidă precum un mall din Omaha 
sau din Seattle. 

Lighthouse Arcade se afla în paragină și mirosea fetid. 

Cercetă locul. Cei care se jucau - în mare parte băieţi - 
stăteau la console, privind ecranele, manevrând joystickuri și 
lovind în tastaturi. Stațiile aveau pereţi înalţi, curbați, acoperiţi 
cu material fonoizolant, iar scaunele din piele erau 
confortabile, cu spătare înalte. 


Aici se găsea cam tot ceea ce avea nevoie un tânăr pentru a 
experimenta lumea digitală. Pe lângă computere și tastaturi, se 
găseau căști fonoizolante, microfoane, volane și manșe de 
avioane, ochelari 3D și prize pentru curent, USB-uri, Firewire, 
conexiuni video și audio. Erau chiar și console Wii. 

Boling scrisese despre ultimele tendinţe în domeniul jocurilor 
pe computer: capsulele cu imersiune totală, care apăruseră în 
Japonia, în care copiii petreceau ore în șir în întuneric, în spaţii 
intime, izolate complet de lumea de afară, pentru a juca diverse 
jocuri pe computer. Aceasta era o consecinţă logică într-o ţară 
cunoscută pentru hikikomori - sau „retragerea” un stil de viaţă 
din ce în ce mai răspândit, conform căruia tinerii, în special 
băieţii și bărbaţii, se izolau, stând în camerele lor luni sau ani 
în șir și trăind exclusiv prin intermediul computerelor. 

Zgomotul era ameţitor: o cacofonie de sunete digitale - 
explozii, împușcături, răgete animalice și râsete - și un ocean 
de voci umane incomprehensibile, care comunicau prin 
intermediul microfoanelor cu jucători din alte părţi ale lumii. 
Răspunsurile răzbăteau din boxe. Din când în când, ţipete și 
înjurături ieșeau din gura jucătorilor disperaţi, în timp ce 
mureau sau atunci când realizau că făcuseră o greșeală tactică. 

Lighthouse Arcade, identică cu alte mii de săli de jocuri din 
jurul lumii, reprezenta ultimul bastion al lumii reale înainte de 
a te cufunda în cea virtuală. 

Boling simţi o vibraţie la șold. Privi în jos către mobil. 
Mesajul de la Irv, studentul lui, spunea: „Stryker s-a conectat 
acum cinci minute în DQ!!!” 

Ca și când tocmai ar fi fost pălmuit, Boling privi în jur. Travis 
era acolo? Din cauza separeurilor, era dificil să vezi mai mult 
de una sau două staţii deodată. 

La recepţie stătea un receptioner cu părul lung, indiferent la 
zgomot; citea un roman știinţifico-fantastic. Boling se apropie și 
spuse: 

— Caut un puști, un adolescent. 

Recepţionerul ridică din sprânceană. 

Caut acul în carul cu fân. 

— Serios? 

— Joacă Dimension Quest. Ai înregistrat pe cineva acum cinci 
minute? 


— Nu există nicio procedură de înregistrare. Trebuie să 
folosești jetoane. Poţi să le cumperi de aici sau de la un 
automat. 

Recepţionerul îl studie cu atenţie pe Boling. 

— Eşti tatăl lui? 

— Nu. Dar vreau să-l găsesc. 

— Pot să verific serverele. Să aflu dacă cineva s-a înregistrat 
în DQ acum. 

— Ai putea? 

— Da. 

— Minunat. 

Puștiul nu se grăbi însă prea tare să verifice serverele; doar 
se holba la Boling printre șuviţele lui de păr nespălat. 

„Aha! M-am prins. Negociem. Tare. Ce mutare de detectiv”, 
se gândi Boling. Imediat, două bancnote dispărură în buzunarul 
blugilor soioși ai puștiului. 

— Porecla lui e Stryker, dacă asta te ajută cu ceva, îi spuse 
Boling. 

Tânărul icni. 

— Mă întorc imediat, zise el. 

Apoi dispăru în sală. Boling îl văzu din nou în capătul 
încăperii, îndreptându-se către biroul din capăt. 

Reveni după cinci minute. 

— Cineva cu numele Stryker joacă DQ. Abia s-a conectat. 
Staţia 43. E acolo. 

— Mulţumesc. 

— Mda... 

Recepţionerul își reluă lectura romanului. 

Boling era agitat: ce ar fi trebuit să facă? Oare recepţionerul 
golise sala? Nu, Travis ar fi știut asta. Ar fi trebuit să sune la 
911. Totuși, era necesar să verifice mai întâi dacă băiatul e 
singur. Oare avea arma cu el? Își închipuia că ar fi putut să 
treacă cu nonșalanţă pe lângă băiat, să-i tragă arma și să-l 
reţină până la sosirea poliţiei. 

„Nu. Nu face asta. Sub nicio formă.” 

Cu palmele umede, Boling se îndreptă încet către staţia 43. 
Se uită rapid de după colț. Pe monitor era afișat peisajul din 
Aetheria, dar scaunul era gol. 

Nu era nimeni pe culoare. Staţia 44 era goală, iar la staţia 42 
o fată cu părul scurt și verde juca un joc de arte marţiale. 


Boling se îndreptă spre ea. 

— Scuză-mă. N 

Fată îl snopea în bătaie pe oponentul ei. Intr-un final, 
monstrul muri, iar avatarul fetei se sui peste cadavru și-l 
decapită. 

— Mda? 

Nu se uită la el. 

— Băiatul care a fost aici, cel care a jucat DQ... unde e? 

— Nu știu. Jimmy a trecut pe aici, i-a zis ceva și a plecat. 
Acum un minut. 

— Cine e Jimmy? 

— Recepţionerul. 

„Fir-ar să fie! își zise Boling. Tocmai i-am dat 40 de dolari 
unui idiot ca să-l avertizeze pe Travis. Halal polițist!” 

Boling se holbă la receptioner, care părea suspect de 
absorbit de romanul său. 

Profesorul trânti ușa și alergă afară. Ochii obişnuiți cu 
întunericul îl înțepau. Se opri pe o alee, privind împrejur. Apoi 
văzu un tânăr care se îndepărta rapid, mergând cu capul în jos. 

„Nu face o tâmpenie”, își spuse. Își scoase telefonul 
Blackberry din suport. 

În faţa lui, băiatul o rupse la fugă. 

Fix după o secundă, Jon Boling începu și el să alerge. 

Hamilton Royce, mediatorul de la Biroul Procurorului 
General al orașului Sacramento, închise telefonul. Receptorul îi 
atârna în mână în timp ce se gândea la conversaţia pe care 
tocmai o purtase - o conversaţie desfășurată în limbajul 
cunoscut drept eufemisme politice și corporatiste. 

Zăbovi pe holurile CBI-ului, cântărindu-și opţiunile. Într-un 
final, se întoarse în biroul lui Charles Overby. Agentul-șef 
stătea lăsat în scaun, în timp ce urmărea pe computer un 
comunicat de presă despre caz. Acesta explica felul în care 
poliția fusese cât pe ce să-l prindă pe ucigaș acasă la un prieten 
de-al bloggerului, dar îl pierduse, iar el avea să terorizeze și 
mai mulți oameni din Peninsula Monterey. 

Royce aprecie că știrea despre salvarea prietenului de către 
poliţie nu era la fel de incitantă precum unghiul din care postul 
de televiziune alesese să prezinte lucrurile. 

Overby schimbă apoi canalul. Aparent, prezentatorul 
jurnalului special prefera să-l numească pe Travis „Jucătorul 
criminal”, în loc să-l definească după măștile purtate sau după 
crucile de pe marginea drumului. Apoi continuă să descrie felul 
în care băiatul își torturase victimele înainte de a le ucide. 

Nu conta că doar o singură persoană murise și că nenorocitul 
fusese împușcat în cap în timp ce încerca să fugă. Ceea ce-ar fi 
calmat spiritele... 

Intr-un final, Royce spuse: 

— Ei bine, Charles, suntem din ce în ce mai îngrijoraţi. 
Procurorul General... 

Își ridică telefonul ca și când și-ar fi prezentat scutul în 
timpul unui atac. 

— Suntem destul de îngrijoraţi, repetă Overby. Toată 
Peninsula e îngrijorată. E prioritatea noastră numărul unu. 
După cum spuneam. 

Faţa lui era întunecată. 

— Sacramento are vreo problemă cu felul în care ne ocupăm 
de caz? 

— Nu chiar. 


Royce aşteptă un moment, pentru ca răspunsul lui să bâzâie 
în mintea lui Overby ca o viespe enervantă. 

— Facem tot ce ne stă în putere. 

— Îmi place agenta aia a ta, Dance. 

— E foarte pricepută. Nu-i scapă nimic. 

Royce încuviinţă lent, gânditor. 

— Procurorul General regretă victimele. Și eu regret ce s-a 
întâmplat. 

Royce încerca să pară empatic și se chinui să-și aducă aminte 
când regretase ceva cu adevărat. Probabil atunci când ratase 
operaţia de apendicită a fiicei lui, pentru că era în pat cu 
amanta. 

— O tragedie. 

— Știu că par un disc stricat, dar chiar cred că blogul e 
problema. 

— Așa și este, confirmă Overby. E sursa nebuniei. 

Şeful CBlI-ului spuse: 

— Kathryn l-a pus pe Chilton să posteze o rugăminte pentru 
băiat, ca să se predea. Ne-a dat și detalii despre server - un 
proxy din Scandinavia. 

— Am înţeles. Doar că... atâta vreme cât blogul există, e un 
indiciu că problema n-a fost rezolvată. Să-ţi traduc: n-a fost 
rezolvată de tine. Mă întorc așadar la întrebarea aceea despre 
ceva ce ne-ar putea fi de folos, ceva despre Chilton. 

— Kathryn a spus că o să fie atentă. 

— E ocupată. Mă întreb dacă există vreun indiciu în ceea cea 
descoperit deja. Nu vreau să-i distrag atenţia de la caz. Poate 
că ar trebui să investighez eu însumi. 

— Tu? 

— Nu te-ar deranja, nu-i așa, Charles? Doar aș arunca o 
privire prin dosare. Aș putea să aduc o perspectivă nouă. De 
fapt, impresia mea este că Dance este prea blândă. 

— Prea blândă? 

— Ai fost deștept atunci când ai angajat-o, Charles. 

Agentul-șef acceptă complimentul, deși Royce știa foarte bine 
că activitatea lui Dance precedase cu patru ani prezenţa lui 
Overby în cadrul CBI-ului. 

— Deșteaptă mișcare. Ai intuit că ea poate fi antidotul pentru 
niște cocoși bătrâni și cinici ca noi doi. Dar preţul plătit e o 
anumită... naivitate. 


— Crezi că are ceva despre Chilton și nu știe? 

— S-ar putea. 

Overby părea încordat. 

— Ei bine, îmi cer scuze în numele ei. Să o punem pe seama 
neatenţiei, de ce nu? Probleme cu mama ei... Nu se 
concentrează atât cât trebuie. Face tot ce poate. 

Hamilton Royce era recunoscut pentru cruzimea lui - dar nu 
și-ar fi trădat niciodată un membru loial al echipei făcând un 
comentariu de genul acesta. Se gândi că era impresionant să 
vezi cele trei mari vicii ale naturii umane afișate cu atâta 
mândrie: lașitate, meschinărie și trădare. 

— E înăuntru? 

— Stai să verific. 

Overby dădu un telefon și vorbi cu o persoană, despre care 
Royce deduse că era secretara lui Dance. Apoi închise 
telefonul. 

— Încă mai e la locul crimei, la casa familiei Hawken. 

— Atunci am să arunc o privire, zise Royce gânditor. Ar fi 
bine dacă nu m-ar deranja nimeni. 

— Am o idee. O voi suna din nou pe secretara ei și am să o 
rog să facă ceva. Un comision. Întotdeauna sunt rapoarte de 
copiat. Sau... știu. O să-i cer părerea despre volumul de muncă 
și numărul necesar de ore. Ar fi logic să-i cer părerea. Sunt 
genul acela de șef. Nu o să bănuiască nimic. 

Royce părăsi biroul lui Overby, merse pe coridoarele ale 
căror direcţii le memorase și se opri lângă biroul lui Dance. 
Așteptă pe hol până când secretara - o femeie cu o alură de 
profesionistă - răspunse la telefon. Apoi, cu o privire perplexă, 
aceasta se ridică și se îndreptă spre coridor, lăsându-l pe 
Hamilton Royce să scotocească în voie. 


Când ajunse la capătul aleii, Jon Boling se opri și se uită în 
dreapta, pe o stradă laterală, în direcţia în care dispăruse 
Travis. Din punctul acela, terenul cobora către Golful Monterey 
și era ocupat de vile, blocuri de culoare bej și vegetaţie 
abundentă. Deși Lighthouse Avenue, aflat în spatele lui, era 
aglomerat, strada laterală era pustie. Se lăsase o ceaţă densă și 
peisajul devenise cenușiu. 

Acum, că puștiul scăpase, se gândi că Dance n-avea să fie 
impresionată de munca lui de detectiv. 


Sunase la 911, le spusese că-l văzuse pe Travis Brigham și 
locul în care se afla. Dispecerul îi transmisese că o mașină de 
poliție avea să sosească la sala de jocuri în cinci minute. 

Își spuse că se comportase destul ca un adolescent. 
Competenţele lui erau mediul academic, predatul, analiza... 

Lumea ideilor, nu a acţiunii. 

Se întoarse către sala de jocuri, în întâmpinarea mașinii 
poliției. li veni apoi o idee: poate că, până la urmă, urmărirea 
aceasta nu era ceva neobișnuit pentru el. Poate că era vorba 
mai puţin de bravadă masculină și mai mult de conștientizarea 
unor aspecte legitime ale firii sale: capacitatea de a răspunde la 
întrebări, de a descoperi mistere, de a dezlega încurcături. 
Exact ceea ce Jonathan Boling făcuse dintotdeauna: să 
înțeleagă societatea, sufletul și mintea oamenilor. 

Încă un cvartal. Ce ar fi putut să se întâmple? Poliţia era pe 
drum. Poate că avea să se întâlnească între timp cu cineva 
care-l văzuse pe băiat suindu-se într-o mașină sau intrând pe 
fereastra vreunei case din zonă. 

Profesorul se întoarse și merse pe aleea întunecată, către 
apă. Se întreba când avea să o revadă pe Kathryn. 

Spera că în curând. 

Exact când avea în minte ochii ei verzi, băiatul sări de la un 
metru depărtare, din spatele unui tomberon, și îl apucă pe 
Boling de gât. 

Simţind miros de haine murdare și de transpiraţie de 
adolescent, se înecă în timp ce lama cuţitului se îndrepta încet 
către gâtul lui. 

În timp ce vorbea la telefon, Kathryn Dance se grăbi către 
intrarea casei din Carmel a lui James Chilton. li mulțumi din 
nou celui cu care vorbea și închise. Merse direct către mașina 
șerifului din Monterey County, în care un adjunct stătea de 
pază. 

Se apropie de el. 

— Salut, Miguel. 

— Ce mai faci, agent Dance? Aici e liniște. 

— Foarte bine. Domnul Chilton s-a întors, nu-i așa? 

— Da. 

— Poţi să-mi faci un serviciu? 

— Desigur. 

— Ieși din mașină și stai aici, eventual sprijinit de ușă, pentru 
ca oamenii să te vadă. 

— S-a întâmplat ceva? 

— Nu sunt sigură. Stai așa pentru o vreme. Orice s-ar 
întâmpla, nu te mișca. 

Polițistul nu părea lămurit, dar ieși din mașină. 

Dance se îndreptă către ușa de la intrare și apăsă soneria. 
Muzicianul din ea remarcă tonalitatea ușor plată a melodiei. 

Chilton deschise ușa și clipi atunci când o văzu pe Dance. 

— E totul în regulă? întrebă el. 

După ce se uită în spate, Dance scoase cătușele. Chilton se 
uită în jos. 

— Ce este? se miră el. 

— Întoarce-te și pune-ţi mâinile la spate. 

— Ce se întâmplă? 

— Acum! Fă-o! 

— Asta e... 

Îl apucă de umăr și-l întoarse. El începuse să vorbească 
precipitat, dar ea îi spuse doar atât: 

— Ssstt... 

Apoi îi fixă cătușele. 

— Eşti arestat pentru încălcarea unei proprietăţi private. 

— Ce? A cui? 


— Proprietatea lui Arnold Brubaker: terenul fabricii de 
desalinizare. 

— Stai puţin, te referi la povestea de ieri? 

— Exact. 

— Dă-mi drumul! 

— Atunci nu ai fost arestat. Acum ești. 

Îi citi avertismentul Miranda. 

O mașină închisă la culoare se apropie în viteză pe drum, 
întoarse și parcă pe aleea pietruită, aproape de casă. Dance 
recunoscu mașina Poliţiei Rutiere. Cei doi polițiști din față o 
priviră miraţi pe Dance și ieșiră din mașină. Se uitară la mașina 
șerifului și la adjunctul Miguel Herrera, care își atinse stația de 
emisie-recepţie de la brâu ca și când ar fi vrut să întrebe pe 
cineva ce se petrecea de fapt. 

Cei abia sosiți se îndreptară spre Dance și prizonierul ei. 
Observară cătușele. 

Cu o voce surprinsă, Dance întrebă: 

— Cine sunteţi? 

— Poliţia Rutieră. Dumneavoastră cine sunteţi, doamnă? 

Ea scotoci în geantă după portofel și le arătă polițiștilor 
legitimaţia. 

— Sunt Kathryn Dance, de la CBI. Ce căutaţi aici? 

— Suntem aici ca să-l arestăm pe James Chilton. 

— Adică pe prizonierul meu? 

— Al dumneavoastră? 

— Exact. Tocmai l-am arestat. 

Îi aruncă o privire lui Herrera. 

— Stai puţin, ţipă Chilton. 

— Liniște, îi ordonă Dance. 

Ofiţerul superior spuse: 

— Avem un mandat de arestare pentru James Chilton. Și un 
mandat de a lua în posesie computerele, dosarele și actele 
firmei lui. Orice este legat de The Chilton Report. 

Îi arătară documentele. 

— E ridicol, spuse Chilton. Ce naiba se întâmplă? 

Dance spuse brusc: 

— Liniște! Apoi către polițiști: Care e învinuirea? 

— Încălcarea proprietăţii. 

— Proprietatea lui Arnold Brubaker? 

— Exact. 


Ea râse. 

— Exact pentru asta l-am arestat eu. 

Poliţiștii se holbară la ea și la Chilton în încercarea de a 
câștiga timp, apoi fiecare încuviinţă separat. Din experienţa lor, 
nu exista un precedent pentru o asemenea situaţie. 

— Ei bine, spuse unul dintre polițiști, avem un mandat. 

— Înţeleg. Dar a fost deja arestat, iar CBI-ul are jurisdicție 
asupra dosarelor și computerelor lui. Le strângem în câteva 
minute. 

— Asta e o tâmpenie, exclamă Chilton. 

— Domnule, în locul tău mi-aș cântări cuvintele, interveni 
polițistul mai tânăr și mai masiv dintre cei doi. 

Era o tăcere apăsătoare. 

Apoi Kathryn Dance se sili să zâmbească. 

— Stai puţin. Cine a cerut mandatul? Hamilton Royce cumva? 

— Exact. Biroul Procurorului General din Sacramento. 

— Ah, desigur. 

Dance începu să se calmeze. 

— Îmi pare rău, e o neînțelegere. Eu am fost ofiţerul 
principal responsabil pentru încălcarea proprietăţii, dar am 
avut o problemă cu depoziţia și a trebuit să amânăm arestarea. 
O să-i transmit lui Hamilton. Probabil a crezut că sunt ocupată 
cu cazul criminalului Crucilor. 

— Ucigaşul mascat. Chestia aia! Dumneavoastră vă ocupati 
de caz? 

— Da. 

— Îngrozitor. 

— Într-adevăr, așa e, confirmă Dance. Apoi continuă: 
Hamilton s-a gândit probabil că sunt atât de ocupată cu celălalt 
caz, încât trebuie să preia el cazul încălcării proprietăţii. 

Făcu un gest zeflemitor. 

— Sincer, domnul Chilton m-a enervat așa de tare, încât am 
vrut să fiu eu cea care-l prinde. 

Zâmbi conspirativ și polițiștii zâmbiră și ei. Apoi continuă: 

— E vina mea. Trebuia să-i fi spus. Lăsaţi-mă să dau un 
telefon. A 

Își scoase telefonul de la centură și sună. Își înclină capul. 

— Sunt agentul Dance, spuse, apoi relată felul în care îl 
arestase pe James Chilton. 

Urmă un moment de tăcere. 


— Deja l-am încătușat... Avem actele la sediul central... 
Sigur, zise ea încuviinţând. Bine, concluzionă apoi, întrerupând 
vocea femeii care-i explica de la capătul celălalt al firului că 
fusese prevăzută o temperatură de 14 grade și ploaie în 
Peninsula Monterey pentru ziua următoare. 

— Totul e stabilit, îl vom înregistra noi. Afișă un zâmbet și 
adăugă: Doar dacă nu vreţi să așteptați patru ore la închisoarea 
Salinas. 

— Nu, e perfect, agent Dance. Ai nevoie de ajutor să-l bagi în 
mașină? 

Polițistul gras îl analiză pe James Chilton ca și când 
bloggerul ar fi cântărit cu 45 kg mai mult și ar fi fost capabil să 
rupă lanţul cătușelor doar încordându-și mușchii. 

— Nu, e în regulă. O să ne descurcăm. 

Bărbaţii o salutară, se urcară în mașină și plecară. 

— Ascultă-mă, bombăni Chilton, roșu la faţă. Ştii foarte bine 
că e o greșeală. 

— Relaxează-te, da? 

Dance îl întoarse cu spatele și îi desfăcu cătușele. 

— Ce-a fost asta? zise el. 

Işi masă încheieturile, apoi adăugă: 

— Credeam că mă arestezi. 

— Am făcut-o. Totuși, am decis să te eliberez. 

— Mă iei peste picior? 

— Nu, te salvez. 

Dance puse cătușele la loc. Zâmbind, îi făcu cu mâna lui 
Herrera, care era uluit. Îi răspunse: 

— Ţi s-a întins o cursă, James. 

Nu cu mult timp în urmă, Dance primise un telefon de la 
secretara ei. Maryellen devenise suspicioasă atunci când 
Charles Overby sunase o dată pentru a verifica dacă Dance era 
în birou și încă o dată pentru a o ruga să vină în biroul lui ca să 
discute despre cât de satisfăcută era de condiţiile de muncă, 
ceea ce nu mai făcuse niciodată. 

În drum spre biroul lui Overby, femeia se oprise în aripa 
femeilor, ascunzându-se într-un coridor lateral. Hamilton Royce 
se strecurase în biroul șefei ei. După aproximativ cinci minute, 
ieșise afară și dăduse un telefon. Maryellen se apropiase 
suficient de mult încât să audă parţial conversaţia - Royce îl 
suna pe un judecător din Sacramento, un prieten de-al lui, 


pentru a-i solicita un mandat de arestare pentru Chilton. Ceva 
în legătură cu încălcarea proprietăţii. 

Maryellen nu înţelesese implicaţiile celor întâmplate, dar o 
sunase imediat pe Dance pentru a-i da de veste și se îndreptase 
apoi spre biroul lui Overby. 

Dance îi spuse pe scurt povestea lui Chilton, omițând numele 
lui Royce. 

— Cine a fost în spatele poveștii? întrebă el mânios. 

Ştia că bloggerul o să scrie despre persoana care încercase 
să-l aresteze și nu-și permitea genul de publicitate negativă pe 
care blogul putea să o atragă. 

— Nu o să divulg asta. Tot ce pot spune este că unele 
persoane își doresc ca blogul tău să fie suspendat până îl 
prindem pe Travis. 

— De ce? 

Ea spuse cu asprime: 

— Din aceleași motive pentru care vreau și eu să fie 
suspendat. Pentru ca oamenii să nu mai posteze și să devină 
astfel ţinte pentru Travis. Zâmbi subtil și adăugă: Și pentru că 
statul are de pierdut dacă nu demonstrează că face tot ceea ce- 
i stă în putinţă pentru a-și proteja cetăţenii - ceea ce include 
suspendarea blogului tău. 

— Suspendarea blogului e benefică pentru cetățeni? Expun 
acte de corupţie și probleme, nu le încurajez. 

Lăsase deoparte îngâmfarea. 

— M-ai arestat pentru ca ei să nu poată pune în aplicare 
mandatul? 

— Da. 

— Ce o să se întâmple? 

— Una din două. Poliţiştii vor merge la sediu și îi vor 
transmite superiorului lor că n-au putut pune în aplicare 
mandatul pentru că fusesei deja arestat. Apoi or să dispară. 

— Care e cea de-a doua variantă? 

O catastrofă, cugetă Dance. Ridică din umeri, fără să spună 
nimic. 

Chilton pricepuse. 

— Îți asumi un risc pentru mine? De ce? 

— Îţi sunt datoare. Ai cooperat cu noi. Mai e un motiv: nu-ți 
împărtăşesc opțiunile politice, dar sunt de acord că ai dreptul 
să spui ceea ce vrei. Dacă te înșeli, poți fi dat în judecată și 


legea va decide. Dar nu o să iau parte la o mișcare în favoarea 
cenzurării tale doar pentru că unora nu le place stilul tău. 

— Mulţumesc, spuse el, iar recunoștinţa i se citea în ochi. 

Își strânseră mâinile. Chilton spuse: 

— Ar trebui să intru on-line. 

Dance se întoarse pe alee și-i mulțumi lui Miguel Herrera, 
adjunctul uimit, apoi se duse la mașină. Il sună pe TJ și-i lăsă un 
mesaj, rugându-l să afle totul despre Hamilton Royce. Voia să 
știe ce fel de dușman își făcuse. Răspuns pe care avea să-l afle 
în curând; telefonul sună imediat, iar pe ecran era afișat 
numărul lui Overby. 

Știuse mereu că răspunsul va fi cea de-a doua variantă. 

Catastrofa... 

— Charles. 

— Kathryn, cred că avem o problemă. Hamilton Royce este 
aici cu mine. 

Era tentată să îndepărteze telefonul de la ureche. 

— Agent Dance, cum adică l-ai arestat pe Chilton? Cum se 
face că Poliţia Rutieră n-a putut să pună în aplicare mandatul? 

— N-am avut de ales. 

— N-ai avut de ales? Ce vrei să spui? 

Încercând să-și păstreze calmul, spuse: 

— Am decis că nu vreau să suspend blogul. Știm că Travis îl 
citește. Chilton l-a rugat să vină. Băiatul ar putea să vadă 
mesajul și să-l contacteze pe blogger. Chiar să negocieze 
termenii capitulării. 

— Bine, Kathryn, spuse Overby, părând disperat. 

— Per ansamblu, Sacramento e de părere că blogul tot ar 
trebui suspendat. Nu ești de acord? 

— N-aș zice, Charles. Hamilton, te-ai uitat prin dosarele 
mele, nu-i așa? 

O tăcere asurzitoare. 

— Nu am verificat nimic din ce nu era în domeniul public. 

— Nu contează. A fost o încălcare a responsabilităţii 
profesionale. Ba chiar s-ar putea să fie ilegal. 

— Kathryn, fii serioasă! protestă Overby. 

— Agent Dance! 

Royce părea mai calm acum, ignorându-l pe Overby. Își 
aminti de o observaţie pe care o făcuse în timpul 


interogatoriilor: un bărbat într-o poziție de putere putea fi 
periculos. 

— Oamenii mor, iar lui Chilton nu-i pasă. Ne strică imaginea 
tuturor - ţie, lui Charles, CBl-ului și orașului Sacramento. 
Tuturor. Nu mi-e jenă să recunosc asta. 

Lui Dance îi era indiferent argumentul acesta. 

— Hamilton, dacă încerci iar o manevră similară, cu sau fără 
mandat, povestea o să ajungă la Procurorul General și la 
guvernator. Inclusiv în presă. 

Overby spuse: 

— Hamilton, ceea ce vrea să spună este că... 

— Cred că e destul de clar ceea ce vreau să spun, Charles. 

Soneria telefonului o avertiză că primise un mesaj de la 
Michael O'Neil. 

— Trebuie să văd despre ce e vorba. 

Închise apelul, întrerupându-și șeful și pe Royce. 

Ridică telefonul și citi cuvintele de pe ecran. 


KE 
Travis zărit în New Monterey. Poliția l-a pierdut. Au raportat 
încă o victimă. E mort. In Carmel, aproape de Cypress Hills 
Road, la vest. Sunt pe drum. Ne întâlnim acolo? 
-M 


Îi transmise „Da”, apoi fugi către mașină. 

Pornind sirena, de care avea tendinţa să uite - agenţii ca 
Dance aveau rareori șansa de a se juca de-a urmărirea acceleră 
către amurgul întunecat. 

Încă o victimă... 

Acest atac avusese loc la scurt timp după ce reușiseră să 
dejoace atacul asupra lui Donald Hawken și a soţiei sale. 
Avusese dreptate. Băiatul, frustrat din cauza eșecului, căutase 
imediat o altă victimă. 

Găsi cotitura, frână brusc și manevră apoi mașina de-a lungul 
drumului șerpuit de ţară. Vegetaţia era luxuriantă, dar cerul 
acoperit secătuia plantele de culoare, iar Dance avea impresia 
că se află într-o altă lume. 

În Aetheria, tărâmul din Dimension Quest. 

Își imagină că Stryker stătea în faţa ei, ţinându-și sabia cu 
îndemânare. Chiar vreau să învăţ, ce poti să mă înveţi? 


Să mori... 

Își închipui sabia băiatului spintecându-i pieptul. 

O sclipire îi atrase atenţia: lumini albe și colorate. 

Conduse până acolo și parcă lângă celelalte mașini - una 
aparținând Biroului Șerifului din Monterey County și o dubă de 
la criminalistică. Dance ieși din mașină și se îndreptă către 
haos... 

— Hei. 

Îi făcu semn lui Michael O'Neil; era ușurată să-l vadă, chiar 
dacă asta însemna doar o scurtă pauză de la celălalt caz. 

— Ai verificat locul? îl întrebă ea. 

— De abia am ajuns și eu, îi explică el. 

Se îndreptară împreună către cadavrul acoperit cu o prelată 
verde-închis. Panglica galbenă a poliţiei delimita clar locul. 

— L-a observat cineva? îl întrebă ea pe unul dintre ofiţerii de 
la biroul de criminalistică din Monterey. 

— Da, agent Dance. S-a primit un apel la 911 în New 
Monterey. Atunci când oamenii noștri au ajuns acolo, 
dispăruse. La fel și bunul samaritean. 

— Cine e victima? întrebă O'Neil. 

Ofiţerul răspunse: 

— Nu știu încă. Scena pare destul de violentă. De data asta, 
Travis a folosit cuțitul. Nu arma. Se pare că nu s-a grăbit. 

Ofiţerul indică o zonă acoperită cu iarbă, aflată la 15 metri 
faţă de drum. p 

Ea și O'Neil pășiră pe terenul nisipos. Într-un minut ajunseră 
la zona delimitată, unde se aflau șase ofițeri în uniformă și în 
civil și un poliţist de la criminalistică, ghemuit lângă cadavrul 
acoperit cu prelata verde. 

Îl salutară pe polițistul de la biroul de criminalistică din 
Monterey, un bărbat latino-american grăsuţ, cu care Dance 
lucrase ani de zile. 

— Ce se știe despre identitatea victimei? întrebă ea. 

— Un ofițer are portofelul lui. Polițistul arătă spre cadavru. 
Verifică acum. Ce știm momentan e că avem un bărbat de peste 
40 de ani. 

Dance se uită în jur. 

— Presupun că n-a fost omorât aici. 

Nu erau locuinţe sau alte clădiri în zonă. Victima n-ar fi avut 
cum să se plimbe sau să facă jogging acolo... nu erau poteci. 


— Așa e. Ofițerul continuă: Nu a fost mult sânge. Se pare că 
ucigașul a adus cadavrul până aici și l-a aruncat. Am găsit urme 
de cauciucuri în nisip. Bănuim că Travis i-a furat mașina tipului 
și l-a băgat în portbagaj. Cum a făcut și cu prima fată. Cu 
Tammy. Doar că de data asta n-a mai așteptat. L-a înjunghiat 
până a murit. Imediat ce îi aflăm identitatea, putem să cerem 
detalii despre mașină. 

— Ești sigur că Travis a făcut-o? întrebă Dance. 

Ofiţerul spuse: 

— Ai să vezi. 

— A fost torturat? 

— Așa se pare. 

Se opriră în dreptul panglicii, la trei metri de cadavru. 
Ofiţerul de la criminalistică, îmbrăcat într-un costum ca de 
cosmonaut, făcea măsurători. Privi în sus și-i observă pe cei doi 
agenţi. Îi salută și ridică o sprânceană prin ochelarii de 
protecţie. 

— Vreţi să vedeţi? le strigă el. 

— Da, răspunse Dance, întrebându-se dacă ofiţerul era de 
părere că unei femei nu i-ar fi fost prea ușor să vadă carnajul. 

Da, în ziua de azi încă se mai întâmplă asta. 

De fapt, Dance încerca să se pregătească pentru ceea ce 
avea să vadă. În mare parte, munca ei îi implica pe oamenii vii. 
Nu devenise niciodată pe deplin imună la vederea morții. 

Pe când ofițerul începuse să ridice prelata, auzi o voce din 
spatele ei: 

— Agent Dance? 

Privi în spate și văzu un alt ofițer îndreptându-se spre ea. 
Tinea ceva în mână. 

— Da? 

— Îl cunoașteţi cumva pe Jonathan Boling? 

— Jon? Da. 

Privi cartea de vizită din mâna poliţistului. Își aminti că 
cineva luase portofelul victimei pentru a-i verifica identitatea. 

Un gând înfricoșător: Jon era victima? 

Mintea ei făcu un salt - dela Ala B la X. 

Oare profesorul aflase ceva din computerul lui Travis sau 
atunci când căutase victimele, iar în lipsa lui Dance decisese să 
investigheze singur? 

Oh, nu! 


Se uită rapid la O'Neil, cu ochii cuprinși de groază, și se 
aruncă asupra cadavrului. 

— Hei! ţipă tehnicianul de la criminalistică. O să contaminezi 
locul crimei! 

Ea îl ignoră și dădu la o parte prelata. 

Rămase fără suflare. 

Privi în jos, cu un amestec de ușurare și de groază. 

Nu era Boling. 

Bărbatul slab și bărbos, îmbrăcat în pantaloni și cu cămașă 
albă, fusese înjunghiat în mod repetat. Un ochi îi era pe 
jumătate deschis. Avea pe frunte o cruce scrijelită. Petale de 
trandafiri roșii erau răspândite pe corpul lui. 

— De unde a apărut asta? îl întrebă cu voce tremurată pe 
celălalt ofiţer, făcând semn către cartea de vizită a lui Boling. 

— Asta încercam să-ţi spun - e la barieră, acolo. Tocmai a 
ajuns. Vrea să te vadă. E urgent. 

— O să vorbesc cu el într-un minut. 

Dance inspiră adânc, șocată. 

Un alt ofițer sosi cu portofelul victimei într-o pungă de 
plastic. 

— L-am identificat. Îl cheamă Mark Watson. E un inginer 
pensionar. A plecat la magazin acum câteva ore. Nu s-a mai 
întors acasă. 

— Cine este? întrebă O'Neil. De ce a fost ales? 

Dance scotoci în buzunarul jachetei și scoase o listă cu toate 
persoanele care fuseseră menţionate pe blog și care ar fi putut 
deveni potenţiale victime. 

— A postat într-un blog - un răspuns la articolul Puterea 
poporului. Despre uzina nucleară. Nu e de acord, dar nici nu-l 
contrazice pe Chilton în legătură cu locaţia uzinei. E neutru. 

— Deci oricine are vreo legătură cu blogul se află acum în 
pericol. 

— Așa cred. N 

O'Neil se uită la ea. [i atinse braţul: 

— Ești bine? 

— Am tras doar... o mică sperietură. A 

Se surprinse îndoind cartea de vizită a lui Jon Boling. li spuse 
lui O'Neil că se duce să vadă ce vrea și, în timp ce mergea spre 
Boling, inima ei își recăpătă pulsul normal. 


La marginea drumului îl găsi pe profesor stând lângă mașina 
lui, cu ușa deschisă. Se încruntă. Pe locul din faţă stătea un 
adolescent cu părul ţepos. Purta un tricou cu Aerosmith pe sub 
o geacă maro. 

Boling îi făcu semn cu mâna. O surprinse expresia neliniștită 
de pe chipul lui; era ceva neobișnuit pentru el. La fel și 
intensitatea ușurării pe care o simţise pentru că el era bine. 

Fu cuprinsă de curiozitate când zări obiectul de la betelia 
pantalonilor lui; nu putea spune cu certitudine, dar părea să fie 
mânerul unui cuţit mare. 


Capitolul 31 


Dance, Boling și adolescentul se aflau în biroul ei de la CBI. 
Jason Kepler era un elev de șaptesprezece ani de la liceul 
Carmel South și el, nu Travis, era Stryker. 

Travis își crease un avatar cu ani în urmă, dar i-l vânduse lui 
Jason împreună cu „reputaţia, o mulţime de vieţi și resurse”. 

Ce-or fi însemnat toate acestea. 

Dance își aminti că Boling îi spusese că jucătorii pot să-și 
vândă avatarurile, precum și alte accesorii ale jocului. 

Profesorul îi relată că descoperise în fișierele lui Travis o 
referinţă la orele de funcţionare de la Lighthouse Arcade. 

Dance era încântată de excelenta muncă de detectiv a 
bărbatului. (Deși era convinsă că o să-l admonesteze că nu 
sunase la 911 imediat ce aflase că băiatul se afla la sala de 
jocuri, preferând să îl urmărească de unul singur.) 

Pe biroul din spatele lor, într-un plic, se afla cuțitul cu care 
Jason îl amenințase pe Boling. Era o armă mortală, iar el, 
practic, se făcea vinovat de atac și vătămare corporală. Totuși, 
din moment ce Boling nu fusese rănit, iar băiatul îi predase 
profesorului de bunăvoie cuțitul, probabil că era suficient să-i 
dea puștiului doar un avertisment. 

Boling îi explica acum ce se întâmplase. El însuși fusese 
victima unei înscenări, pusă în practică de adolescentul care 
stătea în faţa lor. 

— Spune-i și ei ce mi-ai povestit mie. 

— Faza e că eram îngrijorat din cauza lui Travis, spuse Jason 
cu ochii mari. Nu știți cum e să vezi că cineva din familia ta e 
atacat, așa cum a fost atacat el pe blog. 

— Din familia ta? 

— Da. În joc, în DQ, suntem fraţi. Adică, deși nu ne-am 
întâlnit niciodată, îl cunosc foarte bine. 

— Nu v-aţi întâlnit niciodată? 

— Ba sigur că da, dar nu în lumea reală, doar în Aetheria. Am 
vrut să-l ajut. Mai întâi am încercat să-l găsesc. Am încercat să- 
l] sun și să vorbesc cu el pe chat, dar nu l-am găsit. M-am gândit 


că poate este la sala de jocuri. Poate reușeam să-l conving să se 
predea. 

— Cu un cuţit? întrebă Dance. 

Băiatul ridică din umeri. 

— M-am gândit că nu strică. 

Puștiul era slab și foarte palid. Era vremea vacanței de vară 
și, în mod ironic, probabil că acum ieșea din casă mai puţin 
decât toamna și iarna, când trebuia să meargă la școală. 

Boling interveni: 

— Jason era la Lighthouse Arcade când am ajuns. Managerul 
îi era prieten, iar când am întrebat de Stryker, a pretins că se 
duce să verifice ceva și l-a anunţat pe Jason că sosisem. 

— Hei, omule, îmi pare rău. N-aveam de gând să te înjunghii. 
Doar voiam să aflu cine ești și dacă știi unde e Travis. N-am 
știut că ai vreo legătură cu Biroul de Investigaţii. 

Boling zâmbi timid. Ştia că Dance ar fi vrut să vorbească cu 
Jason și se gândise că cel mai bine ar fi fost să îl aducă direct 
pe băiat decât să aștepte sosirea poliţiei. 

— Ne-am urcat rapid în mașină și l-am sunat pe TJ. El ne-a 
spus unde ești. 

Fusese o decizie bună și doar partial ilegală. 

Dance spuse: 

— Jason, nici noi nu vrem ca Travis să pățească ceva. Și nici 
nu vrem ca altcineva să-i facă rău. Ce ne poţi spune despre 
locurile unde s-ar fi putut duce? 

— Ar putea fi oriunde. E foarte inteligent, să știi. Se pricepe 
să supraviețuiască în pădure. Este expert. Băiatul remarcă 
confuzia lor și spuse: Vedeţi voi, DQ e un joc, dar e - în același 
timp - cât se poate de real. Te afli în Munţii Sudici, sunt minus 
45 de grade și trebuie să înveţi să-ţi menţii temperatura 
corpului ca să nu mori îngheţat. Trebuie să găsești mâncare, 
apă și de toate. Inveţi ce fel de plante și ce animale poţi mânca. 
Și cum să prepari și să depozitezi mâncarea. Sunt reţete reale. 
Trebuie să le respecţi în cadrul jocului, altfel nu ies. 

Râse și adăugă: 

— Nişte începători s-au apucat de joc și au început să 
protesteze: „Tot ce vreau e să mă lupt cu monștri și cu 
demoni”; și au murit de foame pentru că n-au știut să se 
descurce. 


— Te joci cu alţi oameni, nu-i așa? Oare știe vreunul dintre ei 
unde ar putea fi Travis? 

— I-am întrebat pe toţi membrii familiei și niciunul nu știe 
unde e. 

— Câţi membri sunt în familie? 

— În jur de doisprezece. Însă numai noi doi suntem din 
California. 

Dance era fascinată. 

— Locuiţi cu toţii? În Aetheria? 

— Da. Îi cunosc mai bine decât pe fraţii mei. Se strâmbă și 
adăugă: În Aetheria, nimeni nu mă bate și nici nu-mi fură banii. 

Dance era curioasă. 

— Ai părinţi? 

— În lumea reală? 

Ridică din umeri, gest pe care Dance îl interpretă drept „să 
zicem”. 

Ea spuse: 

— Nu, în joc. 

— Unele familii au. Noi nu. 

O privi melancolic. 

— Așa suntem mai fericiţi. 

Ea zâmbi. 

— Ştii, noi doi ne-am mai întâlnit, Jason. 

Băiatul privi în pământ. 

— Da, știu. Domnul Boling mi-a spus. Aproape te-am omorât. 
Îmi pare rău. Credeam că erai o novice care ne vorbea de rău 
din cauza lui Trav. Toată familia noastră - de fapt, toată casta - 
a fost denigrată din cauza lui și a postărilor de pe blog. Se 
întâmplă des. O trupă de atac din nord a venit special din 
Crystal Island ca să ne elimine. Am făcut o alianţă și i-am 
învins. Dar Morina a fost ucisă. Era sora noastră. A revenit, dar 
și-a pierdut toate resursele. 

Băiatul plăpând ridică din umeri: 

— Sunt hărțuit la școală. Din cauza asta mi-am ales un avatar 
de Thunderer, adică unul de războinic. Mă face să mă simt mai 
bine. Nimeni nu se ia de mine acolo. 

— Jason, un lucru ne-ar fi de folos. Dacă ne-ai spune 
strategiile pe care Travis le-ar putea folosi ca să atace oameni. 
Cum i-ar urmări. Arme pe care le-ar folosi. Orice ne-ar putea 
ajuta să fim cu un pas înaintea lui. 


Băiatul părea tulburat. 

— Nu știți prea multe despre Travis, nu-i așa? 

Dance era pe cale să spună că știau prea multe; dar 
investigatorul știe când să-și lase subiectul să preia controlul. 
Aruncă o privire spre Boling și spuse: 

— Nu, presupun că nu știm mare lucru. 

— Vreau să vă arăt ceva, spuse Jason, apoi se ridică. 

— Unde? 

— În Aetheria. 


Kathryn Dance își asumă din nou identitatea avatarului 
Greenleaf, care fusese reactivat. În timp ce Jason tasta, 
personajul apăru pe ecran într-o poiană. Peisajul era frumos, 
elementele grafice fiind surprinzător de fidel redate. O duzină 
de oameni hoinăreau prin apropiere - unii erau înarmaţi, alţii 
purtau rucsacuri sau mânau animale. 

— Asta este Otovius, locul în care eu și Travis ne petrecem 
cel mai mult timp. E un loc plăcut... Te deranjează? 

Se aplecă în faţă către taste. 

— Nu, îi spuse Dance. Continuă. 

Tastă, apoi primi un mesaj: „Kiaruya nu mai este în reţea”. 

— Păcat. 

— Cine e? întrebă Boling. 

— Soţia mea. 

— Cine? îl întrebă Dance pe puştiul de șaptesprezece ani. 

El se înroși. 

— Ne-am căsătorit acum câteva luni. 

Ea râse uimită. 

— Anul trecut am întâlnit-o pe fata asta în reţea. E fantastică. 
A fost prin Munţii Sudici. Singură! N-a murit nici măcar o dată. 
Am început să ne apropiem unul de altul. Am mers în misiuni. 
Apoi am cerut-o în căsătorie. De fapt, ea a făcut-o. Dar voiam și 
eu să o fac. Așa că ne-am căsătorit. 

— Cine e, de fapt? 

— O fată din Coreea. A luat note proaste la câteva materii... 

— În lumea reală? întrebă Boling. 

— Da. Așa că părinţii ei i-au dezactivat contul. 

— Aţi divorţat? 

— Nu, doar luăm o pauză. Până ia din nou note de 9 la 
matematică. 


Jason adăugă: 

— E nostim. Cei mai mulţi oameni care se căsătoresc în DQ 
rămân căsătoriţi. În viaţa reală, mulţi dintre părinţii noștri sunt 
divorţaţi. Sper să revină curând. Mi-e dor de ea. 

Apăsă cu degetul pe monitor. 

— În fine, să mergem acasă. 

Urmând indicaţiile lui Jason, avatarul lui Dance se mișcă prin 
peisaj, pe lângă oameni și creaturi. 

Jason îi conduse apoi spre o stâncă. 

— Am putea merge acolo, dar ar dura ceva timp. Nu poţi să 
plătești pentru un zbor cu Pegasus pentru că n-ai adunat 
suficient aur. Dar pot să-ţi dau puncte de transport. 

Începu să tasteze din nou. 

— E similar cu cardul de fidelitate al tatălui meu. 

Tastă o serie de coduri, ajută avatarul să încalece pe calul 
înaripat și începură să zboare. Zborul era incredibil. Zburau pe 
deasupra pământului, printre nori. Doi sori ardeau pe cerul 
senin și uneori treceau pe lângă ei alte creaturi zburătoare, 
dirijabile și mașini zburătoare ciudate. Sub ei, Dance zări orașe 
și sate. În câteva locuri erau focuri. 

— Acolo au loc bătălii, spuse Jason. Par impresionante. 

În vocea lui se simţea regretul că pierduse șansa de a tăia 
câteva capete. 

Un minut mai târziu ajunseră la o plajă - oceanul era de un 
verde intens - și aterizară pe un deal orientat spre apă. 

Lui Dance îi reveni în minte ceea ce îi spusese Caitlin, cum 
că lui Travis îi plăcea ţărmul, pentru că îi amintea de un loc 
dintr-un joc pe care îl juca. 

Jason îi arătă cum să descalece, apoi ea îndreptă avatarul 
către locul indicat de băiat - un bordei. 

— Asta e casa. Am construit-o împreună. 

„Arată ca un hambar din secolul 18”, cugetă Dance. 

— Travis a câștigat toţi banii și toate materialele. El a plătit 
pentru ele. Am angajat monștri pentru munca dificilă, adăugă el 
fără niciun dram de ironie. 

Când avatarul ei ajunse la ușă, Jason îi comunică parola de 
autentificare. O rosti în microfonul computerului și ușa se 
deschise. Apoi intrară. 

Dance era uimită. Era minunat - o locuinţă spațioasă, cu un 
mobilier ciudat, dar confortabil, ca dintr-o carte de-a lui Dr. 


Seuss. Erau pasarele și scări care duceau spre camere diferite, 
cu ferestre având forme bizare, un șemineu imens, o fântână și 
o piscină mare. Câteva animale de companie - un hibrid 
amuzant între o capră și o salamandră - se plimbau croncănind 
prin jur. 

— E frumos, Jason. Foarte frumos. 

— Construim case frumoase în Aetheria, pentru că acolo 
unde locuim, în viaţa reală vreau să spun, nu e așa de grozav. 
Uite, asta voiam să-ţi arăt. Mergi acolo. 

O ghidă peste un bazin mic, populat cu pești verzi, 
strălucitori. 

Avatarul ei se opri în fața unei uși metalice. Era închisă cu 
câteva lacăte. Jason îi dădu o altă parolă și ușa se deschise 
încet, cu un scârţâit. Greenleaf intră pe ușă, cobori o serie de 
trepte și ajunse într-un spaţiu ce părea o combinaţie între o 
farmacie și un buncăr. 

Jason o privi pe Dance și observă că se uita spre ecran 
încruntată. O întrebă: 

— Ai priceput? 

— Nu chiar. 

— La asta m-am referit atunci când am vorbit despre Travis. 
Nu-l interesează armele sau strategiile militare. Așa e el de 
fapt. Asta e camera lui de vindecare. 

— Camera de vindecare?! întrebă Dance. 

Băiatul explică: 

— Lui Travis nu-i place să lupte. La început, l-a făcut pe 
Stryker războinic, dar nu i-a plăcut asta. De aceea mi l-a vândut 
mie. E un tămăduitor, nu un luptător. Un tămăduitor de nivelul 
49. Ştii ce înseamnă asta? E cel mai bun. E uluitor. 

— Un tămăduitor? 

— Asta e numele avatarului lui. Medicus - e un termen străin 
pentru „medic”. 

— Latină, spuse Boling. 

— Roma Antică? întrebă Jason. 

— Exact. 

— Ca lumea. Celelalte ocupaţii ale lui Travis sunt cultivarea 
plantelor și prepararea poţiunilor. Aici vin oamenii să se 
trateze. Ca la un medic. 

— Medic? reflectă Dance. 


Se ridică de la birou, găsi teancul de hârtii pe care îl luase 
din camera lui Travis și îl răsfoi. Rey Carraneo avusese 
dreptate - erau poze cu corpuri tăiate. Dar nu erau victime ale 
crimelor; erau pacienţi în timpul unor operaţii. Erau foarte bine 
realizate și corecte din punct de vedere tehnic. 

Jason continuă: 

— Personaje de pe tot cuprinsul Aetheriei obișnuiau să vină 
la el. Chiar și designerii jocului îl cunoșteau. I-au cerut sfatul 
pentru crearea NPC-urilor. E o legendă. A câștigat mii de dolari 
realizând poţiuni, amortizoare, regeneratoare de viaţă și vrăji. 

— Bani adevăraţi? 

— Oh, da... Le vinde pe eBay. Așa l-am cumpărat pe Stryker. 

Dance își aduse aminte de seiful pe care-l găsiseră sub patul 
băiatului. Deci așa își câștigase banii. 

Jason atinse ecranul. 

— Vezi acolo? zise el, indicând o vitrină în care se afla un 
glob de cristal, la capătul unui toiag din aur. E sceptrul 
tămăduirilor. L-a câștigat după cincizeci de misiuni. Nimeni n-a 
mai câștigat unul, în toată istoria jocului. 

Jason tresări. 

— O singură dată a fost cât pe ce să-l piardă... continuă el cu 
un aer surprins. Noaptea aia a fost ciudată. 

Băiatul vorbea ca și când întâmplarea fusese o adevărată 
tragedie. 

— La ce te referi? 

— Medicus împreună cu mine și cu alţi membri ai familiei 
eram într-o misiune în Munţii Sudici, care sunt foarte înalţi și 
periculoși. Căutam un copac fermecat, care se numește 
Copacul vederii. De asemenea, găsisem locuinţa lannei, regina 
Elf de care a auzit toată lumea, dar pe care n-a văzut-o nimeni. 
Este faimoasă. 

— Ea e NPC, nu-i așa? întrebă Boling. 

— Da. 

Îi reaminti lui Dance: 

— Un personaj care nu e controlat de jucători, ci e creat de 
joc. 

Jason păru ofensat auzind această caracterizare. 

— Algoritmul e minunat! E mai presus de orice robot pe care 
l-ai văzut vreodată. 

Profesorul încuviinţă, fiind întru totul de acord. 


— Eram acolo și o ascultam povestindu-ne despre Copacul 
vederii și despre cum l-am putea găsi, când am fost atacați 
dintr-odată de o bandă din Forţele Nordice. Toată lumea lupta, 
dar un nenorocit a rănit-o pe regină cu o săgeată specială. 
Urma să moară. Trav a încercat să o salveze, dar leacurile lui n- 
au funcţionat. Așa că a hotărât să facă schimbul. Am încercat 
să-l convingem să renunţe, dar el a făcut-o oricum. 

Băiatul vorbea cu atâta venerație, încât Dance rămase 
aplecată înainte, încuviințând ușor din cap. Boling privea și el 
fix. 

— Ce presupune asta, Jason? Continuă. 

— Uneori, atunci când moare cineva, poţi să-ţi cedezi viaţa 
Entităţilor din Regat. Se numește Schimbare. Entităţile îi dau 
vitalitatea ta persoanei care moare. Persoana aceasta poate să- 
și revină înainte să-ţi consume toată vitalitatea. Dar e posibil și 
să-ți consume vitalitatea și atunci muriţi amândoi. Doar atunci 
mori, pentru că ai făcut Schimbarea. Pierzi totul. Tot ce-ai 
câștigat de-a lungul timpului, toate punctele, toate resursele, 
reputaţia... Dispar cu totul. Dacă Travis ar fi murit, ar fi pierdut 
sceptrul, casa, aurul, calul său zburător... Ar fi trebuit să o ia 
de la capăt ca un novice. 

— A făcut asta? 

Jason încuviinţă. 

— A fost cât pe ce. Mai avea un strop de vitalitate, dar regina 
și-a revenit. L-a sărutat. A fost un moment memorabil! Apoi ne- 
am aliat cu elfii și i-am bătut pe cei din Forţele Nordice. Omule, 
noaptea aia a fost minunată! A fost o victorie excepţională! 
Jucătorii încă mai vorbesc despre ea. 

Dance încuviinţă. 

— Bine, Jason, îţi mulţumesc. Te poţi deconecta. 

— Nu vrei să te mai joci? Începusei să înveţi cum să te mişti. 

— Poate mai târziu. 

Băiatul atinse tastele și închise jocul. Dance se uită la ceas și 
spuse: 

— Jon, ai putea să-l conduci pe Jason acasă? Trebuie să 
vorbesc cu cineva. 

De la A la B la X... 

— Aș vrea să o văd pe Caitlin, vă rog. 

— Cine sunteţi? întrebă Virginia Gardner, mama fetei care 
supravieţuise accidentului de mașină din 9 iunie. 

Dance se legitimă. 

— Am vorbit cu fiica dumneavoastră ieri, la școala de vară. 

— Ah, sunteţi de la poliţie. Sunteţi cea care a dat ordinul ca 
cineva să stea de pază la spital și în faţa casei noastre. 

— Așa este. 

— L-aţi găsit pe Travis? 

— Nu, eu... 

— E în apropiere? întrebă femeia cu răsuflarea întretăiată, 
privind în jur. 

— Nu, nu este. Vreau doar să-i mai pun fiicei dumneavoastră 
câteva întrebări. 

Femeia o invită pe Dance în holul casei imense din Carmel. 
Dance își aminti că fiica ei, Caitlin, urma să studieze la o 
universitate prestigioasă. Indiferent cu ce se ocupau părinţii ei, 
se pare că își permiteau să plătească taxele. 

Dance cercetă camera de zi. Pe pereţi erau expuse lucrări 
abstracte - două tablouri imense în nuanţe de galben și negru 
și unul cu pete roșii. Se simţi tulburată. Cât de diferită era casa 
aceasta față de locuinţa primitoare din Dimension Quest a lui 
Travis și a lui James! 

Construim case frumoase în Aetheria, pentru că acolo unde 
locuim în viața reală nu e așa de grozav... 

Mama fetei dispăru și reapăru un minut mai târziu împreună 
cu Caitlin, îmbrăcată în blugi și cu un maiou verde deschis, pe 
sub un pulover alb, mulat. 

— Bună ziua, spuse adolescenta cu reticenţă. 

— Bună, Caitlin. Cum te simţi? 

— Sunt bine. 

— Sper că-mi poţi acorda câteva minute. Vreau să-ţi pun 
câteva întrebări. 

— Desigur. 

— Putem să stăm undeva? 


— Putem să mergem în seră, spuse doamna Gardner. 

Trecură pe lângă un birou și Dance zări pe un perete o 
diplomă acordată tatălui lui Caitlin de Universitatea din 
California, Facultatea de Medicină. 

Mama și fiica se așezară pe canapea, iar Dance pe un scaun 
cu spătarul drept. 

Il trase mai aproape și spuse: 

— Vreau să vă pun la curent cu noutăţile. Azi a mai avut loco 
crimă. Ştiaţi? 

— Oh, nu! șopti mama lui Caitlin. 

Fata rămase tăcută. Își închise ochii. Chipul ei, încadrat de 
părul blond, era palid. 

— Nu, serios, spuse mama furioasă, nu o să înţeleg niciodată 
cum ai putut să-ţi dai întâlnire cu o asemenea persoană. 

— Mamă, se smiorcăi Caitlin, ce vrei să spui cu „să-ţi dai 
întâlnire”? Iisuse, n-am ieșit niciodată cu Travis. Nici n-aş face- 
o. Nu cu cineva ca el! 

— E clar că e periculos. 

— Caitlin, interveni Dance, vrem să-l găsim neapărat. N- 
avem niciun pic de noroc. Aflu mai multe detalii despre el de la 
prieteni, dar chiar și așa... 

Mama ei spuse din nou: 

— Vă rog, doamnă Gardner. 

Ea îi aruncă o privire ofensată și tăcu. 

— V-am spus de ieri tot ce știam, zise Caitlin. 

— Mai am doar câteva întrebări. N-o să dureze mult. N 

Işi trase scaunul și mai aproape și scoase un caiet. Il 
deschise şi întoarse filele cu grijă, oprindu-se o dată sau de 
două ori. 

Caitlin stătea nemișcată, cu ochii fixați asupra caietului. 
Dance zâmbi, privind-o pe fată în ochi. 

— Caitlin, încearcă să te gândești la seara în care a avut loc 
petrecerea. 

— Bine. 

— A apărut ceva interesant. L-am interogat pe Travis înainte 
să dispară. Am luat câteva notițe. 

Gesticulă spre caietul din poala ei. 

— Serios? Ai vorbit cu el? 


— Exact. N-am acordat atunci prea multă atenţie unor 
lucruri, până când n-am vorbit cu tine și cu alte persoane. 
Acum sper să pun laolaltă toate aceste informaţii, astfel încât 
să ne indice locul în care se ascunde. 

— Cât de greu e să găsești... începu să vorbească mama lui 
Caitlin, de parcă nu s-ar fi putut abtine. 

Tăcu, după ce Dance o privi cu asprime. 

Agenta continuă: 

— Ai vorbit cu Travis, nu-i așa? În seara aceea. 

— Nu prea. 

Dance se încruntă și își răsfoi notițele. 

Fata adăugă: _ 

— Cu excepţia momentului când trebuia să plecăm. În timpul 
petrecerii a stat mai mult singur. 

Dance spuse: 

— Dar aţi vorbit în drum spre casă. 

Atinse caietul. 

— Da, am vorbit puţin. Nu-mi amintesc prea bine. Sunt puţin 
confuză din cauza accidentului. 

— Sunt convinsă. O să-ţi citesc câteva declaraţii și vreau să- 
mi dai mai multe detalii. Spune-mi dacă-ţi amintești ce a spus 
Travis în drum spre casă, înainte de accident. 

— În regulă. 

Dance își consultă caietul, apoi spuse: 

— Asta e prima declaraţie: „Casa era destul de frumoasă, dar 
șoseaua m-a înspăimântat”. Își ridică privirea și adăugă: M-am 
gândit că poate asta indică teama lui Travis de înălțime. 

— Da, la asta se referea. Șoseaua șerpuia pe un deal și am 
discutat despre asta. Travis ne-a spus că întotdeauna i-a fost 
teamă să nu cadă. Privea la șosea și se întreba de ce nu 
instalase nimeni un parapet. 

— Foarte bine. Asta ne e de ajutor. 

Afișă încă un zâmbet. Caitlin zâmbi și ea. Dance se uită din 
nou la notițe, apoi adăugă: i 

— Dar asta? „Cred că bărcile sunt mişto. Intotdeauna mi-am 
dorit una.” 

— Oh, asta? Da... Am vorbit despre Fishermans Wharf. Travis 
credea că ar fi frumos să navighezi până la Santa Cruz. 
Întoarse capul și zise: Cred că voia să mă invite să merg cu el, 
dar era prea timid. 


Dance zâmbi. 

— Deci s-ar putea să se ascundă undeva pe o barcă. 

— Da, e posibil. Cred că a menţionat cât de tare ar fi să te 
ascunzi într-o barcă. 

— Excelent... Uite încă una. „Ea are mai mulţi prieteni decât 
mine. Eu am doar unul sau doi cu care pot să ies.” 

— Da, îmi amintesc că a spus asta. Mi-a părut rău pentru el, 
nu avea prea mulţi prieteni. A vorbit despre asta o vreme. 

— A menţionat cumva vreun nume? Cineva la care ar putea 
să stea? Gândește-te. E important. 

Adolescenta își miji ochii și-și atinse genunchiul cu mâna. 
Apoi oftă. 

— Nu. 

— E în regulă, Caitlin. 

— Îmi pare rău, zise ea îmbufnată. 

Dance își menţinu zâmbetul. Se pregătea pentru ce avea să 
urmeze. Avea să fie dificil - pentru fată, pentru mamă și chiar și 
pentru Dance. Dar nu avea de ales. 

Se aplecă înainte și zise: 

— Caitlin, nu ești sinceră cu mine. 

Fata clipi. 

— Poftim? 

Virginia Gardner mormăi: 

— Nu-i poţi spune așa ceva fiicei mele. 

— Travis nu mi-a spus niciunul dintre lucrurile acelea, zise 
Dance cu un glas neutru. Le-am inventat pe toate. 

— Ai minţit! interveni mama. 

Nu, practic nu minţise. Își alesese cuvintele cu grijă și nu 
spusese niciodată că erau declaraţiile lui Travis Brigham. 

Fata se îngălbeni. 

— Ce-i asta, o capcană? bombăni mama ei. 

Exact, chiar asta era. Dance avea o teorie și trebuia să 
verifice dacă era adevărată sau falsă. De ea depindeau vieţi... 

O ignoră pe mamă și i se adresă lui Caitlin: 

— Ai intrat în jocul meu ca și când Travis ţi-ar fi spus 
lucrurile acelea în mașină. 

— Eu... Am încercat doar să ajut. M-am simţit prost pentru că 
nu știam mai multe. 


— Nu, Caitlin. Ai crezut că era posibil să fi vorbit cu el în 
mașină despre lucrurile acelea. Dar n-ai putut să-ți amintești 
pentru că erai beată. 

— Nu-i adevărat! 

— Te rog să pleci imediat, îi spuse mama fetei. 

— N-am terminat încă, bombăni Dance, închizându-i gura 
Virginiei Gardner. 

Agenta concluzionă: cunoștințele fetei în domeniul științelor 
exacte - și abilităţile de supravieţuire în casa aceea - indicau 
faptul că avea o personalitate reflexivă și senzorială, conform 
indexului Myers-Briggs. Dance intuia că era mai mult 
introvertită decât extrovertită. Deși felul în care minţea fluctua, 
acum se adapta la situaţie. 

Minciună pentru autoconservare. 

Dacă Dance ar fi avut mai mult timp la dispoziţie, ar fi aflat 
adevărul treptat și mai în detaliu. Însă luând în considerare 
personalitatea lui Caitlin, concluzionă că putea să o preseze, 
nefiind necesar să o menajeze așa cum făcuse cu Tammy 
Foster. 

— Ai băut la petrecere. 

— Eu... 

— Caitlin, lumea te-a văzut. 

— Da, am băut câteva pahare. 

— Înainte să vin aici, am vorbit cu câţiva elevi care au fost 
acolo. Au spus că tu, Vanessa și Trish aţi băut trei sferturi 
dintr-o sticlă de tequila după ce i-aţi văzut pe Mike și pe 
Brianna. 

— Așa, și care-i problema? 

— Ai șaptesprezece ani, urlă mama ei, asta e problema! 

Dance continuă cu calm: 

— Am sunat la o firmă de reconstituire a accidentelor, 
Caitlin. O să se verifice mașina ta din sechestrul poliţiei. Se vor 
măsura modificările făcute la scaunul șoferului și la oglinda 
retrovizoare. Pot astfel să determine înălțimea șoferului. 

Fata rămase complet nemișcată, dar maxilarul începu să îi 
tremure. 

— Caitlin, e momentul să spui adevărul. Multe lucruri depind 
de asta. Sunt în joc vieţile altora. 

— Ce adevăr? șopti mama ei. 

Dance o fixă cu privirea pe fată. 


— Caitlin e cea care a condus în noaptea aceea. Nu Travis. 

— Nu! urlă Virginia Gardner. 

— Nu-i așa, Caitlin? 

Adolescenta tăcu vreme de un minut, apoi capul îi căzu în 
piept. Dance îi citi durerea pe faţă. 

Răspunsul transmis de corpul ei era: „Da”. 

Cu vocea răgușită, Caitlin spuse: 

— Mike a plecat cu panarama aia care stătea atârnată de el! 
Ştiam că se duc la el acasă să și-o tragă. Aveam de gând să 
conduc până acolo... Voiam să... 

— Gata, porunci mama ei, destul! 

— Taci! ţipă fata, apoi începu să plângă. Se întoarse către 
Dance și spuse: Da, eu am condus! 

În sfârșit, fusese copleșită de vinovăţie. 

Dance continuă: 

— După accident, Travis te-a tras pe locul pasagerului și s-a 
urcat la volan. A pretins că el condusese. A vrut să te salveze. 

Își reaminti primul interogatoriu al lui Travis: „N-am făcut 
nimic rău”, zisese el. 

Dance nu îl crezuse. Avusese impresia că se referă la atacul 
asupra lui Tammy; de fapt, greșise atunci când ascunsese cine 
fusese șoferul în seara aceea. 

Ideea îi venise lui Dance atunci când cercetase locuinţa lui 
Travis - Medicus - și a familiei lui din Aetheria. Faptul că 
băiatul petrecuse fiecare moment în rolul unui tămăduitor în 
Dimension Quest, și nu în cel al unui criminal ca Stryker, o 
făcea să se îndoiască de tendinţele lui violente. Apoi, când află 
că avatarul lui fusese capabil să-și sacrifice viaţa ca să o 
salveze pe regina elfilor, realiză că era posibil ca Travis să fi 
făcut același lucru și în viața reală: să-și asume vina pentru 
accidentul de mașină pentru ca fata pe care o admira de la 
distanţă să nu meargă la închisoare. 

Caitlin, cu ochii înlăcrimaţi, își sprijini corpul încordat de 
canapea. 

— O luasem razna. Ne-am îmbătat și m-am dus să-l caut pe 
Mike ca să-i spun că este un idiot. Trish și Vanessa erau mai 
ametite decât mine, așa că trebuia să conduc eu, dar Travis m-a 
urmărit până afară și a tot încercat să mă oprească. A încercat 
să-mi ia cheile. Dar eu nu l-am lăsat. Eram atât de nervoasă... 
Trish și Vanessa erau pe bancheta din spate, iar Travis a sărit 


pe scaunul din faţă și a zis: „Oprește, Caitlin, haide, nu poţi să 
conduci”. Dar eu mă comportam ca o tâmpită. Am continuat să 
conduc, ignorându-l. Apoi, nu știu ce s-a întâmplat, am derapat 
în afara carosabilului. 

Vocea i se stinse și căpătă una dintre cele mai mâhnite și mai 
deznădăjduite înfățișări pe care Kathryn Dance le văzuse 
vreodată, în timp ce șoptea: 

— Şi astfel mi-am omorât prietenele. 

Mama lui Caitlin, cu chipul palid și uimit, se aplecă în faţă. 
Își puse braţul în jurul umerilor fiicei ei. Fata se încordă pentru 
un moment și apoi capitulă, plângând și îngropându-și capul la 
pieptul mamei ei. 

După câteva minute, femeia, plângând la rândul ei, o privi pe 
Dance. 

— Ce o să se întâmple? întrebă ea. 

— Va trebui să găsiți un avocat bun pentru Caitlin. Apoi 
sunaţi imediat la poliţie. Ar trebui să se predea singură. Cu cât 
mai repede, cu atât mai bine. 

Caitlin se șterse pe faţă. 

— E atât de dureros să minţi! Aveam de gând să spun 
adevărul. Chiar aveam de gând. Dar oamenii au început să-l 
atace pe Travis - toate lucrurile alea pe care le-au tot spus - și 
am știut că, dacă o să spun adevărul, mă vor ataca și pe mine. 

Își plecă privirea. 

— N-am putut să o fac. Toate lucrurile pe care oamenii le-ar 
fi spus despre mine... ar fi rămas pe site pentru totdeauna. 

Era mai preocupată de reputaţia ei decât de moartea 
prietenelor sale, constată Dance. 

Dar ea nu se afla acolo ca să o absolve pe adolescentă de 
vină. Avea nevoie doar de confirmarea teoriei ei - Travis își 
asumase vina pentru a o apăra pe Caitlin. Se ridică și le părăsi 
pe mamă și pe fiică, salutându-le scurt. 

Afară, alergând către mașina ei, apăsă tasta trei pentru 
apelare rapidă - Michael O'Neil. 

El răspunse după al doilea apel. Slavă Domnului că celălalt 
caz nu-l ţinea complet ocupat! 

— Hei, spuse el. 

Părea obosit. 

— Michael... 

— Ce s-a întâmplat? 


Devenise atent, iar tonul vocii ei sugera că avea multe 
povești de spus. 

— Ştiu că ești ocupat, dar ai putea să vii puţin? Am nevoie să 
găsesc rapid o soluţie. Am descoperit ceva. 

— Sigur. Ce anume? 

— Travis Brigham nu este criminalul Crucilor. 


Dance și O'Neil se aflau în biroul lui din cadrul Biroului 
Șerifului din Monterey County, în Salinas. Ferestrele erau 
orientate spre judecătorie, în faţa căreia se aflau o mână de 
protestatari Life First, împreună cu părintele Fisk. Aparent 
plictisiţi să mai protesteze în faţa casei goale a lui Stuart și 
Edie Dance, se mutaseră într-un loc unde aveau șansa de a 
căpăta oarece notorietate. Fisk vorbea cu persoana pe care 
Dance o văzuse mai devreme: bodyguardul roșcat și musculos. 

Kathryn se întoarse de la fereastră și se așeză la masa 
instabilă a lui O'Neil. Locul era plin de stive ordonate de 
dosare. Se întrebă care erau cele legate de cazul containerelor 
indoneziene. O'Neil se legăna pe cele două picioare din spate 
ale scaunului său de lemn. 

— Deci, să auzim... 

Îi explică pe scurt că investigația lor condusese către Jason, 
apoi către jocul Dimension Quest și, într-un final, către Caitlin 
Gardner și mărturisirea ei, conform căreia Travis luase vina 
accidentului asupra lui. 

— Infatuare? întrebă el. 

Dance răspunse: 

— Sigur, ăsta e răspunsul pe jumătate. Dar mai e ceva. Vrea 
să facă medicina. Asta e important pentru Travis. 

— Facultatea de medicină? 

— Medicina, vindecarea... În jocul pe care-l joacă, Dimension 
Quest, Travis e un tămăduitor celebru. Mă gândesc că ăsta a 
fost unul dintre motivele pentru care a protejat-o. Avatarul lui e 
Medicus. Un medic. Simte că are ceva în comun cu ea. 

— Asta e o exagerare, nu crezi? Până la urmă, e doar un joc. 

— Nu, Michael, e mai mult decât un joc. Lumea reală și cea 
virtuală se intersectează din ce în ce mai mult, iar oamenii ca 
Travis trăiesc în ambele. Dacă e un tămăduitor respectat în 
Dimension Quest, nu are cum să fie un ucigaș răzbunător în 
lumea reală. 


— Deci își asumă vina pentru accidentul lui Caitlin și, 
indiferent ce ar spune oamenii despre el pe blog, ultimul lucru 
pe care l-ar face e să atace pe cineva ca să atragă atenţia 
asupra lui. 

— Exact. 

— Dar Kelley... înainte să leșine, i-a spus medicului că Travis 
a atacat-o. 

Dance gesticulă din cap. 

— Nu sunt sigură că l-a văzut. A presupus că este el poate 
pentru că știa că scrisese despre el, dar și din cauza măștii din 
Dimension Quest de la fereastra ei. Conform zvonurilor, el se 
afla în spatele atacurilor. Cred că adevăratul criminal purta o 
mască și a atacat-o din spate. 

— Cum îţi explici probele fizice? Poate fi o înscenare? 

— Exact. E ușor să citești on-line despre Travis, să-l 
urmărești, să afli detalii despre slujba lui de la gogoșărie, 
despre bicicletă, despre faptul că joacă tot timpul DQ. Ucigașul 
ar fi putut să confecţioneze una dintre măștile alea, să fure o 
armă din camioneta lui Bob Brigham, să pună dovezile la 
gogoșărie și să fure cuțitul atunci când angajaţii nu erau atenţi. 
Ah, încă ceva: bomboanele M&M's? Bucăţelele de ambalaj de la 
locul crimei? 

— Da. 

— În mod sigur au fost puse acolo de cineva. Travis nu 
mănâncă ciocolată. A cumpărat câteva cutii pentru fratele lui. Îl 
îngrijora acneea. Avea cărți în camera lui despre alimentele pe 
care să le evite. Adevăratul criminal nu știa asta. Probabil că l-a 
văzut pe Travis cumpărând M&M's la un moment dat și a 
presupus că sunt dulciurile lui preferate, așa că a lăsat un rest 
de ambalaj la locul crimei. 

— Dar fibrele de material textil? 

— A fost un comentariu pe blog despre familia Brigham, care 
spunea că sunt atât de săraci, încât nu-și permit o mașină de 
spălat și un uscător. Menţiona spălătoria la care obișnuiesc să 
meargă. Sunt convinsă că adevăratul făptaș a citit asta și a filat 
locul. 

O'Neil încuviinţă. 

— A furat un hanorac când mama nu era înăuntru sau nu era 
atentă. 


— Da. Au fost câteva portrete pe blog postate cu semnătura 
lui Travis. 

O'Neil nu văzuse desenele și ea i le descrise pe scurt, 
omițând faptul că ultimul semăna cu ea. 

Dance continuă: 

— Desenele erau neîndemânatice, realizate de un adult în 
stilul în care credea el că ar face-o un adolescent. Dar am văzut 
desene făcute de Travis - cele cu operaţii. E un bun desenator. 
Altcineva le-a desenat. 

— Asta ar explica de ce nimeni n-a fost capabil să-l prindă pe 
adevăratul criminal, în ciuda investigaţiei. Se îmbracă cu un 
hanorac pentru a ataca, apoi îl aruncă, pune bicicleta în 
portbagaj și conduce mașina pe drum ca oricine altcineva. La 
naiba, ar putea să aibă și 50 de ani. Sau ar putea fi o „ea”, dacă 
mă gândesc mai bine. 

— Exact. 

Adjunctul tăcu preţ de câteva momente. Gândurile lui 
ajunseră apoi exact în punctul în care îl aștepta Dance. 

— E mort, nu-i așa? întrebă el. Travis... 

Dance oftă când auzi concluzia lui pesimistă pentru teoria ei. 

— E posibil. Sper că nu. Îmi place să cred că e ţinut undeva 
ostatic. 

— Săracul puști! A fost în locul nepotrivit la momentul 
nepotrivit! 

Continuă să se balanseze cu scaunul în faţă și în spate. 

— Deci, ca să aflăm cine e adevăratul făptaș, trebuie să 
intuim cine e următoarea victimă. Nu e cineva care l-a atacat 
pe Travis într-o postare; a fost o înscenare ca să ne inducă în 
eroare. 

— Părerea mea? se oferi Dance. 

O'Neil o privi cu un zâmbet șiret. 

— Oricine ar fi făptașul, îl urmărește de fapt pe Chilton? 

— Intocmai. Făptașul a pregătit terenul, eliminându-i pe cei 
care-l criticau pe Travis, apoi pe cei care erau amici cu Chilton, 
pentru ca într-un final să ajungă la blogger. 

— Cineva care nu vrea să fie cercetat. 

Dance răspunse: 

— Sau care vrea să se răzbune pentru ceva ce a postat în 
trecut. 


— În regulă, trebuie doar să aflăm cine ar vrea să-l omoare 
pe James Chilton, spuse Michael O'Neil. 

Dance zâmbi acru. 

— Întrebarea mai ușoară e: cine n-ar vrea? 

— James? 

O pauză la celălalt capăt al liniei. Apoi bloggerul spuse: 

— Agent Dance. 

Părea obosit. 

— Şi mai multe vești proaste? întrebă el. 

— Am găsit câteva dovezi care arată că nu Travis este cel 
care desenează crucile. 

— Cum?! 

— Nu sunt sigură, dar - după cum stau lucrurile - băiatul ar 
putea fi doar un tap ispăşitor, iar cineva face să pară că el este 
ucigașul. 

Chilton șopti: 

— A fost tot timpul nevinovat? 

— Mă tem ca da. 

Dance îi povesti ce aflase - cine fusese, de fapt, la volanul 
mașinii pe 9 iunie - și îi vorbi despre posibilitatea ca probele să 
fi fost plantate. 

— Cred că tu ești ţinta finală, adăugă ea. 

— Eu? 

— De-a lungul carierei tale, ai scris o mulțime de articole 
instigatoare. Scrii despre subiecte controversate. Cred că unii 
oameni ar fi fericiți să vadă că te-ai oprit. Presupun că ai mai 
fost ameninţat. 

— De multe ori. 

— Cercetează-ţi blogul, află numele celor care te-au 
ameninţat, al celor care ar vrea să se răzbune pentru ceva ce ai 
spus sau al celor care sunt preocupaţi de faptul că investighezi 
ceva ce n-ar vrea să fie publicat. Alege suspecţii cei mai 
credibili. Caută până în urmă cu câţiva ani. 

— Sigur. Am să fac o listă. Chiar crezi că sunt în pericol? 

— Da, așa cred. 

Tăcu. 

— Imi fac griji pentru Pat și pentru băieţi. Crezi că ar trebui 
să plecăm din zonă? Poate ar trebui să mergem la casa noastră 
de vacanţă? E în Hollister. Sau să ne luăm o cameră la hotel? 


— Probabil că hotelul e mai sigur. Eşti înregistrat ca fiind 
proprietarul celeilalte case. Pot să aranjez să staţi într-unul 
dintre motelurile pe care le folosim pentru martori. Sub un alt 
nume. 

— Mulţumesc. Dă-ne câteva ore. Pat o să împacheteze și o să 
plecăm imediat după o întâlnire pe care am programat-o deja. 

— Foarte bine. 

Era pregătită să închidă când Chilton îi spuse: 

— Așteaptă. Agent Dance, ar mai fi ceva. 

— Ce anume? 

— Am o idee... despre cine ar putea fi primul pe listă. 

— Sunt pregătită să notez. 

— Nu ai nevoie de pix și de hârtie, răspunse Chilton. 


Dance și Rey Carraneo se apropiară încet de locuinţa luxoasă 
a lui Arnold Brubaker, omul din spatele proiectului fabricii de 
desalinizare care, conform cuvintelor lui James Chilton, se 
pregătea să distrugă Peninsula Monterey. Brubaker era cel pe 
care Chilton îl indicase ca fiind suspectul numărul unu. Fie 
ţarul desalinizării în persoană, fie cineva plătit de el. Dance 
considera că era plauzibil. Era on-line pe computerul mașinii, 
citind Desalinizează... și devastează, articolul din 28 iunie: 


http://www.thechiltonreport.com/html/june28. html 


Din investigaţiile și postările lui Chilton, Dance deduse că 
bloggerul aflase despre relaţiile din Las Vegas ale bărbatului, 
ceea ce sugera crima organizată, și despre afacerile lui în 
domeniul imobiliarelor, care indicau secrete pe care nu le-ar fi 
dorit expuse. 

— Eşti pregătit? îl întrebă Dance pe Carraneo în timp ce se 
deconecta. 

Tânărul agent încuviinţă și coborâră din mașină. 

Dance ciocăni la ușă. Într-un final, antreprenorul îmbujorat - 
roșu de la soare, nu de la băutură, deduse Dance - deschise 
ușa. Era surprins să aibă musafiri. Clipi și rămase tăcut pentru 
un moment. 

— De la spital. Sunteţi...? 

— Agent Dance. El e agent Carraneo. 

Bărbatul privi peste umărul ei. 


Se uita după întăriri? se întrebă ea. Și, dacă era așa, după 
întăririle ei? Sau după ale lui? 

Simţi un fior de teamă. În opinia ei, oamenii care omorau 
pentru bani erau cei mai nemiloși. 

— Continuăm investigația după incidentul cu domnul Chilton. 
Vă deranjează dacă vă pun câteva întrebări? 

— Cum? Imbecilul a depus plângere până la urmă? Credeam 
că noi... 

— Nu, nu e nicio plângere. Putem intra? 

Bărbatul continua să fie suspicios. Ochii lui îi evitau pe cei ai 
lui Dance, dar le făcu semn să intre în casă. 

— E nebun, să știți, spuse el. Cred că e nebun de legat. 

Dance zâmbi vag. 

După ce se uită din nou afară, Brubaker închise ușa, apoi o 
ferecă. 

Străbătură locuinţa impersonală a bărbatului, cu multe 
camere încă nemobilate. Dance avu impresia că aude un 
scârţâit din apropiere. Apoi i se păru că se aude dintr-o altă 
cameră. Casa se așeza sau Brubaker avea asistenţi? Asistenţi 
sau bodyguarzi? 

Intrară într-un birou plin cu hârtii, planuri, fotografii, acte... 
O machetă fidelă a fabricii de desalinizare ocupa una dintre 
mese. 

Brubaker ridică de pe scaune câteva bibliorafturi și le făcu 
semn să se așeze. Apoi se așeză și el în spatele unui birou 
masiv. 

Dance remarcă diplomele de pe pereţi; alături de acestea se 
mai aflau poze cu Brubaker împreună cu oameni îmbrăcaţi în 
costume, care păreau importanţi - politicieni sau alți oameni de 
afaceri. Anchetatorii iubeau pereţii birourilor - spuneau multe 
despre oameni. Din pozele acelea, Dance trase concluzia că 
Brubaker era inteligent (studii și cursuri profesionale) și abil 
din punct de vedere politic (onoruri și chei de la diferite orașe 
și regiuni). Se părea că firma lui era cea care construise 
fabricile de desalinizare din Mexic și din Columbia. În poze era 
mereu înconjurat de gărzi de corp. Aceiași bărbaţi apăreau în 
toate fotografiile, ceea ce însemna că fuseseră angajaţi de 
Brubaker, nu de autorităţile locale. Unul ţinea o mitralieră. 
Oare aceștia erau sursa scârțâiturilor din apropiere, pe care 
Dance avea senzaţia că le aude din nou, tot mai aproape? 


Îi puse întrebări despre proiectul fabricii de desalinizare, iar 
el se lansă într-o prezentare lungă despre ultimul tip de 
tehnologie pe care fabrica avea să-l folosească. 

Auzi cuvinte de genul „filtrare“, „membrane”, „rezervoare cu 
apă limpede”. Brubaker le tinu o scurtă prelegere despre 
costurile scăzute ale noilor sisteme, ceea ce făcea desalinizarea 
fezabilă din punct de vedere economic. Reţinu puţine 
informaţii, în schimb se arătă interesată și-i studie 
comportamentul. Prima ei impresie fu aceea că Brubaker nu 
părea deranjat de prezenţa lor, deși bărbaţii de felul lui erau 
rareori impresionați de o legătură umană, fie ea romantică, 
socială sau profesională. Chiar și confruntările le abordau cu 
calm. Era unul dintre aspectele care-i făcea atât de eficienţi. Și 
potenţial periculoși. Dance ar fi vrut să aibă mai mult timp ca 
să adune informaţii, însă simţi un impuls și opri pălăvrăgeala 
întrebând: 

— Domnule Brubaker, unde aţi fost ieri la ora 1 noaptea și 
azi de dimineaţă, la ora 11? 

Ora decesului lui Lyndon Strickland, respectiv Mark Watson. 

— De ce? întrebă el schițând un zâmbet. 

Dance nu avea idee ce se ascundea în spatele acestuia. 

— Cercetăm o serie de ameninţări la adresa domnului 
Chilton. 

Era adevărat, deși - desigur - nu era toată povestea. 

— Aha, el mă calomniază și tot eu sunt cel acuzat? 

— Nu vă acuzăm, domnule Brubaker. Aţi putea să-mi 
răspundeţi la întrebare, vă rog? 

— N-am de ce. Aș putea să vă cer să plecaţi chiar acum. 

Era adevărat. 

— Puteţi să refuzaţi să cooperaţi. Dar noi sperăm că nu o veţi 
face. 

— Puteţi să speraţi mult și bine, se răsti el. 

Zâmbetul îi devenise triumfător. 

— Înţeleg ce se întâmplă. E posibil să te fi înșelat cumva, 
agent Dance? Poate că n-a fost un adolescent dement cel care a 
măcelărit oamenii ca într-un film horror prost! Ce zici de cineva 
care s-a folosit de puști, asupra căruia să cadă vina de a-l fi 
omorât pe James Chilton? 


Intuise bine, cugetă Dance. Dar asta nu însemna că îi 
amenința pe ei? Dacă el era acel „cineva” la care făcuse 
referire, atunci da, chiar asta făcea. 

Carraneo îi aruncă o privire. 

— Ceea ce înseamnă că ţi-a fost trasă căciula pe ochi. 

Existau mult prea multe reguli importante pentru chestionări 
și interogatorii pentru ca vreuna dintre ele să poată fi prioritară 
atunci, dar în capul listei se afla următoarea: nu lăsa insultele 
personale să te afecteze. 

Dance spuse cu fermitate: 

— Au avut loc mai multe crime importante, domnule 
Brubaker. Luăm în considerare toate variantele. Îi purtaţi pică 
lui James Chilton și deja l-aţi atacat o dată. 

— Chiar crezi, spuse el pe un ton dispreţuitor, că ar fi cea 
mai bună idee din lume să am un conflict public cu un bărbat 
pe care încerc să-l omor în secret? 

„Fie una foarte proastă, fie una foarte inteligentă”, răspunse 
Dance în șoaptă. Apoi întrebă: 

— Unde erati la orele menţionate? Puteţi să ne spuneţi sau 
puteţi refuza, dar noi vom continua să investigăm. 

— Sunteţi la fel de imbecili ca și Chilton. De fapt, agent 
Dance, ești mai rău de atât. Te ascunzi în spatele scutului tău. 

Carraneo se agită, dar nu spuse nimic. 

Tăcu și ea. Fie avea să le spună, fie avea să-i dea afară. 

Greșit, realiză Dance. Mai exista și o a treia opţiune, una 
care se ivise de când auzise scârțâiturile sinistre din casa 
aparent goală. 

Brubaker căuta o armă. 

— M-am săturat, șopti el și, cu ochii dilataţi din cauza furiei, 
deschise primul sertar. 

Mâna lui dispăru înăuntru. 

Lui Dance îi trecură prin faţa ochilor chipurile copiilor ei, al 
soţului ei și al lui Michael O'Neil. 

„Te rog”, se gândi ea, rugându-se să tragă repede... 

— Rey, în spatele nostru! Atenţie! 

Când Brubaker își ridică ochii, privi direct în ţeava pistolului 
ei Glock, în timp ce Carraneo se uita în direcţia opusă, ţintind 
către ușa biroului. 

Cei doi agenţi stăteau ghemuiţi. 

— Iisuse, luaţi-o ușurel! îi imploră el. 


— Liber până acum, spuse Carraneo. 

— Verifică, ordonă ea. 

Tânărul se îndreptă spre ușă și, stând într-o parte, o deschise 
cu piciorul. 

— Liber. 

Se întoarse apoi ca să-l blocheze pe Brubaker. 

— Ridică-ţi braţele încet, spuse Dance; Glockul ei era 
suficient de stabil. Dacă ai vreo armă în mână, dă-i drumul 
imediat. Nu o ridica, nici nu o lăsa. Dă-i drumul. Dacă nu o faci 
acum, te vom împușca. Ai priceput? 

Arnold Brubaker căscă gura. 

— Dar nu am nicio armă. 

Bărbatul își ridică braţele foarte încet, dar nu se auzi nicio 
armă lovind pardoseala scumpă. 

Spre deosebire de cele ale lui Dance, ale lui nu tremurau 
deloc. Intre degetele sale groase se afla o carte de vizită, pe 
care o aruncă înspre ea cu dispreţ. Agenţii își băgară armele în 
toc, apoi se așezară. 

Dance se uită la cartea de vizită, în timp ce se gândea că o 
situație care nu putea deveni mai bizară de atât tocmai 
devenise cât se poate de nefirească. Pe cartea de vizită era 
sigiliul aurit al Departamentului de Justiţie - vulturul și toate 
celelalte detalii. Cunoștea foarte bine cărţile de vizită ale 
agenţilor FBI. Încă mai avea o cutie mare acasă, cu cele ale 
soţului ei. 

— La ora pe care ai menţionat-o, ieri, eram într-o întâlnire cu 
Amy Grabe. Agentul responsabil de biroul FBI din San 
Francisco. Ne-am întâlnit aici și pe șantier. De la ora 11 
dimineaţa până la 3 după-amiaza. 

Ah... 

Brubaker spuse: 

— Proiectele de desalinizare și cele de infrastructură bazată 
pe apă sunt ţinte ale terorismului. Am colaborat cu Homeland 
Security și cu FBl-ul pentru a mă asigura că, în cazul în care 
proiectul demarează, va fi protejat corespunzător. 

O privi cu calm și totodată cu dispreţ. Vârful limbii îi atinse 
buza. : 

— Sper că vor fi implicați agenti federali. Incep să-mi pierd 
încrederea în poliția locală. 


Kathryn Dance nu intenţiona să-și ceară scuze. Avea să ia 
legătura cu Amy Grabe, pe care o cunoștea și o respecta, în 
ciuda unor diferenţe de opinie. Chiar dacă un alibi nu l-ar fi 
împiedicat să plătească un ucigaș pentru a comite crimele, lui 
Dance îi era greu să creadă că un bărbat care lucra 
îndeaproape cu FBl-ul și cu DHS-ul ar fi riscat să comită o 
crimă. În plus, atitudinea lui Brubaker sugera că spune 
adevărul. 

— În regulă, domnule Brubaker. Vom verifica ceea ce ne-aţi 
spus. 

— Sper că o veţi face. 

— Apreciez că ne-aţi acordat din timpul dumneavoastră. 

— Puteţi găsi și singuri ieșirea, ţipă el. 

Carraneo aruncă o privire timidă înspre ea; Dance își dădu 
ochii peste cap. 

Când ajunseră în dreptul ușii, Brubaker strigă: 

— Așteptaţi. Staţi puţin. 

Agenţii se întoarseră. 

— Ei bine, am avut dreptate? 

— Dreptate? 

— Crezi că cineva l-a omorât pe băiat și l-a transformat în tap 
ispășitor într-o încercare de a-l omori pe Chilton? 

O pauză. Apoi ea se gândi: „De ce nu?” Răspunse: 

— Da, credem că ar putea fi o variantă. 

— Poftim! 

Brubaker notă ceva pe o bucată de hârtie și le-o întinse. 

— Este o persoană pe care ar trebui să o studiati cu atenţie. 
I-ar plăcea la nebunie ca blogul - și bloggerul - să dispară. 

Dance privi biletul. 

Fu mirată că nu se gândise și ea la același suspect. 


Capitolul 34 


Staţionând pe o stradă prăfuită de lângă debarcader, la 8 km 
la nord de Monterey, Dance stătea singură în mașina ei Crown 
Vic și vorbea la telefon cu TJ. 

— Brubaker? întrebă ea. 

— Nu are cazier, îi spuse el. Iar relaţia lui cu FBl-ul - alibiul - 
a fost confirmată. 

Brubaker tot ar fi putut să plătească pe cineva care să facă 
treaba, însă detaliul acesta îl scotea din vizorul poliţiei. 

Acum se concentrau asupra bărbatului al cărui nume îl 
aflaseră de la Brubaker. Numele trecut pe bucata de hârtie era 
Clint Avery și, în clipa aceea, Dance se uita la el de la 90 de 
metri distanţă, printr-un gard cu sârmă ghimpată care 
înconjura sediul companiei lui de construcţii. Numele lui Avery 
nu apăruse niciodată pe lista persoanelor implicate în caz, 
dintr-un motiv simplu: constructorul nu postase niciodată pe 
blog, iar Chilton nu-l menţionase niciodată în The Report. 

Nu-i specificase numele. În threadul Cărarea galbenă, Avery 
nu era menţionat direct, dar articolul punea sub semnul 
întrebării decizia guvernului de a construi autostrada și 
procesul de licitaţie, criticându-l implicit pe constructor - 
Dance ar fi trebuit să știe că era vorba de Avery Construction, 
din moment ce, cu două zile în urmă, când vizitase școala de 
vară a lui Caitlin Gardner, fusese dirijată de o echipă a firmei 
spre locul de execuţie a lucrărilor de pe autostradă. Nu făcuse 
însă legătura. 

T] Scanlon îi spuse: 

— Se pare că acest Clint Avery a avut legături cu o companie 
care a fost investigată acum cinci ani pentru că folosea 
materiale de proastă calitate. Ancheta s-a terminat rapid. Poate 
că un articol scris de Chilton ar duce la reluarea anchetei. 

„Un motiv bun pentru a-l omori pe blogger”, încuviință Dance 
în sinea ei. 

— Mulţumesc, TJ. E foarte bine... Ţi-a dat Chilton lista cu 
ceilalți suspecți? 

— Da. 


— Iese cineva în evidenţă? 

— Încă nu, şefa. Dar sunt bucuros că n-am la fel de mulţi 
dușmani ca el. 

Râse scurt și încheiară apelul. 

Dance continua să-l studieze pe Clint Avery de la distanţă, îl 
văzuse de multe ori în fotografii - la știri, dar și în ziare. Era 
greu să-l treci cu vederea. Deși cu siguranţă era multimilionar, 
se îmbrăca la fel ca orice muncitor: o cămașă albastră din al 
cărei buzunar de la piept se vedeau câteva pixuri, pantaloni de 
lucru bej, ghete. Avea mânecile suflecate și pe antebraţul lui 
zări un tatuaj. În mână ţinea o cască galbenă de protecţie. La 
șold avea o staţie de emisie-receptie. N-ar fi fost surprinsă dacă 
ar fi zărit și un pistol; chipul lui cu mustață arăta ca acela al 
unui pistolar. 

Porni motorul și trecu dincolo de porţi. Avery îi zări mașina. 
Se încruntă ușor și păru să recunoască imediat o mașină a 
autorităţilor. Își încheie discuţia cu un bărbat cu geacă de piele 
și plecă în grabă. 


Părea că Avery Construction era o companie eficientă, al 
cărei singur scop era să construiască. Avea stocuri imense de 
materiale de construcții, buldozere, excavatoare, camioane și 
jeepuri. În incintă se aflau o fabrică de beton și ceva ce semăna 
cu niște ateliere de metalurgie și lemn, cisterne cu combustibil 
pentru mașini, corturi și depozite. Sediul central era alcătuit 
dintr-o serie de clădiri mari și joase. Niciun arhitect sau 
peisagist nu fusese implicat în crearea companiei Avery 
Construction. 

Dance se legitimă. Șeful companiei era amabil și-i strânse 
cordial mâna, ochii lui formând riduri pe chipul bronzat în timp 
ce se uita la legitimaţia ei. 

— Domnule Avery, sperăm să ne puteţi ajuta. Aţi auzit de 
crimele care au avut loc în Peninsulă? 

— Ucigașul mascat, băiatul, desigur... Am auzit că cineva a 
fost omorât azi. Groaznic. Cum vă pot fi de folos? 

— Criminalul lasă semne la marginea drumului, ca un 
avertisment că va comite și mai multe crime. 

Bărbatul încuviinţă. 

— Am văzut la știri. 


— Ei bine, am observat ceva neobișnuit. Câteva cruci au fost 
amplasate în vecinătatea șantierelor proiectelor 
dumneavoastră. 

— Serios? zise el încruntat. Nu anunţaseră asta la știri? 

Dance nu-și amintea de așa ceva. 

Avery începu să-și întoarcă capul, apoi se opri. Privi din 
instinct către colegul lui în geacă de piele. 

— Cum vă pot ajuta? 

—Am dori să-i întrebăm pe unii dintre angajaţii 
dumneavoastră dacă au observat ceva neobișnuit. 

— Cum ar fi? 

— Trecători care se comportau ciudat, obiecte neobișnuite, 
poate urme de pantofi sau de cauciucuri de bicicletă în zona 
care fusese delimitată pentru șantier. lată lista cu locaţiile. 

Scrisese câteva în mașină, ceva mai devreme. 

Îngrijorat, el se uită pe listă, o îndesă în buzunarul de la 
piept și-și încrucișă braţele. Asta nu însemna nimic din moment 
ce n-avusese suficient timp pentru a-i studia comportamentul. 
Dar încrucișarea braţelor sau a picioarelor era, de obicei, un 
gest defensiv și putea sugera disconfortul. 

— Vreţi să vă dau o listă cu angajaţii care au lucrat acolo? 
Presupun că din momentul în care au început crimele, nu? 

— Exact. Ar fi de mare ajutor. 

— Bănuiesc că o vreţi cât mai curând. 

— Cât de repede se poate. 

— O să fac tot ce pot. 

Dance îi mulțumi și se întoarse la mașină, apoi ieși din 
parcare pe șosea. Nu după mult timp, parcă în apropiere, lângă 
o Honda Accord. Fiind orientată către direcţia opusă, geamul ei 
deschis se afla la o jumătate de metru de cel al lui Rey 
Carraneo. Bărbatul purta o cămașă cu mânecă scurtă, fără 
cravată. Doar de două ori îl mai văzuse Dance îmbrăcat atât de 
lejer: la un picnic organizat de birou și la un grătar acasă la 
Charles Overby. 

— A prins momeala, spuse Dance. N-am idee dacă o să și 
muște. 

— Cum a reacţionat? 

— E greu de spus. N-am avut timp să-l studiez. Instinctul îmi 
spune că se străduia să pară calm și cooperant. Era mult mai 


neliniștit decât arăta. Am, de asemenea, dubii în legătură cu 
unul dintre asociaţii lui. 

Îl descrise pe bărbatul cu geaca de piele. 

— Unul dintre ei o să plece, rămâi în zonă. 

— Da, să trăiţi! 


Patrizia Chilton deschise ușa și-l salută pe Greg Ashton, 
bărbatul pe care soţul ei îl numea Super Bloggerul, în maniera 
lui nostimă, ușor iritantă. 

— Bună, Pat, spuse Ashton. 

Își strânseră mâinile. Bărbatul zvelt, îmbrăcat cu pantaloni 
scumpi și cu o haină sport elegantă, arătă către mașina de 
poliţie de pe alee. 

— Ce-i cu polițistul de-afară? Nu spune nimic. E aici din 
cauza crimelor? 

— Își iau măsuri de precauţie. 

— Am urmărit toată povestea. Probabil că sunteţi foarte 
supăraţi. 

Ea zâmbi stoică. 

— Ăsta e un eufemism. A fost un coșmar. 

Se bucura că putea să recunoască cum se simte. Nu putea să 
facă asta mereu în faţa lui Jim. Credea că trebuie să-l sprijine. 
De fapt, uneori o înfuria rolul lui neobosit de jurnalist de 
investigaţii. Înţelegea că este important, dar uneori ura blogul. 
Și acum... să-și pună familia în pericol și să o forţeze să se mute 
într-un hotel? De dimineaţă fusese nevoită să-l roage pe fratele 
ei, care lucrase pe timpul facultăţii ca bodyguard, să-i 
însoțească pe copii în excursie, să-i aștepte și să-i aducă după 
aceea înapoi. 

Zăvori ușa în urma lor. 

— Pot să te servesc cu ceva? îl întrebă Patrizia pe Ashton. 

— Nu, e în regulă, mulţumesc. 

Patrizia îl conduse către ușa biroului soţului ei, în timp ce 
privea spre curtea din spate prin fereastra largă din hol. Simti 
un fior în capul pieptului. Văzuse ceva în tufișurile din spatele 
casei sau i se păruse? Era o persoană? Se opri. 

— S-a întâmplat ceva? o întrebă Ashton. 

Inima îi bătea cu putere. 

— Eu... Nimic, zise ea. Probabil că era doar o căprioară. E 
adevărat însă că situaţia asta m-a făcut să o iau razna. 


— Nu văd nimic. 

— A dispărut, spuse ea. 

Oare chiar așa era? Nu era sigură. Totuși, nu voia să-și 
sperie musafirul. În plus, toate ferestrele și ușile erau închise. 

Intrară în biroul soţului ei. 

— Iubitule, spuse ea. E Greg. 

— Ah, ai sosit la timp! 

Cei doi bărbaţi își strânseră mâinile. 

Patrizia spuse: 

— Greg a zis că nu vrea nimic. Dar tu, iubitule? 

— Nu, e în regulă. Dacă mai beau ceai, o să-mi petrec toată 
întâlnirea la toaletă. 

— Bine atunci, vă las să lucraţi și mă întorc la împachetat. 

O întristă din nou gândul de a se muta într-un hotel. Ura 
faptul că era silită să-și părăsească casa. Cel puţin băieţii aveau 
să privească asta ca pe o aventură. 

— De fapt, spuse Ashton, așteaptă puţin, Pat. Vreau să-l 
filmez pe Jim și să postez clipul pe site-ul meu. Vreau să te 
includ și pe tine. 

Își așeză servieta pe birou și o deschise. 

— Pe mine? se miră Patrizia. O, nu! Nu mi-am aranjat părul 
și machiajul. 

Ashton spuse: 

— În primul rând, arăţi minunat. Mai mult decât atât, blog- 
gingul nu are legătură cu machiajul și cu coafura. E vorba 
despre autenticitate. Am filmat multe persoane și n-am lăsat pe 
nimeni să-și dea nici măcar cu ruj. 

— Bine, atunci fie. 

Patrizia nu putea să fie atentă, gândindu-se la mișcarea pe 
care o văzuse în curtea din spate. Ar fi trebuit să-i spună 
agentului de afară. 

Ashton râse. 

— Oricum, e doar un webcam cu rezoluţie medie. 

Ridică ușor camera video. 

— Nu o să-mi pui întrebări, nu? 

O cuprindea panica atunci când se gândea la asta. Blogul lui 
Jim avea sute de mii de vizualizări. Cel al lui Greg Ashton avea 
probabil și mai multe. 

— N-aș ști ce să răspund. 


— Doar câteva comentarii. Vorbește despre cum e să fii 
căsătorită cu un blogger. 

Soţul ei râse. 

— Pot să pariez că are o mulţime de lucruri de spus despre 
asta. 

— Putem să tragem câte duble vrei. 

Ashton așeză trepiedul în colţul camerei și montă camera. 

Jim își aranjă biroul, punând în ordine teancurile de hârtii și 
de ziare. Ashton râse și-l admonestă: 

— Vrem să arate autentic, Jim. 

Încă un râset. 

— Bine. De acord. 

Jim puse la loc hârtiile și revistele. 

Patrizia se privi într-o oglindă decorativă de pe perete și-și 
plimbă degetele prin păr. Nu, nu era bine. Avea de gând să se 
aranjeze, indiferent ce spunea el. Íi zise asta lui Ashton. 

Avu timp doar să clipească înainte ca pumnul lui Ashton să o 
lovească în obraz și să o trântească la pământ. 

Cu ochii îngroziţi și foarte tulburat, Jim se aruncă asupra lui. 
Înţepeni atunci când Ashton îl împunse în faţă cu o armă. 

— Nu! îl imploră Patrizia, chinuindu-se să se ridice în 
picioare. Nu-i face rău! 

Ashton îi aruncă Patriziei o rolă de bandă adezivă și-i porunci 
să-i lege soțului ei mâinile la spate. 

Ea ezită. 

— Fă-o! 

Cu mâini tremurânde, cu lacrimile șiroind, confuză, ea făcu 
după cum i se ordonase. 

— Iubitule, șopti ea în timp ce-i lega mâinile la spatele 
scaunului, mi-e frică. 

— Fă ce-ţi spune, îi spuse soțul ei. Apoi se uită în ochii lui 
Ashton și întrebă: Ce naiba se întâmplă? 

Ashton îl ignoră și o târî pe Patrizia într-un colţ. Ea urlă, 
plângând: 

— Nu... nu... Mă doare. Nu! 

Ashton îi legă și ei mâinile la spate. 

— Cine ești? murmură Jim. 

Patrizia Chilton știa răspunsul la întrebare: Greg Ashton era 
criminalul Crucilor. 

Ashton îl văzu pe Jim uitând-se afară. Mormăi: 


— Agentul? zise el. E mort. Nu vă mai poate ajuta nimeni. 

Ashton  îndreptă camera video către chipul palid și 
înspăimântat al lui Jim, cu lacrimi în colţurile ochilor. 

— Vrei ca blogul tău nepreţuit să aibă și mai mulţi vizitatori, 
nu-i așa, Chilton? Ei bine, chiar asta o să se întâmple. Pun pariu 
că o să fie un număr-record. Nu cred că au mai văzut vreodată 
prin intermediul unui webcam cum moare un blogger. 


Capitolul 35 


Kathryn Dance se întoarse la sediul central al CBI. Fu 
dezamăgită să afle că Jonathan Boling se întorsese la Santa 
Cruz. După ce făcuse descoperirea minune - Stryker, de fapt, 
Jason -, nu mai avea momentan mare lucru de făcut. 

Rey Carraneo sunase cu vești interesante. Clint Avery sunase 
de la firmă cu zece minute în urmă. Agentul îl urmărise de-a 
lungul drumurilor sinuoase prin Pajiștile Râului, nume pe care 
scriitorul legendar John Steinbeck îl dăduse acestei zone 
luxuriante. Se oprise acolo de două ori, pe banda de urgenţă. 
Ambele dăţi se întâlnise cu cineva. Prima dată, cu doi bărbaţi 
sobri - îmbrăcaţi stil cowboy într-o camionetă. A doua oară, cu 
un bărbat cu părul alb, într-un costum scump, aflat la volanul 
unui Cadillac. Întâlnirile păreau bizare; era evident că Avery 
era neliniștit. Carraneo le notase numerele de la mașină și avea 
să îi caute în baza de date. 

Avery se îndrepta acum către Carmel, cu Carraneo pe urmele 
lui. 

Dance era descurajată. Sperase că întâlnirea ei cu Avery 
avea să-l forțeze să acționeze - să se grăbească spre o locuinţă 
secretă unde ascunsese dovezi sau chiar pe Travis. Aparent, nu 
se întâmplase asta. 

Totuși, bărbaţii pe care îi întâlnise Avery puteau fi ucigașii 
plătiţi care se aflau în spatele crimelor. Raportul de la DMV 
putea să-i ofere câteva indicii, dacă nu chiar răspunsuri. 

TJ își băgă capul pe ușă. 

— Hei, șefa, încă mai ești interesată de Hamilton Royce? 

Bărbatul care se gândea probabil chiar în momentele acelea 
cum să-i distrugă cariera... 

— Fă-mi un conspect într-un minut. 

— Un ce? întrebă TJ. 

— Sinopsis. Rezumat. Compendiu. 

— „Conspect” e un cuvânt? Învăţ ceva nou în fiecare zi... 
Royce e un fost avocat. S-a lăsat de meserie subit. E un tip dur. 
Lucrează în mare parte cu șase sau șapte departamente ale 


statului. Titulatura lui oficială e cea de mediator. Neoficial, e un 
intermediar. Ai văzut filmul Michael Clayton? 

— Cu George Clooney. Sigur. De două ori. 

— De două ori? 

— George Clooney, ce să-i faci? 

— Aha. Cu asta se ocupă și Royce. În ultima vreme a făcut 
multe servicii pentru funcţionari importanţi de la biroul 
guvernatorului adjunct, de la Comisia de Energie a statului, de 
la EPA și de la Comisia de Finanţe. Dacă apare vreo problemă, 
el e acolo. 

— Ce fel de problemă? 

— Neiînţelegeri între comitete, scandaluri, relaţii publice, 
furtișaguri, dispute contractuale. Aștept să primesc mai multe 
detalii. 

— Anunţă-mă dacă apare ceva care-mi poate fi de folos. Ca să 
folosesc una dintre expresiile lui favorite. 

— Să folosești? Pentru ce? 

— Am avut o dispută cu Royce. 

— Vrei să-l șantajezi? 

— E o exagerare. Să spunem că vreau să-mi păstrez slujba. 

— Şi eu vreau să ţi-o păstrezi, şefa. M-ai lăsat să scap 
nepedepsit. Hei, ce se întâmplă cu Avery? 

— Rey îl urmărește. 

— Îmi place cuvântul ăla. Aproape la fel de mult ca „umbră”. 

— Ce se mai aude cu lista de suspecți a lui Chilton? 

TJ îi spuse că identificarea acestora mergea greu. Oamenii se 
mutaseră, nu erau înregistraţi, erau plecaţi sau își schimbaseră 
numele. 

— Dă-mi jumătate dintre ele, spuse ea. Am să caut și eu. 

Tânărul agent îi înmână lista. 

— Am să-ţi dau lista scurtă, spuse el, pentru că ești ṣefa mea 
preferată. 

Dance examină numele, gândindu-se cum ar fi fost mai bine 
să procedeze. Îşi aminti cuvintele lui Jon Boling. Postăm on-line 
prea multe informații despre noi. Mult prea multe. 

Kathryn Dance hotărî să verifice arhivele oficiale - National 
Criminal Information Center, Violent Criminal Apprehension 
Program, California Open Warrants și DMV. 

Deocamdată, se baza doar pe Google. 


Greg Schaeffer îl studie pe James Chilton, care stătea 
înfricoșat și însângerat în faţa lui. 

Schaeffer folosise pseudonimul Greg Ashton pentru a se 
apropia de Chilton fără să-i trezească suspiciuni. Pentru că 
numele „Schaeffer” ar fi putut să-i atragă bloggerului atenţia. 

Deși era la fel de posibil să nu se întâmple asta; Schaeffer n- 
ar fi fost surprins dacă Chilton ar mai fi uitat numele unora 
dintre victimele care avuseseră de suferit din cauza blogului 
său. Gândul acesta îl înfurie pe Schaeffer și mai mult atunci 
când Chilton începu să scuipe. 

— De ce? zise el, apoi îl mai pocni încă o dată. 

Capul bloggerului se lovi de spătarul scaunului său de birou, 
iar el gemu. Ceea ce era în regulă, doar că nenorocitul nu 
părea să fie suficient de înspăimântat încât să-l mulțumească 
pe Schaeffer. 

— Ashton! De ce faci asta? 

Schaeffer se aplecă și-l apucă pe Chilton de guler. 

Îi șopti: 

— Vei citi o declaraţie. Dacă nu o vei spune cu sinceritate și 
cu regret, soţia ta va muri. La fel și copiii tăi. Știu că se vor 
întoarce din tabără în curând. l-am urmărit. Le știu programul. 
Se întoarse către soţia lui Chilton: Știu că fratele tău e cu ei. E 
un tip solid, dar nu e imun la gloanţe. 

— O, Dumnezeule, nu! ţipă Patrizia hohotind. Te implor! 

În sfârșit, pe chipul lui Chilton se putea citi groaza. 

— Nu, te rog, nu-i face rău familiei mele! Te implor, te 
implor... Am să fac tot ce vrei. Dar nu le face rău. 

— Citește declaraţia și fii convingător, îl amenință Schaeffer, 
apoi am să-i las în pace. Crede-mă, Chilton, mi-e milă de ei! 
Chiar merită o viaţă mai bună decât să trăiască alături de un 
nenorocit ca tine. 

— Am să o citesc, spuse bloggerul. Dar cine ești? De ce faci 
asta? Îmi datorezi un răspuns. 

Schaeffer fu cuprins de un val de furie. 

— Îţi datorez? urlă el. Îţi datorez? Arogant nenorocit! 

Îl lovi din nou pe Chilton în obraz, lăsându-l buimac. 

— Nu-ţi datorez nimic. 

Se aplecă și urlă: 

— Cine sunt? Cine sunt? Cunoști pe vreunul dintre cei ale 
căror vieţi le-ai distrus? Nu, bineînţeles că nu. Pentru că stai în 


nenorocitul ăla de scaun, departe de lumea reală, și spui tot ce- 
ţi trece prin cap. Scrii o idioţenie la tastatură, o trimiţi în lume 
și apoi treci mai departe. Conceptul de consecinţă îți spune 
ceva? Responsabilitate? 

— Încerc să fiu meticulos. Dacă am scris ceva greșit... 

Schaeffer luă foc. 

— Ești complet orb, urlă el. Nu pricepi că poţi să te înșeli 
chiar dacă prezinţi datele corecte? Trebuie să dezvălui toate 
secretele din lume? Trebuie să distrugi vieţi fără niciun motiv, 
cu excepţia ratingurilor? 

— Te implor! 

— Îţi spune ceva numele Anthony Schaeffer? 

Chilton închise ochii câteva momente. Ah... Când îi 
redeschise, erau plini de empatie, poate chiar de remușcare. 

Dar asta nu-l impresionă deloc pe Schaeffer. 

Cel puţin Chilton își amintise de bărbatul pe care-l 
distrusese. 

Patrizia întrebă: 

— Cine e? Jim, la ce se referă? 

— Spune-i, Chilton. 

Bloggerul oftă. 

— Un bărbat homosexual s-a sinucis acum câţiva ani după ce 
i-am dezvăluit identitatea. Şi el era...? 

— Fratele meu. 

Vocea i se frânse când spuse: 

— Îmi pare rău. 

— Îţi pare rău, spuse Schaeffer batjocoritor. 

— Îmi pare rău pentru ce s-a întâmplat. N-am vrut să moară. 
Trebuie să știi asta. M-am simţit oribil. 

Schaeffer se întoarse către Patrizia: 

— Soţului tău, vocea moralității și a dreptăţii, i-a displăcut 
faptul că un diacon poate fi homosexual. 

Chilton se apără: 

— Nu ăsta a fost motivul. Era liderul unei campanii împotriva 
căsătoriei între homosexuali în California. li atacam ipocrizia, 
nu orientarea sexuală. Și imoralitatea. Era căsătorit, avea 
copii... dar atunci când călătorea în interes de afaceri, își plătea 
câte un gigolo. Uneori, își înșela soţia cu trei bărbaţi într-o 
singură noapte! 


Bloggerul era din nou sfidător, iar Schaeffer avea chef să-l 
pocnească din nou, așa că o făcu. Tare și repede. 

— Tony se chinuia să meargă pe calea Domnului. A greșit de 
câteva ori. Și tu l-ai făcut să pară un monstru! Nu i-ai dat 
niciodată șansa să se justifice. Dumnezeu avea să îl ajute să-și 
găsească drumul. 

— Ei bine, Dumnezeu n-a făcut o treabă prea grozavă. Doar 
dacă... 

Pumnul îl lovi din nou. 

— Jim, nu te certa cu el! Te rog! 

Chilton își lăsă capul în jos. Părea disperat, trist și înfricoșat. 

Schaeffer savura sentimentul de disperare al bărbatului. 

— Citește declaraţia. 

— În regulă. Am să fac tot ce vrei. Am s-o citesc. Dar familia 
mea... te implor... 

Agonia de pe chipul lui Chilton era ca un vin bun pentru 
Schaeffer. 

— Îți promit. 

Spuse asta cu sinceritate, gândindu-se însă că Patrizia avea 
să trăiască doar cu două secunde mai mult decât soțul ei - un 
gest umanitar, până la urmă. Nu ar fi vrut să trăiască fără el. In 
plus, era martoră. În ceea ce priveşte copiii, nu, n-avea de gând 
să îi omoare. Trebuiau să sosească acasă peste o oră și el și-ar 
fi luat până atunci tălpășiţa. În plus, voia să atragă simpatia 
publicului. Să-i omoare pe blogger și pe soţia lui era una. Copiii 
erau altceva. 

Schaeffer lipi sub cameră o bucată de hârtie care conţinea 
declaraţia pe care o scrisese în dimineaţa aceea. Era un text 
emoţionant - și fusese scris în așa fel încât nimeni să nu-l 
asocieze cu crima. F 

Chilton tuși, apoi privi în jos. Începu să citească. 

— Aceasta este o declaraţie... 

Vocea i se stinse. 

Excelent! Schaeffer lăsă camera pornită. 

Chilton o luă de la capăt. 

— Aceasta este o declaraţie pentru cei care mi-au citit blogul, 
The Chilton Report, de-a lungul anilor. Nimic nu e mai preţios 
pe lume decât reputaţia unui om și eu mi-am dedicat viaţa 
distrugerii fără motiv a reputației unor cetăţeni onorabili. 

Se descurca de minune. 


— E ușor să cumperi un computer ieftin, un website și un 
software pentru bloguri, iar în cinci minute ai un vehicul pentru 
opiniile tale - un vehicul care va fi vizitat de milioane de 
oameni din toată lumea. Asta îţi conferă un grad de putere 
ametitor. Dar este o putere nemeritată. Este o putere furată. 
Am scris despre oameni multe lucruri care s-au dovedit doar 
zvonuri. Acele zvonuri s-au împrăștiat și au fost acceptate ca 
fiind adevărate, deși erau minciuni. Din cauza mea, viața unui 
tânăr, Travis Brigham, a fost distrusă. Nu are pentru ce să mai 
trăiască. La fel și eu. A căutat să se apere împotriva oamenilor 
care îl atacau, oameni care erau prietenii mei. Sunt singurul 
responsabil de distrugerea vieţii lui. 

Lacrimi de fericire îi șiroiau pe faţă - Schaeffer era în rai. 

— Accept acum  responsabilitatea pentru distrugerea 
reputației lui Travis și a celorlalți despre care am scris cu atâta 
nepăsare. Lecţia pe care mi-o dă Travis va fi un avertisment 
pentru ceilalţi: adevărul e sacru. Zvonurile nu reprezintă 
adevărul... Adio. 

Inspiră adânc și-și privi soţia. 

Schaeffer era mulțumit. Bărbatul făcuse o treabă bună. Opri 
webcamul și verifică ecranul. Doar Chilton era în cadru. Soţia 
lui nu era. Nu voia o imagine cu moartea ei, ci doar cu ceaa 
bloggerului. Lărgi cadrul astfel încât să cuprindă și trunchiul 
bărbatului. O să-l împuște o dată în inimă, o să-l lase să moară, 
filmându-l în tot acest timp, apoi o să încarce filmul pe site-urile 
unor reţele de socializare și pe bloguri. Schaeffer estima că 
avea să dureze aproximativ două minute până ca videoclipul să 
apară pe YouTube și că urma să fie vizualizat de câteva 
milioane de oameni înainte să fie retras de companie. Până 
atunci, programul ilegal care permitea descărcarea 
videoclipurilor l-ar fi capturat, iar imaginile s-ar fi răspândit în 
întreaga lume, la fel de repede precum celulele canceroase. 

— Or să te găsească, șopti Chilton. Poliţia. 

— N-or să mă caute pe mine. Or să-l caute pe Travis 
Brigham. Sincer, nimeni nu cred că va căuta cu atenție. Ai 
mulți dușmani, Chilton. 

Armă pistolul. 

— Nu! hohoti disperată Patrizia Chilton, înnebunită de 
groază. 


Schaeffer rezistă tentaţiei de a o împușca pe ea prima. Își 
menţinu arma asupra țintei și remarcă un zâmbet resemnat și 
aparent ironic pe chipul lui James Chilton. 

Schaeffer porni butonul camerei pentru înregistrare și se 
pregăti să apese pe trăgaci. Dar în clipa aceea auzi: 

— Oprește-te! 

Vocea venea din dreptul ușii deschise a biroului. 

— Lasă arma jos! Acum! 

Șocat, Schaeffer se uită în spate spre un tânăr latino- 
american, care purta o cămașă albă cu mâneci scurte. Ţinea 
arma îndreptată spre el. Avea la șold o insignă. Nu! Cum îl 
găsiseră? 

Schaeffer menţinu arma aţintită spre pieptul bloggerului și 
urlă la poliţist: 

— Lasă tu arma jos! 

— Coboară arma, îi spuse polițistul ferm. Ăsta e singurul 
avertisment. 

Schaeffer mârâi: 

— Dacă mă împuști, eu... 

Văzu o sclipire galbenă, simţi că ceva îi atinge capul și apoi 
universul se întunecă. 


Capitolul 36 


Morţii se învârteau, cei vii mergeau... 

Greg Ashton era, de fapt, Greg Schaeffer, află Dance - acesta 
fu dus pe scări și peste pajiște pe o targă veche, până la duba 
procurorului, în timp ce James și Patrizia Chilton se îndreptau 
încet către ambulanţă. 

O altă victimă era Miguel Herrera, adjunctul MESO 
însărcinat cu paza soţilor Chilton. 

Schaeffer se oprise mai întâi în dreptul mașinii lui Herrera. 
Paznicul o sunase pe Patrizia, care-i transmisese că bărbatul 
era așteptat. Apoi, Schaeffer înfipsese arma în geaca lui 
Herrera și trăsese două focuri de armă, proximitatea corpului 
acoperind sunetul. 

Superiorul adjunctului de la MESO era prezent la faţa 
locului, împreună cu o duzină de alţi polițiști, furioși pe 
criminal. 

În ceea ce-i privește pe răniţi, Chilton nu părea să sufere 
foarte tare. 

Dance îl urmărea cu atenţie pe Rey Carraneo - el era cel care 
ajunsese primul, îl zărise pe adjunct și se repezise apoi în casă 
după ce chemase întăriri. Îl văzuse pe Schaeffer exact în clipa 
în care se pregătea să-l împuște pe Chilton. Carraneo îi dăduse 
criminalului un avertisment ca la carte, dar atunci când 
bărbatul încercase să negocieze, agentul îi trăsese cu precizie 
două gloanţe în cap. Negocieri cu criminali înarmaţi au loc doar 
în filme și în seriale - în cele proaste. Poliţiștii nu-și coboară și 
nu-și pun niciodată arma jos. Și nici nu ezită să elimine un 
răufăcător dacă se ivește ocazia. 

Regulile numărul unu, doi și trei: trage! Iar el o făcuse. 

Tânărul agent părea teafăr, având aceeași atitudine 
profesionistă dintotdeauna. Dar ochii lui spuneau o altă 
poveste, dezvăluind cuvintele care-i treceau prin minte în acele 
momente: „Tocmai am omorât un om. Tocmai am omorât un 
om”. 

Avea să se asigure că o să-și ia un concediu cu plată. 


O mașină parcă în trombă și din ea cobori Michael O'Neil. O 
zări pe Dance și i se alătură imediat. Adjunctul era tăcut și nu 
mai zâmbea. 

— Îmi pare rău, Michael. 

li apucă braţul. O'Neil îl cunoștea pe Miguel Herrera de 
câţiva ani. 

— Pur și simplu l-a împușcat? 

— Exact. 

Își închise ochii pentru un moment. 

— Dumnezeule... 

— Are soţie? 

— Nu. E divorţat. Dar are un fiu adult. A fost deja anunţat. 

O'Neil, aparent calm, cu o expresie care dezvăluia mult prea 
puţin în comparaţie cu ce simţea, privi cu ură către husa verde 
care acoperea trupul lui Greg Schaeffer. 

O voce nesigură interveni: 

— Mulţumesc. 

Se întoarseră spre bărbatul care vorbise: era James Chilton. 
Purtând pantaloni închiși la culoare, un tricou alb și un pulover 
bleumarin, bloggerul arăta ca un preot impresionat de carnajul 
de pe front. Soţia sa îi era alături. 

— Sunteţi bine? îi întrebă Dance. 

— Sunt bine, da. Mulţumesc. Doar câteva răni. Zgârieturi și 
vânătăi. 

Patrizia Chilton confirmă că nici ea nu avea răni grave. 

O'Neil îi salută și-l întrebă pe Chilton: 

— Cine era? 

Dance răspunse: 

— Fratele lui Anthony Schaeffer. 

Chilton fu surprins. 

— Ti-ai dat seama? 

[i spuse lui O'Neil care era numele real al lui Ashton. 

— Asta e latura interesantă a internetului - site-urile și 
jocurile care-ţi permit să-ţi asumi un rol. Cum e Second Life. Îţi 
poţi crea identități noi. Schaeffer și-a petrecut ultimele luni 
răspândind on-line numele lui Greg Ashton, ca fiind expert în 
blogging și RSS. A făcut asta ca să-și faciliteze intrarea în viața 
lui Chilton. 

— L-am descoperit pe fratele lui, Anthony, într-un blog, acum 
câţiva ani, explică Chilton. 


— El este cel despre care i-am vorbit agentei Dance când am 
întâlnit-o prima dată - acesta este unul dintre lucrurile pe care 
le regret, faptul că s-a sinucis. 

O'Neil o întrebă pe Dance: 

— Cum ai aflat de el? 

— Trebuia să verific suspecţii împreună cu TJ. Nu era 
verosimil ca Arnold Brubaker să fi fost criminalul. Încă îl mai 
suspectam pe Clint Avery - tipul din spatele proiectului 
autostrăzii -, dar nu aveam încă nimic clar. In felul acesta 
studiam lista oamenilor care îl ameninţaseră pe James. 

Lista scurtă... 

Chilton spuse: 

— Soţia lui Anthony Schaeffer era pe listă. Desigur. Mă 
amenințase cu câţiva ani în urmă. 

Dance continuă: 

— Am intrat on-line pentru a afla cât mai multe detalii despre 
ea. l-am găsit pozele de la nuntă. Cavalerul de onoare de la 
nunta lor fusese Greg, fratele lui Anthony. L-am recunoscut 
când am venit ieri la voi acasă. L-am verificat. Venise aici acum 
două săptămâni, fără să-și cumpere și bilet de întoarcere. 

Imediat ce aflase asta, îl sunase pe Miguel Herrera, dar nu 
reușise să vorbească cu el, așa că îl trimisese pe Rey Carraneo 
la faţa locului. Agentul, urmărindu-l încă pe Clint Avery, era în 
apropierea locuinţei familiei Chilton... 

O'Neil întrebă: 

— A spus Schaeffer ceva despre Travis? 

Dance le arătă plicul din plastic care conţinea biletul scris de 
mână cu referinţe la Travis, redactat în așa fel încât să dea de 
înţeles că Travis intenţiona să-l împuște pe Chilton. 

— Crezi că băiatul e mort? 

Privirile lui Dance și O'Neil se întâlniră. Ea spuse: 

— Nu vreau să presupun asta. 

Până la urmă, da, era posibil ca Schaeffer să fi vrut să-l ucidă 
pe băiat. Dar poate că nu o făcuse încă. Probabil voia să dea 
impresia că Travis se sinucisese după ce îl omorâse pe Chilton. 
Asta însemna că era posibil să mai fie încă în viaţă. 

Ofiţerul superior răspunse la telefon. Se îndepărtă, cu ochii 
fixaţi asupra mașinii de la MESO, în care Herrera fusese ucis 
cu atâta cruzime. 

După o clipă închise telefonul. 


— Trebuie să plec, zise el. Am de interogat un martor. 

— Tu? Să interoghezi? îl necăji ea. 

Tehnica de interogare a lui Michael O'Neil presupunea să-l 
privească fix pe subiect și să-l roage în repetate rânduri să-i 
spună ce știe. Putea să fie convingătoare, dar nu era eficientă. 
Iar lui O'Neil nu-i făcea nicio plăcere. 

Se uită la ceas. 

— Ai putea să-mi faci o favoare? 

— Spune. 

— Zborul lui Anne de la San Francisco a fost amânat. Nu pot 
să ratez interogatoriul ăsta. Poţi tu să iei copiii de la grădiniță? 

— Sigur. Mă duc oricum să-i iau pe Wes și pe Maggie din 
tabără. 

— Ne întâlnim la Fisherman's Wharf la ora cinci? 

— Sigur. 

O'Neil plecă, după ce mai aruncă o privire către mașina lui 
Herrera. 

Chilton strânse mâna soției lui. Dance recunoscu gesturile 
care trădau o conștientizare a propriei moralităţi. Işi aminti de 
Chilton, justiţiarul îngâmfat și arogant, așa cum era când îl 
întâlnise pentru prima oară. Acum era foarte schimbat. Ceva 
din interiorul lui se domolise - încă de când aflase că prietenul 
lui, Don Hawken, și soția lui aproape că fuseseră uciși. lar 
acum încă o schimbare, departe de privirea încrâncenată a unui 
misionar. 

Bărbatul zâmbi cu amărăciune. 

— A reușit să mă fenteze... Mi-a gâdilat orgoliul. 

— Jim... 

— Nu, iubito. Așa e. Ştii, toate astea sunt numai din vina 
mea. Schaeffer l-a ales pe Travis. A citit blogul, a găsit pe 
cineva care să fie în rolul persoanei de sacrificiu și a făcut 
dintr-un puști de șaptesprezece ani un suspect de crimă. Dacă 
n-aș fi vorbit despre criminalul Crucilor și despre accident, 
Schaeffer n-ar fi avut niciun motiv să-l urmărească. 

Avea dreptate. Dar Kathryn Dance încerca de obicei să evite 
să facă speculaţii. Terenul era mult prea alunecos. 

— Ar fi ales pe altcineva, explică ea. Era hotărât să se 
răzbune pe tine. 

Chilton nu părea să o audă. 


— Ar trebui să închid pentru totdeauna nenorocitul ăla de 
blog. 

Dance văzu în ochii lui resemnare, frustrare, furie și frică. 
Adresându-se amândurora, el spuse serios: 

— Am să o fac. 

— Ce anume? întrebă soţia lui. 

— Am să-l închid. The Report a ajuns la sfârșit. N-am să mai 
distrug viața nimănui. 

— Jim, spuse Patrizia cu blândeţe, în timp ce își ștergea un fir 
de praf de pe mânecă. Când fiul nostru a avut pneumonie, ai 
stat lângă patul lui timp de două zile, fără să dormi deloc. Când 
soţia lui Don a murit, ai plecat din acea întâlnire importantă de 
la sediul Microsoft ca să fii alături de el - ai renunţat la un 
contract de o sută de mii de dolari. Atunci când tatăl meu era 
pe moarte, ai stat lângă el mai mult decât personalul de la 
clinică. Faci lucruri bune, Jim. Asta ești tu. Și blogul tău face 
lucruri utile. 

— Eu... 

— Sst... Lasă-mă să termin. Donald Hawken a avut nevoie de 
tine și i-ai fost alături. Copiii noștri au avut nevoie de tine și ai 
fost acolo. Ei bine, lumea are nevoie de tine, iubitule. Nu poţi 
să-i întorci spatele. 

— Patty, au murit oameni. 

— Promite-mi că nu vei lua nicio decizie pripită. Au fost 
câteva zile groaznice. Nimeni nu gândește limpede acum. 

Urmă o pauză lungă. 

— O să văd. O să văd, zise el. 

Apoi își îmbrăţișă soţia. 

— Ceea ce știu e că pot să iau o pauză de câteva zile. O să 
plecăm de aici pentru o vreme, îi spuse Chilton soţiei sale. Hai 
să mergem la Hollister mâine. O să petrecem un weekend lung 
cu Donald și cu Lily. Încă nu ai cunoscut-o. Îi aducem pe băieți, 
facem un grătar... o drumeţie. _ 

Pe chipul Patriziei apăru un zâmbet. Își sprijini capul de 
umărul lui. 

— Mi-ar face plăcere. 

Apoi își concentră atenţia asupra lui Dance. 

— Ceva mi-a dat de gândit, zise el. 

Ea ridică întrebător din sprâncene. 


— Multe persoane m-ar fi lăsat baltă. Probabil că merit asta. 
Dar tu n-ai făcut-o. Nu ţi-a plăcut de mine, n-ai fost de acord cu 
ce făceam și totuși mi-ai luat apărarea. Asta e onestitate 
intelectuală. E ceva rar. Îţi mulțumesc. 

Dance zâmbi cu timiditate, acceptând complimentul, în timp 
ce se gândea la momentele în care ar fi vrut într-adevăr să-l 
lase baltă. 

Familia Chilton se întoarse în casă pentru a termina de 
împachetat și pentru a rezerva o cameră de motel pentru seara 
aceea - Patrizia nu voia să mai stea în casă până când orice 
picătură de sânge de-a lui Schaeffer nu avea să fie curățată din 
birou. Dance nu putea să o învinovăţească. 


Agenta i se alătură criminalistului de la MESO, un ofițer de 
vârstă mijlocie cu care lucrase timp de câţiva ani. Îi spuse că 
era posibil ca Travis să mai fie în viaţă, ascuns pe undeva. Ceea 
ce însemna că avea resurse limitate de hrană și de apă. Trebuia 
să-l găsească. Cât mai curând. 

— Ai găsit asupra cadavrului cheia de la vreo cameră? 

— Da. O cheie de la Cyprus Grove Inn. 

— Vreau ca încăperea, hainele și mașina lui Schaeffer să fie 
analizate la microscop. Caută orice ne-ar putea indica unde l-a 
ascuns pe băiat. 

— Poţi să contezi pe asta, Kathryn. 

Ea se întoarse la mașină și-i telefonă lui TJ. 

— Am auzit că l-ai prins, șefa, zise el. 

— Da. Acum vreau să-l găsesc pe băiat. Dacă mai e viu, mai 
are doar una sau două zile până când o să moară de foame sau 
de sete. MESO analizează casa familiei Chilton și Cyprus Grove 
Inn - locul unde a stat Schaeffer. Sună-l pe Peter Bennington și 
dă-i bice cu rapoartele. Sună-l și pe Michael dacă e nevoie. Ah, 
și găsește-mi martori din camerele alăturate de la Cyprus 
Grove. 

— Sigur, șefa. 

— Ia legătura cu CHP și cu poliţia locală. Vreau să găsesc 
ultima cruce - cea pe care Schaeffer a lăsat-o ca să anunţe 
moartea lui Chilton. Peter ar trebui să o analizeze cu toate 
echipamentele din dotare. 

Îi mai veni apoi o idee. 

— Ai mai aflat ceva despre mașina aceea a autorităţilor? 


— Ah, cea despre care ne-a povestit Pfister, nu? 

— Întocmai. 

— N-a sunat nimeni. Nu cred că suntem pe lista de priorităţi. 

— Încearcă din nou. Fă din asta o prioritate. 

— Vii aici, șefa? Overby vrea să te vadă. 

—T]... 

— Îmi pare rău. 

— Am să vin mai târziu. Am ceva de făcut. 

— Ai nevoie de ajutor? 

Spuse că nu, deși era sigură că nu voia sub nicio formă să 
facă asta de una singură. 


Capitolul 37 


Stând în mașina ei, parcată pe alee, Dance privea spre 
locuința modestă a lui Brigham: observă burlanele care 
atârnau, ţiglele deformate, jucăriile stricate și uneltele din 
curtea din faţă și din cea laterală. Garajul era atât de plin de 
obiecte, încât nu intra în el decât jumătate din capota mașinii. 

Dance stătea la volanul mașinii ei Crown Vic, cu ușa închisă. 
Asculta un CD pe care ea și Martine îl primiseră de la o 
formaţie din Los Angeles. Muzicienii erau din Costa Rica. 
Muzica lor i se părea veselă, dar și neobișnuită; își propusese 
să afle mai multe despre ei. Spera ca atunci când ea și Michael 
aveau să meargă în L.A. pentru cazul omuciderii lui J. Doe, să 
aibă șansa să-i întâlnească și să facă mai multe înregistrări. Dar 
nu putea să se gândească la asta acum. Auzi zgomotul unor 
cauciucuri pe pietriș și văzu în oglinda retrovizoare mașina 
Soniei Brigham oprindu-se, după ce ocoli un tufiș de merișor. 
Femeia era singură în faţă; Sammy stătea în spate. 

Mașina rămase nemișcată vreme îndelungată și Dance o 
putea vedea pe femeie uitându-se disperată la mașina de 
poliție. Intr-un final, Sonia trecu pe lângă Dance și parcă în faţa 
casei, trase frâna și opri motorul. 

Aruncând o privire rapidă către Dance, femeia cobori din 
mașină și se îndreptă spre portbagajul mașinii, de unde scoase 
coșurile cu rufe și o sticlă mare de Tide. 

Familia lui era atât de săracă, încât nu-și permitea o mașină 
de spălat rufe și un uscător... Cine folosea spălătoriile? 
Ratații... 

Această postare de pe blog îi indicase lui Schaeffer de unde 
să fure o bluză, ca să-i poată întinde o capcană lui Travis. 

Dance cobori din mașină. 

Sammy o privi cu o expresie nedumerită. Curiozitatea primei 
lor întâlniri dispăruse; acum era neliniștit. Privirea lui era 
surprinzător de matură. 

— Ştii ceva de Travis? o întrebă el, fără să mai sune la fel de 
ciudat ca mai înainte. 


Înainte ca Dance să apuce să-i răspundă, mama lui îl trimise 
să se joace în curtea din spate. 

— Nu te îndepărta prea mult, Sammy. 

Dance luă sticla de detergent de sub braţul palid al Soniei și 
o urmă spre casă. Gura Soniei era crispată, iar ochii ei priveau 
înainte. 

— Doamnă... 

— Trebuie să pun astea la loc, spuse Sonia Brigham pe un 
ton iritat. 

Dance îi deschise ușa, apoi o urmă pe Sonia înăuntru. Femeia 
merse direct în bucătărie și se apucă să separe rufele. 

— Dacă le lași un pic... cutele, știi cum stă treaba. 

Netezi un tricou. Vorbeau ca de la femeie la femeie. 

— L-am spălat cu gândul că aș putea să i-l dau. 

— Doamnă Brigham, sunt niște lucruri pe care trebuie să le 
aflaţi. Nu Travis este cel care a condus mașina pe 9 iunie. El 
doar și-a asumat vina. 

— Poftim? zise ea uluită, oprindu-se din aranjatul rufelor. 

— Era îndrăgostit de fata care se afla la volan. Ea băuse. A 
încercat să o convingă să tragă pe dreapta și să-l lase pe el să 
conducă. A făcut accidentul înainte să apuce să oprească. 

— Dumnezeule! 

Sonia își ascunse faţa în tricou, ca și cum astfel ar fi putut să 
împiedice lacrimile să curgă. 

— Nici nu e el criminalul care a lăsat crucile. Cineva a făcut 
să pară că el le-a lăsat și că i-a omorât pe oamenii aceia. Un 
bărbat care voia să se răzbune pe James Chilton. L-am prins. 

— Şi Travis? întrebă Sonia disperată, în timp ce strângea 
tricoul. 

— Nu știm încă unde este. Căutăm peste tot, dar n-am găsit 
încă niciun indiciu. 

Dance îi explică rapid despre Greg Schaeffer și planul lui de 
răzbunare. 

Sonia își șterse obrajii rotunzi. Încă mai avea o urmă de 
frumuseţe ascunsă pe chip. Dovadă era fotografia făcută cu ani 
în urmă la standul de la târgul anual. Șopti: 

— Ştiam eu că Travis nu le-ar fi făcut rău acelor oameni. Ti- 
am și spus asta. 

„Da, așa e, se gândi Dance. Şi comportamentul tău mi-a 
transmis atunci că spui adevărul. Am ascultat de logică, când ar 


fi trebuit să-mi ascult intuiţia.” Cu mult timp în urmă, Dance 
făcuse și ea testul Myers-Briggs. Dădea de belea atunci când se 
îndepărta de adevărata ei natură. 

Sonia împături tricoul, netezind bumbacul din nou. 

— E mort, nu-i așa? 

— Nu avem nicio dovadă că ar fi. Absolut niciuna. 

— Dar așa crezi... 

— O variantă mai realistă ar fi că Schaeffer l-a ţinut în viaţă. 
Facem tot posibilul să-l găsim. Ăsta e unul dintre motivele 
pentru care mă aflu aici. 

Îi arătă poza lui Greg Schaeffer, o copie după permisul lui de 
conducere. 

— L-ai văzut vreodată? Poate te-a urmărit? A vorbit cu 
vecinii? 

Sonia își puse ochelarii și privi îndelung chipul din poză. 

— Nu. N-aș putea spune. Deci el e cel care mi-a răpit băiatul? 

— Da. 

— Ţi-am spus că o să se întâmple ceva rău din cauza 
blogului. 

Privi către curtea laterală și-l văzu pe Sammy intrând în 
șopronul dărăpănat. Oftă. 

— Dacă Travis a dispărut, să-i spun lui Sammy... asta o să-l 
distrugă. Am să pierd doi fii dintr-odată. Trebuie să pun rufele 
la loc. Te rog, pleacă. 


Dance și O'Neil stăteau unul lângă altul în port, sprijinindu- 
se de balustradă. Ceaţa se ridicase, dar vântul bătea 
neîntrerupt. În Monterey Bay aveai parte ori de una, ori de alta. 

— Mama lui Travis, strigă O'Neil, ca să fie auzit. Pun pariu că 
a fost dificil. 

— Cel mai dificil, spuse ea, cu părul în vânt. Apoi îl întrebă: 
Cum a fost interogatoriul? 

Se gândi la cazul containerului din Indonezia. Celălalt caz. 

— În regulă. 

Se bucura că O'Neil se ocupa de caz și regreta faptul că era 
geloasă. Terorismul îi ţinea în priză toată noaptea pe legiuitori. 

— Dacă ai nevoie de ceva, dă-mi de veste. 

Cu ochii îndreptaţi spre golf, el spuse: 

— Cred că vom termina în următoarele douăzeci și patru de 
ore. 


Mai jos, pe plajă, erau copiii lor, toţi patru, la marginea apei. 
Maggie și Wes conduceau expediţia; fiind nepoţii unui biolog 
marin, aveau autoritate. 

Pelicanii zburau solemn prin apropiere, pescărușii erau 
prezenţi pretutindeni, iar în apropierea țărmului un leu de 
mare înota cu agilitate pe spate. Izbea cu bucurie moluște de o 
piatră pe care o ţinea în echilibru pe piept. Cina. Fiica lui 
O'Neil, Amanda, și Maggie priveau fascinate animalul, ca și 
când ar fi încercat să facă un plan pentru a-l lua acasă, pe post 
de animal de companie. 

Dance atinse braţul lui O'Neil și i-l arătă pe Taylor, care 
stătea ghemuit lângă o algă, fiind gata să o rupă la fugă în 
cazul în care creatura extraterestră s-ar fi trezit la viață. Wes 
stătea protector în apropiere, în caz că s-ar fi întâmplat asta. 
O'Neil zâmbi, dar ea ghici din postura și din braţul său încordat 
că ceva îl nemulțumea. Un moment mai târziu îi explică, 
vorbind tare în încercarea de a acoperi șuieratul vântului. 

— Am primit vești din Los Angeles. Apărarea încearcă să 
mute din nou data audierii. Peste două săptămâni. 

— O, nu, murmură Dance. Două săptămâni? Atunci e 
programat procesul cu jurați. 

— Seybold încearcă să contracareze. Nu părea însă prea 
optimist. 

— La naiba. Dance se strâmbă. Război de uzură? Continuă să 
amâne și speră că totul o să dispară? 

— Probabil. 

— Noi nu o vom face, spuse ea cu fermitate. Noi doi nu o să 
dispărem. Dar Seybold și ceilalţi? 

O'Neil evaluă varianta aceasta. 

— S-ar putea, dacă mai durează mult. E un caz important. Au 
multe cazuri importante. 

Dance oftă. Incepuse să tremure. 

— Ţi-e frig? o întrebă el. 

Braţul ei era lipit de-al lui. 

Negă. Fusese cuprinsă de un fior pentru că se gândea la 
Travis. În timp ce privea apa, se întreba dacă nu cumva avea 
înaintea ochilor mormântul lui. 

Un pescăruș zbură pe deasupra lor. Unghiul de atac al 
aripilor lui era ajustat perfect pentru viteza vântului. Stătea 
nemișcat la șase metri deasupra plajei. 


Dance spuse: 

— Ştii, în tot timpul ăsta, chiar și atunci când am crezut că el 
e criminalul, mi-a fost milă de Travis. Din cauza vieţii lui de 
familie, pentru faptul că e un neadaptat... Să fie atacat în felul 
acela! Jon mi-a spus că blogul a fost doar vârful aisbergului. 
Oamenii îl atacau pe chat, în e-mailuri, pe forumuri. E atât de 
trist că s-a întâmplat asta. Era nevinovat. Complet nevinovat. 

Timp de câteva clipe, O'Neil nu spuse nimic. Apoi zise: 

— Părea un tip inteligent. Boling, vreau să spun. 

— Este. A aflat numele victimelor. Apoi a descoperit avatarul 
lui Travis. 

O'Neil râse. 

— Îmi pare rău, dar mi te imaginez cerându-i lui Overby un 
mandat de arestare pentru un personaj dintr-un joc de 
computer. 

— Ah, ar scrie actele imediat dacă ar crede că urmează o 
conferinţă de presă și o oportunitate de a apărea în poze. 
Totuși, l-aș fi putut pedepsi pe Jon pentru că s-a dus de unul 
singur la sala aceea de jocuri. 

— S-a jucat de-a eroul? 

— Da. Să ne scape cineva de amatori! 

— E căsătorit, are familie? 

— Jon? Nu, zise ea râzând. E burlac. 

Ăsta era un cuvânt pe care nu-l mai folosise nimeni de un... 
secol. 

Rămaseră tăcuţi în timp ce-și priveau copiii, complet 
absorbiți de expediţia lor pe țărm. 

Maggie își ţinea mâna întinsă și arăta ceva, spunându-le 
probabil copiilor lui O'Neil numele unei scoici pe care o găsise. 
Wes, remarcă Dance, stătea singur pe o porţiune netedă, în 
timp ce valurile se apropiau înspumate de picioarele lui. Așa 
cum făcea adeseori, Dance se întrebă dacă nu cumva copiilor ei 
le-ar fi fost mai bine ca ea să fi avut un soţ și ei un tată. Da, 
bineînţeles că le-ar fi fost. Mai depindea și ce fel de tată, 
desigur, întotdeauna asta era ceea ce conta. 

O voce de femeie se auzi în spatele lor: 

— Scuzaţi-mă. Aceia sunt copiii dumneavoastră? 

Se întoarseră și văzură o femeie ce părea o turistă, judecând 
după geanta de la un magazin de suvenire pe care o ţinea în 
mână. 


— Da, spuse Dance. 

— Voiam să vă spun că e tare plăcut să vezi un cuplu fericit și 
cu copii atât de adorabili! De cât timp sunteţi căsătoriţi? 

Urmă o pauză scurtă, după care Dance răspunse: 

— Oh, de ceva vreme... 

— Dumnezeu să vă binecuvânteze! Să fiţi fericiţi! 

Femeii i se alătură apoi unui bărbat care ieșea din magazinul 
de suvenire. Îl apucă de braţ și se îndreptară împreună către un 
autocar mare, parcat în apropiere. 

Dance și O'Neil râseră. Apoi ea observă un Lexus argintiu, 
care tocmai oprise într-o parcare din apropiere. În timp ce ușa 
se deschidea, realiză că O'Neil se îndepărtase ușor de ea, astfel 
ca braţele lor să nu se mai atingă. 

Adjunctul zâmbi și îi făcu un semn cu mâna soţiei lui, în timp 
ce ea cobora din Lexus. 

Înaltă și blondă, Anne O'Neil purta o geacă de piele, o bluză 
din în, o fustă lungă și o centură metalică; le zâmbi în ce timp 
se apropia de ei. 

— Bună, iubitule, îi spuse ea lui O'Neil, după care îl sărută pe 
obraz. 

Ochii ei o fixară pe Dance. 

— Kathryn... 

— Bună, Anne. Bine ai venit acasă! 

— Zborul a fost oribil. Am avut atâta treabă la galerie, încât 
n-am avut timp să-mi înregistrez bagajul. Am fost chiar la 
limită. 

— Eu am fost într-un interogatoriu, îi spuse O'Neil. Kathryn i- 
a luat pe Tyler și pe Ammie. 

— Oh, mulțumesc. Mike mi-a spus că ai închis cazul. Cel cu 
crucile de pe marginea drumului. 

— Acum câteva ore. Multă hârțogărie, dar s-a terminat. 

Nemaiavând chef să vorbească despre asta, Dance îi spuse: 

— Cum merge expoziţia ta de fotografie? 

— Acum o pregătesc, răspunse Anne O'Neil, al cărei păr îţi 
amintea de o leoaică. Mai mult selectez decât fac fotografii. 

— La ce galerie? 

— La galeria lui Gerry Mitchell. La sud de piaţă. 

Deși tonul se voia unul neutru, Dance înţelese că era o 
galerie celebră. Indiferent de situaţie, Anne nu era o tipă 
lăudăroasă. 


— Felicitări. 

— O să vedem ce se va întâmpla la vernisaj. Apoi urmează 
recenziile. 

Chipul ei neted deveni solemn. Cu o voce joasă, zise: 

— Regret ce i se întâmplă mamei tale, Kathryn. E o nebunie. 
Cum se simte? 

— E destul de supărată. 

— E ca un spectacol de circ. Articolele din ziare, vreau să 
spun... A ajuns și la știrile de-acolo. 

La 200 de kilometri depărtare? Dance nu era surprinsă. Nu 
atâta vreme cât procurorul Robert Harper colabora 
îndeaproape cu presa. 

— Avem un avocat bun. 

— Dacă pot ajuta cu ceva... 

Capetele metalice ale curelei lui Anne zornăiră în bătaia 
vântului. O'Neil strigă spre plajă: 

— Copii, a ajuns mama! Haideţi! 

— Tată, putem să mai stăm? îl rugă Tyler. 

— Nu. E timpul să mergem acasă. Haideţi. 

Lipsiţi de chef, copiii se îndreptară spre adulţi. Maggie 
împărțea scoici. Dance era sigură că le dăruia pe cele mai bune 
copiilor familiei O'Neil și fratelui său. 

Wes și Maggie se înghesuiră în Pathfinderul lui Dance pentru 
scurta călătorie până la pensiunea la care stăteau părinţii ei. 
Aveau să petreacă noaptea din nou cu Edie și cu Stuart. 
Făptașul era mort, așa că pericolul trecuse, dar Dance era 
hotărâtă să-l găsească pe Travis în viaţă. Probabil că avea să 
lucreze până târziu. 

Se aflau pe la jumătatea drumului spre pensiune, când Dance 
realiză că Wes era mult prea tăcut. 

— Hei, tinere, ce se întâmplă? 

— Sunt curios. 

Dance știa perfect cum să obţină detalii de la copiii ei 
șovăitori. Trucul era răbdarea. 

— În legătură cu ce? 

Era convinsă că avea de-a face cu bunica lui. Dar nu avea... 

— Domnul Boling o să revină? 

— Jon? De ce? 

— Filmul The Matrix e mâine seară pe TNT. Poate că nu l-a 
văzut. 


— Pun pariu că l-a văzut. 

Pe Dance o amuza teribil felul în care copiii credeau că sunt 
primii care experimentează ceva, fiind convinși că generaţiile 
anterioare trăiseră în ignoranță și cu lipsuri. O surprinse mai 
ales faptul că băiatul pusese această întrebare. 

— Îl placi pe domnul Boling? se hazardă ea. 

— Nu... Adică... e un tip de treabă. 

Maggie îl contrazise: 

— Ai spus că-l placi! Ai spus că e mişto. La fel de mişto ca 
Michael. 

— Ba n-am spus asta. 

— Ba da, ai spus! 

— Maggie, ţi s-a părut! 

— Gata! interveni Dance pe un ton amuzat. 

Era ceva reconfortant în ciondăneala dintre fraţi, un strop de 
normalitate în vremurile pe care le trăiau. 

Ajunseră la pensiune, iar Dance fu ușurată să constate că 
protestatarii nu aflaseră încă locaţia unde se ascundeau părinţii 
ei. Îi conduse pe Wes și pe Maggie până la intrare. Tatăl ei o 
salută. Ea îl îmbrăţișă strâns și privi înăuntru. Mama ei vorbea 
la telefon, concentrându-se asupra a ceea ce părea o 
conversaţie importantă. Dance se întrebă dacă vorbea din nou 
cu sora ei, Betsey. 

— Tată, mai aveţi vreo veste de la Sheedy? i 

— Nu, nimic nou. Audierea are loc mâine după-amiază. Își 
trecu mâna prin părul des și adăugă: Am auzit că l-aţi prins pe 
individ, pe criminal. Băiatul era nevinovat? 

— Îl căutăm chiar acum. Își cobori glasul ca să nu o audă 
copiii: Sincer, sunt șanse să fie mort, dar sunt optimistă. 

Îl îmbrăţișă pe bărbat și spuse: 

— Trebuie să mă întorc la căutare acum. 

— Succes, draga mea. 

În timp ce se pregătea să plece, îi făcu un semn cu mâna 
mamei ei. Edie îi răspunse cu un zâmbet vag, după care, 
vorbind încă la telefon, le făcu semn nepoților să intre și-i 
îmbrăţișă. 


Zece minute mai târziu, Dance intră în biroul ei, unde o 
aștepta un mesaj. 


Era o notă scurtă de la Charles Overby: „Poţi să-mi trimiţi un 
raport despre cazul blogului lui Chilton? Cu suficient de multe 
detalii pentru un comunicat de presă important? Am nevoie de 
el într-o oră. Mulţumesc”. 

„Nu trebuie să-mi mulţumești pentru că am rezolvat cazul, își 
zise ea, făptașul e mort și nu mai sunt victime.” 

Bănuia că Overby era iritat pentru că ea refuzase să facă 
plecăciuni în faţa lui Hamilton Royce, intermediarul. 

Un comunicat de presă important... 

Dance compuse un memoriu, detaliind planul lui Greg 
Schaeffer, modul în care îi aflaseră identitatea și felul în care 
acesta murise. Incluse informaţii despre moartea lui Miguel 
Herrera, adjunctul MESO care păzea locuința familiei Chilton, 
și o notificare la zi despre căutarea lui Travis. 

Trimise memoriul prin e-mail, apăsând pe butonul mouse-ului 
mai tare decât de obicei. 

TJ își strecură capul pe ușa biroului ei. 

— Şefa, ai auzit? 

— Ce anume? 

— Kelley Morgan şi-a recăpătat cunoștința. O să 
supravieţuiască. 

— Mă bucur să aud asta. 

— O să facă în jur de o săptămână de terapie, așa a spus 
adjunctul de acolo. I-au fost distruși plămânii, dar până la urmă 
o să se facă bine. Se pare că nu o să rămână cu sechele la 
creier. 

— Ce-a spus despre identificarea lui Travis? 

— A apucat-o de la spate și aproape a strangulat-o. A șoptit 
ceva, întrebând-o de ce a scris despre el. Apoi Kelley a leșinat 
și s-a trezit în pivniţă. De fapt, doar a presupus că a fost Travis. 

— Deci Schaeffer n-a vrut să o omoare. A făcut-o să creadă că 
este Travis, dar nu a lăsat-o să-l vadă nicio clipă. 

— Are sens, șefa. 

— Dar despre locul crimei, la Schaeffer și la Chilton, ce poţi 
să îmi spui? Vreun indiciu despre locaţia în care ar putea fi 
băiatul? 

— Nimic încă. Niciun martor în zona Cyprus Grove Inn. 

Ea oftă: 

— Continuă. 


Era trecut de șase după-amiaza. Realiză că nu mâncase nimic 
de la micul dejun. Se ridică și se îndreptă spre cantină. Avea 
nevoie de o cafea și de ceva dulce: prăjituri de casă sau gogoși. 
Fântâna lui Maryellen din aripa fetelor secase. Cel puţin putea 
să intre într-o rundă de negocieri cu automatul încăpățânat: un 
dolar mototolit la schimb pentru un pachet de biscuiţi cu unt de 
arahide sau de biscuiţi Oreo. 

Intră în cantină și clipi. Ah, ce noroc! Pe o farfurie de carton 
erau două fursecuri din faină de ovăz cu stafide. Un miracol și 
mai mare, cafeaua era proaspăt făcută. Își turnă o ceașcă, își 
puse lapte condensat și luă un fursec. Se așeză extenuată la o 
masă. Se întinse și își scoase iPodul din buzunar, își montă 
căștile și căută pe ecran o melodie liniștitoare de-a lui Badi 
Assadi. 

Apăsă „Play”, mușcă din fursec, apoi simţi o umbră plutind 
deasupra ei. 

Hamilton Royce se uita de sus la ea. Legitimaţia lui 
temporară era prinsă de cămașă. Braţele îi atârnau pe lângă 
Corp. 

„Exact ce aveam nevoie acum”, își spuse ea. Dacă gândurile 
ar fi putut să ofteze, ale ei cu siguranţă s-ar fi auzit. 

— Agent Dance. Pot să mă așez? 

Ea îi indică un scaun liber, încercând să nu pară excesiv de 
amabilă. Apoi își scoase căștile din urechi. 

El se așeză, iar scaunul scârţâi - plasticul și metalul se 
tensionară sub greutatea lui; se aplecă înainte, cu coatele pe 
masă și cu mâinile împreunate în faţa lui. Poziţia aceasta indica 
de obicei sinceritate. Dance se uită din nou la costumul lui. 
Albastrul închis nu-l prindea. Nu era suficient de închis la 
culoare. O altă variantă ar fi fost să poarte o șapcă de marinar 
cu un cozoroc lucios, se gândi ea cu malițiozitate. 

— Am auzit. Cazul a fost închis, nu-i așa? 

— L-am prins pe făptaș. Dar încă îl mai căutăm pe băiat. 

— Pe Travis? întrebă Royce surprins. 

— Exact. 

— E mort, nu crezi? 

— Nu. 

— Aha. Făcu o pauză și spuse: Ăsta e singurul lucru pe care-l 
regret. Şi e cel mai rău dintre toate. Băiatul acela e nevinovat. 


Dance observă că de această dată reacția lui fusese onestă. 
Nu mai spuse nimic. 

Royce continuă: 

— Am să mă întorc la Sacramento într-o zi sau două. Știu că 
am avut unele probleme mai înainte... Conflicte. Vreau să-mi 
cer scuze. N 

Era frumos din partea lui, dar ea rămase sceptică. li spuse: 

— Am avut opinii diferite. Nu m-am simţit ofensată. Nu 
personal. 

„Dar, din punct de vedere profesional, m-a enervat când a 
încercat să mă discrediteze.” 

— Era foarte multă presiune din Sacramento. Foarte multă. 
M-am lăsat dus de val. 

Își întoarse partial privirea, jenat. Dance observă că, de fapt, 
nu regreta chiar atât de tare. Aprecia totuși încercarea lui de a 
fi amabil. 

El continuă: 

— N-ai parte prea des de o situaţie de genul acesta, nu-i așa? 
În care trebuie să protejezi pe cineva atât de detestat precum 
Chilton. 

Nu așteptă un răspuns. Chicoti. 

— Ştii ceva? adăugă el. Într-un fel, am ajuns să-l admir. 

— Pe Chilton? 

El încuviinţă. 

— Nu sunt de acord cu multe dintre lucrurile pe care le 
spune. Dar are integritate. Ceea ce puţini oameni mai au în 
ziua de azi. Chiar și atunci când a fost ameninţat cu moartea, 
și-a menţinut verticalitatea. Probabil că va continua să o facă. 
Nu crezi? 

— Presupun că da. 

Nu spuse nimic despre posibila închidere a blogului. Asta nu 
era treaba ei sau a lui Royce. 

— Ştii ce aș vrea să fac? Să-i cer scuze și lui. 

— Ai face asta? 

— Am fost la el acasă. N-a răspuns nimeni. Ştii cumva unde 
e? 

— Pleacă mâine împreună cu familia la casa lor de vacanţă 
din Hollister. În seara asta stau la un hotel. Nu știu unde. Casa 
lor a devenit scena unei crime. 


— Atunci presupun că aș putea să-l contactez prin 
intermediul blogului. 

Ea se întrebă dacă asta avea să se întâmple vreodată. 

Apoi, liniște. 

„E timpul să plec”, se gândi Dance. Luă ultimul fursec, îl 
înveli într-un șerveţel și se îndreptă spre ușa cantinei. 

— Drum bun, domnule Royce. 

— Îmi cer scuze din nou, agent Dance. Sper să colaborăm din 
nou. 

Instinctul îi spuse că remarca lui conţinea cel puţin două 
minciuni. 


Capitolul 38 


Cu un aer satisfăcut, Jonathan Boling se îndreptă spre Dance, 
pe holul CBI. Ea îi întinse un permis temporar de acces. 

— Mulţumesc că ai venit. 

— Începuse să mi se facă dor de locul ăsta. Credeam c-am 
fost dat afară. 

Ea zâmbi. Atunci când îl sunase în Santa Cruz, îl întrerupsese 
dintr-o sesiune de notare a tezelor pentru unul dintre cursurile 
lui de vară (ar fi fost surprinzător să-l găsească vreodată 
pregătindu-se pentru o întâlnire), iar Boling se arătase încântat 
să anuleze angajamentul și să plece înapoi spre Monterey. 
Ajunși în biroul său, îi arătă pentru ce-l chemase - laptopul lui 
Greg Schaeffer. 

— Trebuie neapărat să-l găsesc pe Travis sau cel puţin 
cadavrul lui. Poţi să faci în așa fel încât să găsești orice referire 
la adrese locale, indicaţii rutiere, hărţi... sau altceva de genul 
acesta? 

— Bineînţeles. Arătă către laptop: Este parolat? 

— De data asta nu. 

— În regulă. 

El ridică rapid capacul și începu să tasteze. 

— Am să caut toate fișierele accesate sau create în ultimele 
două săptămâni. E bine așa? 

— Sigur. 

Dance se abținu să mai zâmbească, urmărindu-l cum se 
concentrează entuziasmat cu ochii în monitor. Își plimba 
degetele pe deasupra tastelor, întocmai unui pianist în timpul 
concertului. După câteva momente, își relaxă spatele. 

— Ei bine, se pare că nu s-a folosit prea mult de laptop 
pentru misiunea lui, ci doar pentru a căuta bloguri, fluxuri RSS 
și pentru a trimite e-mailuri către prieteni și parteneri, dar 
niciunul nu are de-a face cu planul uciderii lui Chilton. Însă 
acestea sunt doar dosarele neșterse. În ultima săptămână a 
șters cu regularitate fișiere și site-uri. Bănuiesc că pe tine te 
interesează mai mult acelea. 

— Mda... Le poţi recupera? 


— Am să intru on-line să descarc un index. Acesta va scana 
spaţiul liber de pe driverul lui C și va reface tot ce a șters el 
recent. O parte va fi refăcută doar parţial sau distorsionat. Dar 
cele mai multe fișiere vor putea fi citite în proporţie de 90%. 

— Ar fi minunat, Jon. 

După 5 minute, indexul lui Irv scana liniștit calculatorul lui 
Schaeffer, în căutare de fragmente de fișiere șterse, 
reconstituindu-le și salvându-le într-un dosar nou creat de 
Boling. 

— Cât crezi că durează? îl întreabă ea. 

— Câteva ore, presupun. 

Boling își privi ceasul și îi propuse să ia cina. Se urcară în 
mașina lui Audi și se îndreptară spre un restaurant aflat nu 
departe de sediul CBI, pe o pantă cu vedere spre aeroport și, 
mai departe, spre Monterey și golf. Luară masa pe o terasă 
încălzită cu radiatoare cu propan suspendate, sorbind un 
Vognier alb. Soarele se topea în Pacific, împrăștiindu-se într-un 
portocaliu tot mai violent. Ei îl priveau în tăcere în timp ce 
turiștii de lângă ei se repezeau să-l imortalizeze în cât mai 
multe poze, ce aveau să fie modificate ulterior, pentru a reuși 
doar o imitație a grandorii evenimentului real. 

Vorbiră despre copiii ei, apoi despre copilăria lor. Despre 
locurile unde se născuseră. Boling comentă că, după părerea 
lui, doar 20% din populaţia de pe Coasta Centrală era formată 
din californieni nativi. Apoi tăcerea se insinuă din nou între ei. 
Dance văzu umerii lui ridicându-se și bănui ce urmează. 

— Pot să te întreb ceva? 

— Desigur. 

Era sinceră - nu avea nicio reţinere. 

— Când a murit soţul tău? 

— Sunt cam doi ani de atunci. 

Doi ani, două luni și trei săptămâni în realitate. l-ar fi putut 
spune și zilele, și orele. 

— N-am pierdut niciodată pe cineva. Nu în felul acesta. 

Cu toate acestea, în vocea lui se simţea un șuierat, iar 
pleoapele îi tremurau ca două storuri venețiene în bătaia 
vântului. 

— Te superi dacă te întreb cum s-a întâmplat? 


— Deloc. Bill era agent FBI, delegat la agenţia locală. Dar nu 
s-a întâmplat din cauza meseriei. A avut loc un accident pe 
Autostrada 1. Un camion. Şoferul a adormit. 

Se strădui să zâmbească. 

— Să știi că până acum nu m-am gândit deloc la asta, dar 
colegii și prietenii lui îi pun flori pe marginea drumului de un 
an de zile. 

— E și o cruce acolo? 

— Nu, sunt doar flori, spuse ea clătinând din cap. Doamne, 
uram asta. Amintirea. Aș ocoli ca nebuna kilometri întregi, 
numai să evit locul acela. 

— Trebuie să fi fost groaznic. 

Dance încerca să nu facă uz de talentele sale chinestezice 
atunci când ieșea în oraș. Uneori îi citea pe copii, alteori pe 
câte un partener. Dar își aducea aminte de momentul în care îl 
prinsese pe Wes cu o minciună măruntă, iar el mormăise: 
„Parc-ai fi Superman, mamă. Citești cu raze X”. Acum era 
conștientă că, deși faţa lui Boling păstra încă zâmbetul lui 
simpatic, limbajul corpului lui se schimbase radical. 
Strânsoarea mâinii în jurul paharului crescu. La mâna cealaltă, 
degetele se frecau neîncetat. Gesturi pe care Dance știa că nu 
le face conștient. 

Ea simţi nevoia să sporească tensiunea. 

— Haide, Jon. E rândul tău să faci dezvăluiri. Care ţi-e 
povestea? Ai fost destul de vag cu privire la subiectul burlăcie. 

— Oh, nimic care să semene cu povestea ta. 

Minimaliza o situație dureroasă, iar ea nu putea să nu 
observe asta. Nu era nici măcar terapeut - și în mod clar nu era 
al lui. Dar depășiseră împreună o perioadă tulbure și voia să 
afle ce-l necăjeşte. Îi atinse braţul în treacăt. 

— Haide, adu-ţi aminte, interoghez oamenii. Cu asta îmi 
câștig existența. Mai devreme sau mai târziu, tot am să aflu ce 
ascunzi. 

— Nu-mi dau niciodată întâlnire cu persoane care vor să mă 
bage la apă din prima. Sau... depinde. 

Dance înţelese că Jon Boling era genul de bărbat care se 
ascundea în spatele unor replici usturătoare. 

El continuă: 


— E cea mai proastă telenovelă ceea ce vei auzi... fata pe 
care am întâlnit-o după ce am plecat din Silicon Valley... Avea o 
librărie mică în Santa Cruz. Bay Beach Books. 

— Cred că o știu. Am fost pe-acolo. 

— O duceam chiar bine Cassie și cu mine. Nu prea stăteam în 
casă. Ne distram de minune călătorind. Ba chiar a supravieţuit 
și câtorva vizite la ai mei. De fapt, eu sunt cel care le 
supraviețuiește mai greu. 

Rămase pe gânduri câteva clipe. 

— Cred că cel mai important e că râdeam foarte mult. Ăsta 
era motivul pentru care ne era bine. Tu ce gen de filme preferi? 
Noi ne uitam mult la comedii. Bine, ea era despărțită. Nu 
divorțată. Era o despărțire legală. Cassie a fost absolut sinceră 
în privinţa asta. Am știut de la bun început. Actele erau în 
lucru. 

— Copii? 

— Avea doi, da. Băiat și fată, la fel ca tine. Niște copii 
minunati. Își împărțeau timpul între ea și fostul soţ. 

„Adică nu chiar fostul”, îl corectă Dance în sinea ei și 
bineînţeles că anticipă restul poveștii. 

El sorbi din nou din vinul rece. O pală de briză se ridică, în 
timp ce soarele, topindu-se de-a binelea, lăsa în urmă răcoarea. 

— Fostul ei partener era un tip abuziv. Nu fizic. Nu îi rănise 
niciodată nici pe ea, nici pe copii, dar dacă o insulta, o 
demoraliza îngrozitor. 

Izbucni într-un râs forţat. 

— Nu era corect, nu era corect... Ea era deșteaptă, bună, 
atentă. Dar el continua să o umilească. Mă gândeam la treaba 
asta noaptea trecută. 

Vocea lui se pierdu după acest comentariu, scăpând o 
informaţie ce nu trebuia oferită. 

— Era un ucigaș emoţional în serie. 

— E foarte bine spus astfel. 

— Şi, bineînţeles, ea s-a întors la el. 

Faţa îi rămase neclintită un moment, cât timp retrăi un 
incident anume, presupuse ea. Inima noastră răspunde rareori 
la noțiuni abstracte. Doar micile așchii ale unei amintiri dure 
pot lăsa asemenea urme. Apoi masca prinse viaţă schițând un 
zâmbet cu buzele lipite. 


— A fost transferat în China și Cassie împreună cu copiii l-au 
urmat. Mi-a zis că-i pare rău, că pe mine mă va iubi mereu, dar 
că trebuie să se întoarcă la el... N-am priceput niciodată care e 
rolul unei relaţii. Trebuie să respiri, trebuie să mănânci... dar 
să rămâi cu un ticălos? Nu văd necesitatea. Dar uite-mă cum 
îndrug aici despre - să zicem - o decizie proastă a vieţii mele, 
în timp ce tu ai trăit o adevărată tragedie. 

Dance ridică din umeri. 

— În branșa mea, fie că e vorba despre o crimă sau o ucidere 
din neglijenţă, se spune că mortul e tot mort. La fel e și în 
dragoste. Atunci când dispare, indiferent din ce cauză, rănește 
la fel de tare. 

— Se poate. Dar tot ce vreau să spun e că... e o idee tare 
proastă să te îndrăgostești de o persoană căsătorită. 

„Amin”, își zise Dance din nou doar pentru sine, aproape 
izbucnind în râs. Își mai puse un deget de vin. 

— Ce zici de asta? remarcă el. 

— Ce anume? 

— Am reușit să depănăm două subiecte extrem de personale 
și de deprimante într-un timp foarte scurt. Bine că nu ieșim 
împreună, adăugă el rânjind. 

Dance deschise meniul. 

— Hai să mâncăm, zise el. Au cei mai buni burgeri cu 
calamar din oraș aici, zise Boling. 

Ea râse. Avusese de gând să zică același lucru. 


Căutarea fusese un eșec. 

Ea și profesorul se întoarseră de la calamari și salate, din 
nou în biroul ei, amândoi nerăbdători să vadă ce găsise 
programul. Boling se așeză, derulă fișierele și anunţă cu un 
oftat: 

— Nimic. 

— Nimic? 

— A șters fișierele și e-mailurile, dar și toate căutările, doar 
pentru a câștiga spaţiu. Nimic secret și absolut nimic local. 

Frustrarea era mare, dar nu mai rămânea nimic de făcut. 

— Mulţumesc, Jon. Cel puţin m-am ales cu o cină plăcută. 

— Îmi pare rău. 

Arăta cu adevărat dezamăgit din cauză că nu o putea ajuta 
mai mult. 


— Mă duc să termin de verificat lucrările alea. Și să-mi fac 
bagajul. 

— Așa e, weekendul acesta ai reuniune de familie. 

El dădu din cap. Zâmbi cu zgârcenie și scoase un „luuuu- 
huuuuuuuuu” de un entuziasm forţat. 

Dance râse. El continuă să se răsucească în jurul ei, apoi 
spuse: 

— Te sun când mă întorc. Vreau să aflu cum merg lucrurile. 
Și mult noroc cu Travis. Sper că e bine. 

— Mulţumesc pentru tot, Jon. 

Îi apucă mâna, apoi strângându-i-o ferm. 

— Şi apreciez cel mai mult că nu te lași înjunghiat pe la 
spate. 

El lansă un zâmbet, îi strânse mâna și plecă. 

În timp ce-l însoțea cu privirea pe hol, o voce de femeie îi 
întrerupse gândurile: 

— Hei, K! 

Dance se întoarse și o zări pe Connie Ramirez străbătând 
coridorul spre ea. 

— Con... 

Cealaltă femeie privi roată în jurul ei, apoi își înclină capul 
spre biroul lui Dance. Intrară și ea închise ușa. 

— Am aflat ceva care cred că te-ar interesa. De la spital. 

— Ok, Con, mulțumesc. Cum ai aflat? 

Ramirez reflectă asupra întrebării. 

— Am fost dezarmant de sinceră. 

— Îmi place ce aud. 

— M-am expus și le-am dat detalii despre un alt caz la care 
lucrez, acela cu frauda medicală. 

Biroul se ocupa și de investigarea infracţiunilor financiare. 
Cazul la care se referea Ramirez era o fraudă de proporții prin 
intermediul asigurărilor. Infractorii foloseau numerele de 
identificare ale doctorilor decedați ca să facă plângeri false pe 
numele lor. 

Era genul de manevră despre care Chilton ar fi putut scrie pe 
blogul său, se gândi Dance. Și era o alegere genială pentru 
Connie. O parte a membrilor personalului de la spital se 
numărau printre victime și ar fi putut fi interesaţi să ajute 
investigația. 


— Le-am cerut să îmi arate listele de acces. Cum treaba era 
valabilă pentru toată luna, Henry n-a bănuit nimic. Au fost mai 
mult decât fericiți să se conformeze. Și am găsit asta. În ziua 
morții lui Juan Millar, nu a fost decât un medic la vizită - 
spitalul are o serie continuă de cursanţi și probabil că acolo 
erau cei mai mulţi. Au fost doar șase candidaţi pentru angajare, 
doi pentru serviciul de mentenanţă, unul pentru cantină și trei 
asistente. Am copii după CV-urile lor. Nu mi s-a părut niciunul 
suspect. Acum vine însă partea interesantă. În ziua aceea au 
fost șaizeci și patru de vizitatori în spital. Am corelat numele 
lor cu cele ale pacienţilor și s-au potrivit. Cu excepţia unuia. 

— Cine? 

— E destul de indescifrabil numele, atât în varianta tipărită, 
cât și în semnătură. Dar cred că e Jose Lopez. 

— La cine a fost? 

— A scris doar pacient. 

— A nimerit perfect ţinând cont că este vorba de un spital, 
zise Dance cu ironie. De ce e suspectă vizita? 

— Ei bine, mi-am zis că dacă cineva a fost acolo ca să-l 
omoare pe Juan Millar, trebuie că acela sau aceea a mai fost 
acolo și înainte, în calitate de vizitator sau ca să verifice paza și 
așa mai departe. Așa că m-am uitat la toţi cei care veniseră să-l 
vadă înainte. 

— Genial. Și le-ai verificat scrisul. 

— Exact. Nu sunt grafolog, dar am găsit un vizitator care 
fusese la el de câteva ori și pot garanta că are același scris ca 
Jose Lopez. 

Dance își schimbă poziția, mutându-se pe marginea 
scaunului. 

— Cine? 

— Julio Millar. 

— Fratele lui! 

— Sunt 90% sigură. Am făcut copii după tot. 

Ramirez îi întinse foile. 

— Oh, Connie, ai avut o idee genială! 

— Succes! Dacă ai nevoie de ceva, trebuie doar să-mi ceri. 

Dance rămase singură în biroul său, reflectând asupra noii 
informaţii. Ar fi putut într-adevăr Julio să-și omoare fratele? 

La început, i se păru imposibil, din cauza devotamentului și 
dragostei neţărmurite pe care Julio le afișase mereu față de 


fratele lui mai tânăr. Totuși, uciderea fusese fără îndoială un 
act de compasiune și Dance își putea imagina discuţia dintre 
cei doi fraţi, cu Julio stând aplecat deasupra patului, în timp ce 
Juan îi șoptea rugător să-i curme suferința: Omoară-mă... 

Pe lângă asta totuși, de ce ar fi falsificat un nume de pe lista 
de acces? 

De ce le scăpase această legătură lui Harper și celorlalţi 
anchetatori? Era furioasă și avea bănuiala că aceștia ar fi știut, 
dar ridiculizau posibilitatea, pentru a nu stârni susţinerea legii 
privind dreptul la o moarte demnă și pentru a-i ușura succesul 
lui Robert Harper în urmărirea mamei unui agent de poliţie. 
Gândul la un abuz judiciar nu-i mai ieșea din minte. Îl sună pe 
George Sheedy și îi lăsă un mesaj despre descoperirea lui 
Connie Ramirez. Apoi își apelă mama, pentru a-i spune în direct 
povestea. 

Închise, apoi se așeză, gândindu-se la Travis. Dacă era încă 
în viaţă, cât timp avea să mai aibă? Câteva zile, fără apă. Și ce 
moarte cumplită ar fi fost... 

O umbră apăru în cadrul ușii ei. Era TJ Scanlon. 

— Hei, șefa! 

Părea ceva urgent. 

— Rezultate de la locul crimei? _ 

— Nu încă, dar lucrez din greu la ele. Îţi aduci aminte de 
Rawhide? Aici e vorba de altceva. Am auzit la MESO. Au primit 
un telefon anonim, despre cazul Crucilor. 

Dance se ridică ușor. 

— Despre ce e vorba? 

— Apelantul zicea că a reperat... citez: „ceva lângă Harrison 
Road și Pine Grove Way, la sud de Carmel”. 

— Nimic altceva? 

— Nu. Doar ceva. Am verificat intersecţia. Este lângă 
construcția aceea abandonată. Apelul a fost făcut de la un 
telefon public. 

Dance reflectă un moment. Privirea îi cobori asupra unei coli 
de hârtie, o copie a unui articol din The Chilton Report. Se 
ridică și își îmbrăcă grăbită jacheta. 

— Mergi acolo să verifici? o întrebă nesigur TJ. 

— Da. Chiar vreau să-l găsesc, dacă există vreo posibilitate. 

— E cam ciudată zona, șefa. Nu vrei acoperire? 

Ea zâmbi. 


— Nu cred c-am să mă aflu în prea mare pericol. 
Nu cu ucigașul aflat la morga din Monterey. 


Tavanul beciului era vopsit în negru. 

Avea optsprezece căpriori, vopsiți și ei în negru. Pereţii erau 
de un alb murdar, văruiți de mântuială, și erau făcuţi din 892 
blocuri de ciment. De-a lungul pereţilor se aflau două dulapuri, 
unul din metal și unul din lemn alb pătat. În interiorul lor erau 
depozitate cantități mari de conserve, cutii de roșii, apă 
minerală și vin, unelte, cuie, obiecte de uz personal, cum ar fi 
pastă de dinţi și deodorant. 

Patru stâlpi de metal se înălţau până la marginile tavanului, 
susținând primul nivel. Erau apropiaţi unul de celălalt, iar unul 
ceva mai departe. Erau vopsiți în maro închis, fiind totodată 
ruginiți, așa că era greu să-ţi dai seama unde se termina 
vopseaua și unde începea oxidarea. 

Podeaua era din ciment, iar crăpăturile obţinuseră forme 
care deveneau familiare dacă le priveai destul de insistent: un 
urs panda șezând, harta Texasului, un camion. 

Un cuptor vechi, prăfuit și stropit de aluat, era așezat într-un 
colţ. Funcţiona pe gaz și era rareori pornit. Chiar și atunci, nu 
încălzea prea mult spaţiul. Beciul avea o suprafaţă de treizeci și 
șapte pe douăzeci și opt de metri, care putea fi calculată cu 
ușurință după blocurile de ciment, care aveau exact 
douăsprezece centimetri lăţime pe nouă înălțime, deși trebuia 
să adaugi la fiecare o optime de centimetru pentru mortarul 
care le ţinea împreună. Aici jos trăiau și o mulțime de creaturi. 
Cei mai mulţi erau, desigur, păianjenii. Puteai număra șapte 
familii, dacă astfel erau organizaţi păianjenii, care păreau să-și 
supravegheze teritoriile în așa fel încât să nu deranjeze sau să 
fie mâncaţi de ceilalţi. De asemenea, gândaci și miriapode. 
Ocazional, muște și țânțari. 

Pentru rafturile cu mâncare și băutură din colțul îndepărtat 
al beciului își manifestase interesul o creatură ceva mai mare 
decât aceștia, pesemne un șoarece sau un șobolan. Dar 
devenise timid și plecase fără să se mai întoarcă. Sau fusese 
otrăvit și murise. 

Printr-o fereastră, sus pe perete, se întrezărea o lumină 
opacă, dar nimic altceva. Avea o culoare ca cea a untului. 


Probabil că acum era 8 sau 9 seara, de vreme ce fereastra era 
aproape neagră. 

Liniștea densă fu întreruptă brusc de pașii zgomotoși de 
deasupra. O pauză. Apoi ușa din faţă se deschise și se trânti cu 
putere. 

În sfârșit. 

În cele din urmă - acum, că răpitorul lui plecase -, Travis 
Brigham se putea relaxa. După felul în care se modificase 
programul în ultimele zile, odată ieșit noaptea, nu mai revenea 
decât dimineaţa, a doua zi. Travis se ghemui în pat, trăgând 
peste el pătura care mirosea a carne. Acesta era cel mai 
așteptat moment al zilei. Somnul. Travis aflase că, cel puţin în 
timpul somnului, își putea găsi un răgaz lipsit de disperare. 

Ceaţa era densă și se prelingea răcoros de deasupra, în timp 
ce Dance ieșea de pe autostradă, rătăcindu-se pe întortocheata 
Harrison Road. Zona aceasta se afla la sud de Carmel - pe 
drumul spre Point Lobos și mai departe spre Big Sur -, fiind 
aproape părăsită și alcătuită preponderent din păduri 
deluroase. Doar o mică fermă agricolă mai avea activitate. 

Coincidenţa făcea că se afla în apropiere de vechea 
rezervaţie indiană Ohlone, lângă care Arnold Brubaker sperase 
să-și construiască fabrica de desalinizare. 

Inspirând miros de brad și de eucalipt, Dance urmări încet 
lumina farurilor - folosea faza scurtă din cauza ceţii - de-a 
lungul drumului. Din când în când se ițeau din întuneric spaţii 
de parcare, spărgându-l cu puncte de lumină. Trecu de câteva 
mașini care mergeau încet, venind din direcţie opusă, și se 
întrebă dacă anonimul care oferise această informaţie era un 
șofer sau unul dintre rezidenți. 

Ceva... 

Ar fi putut fi posibil, însă Harrison Road era și o scurtătură 
între Autostrada 1 și șoseaua Carmel Valley. Apelul ar fi putut 
veni de la oricine. 

În curând, ajunse la drumul spre Pine Grove și trase pe 
dreapta. 

Şantierul despre care menţionase cel care telefonase era un 
complex hotelier pe jumătate terminat - care probabil nu avea 
să mai fie finalizat vreodată, din moment ce clădirea principală 
arsese în circumstanțe suspecte. La început fusese bănuită o 
fraudă legată de asigurare, dar infractorii se dovediseră a fi 
ecologiști care nu voiau ca terenul să fie afectat de dezvoltarea 
imobiliară. În mod ironic, teroriștii verzi greşiseră calculele și 
focul se extinsese, distrugând sute de kilometri pătraţi de 
pădure virgină. 

Cea mai mare parte din vegetaţie crescuse la loc, dar din 
diverse motive, proiectul hotelului nu se reluase, iar complexul 
rămăsese așa cum era acum: câteva sute de metri pătraţi de 
clădiri abandonate și fundaţie săpată adânc în terenul argilos. 


Zona era împrejmuită cu garduri din sârmă aplecate și marcate 
cu tăblițe cu inscripţiile „Pericol” și „Nu încălcaţi proprietatea”, 
totuși de câteva ori pe an se primeau solicitări pentru salvarea 
unor tineri care fie cădeau într-o groapă, fie rămâneau prinși 
între ruine după ce fumau ţigări cu marijuana sau beau prea 
mult; sau, într-unul dintre cazuri, după ce făcuseră sex în cel 
mai puţin confortabil și romantic loc din lume pe care ţi l-ai fi 
putut imagina. 

De altfel, era și sinistru ca naiba... 

Dance apucă lanterna din torpedou și cobori din Crown Vic. 

Briza jilavă suflă înspre ea și fii scuturată de un fior de 
teamă. 

„Relaxează-te...” 

Râse ironic în sinea ei, apoi aprinse lanterna și porni înainte, 
rotind fasciculul acesteia pe terenul din faţă. 

O mașină trecu pe autostradă, cu cauciucurile lipindu-se de 
asfaltul umed. Sunetul ei se pierdu în depărtare după ce trecu 
de un colţ, apoi dispăru complet, de parcă vehiculul ar fi trecut 
într-o altă dimensiune. 

Privind în jur, Dance bănui că acel ceva la care se referise cel 
care sunase era ultima cruce de pe marginea drumului, cea 
amplasată pentru a marca moartea lui James. 

Totuși, nu era niciuna care să se vadă în imediata apropiere. 

Ce altceva ar mai fi vrut să spună acea persoană? 

Ar fi putut să-l vadă sau să-l audă pe Travis? 

Acela ar fi fost locul perfect pentru a-l ascunde. 

Își opri gândurile și ascultă cu atenţie, încercând să perceapă 
un eventual strigăt de ajutor. 

Nimic - doar briza printre stejari și brazi. 

Stejari... Dance își imagina una dintre crucile improvizate. Şi 
pe cea din grădina ei din spate. 

Să cheme echipa de căutare? Nu chiar acum; mai întâi să mai 
caute singură. 

Ar fi vrut să-l aibă acolo pe cel care sunase. Până și cel mai 
indecis martor ar fi putut fi sursa informaţiei care îi trebuia. 
Tammy Foster de exemplu: lipsa ei de cooperare nu reușise 
deloc să încetinească investigația. 

Calculatorul lui Tammy. Avea răspunsul. Poate că nu 
neapărat acel răspuns. Dar un răspuns... 


Dar nu-l avea lângă ea pe cel care sunase. Avea, în schimb, 
lanterna și un sinistru șantier în jur. 

Căuta ceva. 

Dance se strecura acum printr-una dintre cele câteva porți 
ale gardului de sârmă, prin metalul îndoit de cei care 
încălcaseră proprietatea, mișcându-se încet printre valurile de 
pământ. Clădirea principală cedase complet în timpul 
incendiului. Celelalte clădiri - magaziile de servicii, garajele și 
spaţiile pentru cazare - erau închise cu scânduri. Erau șase 
șanțuri de fundaţie, marcate cu semnalizatoare portocalii, dar 
ceața era prea groasă și reflecta o mare parte din lumina 
lanternei. Se deplasa cu atenţie, de frică să nu cadă în vreunul 
dintre ele. 

Intră ușor în clădirea dărăpănată, pas cu pas, apoi se opri, 
căutând urme de pași. 

Ce naiba văzuse apelantul anonim? 

Apoi, Dance auzi un zgomot la o oarecare distanţă. Dar nu 
foarte departe. O lovitură puternică. Apoi alta. 

Ingheţă. 

Căprioare, se gândi ea. Erau o mulţime în zonă. Dar și alte 
animale trăiau acolo. Anul trecut, un leu de munte ucisese o 
turistă care făcea jogging nu departe de locul acela. Animalul o 
sfâșiase pe biata femeie, apoi dispăruse. Dance își descheie 
jacheta și apucă patul pistolului, pentru mai multă siguranţă. O 
altă lovitură, apoi un scârţâit - ca o balama de ușă veche 
deschizându-se. Dance tremură de spaimă. Acum realiza că, 
doar pentru că ucigașul Crucilor nu mai reprezenta o 
amenințare, nu însemna că traficanţii de metamfetamină sau 
găștile nu-și mai puteau face veacul pe-acolo. 

Dar nu putea să renunţe. Travis ar fi putut fi acolo. Continuă. 

După alţi doisprezece metri, Dance începu să caute structuri 
care ar fi putut adăposti o victimă a unei răpiri, uitându-se 
după o clădire cu lacăt, după urme de pași... 

Se auzi încă un sunet, aproape ca un geamăt. Dance fu cât pe 
ce să strige numele băiatului. Dar instinctul o împiedică să o 
facă. Apoi se opri brusc. O siluetă umană se profila în ceaţă, la 
nouă metri distanţă. O siluetă cocoșată. 

Trase aer în piept, direcţionă lumina și scoase pistolul. 

O altă privire. Oricine sau orice ar fi fost dispăruse. 


Dar apariţia nu fusese doar în imaginaţia ei. Era sigură că 
văzuse pe cineva, un bărbat. Putea susţine asta bazându-se pe 
chinestezie. Pașii răsunau acum cu claritate. Crengi rupte, 
frunze foșnind. O flanca în partea dreaptă. Se mișca, apoi făcea 
pauză. Dance mângâia telefonul mobil din buzunar. Dacă ar fi 
inițiat însă un apel, vocea i-ar fi trădat poziţia. Și nu era greu 
de bănuit că oricine s-ar fi aflat acolo în noaptea aceea umedă 
și cețoasă nu o făcea dintr-un motiv nevinovat. „Retrage-te, își 
spuse. Înapoi la mașină. Acum.” Cu gândul la pușca din 
portbagaj, o armă cu care trăsese doar o singură dată, la 
antrenamente, Dance se întoarse și porni în grabă, fiecare pas 
provocând un zgomot puternic printre frunze. Fiecare pas 
striga: „Sunt aici. Sunt aici”. Se opri. Intrusul, nu. Pașii lui îi 
transmiteau mișcarea continuă printre frunze și tufișuri undeva 
în ceața neagră din dreapta ei. 

Apoi se opriră. Oare se oprise și el? Sau înainta acum pe un 
teren desfrunzit, pregătindu-se de atac? 

„Întoarce-te la mașină, scoate pușca, ascunde-te și cheamă 
întăriri.” 

Mai avea cam doisprezece, optsprezece metri până la gard. 
În lumina mult diminuată, cu luna disipată de ceaţă, cercetă 
terenul. Unele locuri păreau mai puţin presărate cu frunze 
decât altele, dar nu era chip să înaintezi fără zgomot. Nu mai 
putea aștepta. Totuși, urmăritorul nu mai făcea nicio mișcare. 

Se ascundea? 

Plecase? 

Sau se apropia ascuns de vegetaţia deasă? 

Aproape panicată, Dance se răsuci, dar nu văzu altceva decât 
năluci de construcţie, copaci, câteva containere mari pe 
jumătate îngropate, ruginind. Se ghemui, tresărind de la 
durerea din încheieturi cu care rămăsese de la urmărire, apoi 
de la rostogolirea din ziua precedentă, de la casa lui Travis. 
Apoi înaintă spre gard cât de repede era în stare. Rezistă 
tentaţiei aproape copleșitoare de a o lua la fugă pe terenul 
împânzit de capcane. 

Șapte metri până la gard. O pocnitură lângă ea. Se opri 
brusc, se lăsă pe vine și ridică arma, căutând ţinta. Ţinea 
lanterna în mâna stângă și aproape o aprinse. Dar instinctul o 
făcu încă o dată să se înfrâneze. În ceaţă, lumina aproape ar fi 
orbit-o și i-ar fi oferit intrusului o ţintă perfectă. Nu departe de 


ea, un raton se strecură afară din ascunzătoare și se îndepărtă 
țâfnos, transmițând în felul lui mesajul chinestezic că era 
deranjat. Dance se ridică și se întoarse spre gard, pășind cu 
repeziciune și privind des înapoi. Nu o urmărea nimeni. În cele 
din urmă trecu de gard și o luă la fugă spre mașină, căutând în 
același timp în telefon, printre ultimele numere formate. 

În acel moment auzi exact din spate o voce cu ecou: 

— Nu mișca, spuse bărbatul. Sunt înarmat. 

Dance îngheţă. Inima îi bubuia. O încadra complet - o 
ajunsese printr-o altă poartă sau poate că sărise gardul. 

Ea se gândi: dacă era înarmat și ar fi vrut s-o omoare, ar fi 
fost deja moartă. Și, din cauza pâclei și a semiumbrei, poate că 
nu-i văzuse arma din mână. 

— La pământ! Acum! 

Dance începu să se întoarcă. 

— Nu! Jos! 

Dar ea continuă să se întoarcă până când văzu faţa intrusului 
și braţul său întins. 

Fir-ar să fie! Chiar era înarmat și ţintea drept spre ea. 

Mai apoi îi privi cu atenţie faţa și clipi. Purta uniforma 
poliţiei din Monterey. Îl recunoscu. Era ajutorul de șerif cel 
tânăr, cu ochii săi albaștri, cel care o ajutase de câteva ori 
înainte - David Reinhold. 

— Kathryn? 

— Ce cauţi aici? 

Reinhold scutură din cap, cu un zâmbet vag pe faţă. Nu 
răspunse, ci doar se uită în jur. Lăsă arma jos, dar nu o puse la 
loc în toc. 

— Tu erai? Acolo înăuntru? întrebă el în cele din urmă, 
privind înapoi spre șantier. 

Ea dădu din cap. 

Reinhold continuă să privească în jur, tensionat; analiza 
chinestezică îi transmitea că bărbatul încă era în gardă, gata de 
luptă. 

Apoi se auzi o voce metalică. 

— Şefa? Ai sunat? 

La auzul sunetului, Reinhold clipi. 

Dance ridică mobilul și zise: 

— TJ, ești acolo? 

Când auzise că intrusul se apropie din spate, apăsase Dial. 


— Da, șefa. Ce se-ntâmplă? 

— Sunt la șantierul de pe Harrison. Sunt aici cu adjunctul 
Reinhold de la Biroul Șerifului. 

— Ai găsit ceva? vru să afle agentul. 

Acum, când groaza iniţială luase sfârșit, Dance simţea cum i 
se înmoaie picioarele, iar inima o lovea cu putere în piept. 

— Nu încă. Te sun înapoi. 

— Am înţeles, șefa. 

Închise. Reinhold băgase într-un târziu arma în toc. Inspira 
încet, apoi scotea aerul din obrajii săi moi. 

— M-ai băgat în sperieţi! zise el. 

Dance îl întrebă: 

— Ce cauţi aici? 

El îi explică cum MESO primise un telefon în urmă cu o oră, 
despre existenţa a ceva ce ar fi putut avea legătură cu cazul, la 
intersecţia Pine Grove cu Harrison. 

Apelul care o îndemnase și pe ea să vină acolo. 

De vreme ce Reinhold lucra la caz, explică el, se oferise 
voluntar ca să verifice. Căutase în perimetrul șantierului, până 
când văzuse lumina unei lanterne și se apropiase atunci ca să 
investigheze. Nu o recunoscuse pe Dance în ceaţă și îi fusese 
teamă că are de-a face cu un preparator de metamfetamină sau 
cu un traficant. 

— Ai găsit vreun indiciu cum că Travis ar putea fi aici? 

— Travis? se miră el. Nu. De ce, Kathryn? 

— Pentru că pare un loc destul de bun pentru a ascunde o 
victimă răpită. 

— Păi, am căutat destul de atent. Nu am văzut nimic. 

— Totuși, zise ea, aș vrea să fiu sigură. 

Îl sună apoi pe TJ, ca să organizeze o „partidă” de căutare. 


În final, aflară ce văzuse anonimul care sunase. 

Descoperirea nu îi aparţinu lui Dance sau lui Reinhold, ci lui 
Rey Carraneo, care venise cu alţi șase ofițeri din CHP, MESO și 
CBI. 

Acel ceva era o cruce aflată în lateralul șoselei. Fusese 
amplasată pe Pine Grove, nu pe Harrison Road, la treizeci de 
metri de intersecţie. 

Dar piatra funerară nu avea nimic în comun cu Greg 
Schaeffer sau cu Travis Brigham și nici cu postările de pe blog. 


Dance oftă cu furie. 

Această cruce era mult mai împodobită decât celelalte, 
lucrată cu mai multă grijă, iar florile de dedesubt nu erau 
trandafiri, ci margarete și lalele. O altă diferenţă era că avea un 
nume pe ea. Două, de fapt. 


Juan Millar 
Ucis de Edith Dance 


Lăsată de cineva de la Life First - bineînţeles, un anonim. 

Enervată, o smulse din pământ și o azvârli spre șantier. 

Fără să mai aibă ce să caute și fără probe de examinat, fără 
martori de intervievat, Kathryn Dance înaintă greoi spre 
mașină și, întorcându-se spre casă, se gândi ce nimerit avea să 
fie un somn. 

Măcar de-ar fi putut dormi. 


VINERI 

La ora 8.20 dimineaţa, Dance ajunse cu Fordul său Crown 
Vic în parcarea Tribunalului Districtual Monterey. Solicitase cu 
nerăbdare rapoartele de la locul crimei legate de Schaeffer, 
precum și toate informaţiile pe care TJ și MESO le găsiseră în 
legătură cu criminalul care-l ascundea pe Travis. De fapt, 
mintea ei era în cu totul altă parte. La telefonul ciudat pe care 
îl primise în acea dimineaţă devreme de la Robert Harper, care 
o rugase să treacă pe la biroul său. 

Lăsă să se înțeleagă că la ora 7 ar fi fost la birou. Procurorul 
de investigaţie păruse amabil, așa cum nu-i stătea în fire, iar 
Dance se gândi că era posibil ca el să fi aflat de la Sheedy 
despre situaţia lui Julio Millar. Se gândea, de fapt, mai departe, 
la posibilitatea renunţării la cazul mamei sale și la depunerea 
unei plângeri împotriva fratelui lui Juan. Presimţea că Harper 
voia să propună un soi de aranjament de salvare a aparenţelor. 
Poate că avea să renunţe de îndată și întru totul la acuzaţiile 
împotriva lui Edie, cu condiţia ca Dance să fie de acord să nu 
critice public modul de desfășurare a anchetei. 

Opri în spatele tribunalului, aruncând o privire spre 
construcţia care se contura în jurul spaţiului de parcare. Aici 
pusese la cale partenera șefului sectei lui Daniel Pell fuga 
acestuia, prin incendiul care îi provocase lui Millar arsuri 
groaznice. 

Salută câţiva oameni cunoscuţi din tribunal și de la Biroul 
Șerifului. Află de la un gardian unde era biroul lui Harper: 
etajul al doilea, lângă biblioteca judiciară. Câteva minute mai 
târziu ajunsese, fiind surprinsă să găsească acolo câteva birouri 
destul de austere. Nu exista o anticameră a secretarei. Ușa 
procurorului dădea direct pe coridor, fiind faţă în faţă cu ușa de 
la toaleta bărbaţilor. Harper era singur, așezat la un birou 
mare, într-o încăpere lipsită de orice fel de decor. Erau acolo 
două calculatoare, șiruri de cărţi de drept și zeci de teancuri de 
hârtii așezate pe un birou gri metalic și pe o masă rotundă de 
lângă singura fereastră existentă. Storurile erau lăsate, deși ar 
fi putut dezvălui priveliștea câmpurilor și munţii de la est. 


Harper era îmbrăcat cu o cămașă albă apretată și avea la gât 
o cravată roșie. 

Purta niște pantaloni negri, iar haina de la costum atârna cu 
grijă pe un umeraș, în cuierul din colţul camerei. 

— Agent Dance. Mulţumesc că ai venit. 

Întoarse cu subtilitate foaia pe care o citea și închise capacul 
servietei sale. Ea observase înăuntru o carte veche de drept - 
sau poate că era o Biblie. El se ridică scurt și-i strânse mâna, 
încă păstrând distanţa. 

În timp ce se așeza, ochii lui apropiaţi examinau masa din 
spatele ei, verificând rapid dacă era ceva acolo ce nu ar fi 
trebuit să se vadă. Păru satisfăcut că toate secretele sale erau 
în siguranţă. Îi analiză în treacăt costumul albastru - taior și 
fustă plisată - și bluza albă. Se îmbrăcase cu hainele de 
interogatoriu în ziua aceea. De data asta, purta ochelarii cei 
negri - speculație de vânător. 

Ar fi fost fericită să ajungă la o înţelegere, dacă mama ei ar fi 
fost scoasă din calcul. Dar nu avea de gând să se lase 
intimidată. 

— Ai vorbit cu Julio Millar? îl întrebă ea. 

— Cu cine? 

— Fratele lui Juan. 

— Oh, da, acum ceva timp. De ce întrebi? 

Dance simţea cum i se accelerează bătăile inimii. Remarcă o 
reacţie la stres: piciorul i se mișca ușor. Harper, pe de altă 
parte, era neclintit. 

— Cred că Juan și-a implorat fratele să-l omoare. Julio a 
falsificat un nume de pe lista de acces în spital și a făcut ce a 
vrut fratele lui. Credeam că asta vrei să-mi spui. 

— Oh, dădu Harper din cap, George Sheedy m-a informat 
deja în legătură cu asta. Cu puţin timp în urmă. Probabil că n-a 
mai avut ocazia să te sune ca să-ţi spună. 

— Ce să-mi spună? 

Cu o mână care se termina cu unghii perfect pilite, Harper 
luă un dosar de pe biroul lui și îl deschise. 

— În noaptea morţii fratelui său, Julio Millar se afla în spital. 
Însă pot să confirm că acesta s-a întâlnit cu doi membri ai 
personalului de pază MBH, în legătură cu un proces împotriva 
Biroului de Investigaţii din California, pentru neglijenţă, 
respectiv pentru trimiterea fratelui său spre a asigura paza 


unui individ despre care se știa sau ar fi trebuit să se știe că 
era mult prea periculos pentru o persoană cu experienţa lui 
Juan. El mai lua în considerare, de asemenea, trimiterea ta în 
judecată, pentru discriminare în repartizarea unei sarcini 
periculoase unui ofițer dintr-o comunitate minoritară, fără un 
alt partener. Şi pentru agravarea condiţiei fratelui său din 
cauza interogatoriului la care a fost supus. În momentul morţii, 
Julio era în prezența gardienilor. A pus un nume fals în 
formularul de acces, întrucât îi era teamă că vei afla și că vei 
încerca să-i intimidezi familia și pe el. 

Inima lui Dance se strânse la auzul acestor cuvinte, 
exprimate atât de monoton. Începu să respire sacadat. Harper 
era atât de calm, de parcă ar fi citit dintr-o carte de poezie. 

— Julio Millar a fost scos de sub urmărire, agent Dance. 

li aruncă o privire ușor întunecată. 

— A fost unul dintre primii mei suspecți. Credeai că nu l-am 
luat în considerare? 

Ea rămase tăcută și se lăsă pe spătarul scaunului. Într-o 
secundă, toată speranţa ei se năruise. 

Pentru Harper, situaţia era clară. 

— Acum, să-ţi spun totuși de ce te-am chemat aici. 

Căută un alt document. 

— Vrei să confirmi că ai scris acest e-mail? Adresele 
corespund, dar nu sunt nume pe ele. Pot să-i identific sursa, dar 
pentru asta e nevoie de timp. Din politeţe, poţi să-mi spui dacă 
e al tău? 

Dance privi foaia. Era o copie a unui e-mail pe care i-l 
scrisese soţului ei în urmă cu câţiva ani, pe când acesta era 
plecat într-o călătorie de afaceri, la un seminar FBI din Los 
Angeles. 


Cum merge pe acolo? Ai să te duci în Chinatown, așa cum 
aveai de gând? 

Wes a luat nota maximă la testul de engleză. A purtat steaua 
aurie pe frunte până i-a căzut și a trebuit să cumpăr altele. 
Mags s-a hotărât să doneze toate lucrurile ei Hello Kitty în scop 
caritabil. Da, toate! 

Vesti proaste de la mama. Willy, pisica lor, a trebuit 
eutanasiată în cele din urmă. Insuficienţă renală. Mama nici nu 
vrea să audă de veterinar. I-a făcut singură injecția. Părea mai 


fericită după aceea. Urăște suferința, preferă să piardă 
animalul decât să-l vadă cum suferă. Mi-a spus cât de greu i-a 
fost să-l vadă pe unchiul Joe la sfârșit, bolnav de cancer. 
Nimeni n-ar trebui să treacă prin asta. E o rușine că nu există o 
lege a suicidului asistat. 

Si acum, o remarcă mai veselă. Suntem iar on-line cu site-ul, 
iar Martine și cu mine am prezentat o trupă de nativi americani 
din Ynez. Intră și tu on-line dacă poți. Sunt minunati! 

Oh, și am făcut cumpărături la Victoria's Secret. Cred c-o să- 
ți placă ce am achiziționat. Am de gând să fac un pic de 
modelling! întoarce-te repede! 


Faţa îi ardea, de șoc și de furie. 

— De unde ai asta? izbucni ea. 

— Dintr-un calculator din casa mamei tale. Luat cu mandat. 

Dance își aminti. 

— Era calculatorul meu cel vechi. I l-am lăsat ei. 

— Era în posesia ei. Ne-am încadrat în condiţiile mandatului. 

— Nu poţi folosi asta, spuse ea arătând spre hârtie. 

— De ce nu? se încruntă el. 

— Pentru că nu e relevant. 

Simţea cum i se învârte capul. 

— Şi e o corespondenţă privată între un bărbat și soţia lui. 

— Ba bine că nu! Sigur că e relevant. Arată opinia mamei 
tale cu privire la uciderea din milă. Cât despre corespondenţă, 
atâta timp cât nici tu și nici soţul nu sunteţi subiecţi în anchetă, 
orice probă e pe deplin admisibilă. În orice caz, judecătorul va 
stabili acest lucru. 

Părea surprins că ea nu își dăduse seama. 

— E al tău? continuă el. 

— Va trebui să mă destitui înainte să-ţi răspund la întrebări. 

— Cum vrei. 

Părea să mimeze dezamăgirea, din cauza lipsei ei de 
colaborare. 

— Acum, ar trebui să-ţi spun că părerea mea e că există un 
conflict de interese legat de implicarea ta în această anchetă, 
iar faptul că îl folosești pe agentul special Consuela Ramirez să- 
ți facă munca de teren nu diminuează nicidecum acest conflict. 

Cum de aflase? 


— Cazul acesta nu se află în jurisdicţia Biroului Central și, 
dacă vei continua să te implici, voi depune o plângere de etică 
împotriva ta la Procurorul General. 

— Este vorba despre mama mea. 

— Sunt convins că la mijloc e o încărcătură emoţională. Dar 
este o anchetă în desfășurare, care în curând va deveni o 
punere sub acuzare. Orice intervenţie din partea ta e 
inacceptabilă. 

Tremurând de furie, Dance se ridică și porni spre ieșire. 

Harper păru să-și amintească ceva. 

— Încă un lucru, agent Dance. Înainte să aprob acest e-mail 
al tău ca probă la dosar, vreau să știi că voi ascunde informaţia 
legată de lenjeria de la Victoria's Secret sau ce altceva era. Pe 
aceea n-o consider relevantă. 

Procurorul trase apoi spre el documentul pe care se uita 
atunci când ea intrase în birou, îl întoarse și începu să-l 
recitească. 


În biroul ei, Kathryn Dance privea pe fereastră, fixând 
trunchiurile răsucite ale copacilor de afară, nervoasă peste 
măsură din cauza lui Harper. Ce s-ar fi întâmplat dacă ar fi fost 
obligată să depună mărturie împotriva mamei ei? Dacă refuza, 
ar fi fost reţinută pentru ultraj. O crimă. Ar fi însemnat 
închisoare și sfârșitul carierei ei de poliţist. 

Apariţia lui T] îi spulberă gândul îngrijorător. 

Părea epuizat. li explică cum petrecuse aproape toată 
noaptea lucrând cu probele de la locul crimei, examinând 
camera lui Greg Schaeffer de la motelul Cyprus Grove Inn, 
mașina și casa lui Chilton. Avea acum raportul. 

— Excelent, TJ. Îi zări ochii tulburi, roșii, şi adăugă: Ai nevoie 
de somn. 

— Ce-ai spus, șefa, somn? 

— Exact. 

Îi înmână analiza de la locul crimei. 

— Şi, în sfârșit, am mai multe informaţii despre prietenul 
nostru. 

— Care dintre ei? 

— Hamilton Royce. 

Nu mai conta acum, cu cazul închis și cu toate scuzele - așa 
cum fuseseră ele rostite. Dar era curioasă. 


— Continuă, zise ea. 

— Cea mai recentă misiune a lui a fost pentru Comitetul de 
Planificare a Facilităţilor Nucleare. Până să ajungă aici, i-a pus 
la plată pe nucleari șaizeci de ore pe săptămână. Și, apropo de 
asta, omul e scump. Am nevoie de o mărire de salariu, șefa. 
Chiar nu sunt genul acela de agent cu salariul din șase cifre? 

Dance zâmbi. Era bucuroasă că îi revenea simțul umorului. 

— După mine, tu valorezi șapte cifre, TJ. 

— Şi eu te iubesc, şefa. 

Apoi, implicaţia informaţiei o lovi. Frunzări câteva copii după 
The Chilton Report. 

— Nemernicul! 

— Cine? 

— Royce încerca să închidă blogul pentru binele clientului 
său. Uite aici. 

Bătu în foaie. 


PUTEREA POPORULUI 
Postat de Chilton 


Reprezentantul Brandon Klevinger... Vă sună cunoscut acest 
nume? Probabil că nu. 

Și un reprezentant al statului care caută câțiva prieteni 
drăguți în nordul Californiei și care preferă să-și păstreze 
profilul ascuns, însă nu are noroc. 

Reprezentantul statului,  Klevinger, este preşedintele 
Comitetului pentru Planificarea Facilităţilor Nucleare, ceea ce 
înseamnă că bombetul - deh, scuze, bănetul - se opreste la el 
atunci când vine vorba de acele mici gadgeturi care se numesc 
reactoare. Si vreți să știți ceva interesant despre el? Si vă rog 
să plecati, Verzilor! Mergeti să vă plângeti în altă parte! Nu am 
nicio problemă cu energia nucleară. Avem nevoie de ea ca să 
obținem independența nucleară (din anumite interese de peste 
ocean despre care am scris în mai multe rânduri). Dar mă opun 
următoarei situaţii: puterea nucleară îsi pierde avantajul 
economic dacă prețul instalaţiei și energia cheltuită în 
construcție depășesc avantajele. 

Am aflat că Rep. Klevinger se întâmplă să fi fost în câteva 
excursii sic pentru niște partide de golf în Hawaii și în Mexic, 
împreună cu noul său prieten, Stephen Ralston. Ei bine, ia 


ghiciţi, băieţi și fete? Ralston a ofertat pentru o facilitate 
nucleară propusă a fi construită la nord de Mendocino. 

Mendocino... ce loc minunat! Și foarte scump ca să 
construiesti acolo. Ca să nu mai spun de costul cu livrarea 
energiei acolo unde e nevoie. Va fi uriaș. (Un alt dezvoltator a 
propus o locaţie mult mai ieftină și mai eficientă, la aproximativ 
64 de kilometri la sud de Sacramento). Dar o sursă mi-a 
strecurat raportul preliminar al Comisiei Nucleare și acesta 
arată că Ralston va avea probabil aprobarea pentru construcția 
din Mendocino. 

Oare Klevinger s-a dedat la vreo ilegalitate sau a comis vreo 
crimă? 

Nu spun că da. Sau că nu. Doar întreb. 


— A minţit tot timpul, zise TJ. 

— Normal. 

Totuși, nu se putea concentra asupra duplicităţii lui Royce 
acum. Nu era nevoie, la urma urmei, să-l șantajeze cu asta, mai 
ales că urma să plece acasă într-o zi, două. 

— Bine lucrat! 

— Nu fac decât să pun punctul pei. 

Imediat ce T] ieși, ea se concentră asupra raportului primit. 
Era puţin surprinsă de faptul că David Reinhold, copilul 
entuziast cu care se jucase de-a șoarecele și pisica în noaptea 
trecută, nu îl adusese în persoană. 


De la: Adj. Peter Bennington, Laboratorul de Investigare a 
Locului Crimei 

In atenția: Kathryn Dance, Agent Special, CBI - Divizia de 
Vest 

Re. Crima din 28 iunie, domiciliul lui James Chilton, 2939 
Pacific Heights Court, Carmel, California 


Kathryn, acesta este inventarul: 
Cadavrul lui Greg Schaeffer 
Un  portmoneu marca Cross, conținând permisul de 


conducere, cărțile de credit, cardul de membru AAA, toate pe 
numele Gregory Samuel Schaeffer 


329,52 $ numerar 


Două chei de mașină Ford Taurus, număr de înregistrare 
California ZHG128 


O cheie de cameră motel cu numărul 146, Cyprus Grove Inn 

O cheie de BMW 530, număr de înregistrare DHY783, 
înregistrat pe numele Gregory S. Schaeffer, 20943 Hopkins 
Drive, Glendale, CA 


Un bon de parcare la LAX, parcare pe termen lung datat 10 
iunie 


Numeroase bonuri de la restaurante și magazine 


Un telefon mobil. Doar apeluri la numere locale - James 
Chilton, restaurante 


Urme pe pantofi, conținând noroi nisipos identificat la locul 
crimelor anterioare legate de crucile de pe marginea șoselei 


Urme sub unghii, neconcludente 


Camera 146, Cyprus Grove Inn, 
înregistrată pe numele Greg Schaeffer 


Numeroase obiecte de îmbrăcăminte și de toaletă 
O sticlă de un litru de Diet Coke 


Două sticle de vin Robert Mondavi Chardonnay, din viile de 
pe Coasta Centrală 


Resturi de mâncare chinezească, trei comenzi 


Numeroase articole de băcănie 


Un laptop Toshiba și un încărcător (transferate la CBI vezi 
registrul de procese verbale de custodie) 


O imprimantă Hewlett-Packard Deskjet 
O cutie de 25 cartușe de Winchester 38, cu 13 gloanţe 
Diverse rechizite 


Printuri ale postărilor de pe blogul The Chilton Report, din 
martie anul curent până în prezent 


Aproximativ 500 pagini de documente despre internet, 
bloguri, RSS feeds 


Obiecte aflate în posesia lui Gregory Schaeffer 
găsite la locuinţa lui James Chilton 


Un camcorder Sony digital 

Un trepied pentru cameră Steady Shot 

Trei cabluri USB 

O rolă de bandă adezivă marca Home Depot 


Un revolver Smith& Wesson, încărcat cu șase gloanțe de 38, 
muniție specială 


Obiecte aflate în mașina Ford Taurus de la Hertz, 
înregistrată 

cu număr de California - ZHG 128, parcată la jumătate 

de stradă de locuinţa lui James Chilton 


O sticlă de apă Vitamin, cu aromă de portocale, pe jumătate 
plină 


Un contract de închiriere de la Hertz, pe numele Gregory 
Schaeffer 


Un ambalaj Big Mac de la McDonalds 


O hartă a districtului Monterey, furnizată de Hertz, fără 
marcaje pe localități (rezultat negativ la testul în infraroșu) 


Cinci cești de cafea goale, 7-Eleven. Doar amprentele lui 
Schaeffer 


Dance citi lista de două ori. Nu putea fi dezamăgită de felul 
în care gestionaseră locul crimei. Era perfect acceptabil. 
Totuşi, nu le oferea niciun indiciu, oricât de mic, despre locul în 
care ar fi putut fi ostatic Travis Brigham. Sau unde ar fi putut fi 
îngropat. 

Ochii i se îndreptaseră din nou spre fereastră, fixându-se din 
nou asupra nodului scorţos, gros, locul în care doi copaci 
independenţi unul de celălalt se contopiseră, pentru ca, ceva 
mai sus, să-și continue călătoria spre cer separat. 

Oh, Travis... 

Nu putea face față gândului că îl dezamăgise. 

Nu putea face faţă, în cele din urmă, lacrimilor. 


Capitolul 41 


Travis Brigham se trezi, urină în găleata de lângă pat și își 
spălă mâinile cu apă îmbuteliată. Ajustă lanţul care lega cătușa 
din jurul gleznei sale de un șurub gros din perete. 

Se gândi încă o dată la filmul acela stupid Saw, în care doi 
bărbaţi legaţi de un perete, la fel ca și el, reușiseră să scape 
doar tăindu-și picioarele cu fierăstrăul. Bău niște apă Vitamin, 
mâncă apoi câteva batoane de musli și reveni la investigația sa 
mentală. Incerca să pună cap la cap ceea ce se întâmpla cu el, 
de ce sfârșise acolo, așa... 

Se întreba cine era omul care făcuse toate acele lucruri 
teribile... 

Işi amintea zilele trecute, când polițiștii și agenţii veniseră la 
el acasă. Tatăl lui fusese un laș, iar mama lui era slabă și 
plângea întruna. Travis își înșfăcase uniforma și bicicleta și 
pornise spre serviciul lui de rahat. Pedalase puţin în direcţia 
pădurii din spatele casei, apoi se pierduse. Abandonase 
bicicleta, se așezase lângă un stejar uriaș și începuse să plângă 
de disperare. Totul era pierdut! Toată lumea îl ura. 

În momentele acelea, stând sub stejar - locul lui favorit -, își 
amintise de un loc din Aetheria. Ștergându-și nasul, auzise pași 
în spatele lui, mișcându-se cu repeziciune. 

Inainte să se poată întoarce, văzuse doar galben în faţa 
ochilor și fiecare mușchi din corp i se contractase deodată, de 
la gât în jos. Respirația i se oprise și leșinase. Apoi se trezise în 
beci, cu o durere de cap care nu mai înceta. Cineva îl lovise cu 
un Taser, știa asta. Văzuse pe YouTube cum funcționau. 

Frica sa cea mare se dovedise a fi doar o alarmă falsă. Cu 
atenţie se verifică jos, în pantaloni, la spate - nimeni nu îi 
făcuse nimic, nu în felul acela. Cu toate că problema devenea 
astfel și mai neclară. Violul ar fi putut motiva răpirea lui. Dar 
asta... doar răpirea, reținerea lui acolo într-un fel ce semăna cu 
poveștile lui Stephen King? Ce naiba se petrecea? 

Travis stătea acum pe patul lui extensibil, care era atât de 
prost, încât se cutremura de fiecare dată când se mișca. Se uită 
încă o dată în jur, prin beciul murdar. Locul mustea de mucegai 


și de benzină. Inspectă mâncarea și băutura lăsate acolo pentru 
el; predominau chipsurile și biscuiţii ambalaţi, dar și cutiile de 
snacksuri Oscar Mayer - cu şuncă sau cu gust de curcan. De 
băut, Red Bull, Vitamin Water și Cola. 

Un coșmar. Toată luna aceea, viaţa lui fusese un coșmar de 
nesuportat. 

Începând cu petrecerea de absolvire din casa aceea situată 
pe dealurile de pe Autostrada 1. Mersese acolo doar pentru că 
niște colege îi spuseseră că fata aceea, Caitlin, spera ca el să 
vină. Chiar așa e, cum îți spunem! Așa că făcuse autostopul tot 
drumul de dincolo de Parcul de Stat Garrapata. 

Apoi, când intrase, spre groaza lui, văzuse doar câţiva 
efeminaţi - niciun chiulangiu sau vreun pasionat de jocuri. Doar 
gașca Miley Cyrus. 

Mai rău de atât, Caitlin se uita la el de parcă nici nu știa cine 
este. Fetele care îi spuseseră să vină chicoteau împreună cu 
prietenii lor sportivi. Şi toţi ceilalţi se holbau la el, întrebându- 
se ce naiba făcea acolo un ciudat ca Travis Brigham. Totul 
fusese pus la cale doar pentru a râde de el. 

Fusese iadul perfect. 

Dar nu dăduse bir cu fugiţii. În niciun caz. Rămăsese la 
petrecere, se uitase la mai mult de un milion de CD-uri ale 
familiei, butonase telecomanda pe câteva canale, mâncase ceva 
mâncare de fiţe. În cele din urmă, trist și jenat, se hotărâse că e 
timpul să plece, întrebându-se dacă era bine să pornească la 
drum la ora aceea, aproape de miezul nopţii. O zărise pe 
Caitlin, pierdută în tequila, supărată că Mike D'Angelo și Bri 
plecaseră împreună. Scăpase cheile mașinii pe jos și bolborosea 
ceva cum că trebuia să-i urmărească pe cei doi și că... nici ea 
nu mai știa ce vrea. 

Atunci, Travis se gândise: „Fii erou! Ia cheile, du-o acasă în 
siguranţă. N-o să-i pese că nu ești din gaşca ei. N-o să-i pese că 
ai fața roșie și plină de acnee. Va afla cine ești pe dinăuntru... 
și te va iubi”. 

Dar Caitlin sărise pe locul șoferului, cu prietenele ei pe 
bancheta din spate. Toate erau amice. Travis n-o lăsase să 
plece. Se urcase pe locul din dreapta și încercase s-o convingă 
să nu conducă ea. 

Eroul... 


Dar Caitlin demarase, plonjând pe șosea și apoi mai departe, 
pe Autostrada 1, ignorându-i rugămintea de a-l lăsa pe el la 
volan. 

— Caitlin, trage pe dreapta! îi spusese el. 

Dar ea nici măcar nu-l auzea. 

Apoi... mașina ieșise de pe carosabil. Sunetul metalului pe 
piatră, tipetele - se auzeau mai tare decât orice altceva auzise 
el vreodată. 

Și totuși, trebuia să fie un nenorocit de erou. 

— Caitlin, ascultă-mă! Mă auzi? Spune-le că eu am condus 
mașina. N-am băut nimic. Le voi spune că am pierdut controlul. 
N-o să fie cine știe ce. Dacă află că tu erai la volan, mergi la 
închisoare. 

— Trish, Van... De ce nu spun nimic? 

— Mă auzi, Cait? Treci pe locul pasagerului. Acum! Poliţia va 
fi aici în câteva minute. Eu am condus! Mă auzi? 

— Oh, rahat, rahat, rahat! 

— Caitlin! A 

— Da, da... Tu conduceai... Oh, Travis. Iti mulţumesc! 

Cu braţele ei aruncate în jurul lui, trăise o senzaţie pe care n- 
o mai experimentase niciodată. 

„Mă iubește, vom fi împreună!” 

Numai că asta nu durase prea mult. 

După această întâmplare, mai vorbiseră ceva vreme - ieșeau 
la cafea la Starbucks sau luau prânzul la Subway. Dar curând, 
timpul petrecut împreună devenise ciudat. Caitlin nu vorbea și 
începuse să privească prin el, ca și când ar fi fost transparent. 

În cele din urmă, încetase să-i mai răspundă la telefon. 

Apoi, devenise chiar mai distantă decât înainte de fapta lui 
cea bună. După care lucrurile se întâmplaseră așa: toată lumea 
din Peninsulă - ba nu, toată lumea din lumea asta - începuse 
să-l urască. 


...[soferul] e un fraier și un ratat... 


Dar nici măcar Travis nu putea rămâne lipsit de speranţă, în 
noaptea în care Tammy Foster fusese atacată, se tot gândise la 
Caitlin și nu reușise să închidă un ochi. Așa încât se dusese la 
ea acasă, să se asigure că e în regulă. În fantezia lui, se gândea 
că era posibil s-o găsească în curtea din spate sau pe verandă. 


Ea avea să-l vadă și să-i spună: „Oh, Travis, îmi pare rău că am 
fost atât de rece. Am trecut peste ce s-a întâmplat cu Trish și 
cu Van. Dar te iubesc cu adevărat!” 

În casă era însă întuneric. Pedalase înapoi spre casă la 2 
noaptea. În ziua următoare, poliţia venise să-l întrebe unde 
fusese în noaptea precedentă. Acum, cu siguranţă aveau să 
creadă că el era atacatorul lui Tammy. 

Toți mă urăsc... 

Travis își aminti acum momentul revenirii, după ce fusese 
electrocutat. Omul acela masiv stând lângă el. Cine era oare? 
Unul dintre taţii fetelor moarte în accident? 

Travis îl întrebase. Dar omul îi răspunsese indicând cu 
degetul găleata pentru toaletă, mâncarea și apa. După care îl 
avertizase: 

— Eu și asociaţii mei vom fi cu ochii pe tine, Travis. Să rămâi 
liniștit. Dacă nu... 

li arătase un aparat de sudură. 

— Ai înţeles? 

Izbucnise în plâns, iar teama îl făcuse să se dezlănţuie: 

— Cine ești? Ce-am făcut? 

Omul conectase aparatul la priza din perete. 

— Nu, iartă-mă! Am să tac din gură, promit! 

Individul decuplase aparatul și troncănise pe trepte în sus. 
Ușa beciului se închisese. Mai auzise alţi câţiva pași până la 
ușa din faţă, care se trântise. Apoi se auzise un motor de 
mașină. După care Travis rămăsese singur. 

Amintirea următoarei zile era ceva mai estompată, plină de 
halucinaţii și de vise. Pentru a se ţine la distanţă de plictiseală - 
și de furie -, juca Dimension Quest în minte. 

Travis începu acum să respire greu, auzind ușa de sus 
deschizându-se. Bufniturile pașilor. Se întorcea gardianul lui. 

Se îmbrăţișă singur și se abţinu să mai plângă. „Stai calm. 
Cunoști acum regulile.” Se gândea la Taser. Și la aparatul de 
sudură. Rămase holbându-se la tavan - tavanul lui, podeaua 
răpitorului - cât timp omul rătăcea prin casă. Cinci minute mai 
târziu, pașii o apucară într-o direcţie clară. Travis deveni 
tensionat. Cunoștea semnificația sunetului. Se îndreptau spre 
el. Și, câteva secunde mai apoi, lacătul de la ușă pocni. Pașii 
coborâră pe treptele scârțâitoare. Văzându-l cum se apropie, 


Travis se zgribuli pe pat. De obicei, bărbatul avea cu el o 
găleată goală, cu care s-o înlocuiască pe cea plină. 

Astăzi însă, adusese cu el doar o pungă de hârtie. 

Travis era îngrozit. Ce se afla oare acolo? 

Aparatul de sudură? Ceva și mai rău? Omul se așeză în faţa 
lui, studiindu-l pe Travis îndeaproape. 

— Cum te simţi? îl întrebă el. 

„Ca dracu, tâmpitule, cum crezi că mă simt?” 

Dar spuse doar atât: 

— Bine. 

— Eşti slăbit? 

— Cred că da. 

— Dar ai mâncat. 

O încuviinţare. „Nu-l întreba de ce face asta. Vrei, dar abține- 
te. E precum mușcătura celui mai mare ţânţar din lume. 
Trebuie să te scarpini, dar n-o faci. Are cu el aparatul de 
sudură.” 

— Poţi să mergi? 

— Cred că da. 

— E bine. Pentru că îţi dau șansa să pleci. 

— Să plec? Da, te rog! Vreau să plec acasă. 

În ochi i se adunau lacrimi. 

— Dar va trebui să-ţi câştigi libertatea. 

— Să o câștig? Fac orice... Ce trebuie să fac? 

— Nu te grăbi să răspunzi, zise el cu glas lugubru. S-ar putea 
să nu mai vrei. 

— Nu, voi.. 

— Ssssst... Poţi alege să nu faci ce-ţi cer. Dar, dacă nu faci, 
vei rămâne aici și vei muri de foame. Și vor mai fi și alte 
consecinţe. Părinţii și fratele tău vor muri și ei. Cineva e lângă 
casa lor chiar acum. 

— Fratele meu a păţit ceva? întrebă el disperat. 

— E bine. Deocamdată. 

— Nu le face rău! Nu poti face asta! 

— Ba pot și o voi face. Crede-mă, Travis, o voi face. 

— Ce vrei de la mine? 

Omul îl măsură cu atenţie. 

— Vreau să omori pe cineva. 

Era o glumă? 

Dar răpitorul nu zâmbea. 


— Cum adică? șopti Travis. 

— Să omori pe cineva, exact ca în jocul ăla al tău, Dimension 
Quest. 

— De ce? 

— Nu contează asta, nu pentru tine. Tot ce trebuie să știi 
este că, dacă nu faci ce-ţi cer, vei muri aici, iar partenerul meu 
îți va omori familia. E cât se poate de simplu. Acum e șansa ta. 
Da sau nu? 

— Dar nu știu cum să omor pe cineva. 

Omul băgă mâna în pungă și scoase un pistol învelit într-un 
săculeț. Îl aruncă pe pat. 

— Ia stai! Ăsta e pistolul tatălui meu. De unde-l ai? 

— Din camioneta lui. 

— Mi-ai spus că familia mea n-a păţit nimic. 

— Așa și e, Travis, nu le-am făcut niciun rău. L-am furat 
acum câteva zile, când dormeau. Ştii să tragi? 

Travis încuviinţă. În realitate, nu mai trăsese niciodată cu o 
armă reală. Dar încercase niște jocuri cu Împuşcături la sală. Şi 
se uitase la filme. Oricine urmărise serialul Clanul Soprano știa 
destule despre arme cât să le poată folosi. Bombăni: 

— Dar dacă fac ce-mi ceri, mă vei omori după aceea. Și apoi 
îmi vei omori și familia. 

— N-o voi face. E mai bine pentru mine dacă rămâi în viaţă. 
Omori pe cine-ţi voi spune, apoi arunci arma și fugi. După care 
te duci unde vrei. În final îmi voi suna prietenul și-i voi spune 
să-ţi lase familia în pace. 

Erau multe lucruri care nu păreau să aibă logică. Dar mintea 
lui Travis era amorţită. Îi era teamă să spună da și îi era teamă 
și să spună nu. 

Travis se gândi la fratele lui. Apoi la mama lui. Aproape că 
putea vedea și o imagine cu tatăl lui zâmbind. Zâmbea când se 
uita la Sammy, niciodată la Travis. Dar totuși era un zâmbet și 
părea să-l facă fericit pe Sammy. Asta conta cel mai mult. 

Travis, mi-ai adus M's? 

Sammy... 

Travis Brigham clipi printre lacrimi și rosti șoptit: 

— Bine, o voi face. 


Capitolul 42 


Chiar și fără avantajul unui prânz stropit din abundență cu 
Chardonnay, Donald Hawken se simţea sentimental. Dar nu-i 
păsa. 

Se ridică de pe canapeaua pe care stătuse alături de Lily și-l 
îmbrăţișă pe James Chilton, care tocmai intra în sufrageria 
casei lui de vacanţă din Hollister, cărând câteva sticle cu vin 
alb. 

Chilton îi răspunse și el, arătând totuși o oarecare jenă. Lily 
își mustră soţul: 

— Donald! 

— Scuze, scuze, scuze! râse Hawken. Nu mă pot abtine. 
Coșmarul s-a terminat! Doamne, prin ce-ai trecut! 

— Prin ce-am trecut cu toţii! spuse Chilton. 

Povestea psihopatului era la toate buletinele de știri. Se 
vorbea cum Ucigaşul cu Mască nu fusese de fapt un puști, ci un 
nebun care încercase să răzbune un articol pe care Chilton îl 
scrisese pe blog cu ani în urmă. 

— Şi chiar avea de gând să te împuște în timp ce filma? 

Chilton ridică o sprânceană. 

— Doamne lisuse, spuse Lily palidă, surprinzându-l pe 
Hawken, de vreme ce era pretins agnostică. 

Dar Lily, la fel ca soţul ei, era și ea un pic ameţită. 

— Îmi pare chiar rău de băiatul acela, zise Hawken. A fost 
doar o victimă nevinovată. Poate cea mai tristă victimă dintre 
toţi. 

— Crezi că mai trăiește? întrebă Lily. 

— Mă îndoiesc, spuse Chilton încruntat. Schaeffer trebuia să- 
l omoare. Să nu lase urme. Mi-e greață numai când mă 
gândesc. 

Hawken era mulțumit că respinsese solicitarea - care, așa 
cum sunase din partea acelei agente Dance, părea aproape un 
ordin - de a se întoarce la San Diego. Nici gând. 

Se gândi din nou la acele zile mohorâte de după moartea lui 
Sarah, când James Chilton se grăbise să i se alăture pentru a-l 
ajuta. 


Așa fac prietenii. 

Spărgând atmosfera sumbră care se instalase, Lily spuse: 

— Am o idee. Hai să planificăm un picnic pentru mâine. Pat și 
cu mine am putea să gătim ceva. 

— Îmi place ideea, zise Chilton. Cunoaștem bine parcul 
acesta frumos din zonă. 

Dar Hawken nu avea de gând să devină sentimental. Ridică 
paharul de Sonoma-Cutrer și zise: 

— Să bem pentru prieteni! 

— Pentru prieteni! 

Sorbiră. Lily, cu faţa ei drăguță încadrată de bucle aurii, 
întrebă: 

— Când se întorc? Pat și copiii? 

Chilton își privi ceasul: 

— Pat a plecat acum aproximativ 15 minute. Îi va lua pe 
băieţi din tabără, apoi vin încoace. Nu ar trebui să dureze prea 
mult. 

Hawken era amuzat. Familia Chilton locuia în apropierea 
uneia dintre cele mai frumoase cascade din lume. Cu toate 
acestea, pentru casa lor de vacanţă aleseseră un loc drăguţ și 
rustic de pe dealuri, la patruzeci de minute de mers pe 
continent, dealuri care erau prăfuite și maronii. Totuși, locul 
era liniștit și odihnitor. 

Y ningunos turistas?. O ușurare având în vedere felul în care 
era Carmelul vara, plin ochi de oameni din afara orașului. 

— Ok, să știi că nu mai pot aștepta, anunţă Hawken. 

— Nu mai poţi aștepta? zise Chilton cu un zâmbet năuc. 

— Ce-am zis că-ţi aduc? 

— Oh, tabloul? Zău, Don! Nu-i nevoie să faci asta. 

— Nu o fac fiindcă e nevoie. E ceea ce vreau să fac. 

Hawken merse în dormitorul oaspeţilor, unde stătuseră el și 
Lily, și se întoarse cu o mică pânză - era o pictură 
impresionistă reprezentând o lebădă albastră pe un fundal 
bleumarin. Fosta sa soţie, Sarah, îl cumpărase din San Diego 
sau din La Jolla. Într-o zi, pe când Jim Chilton se afla la el în 
California de Sud, unde venise să-i ofere sprijin după moartea 
ei, Hawken îl găsise în faţa picturii, într-o stare contemplativă. 
Decisese atunci că într-o zi avea să-i ofere lucrarea de artă 


22 Y ningunos turistas - Şi fără turişti (în lb. spaniolă în text) (n.tr.) 


prietenului său, în semn de mulțumire pentru ajutorul lui din 
timpul acelor zile. 

Acum, cei trei fixau pasărea luându-și zborul de pe luciul 
apei. 

— E frumos, medită Chilton. 

Sprijini tabloul pe blatul șemineului. 

— Mulţumesc, spuse el. 

Hawken, care era acum cu o jumătate de pahar de vin mai 
sentimental, ridică paharul pentru a ţine un toast, când o ușă 
din bucătărie se auzi scârțâind. 

— Oh, zise el zâmbind. Să fie Pat? 

Dar Chilton se încruntă. 

— N-are cum să fie aici așa de repede. 

— Dar am auzit ceva. Voi nu? 

Bloggerul făcu un semn cu capul. 

— Ba da, am auzit. 

Apoi, privind spre ușă, Lily zise: 

— E cineva acolo. Sunt sigură, zise ea încruntându-se. Aud 
pași. 

— E posibil să... începu Chilton. 

Dar cuvintele i se opriră în gât la ţipătul lui Lily. Hawken se 
roti, scăpând din mână paharul, care se sparse cu zgomot. 

Un băiat aflat în adolescenţa târzie, cu părul căzut într-o 
parte pe frunte, cu faţa acneică, se oprise în cadrul ușii. Părea 
împietrit. Clipea și se uita continuu în jur, dezorientat. În mână 
avea un pistol. „Rahat, gândi Hawken, nu au încuiat ușa din 
spate când au intrat. Puștiul ăsta a venit în casă pentru un jaf.” 

Bande. Sigur era vorba de o bandă de spărgători. 

— Ce vrei? șopti Hawken. Bani? Îţi dăm bani! 

Băiatul continua să privească pieziș. Ochii i se opriră asupra 
lui Jim Chilton și se apropie de el. 

Donald Hawken izbucni dintr-o suflare: 

— E băiatul de pe blog! E Travis Brigham. 

Mai slab și mai palid decât în pozele arătate la TV. Dar nu 
exista nicio îndoială. Nu era mort. Ce se petrecea? Nu înţelegea 
decât un singur lucru. Băiatul era acolo ca să-l împuște pe 
prietenul său Jim. 

Lily își apucă soţul de braţ. 

— Nu, nu-l răni, Travis, urlă Hawken, simțind nevoia să 
pășească în faţa lui Chilton, ca să-l apere. 


Numai strânsoarea soţiei sale îl opri. 

Băiatul făcu încă un pas spre Chilton. Clipi, apoi privi în altă 
parte, spre Hawken și Lily. Întrebă cu o voce joasă: 

— Pe ei vrei să-i omor? 

Ce voia să spună? 

Dar James Chilton îi șopti: 

— Corect, Travis. Dă-i bătaie și rezolvă ce-ai stabilit. Trage. 


Clipind des în lumina puternică care-l înțepa în ochi precum 
sarea, Travis Brigham se holba la perechea aceea - oamenii pe 
care răpitorul lui îi ceruse să-i omoare cu jumătate de oră mai 
devreme, în beci, Donald și Lily. 

Dar tot răpitorul lui îi explicase că aceștia aveau să ajungă 
devreme și că vor fi sus, în casa aceea, aceeași casă în a cărei 
pivniţă își petrecuse Travis ultimele trei sau patru zile. 

Travis nu înțelegea de ce omul îi voia morţi. Dar asta nu 
conta - tot ceea ce conta era să-și ţină familia în viaţă. 

Travis, mi-ai adus M&M's? 

Ridică arma spre ei și ţinti. 

În timp ce cuplul bolborosea cuvinte pe care cu greu le putea 
auzi, încerca să ţină arma drept. Avea nevoie de tot efortul de 
care era în stare. După zile întregi de imobilizare la pat, era 
slăbit ca o pasăre. Până și urcatul scării fusese o corvoadă. 
Arma îi tremura în mână. 

— Nu, te rugăm, nu! se văicărea cineva, bărbatul sau femeia. 

Nu își dădea seama care dintre ei. Era confuz și dezorientat 
din cauza luminii strălucitoare. Îl usturau ochii. Travis tinti spre 
ei, încă întrebându-se: „Cine sunt ei, Donald și Lily?” În beci, 
omul îi zisese să-i considere personaje din jocul lui, Dimension 
Quest. „Donald și Lily sunt doar două avataruri, nimic mai 
mult.” Dar oamenii aceștia care suspinau în faţa lui nu erau 
avataruri. Erau reali. 

Și păreau să fie prietenii răpitorului, cel puţin în mintea lor. 

— Ce se întâmplă? Te rugăm, nu ne răni! se tânguia Lily. 
James, te rog! 

Dar omul - James, după cum părea să se numească - nu-l 
scăpa din ochi, din ochii săi reci. 

— Continuă. Trage! 

— James, nu! Ce tot spui? 

Travis stabiliză arma, ţintind spre Donald. Trase piedica. 


Lily ţipă. 

Apoi, în mintea lui se produse un declic. 

James? 

Bărbatul de pe blog. 

Crucile de pe marginea străzii. 

Travis clipi. 

— James Chilton? 

Era cumva bloggerul? 

— Travis, zise răpitorul trecând în spatele lui, în timp ce 
scotea o altă armă din buzunarul de la spate. Îl împunse cu ea 
în cap spunând: Continuă și fă-o. Ti-am spus să nu scoţi niciun 
cuvânt, să nu pui întrebări. Trebuie doar să tragi! 

Travis îl întrebă pe Donald: 

— El e James Chilton? 

— Da, șopti acesta. 

„Ce se întâmplă aici?” se întrebă Travis. 

Chilton îl împunse și mai tare cu arma. 

— Fă-o! Fă-o sau vei muri! Și familia ta va muri. 

Băiatul lăsă jos pistolul. Scutură capul. 

— Nu ai niciun prieten acasă la mine. M-ai minţit. Ești pe 
cont propriu. 

_ — Dacă nu-i omori, te omor eu și merg apoi să-i omor pe toți. 
Iti jur că așa va fi. 

Hawken strigă: 

— Jim! Asta e... pentru numele lui Dumnezeu, ce e asta? 

Lily plângea necontrolat. 

In sfârșit, Travis Brigham înțelegea. Că-i împușca sau nu, el 
era mort oricum. Familia lui în schimb avea să scape. Ei nu 
prezentau interes pentru Chilton. Dar el era mort. Un râset 
inconștient îi scăpă din gât și simţi cum lacrimile îi înțeapă 
ochii, deja iritaţi de lumina soarelui. 

Se gândi la Caitlin, la ochii ei frumoși, și zâmbi. 

Se gândi la mama lui. La Sammy. 

Şi la toate lucrurile oribile pe care le spuneau oamenii 
despre el pe blog. 

Cu toate că nu făcuse nimic rău. Viaţa lui nu însemna nimic 
altceva decât să treacă prin școală cât mai bine posibil, să joace 
pe calculator un joc care să-l facă fericit, să petreacă ceva timp 
cu fratele lui și să aibă grijă de băiat, să cunoască o fată pe 
care să n-o deranjeze că este dependent de internet și că are 


probleme dermatologice. Travis nu făcuse nimănui vreun rău 
intenţionat, nu disprețuia pe nimeni, nu postase niciun cuvânt 
urât despre nimeni. 

Dar toată lumea îl ataca. 

Cui i-ar fi păsat dacă murea? 

Nimănui. 

Așa că nu-i rămânea decât un singur lucru de făcut. Ridică 
arma spre propria-i bărbie. 

Uite-te la ratat, cu viața lui ca un eșec dramatic!!! 

Degetul lui Travis alunecă pe trăgaci. Începu să apese. 

Deodată, o explozie produse un zgomot violent. Ferestrele se 
zguduiră, un fum acru umplu camera și o pisică din porțelan 
delicat se rostogoli de pe șemineu, spărgându-se în zeci de 
bucăţi. 


Capitolul 43 


Mașina lui Kathryn Dance viră pe șoseaua de ţară care ducea 
spre casa de vacanţă a lui James Chilton din Hollister. 

Se gândea la cât de mult se înșelase. 

Greg Schaeffer nu era ucigașul de pe threadul Cruci pe 
marginea drumului. 

Toţi ceilalţi fuseseră și ei induși în eroare, dar Dance nu se 
putea consola cu ideea aceasta. Fusese mulțumită să 
presupună că Schaeffer era vinovatul și că el îl omorâse pe 
Travis Brigham. Cu făptașul mort, nu aveau să mai fie atacuri. 

Greșit... 

Îi sună telefonul... Se întrebă cine ar fi putut să sune, dar 
luase hotărârea să nu se uite la numele apelantului, întrucât 
mașina se legăna pe serpentine, având prăpăstii de fiecare 
parte. 

Încă 45 de metri. 

Văzu casa în faţa ei - era o fermă veche, singuratică, care 
părea mai degrabă a fi ruptă din Kansas, dacă nu ar fi fost 
dealurile suficient de înalte care o înconjurau. Curtea era 
neîngrijită, fiind năpădită de buruieni și plină de petice 
neglijente de iarbă, crengi rupte și uscate. S-ar fi așteptat ca 
James Chilton să aibă o casă de vacanţă ceva mai cochetă, 
ţinând cont de moștenirea primită din partea tatălui vitreg și de 
frumoasa casă din Carmel. 

Chiar și în lumina soarelui, locul îi dădea fiori. 

Dar asta se datora, bineînţeles, faptului că Dance știa ce se 
întâmplase înăuntru. 

„Cum de am fost în stare să citesc totul de-a-ndoaselea?” 

Drumul devenea drept și ea continuă să meargă. Pescui 
telefonul de pe scaun și privi ecranul. Fusese Jonathan Boling. 
Dar indicatorul de mesagerie nu pâlpâia. Nu știa dacă să sune 
la ultimul apel primit. În loc de asta însă, apăsă butonul de 
apelare rapidă la Michael O'Neil. După patru apeluri, intră 
mesageria vocală. 

Poate că lucra la celălalt caz. Sau poate că discuta cu soţia 
lui, Anne. 


Dance aruncă telefonul pe locul pasagerului. 

Pe măsură ce se apropia de casă, Dance numără 
douăsprezece mașini de poliţie. Și două ambulante. 

Șeriful Districtului San Benito, pe care-l punea la treabă cu 
regularitate, o văzu și o îndrumă mai departe. Câţiva ofiţeri se 
dădură la o parte și ea conduse pe iarba neîngrijită până în 
apropierea șerifului. Îl văzu pe Travis Brigham întins pe o targă 
mobilă, cu faţa acoperită. 

Dance împinse schimbătorul de viteze în viteza întâi și 
cobori, apoi se grăbi spre băiat. Remarcă picioarele lui goale, 
semnul de pe gleznă, pielea palidă. 

— Travis, șopti ea. 

Băiatul tresări brusc, ca și cum tocmai s-ar fi trezit dintr-un 
somn adânc. 

Își ridică punga de gheaţă și bandajul umed de pe faţa rănită. 
Clipi și o privi fix: 

— Oh, oh, doamna ofițer... Eu... nu prea... mai ţin minte 
numele dumneavoastră. 

— Dance. 

— Scuze. 

Părea cu adevărat jenat din cauza acestei scăpări. 

— Nu e absolut nicio problemă. 

Și Dance îl îmbrăţișă strâns. 


— Băiatul va fi bine, îi explică medicul. 

Cea mai adâncă rană căpătată în urma evenimentelor, de 
fapt cea mai serioasă, provenea de la căzătura cu fruntea de 
șemineul din livingul casei lui Chilton, din momentul sosirii 
trupelor SWAT din Districtul San Benito. 

Avuseseră sarcina supravegherii din umbră a casei - cât timp 
așteptaseră sosirea ei până când comandantul văzuse pe 
fereastră că băiatul intrase în sufragerie cu un pistol. James 
Chilton scosese la rândul său o armă. Dintr-un motiv oarecare, 
părea că Travis intenţiona să-și ia viaţa. 

Comandantul le ordonase atunci ofițerilor să intre. Lansaseră 
grenade explozive în cameră, care se detonaseră sonor, 
aruncându-l pe Chilton la podea, iar pe băiat în marginea 
șemineului. Îl încătușaseră apoi pe Chilton și-l trăseseră afară, 
după care îi însoţiseră pe Donald Hawken și pe soţia sa într-un 
loc sigur, lăsându-l pe Travis pe mâna paramedicilor. 


— Unde e Chilton? 

— Acolo, arătă șeriful, indicând din cap una dintre mașinile 
adjunctului de district, în care bloggerul stătea cu mâinile 
încătușate și cu capul lăsat în jos. 

Avea să-l vadă mai târziu. 

Dance aruncă o privire către Nissanul Quest al lui Chilton. 
Ușile și haionul erau deschise, iar criminaliștii scoseseră 
conținutul. De remarcat erau ultima cruce pentru marginea 
drumului și un buchet de trandafiri, acum oofiliți. Chilton 
plănuia să le lase în apropiere, după ce îi omora pe cei doi 
Hawken. Bicicleta lui Travis se odihnea și ea tot acolo, iar într-o 
pungă de probe se găsea hanoracul gri furat de Chilton și 
purtat cu intenţia de a-l inculpa pe băiat. Din el smulgea fire pe 
care le lăsa apoi la locul crimelor. 

Dance îi întrebă pe paramedici: 

— Domnul și doamna Hawken? Cum se simt? 

— Agitaţi, după cum vă puteţi închipui, ușor răniţi, fiindcă s- 
au lovit de podea în timpul intrării noastre. Dar vor fi bine. Sunt 
pe verandă. 

— Tu ești în regulă? îl întrebă ea pe Travis. 

— Așa cred. 

Își dădu apoi seama ce întrebare prostească îi adresase. 
Normal că nu era bine. Fusese răpit de James Chilton și obligat 
să-i omoare pe Donald Hawken și pe nevasta acestuia. 

Se pare că, în loc să îndeplinească cerința, alesese să se 
sinucidă. 

— Părinţii tăi vor ajunge aici în curând. 

— Chiar așa? 

Băiatul devenise atent auzind această veste. 

— Şi-au făcut multe griji din pricina ta. 

El încuviinţă, dar pe faţa lui se citea scepticismul. 

— Mama ta a plâns... A fost atât de fericită când i-am spus... 

Dance, în schimb, nu știa nimic despre reacţia tatălui. 

Un adjunct îi aduse băiatului o băutură răcoritoare. 

— Mulţumesc. 

Bău Cola, însetat. Pentru câte zile fusese ţinut captiv, nu 
arăta chiar rău. Un doctor îi examinase rana de la picior. Nu 
necesita alt tratament decât bandaj și antibiotic local. Rana era 
provocată de cătușe, realiză Dance, simțind că o cuprinde un 
val de furie. Privi cu mânie spre Chilton, care tocmai era 


transferat într-o mașină aparținând Districtului Monterey; ochii 
bloggerului rămăseseră încă plecaţi. 

— Ce sport îţi place? îl întrebă pe Travis polițistul care venise 
cu Cola, încercând să converseze pentru a-l mai destinde. 

— Cel mai mult îmi plac jocurile. 

— Asta voiam să zic, spuse ofițerul tuns periuţă, luând 
răspunsul scurt al băiatului drept rezultat al unei pierderi 
temporare a auzului, ca urmare a exploziei. 

Așa că repetă întrebarea mai tare: 

— Care e preferatul tău? Fotbalul, fotbalul american, 
baschetul? 

Băiatul clipi spre tânărul în uniformă albastră. 

— Mda, joc din toate astea câte puţin. 

— Bravo! 

Tipul nu pricepuse că echipamentul sportiv presupunea doar 
o consolă Wii sau un game controller și că terenul de joc nu 
măsura mai mult de 18 inchi în diagonală. 

— Dar ia-o ușor! Probabil că mușchii ţi s-au atrofiat din cauza 
acestor zile. Eventual găsește-ţi un antrenor. 

— Așa voi face. 

Un Nissan vechi, zornăitor, cu vopseaua roșie decolorată de 
soare, trase pe dreapta, balansându-se pe drumul mizer. Din el 
cobori familia Brigham. Sonia, înecată de lacrimi, înaintă 
anevoios prin iarbă și își îmbrăţișă strâns băiatul. 

— Mamă... 

Se apropie apoi și tatăl lui. Se opri lângă Travis, fără să 
zâmbească, privindu-l de sus până jos. 

— Eşti palid, băiete, înţelegi ce vreau să spun? Eşti rănit pe 
undeva? 

— Va fi bine, îi spuse paramedicul. 

— Ce face Sammy? întrebă Travis. 

— E la bunica, răspunse Sonia. E puţin stresat, dar este bine. 

— Dumneata l-ai găsit și l-ai salvat, spuse tatăl la fel de 
serios, adresându-i-se lui Dance. 

— Noi toţi, da... 

— Te-a ţinut acolo jos, în beci? întrebă el. 

Băiatul încuviinţă din cap, fără să se uite la niciunul dintre ei. 

— Nu era chiar așa groaznic. Dar era foarte frig. 

Mama îi spuse: 

— Caitlin a povestit la toată lumea ce s-a întâmplat. 


— Serios? 

Neputându-se stăpâni, tatăl bombăni: 

— N-ar fi trebuit să iei vina asupra ta pentru... 

— Ssst, șuieră mama ascuţit. 

Sprâncenele i se apropiară a încruntare, iar bărbatul amuţi. 

— Ce se va întâmpla cu ea? întrebă Travis. Cu Caitlin. 

Mama lui spuse: 

— Asta nu e problema noastră. Nu trebuie să ne facem griji 
pentru asta acum. Privind-o pe Dance, adăugă: Putem merge 
acasă? E vreo problemă dacă plecăm acasă? 

— Îi vom lua o declaraţie mai târziu. Nu e nevoie să o facem 
acum. 

— Mulţumesc, îi spuse Travis. 

Tatăl lui îi mulţumi și el și îi strânse mâna. 

— Ah, Travis. la asta. 

Dance îi întinse o bucată de hârtie. 

— Ce este? 

— E cineva care vrea să-i dai un telefon. 

— Cine? 

— Jason Kepler. A 

— Cine e ăsta? Ah, Stryker? clipi Travis. Îl cunoașteţi? 

— Te-a căutat când erai dispărut. Ne-a ajutat să te găsim. 

— A făcut el asta? 

— Bineînţeles. Spunea că nu v-aţi văzut niciodată. 

— Personal, nu. 

— Locuiţi la doar opt kilometri unul de celălalt. 

— Zău? zâmbi el surprins. 

— Vrea să vă întâlniți. 

Încuviință din cap cu o expresie mirată pe faţă, ca și cum 
ideea de a se întâlni cu un prieten virtual în lumea reală era 
mult prea ciudată. 

— Hai să mergem acasă, iubirea mea, îi spuse mama. Am să- 
ți gătesc ceva special. Fratele tău nu mai are răbdare. Vrea să 
te vadă. 

Sonia, Bob Brigham și fiul lor se îndreptară împreună spre 
mașină. Brațul tatălui se ridică și se așeză pe umerii băiatului. 
Scurt. Apoi și-l îndepărtă. Dance observă tentativa de contact a 
tatălui. Nu credea în salvarea divină, ci doar în ideea că noi, 
bieti muritori, suntem pe deplin capabili să ne salvăm singuri, 
dacă premisele și înclinațiile sunt cele corecte, iar dovada 


acestui potenţial se află în cele mai mici gesturi, precum 
așezarea nesigură a unei mâini mari pe un umăr firav. Gesturile 
sunt mult mai sincere decât cuvintele. 

— Travis? strigă ea. 

El se întoarse. 

— Poate c-o să ne revedem cândva în Aetheria. 

El își ţinu braţul pe piept, cu palma în afară, reproducând 
salutul obișnuit printre locuitorii tărâmului său. Kathryn Dance 
rezistă tentatiei de a-i răspunde la fel. 


Capitolul 44 


Dance traversă curtea către Donald și Lily Hawken, 
remarcând că pantofii ei Aldo adunaseră pe tălpi praf și 
bucățele de plante. Lăcustele zburau înaintea ochilor ei. 

Cuplul stătea pe treptele de la veranda casei de vacanţă a lui 
Chilton. Faţa lui Hawken era tulburătoare. Trădarea îl afectase 
profund. 

— Jim a făcut asta? șopti el. 

— Mă tem că da. 

Un alt gând îl făcu să se cutremure. 

— Doamne, ce s-ar fi întâmplat dacă ar fi fost și copiii aici? I- 
ar fi...? 

Nu fu în stare să termine propoziţia. Soţia lui se uita 
continuu spre curtea prăfuită, ștergându-și mereu transpiraţia 
de pe sprâncene. Hollister se întindea departe de ocean și de 
briza verii, fiind înghesuit între dealurile noduroase și încins 
aprig de soarele amiezii. 

Dance spuse: 

— De fapt, se afla la a doua încercare de a vă omori. 

— A doua? șopti Lily. Vrei să spui... atunci, acasă? Când 
despachetam deunăzi? 

— Corect. Era tot Chilton și atunci, însă purta unul dintre 
hanoracele lui Travis. 

— Dar... e nebun? întrebă Hawken consternat. De ce ar vrea 
să ne omoare? 

Dance învățase că în carieră nimic nu se câștigă fără trudă. 
Spuse: 

— Nu afirm cu absolută certitudine, dar cred că James 
Chilton ţi-a omorât prima soţie. 

El începu să respire sacadat, cu ochii măriţi de neîncredere. 

— Cum? întrebă Lily, care ridicase acum capul și se întorsese 
spre Dance. Înota undeva lângă La Jolla. 

— Voi cere câteva detalii din San Diego și de la Paza de 
Coastă, pentru a afla cu certitudine. Dar sunt aproape sigură că 
am dreptate. 

— Nu cred că ar fi putut. Sarah și Jim erau foarte... 


Cuvintele lui Hawken se dizolvară în neant. 

— Apropiaţi? completă Dance. 

El își scutură capul. 

— Nu. Nu se poate! 

Apoi se dezlănțui furios: 

— Vrei să spui că aveau o relaţie? 

După o pauză, Dance răspunse: 

— Da, așa cred. Voi avea dovada în zilele următoare. Liste de 
pasageri pe curse aeriene. Telefoane. 

Lily își puse braţul în jurul umerilor soţului ei. 

— Dragule, șopti ea. 

— Îmi aduc aminte că, atunci când ieșeam, se simțeau mereu 
foarte bine unul în compania celuilalt. Și, pentru mine, Sarah 
era o provocare. Eu călătoream tot timpul. Cam două sau trei 
zile pe săptămână. Nu departe. Dar câteodată îmi spunea că o 
neglijez. Cumva în glumă... nu prea o luam în serios. Dar poate 
că vorbea serios și Jim s-a oferit să umple golul. Sarah era 
destul de exigentă... 

Tonul în care își eliberase sufletul sugera că propoziţia s-ar fi 
putut termina cu: „la pat”. 

Dance adăugă: 

— Bănuiesc că Sarah își dorea ca Chilton s-o părăsească pe 
Patrizia și s-o ia pe ea de nevastă. 

Donald râse amar. 

— Şi el a refuzat-o? 

Dance ridică din umeri: 

— Asta mi-a trecut prin minte. 

Hawken reflectă, apoi adăugă cu o voce plată: 

— Nu era prea înţelept s-o refuzi pe Sarah. 

— Mă gândeam ca timp... V-aţi mutat la San Diego acum trei 
ani. Cam pe atunci tatăl Patriziei a murit, iar ea a moștenit o 
grămadă de bani. Ceea ce însemna că Chilton putea continua 
să scrie pe blog; apoi a început să se ocupe numai de asta. Cred 
că ajunsese să creadă că era într-o misiune de salvare a lumii și 
că banii Patriziei îi permiteau s-o facă. Așa că a rupt relaţia cu 
soţia ta. 

Hawken o întrebă: 

— Şi Sarah îl amenința că-l dă în vileag în caz că n-o 
părăsește pe Pat? 


— Cred că intenţiona să facă public faptul că James Chilton, 
vocea moralității districtului, avea o relaţie cu soţia celui mai 
bun prieten al său. 

Dance credea că Chilton o minţise pe Sarah, spunându-i că 
este de acord să divorţeze, și îi dăduse apoi întâlnire în San 
Diego. Își imagina că ar fi putut sugera un picnic romantic într- 
un mic golf nepopulat de lângă La Jolla. Un scăldat în apropiere 
de minunatul țărm de acolo. Apoi un accident - o lovitură la 
cap. Sau poate că o ţinuse sub apă. 

— Dar de ce s-o omoare? întrebă Lily, privind îngrijorată spre 
casă. 

Dance îl întrebă pe Hawken: 

— Tu ai fost de negăsit o perioadă? 

— După moartea ei am fost atât de deprimat, încât am 
renunţat la tot - am încetat chiar să mă mai văd cu vechii 
prieteni. Cea mai mare parte din timp mi-o petreceam cu copiii. 
Am fost un pustnic... până când am întâlnit-o pe Lily. Atunci am 
început să-mi revin. 

— Şi te-ai decis să te muţi înapoi. 

— Corect. Să vând firma și să mă întorc. Desigur, Lily și cu 
mine aveam să ieșim cu Jim și cu Patrizia, precum și cu alţi 
câţiva prieteni vechi de pe aici. La un moment dat, trebuia să 
ne aducem aminte. Jim obișnuia să vină în California de Sud și 
înainte să moară Sarah. Cum o mințea pe Pat, era doar o 
chestiune de timp până avea să fie prins. Își roti capul spre 
casă, cu ochii larg deschiși: Lebăda albastră... Bineînţeles! 

Dance ridică o sprânceană. 

— l-am spus lui Jim că aveam de gând să-i ofer unul dintre 
tablourile preferate ale fostei mele soţii. Imi aduc aminte cum 
se uita la el când a rămas la mine după moartea lui Sarah. 

Râse ironic și adăugă: 

— Pun pariu că era al lui Jim. Probabil că-l cumpărase cu ani 
în urmă și că într-o zi, pe când erau împreună, Sarah îi spusese 
că și-l dorește. Poate că îi spusese Patriziei că l-a vândut. Dacă 
ar vedea acum tabloul, s-ar întreba probabil cum de a ajuns la 
Sarah. Asta ar explica disperarea lui Chilton, de ce și-ar asuma 
riscul crimei. Bloggerul cel drept, ţinând predici lumii despre 
moralitate, să fie arătat cu degetul pentru o relaţie 
extraconjugală - cu o femeie care a murit! Se ridicau niște 
întrebări, ar fi fost demarată o anchetă. Şi cel mai important 


lucru din viaţa lui - blogul - ar fi fost distrus. Trebuia să 
înlăture ameninţarea. 

The Report e prea important ca să fie pus în pericol... 

Lily întrebă: 

— Dar omul din casă, Schaeffer? 

Declaraţia pe care James urma să o citească menţiona 
numele lui Travis. 

— Sunt sigură că la început planurile lui Schaeffer nu-l 
implicau pe Travis. Intenţiona de ceva vreme să-l omoare pe 
Chilton, probabil încă de la moartea fratelui său. Dar când a 
auzit despre atacurile marcate cu cruci pe marginea drumului, 
a rescris declaraţia incluzându-l și pe Travis, ca să nu-l 
suspecteze nimeni pe el. 

Hawken o întrebă: 

— Cum ţi-ai dat seama că a fost Jim, și nu Schaeffer? 

În mare parte, explică ea, prin ceea ce nu găsise în 
rapoartele criminaliștilor, pe care TJ i le predase. 

— Şi ce anume lipsea? întrebă Hawken. 

— În primul rând, explică ea, nu exista nicio cruce care să 
anunţe uciderea lui Chilton. Criminalul lăsase cruci în locuri 
publice înainte de fiecare atac. Dar nimeni nu reușise să 
găsească ultima cruce. În al doilea rând, folosise bicicleta lui 
Travis sau pe a lui proprie pentru a lăsa semne care-l 
incriminau pe băiat. Dar Schaeffer nu avea pe nicăieri o 
bicicletă. Apoi pistolul cu care îl ameninţase pe Chilton... Nu 
era Coltul furat de la tatăl lui Travis. Era un Smith&Wesson. Și, 
în cele din urmă, nu erau flori sau urme de flori în mașina lui 
sau în camera de hotel. Prin urmare, am început să iau în 
considerare posibilitatea ca Greg Schaeffer să nu fie criminalul 
Crucilor. El doar a profitat de caz și a hotărât să intre în rol. 
Dar, dacă nu el lăsa crucile, atunci cine o făcea? 

Dance se întorsese la lista de suspecți. Se gândise la 
ministru, la reverendul Fisk și la bodyguardul acestuia, posibil 
și la Crimsonin Christ. Cu siguranţă erau niște fanatici și îl 
amenințau pe Chilton direct prin postările lor de pe blog. Dar 
TJ fusese să-i vadă pe Fisk și garda lui de corp, precum și pe 
alți membri-cheie ai grupului. Toți aveau alibiuri solide pentru 
perioadele atacurilor. 

Ea îl luase în calcul inclusiv pe Hamilton Royce, expertul din 
Sacramento plătit să închidă blogul din cauza postărilor despre 


Comisia de Planificare a Facilităţilor Nucleare. Era o teorie 
bună, dar - pe măsură ce se gândea la ea - părea tot mai 
improbabilă. Royce era un suspect prea evident, de vreme ce 
încercase deja să închidă blogul - și asta într-un mod asumat 
public - folosind poliţia de stat. 

Clint Avery, antreprenorul din construcţii, era o altă 
posibilitate. Dar aflase apoi despre întâlnirile misterioase ale 
lui Avery cu un avocat specializat în dreptul muncii și cu doi 
tipi care conduceau un service ce folosea zilieri. Intr-un 
domeniu în care cei mai mulţi angajatori se temeau să aibă 
prea mulţi străini fără acte legale, Avery era speriat acum de 
perspectiva de a fi dat în judecată pentru că angaja prea puţini 
minoritari. În timpul discuţiei cu Dance fusese stresat, se pare, 
din cauza temerii că ar fi fost investigat pentru o plângere de 
discriminare a latinilor. 

Dance îl luase în vizor, în treacăt, chiar și pe tatăl lui Travis, 
întrebându-se dacă nu cumva exista o legătură psihologică 
între petalele de trandafiri și jobul de peisagist al lui Bob 
Brigham. 

Chiar și Sammy fusese pe listă - un copil dificil, posibil însă 
un viitor savant, șiret, experimentând poate resentimente 
împotriva fratelui mai mare. 

Dar, cu toate că familia avea problemele ei, acestea erau 
totuși de genul celor pe care le au toate familiile. In plus, atât 
tatăl, cât și fiul dăduseră lămuriri despre perioadele din timpul 
unora dintre atacuri. 

Dance încheie ridicând din umeri: 

— Așa că, în final, am rămas fără suspecți. Și ne-am oprit la 
însuși James Chilton. 

— De ce? 

De la A la Bla X... 

— M-am gândit la ceva ce mi-a spus un consultant de-al meu 
despre bloguri, despre cât sunt de periculoase. Și mi-am spus: 
dacă Chilton ar fi avut de gând să omoare pe cineva, ce armă 
bună ar fi fost The Report! Lansezi un zvon, apoi lași gloatele 
de internauti să îl preia. Nimeni nu ar fi mirat dacă victima 
intimidată ar crăpa. Şi uite-ţi criminalul! 

Hawken remarcă: 

— Dar Jim nu a spus nimic despre Travis pe blog. 


— Şi asta a fost o mișcare genială. L-a făcut pe Chilton să 
pară complet nevinovat. Dar nu avea nevoie să scrie despre 
Travis. Știa cum funcţionează internetul. Cea mai simplă aluzie 
că a greșit cu ceva era suficientă pentru ca îngerii răzbunării să 
preia informaţia. Dar dacă Chilton era ucigașul, m-am întrebat 
cine a fost victima-ţintă. Nu era nimic despre cele două fete, 
Tammy și Kelley, care să sugereze că ar fi vrut să le omoare. 
Sau despre Lyndon Strickland și Mark Watson. Voi eraţi 
celelalte potenţiale victime, desigur. M-am gândit în urmă la 
toate informaţiile despre caz. Și mi-am adus aminte ceva 
straniu. Mi-ai spus că Chilton se grăbise la tine acasă, în San 
Diego, ca să fie cu tine și cu copiii în ziua în care murise soția 
ta. A ajuns acolo într-o oră. 

— Corect. Era în LA la o întâlnire. Și-a schimbat plecarea 
pentru următoarea cursă. 

— Dar i-a spus soţiei sale că era în Seattle atunci când a aflat 
că Sarah murise. 

— Seattle? întrebă Hawken confuz. 

— La o întâlnire la sediul Microsoft. Dar nu, el de fapt era în 
San Diego. A fost acolo tot timpul. Nu a părăsit orașul după ce 
a înecat-o pe Sarah. Aștepta să audă vestea de la tine, ca să 
poată ajunge la tine acasă. Avea nevoie de asta. 

— Avea nevoie? De ce? 

— Ai spus că a rămas la tine și că te-a ajutat chiar și la 
curăţenie? 

— Așa e. 

— Cred că voia de fapt să aibă acces în casă, ca să poată 
distruge orice ar fi avut Sarah din care să reiasă că ei doi aveau 
o relaţie. 

— Doamne, bombăni Hawken. 

Dance le explică apoi și alte câteva legături dintre Chilton și 
crime. Concura la triatlon, ceea ce însemna că era biciclist. 
Dance își amintea că văzuse tot echipamentul sportiv al lui 
Chilton în garaj, printre care și câteva biciclete. 

— Apoi, solul... 

Găsiseră un alt tip de pământ lângă una dintre cruci. 
Laboratorul descoperise urme identice pe pantofii lui Greg 
Schaeffer. Dar pământul acela provenea din grădina lui Chilton. 
De-acolo îl adunase Schaeffer. 


Dance se bucura că fusese atentă la sursa noroiului atunci 
când fusese la blogger acasă prima oară și că examinase 
grădina. 

— Şi apoi, mai era și duba, un Nissan Quest. 

Le povesti despre martorul Ken Pfister, care văzuse vehiculul 
lângă una dintre cruci. Zâmbi ironic. Îl conducea chiar Chilton, 
după ce plantase a doua cruce. 

Arătă spre duba lui Chilton, parcată în apropiere. Avea încă 
acel abţibild lipit pe bara de protecţie. Il văzuse de când fusese 
prima oară la el acasă. 

DACĂ DESALINIZEZI, DEVASTEZI.2 

Ken Pfister văzuse doar ultima silabă de pe abţibild atunci 
când trecuse pe lângă dubă - STATE. 

— M-am dus la judecător cu tot ce găsisem și am făcut rost 
de un mandat. Am trimis polițiștii la casa lui Chilton din 
Carmel. Se descotorosise deja de majoritatea dovezilor, dar au 
găsit totuși câteva petale de trandafiri și niște carton 
asemănător cu cel folosit la cruci. Mi-am amintit că spunea că 
va veni aici cu tine. Așa că am sunat la sediul poliţiei 
districtuale din San Benito și le-am spus să trimită aici o echipă 
tactică. Singurul lucru pe care nu l-am intuit a fost că Chilton 
avea de gând să-l forțeze pe Travis să te împuște. 

Intrerupse șirul de mulţumiri ale bărbatului - care era pe 
punctul de a plânge - cu o privire spre ceas. 

— Trebuie să plec acum. Mergeţi acasă, odihniţi-vă... 

Lily o îmbrăţișă. Hawken îi strânse mâna în mâinile lui. 

— Nu știu ce să mai zic... 

FEliberându-se, se îndreptă spre mașina șerifului districtual, 
unde se afla James Chilton. Părul lui subţiat era murdar de var 
într-o parte. În timp ce se apropia, el îi adresă o privire rănită. 
Aproape îmbufnată. 

Dance deschise ușa din spate, aplecându-se spre el. 

El spuse iritat: 

— Nu era nevoie de cătușe și la picioare. Uită-te la asta. E 
degradant. 

Dance privi lanţul cu satisfacţie. 

El continuă: 


23 If you DESALINATE, you DEVASTATE (în lb. engleză în text); ultima silabă 
- STATE (n.red.) 


— Mi le-au pus niște polițiști care zâmbeau. Pentru că, ziceau 
ei, așa l-am ţinut și eu pe băiat. E o gogomănie. O greșeală. Mi 
s-a înscenat totul. 

Dance aproape că râdea. Cu excepţia celorlalte dovezi, 
existau și trei martori: Hawken, soţia acestuia și Travis. 

Îi recită drepturile Miranda. 

— Mi le-a citit deja cineva. 

— Voiam să mă asigur că le înţelegi. Le înţelegi? 

— Drepturile mele? Da. Ascultă, acolo aveam într-adevăr o 
armă. Dar oamenii căutau să mă omoare. Normal că trebuia să 
mă apăr. Cineva mi-a înscenat totul. Cum ai spus și tu, cineva 
despre care am scris pe blog. L-am văzut pe Travis intrând în 
sufrageria mea și-am scos arma. Am început să o port cu mine 
atunci când tu mi-ai spus că sunt în pericol. 

Ignorând felul în care el bătea câmpii, ea îl întrerupse: 

— Mergem la sediul poliţiei districtuale și te cazăm acolo, 
James. De-acolo poţi să-ţi suni soţia sau avocatul. 

— Tu auzi ce-ţi spun? Mi s-a înscenat totul. Orice ar pretinde 
băiatul, e un puști instabil. M-am prefăcut că îi fac jocul în 
delirul lui... Aveam de gând să-l împușc dacă încerca să le facă 
rău lui Don și lui Lily. Normal că o făceam. 

Ea se apropie mai mult de el, încercând să-și controleze 
emoţiile cât de bine putea. Ceea ce nu era deloc ușor. 

— Ce-ai avut cu Tammy și cu Kelley, James? Două 
adolescente care nu ti-au făcut niciodată nimic rău. 

— Sunt nevinovat, mormăi el. 

Ea continuă să vorbească, ca și cum el n-ar fi zis nimic: 

— De ce ele? Pentru că nu erai de acord cu atitudinea lor? 
Nu-ţi plăcea că-ţi pătau preţiosul blog cu obscenităţile lor? Te 
deranjau greșelile lor de gramatică? 

El nu răspunse, dar Dance avu senzaţia că zărise o scânteie 
de aprobare în ochii lui. Așa că nu se opri: 

— Şi de ce Lyndon Strickland? Sau Mark Watson? I-ai omorât 
pentru că au postat cu numele lor reale și fiindcă erau ușor de 
găsit, nu? 

Chilton privea acum în altă direcţie, de parcă ar fi știut că ea 
îi transmitea adevărul din priviri. 

— James, pozele pe care le-ai încărcat pe blog, pretinzând că 
era Travis în ele... Le-ai prelucrat singur, nu? Mi-amintesc că ți- 


ai trecut în biografie pe blog că în facultate ai fost Graphic 
Designer și Art Director. 

El nu spuse nimic. 

Furia lui Dance izbucni și mai intens. 

— Ţi-a plăcut să o prelucrezi pe cea cu mine înjunghiată, nu? 

Din nou, tăcere. Ea se ridică. 

— Voi fi și eu acolo la un moment dat, ca să te interoghez. 
Poţi să-ţi aduci avocatul dacă vrei. 

Apoi, el se întoarse spre ea, cu o expresie care implora: 

— Pot să te rog ceva, agent Dance? 

Ea ridică o sprânceană. 

— Am nevoie de ceva. E important. 

— Ce anume, James? 

— Un calculator. 

— Poftim? 

— Am nevoie de acces la un calculator. Cât de repede posibil. 
Astăzi. 

— Primești apeluri telefonice în închisoare. Calculator, nu. 

— Dar blogul... trebuie să-mi postez articolele. 

De data aceasta, ea nu-și mai putu reţine râsul. Lui nu-i păsa 
deloc de soţie sau de copii, ci doar de nepreţuitul lui blog. 

— Nu, James, asta nu se va întâmpla. 

— Dar trebuie! Trebuie! 

Auzindu-l acum și văzându-i privirea disperată, Kathryn 
Dance ajunse să îl înţeleagă pe James Chilton. Cititorii nu 
însemnau nimic pentru el. Omorâse cu ușurință doi dintre ei și 
era gata să mai omoare câţiva. Nici adevărul nu însemna prea 
mult pentru el. Minţise tot timpul. 

Nu, răspunsul era simplu. La fel ca jucătorii din Dimension 
Quest și ca atâţia alţii pierduţi în lumea virtuală, James Chilton 
era un obsedat - de misiunea lui mesianică. Obsedat de puterea 
seducătoare a răspândirii cuvântului - a cuvântului lui - către 
mintea și inima oamenilor din toată lumea. Cu cât existau mai 
mulţi oameni care-i citeau ideile, criticile, laudele, cu atât mai 
euforică era senzaţia pe care o încerca. 

Se aplecă până aproape de faţa lui. 

— James, voi face tot ce-mi va sta în putinţă să mă asigur că, 
indiferent la ce închisoare vei merge, nu vei mai putea intra 
vreodată on-line. Niciodată în viaţa ta. 

Faţa lui deveni lividă și începu să ţipe: 


— Nu poti face asta! Nu poţi să-mi iei blogul! Cititorii mei au 
nevoie de mine. Tara are nevoie de mine. Nu poţi! 

Dance închise portiera și îi făcu un semn ajutorului de șerif 
aflat la volan. 


Capitolul 45 


Folosirea luminilor de avertizare în rezolvarea situaţiilor 
personale era împotriva regulamentului, dar Dance ignoră 
acest aspect. Accesoriile de urgenţă erau o idee înţeleaptă, 
ţinând cont că depășise de două ori viteza legală pe Autostrada 
68, din Hollister înapoi spre Salinas. Edie Dance avea să fie 
adusă în douăzeci de minute în faţa instanţei și ea trebuia să fie 
acolo, în faţă și pe centrul sălii. 

Se întreba când avea să aibă loc procesul mamei sale. Cine 
avea să depună mărturie? Ce dovezi aveau să fie aduse? 

Se gândi din nou îngrozită: „Voi fi chemată la bară?” 

Și ce avea să se întâmple dacă Edie urma să fie condamnată? 
Dance cunoștea închisorile din California. Cei care le populau 
erau analfabeți, persoane violente, cu minţile distruse de 
droguri și de alcool sau rămase astfel încă de la naștere. Inima 
mamei ei ar fi cedat într-un loc ca acela. Pedeapsa ar fi fost 
moartea, la urma urmei, pedeapsa capitală pentru suflet. 

Și era furioasă pe ea pentru că îi scrisese acel e-mail lui Bill 
și pentru că îi povestise în el despre decizia mamei ei de a pune 
capăt suferinţei unui animal grav bolnav. Cu ani în urmă, un 
comentariu nonșalant. Fără să cunoască măsura efectului 
devastator pe care l-ar fi putut avea asupra sorții mamei sale. 

Ceea ce îi aminti de blogul lui Chilton. Toate postările acelea 
despre Travis Brigham... Toate false, complet false... cu toate 
acestea însă, ele existau acum în fapt, pe servere sau pe hardul 
unor calculatoare individuale, pentru totdeauna. Oamenii le-ar 
fi putut vedea și peste cinci sau zece ani sau douăzeci de ani de 
atunci înainte. Sau peste o sută. Și să nu afle niciodată 
adevărul. 

Dance fu întreruptă din sumbra ei meditaţie de bâzâitul 
telefonului. 

Era un mesaj de la tatăl ei: 


Sunt la spital cu mama ta. Vino cât de repede poti. 


Dance respiră adânc. Ce putea să fie? Audierea trebuia să 
înceapă în cincisprezece minute. Dacă Edie Dance se afla la 
spital, însemna că era fie bolnavă, fie rănită. 

Kathryn tastă imediat numărul de mobil al tatălui ei, dar 
intră direct căsuţa vocală. Evident, fusese nevoit să-l închidă, 
fiind în spital. Fusese oare atacată? 

Sau încercase să se omoare? Dance își împinse piciorul în 
acceleraţie și mări viteza. Cu mintea tulburată, simțind că își 
pierde controlul... Se gândi că, dacă mama ei încercase să se 
omoare, probabil că Robert Harper avea dreptate în privinţa ei 
și că ar fi fost zadarnic să lupte. 

Poate că mama ei comisese cu adevărat crima. Dance își 
aminti comentariul afurisit care scotea la iveală faptul că lui 
Edie nu-i fuseseră străine coridoarele de la terapie intensivă ale 
spitalului în momentul morții lui Juan Millar. 

Erau câteva asistente în aripa aceea. Dar atât. Familia lui 
plecase. 

Trecu în viteză prin Salinas, Laguna Seca și pe lângă 
aeroport. Douăzeci de minute mai târziu, intra în sensul 
giratoriu de la spital. Mașina derapă înainte de a se opri 
violent, încălcând spaţiul rezervat parcării persoanelor cu 
handicap. Dance ieși din mașină și o luă la fugă spre intrarea 
principală, trăgând de ușile automate pentru a se deschide mai 
repede. 

La recepţie, o fată alarmată se ridică și o întrebă: 

— Kathryn, ești...? 

— Unde e mama? șuieră ea fără suflu. 

— In jos pe trepte și... 

Dance era deja pe hol. Locul indicat însemna un singur lucru: 
terapie intensivă. În mod ironic, era exact locul unde murise 
Juan Millar. Dacă Edie era acolo, cel puţin era în viaţă. 

La capătul coridorului se împinse în ușă, grăbindu-se în jos 
spre secţia de terapie intensivă, unde privi din întâmplare spre 
cantină. Cu respiraţia întretăiată, se opri brusc, simțind o 
înțepătură în piept. Prin deschizătura ușii, văzu patru persoane 
așezate la o masă, cu cafelele în faţă: erau directorul spitalului, 
șeful pazei, Henry Bascomb, tatăl ei și... Edie Dance. Erau 
angajaţi într-o discuţie și se uitau la câteva documente întinse 
pe masă. 


Stuart o zări și îi zâmbi, gesticulând zorit cu arătătorul - ceea 
ce însemna, bănui Dance, că n-avea să dureze decât un minut 
sau două. Mama ei o văzu și ea, apoi - cu o expresie neutră - își 
îndreptă din nou atenţia către directorul spitalului. 

— Bună, zise o voce de bărbat în spatele ei. 

Se întoarse și clipi surprinsă văzându-l pe Michael O'Neil. 

— Michael, ce se petrece? întrebă ea cu sufletul la gură. 

— N-ai primit mesajul? se miră el încruntat. 

— Doar mesajul de la tata, zicându-mi că sunt aici. 

— N-am vrut să te deranjez în mijlocul operaţiunii. Am vorbit 
cu Overby și i-am spus toate detaliile. Trebuia să te sune când 
aveai să termini. 

Ei bine, ăsta era un defect pe care nu i-l putea reproşa 
nechibzuitului său șef. Gonise în ultimul hal spre tribunal și n- 
avusese timp să-l informeze despre finalizarea cazului Chilton. 

— Am auzit că acţiunea de la Hollister a mers bine. 

— Da, toată lumea e bine. Chilton e în custodie. Travis s-a 
ales cu capul spart. Asta e. 

Dar cazul Crucilor de pe marginea drumului era departe de a 
se fi încheiat. Se uită din nou spre cantină, apoi întrebă: 

— Ce se petrece aici, Michael? 

— Acuzaţiile împotriva mamei tale au fost retrase. 

— Cum adică? 

O'Neil, aproape ezitând, îi spuse sfios: 

— Nu ţi-am zis, Kathryn. N-am putut. 

— Ce să-mi spui? 

— Cazul la care lucram... 

Celălalt caz... 

— N-avea nicio legătură cu situaţia containerului. Ăsta e încă 
în așteptare. Am preluat cazul mamei tale ca o investigaţie 
independentă. l-am spus șerifului că asta intenţionez. Am 
insistat destul de mult, dar a fost de acord. Nu aveam decât o 
singură șansă să-l oprim pe Harper. Dacă obținea o 
condamnare... Ei bine, știi și tu care sunt șansele unei anulări a 
verdictului la apel. 

— Nu mi-ai zis nimic. 

— Ăsta era planul. Puteam să mă ocup de el, dar fără să 
mentionez ceva despre tine. Trebuia să fiu capabil să depun 
mărturie că tu nu știi nimic despre ce fac. Conflict de interese, 


altfel. Nici părinţii tăi nu au știut. Le-am spus despre caz, însă 
doar neoficial. N-au suspectat niciodată nimic... 

— Michael... E 

Lui Dance i se întâmpla rareori să plângă. Ca acum. Il apucă 
de braț și privirile li se întâlniră. 

El spuse, încruntându-se: 

— Ştiam că nu e vinovată. O vedeai pe Edie luând viața 
cuiva? O nebunie. 

Zâmbi larg. 

— Ai observat c-am vorbit cu tine mai mult prin mesaje-text 
în ultima vreme, nu-i așa? 

— Corect. 

— Pentru că nu te puteam minţi în faţă. Ştiam c-ai să-ți dai 
seama imediat. 

Ea râse, amintindu-și cât de vag vorbea el despre cazul 
containerului. 

— Dar cine l-a omorât pe Juan? 

— Daniel Pell. 

— Pell? șopti ea uimită. 

O'Neil îi povesti că, deși nu fusese Pell în persoană cel care îl 
omorâse pe Juan Millar, una dintre femeile care aveau legătură 
cu el o făcuse - partenera la care se gândise Dance cu o zi în 
urmă, în timp ce-și ducea copiii la bunici. 

— Ştia că ești o ameninţare, Kathryn. Voia cu disperare să te 
oprească. 

— Cum de te-ai gândit la ea? 

— Prin eliminare. Ştiam că mama ta nu putea fi ucigașul. 
Ştiam că nu era nici Julio Millar, fiindcă avea alibi pentru toată 
perioada. Părinţii lui nu erau acolo și nici alți ofițeri prezenți. 
Așa că m-am întrebat cine ar fi avut un motiv să dea vina pe 
mama ta pentru moartea lui. Pell a fost cel care mi-a venit în 
minte. Ai organizat o căutare serioasă ca să ajungi la el. 
Arestarea mamei tale ti-ar fi distras atenţia, dacă nu cumva te- 
ar fi forțat să renunti la caz. Nu putea lucra singur, așa că și-a 
folosit partenera. 

Explică cum femeia se strecurase în spital pretinzând că 
depune o cerere pentru un post de asistentă. 

— Cererile de angajare, zise Dance dând din cap, amintindu- 
și ce găsise Con. Totuși, nu exista nicio legătură între ele și 
Millar, așa că nu le-am dat prea mare atenţie. 


— Martorii au spus că purta uniformă de asistentă. Ca și cum 
ar fi ieșit din tură de la un alt spital și ar fi trecut pe la MBH să 
depună o cerere. l-am verificat calculatorul și-am descoperit că 
se uitase pe Google după interacțiuni între medicamente. 

— Proba din garaj? întrebă ea. 

— Femeia a plasat-o. L-am rugat pe Pete Bennington să 
răscolească garajul. O echipă de-a laboratorului a găsit ceva 
fire de păr, care le-au scăpat oamenilor lui Harper, apropo. 
Erau ale ei. Potrivire de ADN. Sunt sigur că va pleda vinovată. 

— Mă simt groaznic, Michael. Aproape am crezut-o în stare 
să... 
Dance nu putu să-și încheie fraza. 

— Vreau să spun că mama era atât de supărată când Juan i-a 
cerut să-i ia viaţa... După care a pretins că nu se afla aici când 
a fost omorât Juan, însă a dat de înţeles că știa că nu erau 
decât vreo câteva asistente. 

— Ah, vorbise cu unul dintre doctori, iar el i-a relatat mamei 
tale că plecaseră toţi vizitatorii. Edie nu a fost în aripa asta 
atunci. 

O neînțelegere sau o presupunere. Nu era o scuză prea bună 
în domeniul ei, se gândi ea cu ironie. 

— Iar Harper? Merge înainte cu cazul? 

— Nu. Își face bagajul și pleacă acasă, în Sacramento. I-a 
predat totul lui Sandy. 

— Cum?! 

Dance era șocată. 

O'Neil râse, remarcându-i expresia. 

— Da. Se pare că nu prea îl interesează justiţia. Doar o 
condamnare importantă, o mamă de agent guvernamental. 

— O, Michael... 

Îl apucă din nou de braţ. El își puse mâna peste a ei, apoi 
privi în altă parte. O frapa permisivitatea lui. Vulnerabilitate, 
goliciune sufletească? O'Neil vru să zică ceva, apoi renunţă. 

Poate voia să-și ceară scuze pentru că o minţise sau pentru 
ascunderea adevărului despre investigația lui. Își privi ceasul. 

— Am ceva de rezolvat, spuse el. 

— Hei, ești bine? 

— Doar obosit. 


Câteva alarme de avertizare sunară în capul ei. Bărbaţii nu 
sunt niciodată doar obosiţi. Când spun asta, vor să zică de fapt 
că nu sunt bine deloc, dar că nu vor să discute despre asta. 

— Ah, era să uit, adăugă el. Cu privire la cazul din Los 
Angeles... Ernie mi-a spus. Judecătorul a refuzat cererea 
apărării de respingere a cazului pe motiv de imunitate. 
Procesul începe în jumătate de oră. 

Dance îi arătă degetele încrucișate. 

— Să sperăm, zise ea. 

Apoi îl îmbrăţișă strâns. 

O'Neil își pescui cheile mașinii din buzunar și se îndreptă 
spre scări, aparent mult prea grăbit pentru a mai aștepta liftul. 

Dance se uită în cantină. Observă că mama ei nu mai era la 
masă. Își lasă umerii să cadă, dezamăgită. Fir-ar să fie! Plecase. 
Apoi auzi din spate: 

— Katie! 

Edie Dance ieșise pe ușa laterală, așteptând probabil să 
plece O'Neil. 

— Michael mi-a spus tot, mamă. 

— După ce au renunţat la acuzaţii, am venit aici să mă văd cu 
oamenii care m-au susţinut, ca să le mulţumesc. 

Oamenii care m-au susținut... 

Preţ de o clipă, se instală tăcerea. Prin staţia audio se 
transmitea un anunţ de neînțeles. Undeva plângea un copil. 
Sunetele se pierdeau. 

După expresia feţei și cuvintele lui Edie, Kathryn pricepu 
deodată toată încrengătura de evenimente și de senzaţii dintre 
mamă și fiică a ultimelor zile. Problema era mai mult de fond. 

— N-am crezut c-ai făcut-o tu, mamă. Crede-mă. 

Edie Dance zâmbi. 

— Ah, cum sună asta venind din partea ta, un expert în 
chinestezie, Katie? Spune-mi ce să caut ca să știu dacă spui o 
minciună. 

— Mamă... 

— Katie, ai crezut c-a fost posibil să-l omor pe tânărul acela. 

Dance suspină, întrebându-se cât de mare era golul din 
sufletul ei în acel moment. Negarea se stinse înainte ca ea să 
apuce să rostească cuvintele și spuse cu glas tremurând: 


— Poate, mamă. Bine, poate că da. Dar nu m-am gândit în alt 
mod la tine. Încă te iubesc. Dar, așa e, am crezut că ai fi putut 
s-o faci. 

— Faţa ta, în curtea tribunalului, la audiere... Doar privindu- 
te am știut că aveai în vedere și asta. O știam. 

— Îmi pare atât de rău, șopti Dance. 

Apoi Edie făcu un gest care nu-i stătea deloc în fire. Își apucă 
fiica pe după umeri, cu fermitate, mai ferm decât fusese 
Kathryn ţinută vreodată de o femeie, chiar și copil fiind. 

— Să nu îndrăznești să spui așa ceva. 

Cuvintele ei erau dure. 

Dance clipi și încercă să vorbească. 

— Ssstt, Katie, ascultă! Am stat trează toată noaptea. M-am 
gândit la ce-a fost în capul tău, la tot ce-ai suspectat în legătură 
cu mine... lasă-mă să termin! Am stat trează toată noaptea, 
rănită, furioasă. Apoi, am înţeles ceva. Și m-am simţit atât de 
mândră... 

Un zâmbet cald îi atenua conturul rotund al feţei. 

— Atât de mândră... 

Dance era confuză. Mama ei continuă: 

— Katie, un părinte nu știe niciodată dacă se face înţeles de 
către copii. Sunt convinsă că te-ai confruntat cu asta. 

— Oh, doar de zece ori pe zi. 

— Speri tot timpul, te rogi, ai nădejdea că le dai copiilor tăi 
resursele care le trebuie, atitudinea, curajul. Până la urmă se 
ajunge aici. Nu înăbușindu-le convingerile, ci pregătindu-i să 
lupte singuri. Învăţându-i să judece pentru ei înșiși. 

Lacrimile curgeau pe obrajii lui Dance. 

— Şi când am văzut că te îndoiești de ceea ce am făcut, 
privind ce s-a întâmplat, am știut că am procedat sută la sută 
corect. Te-am crescut să nu fii oarbă. Ştii că prejudecata 
orbește oamenii, ura orbește oamenii... Dar loialitatea și 
dragostea orbesc și ele oamenii. Ai căutat prin toate, pentru 
adevăr. 

Mama ei râse. 

— Desigur, ai înţeles greșit. Dar nu te învinovăţesc pentru 
asta. 

Femeile se îmbrăţișară și Edie Dance spuse: 

— Hai, că ești încă în timpul serviciului! Întoarce-te la birou. 
Încă sunt supărată pe tine. Dar o să-mi treacă într-o zi, două. 


Mergem la cumpărături și apoi luăm masa la Casanova. Şi 
plătești tu. 

Kathryn Dance se întoarse la birou și se apucă să scrie 
ultimul raport cu privire la caz. 

Sorbea din cafeaua adusă de Maryellen Kresbach și privea 
mesajele din telefonul roz, pe care asistenta i-l îndesase lângă o 
farfurie cu o prăjitură mare. 

Studie mesajele în întregime și nu returnă niciun telefon, dar 
înghiţi toată prăjitura. 

Telefonul bipăi. Era un mesaj de la Michael O'Neil. 


K, judecătorul e din LA. Va da hotărârea în câteva ore. Tine- 
mi pumnii. Am avut multe pe cap azi, dar voi vorbi cu tine 
curând. - M. 


Te rog, te rog, te rog... 

O ultimă sorbitură de cafea și Dance imprimă raportul pentru 
Overby și-l duse în birou. 

— Uite raportul, Charles. 

— Aha. Bine. A fost o surpriză direcţia în care a luat-o cazul. 

Citi rapid raportul. Ea observă o geantă de antrenament, o 
rachetă de tenis și o mică valiză în spatele biroului. Era după- 
amiaza târziu, într-o vineri de vară, și probabil că el pleca 
direct de la birou, undeva unde să-și petreacă weekendul. 
Sesiză o anume răceală în atitudinea lui, dar o puse pe seama 
pierderii cumpătului cu Hamilton Royce. Așteptă mai departe, 
pentru a vedea ce urmează să se întâmple. Stând în faţa lui, 
rosti: 

— Ar mai fi un ultim lucru, Charles. E despre Royce. 

— Ce anume? 

El își ridică privirea, netezind raportul ca și cum l-ar fi șters 
de praf. 

Ea îi explică cum TJ descoperise misiunea lui Royce de a 
suspenda blogul nu pentru a salva victimele, ci pentru a 
submina expunerea despre reprezentantul statului ce fusese 
ospătat de către dezvoltatorul uzinei nucleare. 

— S-a folosit de noi, Charles. 


— Aha... 

Overby continua să aranjeze câteva hârtii. 

— la bani de la Comisia de Planificare a Facilităţilor 
Nucleare, condusă de reprezentantul despre care Chilton 
scrisese în threadul Puterea poporului de pe blog. 

— Înţeleg, Royce, hmm... 

— Vreau să trimit o adresă către Procurorul General. 
Probabil că nu e o crimă ceea ce a făcut Royce, dar cu 
siguranţă nu e etic - să mă folosească pe mine, pe noi... Își va 
pierde slujba. 

Overby părea că reflectează. 

— Eşti de acord să fac asta? 

Simţea nevoia să-l întrebe pentru că nu-i era clar dacă era de 
acord sau nu. 

— Nu sunt sigur. 

Ea râse. 

— De ce nu? Mi-a umblat în birou. Maryellen l-a văzut. S-a 
folosit de poliţia statului pentru interesul personal. 

Privirea lui Overby alunecă pe hârtiile de pe birou. Erau pe 
cât de ordonate puteau fi... 

— Ei bine, ne va consuma timpul și resursele. Şi ar putea fi... 
ciudat pentru noi. 

— Ciudat? 

— Să ne vârâm singuri agenţii în rahatul ăsta de anchetă. 
Urăsc chestiile astea. 

O explicaţie care cu greu ar fi putut fi considerată un 
argument. Viaţa în interiorul birourilor guvernamentale consta 
doar în rahaturi. 

La sfârșitul unei tăceri greu de digerat, Overby păru să vină 
cu o idee. Sprânceana i se ridică un pic. 

— În plus, nu cred că ai avea timp să te ocupi de asta. 

— Mă voi adapta situaţiei, Charles. 

— Păi, problema e... că... 

Găsi un dosar pe unul dintre rafturi și scoase un document 
capsat, lung de câteva pagini. 

— Ce e ăla? 

— De fapt, ridică el și cealaltă sprânceană, e de la Biroul 
Procurorului General. 

Impinse hârtiile în faţă peste birou. 

— Se pare că există o plângere împotriva ta. 


— A mea? 

— Se pare că ai făcut remarci rasiste la adresa unui 
funcţionar districtual. 

— Charles, asta e o nebunie! 

— Ei bine, a venit tocmai din Sacramento. 

— Din partea cui a venit? 

— Sharanda Evans. Serviciile Sociale Districtuale. 

— Nu știu cine e. E o greșeală. 

— Se afla la Spitalul Monterey Bay atunci când a fost 
arestată mama ta. Avea grijă de copiii tăi. 

Ah, femeia care îi preluase pe Wes și pe Maggie din spaţiul 
de joacă al spitalului. 

— Charles, nu avea grijă de ei. I-a luat în custodie. Nici 
măcar nu a încercat să mă sune. 

— Pretinde că ai făcut comentarii rasiste. 

— Iisuse! Am spus că era incompetentă. Atâta tot. 

— Ea nu a interpretat așa. Dar pentru că, în general, ai o 
reputaţie bună și nu ai avut probleme în trecut, Procurorul 
General a decis să nu se facă o plângere oficială. Totuși, trebuie 
verificat. 

Părea afectat de această dilemă. 

Dar nu foarte afectat. 

— A solicitat câteva informaţii de la persoanele subordonate, 
ca să știe ce măsuri să ia. 

Overby voia să spună că îi solicitase lui. Și Dance înţelegea 
exact despre ce era vorba de fapt - îl făcuse de râs pe Overby 
în faţa lui Royce. Poate că mediatorul avusese impresia că omul 
nu-și putea controla angajaţii. O plângere îndreptată împotriva 
lui Royce adresată Biroului Central avea să pună la îndoială 
autoritatea lui Overby. 

— Bineînţeles că nu ești rasistă. Dar femeia aceasta, 
domnișoară Evans, e destul de iritată. 

Se uita fix la scrisoarea îndreptată spre Dance, de parcă ar fi 
privit pozele unei autopsii. 

De cât timp lucrezi în domeniu ?... Fie de prea putin timp, fie 
de mult prea mult. 

Kathryn Dance pricepu că șeful ei negocia. Dacă nu mergea 
mai departe cu plângerea despre comportamentul nepotrivit al 
lui Royce, Overby avea să-i spună Procurorului General că 


solicitarea funcţionarului social fusese analizată în detaliu și că 
nu se justifica. 

Dacă Dance ar fi continuat cu reclamatia la adresa lui Royce, 
și-ar fi putut pierde slujba. 

Era o decizie greu de luat. Dance era surprinsă că Overby nu 
afișa - din punct de vedere chinestezic - niciun semn de stres. 
Pe de altă parte însă, îi observă piciorul legănându-se ca un 
piston. 

„Cred că am prins imaginea de ansamblu”, se gândi Dance 
cu cinism. Fu pe punctul să i-o spună, dar se abţinu. 

Ei bine, trebuia să se hotărască. Analiză situaţia. El bătea 
darabana pe raport. 

— Ce păcat că se întâmplă și treburi din astea! Avem munca 
noastră de care suntem atașați, dar trebuie să mai intervină și 
altceva. 

După cazul Crucii de pe marginea drumului, după 
degringolada cu cazul necunoscutului din Los Angeles, după 
zilele tulburate de grija pentru mama ei, Dance decise că nu 
mai avea putere să lupte, în niciun caz cu așa ceva. 

— Dacă tu consideri că o plângere împotriva lui Royce ar 
deranja prea mult, Charles, desigur că voi respecta asta. 

— Probabil că așa e cel mai bine. Hai să trecem înapoi la 
treabă. Asta trebuie să facem. Și vom depăși momentul. 

Luă solicitarea și o strecură la loc în dosar. 

Cât de ostentativi am fi, Charles? 

El zâmbi. 

— Fără alte distrageri! 

— Înapoi la lucru, repetă Dance ca un ecou. 

— În regulă. Văd că s-a făcut târziu. Un weekend plăcut. Și 
mulțumesc pentru rezolvarea cazului, Kathryn. 

— Noapte bună, Charles. 

Dance se ridică și ieși din birou. Se întreba dacă el se simte 
la fel de mânjit cum se simţea ea. 

Se îndoia de asta foarte, foarte mult. 

Dance se întoarse în aripa fetelor și se afla în biroul ei când 
auzi o voce în spate: 

— Kathryn? 

Se întoarse și văzu o persoană pe care, iniţial, nu o 
recunoscu. Apoi realiză că era David Reinhold, tânărul adjunct 


de la Biroul Șerifului. Nu era în uniformă, ci în blugi, cu un 
tricou polo și o jachetă. El îi zâmbi și privi apoi în jos. 

— Sunt liber. 

Se apropie de ea și se opri la doar câţiva metri. 

— Hei, am auzit de cazul Crucilor. 

— Destul de surprinzător! zise ea. 

Mâinile lui se agitau în buzunare. Părea nervos. 

— Cred și eu. Totuși, băiatul acela e bine? 

— Va fi bine. 

— Și Chilton? A mărturisit? 

— Nu cred că mai este nevoie. L-am prins pe baza 
depoziţiilor martorilor și cu acuzaţia de pericol public. 

Îi făcu semn să intre, ridicând din sprâncene. 

— Trebuie să rezolv ceva... Am trecut pe aici mai devreme și 
nu erai. 

Ce lucru curios! Observă că acum părea chiar și mai nervos. 
Limbajul corpului său indica un nivel înalt de stres. 

— Voiam doar să spun că mi-a plăcut mult să lucrez cu tine. 

— Apreciez ajutorul pe care mi l-ai dat. 

— Eşti o persoană cu totul specială, se bâlbâi el. 

Oho... Ce voia de fapt să spună? 

Reinhold îi evita privirea. Își drese glasul și adăugă: 

— Ştiu că nu mă cunoști prea bine... 

Era cu cel puţin zece ani mai tânăr decât ea. Un puști. Dance 
se chinuia să nu zâmbească sau să pară prea protectoare. Se 
întreba unde avea de gând s-o invite. 

— În fine, tot ce vreau să spun este... 

Dar el nu spuse nimic, ci scoase din buzunar un plic și i-l 
întinse. 

— Voiam să spun că sper să iei în considerare cererea mea 
de angajare la Biroul Central. Cei mai mulţi dintre oamenii mai 
în vârstă din cadrul poliţiei nu sunt buni și ca îndrumători. Ştiu 
că tu ai fi altfel. Aș aprecia șansa de a învăţa de la tine. 

Încercând să nu râdă, Dance spuse: 

— Ei bine, mulțumesc. Nu cred că se fac angajări acum. Dar 
promit, când vom face, că voi avea grijă ca cererea ta să ajungă 
prima pe listă. 

— Serios? 

Era în extaz. 


— Poţi să fii convins. Acum îţi urez noapte bună, David. Şi îţi 
mulțumesc încă o dată pentru ajutor. 

— Mulţumesc, Kathryn. Ești cea mai bună. 

Pentru o persoană mai în vârstă... 

Zâmbind, se prăbuși în scaun. Rămase privind lung pe 
fereastră spre trunchiurile de pom împletite. Îi sună mobilul. 
Nu prea avea chef să vorbească cu nimeni. Privi în jos la 
identitatea apelantului. După trei apeluri, apăsă totuși butonul 
pentru răspuns. 

Un fluture zăbovi o vreme pe gard, pentru ca apoi să dispară 
în grădina vecină. Cum nu era perioada din an a Monarhilor, 
acea specie de lepidoptere migratoare - datorită căreia Pacific 
Grove se numea și Orașul Fluturilor -, Kathryn se întrebă din ce 
familie făcea parte acesta. 

Stătea pe terasă, umedă acum din cauza ceţii de după- 
amiază. Era liniște și era singură. Copiii și căţeii erau la părinți. 
Purta o pereche de blugi prespălaţi, un hanorac verde, pantofi 
stil Wish, din colecţia lui Fergie aparținând firmei Brown - o 
trataţie pe care și-o permisese după închiderea cazului. Sorbea 
dintr-un vin alb. 

Laptopul era deschis în faţa ei. Dance se logase ca 
administrator temporar pe The Chilton's Report, după ce aflase 
parola de acces dintr-unul dintre fișierele lui James Chilton. 
Consultă cartea din care citea, finaliză de scris textul și-l 
încărcă pe blog. 


http://wwyw.thechiltonreport.com/html/final. html 


Dance citi rezultatele și zâmbi ușor. 

Apoi se delogă. 

Auzi pași grei pe scările din lateralul casei, se întoarse și-l 
văzu pe Michael O'Neil. 

— Hei... 

El zâmbea. 

Ea aștepta o veste în legătură cu magistratul din LA care 
urma să hotărască dacă procesul în cazul lui J. Doe avea să 
continue. La spital el părea atât de preocupat, încât nu se 
așteptase să-l vadă acolo în persoană. Nu conta, Michael O'Neil 
era mereu bine primit. Încercă să-i deslușească expresia feţei. 
De regulă se pricepea la asta - doar îl cunoștea atât de bine -, 
dar el încă avea o faţă impasibilă. 

— Vrei vin? 

— Sigur. 


Ea se întoarse cu un alt pahar din bucătărie și îi turnă vinul 
lui roșu preferat. 

— Nu pot să stau prea mult. 

— Nu-i nimic. 

Dance nu mai avea răbdare. 

— Ei bine? 

Zâmbetul îl trădă. 

— Am câștigat. S-a pronunţat acum douăzeci de minute. 
Judecătorul a scos apărarea din încurcătură. 

— Pe bune? întrebă Dance, în limbajul puștanilor. 

— Da. 

Se ridică și-l îmbrăţișă strâns. Braţele lui alunecară în jurul 
ei și o strânseră la pieptul lui puternic. 

Apoi se retraseră și ciocniră paharele. 

— Ernie se va prezenta în faţa juraţilor în două săptămâni. 
Nu e nicio îndoială că vor întoarce foaia. Vor să fim acolo marti, 
la ora 9, ca să pregătim depoziţia. Ai chef de-o excursie? 

— O, poţi să fii sigur că am! 

O'Neil se mută lângă balustradă. Se uită lung la curtea din 
spate și la clopoţeii pe care Dance intenţionase să-i agaţe de 
felinar și pe care îi abandonase acolo într-o noapte cu vânt - și 
fără somn -, cu puţin timp în urmă. Se cufundară în tăcere. 

Era pe cale să se întâmple ceva, Dance știa asta. 

Se alarmă. Care era povestea? Avea vreo boală? 

Se muta? 

El continuă: 

— Mă întreb... 

Ea așteptă. Respira repede. Vinul din pahar se zguduia ca 
Pacificul în furtună. 

— Întâlnirea e marţi și mă întrebam dacă nu vrei să mai stai 
în LA câteva zile în plus. Am putea vedea împrejurimile. Să 
mâncăm acele ouă Benedict de care vorbeam. Sau am putea să 
ieșim pentru sushi în Hollywoodul de Vest și să privim oamenii 
cum se dau mari. Mi-aș putea cumpăra și eu o cămașă neagră. 

Divaga. Ceea ce el nu obișnuia să facă. Niciodată. 

Dance clipi. Inima îi bătea la fel de repede precum aripile 
păsării colibri care plana pe deasupra căsuţei roșii de păsări 
din apropiere. 

— Eu... 


Râse și umerii îi căzură. Nu-și putea imagina ce expresie 
avusese... 

— Bine. Mai am ceva ce trebuie să-ţi spun. 

— Sigur. 

— Anne mă părăsește. 

— Cum?! 

Pe faţa lui era zugrăvit un amestec de emoţii - speranţă, 
nesiguranță, durere... Poate că cea mai evidentă dintre toate 
era zăpăceala. 

— Se mută la San Francisco. 

O sută de întrebări se înghesuiau în mintea ei. O enunţă însă 
pe prima: 

— Şi copiii? 

— Vor rămâne cu mine. 

De fapt, vestea nu o mira. Nu exista niciun tată mai bun 
decât Michael O'Neil. lar Dance avusese mereu dubii în 
privința abilităţilor ei de mamă, confruntate cu dorinţa ei de a 
avea o slujbă. 

Desigur, înţelegea acum. Despărțirea era sursa agitaţiei lui 
O'Neil de la spital. Își amintea ochii lui... cât de goi păreau 
atunci. 

El continuă să vorbească, rostind cuvintele fără pauză, ca 
într-un film din anii treizeci, însă fără prea mult realism. 
Bărbaţii se făceau vinovaţi de astfel de lucruri mai des decât 
femeile. Îi povestea despre copiii care urmau să-și viziteze 
mama, despre reacţia familiei lui și a Annei, despre avocaţi, 
despre ce ar fi urmat să facă Anne în San Francisco. Dance 
încuviința, concentrată la cuvintele lui, încurajându-l, în mare 
parte lăsându-l să vorbească. 

Reţinea imediat când făcea vreo referire la acel patron de 
galerie sau prietenul Annei din San Francisco și el. Deducţia 
imediată nu o surprinse, deși era furioasă pe femeia care-l 
îndurerase pe O'Neil. 

Era rănit, devastat, cu toate că încă nu-și dădea seama. 

„Dar eu? se întrebă Dance. Cum mă simt eu?” 

Apoi ascunse cu promptitudine această reflecţie, refuzând să 
o ia în calcul. 

O'Neil stătea ca un elev care voia să scoată o fată de clasa a 
opta la dans. Nu s-ar fi mirat dacă el și-ar fi îndesat mâinile în 
buzunare și și-ar fi fixat vârfurile pantofilor. 


— Chiar mă întrebam... despre săptămâna viitoare. Câteva 
zile în plus, zici? 

„Unde vom ajunge?” se întrebă ea. Dacă ar fi putut zbura pe 
deasupra propriului corp, să se privească precum ar face-o un 
analist chinestezic, ce ar exprima acesta? Pe de-o parte, era 
profund tulburată din cauza veștii. Pe de alta, era precaută 
precum un soldat apropiindu-se de un colet găsit pe marginea 
drumului. 

Invitaţia de a merge într-o excursie cu Michael O'Neil era 
aproape copleșitoare. 

Cu toate acestea, răspunsul, desigur, nu putea fi da. Din mai 
multe motive, O'Neil trebuia să fie lângă copiii lui, pe deplin 
acolo, sută la sută acolo. Posibil ca până atunci copiii să nu fi 
aflat - nici nu era indicat - de problemele părinţilor. Totuși, 
știau ceva. Intuiţia copiilor e o forţă primară a naturii. 

Dar mai era un motiv pentru care Dance și O'Neil nu ar fi 
trebuit să împartă timpul personal în Los Angeles. Şi, ce 
coincidenţă, apăru exact atunci. 

— E cineva aici? strigă un bărbat din curtea laterală. 

Dance aţinti cu privirea ochii lui O'Neil, îi oferi un zâmbet 
abia schiţat și strigă: 

— Suntem sus, în spate. 

Se auziră apoi pași pe scări și Jonathan Boling ajunse lângă 
ei. Îi zâmbi lui O'Neil și cei doi bărbaţi își strânseră mâinile. La 
fel ca Dance, purta blugi și o cămașă din bumbac neagră, pe 
sub un hanorac Lands End. Era încălţat cu bocanci. 

— Am ajuns un pic mai devreme. 

— Nu-i nicio problemă. 

O'Neil era un tip inteligent. Dance observă că el pricepuse pe 
loc cum stăteau lucrurile. Prima lui reacţie fusese una de 
stupoare, care însă ar fi pus-o pe ea într-o situaţie dificilă. 

Privirea lui îi cerea scuze. A ei susținea că nu era nevoie. 

Pe deasupra, O'Neil avea un aer amuzat - avea același 
zâmbet precum cel pe care-l schimbaseră în urmă cu un an, 
când auziseră la radio, în mașină, cântecul lui Sondheim Send 
in the Clowns, despre potenţialii iubiţi care nu reușesc să fie 
împreună. 

Sincronizarea era totul, o știau amândoi. 

Dance spuse împăciuitor: 

— Jonathan și cu mine mergem la Napa în weekend. 


— Doar o mică adunare de familie acasă la părinţii mei. Îmi 
place să aduc mereu pe câte cineva, pentru a interacţiona cu 
oameni noi. 

Boling minimaliza ieșirea lor împreună. Profesorul era și el 
un tip inteligent - îi văzuse pe Dance și pe O'Neil împreună și 
înţelesese că nimerise la mijloc. 

— E frumos acolo, zise O'Neil. 

Dance își aminti că el și Anne își petrecuseră luna de miere la 
un motel de la Podgoria Cakebread din Tara Vinului. 

„Am putea renunţa la acest sarcasm?” se gândi ea. Realiză că 
fața îi ardea și se înroșise precum o adolescentă. O'Neil o 
întrebă: 

— Wes este la ai tăi? 

— Da. 

— Am să-l sun. Vreau să pornim la drum pe la 8 dimineaţa. 

Îl iubea pentru felul în care respecta mersul la pescuit cu 
băiatul ei, cu toate că ea urma să fie plecată din oraș, iar O'Neil 
avea destule altele pe cap. 

— Mulţumesc. De-abia așteaptă. 

— Voi obţine o copie după decizia din LA. Am să ţi-o trimit 
prin e-mail. 

— Vreau să vorbim, Michael. Sună-mă. 

— Sigur. 

O'Neil înţelese că ea voia să vorbească despre el, despre 
Anne și despre despărțirea lor iminentă, nu despre cazul lui J. 
Doe. 

lar Dance înţelese că el nu avea s-o sune, nu cât timp era 
plecată cu Boling. Așa stăteau lucrurile. Dance simţi în acel 
moment o nevoie acută de a-l îmbrăţișa din nou, de a-și pune 
braţele în jurul lui. Și era pe cale s-o facă. Dar pentru un bărbat 
deloc priceput la chinestezie, O'Neil sesiză imediat intenţia ei. 
Întoarse spatele şi se îndreptă spre scări. 

— Trebuie să-mi adun copiii. E seara de pizza. La revedere, 
Jon. Şi, hei, îti mulţumesc pentru tot ajutorul! N-am fi reușit 
fără tine! 

— Eşti dator cu o insignă, îi zise Boling zâmbind șugubăţ. 

Apoi o întrebă pe Dance dacă poate căra ceva bagaje la 
mașină. Ea îi arătă geanta în care se aflau apa minerală, 
gustările și cele câteva CD-uri bune pentru mersul cu mașina 
spre nordul districtului. 


Se trezi apoi că strânge paharul la piept, în timp ce îl privea 
pe O'Neil coborând scara. Se întreba dacă avea s-o mai 
privească. El o privi, scurt. Schimbară un alt zâmbet și el 
dispăru. 

